
Pentru familia mea - Sandy, Lauren, 
Alex si James - cu dragoste 


NOTA AUTORULUI 


Forţa de Intervenţie Antiteroristă (ATTF) prezentată în 
acest roman se bazează pe adevărata Forţă de intervenţie 
împotriva terorismului, deşi am folosit câteva licenţe 
literare unde am socotit că este necesar. 

Această forţă de intervenţie este o organizaţie compusă 
din persoane dedicate, profesioniste şi muncitoare, aflate 
în prima linie a războiului contra terorismului din America. 

Operațiunile şi procedurile ATTF, precum şi cele ale 
Departamentului de Poliţie din New York şi ale altor 
agenţii responsabile cu obţinerea de informaţii şi cu 
aplicarea legii din acest roman sunt reale sau bazate pe 
realitate, deşi mi-am permis şi câteva libertăţi în scopul 
creşterii dramatismului. De asemenea, am modificat unele 
fapte şi proceduri care mi-au fost descrise în mod 
confidenţial. 


Partea I 


New York / New Jersey 


CAPITOLUL 1 


Aşadar, stau într-un vehicul Chevy SUV pe Third 
Avenue, aşteptându-mi ţinta, un tip pe nume Komeni 
Weenie sau ceva de genul ăsta, un iranian care este al 
treilea adjunct, sau cam pe-acolo, al misiunii iraniene de la 
Naţiunile Unite. De fapt, am toate aceste elemente scrise 
pentru raportul meu, dar acum redau ce am ţinut minte. 

De asemenea, trebuie să spun că mă numesc John Corey 
şi sunt agent al Forţei de Intervenţie Antiteroriste 
Federale, adică ATTF. Înainte am fost detectiv în cazuri de 
omucideri la NYPD, dar m-am retras pe motiv de handicap 
- rănit prin împuşcare, deşi soţia mea spune că sunt şi 
handicapat moral - şi am acceptat această slujbă de agent 
cu contract la federali, care dispun de mai mulţi bani 
contra terorismului decât au habar ei să cheltuiască în 
mod inteligent. 

ATTF este, în cea mai mare parte, o unitate FBI, iar 
biroul meu este în Federal , numărul 26, în centru, unde 
lucrez alături de colegii mei de la FBI, printre care se 
numără şi soţia mea. Nu e o chestiune rea, iar munca 
poate fi interesantă, deşi a lucra pentru guvernul federal - 
mai ales pentru FBI - se poate dovedi a fi o provocare. 

Că tot m-am referit la FBI şi la provocări, şoferul meu de 
astăzi este agentul special FBI Lisa Sims, venită direct de 
la Quantico, din East Wheatfield, Iowa, sau ceva de genul 
ăsta, iar cea mai înaltă clădire pe care ea a văzut-o înainte 

a fost un siloz de cereale. De asemenea, nu prea se pricepe 
la şofat prin Manhattan, dar e dornică să înveţe. Motiv 
pentru care stă acum acolo unde ar trebui să stau eu. 

Domnişoara Sims mă întrebă: 

— Câtă vreme îl aşteptăm pe tipul ăsta? 

— Până ce iese din clădire. 

— Ce-o să facă? 

— De fapt, de-aia suntem aici, ca să aflăm. 

— Vreau să spun, ce vrem de la el? De ce îl 
supraveghem? 

— Îi facem profilul rasial. 

Niciun răspuns. 

Ca să mă dovedesc bun coleg, am adăugat: 

— Este un ofiţer de informaţii militare iranian cu 
acoperire diplomatică. După cum ştii, avem informaţii că a 
cerut ca maşina şi şoferul lui să fie disponibili de la ora 
unu după-amiaza încolo. Asta-i tot ce ştim. 

— Corect. 

Lisa Sims pare suficient de inteligentă şi ştie când să 
înceteze cu întrebările. Ca acum. De asemenea, este o 
tânără atrăgătoare, genul acela cu trăsături bine 
conturate, iar pentru această misiune s-a îmbrăcat lejer în 
blugi, pantofi sport şi un tricou de culoarea lămâii verzi, 
care de-abia ascunde pistolul Glock de calibru 40 şi tocul 
lui subţire. Şi eu sunt încălţat cu pantofi sport - nu se ştie 
niciodată când trebuie să o iei la fugă - blugi, tricou negru 
şi o bluză sport albastră care ascunde pistolul meu Glock 
de 9 mm, staţia radio, pieptenul şi pastilele cu mentă 
pentru respiraţie. E mai bine decât să cari o poşetă, ca 
domnişoara Sims. 

În orice caz, era o zi plăcută de mai, iar marele ceas 
înzorzonat de vizavi arăta ora 3.17. Il aşteptam pe individ 
de mai bine de două ore. 

Misiunea iraniană la Naţiunile Unite este situată la 
etajele superioare ale unei clădiri cu 39 de etaje din 
apropiere de Third Avenue, între străzile East 40 şi East 

41. Din pricina Naţiunilor Unite, Manhattanul este căminul 
câtorva sute de misiuni şi consulate străine, plus rezidente, 
şi nu toate ţările acestea ne sunt prietene. Astfel că avem 
parte de o mulţime de actori proşti pozând drept diplomaţi 
care trebuie supravegheați, iar chestia asta e ca un spin în 
ochi. Ar trebui să mute sediul ONU în Iowa. Dar poate că 
nu ar trebui să mă plâng - urmărirea tipilor răi îmi plăteşte 
chiria. 

Azi eram liderul de echipă, ceea ce reprezintă o garanţie 
a succesului, iar în cadrul acestei misiuni de supraveghere, 
alături de mine se găseau patru agenţi pedeștri şi trei alte 
vehicule - un alt Chevy SUV şi două minidube Dodge. Şi în 
celelalte trei vehicule se află câte un agent NYPD şi unul 
FBI, ceea ce înseamnă că măcar o persoană din fiecare 
maşină ştie ce face. Scuze. N-a fost drăguţ din partea mea. 
De asemenea, pentru informarea dumneavoastră, fiecare 
vehicul dispune de întregul echipament al poliţiei - lumini, 
sirenă, ferestre opace şi aşa mai departe. În interiorul 
vehiculului avem aparate foto digitale Nikon cu obiectiv de 
35 de mm şi lentile de mărire, camere video Sony de 8 
mm, staţii radio portabile, o imprimantă portabilă şi tot 
aşa. Avem cu toţii la noi un schimb de haine, vestă 
antiglont din Kevlar, MetroCarduri, telefoane mobile 
Nextel cu posibilitate de walkie-talkie, uneori puşcă şi 
binoclu, şi alte echipamente, în funcţie de misiune. Cum ar 
fi, de exemplu, un mic dispozitiv care detectează 
substanţele radioactive, situaţie la care nici nu vreau să 
mă gândesc. 

În orice caz, suntem pregătiţi pentru orice şi aşa am fost 
mereu după 11 septembrie. Dar, să ştiţi, chestiunile 
nasoale se petrec chiar şi atunci când ai pe tine o armură 
contra lor. 

Lăsând la o parte jucăriile high-tech, în final ceea ce ai 
cu adevărat nevoie este o minte ageră şi o armă. 

Când eram poliţist, am efectuat o mulţime de 
supravegheri, aşa că sunt obişnuit cu asta, dar agentul 

special Sims începea să devină tot mai nervoasă. 

— Poate că l-am ratat, spune ea. 

— Nu cred. 

— Poate că şi-a schimbat planurile. 

— Se mai întâmplă. 

— Pun pariu că ăştia o fac intenţionat. 

— Da, fac şi chestii de-astea. 

Trecură încă cincisprezece minute, iar agentul special 
Sims folosi acest răgaz de timp ca să studieze o hartă a 
străzilor şi a metroului din Manhattan. 

— Unde locuieşti? mă întrebă ea. 

Am aruncat o privire pe hartă, i-am arătat şi am zis: 

— Aici, pe strada East 72. 

Ea aruncă o privire prin parbriz şi zise: 

— Nu este departe de aici. _ 

— Corect. Ai o hartă pentru lowa? Imi poţi arăta unde 
locuieşti tu. 

Râse. Câteva minute mai târziu, mă întrebă: 

— Ce e chestia aia din spatele nostru? Au Bon Pain. 

— E ca o cafenea. Un lanţ de magazine. 

— Crezi că pot să dau o fugă să-mi iau o gogoaşă? 

Ei bine, era ea încălţată cu pantofi sport, dar răspunsul 
meu era negativ, deşi poate că dacă domnişoara Sims 
cobora din SUV şi dacă, în acelaşi timp Komeni Weenie 
ieşea din clădire şi se urca într-o maşină, aveam şansa să 
plec şi să scap de domnişoara Sims. 

— John? 

— Păi... 

Staţia mea radio pârâi şi o voce - unul dintre agenţii 
pedeştri - zise: 

— 'Ţinta iese din clădire prin curte şi e în mişcare. 

— Sigur, dă-i drumul, i-am zis lui Sims. 

— Nu tocmai a anunţat că...? 

— Stai aşa. 

Privii în curtea care separa clădirea-ţintă de clădirea 
adiacentă, unde doi dintre tipii mei pedeştri ajutau la 

curăţenia oraşului strângând gunoaie. 

Staţia pârâi din nou, iar Măturătorul Unu zise: 

— Ţinta se îndreaptă spre vest, către Third. 

Am văzut ţinta noastră trecând prin curte, apoi pe sub 
arcul şi ceasul ornamental. Era un individ înalt, foarte 
subţire, îmbrăcat cu un costum croit clasa-ntâi. Obişnuim 
să dăm porecle sau nume de cod țintelor, iar tipul ăsta 
avea un cioc mare şi îşi mişca ţeasta ca o pasăre, aşa că 
am rostit în staţie: Ţinta se numeşte de acum Păsăroiul. 

Păsăroiul se găsea deja pe trotuar. Dintr-odată, un alt 
individ - pe care l-am socotit a fi de extracţie din Orientul 
Mijlociu - se apropie de Păsăroi. Habar n-aveam cine e 
noul individ, dar Păsăroiul părea să-l cunoască, iar cei doi 
păreau surprinşi şi fericiţi să se vadă, ceea ce era o mare 
porcărie. Îşi strânseră mâinile, iar eu am avut impresia că 
au făcut un schimb de ceva. Sau poate că doar îşi 
strângeau mâinile. Nu se ştie niciodată. Dar ştiu sau 
bănuiesc amândoi că sunt supravegheați, aşa că uneori se 
joacă cu tine. 

În orice caz, Păsăroiul are imunitate diplomatică, iar noi 
cu siguranţă că nu-l vom sălta pentru că a dat mâna cu alt 
domn din Orientul Mijlociu. De fapt, acum avem doi 
oameni de supravegheat. 

Păsăroiul şi necunoscutul se  despărţiră, iar 
necunoscutul plecă spre nord, pe Third, în vreme ce 
Păsăroiul rămase pe loc. Toate evenimentele fură 
surprinse în fotografii şi pe film, evident, şi poate că se afla 
cineva la sediu care îl cunoştea pe al doilea tip. 

— Unităţile trei şi patru, rămâneţi cu necunoscutul şi 
încercaţi să-l identificaţi, am spus în staţie. 

Cei doi confirmară, iar domnişoara Sims îmi spuse: 

— Nu cred că a fost o întâlnire întâmplătoare. 

Nu am fost sarcastic şi nici măcar nu mi-am dat ochii 
peste cap. Am zis doar: 

— Cred că ai dreptate. 

Avea să fie o zi lungă. 

Un minut mai târziu, lângă Păsăroi trase un Mercedes 
mare şi cenuşiu. l-am văzut plăcuţele cu numere 
diplomatice - alb şi albastru, cu patru cifre urmate de DIN, 
ceea ce, dintr-un motiv necunoscut, reprezintă felul în care 
este desemnat Iranul de către Departamentul de Stat, apoi 
un alt D, de la Diplomatic, pe care l-am priceput. 

Şoferul, un alt domn iranian, sări din maşină şi alergă de 
cealaltă parte a automobilului ca şi cum ar fi fost vânat de 
comandouri israeliene. Se încovoie lung - ar trebui să-mi 
pun şoferul să înveţe mişcarea asta - după care deschise 
portiera, iar Păsăroiul se cuibări pe locul din spate. 

— Păsăroiul a devenit mobil, am rostit în staţie. 

Am dat marca şi culoarea maşinii, precum şi numărul de 
înmatriculare, iar unitatea doi confirmă. Apropo, unitatea 
doi este miniduba Dodge-albastră, condusă de un tip pe 
care îl cunosc, Mel Jacobs, detectiv la unitatea de 
contrainformaţii NYPD. Detectivul Jacobs este evreu şi 
vorbeşte un pic de ebraică, pe care o foloseşte la 
interogarea suspecţilor vorbitori de arabă. Chestia asta, 
precum şi Steaua lui David pe care o poartă, îi propulsează 
pe tipii ăştia pe orbită, o chestie pe care e amuzant s-o 
urmăreşti. 

Mă rog, celălalt tip de lângă Mel este astăzi George 
Foster, un agent special FBI cu care am lucrat şi pe care îl 
plac deoarece ştie, din experienţă, cât sunt eu de strălucit. 

Mercedesul porni spre nord, pe Third Avenue, iar 
agentul special Sims mă întrebă: 

— Să-l urmăresc? 

— Pare a fi o bună idee. 

Agenta băgă SUV-ul în viteză şi o luarăm din loc, 
croindu-ne drum prin traficul greu. Şoferii din New York se 
împart în buni şi morţi. E o chestiune darwiniană. 
Domnişoara Sims va evolua sau va dispărea. lar eu stau pe 
scaunul pasagerului ca să fiu martor la primul sau la al 
doilea scenariu. 

Şoferul iranian, pe care cred că l-am mai urmărit şi altă 

dată, se comporta haotic, iar eu nu-mi puteam da seama 
dacă proceda aşa ca să scape de urmăritori sau chiar era 
un şofer prost. De parcă ultima chestie pe care, o 
condusese fusese o cămilă. 

Intre timp, agentul special Sims îşi înfipse bărbia 
deasupra volanului, între încheieturile albe ale mâinilor, 
iar piciorul drept i se muta de la frână la accelerator ca şi 
cum ar fi suferit de sindromul picioarelor neliniştite. 

Mercedesul viră brusc la stânga pe Blst Street şi 
domnişoara Sims îl urmă. 

Unitatea doi continuă pe Third, unde făcu la stânga pe 
53st Street şi merse paralel cu noi până ce le-am putut 
spune ce făcea Mercedesul. Nimeni nu are chef de o 
paradă în spatele automobilului urmărit; dimpotrivă, ai 
vrea să-l zăpăceşti puţin. 

Acum ne îndreptam spre vest. Am trecut de catedrala St. 
Patrick, apoi am traversat Fifth Avenue. Vehiculul urmărit 
merse mai departe şi le-am transmis asta celor din 
unitatea doi. 

Habar n-aveam încotro mergea Păsăroiul, dar se 
îndrepta spre Theater District şi Times Square, unde tipii 
ca el vor câteodată să încerce un pic din cultura 
americană, cum ar fi localurile deocheate şi barurile unde 
se serveşte la bustul gol. Vreau să spun că nu prea ai parte 
de aşa ceva în Ţinutul Nisipurilor. Corect? 

Mercedesul trecu de semaforul de pe Seventh Avenue, 
însă noi nu, aşa că ne-am trezit blocaţi în spatele a trei 
vehicule. Acum nu mai vedeam Mercedesul, dar îl zărisem 
continuându-şi drumul pe 51st Street. Am dat drumul la 
lumini şi sirenă, automobilele din faţa noastră s-au 
înghesuit unele  într-altele, iar domnişoara Sims s-a 
strecurat pe lângă ele şi a trecut pe lumina roşie, virând 
înspre sud, spre traficul de pe Seventh Avenue. 

Am trecut de şosea, iar eu am oprit luminile şi sirena, 
după care ne-am continuat drumul spre vest, pe 51st 
Street. 

Domnişoara Sims îmi aruncă o privire de parcă ar fi vrut 
un compliment sau ceva asemănător, aşa că am mormăit: 

— Bine şofat. Apoi i-am transmis poziţia noastră unităţii 
doi şi am zis: Am vehiculul ţintă în raza vizuală. 

Am trecut prin zona numită Hell's Kitchen, odinioară o 
pitorească mahala care o luase la vale odată cu aşezarea 
acolo a nou-îmbogăţiţilor. N-aveam nici cea mai vagă idee 
unde mergea Păsăroiul, dar dacă o ţinea tot aşa, poate că 
intenţiona să traverseze fluviul Hudson. 

— Poate se duce în Jersey, i-am spus domnişoarei Sims. 

Ea dădu din cap. 

În realitate, nouăzeci la sută dintre supravegherile 
noastre nu duc la niciun rezultat. Alde Abdul face doar o 
ieşire şi se plimbă sau încearcă să ne atragă atenţia de la 
altceva care se petrece între timp. Sau îşi exersează 
tehnicile de contrasupraveghere. 

Din când în când totuşi, obţii rezultatul dorit - cum ar fi 
un diplomat care se întâlneşte cu un om rău cunoscut. 
Practicăm mai mult urmărirea decât arestarea sau 
interogarea deoarece aceste personaje ne pot spune mai 
multe dacă-i urmărim de aproape decât ne-ar spune în 
camera de interogatoriu. Oricum, pe diplomaţi nu-i poţi 
interoga, iar evacuarea lor din ţară cade în sarcina unor 
oameni aflaţi mai sus decât mine pe statul de plată. 

Tot din când în când mai facem şi câte o arestare, iar eu 
mă aflu în echipa de interogare, lucru care e mult mai 
amuzant decât urmărirea clovnilor ăstora. Vreau să spun 
că eu mă distrez; ei, nu. 

Evident, obiectivul este să prevenim un alt 11 
septembrie sau ceva mai rău. Până acum a fost bine. Dare 
prea multă linişte de prea multă vreme. A trecut mai bine 
de un an şi jumătate de la acea zi. Aşadar, suntem norocoşi 
sau suntem buni? Cu siguranţă că tipii răi n-au renunţat, 
aşa că vom vedea. 

Mercedesul merse mai departe către Twelfth Avenue, 
care se întinde de-a lungul fluviului Hudson şi reprezintă 

locul unde civilizaţia ia sfârşit. Nu vreau să jignesc oraşul 
New Jersey, dar anul ăsta nu mi-am făcut vaccinul contra 
malariei. 

Contactez prin radio unitatea doi şi ne îndreptăm 
împreună spre sud, pe Twelfth. 

Traficul nu e foarte mare în zona asta de depozite şi 
docuri, aşa că Mercedesul ia viteză, iar domnişoara Sims 
se menţine în plasa lui fără să iasă în evidenţă. 

Mercedesul trecu de virajele care ar fi condus către 
intrarea în tunelul Lincoln şi continuă spre sud, către 
Lower Manhattan. 

— Încotro crezi că se îndreaptă? întrebă din nou 
domnişoara Sims. 

— Poate spre unul dintre docuri. Poate că are întâlnire 
cu un iaht saudit care duce un dispozitiv nuclear. 

— Maică Precistă! 

— Te rog să nu înjuri. 

— Rahat. 

— E mai bine. 

Mergeam destul de repede în josul Twelfth Avenue. 
Vedeam unitatea doi în oglinda laterală şi am confirmat 
contactul vizual. Până acum, şoferul iranian ar fi trebuit 
să-şi dea seama că e urmărit, dar tipii ăştia sunt atât de 
idioţi că nici măcar pe ei înşişi nu se pot zări într-o oglindă, 
darămite o coadă. 

Poate că m-am grăbit cu afirmaţiile, căci tipul încetini 
brusc, iar domnişoara Sims calculă greşit vitezele relative, 
aşa că am ajuns prea aproape de Mercedes, fără ca între 
noi şi ei să mai fie cineva. Vedeam capul Păsăroiului în 
scaunul din dreapta spate, iar tipul vorbea la telefonul 
mobil. Apoi probabil că şoferul îi spuse ceva, căci Păsăroiul 
se răsuci pe scaun, se uită la noi, şi ne arătă degetul 
mijlociu. I-am întors salutul. Nemernicul. 

— Scuze, spuse domnişoara Sims. După care încetini. 

— Trebuie să urmăreşti stopurile maşinii, am sfătuit-o. 

— Corect. 

Mă rog, nu se sfârşeşte lumea atunci când subiectul te 
descoperă. Se întâmplă cam în jumătate din situaţii atunci 
când eşti în mers, deşi mai rar când urmărirea se face pe 
jos. 

Există însă un plan B, aşa că am sunat unitatea doi şi am 
explicat că am fost deconspiraţi. l-am cerut domnişoarei 
Sims să încetinească şi mai mult, iar unitatea doi ne-a 
depăşit şi a preluat supravegherea vizuală. 

Ne-am continuat cu toţii drumul, eu menţinându-mi 
privirea asupra unităţii doi. 

Aş fi putut chema o altă unitate de supraveghere, dar 
iranienii nu făceau manevre evazive de scăpare, aşa că i- 
am lăsat să-şi continue jocul. Cu siguranţă că nu aveau să 
ne scape, iar dacă le dădeam planurile peste cap în ziua 
asta, atunci asta însemna o treabă bună. 

Am coborât pe sub West Village, iar unitatea doi a 
transmis prin radio că subiectul cotea pe West Street. 
Jacobs adăugă: 

— Cred că tipul ăsta ne-a tras clapa. 

— Atunci mergi pe lângă el şi arată-i degetul. 

— Repetă? 

— Mi-a arătat păsărica. 

Am auzit râsete în staţie, după care unitatea doi spuse: 

— Subiectul virează pe rampa de intrare către Holland. 

— Inţeles. 

În câteva minute ne găseam pe rampa de intrare către 
tunel. 

În acea direcţie nu existau cabine de plată, aşa că 
maşinile se deplasau rapid spre intrarea în tunel. Am 
început o şuetă cu domnişoara Sims şi i-am spus: 

— Aproape niciuna dintre maşinile astea diplomatice nu 
are E-Zpass, deoarece nu vor ca mişcările să le fie 
înregistrate, aşa că atunci când dau peste cabinele de 
plată trec pe culoarul de plată cu bani gheaţă, care e 
foarte lent, iar dacă tu treci pe culoarul E-Zpass vei ajunge 
înaintea lor, ceea ce nu vrei. 

Ea dădu din cap. 

Unitatea doi se găsea în tunel, iar noi am urmat-o. 

Inăuntrul tunelului lung domnişoara Sims întrebă din 
nou: 

— Unde crezi că merge? 

De această dată ştiam. 

— New Jersey, i-am explicat. Acolo iese tunelul. 

Ea n-a răspuns la o asemenea mostră de înţelepciune 
Zen, dar mă informă: 

— Diplomaţii iranieni nu se pot deplasa pe o rază mai 
mare de patruzeci de kilometri de Manhattan. 

— Corect. 

Cred că ştiam asta. 

N-avea şi alte informaţii pentru mine, aşa că ne-am 
continuat drumul în tăcere. Tunelele de sub râurile care 
înconjoară insula Manhattan sunt, evident, ţinte de prim 
rang pentru prietenii noştri din Orientul Mijlociu, dar nu 
credeam că Păsăroiul avea de gând să se arunce singur în 
aer în tunel. Adică, de ce să se mai îmbrace cu un costum 
aşa de frumos pentru aşa ceva? In plus, era nevoie de un 
ditamai camionul cu bombe ca să spargi tunelul, să-l 
inunde apele. Corect? 

Am ieşit din tunel şi am avut nevoie de o vreme ca să-mi 
ajustez privirea la lumina soarelui. Nu vedeam 
Mercedesul, dar am zărit unitatea doi şi i-am arătat 
automobilul domnişoarei Sims, care se luă după ea. 
Unitatea doi raportă că are subiectul în raza vizuală. 

De-acum ne aflam în Jersey City şi am ajuns pe Pulaski 
Skyway, de unde aveam o privelişte minunată asupra 
smogului de deasupra oraşului. 

— Unde crezi că merge? am întrebat-o pe domnişoara 
Sims. 

Ea recunoscu întrebarea, zâmbi şi îmi replică: 

— De unde să ştiu? 

Ne-am apropiat de intersecţia pentru autostrada 
Interstate 95 şi am zis: 

— Pe zece dolari că se îndreaptă spre sud. Aeroportul 
Newark, am adăugat. 

— Ce e înspre nord? întrebă ea. 

— Polul Nord. Haide. Pariezi? 

Se gândi o clipă, apoi răspunse: 

— Ei bine, a mers spre sud, dar n-are bagaj pentru 
aeroport - doar dacă nu e în portbagaj. 

— Aşadar, alegi nordul? 

— Nu. Spun că merge spre sud, dar nu spre aeroport. 
Spre Atlantic City. 

Nu îmi dădeam seama ce proces de gândire o condusese 
pe domnişoara Sims la Atlantic City, dar i-am răspuns: 

— Bine. Zece dolari. 

— Cincizeci. 

— S-a făcut. 

— Subiectul a luat-o pe intrarea sudică, înspre 95, 
transmise unitatea doi. 

— Inţeles. 

Aşadar, Aeroportul Newark sau poate Atlantic City. 
Vreau să spun că tipii ăştia chiar se duceau până în AC ca 
să parieze, să bea şi să aibă parte de ceva sex. Nu că aş 
avea habar de toate astea la prima mână. Dar l-am urmărit 
pe Abdul până acolo de mai multe ori. 

Încă mai vedeam unitatea doi, iar aceasta avea contact 
vizual cu automobilul subiectului. Jacobs transmise prin 
staţie: 

— Subiectul a trecut de ieşirea spre Newark. 

— Acum mă poţi plăti, îmi spuse domnişoara Sims. 

— S-ar putea duce la Fort Dix, i-am răspuns. Ştii tu, să 
spioneze o instalaţie militară. E un spion militar, i-am 
amintit eu. 

— lar şoferul şi Mercedesul slujesc drept acoperire? 

N-am replicat. 

Am mers mai departe, atingând viteza de o sută 
douăzeci de kilometri pe oră pe Route 95, cunoscută prin 
zonă drept New Jersey Tumpike. 

— A trecut de limita de patruzeci de kilometri, anunţă 
domnişoara Sims. 

— Bine. Vrei să continui urmărirea sau să-l omori? 

— Făceam doar o observaţie. 

— S-a notat. Am continuat drumul şi i-am spus 
domnişoarei Sims: Ştii, poate că ar fi bine să chem sprijin 
aerian. Ea nu răspunse, aşa că am explicat mai departe. 
Dispunem de ochi din aer pe care îi putem folosi. Ne 
uşurează treaba. 

Am început să comut frecvențele radio, dar domnişoara 
Sims spuse: 

— A făcut rezervare la Taj Mahal. 

Mi-am luat mâna de pe staţie şi am întrebat: 

— De unde ştii? 

— Am primit un pont. 

— Şi când aveai de gând să îmi spui şi mie? 

— După ce mâneam gogoaşa. 

Eram un pic cam iritat. Poate un pic mai mult. 

Câteva minute mai târziu, ea mă întrebă: 

— Nu-mi mai vorbeşti? 

De fapt, nu aveam de gând, aşa că n-am replicat. 

— Dar trebuie să-l urmărim până acolo ca să vedem că 
intră în Taj şi se cazează, zise ea şi mă informă mai 
departe: Avem deja o echipă acolo, aşa că, după ce îl 
preiau ei, ne putem întoarce în oraş. 

N-aveam nicio replică. 

— Nu-mi datorezi cincizeci de dolari, mă asigură ea. De 
fapt, o să-ţi iau eu ceva de băut. 

N-avea sens să mai stau supărat, aşa că am spus: 

— Mulţumesc. 

Până la urmă, tipic pentru FBI. Ăştia nu-ţi spuneau 
nimic, nici dacă erai pe punctul să te arzi. lar agenţii 
speciali, precum domnişoara Sims şi soţia mea, sunt cu 
toţii avocaţi. Mai e nevoie să adaug ceva? 

Le-am transmis prin radio celor din unitatea doi noile 
informaţii, deşi i-am sfătuit pe Mel şi pe George să mai 

stea cu noi în caz că informaţiile erau greşite şi Păsăroiul 
se ducea altundeva. 

— Cum ai aflat chestia asta? întrebă Mel. 

— Îţi spun mai târziu. 

Am mers mai departe, şi domnişoara Sims adăugă: 

— Avem cam două ore. Spune-mi tot ce ştii despre 
supraveghere. Aş vrea să aflu tot ce ai învăţat în ultimii 
patruzeci de ani. 

Nu a trecut chiar atâta vreme, iar domnişoara Sims cu 
siguranţă ştia asta, aşa că făcea o glumă de agent. De fapt, 
avea simţul umorului, o raritate printre colegii ei, aşa că 
pentru a demonstra că sunt coleg bun şi pentru a-i arăta 
spiritul cooperării FBI/NYPD, i-am zis: 

— Bine. Eu vorbesc, tu asculţi. Păstrează-ţi întrebările. 

— Va exista şi un test? 

— În fiecare zi. 

Ea dădu din cap. 

M-am lăsat pe spate şi i-am împărtăşit vastele mele 
cunoştinţe despre tehnicile de supraveghere, întreţesute 
cu poveşti anecdotice şi personale despre operaţiuni, chiar 
şi despre cele care ieşiseră prost. 

Infractorii pe care i-am urmărit de-a lungul anilor au fost 
cu toţii destul de tâmpiţi, dar când am ajuns în Forţa de 
Intervenţie, mi-am dat seama că tipii pe care îi urmărim - 
diplomaţi şi suspecți de terorism - nu mai erau chiar aşa 
de proşti. Vreau să spun că ei cu siguranţă nu sunt 
inteligenţi, dar sunt paranoici, poate pentru că, în mare 
măsură, vin din state poliţieneşti, iar asta îi face cel puţin 
conştienţi că sunt urmăriţi cu atenţie. 

Ţinându-se de cuvânt, domnişoara Sims nu mă 
întrerupse în vreme ce o vrăjeam cu poveştile mele. Nu-mi 
place să mă laud, dar ăsta era un moment educaţional. 
Cum l-aş fi putut rata? Şi, aşa cum am mai spus, eram 
sincer în legătură cu eşecurile. 

Din această categorie, ca şi cea a tipilor răi inteligenţi, 
nu am descoperit decât două genii ale răului în cei trei ani 

petrecuţi în Forţa de Intervenţie. Unul era un american, 
iar celălalt, un libian care manifesta o mare ură faţă de 
SUA, tip care nu era doar rău şi inteligent, mai era şi o 
maşinărie perfectă de ucis. Experienţa mea cu libianul a 
avut mai puţin de-a face cu supravegherea şi mai mult cu 
vânătoarea şi au existat momente când nu am fost deloc 
sigur dacă eu eram vânătorul sau vânatul. 

Episodul ăsta nu a avut un final fericit şi chiar dacă ar fi 
existat lecţii de învăţat sau de predat, întregul caz a fost 
clasificat drept Top Secret, asta însemnând că nu-l puteam 
împărtăşi niciodată, nici cu domnişoara Sims, nici cu 
altcineva. Fapt care mie îmi convenea. 

Dar, cândva, eram sigur, avea să existe o reluare a 
vânătorii. El îmi promisese asta. 

CAPITOLUL 2 


Cam la trei ore după ce domnişoara Sims nu şi-a primit 
gogoaşa în Manhattan, am intrat pe aleea lungă, mărginită 
de fântâni arteziene, de la Trump Taj Mahal. Clădirea are 
în vârf domuri ca nişte bulbi de ceapă, aşa că Păsăroiul şi-a 
spus, poate, că e vorba despre o moschee. 

Domnişoara Sims avea informaţiile de contact pentru 
echipa noastră de aici şi sunase în avans ca să anunţe că 
subiectul era pe drum, aşa că echipa de la faţa locului se 
putuse pregăti de preluare. Totodată, descrise cu ce era 
îmbrăcat suspectul şi îi informă că acesta primise numele 
de cod „Păsăroiul”. 

Am contactat prin radio unitatea doi, parcată la distanţă 
de intrare, şi le-am spus: 

— Puteţi pleca. 

Mel Jacobs şi George Foster se oferiră voluntari ca să 
mai rămână - mai presus şi dincolo de datorie -, iar eu le- 
am replicat: 

— Faceţi ce vreţi. Sunteţi în timpul liber. 

Această slujbă şi această Forţă de Intervenţie sunt de o 
asemenea natură încât avem încredere unii în alţii şi 
suntem convinşi că procedăm cu toţii cum trebuie. Există 
reguli, bineînțeles, dar avem un comportament 
neprotocolar şi am scăpat de o groază de porcării 
birocratice care împiedică realizarea treburilor. lar ceea 
ce care chiar face Forţa de Intervenţie să funcţioneze, 

după părerea mea, este că aproximativ jumătate dintre 
agenţi sunt foşti poliţişti NYPD, la fel ca mine, ceea ce 
înseamnă că nu ne facem griji în privinţa carierelor; 
acestea sunt secundare, poate chiar ultimele pe lista de 
priorităţi, aşa că putem improviza mult, fără să ne 
îngrijorăm că depăşim o anumită graniţă. În plus, evident, 
noi punem la bătaie şmecheriile poliţieneşti deprinse în 
stradă. Rezultatele pot varia, desigur, dar în primul rând 
ne facem treaba. 

Şoferul Mercedesului porni din nou fără Păsăroi, care 
intră în clădire cu un bagaj în mână. Nu puteam da SUV-ul 
complet echipat pe mâna asistentului de la parcare, aşa că 
am parcat lângă intrare şi am încuiat automobilul. Am 
arătat legitimaţia şi am zis: 

— 'Treburi oficiale. Păzeşte maşina. 

I-am dat tipului de la parcare o bancnotă de douăzeci şi 
el a răspuns: 

— Nicio problemă. 

Am intrat în holul mare, placat cu marmură şi l-am zărit 
pe Păsăroi la recepţia pentru VIP-uri. De asemenea, am 
zărit doi tipi pe care i-am recunoscut de la unitatea de 
operaţiuni speciale. Am luat contact prin priviri şi ei mi-au 
făcut semn că au cazul în mână. 

Minunate veşti. Era vremea pentru ceva de băut. 

Nu credeam că Păsăroiul ne poate recunoaşte după 
schimbul nostru scurt de saluturi de la distanţă, aşa că am 
escortat-o pe domnişoara Sims dincolo de recepţie, unde 
Păsăroiul se caza. Adică, ştia că fusese urmărit până aici, 
dar nu se uita peste umăr. Nu ar fi trebuit să se afle la o 
asemenea distanţă de Third Avenue, dar nici noi nu facem 
mare caz din asta, în afara situaţiei în care la Washington 
cineva doreşte să facem mare caz. Diplomaţii din cele mai 
multe ţări pot călători liber în Statele Unite, dar unii, 
precum cubanezii, sunt îngrădiţi în New York City sau pe o 
rază fixă, aşa cum sunt iranienii. Dacă ar fi după mine, cu 
toţii ar trăi şi ar munci în lowa. Problema e că nu mai 


22 


aveam relaţii diplomatice cu Iranul după ce ei ne-au 
ocupat ambasada şi au luat personalul ostatic, dar erau 
membri ONU, aşa că se aflau aici. Şi, cum noi nu 
dispuneam de diplomaţi în Iran, ne puteam distra cu tipii 
ăştia fără teama de represalii în Țara Nisipurilor. De fapt... 
staţi pe aproape. 

În fine, ne-am oprit fiecare pe undeva, după care am 
intrat în zona cazinoului şi eu am întrebat-o pe domnişoara 
Sims: 

— Ai vrea o gogoaşă? 

— Îţi datorez ceva de băut. 

M-am dus drept spre Ego Lounge, care târziu noaptea 
devine Libido Lounge. Ne-am aşezat la bar şi domnişoara 
Sims întrebă: 

— Ai mai fost pe aici? 

— Cred că am mai fost aici cu treburi. 

Barmanul - de fapt, o drăguță cu... ochi mari, ne întrebă 
ce bem, iar domnişoara Sims comandă un pahar de vin alb, 
în vreme ce eu am luat obişnuita mea doză de Dewar's cu 
apă minerală. 

Am ciocnit paharele şi ea zise: 

— Noroc. După care mă întrebă. De ce suntem aici? 

— Doar ca să ne asigurăm că Păsăroiul se pune la masa 
de joc şi nu se întâlneşte cu careva, i-am răspuns. 

— Avem o echipă aici, îmi aminti ea. De asemenea, 
Păsăroiul poate avea o întâlnire în camera lui, de care noi 
să nu ştim. 

— Tipii de la operaţiuni speciale ar şti, i-am răspuns. Am 
sfătuit-o: Vrei să fii prin preajmă dacă ceva merge prost. A 
fi la locul potrivit în momentul potrivit nu e o întâmplare. 
Mi-ai ascultat poveştile? am întrebat-o. 

— Fiecare cuvinţel. 

— Trebuie să te duci altundeva? 

— Ntt. 

— Bine. Mai stăm o oră. 

De fapt, nu exista niciun motiv să mai stăm, cu excepţia 

faptului că aveam nevoie să beau ceva. În plus, eram 
ofticat pe Păsăroi pentru că îmi arătase degetul. Nu era un 
gest prea diplomatic din partea lui. Vreau să spun, la 
naiba, e ţara mea aici. Corect? El e oaspete. Iar eu nu sunt 
gazda lui. 

— John? Am spus că îmi pare rău că nu ţi-am putut 
spune nimic despre chestia asta. Au vrut ca operaţiunea să 
se deruleze ca o supraveghere-standard, astfel încât 
subiectul să nu poată ghici după acţiunile noastre că noi 
ştim unde se duce, îmi explică ea. Adăugă: Doar eu ştiam, 
în caz că l-am fi pierdut. 

— Bine. Mă rog. 

Habar n-aveam a cui fusese strălucita idee, dar bănuiam 
că în spatele ei se găsea Tom Walsh, agentul special FBI 
însărcinat cu Forţa Antiteroristă de Intervenţie din New 
York. Walsh se găseşte undeva între geniu şi idiot. Iar 
distanţa între cele două extreme nu e prea mare. De 
asemenea, îi plac chestiile alea cu capă şi spadă şi nu prea 
înţelege munca standard a poliţiei. Vreau să spun că 
porcăria asta cu secretomania nu s-ar fi petrecut niciodată 
în vremea când eu eram poliţist. Dar e o lume nouă şi o 
slujbă nouă şi nu iau lucrurile la modul personal. 

Ca să schimb subiectul, am zis: 

— Cheamă echipa de la operaţiuni speciale şi pune pe 
cineva să stea permanent cu Păsăroiul. 

Dispunem de telefoanele astea Nextel care, aşa cum am 
mai zis, au o caracteristică superbă - pot funcţiona şi ca 
staţii talkie-walkie -, iar domnişoara Sims apelă unul 
dintre oamenii de la OS şi-i spuse unde ne aflam, cerându-i 
să ne spună dacă Păsăroiul îşi părăsea camera şi cobora la 
cazinou sau altundeva. 

Aşa că am sporovăit, în mare parte despre viaţa şi 
munca ei din New York, pe care ea, personal, nu le 
îndrăgea, dar care îi plăceau din punct de vedere 
profesional. Lisa Sims îmi amintea, din unele puncte de 
vedere, de soţia mea, Kate Mayfield, pe care am cunoscut- 

o cu trei ani în urmă prin intermediul slujbei, cu ocazia 
cazului menţionat anterior, al nemermicului de libian. Şi 
Kate vine de la ţară şi, iniţial, n-a fost prea emoţionată de 
misiunea din New York, dar după ce m-a cunoscut pe 
mine, nu mai dorea să trăiască în altă parte. După care a 
venit 11 septembrie. După asta, ar fi vrut să ne transferăm 
în afara New Yorkului, dar după ce a trecut şocul - eram 
amândoi acolo când s-a întâmplat - s-a răzgândit şi şi-a dat 
seama că nu poate pleca. Ceea ce a fost bine, de vreme ce 
eu nu doream să plec. 

Am mai luat o doză de băutură, dar domnişoara Sims - 
de-acum Lisa - trecu la apă minerală, deoarece i-am spus 
că tot ea va conduce la întoarcere. 

Telefonul ei mobil vibră. Ea îl scoase şi ascultă, după 
care îi spuse apelantului: 

— Bine, probabil că vom pleca. Închise şi îmi spuse: 
Păsăroiul e singur la o masă de ruletă. 

— Ce face? 

— N-am întrebat. 

Ceru nota de plată, plăti şi părăsirăm Ego Lounge. 

Se îndreptă către hol, dar am zis: 

— Vreau să arunc o privire îndeaproape tipului ăstuia. 

Ezită, apoi se supuse experienţei mele profesionale şi 
acceptă. 

Ne-am croit drum prin cazinoul cavernos, iar Lisa apelă 
contactul ei din echipa OS şi primi localizarea exactă a 
Păsăroiului. 

Peste câteva minute, l-am zărit stând la masa de ruletă, 
cu un pahar de ceva în mână. 

Comportamentul păcătos al iranianului nu mă interesa - 
de fapt, noi înregistrăm toate astea pe film şi ne-ar putea fi 
de folos - dar cred că există ceva profund schizoid la 
oamenii ăştia - un soi de deconectare totală, care nu face 
bine la creierii capului. 

— Bine? Uite-l, spuse Lisa. Hai să mergem. 

— Satana a pătruns în sufletul lui, am rostit. 

— Corect. Văd asta. 

— Trebuie să-l ajut. 

— John... 

— Hai să luăm nişte fise şi să apăsăm pe butoane. 

— John... 

— Haide. 

Am luat-o de braţ şi ne-am dus la casier, de unde am 
obţinut o sută de fise de un dolar plătite cu cardul meu de 
credit din partea guvernului - biroul de contabilitate avea 
să facă mare haz pe tema asta - şi ne-am îndreptat spre 
maşinile de joc, de unde puteam vedea spatele Păsăroiului. 

Eu şi Lisa ne-am aşezat unul lângă celălalt la două 
automate de poker, iar eu am întrebat-o: 

— Ai jucat vreodată păcănele? 

— Nu. 

— Joci poker? 

— Da. 

Ca atare, am împărţit fisele argintii şi i-am explicat Lisei 
pe scurt cum funcţionează maşina, după care am început 
amândoi să jucăm poker. Ăştia ar fi trebuit să inventeze un 
joc cu fise denumit Fraier. Pui cinci fraieri în linie şi 
maşinăria te loveşte în ouă şi înghite toate monedele din 
tava ta. 

Am luat fiecare ceva de băut de la o chelneriţă aflată în 
trecere, după care am inhalat fumul de ţigară de la o 
grăsană adormită care şedea lângă mine. 

În fine, am început să ne obişnuim cu jocul şi Lisa se 
ambală, sperând să tragă repede marele premiu, de un 
catralion de dolari. Intre timp, Păsăroiul se afunda tot mai 
tare în focurile iadului, cu fiecare rotaţie a ruletei. Trebuia 
să-l salvez. 

După o jumătate de oră, Păsăroiul îşi strânse câştigurile 
şi se ridică. Se abătu pe la mesele de blackjack, ezitând, şi 
decise să se ducă altundeva. 

Lisa primi patru regi şi maşinăria clincăni şi dădu 
drumul unui şuvoi de monede în tava ei. 

— Păsăroiul se mişcă, i-am spus. Stai aici şi joacă la 
maşina mea. Cheamă echipa OS şi spune-le că sunt pe 
urmele lui. 

Ea îşi roti privirea, observând împrejurimile, după care 
zise: 

— Bine... 

Am traversat cazinoul, sperând că Păsăroiul se va 
îndrepta spre lifturi, sau spre toaletă, sau spre pasarelă - 
oriunde am fi putut rămâne singuri pentru o mică discuţie. 

Mergea ca şi cum ar fi avut nevoie să se uşureze. Se 
îndrepta fără doar şi poate, spre toaletă. 

L-am urmat pe un coridor şi l-am văzut intrând pe uşa 
toaletei bărbaţilor. M-am luat după el. 

Tipii ăştia nu fac pipi la pisoar - le place intimitatea 
când îşi scot jucăria afară, aşa că Păsăroiul intrase într-o 
cabină. 

La pisoare se găseau doi indivizi, şi un altul la chiuvetă. 
Cu discreţie şi diplomaţie, le-am arătat legitimaţia şi le-am 
cerut să iasă rapid, rugându-l pe unul dintre ei să se 
posteze afară şi să interzică accesul altor oameni. 

leşiră cu toţii, iar eu am rămas lângă chiuvetă, uitându- 
mă în oglindă. Uşa de la cabină se deschise - fără ca apa 
să fie trasă. De fapt, Păsăroiul nici măcar nu se duse la 
chiuvetă. 

M-am întors, iar el îmi aruncă o privire. Mi-am dat 
seama că nu mă recunoscuse. Dar apoi se decise. Se repezi 
brusc la mine şi cumva reuşi să-şi zdrobească ouăle de 
pumnul meu. Ei bine, chestia asta mă luă prin surprindere, 
iar eu m-am dat un pas în spate, în vreme ce el efectuă 
următoarea mutare agresivă, adică se prăbuşi în genunchi 
şi începu să scoată gemete amenințătoare în direcţia mea. 
Ochii i se învârteau precum rotiţele unui automat de 
jocuri, după care se prăbuşi cu faţa în jos şi rămase întins 
pe podea, respirând cu greutate, gata să mă atace din nou. 
Nu doream să provoc un incident internaţional, aşa că m- 
am scuzat spunând: 

— Să ţi-o trag! 

După care am plecat. 

Pe coridor, mi-am concediat ajutorul şi m-am întors în 
cazinou, unde am dat peste Lisa, care ducea o cutie din 
plastic plină cu jetoane. 

— Unde ai fost? mă întrebă. 

— La toaletă. 

— Unde-i Păsă...? 

— Trebuie să plecăm. 

Am pornit către hol, iar ea mă întrebă: 

— Ce fac cu fisele astea? 

— Le dai la contabilitate. 

Am ieşit şi m-am îndreptat spre SUV. 

— Ce s-a întâmplat? Unde e Păsăroiul? întrebă Lisa. 

Cu cât ştia mai puţin, cu atât era mai bine pentru ea, aşa 
că i-am răspuns: 

— La toaletă. 

— Cine îl acoperă? E în mişcare? insistă ea. 

— Aăă... nu prea. 

— John... 

— Cheamă echipa OS şi  relatează-le ultima lui 
localizare. 

Am ajuns la SUYJ unde am anunţat că voi conduce eu. 
Lisa îmi dădu cheile, am urcat în maşină şi am plecat de 
acolo. 

Lisa apelă echipa de supraveghere şi le spuse că eu îl 
lăsasem pe Păsăroi în toaleta bărbaţilor, fapt deja 
cunoscut. Lisa ascultă, apoi închise şi se întoarse spre 
mine: 

— Păsăroiul... a căzut sau ceva de genul ăsta. 

— Podeaua udă e alunecoasă. 

Am ieşit din oraş, către Jersey Tumpike. 

După câteva minute, mă întrebă: 

— Ai... avut o întâlnire cu el? 

— Hei, cum ne-am descurcat? Cât ai strâns acolo? 

Ea aruncă o privire cutiei de pe podeaua maşinii şi zise: 

— Cred că am câştigat zece dolari. 

— Nu-i rău pentru o oră de muncă. 

Rămase tăcută, apoi spuse: 

— Ei bine... presupun că nu e în cea mai bună poziţie ca 
să depună o plângere. 

Nu am răspuns. 

Am ajuns pe Tumpike dinspre nord, înspre oraş, care se 
afla la circa două sute de kilometri depărtare, mai puţin de 
două ore de mers dacă trăgeam tare. Soarele coborâse sub 
orizont, iar înspre vest culorile de pe cer se estompau 
rapid. 

— Suntem un soi de fugari? întrebă Lisa. 

— Nu. Noi suntem legea. 

— Corect. Mi s-a spus că voi învăţa multe de la tine, 
adăugă ea. 

— Sunt deja o legendă? 

— Doar în mintea ta. După care comentă: Pari un tip 
drăguţ şi eşti inteligent. Dar mai ai şi o altă latură. 

N-am răspuns. 

— Eşti răzbunător, comentă ea mai departe. 

— Ei bine, dacă sunt, atunci am intrat în afacerea care 
trebuie. 

Ea nu avu replică la asta, aşa că ne-am continuat drumul 
în tăcere. 

Ceva mai târziu, îmi spuse: 

— Dacă apare ceva în legătură cu ziua de azi, n-ai 
părăsit nicio clipă raza mea vizuală. 

— Nu va apărea nimic, am asigurat-o. Dar mersi. 

— Şi poate că o să faci la fel pentru mine cândva. 

— Nu există poate în privinţa asta. 

Ea îmi aruncă o privire, apoi privi ţintă înainte, prin 
parbriz, drumul întunecat din faţa noastră. Rosti, ca pentru 
sine: 

— Treaba asta e tare dură. 

Şi care a fost primul tău indiciu? 

— Şi devine tot mai dură, am replicat eu cu voce tare. 

Ea dădu din cap, apoi zise: 

— Bine. 

Am oprit într-o zonă de odihnă, iar Lisa Sims îşi scoase 
gogoaşa, în vreme ce eu am pus combustibil, după care ne- 
am luat amândoi cafea pentru restul drumului. 

Înapoi pe şosea, am discutat cel mai mult despre traiul 
în New York şi puţin despre faptul că eu am fost în 
Turnurile Gemene atunci când au fost lovite. Chestia asta 
te schimbă. Vederea a mii de oameni morţi te schimbă. 

Am apucat prin tunelul Holland ca să intrăm în 
Manhattan. Am lăsat-o la sediu, unde Lisa avea ceva de 
lucru. l-am amintit: 

— Dă jetoanele la contabilitate. 

Mi-am continuat drumul către apartamentul meu de pe 
East 72nd Street şi am intrat pe uşă cu puţin după zece 
seara. 

Kate era acasă şi urmărea ştirile de la ora zece. Mă 
întrebă: 

— Cum a mers? 

— Bine. 'Ţinta s-a dus până în AC şi noi am urmărit-o. 

— Ceva de băut? 

— Sigur. Ziua ta cum a fost? am întrebat. 

— La birou întreaga zi. 

Ne-am luat de băut, ne-am giugiulit, ne-am aşezat şi am 
urmărit ştirile împreună. 

Aşteptam o relatare despre un diplomat iranian de la 
ONU găsit în toaleta de la Taj Mahal Casino, cu ouăle 
vârâte pe gât, dar se părea că aşa ceva nu constituie 
subiect de ştiri. 

Am închis televizorul, după care eu şi Kate am sporovăit 
despre ziua noastră petrecută în războiul contra 
terorismului. 

După epuizarea subiectului, Kate îmi aminti că mergeam 
în nordul statului în weekend - la skydiving. 

Nu era subiectul meu favorit, deşi ea era emoţionată în 
privinţa asta. 

În afară de faptul că nu-mi plac copacii, şi pădurile, şi 
urşii, şi orice se mai găseşte la nord de Bronx, în mod cert 
nu-mi plac nenorocitele de sărituri din avion. N-am o 
teamă anume de înălţimi şi nici chiar de moarte, dar nu 
văd niciun motiv să mă pun singur în calea pericolului doar 
de dragul distracţiei. Adică, am parte de destul pericol la 
slujbă. Şi de toată distracţia de care am chef. Ca astăzi. 

Dar sunt un tip bun şi un soţ bun, aşa că m-am apucat de 
sărituri din avioane. Iar în spiritul reciprocităţii - aşa cum 
spun diplomaţii - Kate s-a apucat de băut şi de sex oral. 
Chestia asta funcţionează. 

Am ieşit pe balconul apartamentului meu de la etajul 34 
şi am privit spre sud, peste insula Manhattan. Ce 
privelişte! Dispărute din acea privelişte însă erau Turnurile 
Gemene, aşa că am ridicat două degete în V peste locul 
unde se înălţaseră ele. Victorie şi pace. 

Nu în timpul vieţii mele, dar poate cândva. 

Între timp, aşa cum îşi dăduse seama Lisa Sims, jocul pe 
care îl jucam eu se numea răzbunare. 

Partea a Il-a 


California 


CAPITOLUL 3 


Asad Khalil, terorist libian care călătorea cu un paşaport 
egiptean falsificat, traversă repede pasarela care lega 
cursa lui Air France de terminalul doi al Aeroportului 
Internaţional Los Angeles. 

Zborul de la Cairo la Paris fusese lipsit de evenimente, 
ca şi zborul de la Paris la Los Angeles. Îmbarcarea iniţială 
pe aeroportul din Cairo fusese şi mai lipsită de griji, graţie 
unor prieteni bine plasați, care îi grăbiseră trecerea prin 
punctele egiptene de control al paşapoartelor. In Paris, 
aşteptase două ore în zona de tranzit şi nu fusese obligat 
să treacă printr-un al doilea control de securitate, ceea ce 
ar fi putut constitui o problemă. lar acum se găsea în 
America. Sau pe aproape. 

Khalil merse alături de colegii lui de zbor Air France 
către cabinele de control. Cei mai mulţi oameni de la 
bordul avionului erau cetăţeni francezi, deşi printre ei se 
numărau mulţi coreligionari musulmani cu cetăţenie 
franceză. Poate un sfert dintre pasageri erau egipteni 
urcați la bord în Cairo. Aceştia aşteptaseră, ca şi el, în 
zona de tranzit din Aeroportul De Gaulle ca să se urce la 
bordul Boeingului 777 care avea să-i ducă fără escală până 
în Los Angeles. În orice caz, Khalil credea că nu iese în 
evidenţă printre colegii lui pasageri şi fusese asigurat de 
prietenii din Al Qaeda că o asemenea rută de zbor avea să- 
l aducă până aici fără nicio problemă. Nu-i mai rămânea 

decât să treacă prin controalele americane cu documentele 
lui egiptene falsificate. Vama nu avea cum să fie o 
problemă: nu avea nimic de declarat şi nu ducea nimic cu 
el, în afara urii lui pentru America, o ură pe care o putea 
disimula cu uşurinţă. 

Zece cabine de control al paşapoartelor funcționau, iar 
el se postă la rând laolaltă cu alţi pasageri sosiți. Se uită la 
ceas, pe care îl potrivise după ora locală: 17.40. O oră de 
vârf, fapt care făcea parte din plan. 

Asad Khalil purta o bluză sport croită la comandă, 
pantaloni unisex, pantofi sport scumpi şi o cămaşă tip 
Oxford încheiată la toţi nasturii - un gen de îmbrăcăminte 
despre care ştia că oferă imaginea unui individ din partea 
superioară a clasei mijlocii, care ar fi putut să primească o 
educaţie adecvată şi nu reprezenta o ameninţare pentru 
nimeni, cu excepţia, poate, a tovarăşilor lui de băutură sau 
a consilierului său financiar. Era un turist egiptean 
occidentalizat, cu numele de Mustafa Hasheem, care 
dispunea de o rezervare confirmată la Beverly Hills Hotel, 
iar în bagaj avea ghidul Fodor's al Los Angelesului în 
engleză, limbă pe care o vorbea aproape fluent. 

Inspectă cu privirea ofiţerii de control paşapoarte, 
sperând ca printre ei să nu se găsească vreun arabo- 
american. Astfel de oameni, bărbaţi sau femei, puteau 
deveni o problemă. Mai ales dacă se angajau cu el într-o 
conversaţie aparent prietenoasă. „Şi în ce cartier din Cairo 
locuiţi, domnule Hasheem?” lar dacă acea conversaţie 
prietenoasă se desfăşura în arabă, putea apărea o 
problemă cu accentul lui libian. 

Asad Khalil înaintă rapid, la fel ca majoritatea 
pasagerilor, către următoarea cabină disponibilă. 

Ofiţerul care controla paşapoartele era un bărbat de 
vârstă mijlocie. Părea plictisit şi obosit, dar putea deveni 
alert într-o fracțiune de secundă. Omul luă paşaportul lui 
Khalil, viza şi declaraţia vamală şi se uită la ele, apoi răsfoi 
paginile paşaportului, reveni la pagina cu fotografia şi îşi 

împărţi atenţia între poză şi omul care stătea în faţa lui. 
Khalil zâmbi, aşa cum procedau cei mai mulţi oameni 
ajunşi într-un asemenea punct. 

Individul, pe care Khalil îl bănui că e de origine 
hispanică, îi spuse: 

— Care e scopul vizitei dumneavoastră? 

„Să ucid”, gândi Khalil, care, cu voce tare, se mulţumi să 
răspundă: 

— Turism. 

Ofiţerul aruncă o privire la declaraţia vamală şi spuse: 

— Staţi la Beverly Hilton? 

Beverly Hills Hotel. 

— Sunteţi aici pentru două săptămâni? 

— Corect. 

— Care e următoarea destinaţie? 

„Acasă sau paradisul”. 

— Acasă, răspunse Khalil. 

— Aveţi zbor de întoarcere confirmat? 

Chiar avea, deşi el n-avea să fie în acel avion, dar 
răspunse: 

— Da. 

— Aveţi rezervare la Beverly Hills Hotel? 

Avea, deşi ştia că nu trebuia s-o arate, dacă nu i se cerea 
în mod expres. 

— Da, răspunse. 

Ofiţerul privi ochii întunecaţi şi adânci ai lui Khalil, iar 
acesta îşi dădu seama că ofiţerul de paşapoarte, care 
auzise şi văzuse multe de-a lungul anilor, nutrea o mică 
îndoială în mintea lui, îndoială care se putea mări în 
următoarele câteva secunde de contact vizual. Khalil 
rămase impasiv, fără să arate semne de nerăbdare mimată 
sau de anxietate. 

Ofiţerul îşi întoarse atenţia la computerul lui şi începu să 
tasteze în vreme ce-şi arunca privirea pe paşaportul lui 
Khalil. 

Khalil aşteptă. Ştia că documentul în sine părea 

autentic, cu exact măsura potrivită de uzare şi câteva 
ştampile de intrare şi ieşire, toate din ţări europene, cu 
vizele corespondente în Cairo. Însă informaţiile din 
paşaport nu erau autentice. Prietenii lui din Al Qaeda, care 
cunoşteau multe despre securitatea aeroportuară din 
Statele Unite, nu aveau, din nefericire, habar despre ceea 
ce bazele de date computerizate erau capabile să 
cunoască, să detecteze sau să suspecteze. Ca întotdeauna, 
totul se reducea la fiinţa umană. 

Ofiţerul de paşapoarte se răsuci de la ecranul lui de 
computer, se uită din nou la turistul egiptean, apoi ezită o 
secundă înainte de a deschide paşaportul şi de a-l 
ştampila. Rosti: 

— Bun venit în Statele Unite, domnule Hasheem. Să 
aveţi o vizită plăcută. 

— Mulţumesc. 

Individul bifa ceva în declaraţia vamală, iar Khalil îşi 
strânse documentele şi se îndreptă către banda rulantă 
pentru bagaje. 

Era acum cu un pas mai aproape de uşile de securitate 
pe care le putea vedea dincolo de zona de inspecţie 
vamală. 

Se postă în dreptul benzii rulante şi aşteptă ca aceasta 
să înceapă să se pună în mişcare, conştient că el şi colegii 
lui pasageri din cursa Air France erau supravegheați pe 
monitoarele video. În acel loc oamenii se trădau uneori, 
nedându-şi seama sau uitând că erau supravegheați. Khalil 
adoptă mina şi privirea goală a celorlalţi pasageri obosiţi 
care se holbau la gura caruselului. 

In realitate, inima lui îşi iuţise cumva bătăile pe când se 
afla la cabina de control al paşapoartelor, fapt care îl 
surprinsese şi îl iritase. Se antrenase îndelung - sau îşi 
antrenase mintea - să rămână calm în orice situaţie, iar 
trupul lui se supunea comenzilor: pielea îi rămânea uscată, 
gura umedă, iar faţa şi muşchii nu se încordau şi nici nu 
trădau frica. Însă nu învățase încă să-şi controleze inima, 

care, dacă ar fi putut să fie văzută şi auzită, ar fi dezvăluit 
tot ceea ce mintea lui încerca să ascundă. Chestia asta e 
interesantă, îşi zise el, şi poate nu neapărat un lucru rău: 
dacă trebuia să se bată, să ucidă, era bine că inima lui era 
pregătită, ca o armă încărcată. 

Se auzi un bâzâit ascuţit, clipi o lumină roşie şi banda 
rulantă se puse în mişcare. În mai puţin de cinci minute îşi 
luă geamantanul de dimensiuni medii şi îl trase după el pe 
roţi spre cabina vameşului. 

Putu să-şi aleagă cabina şi inspectorul, fapt pe care el 
personal îl socotea o măsură proastă de securitate. Alese o 
cabină cu un tânăr - niciodată nu era bine să alegi o 
femeie, mai ales una atrăgătoare - şi îi dădu individului 
declaraţia vamală. Omul se uită la ea şi îl întrebă: 

— Aveţi ceva de declarat? 

— Nu. 

Vameşul aruncă o privire geamantanului negru din 
spatele lui Khalil şi zise: 

— Dacă mă uit acolo, găsesc ceva ce nu ar trebui să 
aveţi? 

Iar Asad Khalil răspunse fără ezitare: 

— Nu. 

— Niciun pic de haşiş? glumi tânărul. 

Khalil îi întoarse zâmbetul şi replică: 

— Nu. 

— Mulţumesc. 

Khalil îşi văzu mai departe de drum. Uşile de securitate 
se găseau la zece metri depărtare, iar el ştia că acolo era 
locul unde ar fi fost oprit dacă doreau asta. Nu avea armă, 
evident, dar avea suficientă încredere în el că nu existau 
prea multe fiinţe pe care el să nu le poată dezarma şi ştia 
că era suficient de aproape de uşi ca să scape în terminalul 
aglomerat. Poate că încercarea lui de evadare ar fi eşuat, 
dar, dacă punea mâna pe una dintre armele lor, putea 
ucide câţiva ofiţeri şi chiar câţiva pasageri, dacă tot se 
apuca de treabă. Moartea nu îl înfricoşa; captivitatea, da. 

O misiune eşuată îi provoca frisoane de panică. 

La câţiva metri depărtare de uşi, Khalil se opri, dădu 
drumul mânerului geamantanului şi pretinse că îşi verifică 
buzunarele de documente şi portofel, aşa cum procedau 
mulţi pasageri înainte de a ieşi din zona de securitate. 
Oricine l-ar fi urmărit putea vedea limpede că nu era din 
cale afară de grăbit ca să părăsească zona. lar el putea 
observa, la rândul lui, dacă părea cineva interesat de el. 
Ştia că adesea americanii, în special FBl-ul, nu efectuau 
arestări premature sau preventive. Ei te urmăreau. Şi 
continuau să te urmărească. Şi vedeau cu cine şi unde te 
întâlneşti şi ce faci. Iar o săptămână sau o lună mai târziu, 
puteau efectua arestarea şi apoi îţi mulţumeau pentru 
ajutor. 

Asad Khalil trecu de uşile de securitate, ajungând la 
terminalul aglomerat. 

Un grup mic de oameni aştepta în apropiere de uşi 
sosirea prietenilor sau a rudelor. Un alt grup, format din 
şoferi angajaţi special, stătea aliniat, cu pancarte ridicate, 
pe care se vedeau numele pasagerilor aşteptaţi. 

Khalil îi depăşi, urmând indicatoarele către staţia de 
taxiuri. leşi din Terminalul Doi şi se postă la o coadă scurtă 
de oameni, în vreme ce taxiurile înaintau şi preluau 
pasagerii. În câteva minute, el şi geamantanul lui se 
găseau într-un taxi. 

— Beverly Hills Hotel, îi zise el şoferului. 

În vreme ce taxiul se deplasa către ieşirea din aeroport, 
Khalil observă absent că afară era o zi foarte frumoasă. 
Mai fusese o dată la Los Angeles, tot în zona de nord a 
oraşului, şi fiecare zi de acolo părea frumoasă. Din care alt 
motiv ar fi dorit cineva să trăiască într-un astfel de loc? 

— Prima dată în LA? îl întrebă şoferul. 

— Nu. 

— Vă place aici? 

— Mă tot întorc. 

— Afaceri sau plăcere? 

Uciderea guralivului domn Chip Wiggins era nu doar o 
afacere, ci şi o plăcere, aşa că Khalil replică: 

— Ambele. 

— Sper să vă distrati şi să faceţi o grămadă de bani. 

— Mulţumesc. 

Khalil îşi scoase ghidul din geamantan şi se prefăcu a-l 
citi, aşa că şoferul tăcu. 

Khalil scoase o oglindă de buzunar din geamantan şi o 
puse pe cartea pe care o ţinea în faţa lui. Inspectă traficul 
din spatele maşinii, dar nu văzu nicio maşină care să pară 
că-i urmăreşte după ce intrară pe autostradă şi îşi 
continuară drumul spre nord, către Beverly Hills. 

În mai puţin de o jumătate de oră, virară pe aleea lungă, 
străjuită de palmieri, care ducea pe deal, la hotelul 
îmbrăcat cu stucatură roz. 

Khalil observă că vegetaţia era luxuriantă şi că în acea zi 
de mai înfloriseră mii de flori. Îşi imagină că aşa ar fi 
trebuit să arate Grădina Raiului. Doar că aici se găseau 
mulţi şerpi şi tot aici goliciunea cărnii nu ar fi ruşinat 
niciodată pe nimeni. 

Khalil plăti cursa, permise unui portar să-i ia 
geamantanul, dar nu şi geanta mică de mână, intră în holul 
hotelului şi se înregistră sub numele lui fictiv. Tânăra de la 
recepţie îl asigură că toate cheltuielile, inclusiv cele 
suplimentare, urmau să fie plătite de firma lui din Cairo şi 
că nu era nevoie de card de credit. O informă pe 
recepţioneră că era posibil să nu se întoarcă în hotel în 
acea seară şi că nu avea nevoie de serviciile cameristei, de 
apelul de deşteptare sau de ziar dimineaţa. In fapt, nu 
cerea nimic altceva decât intimitate. 

Îl conduseră la camera lui din clădirea centrală, un 
apartament spaţios şi însorit de la etajul doi, cu vedere 
spre piscină. 

Asad Khalil ieşi pe balconul mic şi se uită înspre piscina 
unde bărbaţi şi femei se dădeau în spectacol şi stăteau la 
soare. Se întrebă cum le puteau îngădui bărbaţii soțiilor 

lor să se lase văzute de alţi bărbaţi pe jumătate 
dezbrăcate. Nu se miră deloc în privinţa femeilor care nu 
aveau nicio ruşine: femeile erau neruşinate, dacă li se 
îngăduia acest lucru. 

Se trezi stârnit de vederea acestor femei, iar când se 
auzi soneria fu nevoit să-şi dezbrace bluza şi să o ţină în 
faţa lui ca să nu se vadă nimic. Da, ăsta era alt lucru pe 
care mintea lui îl controla cu dificultate. 

Băiatul de serviciu intră cu geamantanul lui, întrebând 
dacă apartamentul era satisfăcător şi dacă mai avea nevoie 
de ceva. 

Khalil îl asigură că totul era în regulă, iar după plecarea 
băiatului puse semnul de „NU DERANJAŢI” pe uşă, după 
care îşi desfăcu geamantanul. Se aşeză la birou, cu o sticlă 
de apă minerală în faţă, şi aşteptă apelul telefonic. 

Telefonul sună şi el răspunse: 

— Hasheem. 

Vocea de la celălalt capăt rosti în engleză: 

— Aici e Gabbar. Sunteţi bine, domnule? 

— Da. Cum se simte tatăl tău? 

— Destul de bine, mulţumesc. 

Parola şi contraparola odată rostite, Khalil îi spuse lui 
Gabbar: 

— Cinci minute. Am o floare pentru soţia ta. 

— Da, domnule. 

Khalil închise şi ieşi din nou pe balcon. Mulţi dintre 
bărbaţi, băgă el de seamă acum, erau graşi şi mulţi erau 
însoţiţi de femei tinere. Ospătarii duceau tăvi cu băuturi 
către scaunele şi mesele de lângă şezlonguri. Era ora de 
cocktailuri; ora de îmbâcsit mintea omului cu alcool. Asad 
Khalil îşi aminti de ruinele romane din Libia lui natală şi îşi 
imagină romanii graşi în băi publice, bând vinul turnat de 
sclave. 

— Porcii, rosti el cu glas tare. Porci graşi la tăiat. 

CAPITOLUL 4 


După ce luă o floare din camera lui, Asad Khalil trecu 
prin holul hotelului, cercetându-i din ochi pe cei câţiva 
bărbaţi pe care îi recunoscu ca fiind tot arabi - bărbaţi 
care adoptaseră îmbrăcămintea şi manierele americanilor 
şi ale europenilor Ştia că acei bărbaţi erau mai periculoşi 
pentru Islam decât erau necredincioşii. De ei urma să se 
ocupe la pasul următor, şi fără milă. 

Khalil ieşi din hol, iar un portar îl întrebă dacă avea 
nevoie de un taxi. Cu ocazia ultimei lui vizite aici, cu trei 
ani înainte, Khalil observase că nimeni nu mergea pe jos în 
acel oraş. Chiar şi pentru un drum la o stradă sau două 
mai departe avea nevoie de un automobil. De fapt, era 
surprins că hotelul nu livra scaune de limuzină pentru 
oaspeţii care se duceau la piscină. Porcii de romani! 

Îi răspunse portarului: 

— Aştept o maşină. 

— Da, domnule. 

Un Ford Taurus albastru care aşteptase în apropiere 
porni către el şi se opri în dreptul uşilor. Şoferul nu cobori, 
dar îi făcu semn lui Khalil, care se urcă repede pe locul 
pasagerului, după care maşina o luă din loc. 

Şoferul, pe care el îl cunoştea sub numele de Gabbar, 
rosti în arabă: 

— Bună seara, domnule. 

Khalil nu răspunse. 

Şoferul conduse pe aleea lungă şi zise: 

— Am luat o cameră pe numele meu la hotelul Best 
Western din Santa Barbara. 

Khalil dădu din cap şi întrebă: 

— Şi care e numele tău? 

— Farid Mansur, domnule, replică şoferul. 

Însă nu se interesă de numele real al pasagerului. 

— Şi ce faci aici, domnule Mansur? întrebă Khalil. 

— Livrez pachete, domnule. 

— Bine. Şi ai pachetele mele? 

— Da, domnule. Sunt în camera mea de hotel, după cum 
mi s-a ordonat. Două geamantane încuiate la care nu am 
chei, adăugă. E corect, domnule? 

Khalil încuviinţă şi întrebă: 

— Ai celelalte două articole cerute de mine? 

— Da, domnule. Sunt în portbagaj. 

— Şi cardul? 

Mansur îi dădu lui Khalil, fără alte comentarii, un card 
din plastic. 

Khalil examină cardul, care, din motive de securitate, 
avea puţine însemne - nici măcar numele aeroportului 
unde putea fi folosit, nici poarta de securitate care putea fi 
deschisă cu el. De fapt, pe el se vedeau doar numere. 

— Cum ai obţinut acest card? întrebă Khalil. 

— Adevărul e, domnule, că nu eu l-am obţinut, spuse 
Mansur. Mi-a fost dat de prietenul nostru comun de aici. 
Mi s-a cerut să vă spun că e împrumutat de la un alt 
prieten, un om de aceeaşi credinţă cu noi, care nu va avea 
nevoie de el două zile, adăugă. Dar trebuie să înapoiez 
cardul prietenului nostru comun, ca să-l poată returna 
deţinătorului de drept. Pentru a-i dovedi cât de puţine ştie 
despre toate acestea, Mansur mai spuse: Nu cunosc 
aeroportul cu pricina sau zona unde vă permite accesul 
acest card, dar sunt convins că dumneavoastră, domnule, 
ştiţi. 

— De ce spui aeroport? zise Khalil. 

Farid Mansur îşi dădu seama de greşeală şi încercă să o 
dreagă spunând: 

— Prietenul nostru comun... poate că a folosit cuvântul... 
dar e posibil să fi înţeles eu greşit, sau... 

— Nu contează. 

— Da, domnule. 

Khalil puse cardul în buzunar. 

Ajunseră la capătul aleii şi Farid Mansur întrebă: 

— Vreţi să mergem acum în Santa Barbara? 

— Da. 

Mansur începu să vireze dreapta pe Sunset Boulevard, 
dar Khalil îi ceru: 

— la-o drept. 

Mansur traversă Sunset Boulevard şi continuă drumul 
pe Canon Drive, şosea de-a lungul căreia se aliniau 
reşedinţe private spaţioase. 

Khalil aruncă o privire în oglinda retrovizoare, dar nu 
zări niciun vehicul care să pară că îi urmăreşte. Îi spuse lui 
Mansur: 

— Maşina asta e închiriată, corect? 

— Da, domnule. Am luat-o pe trei zile, aşa cum am fost 
instruit. 

— Bine. 

Aşadar, vehiculului nu i se va simţi lipsa până luni. 

Khalil se uită pe geamul din dreptul lui, iar Mansur 
comentă: 

— Aici locuiesc bogătaşii. Vedete de film şi cei din 
industria filmului. 

— Păcatul se plăteşte bine aici, observă Khalil. 

— Aici, da, replică Mansur, aşa cum se aştepta de la el. 
Dar există un preţ mai mare de plătit în iad. 

Khalil nu răspunse la asta, dar întrebă: 

— De unde anume eşti din libia? 

— Benghazi, domnule. 

— De ce te afli aici? 

Mansur ezită, apoi răspunse: 

— Ca să fac bani pentru părinţii mei, domnule, şi pentru 
părinţii soţiei mele, care sunt în Benghazi. Visul meu e să 
mă întorc în ţara noastră, adăugă iute. 

— Te vei întoarce. 

— Da, domnule. 

— Şi soţia ta? Este aici cu tine, domnule Mansur? 

— Da, domnule. Şi cei patru copii ai noştri. 

— Bine. Şi ei sunt instruiți în credinţa noastră? 

— Bineînţeles, domnule. Studiază Coranul la o scoală de 
la moscheea noastră. 

— Bine. Şi soţia ta ştie că nu te întorci acasă două sau 
trei zile? întrebă Khalil. 

— Da, domnule. 

Cei doi bărbaţi tăcură, iar Farid Mansur îşi dădu seama 
că acel individ îl făcea să fie nervos. Văzuse astfel de 
oameni în Libia, ba uneori şi aici, la moschee. Împărtăşeau 
aceeaşi credinţă cu el, dar altfel. Iar omul ăsta... vocea lui, 
felul lui de-a fi, ochii... Omul ăsta era diferit chiar şi faţă de 
alţii care erau diferiţi. Acest individ îl înspăimânta. 

Neştiind încotro mergeau, dar bănuind că pasagerul lui 
era îngrijorat că puteau fi urmăriţi de cineva, Farid 
Mansur efectuă câteva viraje la întâmplare şi merse mai 
departe. Pătrunseră pe o stradă de-a lungul căreia erau 
aliniate magazine arătoase, iar Mansur comentă: 

— Asta e Rodeo Drive, domnule. Doar cei foarte bogaţi 
pot cumpăra de aici. 

Khalil rămase tăcut. 

În capătul străzii, Khalil rosti: 

— Santa Barbara. 

Mansur viră la dreapta, pe Wilshire Boulevard, şi se 
îndreptă spre vest, către soarele care se scufunda în apele 
amurgului. 

Îşi continuară drumul pe vastul bulevard mărginit de 
magazine şi înaltele clădiri de apartamente şi birouri. 
Traficul era intens şi înaintarea era lentă. 

— Multe automobile pe aici, observă Mansur. 

— Sug petrolul din pământ, răspunse Khalil. 

Mansur îşi permise un mic zâmbet şi zise: 

— Şi plătesc bine pentru asta. 

— Da. De cât timp eşti aici? întrebă Khalil. 

Mansur ezită, apoi răspunse: 

— Opt ani, domnule. De prea multă vreme, adăugă el. 

— Da, de prea multă vreme. Khalil zise mai departe: 
Aşadar, erai în Benghazi atunci când americanii au 
bombardat oraşul. 

— Da. Ţin minte noaptea aia. 15 aprilie 1986. Eram doar 
un băiat. 

— Ai fost înspăimântat? 

— Bineînţeles. 

— Ai făcut pe tine, domnule Mansur? 

— Domnule? 

— Eu am făcut. 

Farid Mansur nu ştiu cum să răspundă la aşa ceva, aşa 
că păstră tăcerea. 

— Eram doar un băiat locuind în complexul Al Azziziyah 
din Tripoli, continuă Khalil. Unul dintre avioanele lor a 
zburat drept peste acoperişul unde stăteam eu şi a aruncat 
o bombă. Eu am scăpat nevătămat. Dar am făcut pe mine. 

Farid Mansur reuşi să îngaime: 

— Alah a fost milostiv, domnule. 

— Da. Dar mama, doi fraţi şi două surori s-au ridicat în 
paradis în noaptea aceea. 

Mansur inspiră adânc, apoi zise încet: 

— Fie ca ei să stea alături de îngeri pe veşnicie. 

— Da. Aşa va fi. 

Merseră mai departe în tăcere, apoi Khalil întrebă: 

— De ce faci asta? 

Farid Mansur se gândi la răspuns. A declara că făcea 
asta pentru ţara lui sau pentru credinţă însemna să admită 
că ştia că misiunea lui însemna mai mult decât să-l ajute 
pe un conaţional cu ocazia vizitei acestuia. Farid Mansur 
nu comisese nicio ilegalitate - cu excepţia, poate, a 

procurării cardului din plastic -, iar dacă individul care 
şedea lângă el urma să comită o ilegalitate, atunci el nu 
dorea să aibă habar de chestia asta. 

— Domnule Mansur? Ți-am pus o întrebare. 

— Da, domnule... Eu... Mi s-a cerut să fac o favoare unui 
conaţional şi... 

— Ai intrat vreodată în atenţia autorităţilor? 

— Nu, domnule. Locuiesc în pace cu familia mea. 

— Şi soţia ta. Ea cu ce se ocupă? 

— Cu ceea ce se ocupă o femeie bună. Are grijă de casa 
ei şi de familie. 

— Bine. Aşadar, nişte bani în plus ar fi de ajutor. 

— Da, domnule. 

— Preţul petrolului a crescut din nou. 

Mansur îşi îngădui un mic zâmbet şi replică: 

— Da, domnule. 

— Îţi mai dau o mie. 

— Mulţumesc, domnule. 

— Şi floarea asta pentru soţia ta. 

Khalil aruncă floarea de pasărea-paradisului pe tabloul 
de bord. 

— Mulţumesc, domnule. 

Mansur o apucă pe şoseaua Pacific Coast înspre nord, 
către Santa Barbara, îşi informă pasagerul: 

— Ar trebui să facem mai puţin de două ore până la 
hotel. 

Khalil aruncă o privire ceasului de bord al maşinii. Era 
şapte şi jumătate şi soarele se scufunda în ocean. Pe 
dealurile din dreapta lui, se vedeau case arătoase cu 
faţada spre apă. 

Farid Mansur zise: 

— Acesta este cel mai frumos drum către Santa Barbara, 
domnule. Dacă doriţi, duminică ne putem întoarce pe 
autostradă. 

Lui Khalil nu-i păsa de peisaj, şi nici el, nici Farid 
Mansur nu aveau să se întoarcă în Beverly Hills în acea 

duminică. Însă, ca să-l liniştească pe celălalt, spuse: 

— Cum doreşti. Mă las în mâinile tale, adăugă el. 

— Da, domnule. 

— Şi amândoi suntem în mâinile Domnului. 

— Da, domnule. 

De fapt, îşi spuse Khalil, domnul Mansur urma să ajungă 
în mâinile Domnului în mai puţin de două ore, după care se 
putea duce, în sfârşit, acasă. 

Cât despre domnul Chip Wiggins, unul dintre piloţii care 
bombardaseră oraşul Tripoli cu şaptesprezece ani în urmă 
şi care, poate, fusese cel care îi omorâse familia, ei bine, şi 
el avea să ajungă în iad înainte ca soarele să răsară din 
nou. 

Iar după aceea se va îndrepta spre New York, unde avea 
de lichidat câteva treburi neterminate. 

CAPITOLUL 5 


La câţiva kilometri nord de Santa Barbara, Farid Mansur 
viră spre intrarea hotelului Best Western. 

Mansur conduse până în spatele hotelului şi parcă pe un 
spaţiu cu faţa spre clădire. 

Khalil se dădu jos din maşină şi îi spuse lui Mansur: 

— Deschide portbagajul. 

Mansur deschise şi Khalil aruncă o privire înăuntru. Pe 
podeaua portbagajului era o geantă lungă din pânză pe 
care Khalil o deschise. Înăuntru se aflau o rangă grea şi un 
ferăstrău de măcelărie. Khalil atinse dinţii ascuţiţi şi 
zimţaţi ai ferăstrăului şi zâmbi. 

Trânti capacul portbagajului şi îi spuse lui Mansur: 

— Încuie maşina. 

Mansur încuie maşina cu telecomanda, iar Khalil luă 
cheile de la maşină şi îi făcu semn să meargă înspre hotel. 

Khalil îl urmă pe Mansur prin intrarea din spate, pe care 
Mansur o deschise cu cardul lui de acces. Cotiră pe un 
coridor, iar Mansur se opri în dreptul camerei cu numărul 
140, care avea atârnat un semn „NU DERANJAŢI” de 
clanţă. Mansur deschise uşa cu cardul, după care se dădu 
la o parte ca să-şi lase oaspetele să intre primul, însă 
Khalil îi făcu semn să intre, după care îl urmă şi el, 
trântind uşa în urma lui. Luă cardul de acces de la Mansur 
şi îl băgă în propriul buzunar. 

Era o cameră plăcută, cu două paturi mari, iar pe unul 

din paturi se odihneau două bagaje: o geantă diplomat 
neagră şi una de voiaj neagră. 

Khalil îl întrebă pe Mansur: 

— Când ai închiriat camera asta? 

— La ora trei, domnule. Pentru două nopţi. Trebuie 
eliberată la unu după-amiaza, poimâine. 

— Şi ai adus tu însuţi bagajele? 

— Da, domnule. De unde tocmai am parcat. 

Khalil se duse la bagajele de pe pat, iar din portofelul lui 
scoase două chei mici care îi fuseseră date în Cairo. 

Descuie geanta de voiaj şi văzu că înăuntru se găseau 
câteva schimburi de haine pentru el, însă în cea mai mare 
parte geanta era umplută cu câteva obiecte pe care le 
ceruse pentru misiune. 

Farid Mansur se duse la fereastră şi se uită înspre 
parcare. 

Khalil închise la loc geanta, apoi o deschise pe cealaltă. 
Înăuntru se găseau celelalte obiecte de care avea nevoie 
ca să-şi completeze misiunea - bani gheaţă, carduri de 
credit, paşapoarte falsificate şi documente, plus câteva 
hărţi, un binoclu şi un telefon mobil cu încărcătorul 
aferent. Tot în acea geantă se găsea şi un exemplar din 
Coran. 

În interiorul genţii mai era şi un sac pe care îl deschise. 
În sac erau instrumentele morţii pe care le ceruse - un 
pistol automat calibru 45 cu magazii de muniţie 
suplimentare, un cuţit foarte mare de măcelar, cu o lamă 
bine ascuţită şi câteva cuțite mai mici. Se mai găseau acolo 
o pereche de mănuşi din piele şi o coardă de strangulare. 
Şi, în fine, tot acolo era şi spărgătorul de gheaţă pe care îl 
ceruse. 

Mulţumit că totul era în regulă, aruncă o privire spre 
spatele lui Mansur, apoi îşi puse mănuşile din piele şi 
scoase coarda de strangulare din geantă. 

— Trage draperiile, îi zise Khalil lui Mansur. 

Mansur trase draperiile, dar rămase cu faţa la fereastră. 

Khalil veni în spatele lui, iar Mansur zise: 

— Vă rog, domnule. 

Khalil strecură iute bucata de sârmă peste capul lui 
Mansur şi răsuci de mânerul din lemn. Sârma se întinse, 
iar Mansur încercă să și-o scoată de la gât, în vreme ce, de 
pe buze, îi scăpă un sunet ca un chiţcăit. Khalil strânse mai 
tare, iar Mansur se îndoi, după care căzu cu faţa în jos pe 
podea, cu Khalil în spatele lui, ţinând sârma bine strânsă. 
O dungă sângerie se ivi în jurul gâtului omului, acolo unde 
sârma muşca din carne. 

Mansur dădu din picioare, iar corpul începu să i se lase 
greu. După care încetă să se mai mişte. 

Khalil rămase peste trupul căzut şi aşteptă un minut 
înainte de a slăbi coarda de oţel. Îi spuse lui Mansur: 

— Îngerii te vor purta cu ei. 

Khalil îngenunche lângă mort şi îi scoase portofelul din 
buzunar, după care rostogoli mortul pe spate. Ochii lui 
Farid Mansur se holbau la Asad Khalil, iar gura îi rămăsese 
deschisă într-un urlet tăcut. 

Când se apucă să cotrobăie prin buzunarele omului, 
Khalil observă că Mansur se scăpase pe el. I se relaxaseră, 
de asemenea, şi sfincterele, iar încăperea se umplu de 
miasme pe care Khalil le socoti greţoase. 

Luă coarda de oţel, apoi rostogoli şi împinse mortul sub 
unul dintre paturile duble. 

Din geanta diplomat scoase un ceas cu alarmă, pe care îl 
potrivi pentru ora 2.30 dimineaţa. Aşadar, avea patru ore 
pentru odihnă, ceea ce era suficient. 

Khalil scoase pistolul Colt 45 automat din sac. Verifică 
magazia de cartuşe, mai băgă un cartuş, apoi îşi puse 
pistolul la centură. 

Scoase şi Coranul din geantă, apoi stinse toate luminile 
cu excepţia lămpii de citit şi se întinse complet îmbrăcat 
pe pat. Deschise Coranul şi citi un verset pentru omul care 
zăcea sub pat. 

— Oriunde aţi fi, Domnul vă va aduce pe toţi înapoi la 

înviere. 

Apoi citi alte câteva versete favorite, stinse lumina şi 
închise ochii. 

Avu impresia că aude un sunet de sub pat, dar poate că 
erau doar gaze ieşind din cadavru. 

Se gândi în treacăt la ultima lui vizită acolo şi la modul 
cum fusese păcălit în răzbunarea lui finală contra ultimului 
pilot rămas în viaţă, participant la raidul aerian de la 
Tripoli. De astă dată, domnul Wiggins nu avea să mai 
scape de soarta lui, şi nici bărbatul care îi furase 
răzbunarea - John Corey. 

Şi nici alţii. 

Asad Khalil nu dormi. Ca şi leul, după care fusese numit, 
îşi odihni trupul şi îşi menţinu simţurile treze. Îşi aduse 
aminte de un vechi proverb arab: În ziua victoriei, nimeni 
nu e obosit. 

CAPITOLUL 6 


Alarma nu îl deşteptă - era deja treaz -, dar îl anunţă că 
se făcuse ora două şi jumătate dimineaţa. 

Asad Khalil sări din pat, se duse la baie, bău nişte apă, 
apoi ieşi din cameră, asigurându-se că semnul de „NU 
DERANJAŢI” rămăsese la locul lui. Când trupul lui Mansur 
va fi descoperit - de o femeie de serviciu sau de următorul 
oaspete - Khalil se va găsi departe de California. 

leşi în noaptea răcoroasă, se urcă în maşină şi părăsi 
parcarea. Pe drum, scoase banii gheaţă din portofelul lui 
Mansur şi aruncă apoi obiectul gol într-o rigolă, împreună 
cu floarea de pe bordul maşinii. 

Drumurile erau libere, aşa că în mai puţin de zece 
minute se apropie de colţul de nord-est al Aeroportului 
Santa Barbara. Această parte a aeroportului se afla la 
distanţă de terminalul principal şi era rezervată avioanelor 
particulare, companiilor de zboruri charter şi aeronavelor 
de mărfuri. 

I se spusese să fie atent la maşinile de patrulă ale 
aeroportului, care executau verificări periodice ale zonei, 
dar el nu văzu niciun vehicul în mişcare dincolo de gardul 
de sârmă. Trecu prin poarta deschisă şi ajunse într-o 
parcare lungă şi îngustă, unde mai multe clădiri joase se 
deschideau cu spatele către rampele de acces ale 
aeronavelor. Cele mai multe clădiri erau întunecate, dar 
una dintre ele avea un indicator luminos pe care scria 

„STERLING AIR CHARTERS”, a doua destinaţie a lui 
Khalil. 

Işi continuă drumul pe lângă alte câteva clădiri, 
observând că, în total, erau trei maşini parcate acolo, şi nu 
zări nicio persoană şi niciun vehicul în mişcare la acea oră. 
Până acum, informaţiile primite fuseseră corecte. Dacă Al 
Qaeda din America nu-i făcuse misiunea posibilă - aşa cum 
credeau ei -, măcar o uşurase, iar el trebuia să admită 
asta. Asad Khalil, Leul, omorâse duşmanii Islamului peste 
tot în Europa şi America fără a primi ajutor din partea 
cuiva, dar Al Qaeda îi făcuse o ofertă de ajutorare în 
misiunea americană în schimbul unei operaţiuni pe care el 
s-o execute pentru ei în New York. Aşa că el avea să 
procedeze întocmai, dar nu înainte de a-şi încheia turul 
personal de răzbunare. 

Cam la două sute de metri depărtare de clădirea 
Sterling Air Charter se găsea un semn luminat pe care 
scria „ALPHA AIR FREIGHT” - locul unde era angajat 
domnul Wiggins. De fapt, Khalil zări un Ford Explorer 
negru parcat lângă biroul de mărfuri, maşină care se 
potrivea cu fotografia care îi fusese arătată în Tripoli. 
Domnul Wiggins - anterior locotenentul Wiggins din 
United States Air Force - părea să lucreze în noaptea asta, 
aşa cum fusese programat. Astăzi era vineri, iar domnul 
Wiggins nu era programat la lucru până duminică noaptea, 
dar, de fapt, asta avea să fie ultima zi de muncă a 
domnului Wiggins. 

Khalil parcă Fordul Taurus vizavi de Alpha Air Freight, 
lângă maşina lui Wiggins. Stinse luminile şi opri motorul, 
apoi se dădu jos şi verifică numărul de înmatriculare al 
Explorerului, ca să aibă confirmarea că era maşina lui 
Wiggins. Deschise portbagajul şi scoase geanta din pânză 
în care se aflau ranga şi ferăstrăul de măcelar, apoi îşi 
atârnă geanta de umăr. 

Khalil traversă repede parcarea înspre spaţiul deschis 
dintre depozitul de mărfuri şi clădirea de lângă el. Intre 

cele două construcţii era un gard înalt de securitate, cu o 
poartă care ducea către rampele de încărcare ale 
aeroportului. Khalil folosi cardul de acces pe care îl luase 
de la Farid Mansur - fie el răsplătit în paradis pentru 
sacrificiul lui - şi deschise poarta, după care se strecură în 
zona securizată. 

Spaţiul dintre clădiri nu era bine luminat. Khalil merse 
în umbră, până aproape de clădirea Alpha, apoi se lăsă în 
jos lângă un tomberon de gunoi din colţul clădirii şi 
cercetă zona din jurul lui. 

Acolo, în spatele şirului de clădiri, se găseau rampele de 
parcare pentru avion, iar tot acolo se vedeau înşirate mai 
multe avioane de dimensiuni mici şi mijlocii. În apropiere 
de spatele clădirii Alpha se vedeau două avioane bimotoare 
mici, cu însemnele Alpha pe cozi. Aşa cum i se spusese, 
acele avioane făceau parte din flotila de trei avioane 
operate de firma Alpha, iar ele reveneau, în mod normal, la 
rampele de parcare între miezul nopţii şi ora unu 
dimineaţa - şi se părea că respectaseră programul şi în 
acea noapte. Cel de-al treilea avion din flotila Alpha - care 
nu era parcat la rampă - era un Cessna bimotor alb pilotat 
de domnul Wiggins, cu un itinerar de colectare şi livrare 
de mărfuri care nu avea, în mod normal, să-l aducă pe pilot 
înapoi la bază până la ora trei sau patru dimineaţa. Khalil 
se uită la ecranul luminos al ceasului de la mână şi văzu că 
era 2.58. Spera ca domnul Wiggins să fi avut un parcurs 
uşor în acea noapte şi să sosească înapoi la bază în scurt 
timp. 

Khalil rămase ghemuit în umbra tomberonului mare şi 
se uită fix înspre aeroport. La distanţă putea vedea 
luminile terminalului principal şi pe cele ale pistelor de 
aterizare şi decolare. La o asemenea oră nu aterizau sau 
decolau multe aeronave, dar Khalil zări luminile unui avion 
mic care se apropia la joasă înălţime pe deasupra celei mai 
apropiate piste. 

Avionul ateriză şi, câteva minute mai târziu, Khalil văzu 

fasciculele luminoase emise de două faruri albe străbătând 
întunericul şi iluminând calea de acces care ducea spre 
rampele de încărcare-descărcare. 

Rămase nemişcat, pentru a auzi zgomotele care ar fi 
trădat prezenţa cuiva în apropiere. Dacă întâlnea pe 
cineva, avea două opţiuni la îndemână: ranga sau arma. 
Fuga nu era o opţiune. Aşteptase îndelung acest moment, 
iar acum era foarte aproape de domnul Wiggins, ultimul 
dintre cei opt piloţi care îşi aruncaseră bombele asupra 
complexului Al Azziziyah din Tripoli unde locuise el şi unde 
murise familia lui. 

Avionul bimotor se apropie de el, iar Khalil se rugă ca 
acesta să fie avionul aşteptat. În vreme ce aeronava se 
apropia, Khalil văzu că era albă şi avu impresia că zăreşte 
inscripţia Alpha pe coadă. Deschise geanta de pânză şi 
scoase de acolo ranga cea grea. 

Avionul intră pe rampă şi se opri la nu mai mult de zece 
metri depărtare de Khalil. În câteva clipe, luminile se 
stinseră, motoarele amuţiră şi noaptea redeveni întunecată 
şi liniştită. 

Khalil privi şi aşteptă. Auzi câteva scârţâituri dinspre 
avion, după care văzu uşa de pe partea stângă a fuzelajului 
lăsându-se în jos. Un moment mai târziu un bărbat ieşi din 
avion şi cobori scările. 

Lumina era slabă în zona rampelor, iar Khalil nu putea fi 
sigur că pilotul era Wiggins, dar acela era avionul pilotat 
de el, iar în parcare se găsea maşina lui, plus că ora sosirii 
era corectă. Asad Khalil nu ar fi fost deloc deranjat dacă 
ucidea pe cine nu trebuie, cu excepţia faptului că aşa ceva 
l-ar fi alertat pe Wiggins - şi autorităţile - asupra faptului 
că el, Asad Khalil, se întorsese. 

Pilotul căra ceva, nişte pene legate cu cablu pentru 
blocarea roţilor. Omul se întoarse şi se aplecă pentru a fixa 
prima pană pe poziţia ei, în spatele roții din stânga a 
avionului. 

Khalil înşfacă geanta de pânză şi se repezi înainte, 

acoperind cei zece metri dintre el şi avion în câteva 
secunde. 

Pilotul aşeza acum o a doua pană în faţa roții din stânga, 
dar auzi un sunet, se întoarse şi se ridică în picioare. 

Khalil se repezi asupra lui şi recunoscu într-o fracțiune 
de secundă faţa din fotografiile care-l înfăţişau pe Chip 
Wiggins. 

Wiggins se holbă la individ şi zise: 

— Cine...? 

Khalil lăsase geanta de pânză să cadă, ţinând acum 
ranga cu ambele mâini. Roti bara grea de oţel într-un arc 
larg şi îl lovi cu ea pe Wiggins în umărul stâng, zdrobindu-i 
clavicula. 

Wiggins scoase un urlet sinistru de durere, se dădu 
clătinându-se în spate, apoi se prăbuşi la pământ. 

Khalil roti din nou ranga şi zdrobi genunchiul drept al lui 
Wiggins, apoi lovi din nou, zdrobindu-i tibia stângă, după 
care, cu o rotire finală, îi zdrobi umărul drept. 

Ţipetele de durere ale lui Wiggins de-abia se mai auzeau 
acum, iar Khalil îşi dădu seama că omul ajunsese aproape 
în stare de inconştienţă. 

Khalil privi repede înjur, apoi aruncă ranga şi geanta cu 
ferăstrăul în cabina avionului. Îngenunche lângă Wiggins 
şi îl trase de piepţii cămăşii în poziţie şezândă. Khalil săltă 
apoi omul semiconştient pe umăr, se ridică în picioare, 
urcă repede scările şi închise uşa cabinei în urma lui. 

Cabina era întunecoasă şi tavanul era atât de coborât, 
încât Khalil se deplasă ghemuit către peretele din spate, 
unde îl lăsă pe Wiggins în poziţie şezândă, cu spatele lipit 
de perete. 

Khalil scoase ferăstrăul de măcelărie, apoi îngenunche 
peste picioarele lui Wiggins. Scoase o capsulă cu amoniac 
din buzunar şi o sparse sub nasul pilotului. Bărbatul îşi 
dădu capul pe spate, iar Khalil îl plesni peste ambii obraji. 

Wiggins gemu şi deschise ochii. 

Khalil îşi apropie faţa de chipul celuilalt şi zise: 

— Eu sunt, domnule Wiggins. Sunt Asad Khalil, pe care 
l-ai aşteptat timp de trei ani. 

Ochii lui Wiggins se măriră. Omul se holbă la Khalil, dar 
nu spuse nimic. 

Khalil îşi apropie gura de urechea lui Wiggjns şi şopti: 

— Tu, sau poate unul dintre tovarăşii tăi de escadrilă 
morţi, mi-ai ucis mama, fraţii şi surorile. Aşa că ştii de ce 
mă aflu aici. 

Khalil se trase în spate şi îşi privi victima. Wiggins 
privea drept în faţă, iar pe obraji îi curgeau lacrimi. 

— A, văd că îţi pare rău pentru ce ai făcut, îi spuse 
Khalil. Sau poate doar ai dureri. Cu siguranţă n-ai trecut 
prin chinurile sufleteşti prin care am trecut eu de copil. Şi, 
evident, n-ai trecut prin durerea fizică a unei case care se 
prăbuşeşte peste tine şi îţi stoarce viaţa din trup. 

Buzele lui Wiggins se mişcară, dar de pe ele nu se 
desprinse decât un geamăt slab care se stinse într-un 
scâncet. 

Khalil îşi dădu seama că omul era pe punctul de a leşina 
din nou, aşa că îl plesni sălbatic şi rosti tare: 

— Ascultă-mă! Ai scăpat de mine o dată, dar acum ţi-am 
planificat o moarte foarte neplăcută şi trebuie să fii treaz 
pentru asta. 

Wiggins închise ochii şi buzele îi tremurară. 

Khalil întinse mâna în spate şi scoase ferăstrăul din 
geantă. ÎI ţinu în faţa lui Wiggins, pe care îl plesni din nou. 

Wiggins deschise ochii şi se holbă la ferăstrău fără să 
înţeleagă, după care pricepu. Ochii i se măriră, falca îi 
căzu şi el reuşi să îngaime: 

— Nu...! 

Khalil introduse o batistă adânc în gura deschisă a 
omului şi spuse: 

— Ba da, un ferăstrău de măcelar. Eşti un animal, iar eu 
sunt măcelarul tău. 

Wiggins încercă să se apere, dar nu-l ajutau nici braţele 
şi nici picioarele, începu să-şi clatine capul dintr-o parte în 

alta, dar Khalil îl înşfacă de păr, apoi lipi dinţii ferăstrăului 
de partea stângă a gâtului. 

Wiggins scoase un urlet înfundat prin batistă, în vreme 
ce Khalil începu să plimbe ferăstrăul peste gâtul lui. 

Wiggins continuă să urle înfundat, în vreme ce Khalil îi 
sfâşia, fără grabă şi cu răbdare, carnea şi muşchii. 

Din rana deschisă de la gât începu să curgă din ce în ce 
mai mult sânge, care se scurse peste cămaşa albă a lui 
Wiggins adunându-se pe podeaua cabinei. Mişcările şi 
sunetele scoase de Wiggins deveniră tot mai slabe, deşi 
Khalil ştia că omul continua să simtă doar durere şi groază 
la gândul că i se va tăia capul. 

Khalil menţinu ferăstrăul către partea din spate a 
gâtului victimei, ca să evite tăierea arterei carotide sau a 
jugularei, fapt care l-ar fi ucis pe Wiggins prea repede. 
Khalil simţea că dinţii ferăstrăului ating vertebrele omului. 
Din nefericire, nu se mai puteau face alte tăieturi care să 
provoace durere fără să-l omoare. 

Khalil mai făcuse aşa ceva înainte, în Afganistan, unde 
un luptător taliban îl instruise asupra celor mai importante 
detalii ale decapitărilor. Victima era un angajat occidental 
din organizaţiile caritabile, iar instrumentul folosit era un 
cuţit afgan mare, cu care Khalil a admis că s-a descurcat 
greu, mai ales la tăierea oaselor gâtului. Acum totul era 
mult mai uşor şi, ca atare, mai plăcut pentru el - deşi nu şi 
pentru domnul Wiggins. 

Khalil trase de păr pe spate capul lui Wiggins şi se uită 
la el. Chipul omului era alb ca varul, iar ochii, deşi 
deschişi, păreau lipsiţi de viaţă. 

Se terminase cu plăcerea, aşa că Khalil tăie repede, mai 
întâi secţionând carotida din stânga şi jugulara lui 
Wiggins, care aruncară un şuvoi de sânge peste mâinile şi 
braţele lui Khalil. Apoi Khalil îi tăie traheea lui Wiggins şi 
carotida dreaptă şi jugulara, până ce capul victimei rămase 
legat de trunchi doar prin vertebre. Uimitor, inima lui 
Wiggins continuă să pompeze sânge, însă se opri în scurt 

timp. 

Khalil trase de părul lui Wiggins drept în sus şi tăie 
printre vertebre, depărtând apoi capul de restul trupului. 

Khalil tinu de păr capul care se legăna încet într-o parte 
şi-ntr-alta şi se uită la chipul lui Wiggins. Zise: 

— Acum eşti în iad, domnule Wiggins, iar familia mea se 
bucură în paradis. 

Khalil aruncă ferăstrăul, după care se ridică în picioare 
şi aşeză cu atenţie capul lui Wiggins în poala cadavrului. 
Apoi luă ranga şi o împinse pe gâtul despicat al lui Wiggins 
până ce o înfundă până la jumătate în trup. 

Khalil părăsi avionul şi închise trapa de acces în urma 
lui. Încheie treaba lui Wiggins, aşezând cele două pene 
rămase sub cealaltă roată a avionului, astfel încât acesta 
să nu atragă atenţia în niciun fel. 

Dacă informaţiile lui fuseseră corecte, avionul avea să 
stea pe loc până duminică seara, când domnul Chip 
Wiggins, care nu era însurat şi trăia singur, trebuia să 
revină la muncă pentru zborurile programate. Domnul 
Wiggins avea să întârzie - sau se putea spune că avea să 
ajungă mai devreme, deoarece nu părăsise nicio secundă 
aeronava - iar până ce avea să fie descoperit, el, Asad 
Khalil, va fi traversat deja continentul şi va fi tăiat alte 
nume de pe lista lui înainte să-şi dea seama cineva că a 
revenit în America. 

Khalil traversă repede zona rampei şi trecu prin poarta 
de securitate. În câteva minute, ajunse în maşină şi ieşi din 
aeroport. 

Se întoarse la hotelul Best Western şi-şi îndesă hainele 
însângerate sub pat, unde zăcea cadavrul lui Farid 
Mansur. 

Khalil făcu un duş şi se schimbă cu altă bluză sport, 
pantaloni şi cămaşă, apoi îşi petrecu câteva ore citind 
Coranul. La ora şase dimineaţa se prosternă pe podea, cu 
faţa înspre est, spre Mecca, şi recită Fajr, rugăciunea din 
zori, în amintirea Domnului. 

Apoi îşi adună bagajele, părăsi camera şi ieşi din hotel 
prin spate. 

Puse geanta diplomat şi cealaltă geantă în portbagaj, iar 
sacul cu obiecte personale pe locul pasagerului şi străbătu 
înapoi drumul de zece minute până la aeroport. 

La acea oră activitatea se intensificase, iar Khalil parcă 
pe un loc în apropiere de Sterling Air Charters. Îşi luă 
bagajele, încuie maşina şi intră în birourile companiei. 

Un tânăr îşi ridică privirea de la birou şi întrebă: 

— Vă pot ajuta cu ceva, domnule? 

— Sunt domnul Demetrios şi am rezervat un zbor 
charter către New York, răspunse Khalil. 

Tânărul se ridică şi replică: 

— Da, domnule. Informațiile dumneavoastră de 
facturare sunt aici, pregătite, piloţii sunt aici, pregătiţi şi 
ei, iar avionul este gata. Putem decola oricând sunteţi 
gata. 

— Sunt gata, replică Khalil. 

Partea a III-a 


Nordul statului New York 


CAPITOLUL 7 


Skydiving. 

Am făcut multe lucruri idioate în viaţa mea şi mi-ar fi 
greu să le înşirui în ordinea idioţeniei. Cu excepţia 
Numărului Unu. Skydiving. La ce m-oi fi gândit? Şi nici 
măcar nu puteam da vina pentru asta pe mădularul meu. 

Dar aș putea să dau vina pe minunata mea soţie, Kate. 
Cu trei ani în urmă, când m-am căsătorit cu ea, nu ştiam că 
făcuse pe vremuri salturi din avion. lar când mi-a 
mărturisit acest fapt, cam cu şase luni în urmă, credeam că 
spune streetwalker!, o chestie pe care o puteam ierta. Ce 
nu pot ierta este faptul că a reuşit să mă determine să fiu 
de acord să mă apuc de acest aşa-numit sport. 

Aşadar, iată-ne ajunşi - domnul şi doamna John Corey - 
la Aeroportul Sullivan County, care, în esenţă, se găseşte 
în mijlocul pustietăţii, mai sus de New York, la mare 
distanţă de terenul meu dejoacă din Manhattan. Dacă vă 
plac natura şi chestii dintr-astea, munţii Catskill arată 
drăguţ, iar acum era o duminică frumoasă din mai, cu cer 
limpede şi temperaturi plăcute. Cel mai important aspect 
pentru ceea ce ne aştepta era că vântul aproape că nu 
bătea; o zi perfectă să sari dintr-un avion. Se poate mai 
bine decât atât? 

Arătând bine în costumul argintiu de salt, Kate îmi zise: 


'Plimbăreţ (n.trad.) 

— Sunt excitată. 

— Bine. Hai să ne întoarcem la motel. 

— Este prima dată când sar dintr-un Douglas DC-7B, 
replică ea. 

— Şi pentru mine, am mărturisit eu. 

— E o adăugare fabuloasă pe lista noastră de sărituri. 

— Fabuloasă. 

— Ăsta este ultimul DC-7B din lume care zboară. 

— Nu mă surprinde. 

M-am uitat la imensa şi vechea aeronavă cu patru 
motoare, care ocupa cea mai mare parte a rampei. Părea 
că nu fusese niciodată vopsită, cu excepţia unui fulger 
portocaliu care curgea de-a lungul fuzelajului, de la bot 
spre coadă. Bucăţile de aluminiu căpătaseră o nuanţă 
albastruie-cenuşie, cam ca la o cafetieră veche. Ca să 
întregesc imaginea cu cafetiera, toate geamurile acestei 
foste aeronave de lux fuseseră acoperite cu aluminiu - cu 
excepţia evidentă a parbrizului cabinei piloților, care cred 
că putea juca rolul acelui mic dispozitiv de filtrare din 
sticlă... în fine, avionul arăta ca un gunoi. Mi-am întrebat 
soţia: 

— Cât de bătrână e chestia asta? 

— Cred că e mai bătrână ca tine. E o bucată de istorie, 
adăugă Kate. Ca şi tine. 

Kate e cu cincisprezece ani mai tânără decât mine, iar 
atunci când te însori cu o femeie cu atât de mult mai 
tânără, diferenţele de vârstă se mai fac remarcate din când 
în când, ca acum, când ea continuă: 

— Sunt sigură că îţi aminteşti de avioanele astea. 

De fapt, ţineam minte vag că văzusem acest gen de 
avion atunci când m-am dus la Aeroportul Idlewild - acum 
JFK - cu părinţii mei ca să conduc nişte cunoştinţe. Aveau 
pe atunci, în perioada dinaintea măsurilor antiterorism, un 
soi de punți de observare pe care stăteai în picioare şi 
făceai cu mâna. Mare emoție. Am dat glas amintirilor cu 
voce tare: 

— Eisenhower era preşedinte. 

— Cine? 

Când am cunoscut-o pe Kate, cam cu trei ani în urmă, ea 
nu dădea dovadă de nicio înclinaţie către sarcasm şi o dată 
mi-a spus că ăsta era unul dintre cele câteva obiceiuri 
proaste pe care le căpătase de la mine. Corect, dă-i 
înainte, învinovăţeşte-l pe soţ. De asemenea, atunci când 
am cunoscut-o, nu înjura şi nu bea mult, dar toate astea s- 
au schimbat în bine sub patronajul meu. De fapt, m-a făcut 
să-i promit că o să reduc din băutură şi din înjurături, ceea 
ce am şi făcut. Din nefericire, chestia asta mi-a tăiat serios 
din şarmul personal şi m-a lăsat aproape fără replică. 

Kate se născuse Katherine Mayfield într-un stat îngheţat 
de prin Midwest, iar tatăl ei era agent FBI. Doamna Corey 
încă îşi foloseşte numele de domnişoară la birou sau când 
vrea să pretindă că nu mă cunoaşte. Aşa cum am mai spus, 
treaba de care se ocupă Kate e aceeaşi cu a mea: Forţa de 
Intervenţie Antiteroristă şi, de fapt, noi suntem parteneri 
de lucru la fel cum suntem parteneri de viaţă. Una dintre 
diferenţele noastre profesionale este aceea că ea e agent 
FBI, ca tatăl ei, şi avocat, ca mama ei, iar eu sunt copoi. 
Sau, cum am mai spus, fost copoi, ieşit din activitate pe 
temei de invaliditate în proporţie de trei sferturi, situaţie 
care nu are, de fapt, darul de a mă transforma într-un 
handicapat, dar e un motiv suficient de bun pentru 
primirea unui cec constant în fiecare lună. Oficial, această 
dizabilitate este rezultatul faptului că am încasat trei 
gloanţe prost ţintite pe West 102nd Street, cu aproape 
patru ani în urmă. În realitate, mă simt bine, cu excepţia 
momentelor când beau prea mult şi scotch-ul ţâşneşte 
afară din organismul meu prin găurile făcute de gloanţe. 

Kate îmi întrerupse şirul gândurilor: 

— ATIF ar trebui să ne plătească pentru salturi, aşa 
cum face armata. 

— Scrie un memoriu. 

— Asta e o aptitudine importantă. 

— Pentru ce? 

Îmi ignoră întrebarea şi îşi îndreptă atenţia către cei 
şaizeci şi ceva de săritori care se agitau aiurea încoace şi 
încolo în costume de salt colorate aiuristic, bătând palma 
prosteşte sau verificându-şi harnaşamentele. Nimeni, şi 
când spun asta mă refer la nimeni, nu-mi atinge mie 
echipamentul, nici măcar nevastă-mea. l-am încredinţat 
literalmente viaţa mea şi ea mi-a încredinţat viaţa ei, dar 
nu se ştie niciodată când cucoanele au o zi proastă. 

Kate răspunse cu întârziere la întrebarea mea: 

— Teoria mea spune că stăpânirea unor aptitudini 
dificile precum saltul din avion sau alpinismul îţi insuflă 
încredere de sine la muncă, chiar dacă acea aptitudine nu 
se leagă direct de obiectul muncii. 

Teoria mea spune că FBl-ul ar trebui, mai întâi, să 
stăpânească nişte aptitudini de bază poliţieneşti, cum ar fi 
folosirea sistemului de metrou sau urmărirea unui suspect 
fără să fie loviți de un taxi. Dar nu mi-am expus teoria cu 
glas tare. 

Conceptul acestei forţe de intervenţie reunite este acela 
de a crea sinergie alăturându-i pe agenţii federali - care 
par cu toţii să provină din lowa, precum Lisa Sims, şi care 
cred că „trafic intens” înseamnă drumul cu maşina până la 
biserică - poliţiştilor din NYPD, care ştiu bine oraşul şi-şi 
petrec mare parte din timp bătând străzile. In practică, 
acest concept funcţionează de o manieră cam bizară. 
Există însă unele tensiuni şi câteva mici neînţelegeri 
printre reprezentanţii acestor două culturi extrem de 
diferite, iar acest fapt bănuiesc că se reflectă şi în căsnicia 
mea. Şi, poate, în atitudinea mea. 

În fine, în vreme ce Kate se interesa ce se întâmplă cu 
colegii noştri de salt, m-am uitat la pilotul care stătea sub 
aripa avionului. Se zgâia la unul dintre motoare. Nu-mi 
place deloc când văd pe cineva făcând asta. Am comentat: 

— Pilotul pare mai bătrân decât avionul. Şi la ce dracu’ 
se tot uită? 

Kate privi o clipă cercetător avionul, apoi mă întrebă: 

— John, începi cumva să...? 

— Te rog să nu-mi pui la îndoială bărbăţia. De fapt, aşa a 
ajuns ea să mă determine să fiu de acord cu lecţiile de 
sărit din avion. Mă întorc imediat, i-am spus. 

M-am dus la pilot, care avea o barbă tunsă, de culoarea 
avionului său de aluminiu. De aproape părea şi mai bătrân. 
Purta o şapcă de baseball Yankees care probabil acoperea 
un cap chel, o pereche de blugi şi un tricou pe care scria 
„Beam Me Up, Scotty”. Amuzant. 

Şi-a întors atenţia de la motorul din dreapta de pe 
exterior, cel care părea cam paradit, şi m-a întrebat: 

— Te ajut cu ceva? 

— Mda. Ai ceva pe suflet? 

— Ce spui? 

— Ai nevoie de o piesă de schimb? 

— Ha? O... nu, doar verificam ceva. Se prezentă ca fiind 
Ralph şi mă întrebă: Sari azi? 

„Care să fi fost primul tău indiciu, Ralph? Costumul de 
salt negru cu albastru? Poate rucsacul cu paraşuta de pe 
spatele meu sau poate casca din mâna mea.” l-am răspuns: 

— Spune-mi tu. 

Îmi înţelese ironia şi zâmbi. 

— Hei, nu te lăsa păcălit de aerul păsării ăsteia bătrâne. 

Nu eram sigur dacă se referea la avion sau la el însuşi. I- 
am zis: 

— Picură ulei din motoare. 

I-am atras atenţia asupra bălților de ulei de pe asfalt. 

Ralph îmi dădu dreptate: 

— Dap. Ulei. Avioanele astea vechi cu propulsoare 
înoată în ulei, mă informă el. Când vine vremea să mai 
adăugăm, pompăm din bidoanele de cincizeci şi cinci de 
galoane, mă asigură. Probleme sunt când nu vezi ulei. 

— Ai inventat chestia asta? 


2 „Teleportează-mă, Scotty”, celebră replică din serialul TV Star trek. 
(n.tr.) 

— Hei, voi aveţi paraşute. Eu nu am. Singurul lucru care 
ar trebui să vă îngrijoreze pe voi este cum ajungeţi acolo 
sus. Eu sunt cel care trebuie să aterizeze cu fierul ăsta 
nenorocit. 

— Bun argument. 

Mă informă mai departe: 

— Asta a fost, pe vremuri, un avion de linie American 
Airliner de lux. 

— Greu de crezut. 

— L-am cumpărat pe nasturi şi l-am transformat pentru 
transportul de mărfuri. 

— Deşteaptă mişcare. 

— E prima dată când transport săritori din avion. 

— Păi, mult noroc atunci. 

— Voi cântăriţi mai puţin, dar marfa nu pune întrebări. 

— Şi marfa nu se aruncă singură de la cinci mii de metri 
înălţime. 

Râse. 

Îşi târşi pe-acolo picioarele alt individ şi mai bătrân, cu 
care Ralph se apucă să discute cam un minut despre 
lucruri pe care nu le înţelegeam, dar care nu sunau bine. 
Apoi bătrânelul ăsta se târi de-acolo, iar Ralph îmi spuse: 

— Ala e Cliff. E inginerul meu de zbor. 

Eu credeam că e bunicul lui Ralph. 

Ralph mă informă mai departe: 

— Avionul nu are computere la bord, aşa că e nevoie de 
trei membri ai echipajului în cabină ca să piloteze pasărea 
asta bătrână. Unul ca să piloteze, şi doi ca să-i mişte 
aripile, glumi el. 

Am zâmbit politicos. 

— Cliff manevrează supapa de admisie a motorului, 
sistemul de control al mixturii ulei-kerosen şi toate 
chestiile astea, continuă el. Individul e o specie pe cale de 
dispariţie. 

Speram să nu dispară după decolare. 

Înainte să-l întreb dacă el şi Cliff îşi puseseră baterii noi 

la stimulatoarele lor cardiace, o fată care părea să nu aibă 
mai mult de doisprezece ani, îmbrăcată în blugi şi hanorac, 
veni la noi şi îi spuse pilotului. 

— Ralph, eu şi Cliff ne-am terminat inspecția. Pare în 
regulă. 

— Bine, replică Ralph. O să te las pe tine să decolezi. 

„Ce? 

Ralph îşi aminti de bunele maniere şi îmi spuse: 

— Ea e Cindy. Astăzi este copilotul meu. 

Probabil că l-am auzit greşit, aşa că am ignorat cele 
spuse şi m-am întors la Kate, care discuta cu unul dintre 
tipii din aşa-zisul nostru club, un puţoi pe nume Craig care 
dorea cu disperare să o reguleze pe nevastă-mea. 

Când mă zări apropiindu-mă, i se stinse de pe mutră 
zâmbetul ăla cretin, iar Kate îmi zise: 

— Eu şi Craig discutam programarea pentru salturile din 
următoarele câteva săptămâni. 

— Asta îl făcea pe Craig să zâmbească? 

După câteva clipe de tăcere, Craig îmi zise: 

— Kate tocmai îmi spunea că ţi-ai făcut oarece griji în 
legătură cu avionul. 

— Da, dar aş putea reduce greutatea la decolare 
trimiţându-te pe tine la spital. 

Craig se gândi la cele auzite, după care se răsuci pe 
călcâie şi se îndepărtă. 

— Remarca asta a fost cu totul nelalocul ei, îmi zise 
doamna Corey. 

— De ce i-ai spus că îmi fac griji în privinţa avionului? 

— Eu... el a întrebat de ce vorbeai cu pilotul şi eu... 
Ridică din umeri, apoi zise: Îmi pare rău. 

Eram cu adevărat ofticat, aşa că am spus: 

— Discutăm despre asta după salt. 

Nu-mi răspunse, ci se mulţumi să mă anunţe: 

— Începem să ne adunăm pentru îmbarcare. 

Am observat că grupul nostru începea să se apropie de 
aeronavă. Semăna cu o gaşcă de idioţi fericiţi şi excitaţi, în 

contrast izbitor cu paraşutiştii militari, care au un aer 
suficient de sobru şi de hotărât atunci când se îmbarcă. 
Paraşutiştii militari au o misiune; săritorii cu paraşuta se 
distrează. Eu nu mă distrez. Aşa că, probabil, sunt în 
misiune. 

De fapt, ţineam pistolul meu Glock de 9 mm într-un 
buzunar închis cu fermoar, iar Kate îşi ducea Glockul ei 
calibru 40. Cândva, cineva va trebui să-mi explice de ce 
poliţiştii şi agenţii FBI poartă acelaşi gen de armă, dar cu 
calibre diferite. Dacă eu rămân fără muniţie în timpul unui 
schimb de focuri? „Kate, pot să împrumut nişte gloanţe de 
la tine?” „Îmi pare rău, John, dar gloanţele mele sunt mai 
mari decât ale tale. Nu vrei nişte gumă de mestecat?” 

În orice caz, nu aveam nevoie de arme pentru saltul din 
avion, dar, aşa cum spune regulamentul, nu ne puteam 
lăsa armele la motel şi nici măcar în portbagajul maşinii. 
Dacă îţi pierzi arma sau ţi-e furată, atunci cariera ta este 
pusă în mare pericol. Ca atare, mergeam permanent 
înarmaţi. Hei, la urma urmei puteau exista urşi în zona de 
aterizare. 

Ne-am apropiat mai mult de avion, iar Kate mă luă de 
mână şi îmi zise: 

— Hai să facem saltul ăsta şi să sărim peste următoarele 
două. 

— Am plătit trei, sărim trei. 

Hai să decidem când ajungem la sol. Cred că aş prefera 
să merg să caut antichităţi, sugeră mai departe. 

— Decât să merg după antichităţi, mai degrabă sar din 
avion. 

Ea zâmbi şi îmi mângâie mâna. Ştia că încă sunt ofticat. 
Uneori fructifici astfel de situaţii ca să ai parte de nişte sex 
oral. Alteori, ca acum, le laşi să treacă. Aşa că am spus: 

— O să ne hotărâm pe loc. 

Un tip de la clubul de skydiving stătea pe pista de 
decolare şi organiza oamenii pe grupurile lor de salt. Din 
câte înţelegeam, vor fi două grupuri mari ieşind în masă ca 

să încerce o formaţie asupra căreia se puseseră de acord 
dinainte. Voiau să stabilească nu-stiu-ce record. Cum ar fi 
acela de Cel mai mare cerc de tâmpiţi zburători. 

Kate avea suficientă experienţă ca să se alăture 
oricăruia dintre grupuri, dar eu nu, aşa că împreună cu 
Kate aveam să sărim cu alţi câţiva solitari şi câteva grupuri 
de doi sau trei. Deşi, tehnic vorbind, eu nu mai aveam 
nevoie de un îndrumător de sărituri pentru salturile mele 
solo, Kate avea să fie îndrumătorul meu, ca să putem face 
împreună câteva exerciţii în timpul căderii libere. Cândva, 
aveam să ajung suficient de calificat pentru a face parte 
dintr-o mare formaţie care arată ca un bătător de ouă 
zburător. 

De fapt, îmi plăcea căderea liberă pentru că nu trebuia 
să depun efortul de a mă concentra să fac manevre 
încercând să mă ţin de mână cu tot soiul de străini. 
Rezistenţa aerului în vreme ce eu picam în gol cu peste 
160 de kilometri pe oră îmi îngăduia să-mi postez corpul şi 
braţele astfel încât să pot frâna sau accelera, ba chiar să 
mă rostogolesc sau să fac loopinguri, astfel încât aveam 
mai degrabă senzaţia că zbor decât că sunt în picaj. Mă 
făcea realmente să mă simt mai Superman decât eram 
deja. 

Tipul de la clubul de skydiving stătea acum în dreptul 
scărilor rulante care duceau spre deschizătura mare 
pentru mărfuri din partea din spate a fuzelajului. Ţinea în 
mână un tabel, cu ajutorul căruia verifica numele 
săritorilor care se adunau. 

În vreme ce ne apropiam de tipul cu tabelul, am 
întrebat-o pe Kate: 

— Stăm la clasa întâi? 

— Da, până ce sărim din avion. 

Am ajuns lângă tipul cu tabelul şi am anunţat: 

— Corey. Domnul şi doamna. 

Omul îşi consultă tabelul şi zise: 

— Bine... aici sunteţi. Salt în doi, stadiul trei. Puteţi urca 

la bord acum. Mergeţi până în faţă. Rândul doi. 

— La zborul ăsta se serveşte prânzul? Ă 

Tipul cu tabelul se uită la mine, dar nu-mi răspunse. Imi 
zise altceva: 

— Vă urez un salt bun şi în siguranţă, domnule Corey. 

„Ce-ai zice de o aterizare în siguranţă?” 

Kate o luă înainte pe scările portabile metalice, iar eu 
am urmat-o în cabina întunecată şi cavernoasă. 

Când zbor cu o cursă comercială, îmi place întotdeauna 
să văd la bord maici şi membri ai clerului. Dar şi 
paraşutele sunt bune. Cu toate astea, mă cuprinse brusc o 
senzaţie de rău. Lucrez în cadrul forţelor de menţinere a 
ordinii de peste douăzeci de ani şi ceea ce spun sună a 
clişeu, dar mi-am dezvoltat un al şaselea simţ în privinţa 
necazurilor şi a pericolelor. Exact aşa mă simţeam acum. 

CAPITOLUL 8 


Kate o luă înainte, către botul avionului. 

După cum am spus, geamurile fuseseră acoperite cu 
folie de aluminiu, aşa că în cabină era mai întuneric decât 
mă aşteptasem. De-a lungul pereţilor laterali fuseseră 
montate câteva lumini slabe, care puneau în evidenţă 
faptul că interiorul fusese complet golit pentru a 
transforma fostul avion de linie într-unul de marfa. Se 
părea că vom sta pe jos, ca nişte mărfuri. 

Singura lumină suplimentară din cabină provenea de la 
soare, care intra, din spate, prin trapa pentru marfa a 
avionului, şi din faţă, prin parbrizul din cockpitul 
echipajului de zbor. Cabina piloților, după cum am 
observat, nu avea uşă, ci doar un coridor deschis prin sasul 
interior de trecere. Obişnuita uşă care preîntâmpina 
deturnarea avionului nu exista - şi de ce ar fi existat? Dacă 
eram deturnaţi, puteam sări cu toţii din avion. 

Pe podea am zărit inele de prindere despre care 
bănuiam că erau folosite la asigurarea paleţilor cu marfă, 
dar care acum asigurau doar nişte sfori de nailon de care 
să ne ţinem. 

Cabina era largă de doar circa trei metri, ceea ce prin o 
mie nouă sute cincizeci şi ceva însemna ditamai avionul. 
Primii patru săritori urcaseră deja la bord şi şedeau pe 
podea cu faţa spre noi, strânşi laolaltă de-a latul cabinei. 

Pe pereţi se vedeau etichete cu numere lipite, aşa că am 

găsit cu uşurinţă rândul doi, care se găsea, logic, imediat 
în spatele rândului unu. 

Kate mă întrebă: 

— Babord sau tribord? 

— lau eu babordul. Ia tu locul de la fereastră, am 
adăugat. 

Se aşeză aproape de perete pe partea stângă, iar eu m- 
am aşezat lângă ea, cu mâna strângând sfoara de prindere 
a mărfurilor. 

— Prinde-ţi centura de siguranţă, i-am zis. 

— Ai terminat cu remarcile tâmpite? 

— Aşază-te în poziţie dreaptă pentru decolare. 

Cei doi oameni care urcară după noi - un tip şi o fată - 
se aşezară pe locurile din partea dreaptă a rândului doi, 
iar rândurile din spate începură şi ele să se umple. 

Am privit în jur, prin cabină. Trapa pentru marfa, aşa 
cum observasem la intrare, era extrem de largă, dar acum 
am văzut şi că nu exista uşă - doar acea deschidere mare. 
I-am atras atenţia lui Kate asupra acestui fapt, iar ea mă 
lămuri că echipajul fusese nevoit să scoată uşa pentru 
acest salt deoarece nu putea fi operată în plin zbor - era ca 
o scoică deschizându-se înspre afară - iar uşa mai mică de 
intrare, de lângă deschizătură, era largă doar cât să treacă 
o persoană, îmi explică mai departe: 

— Săritorii în grup au nevoie de cât mai mult spaţiu 
posibil ca să sară în masă. 

M-am gândit la asta şi am zis: 

— O să fie frig şi zgomot aici fără o uşă. 

— Foarte zgomotos. Nu voi fi în stare să te aud, adăugă 
veselă. 

— Stai mai aproape. Hei, cum se numeşte tipul ăla 
italian? am întrebat-o. 

— Care tip italian? 

— Cel al cărui nume ar trebui să-l urlăm în vreme ce 
sărim. 

— John, ce...? 

— Ştii tu... A! Geronimo! 

Câteva capete se întoarseră către noi, iar Kate se 
apropie mai mult de perete şi privi în gol în locul unde ar fi 
trebuit să fie geamul. 

Săritorii continuau să urce la bord. Paraşuta mea de 
şaptesprezece kilograme îmi dădea dureri de spate în 
poziţia în care şedeam, iar fundul meu, compus doar din 
muşchi, fără grăsime, începea să resimtă podeaua dură. 
Chestia asta chiar e nasoală rău. 

E ca la schi - ştiţi la ce mă refer? O excursie îndelungată 
în mijlocul pustietăţii, o grămadă de echipamente scumpe, 
eşti înconjurat de nişte pămpălăi fanatici care cred că se 
distrează de minune aşteptând la nesfârşit; apoi urmează 
câteva minute de fiori produşi de adrenalină - sau de 
groaza pură - şi totul se termină. Cam ca sexul. 

Prima mea soţie, Robin, care era tot avocat (îmi place să 
regulez avocaţi ca să mai schimb monotonia vieţii) practica 
schiul, însă a fost o căsătorie-aperitiv, care a ţinut o clipă, 
aşa că nu am depăşit niciodată pantele de începător 
înainte ca ea să iasă fericită cu schiurile din viaţa mea. 
Acu’ sunt un paraşutist dat dracului. Ce vreau să spun e că 
mi-am petrecut cea mai mare parte a vieţii mele 
profesionale în situaţii periculoase - o fi vreo cale să mă 
relaxez şi eu? 

— John? 

— Da, dragă? 

— Un salt, după care mergem acasă. 

— Iubito, vreau să trec pe răboj trei salturi dintr-un DC- 
7B astăzi. 

— O să-mi scrântesc glezna la aterizare, iar tu şi un 
paramedic mă veţi ajuta să ajung la maşină. 

Mă simţeam un piculeţ vinovat acum, aşa că am spus: 

— Nu, nu. Chiar îmi place chestia asta. O să am grijă 
cum mă port. Hai să ne distrăm. 

— M-ai pus într-o situaţie stânjenitoare în faţa lui Craig. 

— Cine e Craig? „A, tipul care vrea să ţi-o tragă”. O să- 

mi cer scuze lui Craig diseară când o să ieşim la băut. „O 
să-l înghesui bine în toaleta bărbaţilor. La asta mă pricep 
cel mai bine”. Bine? Hei, abia aştept petrecerea de după 
salt. Minunatul grup de săritori. 

Ea mă studie atent cu privirea, căutând semne de 
nesinceritate. 

L-am văzut pe Craig venind spre noi şi trecând printre 
săritori. Era un soi de ofiţer al clubului şi, ca atare, avea 
responsabilităţi oficiale, care includeau verificarea faptului 
că toată lumea era fericită, era aşezată cum trebuie şi nu- 
şi uitase paraşuta. 

Doream să-mi cer scuze faţă de Craig - şi faţă de Kate - 
pentru remarca mea nepotrivită, aşa că i-am strigat: 

— Hei, Craig! Hai să lansăm pasărea asta. O să avem 
parte de un salt al naibii de tare astăzi, frate! 

Craig schiţă un zâmbet vag în direcţia mea şi îşi 
continuă drumul în cabina piloților. 

M-am uitat la Kate, care îşi ţinea ochii închişi. Mi-am 
făcut o însemnare în jurnalul meu din minte: „Craig 
trebuie urmărit. Posibil terorist”. 

Tipul cu tabelul intră în cabină ca să verifice numele şi 
grupurile. La naiba, ce se întâmplase cu responsabilitatea 
personală? Dacă nu ştii cărui grup îi aparţii sau cu cine ar 
trebui să fii, poate că n-ar trebui să practici un asemenea 
sport. 

Oricum, tipul cu tabelul ajunse la rândurile din faţă şi 
verifică din nou numele şi poziţiile noastre. 

Craig ieşi din cabina piloților şi îl întrebă pe tipul cu 
tabelul: 

— Cum arată, Joe? 

— Avem doi care au renunţat şi un înscris de ultimă oră 
pentru un total de şaizeci şi trei de săritori, răspunse Joe. 

— Bine, rosti Craig. Probabil o să mai pierdem câţiva la 
al doilea salt. 

„Ce? 

— Pilotul e gata când suntem şi noi, continuă Craig. 

Am observat că Joe nu purta un costum de salt sau o 
paraşută, aşa că am dedus că el rămânea la sol, în cazul în 
care se întâmpla ceva neplăcut. Mi l-am imaginat tăind 
şaizeci şi trei de nume în vreme ce avionul se înfigea în sol. 
Ghinion pentru persoana venită în ultima clipă. Între timp, 
unul dintre cei care nu veniseră la timp apare gâfâind şi 
spune: „Am fost prins în trafic. Am ajuns prea târziu?” 
Soarta. 

Joe se dădu jos din avion, iar Craig se îndreptă spre 
locul lui printre săritorii de grup, dar se răsuci spre mine 
şi zise: 

— Presupun că o să efectuezi toate trei salturile astăzi, 
John. 

I-am replicat cu entuziasm: 

— Hei, Craig, sunt aici ca să sar! Apoi l-am informat: Îţi 
fac cinste cu o bere diseară. 

Craig îi aruncă o privire lui Kate, apoi se întoarse şi îşi 
găsi loc pe podea în apropiere de deschizătura fuzelajului. 
Nu purta cască şi am observat că avea o porţiune mare 
fără păr în zona cefei. 

De fapt, cei mai mulţi participanţi nu purtau căşti în acel 
moment, deşi câţiva şi le îndesaseră pe cap. Un tip se 
urcase la bord cu casca pe cap şi, în locul ochelarilor pe 
care îi poartă cei mai mulţi săritori cu paraşuta, avea o 
apărătoare de protecţie colorată şi lăsată în jos. Ca poliţist, 
chestiile precum căştile de motociclist cu paravane de 
protecţie a feţei sau măştile de schi îmi atrag automat 
atenţia. Însă nu mă găseam într-o dispoziţie deplină de 
poliţist, aşa că nu mi-am bătut capul cu observaţia făcută. 

Cabina era inundată de un puhoi de vorbe, punctat de 
râsete ocazionale. Am observat că Craig sporovăia cu o 
doamnă foarte drăguță care şedea alături de el. Probabil 
că porcul întocmise el însuşi ordinea de salt ca să o poată 
tine de mână în aer. 

Fusesem burlac cea mai mare parte a vieţii de adult şi 
nu aş fi putut rata o asemenea ocazie în fine... poate 

uneori, cu puţin - dar cu siguranţă că nu-l invidiez pe 
Craig, despre care sunt convins că e singur şi care, 
probabil, n-ar reuşi să şi-o pună nici în bordel, chiar de-ar 
avea buzunarul înţesat de bancnote de cincizeci. Kate mi-a 
făcut cu siguranţă viaţa... mai... foarte... incredibil... 
complet... 

— John. 

— Da, iubito? 

— Te iubesc. 

— Şi eu te iubesc. 

I-am mângâiat mâna. 

Kate nu fusese niciodată măritată, aşa că nu avea de 
unde să ştie dacă eu eram un soţ normal. Asta a ajutat 
căsnicia noastră. 

Am auzit unul dintre motoare pornind, apoi altul, apoi 
ultimele două. Mi-am imaginat-o pe Cindv în cabina 
piloților spunându-i lui Ralph: „Deci toate ventilatoarele 
astea se învârt acum”. 

lar Ralph replicându-i: „Foarte bine, dulceaţă. Acum 
trebuie să pornim spre pistă. Ia-ți picioarele de pe frână, 
dulceaţă”. 

Şi, iată, ne-am pus în mişcare. Zgomotul motoarelor era 
asurzitor, iar avionul părea să scheaune şi să geamă în 
vreme ce vira spre pistă. 

Eram suficient de aproape de cabina piloților ca s-o aud 
pe Cindy întrebând: 

— Ralph, pot decola de aici? 

— Nu, dragă, aşteaptă până ajungem pe pistă. 

Poate că îmi imaginam toate astea. 

Am mers aşa un minut sau două, apoi am virat şi am 
oprit la capătul pistei. Cindy ambală motoarele (ţinând 
minte să ţină picioarele pe frână), iar bătrânul avion 
începu să vibreze şi să se încordeze ca un sprinter, gata să 
se năpustească pe lunga întindere de asfalt negru. 

Oare auzisem o scăpare în turaţia unuia dintre motoare? 
Auzisem un rateu? Cliff, măreşte volumul căştii tale. 

Auzeam ceva convorbiri radio venind dinspre cabina 
piloților, iar Cindy replică: 

— Bună, turnule. Pot folosi, să zicem, întreaga pistă? 

Bine, glumeam doar. 

Avionul începu să ruleze, prinzând viteză, iar eu îl 
simţeam cum se face mai uşor în vreme ce se apropia de 
viteza de decolare. 

Înainte să-mi dau seama, avionul pivotă şi ne-am trezit 
în aer. 

Cindy strigă: 

— Ralph! Am reuşit! Am reuşit! Ce fac acum? 

Avionul îşi ridică botul şi noi ne tineam de corzi. Apoi 
Kate îşi puse braţul în jurul umerilor mei, mă trase mai 
aproape şi îmi spuse la ureche: 

— Îmi place să împărtăşim aceleaşi lucruri. 

Mda. Data viitoare vom împărţi unul dintre trabucurile 
mele. 

Avionul DC-7B se aplecă spre dreapta, câştigând 
altitudine, înscriindu-se, în acelaşi timp, într-un viraj larg, 
ca o spirală. Zona de aterizare, o pajişte mare şi, sper eu, 
fără urşi, nu era departe de latura vestică a aeroportului, 
aşa că în mare parte zborul de treizeci de minute urma să 
fie vertical, până ce ajungeam la 4 500 de metri altitudine. 

Am observat că supraveghetorul de grup şedea în 
apropiere de trapa din spate a avionului, cu un soi de 
dispozitiv de comunicaţii în mână, pe care am presupus că 
îl folosea la comunicarea cu cabina piloților, ca să-i poată 
anunţa pe aceştia când a sărit toată lumea. 

M-am întrebat dacă Cindy ştia că era vorba de un salt cu 
paraşutele. Adică mi-o puteam imagina intrând în cabina 
mare, uluită să vadă că toată lumea dispăruse, apoi 
repezindu-se înapoi în cabina piloților şi strigând: „Ralph! 
Cliff! Au căzut toţi din avion! 

Kate îşi lipi buzele de urechea mea şi zise: 

— Mă bucur să te văd zâmbind. 

După care îmi dădu un sărut umed. 

I-am mângâiat mâna şi am sărutat-o pe obraz. 

Acum, că ajunsesem sus, abia aşteptam căderea liberă şi 
simpatica plutire a paraşutei până la sol. Chiar este un 
spectacol, iar din punct de vedere statistic era mai puţin 
periculos decât ceea ce făceam eu în fiecare zi ca să-mi 
câştig existenţa. 

CAPITOLUL 9 


În cabină se lăsase frigul acum. Toţi îşi puseseră căştile 
şi mănuşile. 

M-am răsucit către Kate şi am suflat înspre ea. Ea suflă 
înapoi înspre mine şi zâmbi. 

Avionul îşi continuă urcuşul în spirală. 

— John? 

— Da, dragă? 

Îşi lipi gura de urechea mea şi zise: 

— Parcurge în minte secvenţa de manevrare pe care am 
discutat-o. Pune-mi toate întrebările pe care vrei să mi le 
pui. 

— Ce culoare are paraşuta ta? 

— Când te stabilizezi, trebuie să te uiţi la mine. 

— Îmi place să mă uit la tine. 

— Nu te-ai uitat la mine data trecută. 

— Am mai făcut asta şi înainte? 

— N-ai vrea să ne ciocnim în cădere liberă. 

— Ar fi rău. 

— O să facem câteva exerciţii, aşa cum am discutat, 
după care voi iniţia separarea. 

La fel ca soţia mea dinainte. Am divorţat în şase luni. 

— Ne vom deschide amândoi paraşutele la opt sute de 
metri. 'Ţine-ţi privirea pe altimetru. Trebuie să păstrezi 
minim un treizeci de metri distanţă între noi, îmi reaminti. 
Nu vrem să ni se încurce paraşutele. 

Am bătut uşor cuţitul-cârlig pentru urgenţe din 
harnaşamentul meu şi am zis: 

— ţi pot da drumul. 

Ea continuă, recapitulând răbdătoare alte câteva mici 
detalii care aveau de-a face, în cea mai mare parte, cu 
siguranţa şi cu supraviețuirea. 

După câte am înţeles, Kate era foarte curajoasă sărind 
alături de un novice. Novicii provocau accidente. 
Accidentele generau o moarte sigură. 

— Am priceput. Am priceput, am asigurat-o. 

Am tăcut amândoi, în vreme ce avionul îşi continua 
urcuşul. 

Am aruncat o privire asupra altimetrului digital de la 
încheietura mâinii mele stângi. Trei mii trei sute de metri. 

Cum naiba de am ajuns aici? Ei bine, m-am înscris la 
şcoala de paraşutism, asta a fost prima mea greşeală. 

Era noiembrie trecut, după ce eu şi Kate am rezolvat cu 
succes ciudatul caz al lui Bain Madox, geniul răului 
menţionat anterior, care dorea să pornească un război 
nuclear, dar care, altfel, era un individ plăcut. 

Şefii noştri de la ATTF propuseseră să ne luăm câteva 
săptămâni de concediu ca dovadă a aprecierii lor pentru 
faptul că noi salvasem planeta de la anihilarea nucleară. 
De asemenea, cazul fusese extrem de sensibil, aşa că şefii 
şi-au dorit ca noi să dispărem din oraş şi să stăm departe 
de presă. Kate propusese Florida, iar eu am început să car 
bagajele la maşină. Apoi a apărut chestia cu salturile cu 
paraşuta şi, fără să aprofundez o asemenea discuţie 
interesantă, m-am trezit curând într-un Holiday Inn, vizavi 
de o şcoală de skydiving din Deland, Florida. 

Ca tot ce are legătură cu sportul ăsta, Deland se găseşte 
în mijlocul pustietăţii, departe de plaja şi palmierii 
imaginaţi de mine. 

Kate se înscrise la curs de zece zile pentru 
reîmprospătarea cunoştinţelor, iar eu am descoperit că ea 
deţine o licenţă de tip C a Asociaţiei Paraşutiştilor din 

Statele Unite (USPA), fapt care o califică drept instructor 
de salturi cu paraşuta. Mi-aş fi dorit să ştiu asta înainte de 
a mă culca cu ea. 

Cât despre mine, am urmat un curs de bază de două 
săptămâni, care a început, din fericire, la clasă, dar a 
progresat repede la o înălţime de patru mii de metri şi la 
ceva denumit cădere liberă accelerată, care însemna că 
doi tipi mari, pe nume Gordon şi Al, săreau alături de mine 
şi cădeam tustrei prin aer, cu ei doi ţinându-se de 
echipamentul meu. Am primit şaizeci de secunde de 
instrucţiuni înainte ca ei să se împingă departe de mine, 
făcându-mi cu mâna şi lăsându-mă să cad singur prin 
spaţiu. 

De la acele două săptămâni minunate petrecute în 
Florida am efectuat poate o duzină de salturi de weekend 
şi aşa mi-am câştigat licenţa USPA de tip A, care îmi 
permite să fac salturi solo şi să încep unele exerciţii de 
bază cu un instructor de salt, care astăzi avea să fie 
norocoasa doamnă de lângă mine. 

Motoarele îşi schimbară ritmul şi eu m-am uitat la 
altimetru. Patru mii cinci sute de metri. 

Am comentat: 

— Suntem la altitudine de croazieră. Curând o să 
înceapă să servească băuturi. 

— De fapt, vom părăsi avionul în scurt timp. 

Chiar atunci, supraveghetorul le strigă celor din primul 
grup să se scoale şi să se pregătească. 

Imediat începu un iureş de activitate în cabină, căci 
aproximativ douăzeci de săritori aflaţi cel mai aproape de 
uşă se ridicară şi îşi ajustară echipamentele, apoi începură 
să se plaseze, după cum exersaseră de atâtea ori, în faţa 
trapei deschise în fuzelaj. 

Avionul păru să încetinească, apoi, după o comandă a 
liderului de echipă, cei din grupul unu începură să sară 
repede din avion şi dispărură în tăcere în vidul mortal. 
Sau, după cum s-ar mai putea spune, săriră fericiţi în cerul 

albastru şi limpede. Mă rog. 

Avionul se întoarse către zona de lansare şi al doilea 
grup mare de săritori se ridică şi procesul repetându-se 
până ce două treimi din avion se goli, cu excepţia 
supraveghetorului. 

Era cam ciudat. Vreau să spun că doar cu câteva minute 
înainte avionul era plin, iar acum mă holbam doar la 
podeaua goală. Unde dispăruse toată lumea? 

Kate mă informă: 

— Există un cameraman la sol şi alţii în fiecare grup. 
Abia aştept să văd salturile alea înregistrate, continuă. 

Am rămas aşezaţi, în vreme ce avionul porni să pivoteze 
din nou către zona de lansare. 

Câteva minute mai târziu, supraveghetorul ne făcu semn 
că mai aveam două minute, iar ultimul grup, compus din 
săritori solitari şi grupuri mici, se ridică în picioare, 
inclusiv eu şi instructorul meu de salt. 

Supraveghetorul se uită la noi şi ridică un deget, iar eu 
am fost bucuros că nu era degetul mijlociu. 

În faţa noastră erau cam zece oameni aliniaţi pentru 
salturile lor de două sau trei persoane, iar în spatele 
nostru erau patru persoane pentru salturi solitare. Ne-am 
pus cu toţii ochelarii de salt sau ne-am lăsat în jos ecranele 
de protecţie, după care am efectuat o ultimă inspecţie a 
echipamentelor. 

Cele două grupuri mari de săritori ajunseseră între timp 
la sol şi îşi strângeau paraşutele, se îmbrăţişau şi se 
felicitau sau se urcau în autobuzele care aveau să-i ducă 
înapoi pentru al doilea salt. M-a încercat un rar moment de 
empatie în vreme ce stăteam hotărât să-mi urmez colegii 
de club în vid şi speram sincer ca ei să fi stabilit acel 
record pe care îl încercau şi că aterizaseră cu toţii în 
siguranţă. Chiar şi Craig. Auzi asta, Dumnezeule? 

Supraveghetorul strigă: 

— Gata! După care strigă: Plecaţi! 

Săritorii din faţa mea începură să sară în grupuri 

aranjate dinainte de doi sau trei, cu câte o scurtă pauză 
între ei. 

Cuplul care şezuse lângă noi pe partea dreaptă a 
rândului doi se găsea în faţa lui Kate şi a mea, şi urmau la 
sărit. M-am apropiat de trapa din fuzelaj, am simţit bătaia 
vântului şi am văzut câmpul verde cu pete cafenii la 
aproape cinci mii de metri sub noi. Dacă mă lua vertijul şi 
cădeam din avion? 

Cuplul din faţa noastră se apucă de mâini şi păşi la 
unison, apoi cei doi literalmente săriră împreună din avion 
- ca nişte iubiţi, mi-am zis eu, sărind în... în fine, sărind 
într-o piscină. 

Am păşit înspre trapă. Vedeam câţiva oameni în cădere 
liberă, ceea ce constituie o privelişte foarte ciudată. Am 
mai văzut câteva paraşute colorate deschizându-se şi brusc 
am vrut să sar - să zbor prin văzduh cu viteza unui vultur 
în picaj, apoi să plutesc alene spre sol. 

Eram gata să fac saltul, dar am simţit o mână pe umăr şi 
mi-am întors capul ca să o văd pe Kate zâmbindu-mi. I-am 
întors zâmbetul. 

Am observat acum că săritorul solitar din spatele lui 
Kate o înghesuia mai mult decât ar fi trebuit. Era nevoie 
să-i lase spaţiu ca să sară din avion înainte ca el să sară. 
Poate că era emoţionat. 

Supraveghetorul zise ceva şi mi-am dat seama că eu 
tineam spectacolul în loc. 

M-am întors către trapă şi fără să mă gândesc prea mult 
la ceea ce urma să fac - şi fără să strig Geronimo - am 
sărit cu faţa înainte, lăsând podeaua solidă a avionului în 
urma mea. lată-mă acum, în picaj prin văzduh. 

Insă mintea mea rămăsese în avion şi mă străfulgerară 
două gânduri: Kate strigase ceva chiar atunci când 
picioarele mele părăseau avionul, iar tipul din spatele ei 
era acelaşi tip pe care îl observasem mai devreme în 
costumul negru şi ecranul mare de protecţie pentru faţă. 
Era în faţa noastră, aşa că ar fi trebuit să sară înaintea 

noastră. De ce ajunsese după noi? 

CAPITOLUL 10 


Chiar şi cu casca acoperindu-mi urechile, mugetul 
vântului părea zgomotul unui tren de marfă care trece cu 
viteză fix prin creierul meu. 

Mi-am forţat trupul să păstreze o poziţie arcuită, apoi 
am întins braţele şi picioarele, iar şuvoiul de aer a început 
să-mi stabilizeze căderea. 

Cădeam acum cu 180 de kilometri pe oră, ceea ce 
reprezenta viteza maximă pentru poziţia trupului meu. 

Mă aşteptam să o văd pe Kate apărând în dreapta mea, 
aşa cum plănuisem, dar când n-am văzut-o, mi-am răsucit 
capul spre dreapta şi în sus, dar tot nu am zărit-o. 
Mişcarea mi-a alterat aerodinamica şi am început să mă 
rotesc în altă direcţie decât cea pe care mă lansasem. Am 
revenit repede la poziţia mea stabilizată, cu trupul uşor 
îndoit şi cu braţele şi picioarele întinse simetric. Am 
început să mă stabilizez din nou. „Unde naiba era Kate?” 

Tocmai când eram pe punctul de a încerca să arunc o 
nouă privire, am văzut-o cu coada ochiului apropiindu-se 
de mine. Chestia asta ar fi trebuit să se petreacă mult mai 
devreme, iar ea ar fi trebuit să se afle mult mai aproape de 
mine ca să ne efectuăm exerciţiul. Aveam senzaţia că îşi 
întârziase saltul cu o secundă sau două. Dar de ce? 

Kate se găsea acum cam la cincizeci de metri depărtare 
de umărul meu drept şi l-am văzut alături pe săritorul în 
negru - cel despre care credeam că era prea aproape de 

ea în avion. Mi-am dat seama că el, de fapt, se ţinea de ea. 
„Ce naiba...?” 

Individul îşi ţinea braţul drept înfăşurat în jurul ei şi 
părea că s-a agăţat de cureaua de pe partea stângă a 
costumului ei de zbor cu mâna lui stângă. Am mai văzut că 
îşi ţinea ambele picioare înfăşurate în jurul picioarelor ei. 

Cădeau mai repede decât mine, din pricina greutăţii lor 
combinate şi a modului în care erau orientate trupurile lor 
în curentul de aer. În decurs de câteva secunde, ajunseră 
sub mine, căzând şi mai abitir. 

Nu-mi venea să cred ce vedeam, iar inima începu să-mi 
bată cu putere. Ce naiba era chestia asta? Poate, mi-am zis 
eu, unul dintre cei doi avusese o problemă şi se agăţase de 
celălalt. Poate că tipul intrase în panică sau cumva se 
prinsese de săritorul nepotrivit pentru exerciţiu, sau - nu 
înţelegeam nimic din toată povestea asta. 

Kate şi individul ajunseseră acum la câteva sute de metri 
sub mine, continuându-şi picajul liber în ritm accelerat. Mi- 
a trecut prin minte că individul ăsta poate încerca să se 
sinucidă şi, din cine ştie ce motiv pervers, o lua şi pe Kate 
cu el. 

Apoi am văzut paraşuta-pilot răsărind din rucsacul lui 
Kate şi aceasta s-a deschis complet. Paraşuta-pilot scoase 
paraşuta principală din rucsac, iar aceasta începu să se 
umple cu aer. 

Slavă Domnului. 

Paraşuta albă cu semne roşii a lui Kate era acum 
complet deschisă, iar picajul ei rapid se sfârşi cu o 
smucitură care îi reduse viteza la circa trei sute de metri 
pe minut. În vreme ce eu îmi continuam picajul liber, 
vedeam că individul continua să stea agăţat de ea, 
amândoi legănându-se sub paraşuta ei. 

Am trecut pe lângă ei într-o fracțiune de secundă, apoi, 
în urma antrenamentului şi din pur obicei, am aruncat o 
privire la altimetrul digital de pe încheietura mâinii. 2 600 
de metri. De ce îşi deschisese Kate paraşuta atât de 

repede? Am înşfăcat mânerul de tragere, mi-am arcuit 
corpul şi am privit în jur ca să mă asigur că mă aflam la 
distanţă de alte paraşute - apoi am tras de mâner. 

Am efectuat numărătoarea cerută - o mie, două mii - 
aşteptând să văd dacă e nevoie să apelez la paraşuta de 
rezervă. M-am uitat peste umărul drept, aşa cum fusesem 
instruit, şi am văzut paraşuta pilot desfăşurându-se în sus. 
M-am întors şi am simţit o smucitură când paraşuta-pilot s- 
a umplut cu aer, apoi altă smucitură când paraşuta-pilot a 
tras paraşuta principală afară din rucsac. 

M-am uitat în sus ca să am confirmarea vizuală că 
frânarea rapidă pe care o simţeam se datora cu adevărat 
faptului că paraşuta mea principală se desfăşura şi că nu 
aveam nevoie de paraşuta de rezervă. 

Acum, că deţineam controlul deplin, am cercetat spaţiul 
din jurul meu ca să văd dacă Kate şi individul mă 
prinseseră din urmă. 

I-am zărit pe cei doi cam la şaizeci de metri deasupra 
mea şi cam la treizeci de metri în faţă. Kate cobora din nou 
într-un ritm ceva mai accelerat din pricina greutăţii tipului 
atârnat de ea. Vâjâitul aerului se redusese considerabil 
acum, aşa că am strigat spre ea: 

— Kate! 

Părea că nu mă aude şi nu mă vede, dar tipul care era cu 
ea s-a uitat la mine. 

— Kate! 

Trebuia să ajung mai aproape, înainte ca ritmul mai 
rapid de coborâre al lui Kate să-i facă pe cei doi să ajungă 
prea jos faţă de mine - însă exerciţiile cu paraşutele sunt 
periculoase prin ele însele şi o mişcare greşită putea 
încurca cele două paraşute, ceea ce ar fi avut ca rezultat 
căderea noastră, a tuturor, ca nişte pietre. În Deland ne 
arătaseră un film oribil pe tema asta şi toată lumea de la 
curs înţelesese mesajul. 

Chiar atunci când ei ajunseră în dreptul meu, am tras de 
manetele frontale de ridicare, ceea ce avu ca rezultat 

adaptarea vitezei mele de coborâre la viteza lor şi mi-a 
permis să-mi apropii paraşuta de a lor. În mai puţin de un 
minut, doar circa cincisprezece metri ne separau 
paraşutele, o distanţă aproape prea mică. 

— Kate! 

Ea se uită la mine. 

— Ce s-a întâmplat? am strigat. 

Ea strigă ceva, dar n-o puteam auzi. 

M-am apropiat cu atenţie şi mai mult, iar acum vedeam 
că între ei exista un soi de coardă scurtă, ataşată de 
mânerul lui Kate şi de mânerul individului, iar asta explica 
modul cum reuşise el să rămână ataşat de ea încă din 
momentul saltului, pe parcursul căderii libere şi în timpul 
frânării rapide datorate deschiderii paraşutei ei. Dar ce se 
petrecea? Cine era idiotul ăla? 

Ea mă strigă din nou, dar nu am auzit decât: 

— John, apoi ceva care suna precum: E el. 

Am strigat la individ, rar, distinct şi tare. 

— Ce faci? 

El păru să mă audă şi îmi făcu cu mâna. 

— Cine eşti? am strigat. 

El se întinse şi trase de maneta stânga a lui Kate, ceea 
ce făcu ca ei doi să alunece spre mine pe o traiectorie de 
ciocnire. 

„Dumnezeule”. Am dat drumul manetelor mele şi ritmul 
meu de coborâre se micşoră, în vreme ce al lor se acceleră, 
iar paraşuta lui Kate trecu pe sub picioarele mele la doar 
vreo trei metri depărtare. Tipul ăsta era nebun. Sinucigaş. 
Inima mi-o luă razna şi gura mi se uscă instantaneu. 

Folosindu-mă iarăşi de manete, mi-am accelerat 
coborârea şi, în mai puţin de un minut, ne găseam din nou 
la cincisprezece metri depărtare. 

Am dat drumul manetelor, mi-am scos mănuşa dreaptă 
şi am tras fermoarul buzunarului unde aveam arma. Habar 
n-aveam cine era individul ăsta sau ce punea la cale, dar 
făcuse un lucru extrem de periculos şi era agăţat de soţia 

mea; dacă prindeam un unghi sigur de tragere, aveam de 
gând să-l omor. 

Şi Kate avea arma în costumul ei de zbor, deşi nu 
credeam că are cum să o scoată cu individul ăla agăţat de 
ea. 

Mă găseam acum cam în aceeaşi poziţie în care mă 
găsisem înainte ca idiotul să încerce să mă abordeze în stil 
kamikaze. I-am strigat: 

— Pleacă-de-lângă-ea! Acum! Detaşează! Detașează! 

Tipul se întoarse către mine, apoi îşi ridică ecranul de 
protecţie de pe chip. Îmi zâmbea. Strigă: 

— Salutare, domnule Corey! 

M-am holbat la el. 

„Asad Khalil.” 

Inima începu să mi-o ia razna din nou. 

Am auzit-o pe Kate strigând: 

— John! E Khalil! Khalil! Are o... 

Khalil o lovi cu pumnul peste faţă şi capul ei se dădu pe 
spate. 

Mi-am scos arma şi am ţintit, dar mă legănam sub 
paraşută, iar Khalil se răsucise şi o răsucise şi pe Kate, 
astfel încât ea se afla între el şi mine. Nu puteam trage în 
siguranţă, dar puteam trage, aşa că am tras două cartuşe, 
undeva în dreapta lor. 

Asta îl făcu atent pe Khalil care se trase mai aproape de 
Kate. 

Am băgat arma în buzunar şi am manevrat curelele 
paraşutei până am ajuns din nou alături de ei, la o distanţă 
de circa cincisprezece metri. 

„Asad Khalil.” 

Terorist libian. Cunoscut în cercurile antiteroriste 
internaţionale sub numele de „Leul”. Cunoscut de mine ca 
răul absolut. 

Avusesem ghinionul de a-mi încrucişa cărarea vieţii cu a 
lui cu trei ani în urmă, când eram boboc în ATTF. De fapt, 
nu l-am întâlnit niciodată, deşi eu şi Kate am avut câteva 

conversații interesante la telefonul mobil cu el, în vreme ce 
petreceam o săptămână de coşmar urmând dâra de sânge 
şi moarte pe care o lăsase după el din New York, până în 
California. 

Khalil trase de curelele paraşutei lui Kate, apropiindu-se 
din nou de mine. Mă strigă: 

— Ţi-am promis că mă voi întoarce, domnule Corey! 

M-am uitat la Khalil şi ne-am holbat amândoi unul la 
celălalt. Văzându-l cum atârnă acolo, plutind în văzduhul 
senin şi albastru, mi-am amintit că Asad Khalil dovedise un 
grad înalt de spectaculozitate şi de originalitate în 
comiterea crimelor lui - de fapt, ne răsese în faţă - şi nu 
eram surprins că alesese această metodă să reapară. li 
simţisem oare prezenţa astăzi? 

— Soţia ta nu pare fericită să mă vadă! strigă. 

„Haide, Kate. Concentrează-te”. Dar îmi dădeam seama 
că fusese şocată de lovitura primită peste faţă. 

— Vreau să fii martor la chestia asta! strigă Khalil. 

Am observat acum o lucire a soarelui reflectat de ceva 
din mâna dreaptă a lui Khalil. O armă. 

Mi-am scos din nou arma, în vreme ce ei se apropiau. 

Vedeam faţa lui Khalil ivindu-se peste umărul stâng al 
lui Kate, şi asta era totul. N-aveam unghi să trag, însă el 
mă putea împuşca cu uşurinţă aşa cum atârnam de 
paraşută. 

Paraşutele noastre se aflau acum la mai puţin de trei 
metri depărtare, din nou pe curs de coliziune. Trebuia să 
fac ceva; puteam trage de mânerul de urgenţă al paraşutei 
mele principale, după care să intru în picaj liber, apoi să 
desfăşor paraşuta de rezervă, iar asta m-ar fi îndepărtat de 
el şi de arma lui. Dar aşa ceva n-ar fi ajutat-o deloc pe 
Kate, aşa că l-am lăsat pe Khalil să vină mai aproape, 
sperând să trag înaintea lui. 

Paraşutele noastre aproape se atingeau şi noi doi ne 
uitam unul la celălalt. Mi-am amintit de ochii aceia negri şi 
adânci văzuţi într-o duzină de fotografii la care mă uitasem 

prea multă vreme. Mi-am menţinut arma aţintită asupra 
feţei lui, întrebându-mă de ce nu trăgea în mine. 

Khalil îmi aruncă un alt zâmbet şi îmi răspunse la 
întrebarea nerostită. 

— Astăzi moare ea! Şi tu vei trăi ca să vezi asta! Mâine 
mori tu! 

Mi-am echilibrat arma asupra feţei lui, dar înainte de a 
trage vreun cartuş, el îşi feri capul în spatele capului ei. 
Apoi am văzut mâna lui dreaptă ridicându-se şi mi-am dat 
seama că obiectul metalic din mâna lui nu era o armă de 
foc. Era un cuţit. Cuţitul lui sau al ei de desprindere. 

Am zărit sclipirea lamei când Khalil făcu o mişcare de 
tăiere de sus în jos. Kate tresări şi am văzut mâna ei 
ducându-se spre faţa lui Khalil, după care Kate ţipă şi 
aproape imediat am văzut sânge ţâşnind în şuvoiul de aer. 

„O, Doamne...” N-aveam câmp de tragere, dar am tras 
pe deasupra capetelor lor. 

Khalil efectuă o mişcare bruscă şi am văzut că tăiase 
coarda care îi ţinea legaţi, iar peste o secundă îi dădu 
drumul lui Kate şi intră în picaj liber. 

Aş fi putut trage atunci, dar la sol erau oameni şi nu 
Khalil era problema acum. 

M-am uitat repede la Kate, care atârna de hamuri, cu 
sângele curgând în sus în şuvoiul de aer. 

Mi-am băgat arma în buzunar şi am tras de manete ca să 
mă apropii de ea. Gestul prin care Khalil se desprinsese de 
Kate o făcuse pe ea să se rotească, astfel că acum era cu 
faţa spre mine şi vedeam sângele ţâşnindu-i din gât. Am 
strigat: 

— Kate! Presează! Presează! 

Ea păru să mă audă şi mâinile i se duseră la gât, dar 
sângele continua să-i zboare prin aer. „Dumnezeule... 

Am aruncat o privire la altimetrul meu. 2 150 de metri. 
Încă şapte minute până ajungeam la sol. Până atunci ea 
avea să fie moartă. 

Trebuia să fac ceva şi un singur lucru ar fi putut-o salva. 

Mi-am propulsat paraşuta direct către paraşuta ei, apoi, 
chiar în momentul când erau pe punctul de a se atinge, mi- 
am arcuit trupul şi, în vreme ce paraşutele se ciocneau, m- 
am întins după mânerul ei de prindere cu mâna stângă şi 
m-am agăţat de el. Am zărit faţa ei şi am văzut că nasul şi 
gura sângerau acolo unde o lovise el, după care am văzut 
sângele ţâşnindu-i printre degete, din partea dreaptă a 
gâtului, unde el îi tăiase jugulara sau artera carotidă. 
„Ticălosul! ” 

— Kate! 

Ea deschise ochii, apoi îi închise la loc şi mâinile îi 
căzură de la gât. 

Paraşutele încâlcite se prăbuşeau, şi noi am început să 
cădem cu rapiditate, aşa că am făcut singurul lucru pe 
care îl puteam face; am tras de maneta de urgenţă de la 
paraşuta ei principală şi aceasta se desprinse imediat, 
trăgându-mă pe mine şi paraşuta mea încâlcită odată cu ea 
şi lăsând-o pe Kate în cădere liberă. Am tras de propriul 
mâner de urgenţă şi au dispărut ambele paraşute încâlcite. 
Am ajuns amândoi în cădere liberă acum. 

M-am uitat în jos şi am văzut-o pe Kate căzând la vreo 
sută de metri depărtare de mine, cu braţele deasupra 
capului. Era fie inconştientă, fie aproape de starea asta. 
Nu putea opri sângerarea şi nici nu-şi putea controla 
căderea. Intrase în acceleraţie, către viteza maximă, de 
aproape 360 de kilometri pe oră. Am făcut o tumbă înainte, 
astfel încât capul meu să fie îndreptat în jos şi mi-am lipit 
braţele şi picioarele de trup, astfel încât să accelerez şi eu 
la viteza maximă. Ne năpusteam amândoi cu cea mai mare 
viteză către sol, care se apropia de mine atât de repede 
cum nu mai întâlnisem la o asemenea altitudine joasă. 
Caracteristicile şi detaliile solului se dublau ca dimensiuni 
cu fiecare secundă care trecea, iar eu nu puteam face 
nimic altceva decât să aştept. 

Dispozitivele barometrice de pe rucsacurile noastre ar fi 
trebuit să deschidă paraşuta de rezervă dacă săritorul 

parcurgea trei sute de metri cu viteză de coborâre mare şi 
nu trăgea de mâner din pricina panicii, a defecţiunilor sau 
a inconştienţei. Îmi spuneam că soţia mea era deja 
inconştientă, iar blestematul de dispozitiv barometric ar fi 
trebuit să lanseze deja paraşuta ei de rezervă, precum şi 
pe a mea, dar până acum nu se întâmplase nimic, cu 
excepţia picajului fatal, la viteză maximă, către sol. 

Aş fi putut acţiona manual maneta mea ca să-mi 
declanşez paraşuta de rezervă, dar n-aveam de gând să fac 
aşa ceva până ce nu vedeam paraşuta lui Kate 
deschizându-se. 

Altimetrul meu spunea că sunt la şase sute cincizeci de 
metri înălţime şi ştiam că paraşutele astea trebuie să se 
deschidă acum. M-am holbat la Kate cum cădea la vreo 
sută de metri sub mine, şi tocmai când renunţasem la orice 
speranţă, am zărit paraşuta ei de rezervă ieşind din rucsac 
şi începând să se umple cu aer. Da! 

Am apucat de mâner, dar înainte de a trage de el 
interveni dispozitivul meu barometric şi paraşuta mea de 
rezervă se declanşă. În câteva secunde s-a desfăcut în 
întregime făcându-mă să ajung instantaneu de la o viteză 
terminală la un ritm de coborâre rapid, dar la care puteai 
supravieţui. 

Am continuat să mă uit la Kate, în timp ce ea se apropia 
de sol. Braţele îi atârnau în lateral acum, iar capul îi stătea 
înfipt în piept. În mod clar era inconştientă... nu moartă... 
inconştientă. 

Paraşuta ei se abătu către un grup compact de copaci, 
aşa că mi-am ghidat paraşuta după a ei. Mai avea circa 
treizeci de secunde până la sol şi m-am rugat să aterizeze 
pe teren deschis înainte să ajungă la copaci. În orice caz, 
aterizarea ei avea să fie necontrolată şi şi-ar fi putut rupe 
câteva oase - sau şi mai rău, dacă ateriza în copaci. 

Mi-am luat o secundă privirea de la ea şi am cercetat 
câmpul de sub noi. Toată lumea îşi dăduse seama că se 
întâmplase ceva grav, aşa că oamenii de la sol alergau 

către paraşuta în derivă a lui Kate. Am mai văzut că 
ambulanţa aflată acolo ca măsură de precauţie gonea 
peste câmp. Unde era Khalil? 

Kate atinse solul cam la douăzeci de metri de liziera 
pădurii şi, înainte ca paraşuta să se prăbuşească în jurul 
ei, mi-am dat seama că aterizase dur, fără nicio încercare 
de preluare a controlului. „La naiba!” 

M-am lovit de sol cu putere, am căzut din picioare, m-am 
rostogolit peste un umăr, apoi am sărit în picioare şi mi-am 
eliberat paraşuta de rezervă, pornind în fugă spre Kate. 

Mi-am croit drum prin mulţimea care se strângea în 
jurul ei, strigând: 

— Daţi-mi voie! înapoi! 

Oamenii se dădură la o parte şi, în câteva secunde, 
îngenuncheam lângă soţia mea. 

Stătea întinsă pe spate, cu ochii închişi. Chipul îi era 
palid ca moartea, cu excepţia dârelor de sânge. Buzele şi 
nasul îi sângerau, acolo unde o lovise el, iar din rana de la 
gât continua să curgă sânge, ceea ce însemna că inima 
încă îi funcţiona. 

Am apăsat cu putere artera carotidă sub rană, iar fluxul 
de sânge se opri. Mi-am ţinut degetele pe artera ei şi am 
căutat pulsul cu cealaltă mână. Kate avea un puls rapid, 
deoarece inima ei căuta să compenseze volumul diminuat 
de sânge şi să menţină tensiunea arterială. Încă un minut 
sau două şi n-ar mai fi existat sânge de pompat. 

Mi-am apropiat faţa de a ei. 

— Kate! 

Niciun răspuns. 

Mi-am pus mâna pe pieptul ei. I-am simţit inima bătând 
nebuneşte, şi am mai văzut cum pieptul ei se ridică şi 
coboară în mişcări spasmodice. Nu era de bine. 

Mulțimea din jurul meu tăcea şi un tip din spate întrebă: 

— Ce dracu” s-a întâmplat? 

Am privit în jur şi am văzut ambulanţa oprind la trei 
metri depărtare. Din ea săriră doi ţipi cu o targă şi 

echipament medical, după care veniră în goană spre noi. 
Le-am strigat: 

— Arteră secţionată! 

M-am întors spre Kate şi i-am zis: 

— E în regulă. E bine, iubito. Tu rezistă acolo, Kate. 
Rezistă. 

— Continuaţi să ţineţi apăsat, îmi zise unul dintre 
paramedici. 

Celălalt paramedic introduse o canulă de respirat în 
gâtul lui Kate, în vreme ce primul individ verifică tensiunea 
ei arterială şi respiraţia, după care înfipse o perfuzie salină 
într-un braţ şi o altă perfuzie în celălalt. Cel de-al doilea 
paramedic ataşă o pungă la canulă şi începu să strângă 
punga pompând aerul în plămânii ei. 

Discutară scurt dacă să-i imobilizeze gâtul cu un guler, 
dar deciseră că era prea riscant din pricina carotidei 
secţionate. Paramedicii o întoarseră pe Kate pe o parte şi 
şoferul ambulanţei strecură o tăblie sub ea, după care o 
întoarseră pe spate şi o imobilizară cu curele. O 
transferară rapid împreună cu tăblia pe targă, după care o 
legară din nou, în vreme ce eu continuam să-i ţin artera 
apăsată. Şoferul ridică partea inferioară a tărgii, pentru ca 
picioarele lui Kate să se afle deasupra nivelului capului. 

Echipa de paramedici nu era deloc sigură dacă puteam 
să merg şi eu cu pacienta lor, în afară de cazul în care 
aveam nevoie şi eu de îngrijiri medicale. Mi-am arătat 
legitimaţia şi am zis: 

— Autoritate federală. Să mergem. 

În mai puţin de un minut eram cu toţii în ambulanţă, 
care porni cu cea mai mare viteză peste câmpul 
accidentat. Paramedicii, care se numeau Pete şi Ron, 
păreau sumbri, ceea ce îmi confirma propriul prognostic. 

Am rămas aplecat peste Kate, cu degetele apăsând pe 
gâtul ei, în vreme ce paramedicii îi tăiau costumul şi o 
examinau cu repeziciune în căutarea altor răni. Nu găsiră 
nimic extern, deşi se întrebară cu glas tare dacă nu avea 

oase rupte sau răni interne. 

Am văzut toate aceste manevre sau altele similare 
efectuate de multe ori în cei douăzeci de ani petrecuţi ca 
poliţist şi mi-am păstrat mereu cumpătul în faţa acestor 
proceduri disperate de salvare a vieţii - chiar şi atunci 
când a fost vorba despre mine zăcând pe stradă cu trei 
răni de glonţ. Dar acum... în fine, acum mintea mea era 
concentrată pe fiecare respiraţie a lui Kate. 

Când paramedicii părură mulţumiţi că reuşiseră să o 
stabilizeze, i-au pus cabluri de EKG pe piept şi au dat 
drumul la monitor. Pete îi zise partenerului său: 

— Ritm sinusal normal... dar tahicardie cu o rată de unu 
patruzeci. 

N-am întrebat ce însemna asta, dar m-a interesat: 

— Cât de departe este spitalul? 

— Ar trebui să ajungem acolo în zece minute, îmi 
răspunse Pete. 

— Sunteţi bine? mă întrebă Ron. 

— Sunt bine. 

— V-aţi lovit tare. Ce-ar fi să luaţi o pauză? îmi propuse 
el. Ţin eu apăsat. 

— E soţia mea. 

— Bine. 

— În costumul soţiei mele veţi găsi legitimaţia ei de FBI, 
o armă şi poate telefonul mobil, le-am spus paramedicilor. 
Am nevoie de lucrurile astea. 

Pete scotoci resturile costumului de paraşutism al lui 
Kate şi scoase legitimaţia, pe care mi-o dădu, spunând: 

— Nu găsesc nicio armă şi niciun telefon mobil. 

Am băgat legitimaţia în buzunar. Poate că nu avusese la 
ea telefonul mobil. Dar avusese arma. 

Am traversat câmpul şi am ajuns pe un drum de ţară. 
Şoferul deschise girofarul şi sirena şi am accelerat cu 
putere. 

M-am aplecat şi mi-am lipit buzele de fruntea lui Kate. 
Pielea ei era rece şi lipicioasă. 

Femeia care era la volanul maşinii vorbea la staţia radio. 
Am auzit-o spunând: 

— Pregătiţi sala de operaţii. Stare gravă, adăugă. 

Paramedicii monitorizau inima, tensiunea arterială şi 
respiraţia lui Kate. Îi luară pulsul şi îi verificară 
temperatura corporală. Le-am cerut un şerveţel steril şi m- 
am apucat să şterg sângele de pe faţa ei. 

M-am uitat la Kate. 

Făcuse o mişcare defensivă chiar atunci când Khalil îi 
tăia gâtul, aşa că individul ratase vena jugulară şi alte vene 
şi artere. lar asta probabil îi salvase viaţa, deoarece 
domnul Asad Khalil era un ucigaş foarte experimentat şi 
rareori (poate niciodată) rămăsese vreo victimă de-a lui în 
viaţă. 

Indiferent dacă Kate trăia sau murea, Asad Khalil încă 
mai avea de încheiat conturi - cu mine. lar asta era bine, 
deoarece acest lucru însemna că avea să mai rămână pe 
aici suficient de multă vreme ca şi eu să-mi termin treaba 
cu el. 

Într-un târziu, am întrebat: 

— Prognosticul? 

Niciunul dintre cei doi paramedici nu-mi răspunse pe 
loc, după care Ron replică: 

— Starea ei este foarte gravă. 

— Ce naiba s-a întâmplat? mă întrebă Pete. 

— Aia e o rană de cuţit, i-am răspuns. 

Niciunul nu replică. 

— L-aţi văzut pe tipul în costum negru care era agăţat 
de ea? i-am întrebat. 

— Da... şi-a manevrat paraşuta de partea cealaltă a 
pădurii, răspunse Ron. Nu pricepeam... acum înţeleg. Ştiţi 
cine era? mă întrebă el. 

Da, ştiam. Era cel mai mare coşmar al nostru. Leul se 
întorsese. 


98 


CAPITOLUL 11 


În vreme ce ambulanţa gonea către spital, am sunat pe 
telefonul mobil la serviciul de urgenţe 911. M-am 
prezentat dispecerului ca detectiv NYPD de la Omucideri, 
în retragere, şi ofiţer federal al legii. I-am explicat rapid că 
aveam de raportat tentativa de asasinare a unui MOS - 
membru al serviciului - şi am cerut să fiu transferat la 
poliţia statală. 

Câteva secunde mai târziu, discutam cu un ofiţer de 
birou de la Poliţia Statală din Liberty, New York. 

I-am descris incidentul şi am adăugat: 

— Sunt, de asemenea, soţul victimei, care este agent 
FBI. Atacatorul este încă în libertate, am adăugat. I-am dat 
localizarea incidentului şi am zis: Ar trebui să trimiteţi 
ceva trupe acolo ca să vedeţi dacă puteţi localiza 
atacatorul. 

— O vom face. 

Insă eu ştiam că Asad Khalil nu era genul de individ care 
să se plimbe aiurea în costumul lui de skydiving sau să 
stea să-şi împacheteze paraşuta. Probabil îl aşteptase o 
maşină de cealaltă parte a pădurii şi dispăruse de mult. 

— Şi acum sunteţi în drum spre centrul medical Catskill 
Regional? mă întrebă ofiţerul. 

— Corect, şi cer prezenţa poliţiei la spital. De asemenea, 
aş vrea să vină un anchetator senior în omucideri să ne 
întâlnim acolo. 

— Daţi-mi voie să vă transfer la biroul operativ, spuse 
ofiţerul. 

— Mulţumesc. 

Biroul operativ fusese locul meu de muncă. 

Circa treizeci de secunde mai târziu, un bărbat interveni 
pe linie şi zise: 

— Aici e anchetatorul Harris. Omul meu mi-a explicat 
situaţia şi a transmis mai departe cererea dumneavoastră 
privind prezenţa poliţiei la spital. 

Am vorbit, ca de la poliţist la poliţist, timp de un minut, 
iar anchetatorul Harris spuse: 

— Am trimis trupe la faţa locului ca să caute infractorul 
şi o să detaşez nişte agenţi şi la spital. O să văd dacă pot 
da de un anchetator senior de la Omucideri cu care să vă 
întâlniți acolo. 

— Mulţumesc. 

— Cum se simte soţia? 

Am aruncat o privire spre Kate şi am răspuns: 

— În stare critică. 

— Îmi pare rău... Puteţi descrie făptaşul? mă întrebă. 

— Mda. E de naţionalitate libiană, vârsta în jur de... 
treizeci, pe nume Asad Khalil, înalt, piele închisă la 
culoare, nas coroiat, înarmat şi periculos. Sunaţi la FBI şi 
cereţi cu ofiţerul de serviciu de la clădirea 26 Federal 
Plaza din New York, iar cei de acolo or să vă ofere 
informaţii legate de acest individ şi vă vor trimite o poză, i- 
am sugerat. Acest individ este pe lista de urmăriţi a 
Departamentului de Justiţie pentru crime multiple pe 
teritoriul Statelor Unite. Este un terorist internaţional, 
urmărit şi de Interpol şi de jumătate din restul lumii, am 
adăugat. 

Se lăsă tăcerea pe linia telefonică, apoi anchetatorul 
Harris spuse: 

— Bine... uau. Bine, o să-l caut pe anchetatorul senior 
Miller care se va întâlni cu dumneavoastră la spital. 

— Mulţumesc. 

I-am dat numărul telefonului meu mobil, am închis, am 
inspirat adânc şi m-am uitat din nou la Kate. Pielea ei era 
de culoarea cretei, iar sângele se scurgea pe lângă canula 
de respirat. M-am uitat la Ron şi la Pete şi le-am spus: 

— Nu veţi repeta nimănui ceva din ceea ce tocmai aţi 
auzit. 

Mi-am ţinut degetele apăsate strâns în jurul arterei lui 
Kate, conştient că, împiedicând-o să sângereze până la 
moarte, reduceam şi fluxul sanguin către creierul ei. 

Paramedicii îi examinară ochii cu o lanternă de buzunar 
de câteva ori şi păreau optimişti că activitatea cerebrală 
încă nu părea oprită. Am ridicat pleoapele lui Kate şi m-am 
uitat în ochii ei albaştri. M-am gândit că viaţa din ei se 
întunecă. 


Ne găseam într-o zonă semirurală şi eram îngrijorat că 
eram departe de spital. Am văzut însă o clădire cu şase 
etaje chiar în faţă, iar literele roşii de pe latul clădirii 
anunțau: CENTRUL MEDICAL CATSKILL REGIONAL. 

O echipă de intervenţie ne aştepta la intrarea de la 
urgenţe. Oamenii o duseră pe Kate direct în sala de 
operaţie. Am completat repede nişte documente şi o 
asistentă mă conduse într-o mică sală de aşteptare de la 
Chirurgie, după care îmi spuse: 

— O va opera doctorul Andrew Goldberg. Este cel mai 
bun chirurg vascular din spital. Vă va căuta când iese din 
operaţie. După aceea, asistenta îmi sugeră: Ar fi bine să 
sunaţi pe cine credeţi că trebuie. 

În sala de aşteptare nu se găsea nicio persoană, aşa că 
poate ăsta fusese singurul accident din Sullivan County în 
acea după-amiază de mai. Cel puţin deocamdată. 

Că veni vorba despre asta, am desfăcut fermoarul 
buzunarului unde se ascundea pistolul meu Glock. Nu 
ştiam dacă trupele de poliţie ajunseseră aici deja şi nu 
excludeam deloc posibilitatea ca Asad Khalil să ştie că la 
acest spital avea să fie dusă Kate, moartă sau vie, şi că tot 

acolo avea să se afle victima cu numărul doi, John Corey. 
Dacă un ucigaş cu experienţă îţi spune că te va ucide 
mâine, nu e bine să iei termenul ad litteram: mâine ar 
putea însemna astăzi, ceva mai târziu. 

În sală intră o asistentă, iar eu am fost convins că avea 
veşti proaste pentru mine. Însă ea îmi înmână o pungă de 
plastic şi îmi spuse: 

— Astea sunt efectele personale ale soţiei 
dumneavoastră. 

Am ezitat, apoi am luat punga. 

— Mulţumesc. 

Am aşteptat ca ea să spună ceva despre Kate, însă doar 
adăugă: 

— Când aveţi o clipă liberă, vă rog să treceţi pe la 
camera asistentelor ca să semnaţi pentru obiectele alea. 

— Bine... Apoi, am întrebat-o: Cum se simte? 

— Au pregătit-o pentru operaţie. 

Am dat din cap şi asistenta plecă. 

M-am uitat la obiectele din pungă şi am văzut portofelul 
lui Kate cu ceva bani înăuntru. Tot în portofel se găsea o 
fotografie de-a mea. Am inspirat adânc şi m-am uitat la 
celelalte lucruri - un pieptene, un pachet de gumă de 
mestecat, şerveţele şi un tub de ruj de buze. La fundul 
pungii, i-am găsit verigheta. 

Am băgat punga într-un buzunar cu fermoar al 
costumului meu de salt. Trebuia să presupun că arma ei se 
găsea la Khalil. Dar ce era cu telefonul mobil? Să fi căzut 
din buzunarul ei? Sau poate că îl lăsase la motel ori în 
maşină? Nu voiam să mă gândesc că telefonul ei ajunsese 
la Khalil, cu tot cu lista de contacte de acolo. 

Că mi-am amintit de telefoane mobile, am ieşit pe 
coridor şi am scos telefonul meu. „Ar trebui să sunati pe 
cine credeţi că trebuie.” Asta însemnând rudele apropiate. 
Am dat să formez numărul părinţilor lui Kate, care locuiau 
în Minnesota - dar ce aveam să le spun? Tatăl ei, cum am 
mai zis, era agent FBI, acum pensionat, şi puteam vorbi cu 

el, ca de la bărbat la bărbat şi ca de la ofiţer la ofiţer... ca 
de la soţ la tată. Dar poate că, mai târziu, aveam să aflu 
informaţii mai multe - şi mai bune. 

Trebuia însă să sun la biroul meu. 

Ar fi trebuit să sun la centrul de operaţiuni FBI, dar în 
weekend un asemenea apel m-ar fi dus la ofiţerul de 
serviciu, care putea fi un novice. Cu un asemenea individ 
discuta acum  anchetatorul Harris. Insă după 11 
septembrie agenţii NYPD puteau suna la un număr direct, 
privat, ca să vorbească cu comandamentul de pază, 
asigurat de un detectiv NYPD, pe care îl preferam - mai 
ales că nu era nevoie de protocol. 

Am format numărul privat şi după câteva apeluri o voce 
de femeie spuse: 

— Detectiv Lynch. 

O cunoşteam, aşa că am replicat: 

— Bună, Janet. Aici e Corey. 

— Bună, John. Ce s-a întâmplat? 

— Raportez o tentativă de asasinat a unui agent federal 
de către un terorist cunoscut, i-am răspuns. 

— Oh... Doamne. Cine? Adică, cine e victima? 

— Kate. 

— O, Doamne! Cum se simte: Unde eşti? 

— E... în stare critică. Suntem la centrul medical Catskill 
Regional. 

— O, John, îmi... 

— Înregistrezi? 

— Da. Înregistrez. 

— Bine. Atacatorul a fost Asad Khalil. 

— Asad...? Libianul? 

Am făcut un raport complet şi, speram eu, inteligibil, 
asupra celor petrecute, până la amănuntul că acum 
stăteam pe holul spitalului, uitându-mă în stânga şi în 
dreapta ca să văd dacă se apropie de mine o asistentă sau 
vreun chirurg care să-mi ofere veşti bune sau foarte 
proaste. 

Janet era supărată şi nu a pus prea multe întrebări, cu 
excepţia întrebărilor despre Kate. Mi-a spus că se va ruga 
pentru Kate, iar eu i-am mulţumit. l-am zis: 

— Sună-i pe Walsh şi pe Paresi şi spune-le că Leul s-a 
întors. 

— Bine... 

Janet era nouă în Forţa de Intervenţie, aşa că nu ştia 
prea multe despre vizita lui Asad Khalil în Statele Unite cu 
trei ani în urmă, iar puţinul pe care îl ştia avea mai mult 
de-a face cu faptul că Asad Khalil omorâse trei oameni din 
Forţa de Intervenţie - pe Nick Monti, NYPD, pe Nancy 
Tate, recepţioner civil, şi pe o agentă FBI pe nume Meg 
Collins. Detaliile legate de acea vizită a lui Khalil erau 
secrete şi disponibile doar la cerere, dar fiecărui nou 
membru al Forţei de Intervenţie îi erau spuse numele 
oamenilor noştri ucişi de el. 

De asemenea, Janet văzuse, atârnând de perete în 
cafeneaua ATIF din Federal Plaza, afişul de persoană 
căutată al lui Asad Khalil, care în ultimii trei ani fusese 
inscripţionat de mai mulţi agenţi cu expresii precum 
„nemernic” şi „ucigaş de poliţişti”. Eu însumi scrisesem 
acolo: „Al meu eşti, ticălosule”. 

Ei bine... acum aveam ocazia. 

I-am spus lui Janet: 

— Am cerut Poliţiei Statale de aici, din Liberty, să sune 
la centrul de operaţiuni FBI şi să ceară prin e-mail sau fax 
poze cu Asad Khalil, precum şi foaia cu detalii despre acest 
nenorocit, dar şi afişul cu persoană căutată. Verifică la 
centrul de operaţiuni şi asigură-te că treaba asta a fost 
făcută aşa cum trebuie. 

— O s-o fac. 

— Şi trebuie să ne asigurăm că presa nu află nimic. 
Chestia asta e secretă. 

— Corect. John, îmi pare aşa de rău. 

— Mersi. 

Am închis şi am găsit o toaletă a bărbaţilor, unde m-am 

spălat de sângele lui Kate de pe mâini. 

Am privit cum se scurge sângele ei în chiuvetă şi mi-am 
amintit într-o fracțiune de secundă momentele din urmă cu 
patru ani, de pe 102nd Street, când sângele se scurgea din 
mine într-o canalizare, iar partenerul meu, Dom Fanelli, 
acum decedat, stătea deasupra mea şi spunea: „Rezistă, 
John. Rezistă. ” „Rezistă, Kate. Rezistă.” 

Mi-am stropit faţa cu apă şi am băut din căuşul 
palmelor. 

Când am ieşit din toaletă, o asistentă medicală mă 
aştepta pe hol, iar inima începu să-mi bată razna. 

— Un ofiţer de poliţie a venit şi vrea să vă vadă, îmi 
spuse. 

Am urmat-o până la camera asistentelor, unde un bărbat 
cu o haină sport vorbea cu una dintre asistente şi îşi lua 
notițe într-un carneţel. Omul mă văzu, aruncă o privire 
spre costumul de salt pătat de sânge, apoi veni spre mine, 
cu mâna întinsă. 

Ne-am strâns mâinile şi omul se prezentă drept 
„Anchetator senior Matt Miller, Biroul de Investigaţii 
Criminale.” 

— Divizia F, Liberty, preciză el. 

Ştia deja cine sunt şi cine era Kate, aşa că am spus: 

— Vă mulţumesc că aţi venit. 

Anchetatorul Miller rezervase pentru noi doi un mic 
salon destinat amatorilor de cafea. Ne-am aşezat pe 
scaunele de plastic, cu o măsuţă între noi. Omul purta 
blugi şi o cămaşă de golf pe sub haina sport, iar eu aveam 
impresia - întărită de izul de fum de cărbune - că plecase 
în grabă de la un grătar. Era un bărbat cu un aer 
inteligent, aşa cum era de aşteptat de la un anchetator 
senior al Biroului de Investigaţii Criminale. Am apreciat că 
avea înjur de patruzeci de ani, o vârstă fragedă pentru 
poziţia lui, aşa că omul fie era foarte deştept, fie avea 
relaţii sus-puse. Speram să fie deştept. 

— Îmi pare rău pentru soţia dumneavoastră, spuse el. 

— Mulţumesc. 

Ceru politicos să vadă actele mele de identitate şi îmi 
puse câteva întrebări preliminare. 

Poliţia Statală este o organizaţie bună, bine instruită şi 
disciplinată. Aveam şi noi câţiva ofiţeri de la BCI detașaţi 
la ATTF. Eram convins că oamenii se ridicau la înălţimea 
sarcinilor, deşi eram la fel de convins că FBl-ul avea să 
descindă în Sullivan County ca să preia comanda. 
Deocamdată însă voiam ca poliţia Statală să inunde zona 
cu trupe şi să-l caute pe Asad Khalil înainte ca acesta să 
dispară. Sau înainte să-şi facă apariţia la spital. 

Pe tema asta, anchetatorul Miller îmi spuse: 

— Tocmai am primit un telefon de la trupele plecate la 
faţa locului, care au găsit urme de camion la marginea 
pădurii. Urmele duc înspre şosea. Nu am descoperit niciun 
costum de salt şi nicio paraşută, adăugă. Dar mai căutăm. 
Mă puse la curent cu vânătoarea, dar trase o concluzie 
corectă: Dacă acele urme de camion aparţineau vehiculului 
infractorului, atunci el are un avans de circa douăzeci de 
minute faţă de noi, iar noi nu ştim nici măcar ce gen de 
vehicul să căutăm. Dar am organizat blocaje de şosea şi 
căutăm un individ care se potriveşte descrierii. Sau poate 
care are un costum de salt sau o paraşută cu el. 

— Nu veţi găsi obiectele la el, i-am zis. 

De fapt, în afară de cazul că Asad Khalil se prostise rău 
în aceşti ultimi trei ani, individul îşi planificase evadarea 
cu cel puţin aceeaşi meticulozitate cu care îşi planifica 
atacurile. Cu toate astea, nu era uşor să ieşi dintr-o zonă 
rurală atunci când Poliţia Statală strângea plasa. Am zis: 

— Spuneţi-le oamenilor dumneavoastră că tipul ăsta e 
înarmat şi foarte periculos şi că n-ar ezita nicio secundă să 
omoare un poliţist. 

— A încercat deja să ucidă un agent FBI - pe soţia 
dumneavoastră, mi-a replicat. Aşa că ştim asta deja. Imi 
amintesc de cazul Khalil, adăugă. Cu circa trei ani în urmă. 
Este individul care a sosit la Aeroportul JFK sub escortă 

armată şi şi-a ucis escorta şi câţiva oameni de la sol. S-a 
întâmplat în aceeaşi zi cu sosirea acelei aeronave de 
călători în care toţi membrii echipajului şi pasagerii de la 
bord au murit otrăviţi de vapori toxici. 

— Corect. 

De fapt, fusese vorba despre acelaşi zbor. Asad Khalil 
aranjase personal ca acei „vapori toxici” să ucidă pe toată 
lumea de la bord, cu excepţia lui. Însă acel caz fusese 
ascuns atât de bine sub faldurile securităţii naţionale şi ale 
dezinformării guvernamentale, încât foarte puţini oameni 
ştiau cu adevărat ce se petrecuse. Eu mă număram printre 
aceştia, dar nu aveam nevoie să-i împărtăşesc şi 
anchetatorului Miller prea multe amănunte. Trebuia doar 
să-i ofer suficiente informaţii ca să-şi facă treaba, aşa că i- 
am zis: 

— Suspectul era bănuit în acea vreme că lucrează 
pentru spionajul libian. Este un asasin profesionist, am 
adăugat. 

Precum majoritatea poliţiştilor, anchetatorul Miller nu 
era din cale-afară de impresionat. Cuvântul „asasin” nu 
apărea în dicţionarul lui mintal. Suspectul era, pur şi 
simplu, un ucigaş. Dacă lui îi convine, îmi convine şi mie. 

Anchetatorul Miller trecu la detalii şi mă informă: 

— Anchetatorul Harris mi-a spus că aţi discutat cu el şi, 
de asemenea, că a vorbit cu cei de la biroul 
dumneavoastră, de unde i s-au oferit unele detalii legate 
de cele petrecute. Am pus poliţişti în uniformă şi civili în 
holul de la intrare şi la acest etaj, mă asigură. Avem un om 
în faţa sălii de operaţii. De asemenea, am primit de la 
biroul dumneavoastră două fotografii prin e-mail ale 
presupusului făptaş, pe care acum le transmitem 
electronic tuturor maşinilor de patrulă ale Poliţiei Statele 
şi ale poliţiei locale din acest district şi din districtele 
înconjurătoare. 

— Bine. 

— Cei de la biroul dumneavoastră au trimis şi un afiş de 

căutare şi observ că există o recompensă a 
Departamentului de Justiţie de un milion de dolari pentru 
individul ăsta. 

— Corect. 

— Individul este urmărit de justiţia federală pentru 
uciderea unor agenţi federali. Presupun că e vorba de 
escorta lui armată din acel zbor. 

— Corect. 

Plus alte trei victime la sol. 

— Dar nu există detalii specifice legate de... evadarea lui 
şi de faptele lui ulterioare acestor asasinate. 

Se uită la mine aşteptând informaţii suplimentare. 

I-am replicat: 

— Ei bine, urăsc să folosesc expresia „securitate 
naţională”, dar cam asta e esenţa poveştii. Ţinând cont de 
toate acestea, eu şi cei de la biroul meu am dori foarte tare 
ca agenţii dumneavoastră de aici să ţină presa la distanţă 
de acest spital, am continuat eu. Aş vrea să informez sediul 
dumneavoastră central şi acest spital că nu se vor da 
rapoarte medicale - nici nume, nici amănunte despre atac. 
Nimic. 

— Cei de la biroul dumneavoastră au fost expliciţi în 
privinţa asta. Anchetatorul Miller se întreba acum, 
probabil, cum aterizase povestea asta urâtă în poala lui 
într-o după-amiază liniştită de duminică, în patria naturii. 
Nu insistă în chestiunea securităţii naţionale, dar mă 
întrebă: 

— Sunteţi sigur că individul pe care l-aţi văzut în timpul 
saltului cu paraşuta este acelaşi individ de pe afişul de 
căutare? Asad Khalil? 

— Sunt. M-ar fi crezut doar pe cuvânt, dar am adăugat: 
Eu şi soţia mea am lucrat la cazul care a implicat crimele 
la care face referire afişul de căutare. 

Se gândi la cele auzite, apoi spuse: 

— Deci... tipul ăsta v-a atacat soţia deoarece... ea a 
lucrat la acel caz? 

— Aşa se pare. 

— Dumneavoastră sau soţia dumneavoastră aţi avut 
vreodată vreun contact personal cu el? întrebă. L.-aţi 
interogat? L-aţi scos din sărite? 

Ei bine, eu şi Kate am avut câteva discuţii telefonice cu 
el, iar eu cu siguranţă că îl scosesem din sărite. Dar, dacă 
aş fi avut vreun contact personal cu el, n-ar fi existat niciun 
interogatoriu, iar unul dintre noi ar fi murit. 

— Nu vă pot oferi detalii, dar am să vă spun că aceasta 
este a doua tentativă de asasinat împotriva noastră, i-am 
explicat. 

Sprâncenele lui se ridicară şi el îşi însemnă în carneţel 
chestiunea, apoi întrebă: 

— Şi prima tentativă a avut loc cu trei ani în urmă? 

— Corect. 

— Aşadar, aţi lucrat împreună cu soţia dumneavoastră la 
acel caz? 

Anchetatorul Miller trebuia să pună întrebările 
standard, dar ele nu erau relevante în această anchetă sau 
pentru prinderea infractorului şi, aşa cum încercam să îl 
fac să priceapă, astfel de informaţii erau secrete. Dar i-am 
răspuns: 

— Da, lucram împreună. Ca să schimb subiectul şi să 
introduc o notă personală în interviu, am spus: De fapt, ea 
nu era pe atunci soţia mea. Ne-am cunoscut cu ocazia 
acelui caz, i-am explicat. 

lar acum el se gândea că ea ar fi putut să fie omorâtă 
din pricina acelui caz, de acelaşi individ. 

— O să fie bine, i-am spus, parţial şi pentru mine. 

Se uită la mine, întrebându-se, sunt convins, la ce mă 
gândeam când am rostit acele vorbe. Nu asta îi spuseseră 
asistentele, iar el îşi dăduse deja seama că acesta era 
probabil un caz de omucidere. Am fost în pantofii lui de 
prea multe ori, neştiind dacă victima o să supravieţuiască - 
aşa că nu prea ştii ce timp gramatical să foloseşti. 

Anchetatorul Miller mă întrebă: 

— Credeţi că individul ăsta a avut complici? 

— E un singuratic. Data trecută când a fost în Statele 
Unite, a avut câţiva complici fără voia acestora, dar i-a 
omorât. Ca atare, este posibil să răsară un cadavru sau 
două în zona dumneavoastră. 

Îşi însemnă ceva în carnet, luă o gură de cafea, apoi 
puse alte câteva întrebări standard, la care am răspuns. 

Doream să colaborez la ajutarea Poliţiei Statale în 
prinderea lui Asad Khalil, dar cei de acolo nu aveau să 
reuşească asta prin muncă obişnuită de detectiv. Dacă 
aveau să-l prindă, se va întâmpla când poliţia rutieră va 
opri la noroc o maşină sau după ce vreun localnic va 
raporta apariţia vreunui dubios în cârciuma locală, cerând 
un burger de cămilă. 

De asemenea, exista posibilitatea ca Asad Khalil să se 
afle în acest spital chiar în acele clipe. 

— Avem de-a face cu un ucigaş profesionist, extrem de 
bine antrenat, care nu comite greşelile obişnuite pe care 
ne bazăm noi în prinderea unor ucigaşi cretini, i-am spus. 
Asad Khalil nu simte frica aşa cum o înţelegem noi, dar 
nici nu e sinucigaş. Este foarte concentrat pe obiectivele 
pe care şi le-a propus, iar obiectivul lui de azi a fost să-mi 
omoare soţia şi să mă lase pe mine în viaţă ca să fiu martor 
la asta. A ratat obiectivul... chestie pe care o ştie sau încă 
nu. Aşa că vă rog să menţineţi protecţie permanentă a 
poliţiei în spital şi în faţa camerei ei, până ce îmi voi 
transfera soţia înapoi în oraş. 

Dădu din cap şi zise: 

— S-a făcut. După care mă întrebă: Vreţi şi 
dumneavoastră protecţie? 

— Mă pot proteja singur. 

Sunt sigur că în acea clipă a gândit „Ce ultime cuvinte 
măreţe”, dar cum era politicos şi respecta curtoazia 
profesională, zise: 

— În regulă. După care mă întrebă: Aveţi armă? 

— Da. 

— Bine. Apoi  adăugă: Unde e arma soției 
dumneavoastră? 

— Nu era în costumul ei de salt, i-am replicat. Poate că a 
luat-o infractorul, sau poate că a căzut în afara zonei de 
aterizare. Este un Glock 22, calibru 40, eliberat de FBI. 

Anchetatorul Miller îşi notă amănuntele, apoi zise: 

— O să adunăm o patrulă cetăţenească în afara zonei de 
aterizare. 

— Paramedicii pot localiza exact zona unde am aterizat, 
i-am sugerat. Am adăugat, pentru raportul pe care urma 
să-l întocmească: Tentativa de omor a avut loc la circa 
două mii cinci sute de metri deasupra acelui loc. 

Anchetatorul dădu din cap pentru sine şi zise: 

— Incredibil. 

— Într-adevăr. Clubul ăsta de skydiving dispune de o 
cameră de filmat la sol, aşa că poate incidentul a fost prins 
pe film. 

Îşi notă amănuntul şi se interesă de clubul de skydiving. 

— Este o organizaţie cu reguli de admitere destul de 
laxe şi sunt convins că Asad Khalil nu este un membru 
obişnuit plătitor de taxe. Luaţi urma unui tip pe nume 
Craig Hauser, i-am sugerat. Vă poate furniza alte detalii. 
M-am întrebat dacă membrii clubului mai făcuseră 
celelalte două salturi. I-am zis anchetatorului: E posibil ca 
ei să se afle încă la aeroport. În plus, i-am mai spus: 
Membrii clubului de skydiving stau cu toţii la motelul High 
Top din Monticello. 

— Unde sunt actele soţiei dumneavoastră? mă întrebă. 

— La mine. Se pare că lipseşte telefonul ei Nextel, l-am 
informat eu. 

Omul se gândi la asta, apoi zise: 

— Dacă atacatorul are telefonul ei, atunci dispune de 
întreaga ei listă de contacte. In afară de cazul că e nevoie 
de un cod pentru accesarea ei. 

Pare incredibil, dar n-ai nevoie de un cod de acces ca să 
vezi lista de contacte. Poţi, de asemenea, accesa mesaje 

text fără un cod. Doar căsuţa de mesaje vocale era 
securizată de un cod, astfel că dacă telefonul mobil al unui 
agent cădea în mâini nepotrivite - aşa cum era posibil să 
se fi întâmplat - persoana neautorizată, Asad Khalil în 
acest caz, dispunea de lista de contacte a agentului, avea 
acces la toate mesajele text primite, precum şi la cele 
proprii trimise. De asemenea, opţiunea care transforma 
telefonul în walkie-talkie se găsea tot acolo. l-am spus 
anchetatorului Miller: 

— Nu există vreun cod pentru lista de contacte a 
telefonului, pentru lista de contacte rapide sau pentru 
mesajele text. 

Omul ridică din sprâncene, dar se mulţumi să spună: 

— O să punem echipa de patrulare să caute şi telefonul 
mobil. 

— Bine. 

Pe baza ultimei mele experienţe cu el, presupunând că 
Asad Khalil avea telefonul lui Kate, nu aş fi deloc surprins 
dacă individul m-ar suna ca să-şi exprime condoleanţe 
pentru moartea lui Kate. 

— Ar trebui să trimiteţi un poliţist la motelul nostru ca 
să ne verifice camera, să vadă dacă nu cumva telefonul 
soţiei mele este acolo, i-am sugerat. De asemenea, să 
vedeţi dacă a întrebat cineva de noi. 

Omul nu părea prea iritat că îi spuneam cum să-şi facă 
treaba şi replică: 

— Se face. 

— Şi îmi puteţi face o favoare? Nu cred că o să mă întorc 
la motel, aşa că puteţi pune pe cineva să facă ieşirea 
domnului şi a doamnei Corey de la hotel şi să ne aducă 
lucrurile personale? 

Dădu din cap şi mă scuti de efortul de a-i descrie 
următoarea parte a trebii lui spunând: 

— O să plasăm o echipă de supraveghere acolo ca să 
vedem dacă apare cineva care să vă caute. 

— Bine gândit. Încă o favoare, i-am spus eu. Maşina mea 

e parcată la aeroport... 

— O să v-o aducem. 

— Mulţumesc. Căutaţi şi în maşină telefonul ei. 

l-am dat cheile şi talonul şi l-am rugat să ceară 
transferarea automobilului, un Jeep Cherokee, la spital, 
împreună cu bagajele mele şi ale lui Kate. Există, într- 
adevăr, o legătură puternică între poliţiştii din lumea 
întreagă şi ei îndeplinesc orice rugăminte a colegilor de 
breaslă - chiar şi mai puţin rezonabilă - dacă e posibilă. 
Aşa că i-am spus anchetatorului Miller: 

— Dacă puneţi mâna pe individ, puteţi să-mi daţi imediat 
de ştire? 

— Bineînţeles. 

— Mă veţi lăsa zece minute singur cu el? 

Schiţă un zâmbet forţat, ezită, apoi replică: 

— Dacă îmi veţi spune că este în interesul securităţii 
naţionale, o voi face. 

— Mulţumesc. l-am mai sugerat: Verificaţi să vedeţi 
dacă maşina mea are instalat vreun dispozitiv nou de 
urmărire şi verificaţi-ne bine lucrurile personale după 
orice pare să nu-şi aibă locul acolo. 

Nu-şi însemnă nimic în privinţa asta, dar mă întrebă: 

— Credeţi că individul ăsta are un asemenea nivel de... 
sofisticare? 

— Da. 

Nu avea chef să întrebe de ce credeam asta ca să audă 
iarăşi expresia „securitate naţională”, aşa că zise: 

— În regulă. Aşa vom proceda. 

Am mai discutat câteva detalii suplimentare cu 
anchetatorul Miller despre incident şi obiectivele noastre 
imediate, care includeau protecţie, blocaje pe şosele, 
puncte de verificare şi transmiterea fotografiei lui Khalil 
către cât mai multă lume. În realitate, Asad Khalil probabil 
că dispăruse demult din Sullivan County şi din ţinuturile 
înconjurătoare - asta dacă nu se afla acum pe coridor 
afară, îmbrăcat în feșe. 

Am discutat pe scurt procedurile obişnuite de trimitere a 
poliţiştilor sau a anchetatorilor cu poze de-ale suspectului 
pe la moteluri, agenţii pentru închirierea maşinilor, 
restaurante şi puncte de odihnă de pe şosele, staţii de tren 
şi de autobuz, puncte de colectare a taxei de pe autostrăzi 
şi aşa mai departe, ca să vedem dacă îl poate identifica 
cineva pe acest tip. 

În privinţa metodelor folosite pentru a scăpa de 
urmărire, ultima dată când fusese aici, Khalil folosise şi 
avioane private, aşa că era foarte posibil să fi venit şi să fi 
plecat de la Aeroportul Sullivan County pe calea aerului. I- 
am transmis informaţia anchetatorului Miller, iar el a spus 
că va trimite un anchetator la aeroport, ca să vadă ce 
sosise şi ce plecase de acolo sub forma unor zboruri 
private închiriate. Dincolo de inteligenţă şi bogăţia de 
resurse arătate, ceea ce mă impresionase cel mai mult la 
Khalil fusese viteza cu care dăduse atacurile şi apoi 
scăpase. Poate şi mai impresionant era cum îşi folosea cel 
de-al şaselea simţ, cel al pericolului. 

Nu-i puteam oferi anchetatorului Miller detalii despre 
crimele precedente ale lui Asad Khalil, care erau în parte 
secretizate, dar l-am pus la curent cu modul lui de operare, 
inclusiv cu dexteritatea cu care-şi asuma diverse identități 
ca să se apropie de victime. l-am spus: 

— În dimineaţa asta, de exemplu, era un săritor cu 
paraşuta. Acum ar putea fi un angajat de spital. 
Compatrioţii lui îi spun Leul din pricina cutezanţei sale, am 
continuat. Dar chestia asta trece dincolo de aşa ceva - are 
instinctele unei feline. O felină mare şi rea. 

Anchetatorul senior Miller nu-şi notă nici de data asta 
nimic, iar eu mi-am zis că probabil n-o să menţioneze nimic 
la şedinţa operaţională. 

Aş fi putut adăuga că lui Khalil îi place gustul de sânge 
de om. Literalmente. lar chestia asta mă făcea să mă 
întreb dacă el nu cumva... Mi-am alungat gândul din minte 
şi i-am spus anchetatorului: 

— Gândiţi-vă cum ar putea să arate mintea cuiva care îşi 
asumă atâtea riscuri ca să taie gâtul cuiva. 

Anchetatorul Miller părea să se fi gândit deja la asta şi 
replică: 

— Mda. E ca la... criminalii ăia rituali. 

— Corect. Crima este secundară. Ritualul are întâietate. 

Omul dădu din cap şi observă: 

— Motiv pentru care nu s-a dat la dumneavoastră de 
data asta. Prin minte îi trecu o idee interesantă şi îmi 
spuse: O să vină după dumneavoastră - aşa că nu prea 
aveţi nevoie să-l căutaţi. Adăugă, în chip inutil: O să vă 
găsească. 

Am dat din cap. 

— Dar nu veţi şti unde sau când. 

— Îmi convine oriunde şi oricând. 

La asta nu mai avu răspuns. 

Simţeam că îi oferisem anchetatorului Miller întreaga 
mea cooperare şi că-i transmisesem informaţii şi sugestii 
bune, iar acum aveam nevoie să vorbesc cu alţi oameni, iar 
el trebuia să pună o grămadă de lucruri în mişcare, aşa că 
m-am ridicat şi am spus: 

— Voi sta aici, în spital, deocamdată. 

I-am dat cartea mea de vizită cu numărul de mobil, iar el 
mi-o înmână pe a lui. 

— Vă promit că vom face tot ce putem ca să-l prindem 
pe individul ăsta, îmi spuse. Nu vă faceţi griji în legătură 
cu nimic, cu excepţia soţiei dumneavoastră. Şi, nevrând şi 
alte victime în ograda proprie, adăugă: Păziţi-vă bine. 

Ne-am strâns mâinile, iar eu am plecat. 

Ei bine, ştiam dintotdeauna că această zi avea să vină, 
dar nu credeam că avea să se ivească la patru mii cinci 
sute de metri deasupra unei păşuni pentru vaci, în nordul 
statului New York. 

Khalil îşi alegea mereu propriul moment, propriul loc şi 
propria metodă de atac. Însă, de această dată, îi 
cunoşteam mintea ceva mai bine. De asemenea, elementul 


115 


lui de surpriză dispăruse, însă pentru el asta nu avea decât 
darul de a face jocul un pic mai interesant. 

Mi-am adus aminte de ultimele cuvinte pe care Asad 
Khalil mi le spusese la telefonul mobil al lui Kate, cu trei 
ani în urmă: „Te voi ucide şi voi ucide şi curva aia cu care 
eşti, chiar dacă pentru asta voi avea nevoie de toată viaţa”. 

Dacă nu ar fi închis în acea clipă, i-aş fi promis ceva 
similar, însă el ştia asta. Acum, trei ani mai târziu, ştiam 
amândoi că unul dintre noi avea să moară curând. 

CAPITOLUL 12 


M-am dus în biroul asistentelor ca să semnez pentru 
efectele personale ale lui Kate. Voiam să verific dacă 
existau informaţii noi despre operaţie, dar şi să controlez 
dispozitivul de securitate. 

Personalul spitalului aflase deja că soţia mea nu era 
victima unui accident obişnuit şi mai ştia cine sunt eu. 
Asistenta-şefă, doamna Carroll, mă asigură că în faţa sălii 
de operaţie şi la lifturi erau postați poliţişti în uniformă. 
Toată lumea care era de serviciu, inclusiv personalul de 
securitate al spitalului, fusese avertizată în privinţa 
individului din poza transmisă de poliţie. 

Cât despre starea doamnei Corey, asistentele nu aveau 
informaţii noi, dar doamna Carroll mi-a sugerat cu tărie să 
stau în sala de aşteptare de la Chirurgie, deoarece acolo 
avea să mă caute doctorul Goldberg. De asemenea, mi s-a 
părut că nimeni nu avea chef să mă vadă bântuind prin 
spital în costumul meu de paraşutism pătat cu sânge. 

Am promis să mă întorc în sala de aşteptare, dar 
simţeam nevoia să fac pe polițistul în vreme ce aşteptam, 
aşa că m-am dus la lifturi, unde stăteau postați doi poliţişti 
în uniformă, câte unul la fiecare lift. 

Le-am arătat legitimaţia şi m-am identificat drept soţul 
victimei, ceea ce explica sângele de pe costumul meu. 

Ambii poliţişti fuseseră informaţi. În plus, păreau 
inteligenţi şi vigilenţi. Dacă se îndoiau că infractorul va 

apărea la spital ca să verifice starea victimei, ştiau să o 
ascundă bine. Am cerut să văd fotografia suspectului 
primită de ei, iar cel mai în vârstă, Vandervort, îmi dădu 
poza din mâna lui. 

M-am uitat la fotografia color, care fusese făcută la 
ambasada americană de la Paris cu trei ani în urmă, când 
Asad Khalil se ivise într-o zi şi declarase că este urmărit de 
justiţia americană. Zisese că se predă şi că doreşte să 
colaboreze cu agenţiile americane de informaţii. Hai să 
încheiem o înţelegere. Fusese supus unui interogatoriu 
preliminar de către CIA în Paris, dar el insistase să fie 
trimis la New York - nu la Washington - după care se 
încăpăţână să tacă, aşteptând să i se rezolve cererile, aşa 
că fu urcat într-un avion 747, cu destinaţia Aeroportul 
Internaţional JFK. Cineva ar fi trebuit să miroasă capcana, 
dar Asad Khalil era un dezertor de o asemenea valoare 
încât chicotelile şi chiţăielile de bucurie paralizaseră 
experienţa şi bunul simţ al unor organizaţii precum CIA, 
FBI, Agenţia de informaţii a Departamentului de Stat şi 
toate celelalte. 

Eu şi Kate Mayfield făcuserăm parte din echipa trimisă 
la JFK ca să-i primească pe Asad Khalil şi pe cele două 
escorte ale lui de la bord - un agent FBI şi un ofiţer CIA. 
De asemenea, în echipa de primire din acea zi se aflau 
Nick Monti şi Meg Collins, ambii ucişi de Khalil, împreună 
cu un angajat civil guvernamental, Nancy Tate, care era o 
doamnă tare drăguță. 

Din echipa de primire am supravieţuit eu, Kate, agentul 
FBI George Foster şi domnul Ted Nash de la CIA, care 
fusese cât pe ce să moară în acea zi şi, de asemenea, 
foarte aproape de moarte în 11 septembrie, dar nu mai 
ratase întâlnirea cu moartea din mâinile lui Kate Mayfield. 
Viaţa e amuzantă. Dar asta e altă poveste. 

Privii cu atenţie poza lui Khalil. Era un individ tuciuriu, 
la treizeci şi ceva de ani, cu un nas roman coroiat, păr uns 
şi dat pe spate şi ochi negri şi adânci. Aflasem că libienii 

erau un amestec divers de oameni cărora le plăcea să se 
joace cu săbiile -  băştinaşi berberi  nord-africani, 
cartaginezi, romani cuceritori, vandali barbari şi, în cele 
din urmă, armatele islamiste arabe. 

Presupun că toate astea se amestecaseră în sângele şi în 
trăsăturile lui Khalil, astfel că el fusese în stare să treacă 
drept egiptean, italian, grec şi chiar israelian. Identitatea 
lui de bază însă era aceea de ucigaș. 

Khalil chiar vorbea ceva italiană, franceză şi germană ca 
rezultat al traiului şi al operaţiunilor desfăşurate în aceste 
ţări. De asemenea, vorbea destul de bine engleza, iar cât 
vorbise la telefon cu mine am fost fericit să descopăr că 
înţelegea engleza mea neprotocolară, ca atunci când i-am 
zis că îi place să se reguleze cu cămilele şi când i-am 
sugerat că maică-sa şi-o trăgea cu Muammar Gaddafi, 
preşedintele libian. Da, domnule anchetator Miller, în mod 
cert l-am ofticat rău. Şi se părea că este încă ofticat. Şi eu 
eram la fel. 

I-am dat fotografia înapoi poliţistului şi i-am zis: 

— Individul ăsta a omorât oameni pe tot cuprinsul 
Europei şi al Americii, inclusiv ofiţeri ai legii. Este foarte 
periculos şi foarte inteligent şi se ştie că rămâne la locul 
faptei până când îşi vede treaba terminată. Trăsăturile lui 
faciale sunt distincte şi totuşi el şi-a mai schimbat cu 
succes aspectul în trecut, am adăugat. l-am sfătuit pe 
amândoi poliţiştii: Ce nu se schimbă sunt ochii lui. Dacă 
vedeţi acei ochi, ar putea fi ultimul lucru pe care îl mai 
vedeţi. Fiţi extrem de atenţi. 

Mă priviră amândoi ca şi cum aş fi fost puţin sărit de pe 
fix, dar dădură din cap politicoşi. 

În vreme ce mă duceam spre sala de aşteptare de la 
Chirurgie, mi-a sunat telefonul mobil şi am văzut că era 
numărul de acasă al şefului meu, Tom Walsh, agent special 
FBI la conducerea ATTF. 

Am răspuns, şi Walsh zise: 

— John, îmi pare aşa de rău. Ce face Kate? 

— E încă în operaţie. 

Continuam să mă uit la uşile care duceau spre sala de 
operaţie. 

— Doamne... Nu-mi vine să cred. Trecu la afaceri şi 
spuse: Am auzit raportul tău către Janet. Vom dedica toate 
resursele necesare şi pe cele ale colegilor noştri de la 
forţele locale şi federale ca să-l prindem pe acest individ, 
îmi dădu el de ştire. 

l-am mulţumit, evident, deşi credeam că asemenea 
măsuri ar fi trebuit luate din principiu. 

Tom Walsh e un tip în regulă, deşi am mai avut ciocnirile 
noastre. În acelaşi timp, este un animal politic şi testează 
cum bate vântul de la Washington cam de patru ori pe zi. 
În plus, aşa cum am mai spus, are tendinţa de a ţine 
informaţii pentru el şi de a planifica excesiv fiecare 
operaţiune. Cea mai mare greşeală a lui însă este aceea a 
subestimării poliţiştilor care lucrează pentru el. Imi 
demonstră acest lucru şi acum, când mă întrebă: 

— John, eşti sigur că persoana pe care ai văzut-o era 
Asad Khalil? 

— Sunt sigur. 

— Ai efectuat o identificare pozitivă? 

Credem că tocmai am răspuns la întrebare. l-am zis: 

— Am vorbit unul cu celălalt, Tom. În vreme ce atârnam 
de paraşutele noastre. Kate era destul de aproape de el - 
cam la cincisprezece centimetri, nas în nas - şi l-a 
identificat după nume. Khalil. Este o identificare suficient 
de pozitivă? l-am întrebat eu pe Walsh. 

Tom Walsh nu tolera sarcasmul din partea agenţilor FBI, 
dar învățase că poliţiştii NYPD din Forţa lui de Intervenţie 
puteau fi un pic ţâfnoşi - în special agenţii cu contract, ca 
mine, care îi puteau spune oricând să-şi ia slujba şi să şi-o 
înfigă unde vrea. 

Dincolo de toate astea, acum aveam nevoie de această 
slujbă ca să-l găsesc pe Asad Khalil. Aşa că ar fi fost bine 
să mă port bine cu Tom. 

Tom Walsh îmi spuse: 

— În raportul tău ai sugerat că Asad Khalil s-a întors aici 
cu intenţia de a-şi regla conturile cu oamenii din Forţa 
noastră de Intervenţie care au lucrat la cazul de acum trei 
ani. 

— Corect. 

— Şi de aceea a atacat-o pe Kate. 

— Cred că este o presupunere foarte logică. 

— Bine... dar... planul ăsta pare foarte elaborat. Ştii? 

— Psihopaţii se angajează în ritualuri elaborate, Tom. 

— Ştiu... dar... 

Tom Walsh simţea că trebuie să fie mai răbdător cu 
mine decât era de obicei. Soţia mea se găsea în stare 
critică, iar eu eram cu mintea în altă parte. De fapt, nu-i 
păsa de starea mea emoţională - doar că aceasta afecta 
comportamentul meu previzibil de imprevizibil -, dar îi 
păsa de Kate, care era din gaşca lui. O plăcea la modul 
personal şi profesional, la care se adăuga faptul că 
pierderea unui agent nu dădea bine pentru cariera unui 
şef. Cu toate astea, Walsh avea parte de ceva acoperire, 
deoarece Kate era în timpul ei liber când se întâmplase 
povestea. 

Ca pentru a sublinia acest fapt, îmi spuse: 

— Nu ştiam că tu şi Kate faceţi skydiving. 

— Aveam de gând să te surprindem cu chestia asta. 

— Ai raportat că arma de serviciu a lui Kate lipseşte. La 
fel şi telefonul ei mobil, schimbă el subiectul. 

— Corect. 

Făcu o observaţie inteligentă şi zise: 

— Faptul că Glockul a ajuns în mâinile lui Khalil e o 
problemă, dar mai mult ca sigur că are propria armă. 
Adevărata problemă este telefonul mobil. 

— De acord. Dar ar putea fi o ocazie. 

— Corect. Unitatea de analiză a comunicaţiilor e pe 
urmele semnalului emis de telefon. 

— Bine. Dar sunt convins că Khalil l-a închis. Nu e prost. 
Ocazia se va ivi dacă îl deschide ca să folosească lista de 
contacte a lui Kate. 

— Aşa e. Dar presupunând că e înţelept, ştie că nu poate 
tine telefonul deschis mai mult de un minut sau două 
înainte să luăm urma semnalului. Walsh adăugă: Sunt 
sigur că are propriul celular pentru conversații lungi, iar 
cum noi nu-i cunoaştem numărul, ne va lua ceva vreme să-i 
depistăm semnalul dacă şi când va suna la unul dintre 
numerele noastre. 

Tom Walsh nu discută foarte exact cu oamenii, dar 
există o linie foarte subţire de demarcaţie între situaţia în 
care afirmă evidențe şi cea în care crede că oferă 
informaţii noi. Am rezistat tentaţiei de a-i spune că 
pricepeam cum stau lucrurile cu tehnologia, aşa că am zis: 

— Poate că vom prinde o fereastră. 

— Poate. Îmi împrospătă amintirile: Îl ţii minte pe 
sauditul ăla care a uitat să-şi închidă telefonul mobil? 

— Da. Am afirmat ceea ce era evident şi am zis: Sauditul 
era îngălat şi prost. Asad Khalil nu e. 

— Cei mai mulţi dintre ei sunt proşti. 

Exista ceva adevăr în afirmaţia lui Walsh. Cei mai mulţi 
dintre ei erau proşti. Dar chiar şi proştii au noroc, iar dacă 
e să spunem lucrurilor pe nume, uneori noi eram mai 
proşti decât ei. Aşa s-a întâmplat pe 11 septembrie - 
norocul lor prostesc, combinat cu capetele noastre proaste 
băgate între umeri. Am îndreptat multe de atunci, dar şi 
cealaltă tabără devenise un pic mai deşteaptă. În cazul de 
faţă, Asad Khalil dovedise inteligenţă cu trei ani în urmă şi, 
cum am mai spus, nu credeam că a devenit mai prost faţă 
de ultima sa vizită aici. 

Continuând cu subiectul prostiei, i-am zis lui Tom Walsh: 

— Presupun că ai trimis un mesaj text către toată lumea 
în privinţa acestui incident. 

— Bineînţeles, îmi replică. 

I-am amintit: 

— Dacă telefonul mobil al lui Kate chiar se află în 
mâinile lui Khalil, atunci individul este în stare acum să 
citească toate SMS-urile. 

Se lăsă o scurtă tăcere pe linie, apoi Walsh zise: 

— La naiba. 

Am scos telefonul meu şi am văzut că şi pe el se găsea 
mesajul text al lui Tom, deşi nu auzisem sunetul de 
primire. Am deschis mesajul şi am citit: 


NY ATIF Agentul FBI Kate Mayfield, victimă a unei 
tentative de omor în Sullivan County; NY. Suspect posibil, 
Asad Khalil, cunoscut terorist, de naţionalitate libiană. 
Starea medicală a victimei, secretizată. Verificaţi e-mail 
pentru detalii complete, actualizări şi instrucţiuni 
operaţionale sau sunaţi la Centrul de Operaţiuni. Alertă 
de chihlimbar. Trimit BOLO? şi APB. Walsh, SAC, NY 
ATIF. 


Aşadar, asta citise, foarte probabil, Asad Khalil, direct 
de la şeful cel mare. Walsh procedase corect secretizând 
starea lui Kate şi lăsându-l pe Asad Khalil să se întrebe 
dacă avusese o zi bună sau proastă. În orice caz, Khalil ştia 
acum că toată lumea era pe urmele lui - dar oricum îşi 
putea imagina asta. 

— O să scoatem imediat telefonul ăla din uz, zise Walsh. 

— Bună idee. Dar înainte să faci asta, trimite un ultim 
text în care să spui... „Doi informatori libieni din zona NY 
Metro au furnizat informaţii asupra suspectului Khalil pe 
teritoriul continental al Statelor Unite. Verificaţi e-mail 
pentru detalii şi instrucţiuni operaţionale privind prinderea 
suspectului”. Sau ceva de genul ăsta, am adăugat eu. 

Walsh tăcu preţ de câteva secunde, apoi zise: 

— Bine. O fac. 

Şi o să primeşti şi felicitări pentru asta. În caz că nu 
pricepuse cum trebuie, i-am zis: 


3 Acronim de la Be on lookout, („Staţi în alertă”, în engleză), anunţ de 
urmărire generarală (n.red.) 

— Chestia asta ar trebui să-l sperie şi poate să-l ţină la 
distanţă de contactele lui de aici şi poate să-i încurce 
planul de joc. 

— Corect. Bine. 

Eu şi Tom Walsh am discutat despre telefoanele mobile 
încă un minut, de vreme ce acesta era subiectul principal 
de care ne puteam agăța pe moment. 

În vreme ce îl ascultam doar cu o jumătate de ureche pe 
Walsh, îmi veni o idee pe care ar fi trebuit să o am cu o oră 
înainte, aşa că i-am zis: 

— Ar trebui să-l alertezi şi pe George Foster. 

— Corect... am contactat pe toată lumea în legătură cu 
tentativa de asasinare a lui Kate. Ai văzut textul. 

— Da. Dar ceea ce spun eu, Tom, e că Asad Khalil a venit 
aici ca să se răzbune, iar George s-a aflat în echipa iniţială 
de întâmpinare a lui Khalil la aeroport, cu trei ani în urmă, 
iar George a lucrat la caz. Presupunând că Asad Khalil 
cunoaşte numele lui George, am adăugat. 

— Bine. 

Tom Walsh nu era pe-aici când Khalil venise cu o listă 
lungă de oameni care trebuiau ucişi, aşa că Walsh nu 
aprecia pe deplin firea bestiei. 

— Sună-l tu însuţi pe George sau spune-i să mă sune pe 
mine, i-am sugerat. 

— În regulă. 

Doream să-i las lui Walsh impresia naturii extrem de 
serioase a problemei - şi să-i stric ziua - aşa că i-am zis: 

— Nu ar trebui să crezi că Asad Khalil nu s-a gândit să te 
ucidă şi pe tine. 

Se lăsă tăcerea pe linie, apoi Walsh zise: 

— Habar n-avem care sunt intenţiile lui, în afară de 
atacul asupra lui Kate. Şi, apropo, mă întreb de ce Khalil 
nu a scos pur şi simplu o armă de foc cu care să vă ucidă 
pe amândoi la sol? Ştii? Atacul ăsta cu cuțitul în zbor nu 
prea are sens. 

— Nu pentru tine. Dar are pentru el. Când te duci la 
birou, scoate dosarul „Leul” şi vezi ce a făcut Khalil data 
trecută când a fost aici, i-am sugerat. Şi cum a făcut-o. 

— În regulă. Gestionăm informaţiile despre toată 
povestea, John, mă informă el. Aşa că fii atent ce spui, 
chiar şi Poliţiei Statale. 

— Cred că am subliniat asta în raportul meu înregistrat. 

— Corect. De asemenea, vin acolo nişte agenţi de la 
Washington, iar eu voi aloca un detectiv şi un agent FBI de 
la Forţa de Intervenţie. 

— Tipul care se ocupă de caz aici este anchetatorul 
senior Matt Miller de la Biroul de Investigaţii Criminale, l- 
am informat eu pe Walsh. I-am dat numărul de mobil al lui 
Miller şi i-am zis: Pare competent şi a ordonat ca poliţiştii 
să iasă în căutarea lui Khalil. 

— Bine. Vom ajuta cum putem. 

— Omul abia aşteaptă asta. 

— E posibil ca şi CIA să fie interesat de cazul ăsta, mă 
avertiză Tom Walsh. 

Cel mai bun răspuns la chestia asta era să nu răspund, 
aşa că i-am zis lui Walsh: 

— Trebuie să localizezi un individ. Se numeşte Elwood 
Wiggins, cunoscut ca Chip Wiggins. A fost unul dintre 
piloţii care au participat la raidul asupra Libiei din 1986 şi 
se afla pe lista iniţială de ţinte a lui Khalil, dar noi am 
ajuns la el înaintea lui Khalil. Wiggins se găseşte în dosarul 
nostru. Ultima adresă cunoscută: Ventura, California. 
După ce aflaţi care e adresa lui, cereţi biroului local FBI 
să-i facă o vizită şi să-l anunţe că libianul s-a întors. Are şi 
el nevoie de protecţie, am adăugat. De fapt, eram convins 
că la acea oră Chip Wiggins avea mai degrabă nevoie de 
un gropar. l-am zis lui Walsh: Dar s-ar putea să ajungem 
prea târziu de data asta. 

Walsh rămase tăcut câteva clipe, apoi spuse: 

— În regulă. Te las să te duci înapoi la Kate... 

— E încă în operaţie. 

— lar dacă simţi nevoia să-ţi iei o vacanţă ca să stai cu 
Kate... 

— O voi face, după ce îl găsim pe Khalil. Că veni vorba, i- 
am zis: Presupun că eu sunt agentul responsabil în această 
investigaţie. 

Se lăsă tăcerea la telefon, apoi Walsh zise: 

— Păi... 

— Tom. Nu te juca cu mine. 

— Scuză-mă, detective. Cred că încă sunt la conducerea 
Forţei de Intervenţie. 

— Iar eu cred că ar trebui să conduc investigația. 

— Chestia e, John, că dacă Kate... nu merge spre mai 
bine sau ceva de genul ăsta, atunci o să ai nevoie deo 
perioadă de linişte, iar eu trebuie să pun cazul în mâinile 
cuiva care se poate ocupa de el, îmi replică. 

— O să mă ocup eu de el. Sunt extrem de motivat. 

— Da, dar nu ştii cum o să te simţi în cazul în care 
Kate... uite, ca să fiu sincer, e posibil să fii prea implicat 
emoţional ca să... foloseşti cum trebuie propria judecată în 
gestionarea relaţiei cu comunitatea musulmană. 

Credeam că va aduce în discuţie atacul Păsăroiului 
împotriva mea, dar n-a făcut-o, aşa că l-am asigurat: 

— Am relaţii foarte bune cu comunitatea musulmană din 
New York. 

Era adevărat, deşi, poate, fusesem un pic cam dur cu 
unii membri ai ei, dar asta se întâmplase imediat după 11 
septembrie. Am fost mult mai drăguţ în ultimul an şi ceva 
de zile. Mă rog... dacă nu-l punem la socoteală pe Păsăroi. 
Dar el nu era cetăţean american. 

Tom Walsh îmi zise: 

— John, îţi pot promite asta vei fi desemnat să te ocupi 
de cazul ăsta, dar nu-ţi pot promite că vei fi la conducerea 
lui. O să mă gândesc la asta. Între timp, George Foster va 
conduce partea care ţine de FBI, iar tu lucrezi bine cu el. 
Gata cu subiectul ăsta, adăugă. 

N-avea sens să mă cert şi să-l irit, aşa că am spus: 

— În regulă. 

— Bine. Între timp, o să discut cu căpitanul Paresi şi o 
să-i spun să te sune. Le-am cerut celor de la spital să mă 
ţină la curent. Mă rog pentru Kate. 

— Mulţumesc. 

— Încă ceva. Dacă Poliţia Statală pune mâna pe el, iar 
dacă agenţii noştri nu au ajuns încă acolo, te rog să nu 
discuţi cu suspectul sau să faci ceva care ne-ar putea 
compromite cazul împotriva lui. 

— De ce aş face asta, Tom? 

— Şi ţine minte, John, că Asad Khalil ar putea deţine o 
grămadă de informaţii pe care le-am putea stoarce de la el. 

— Nu-l voi ucide. 

Nu răspunse direct la asta, ci spuse: 

— Ştiu că eşti furios, dar nu te pune singur într-o poziţie 
proastă. Noi nu ne răzbunăm, noi facem dreptate, îmi 
aminti Tom. 

E vreo diferenţă? 

— Bine, am replicat. 

Am închis, după care m-am întors în sala de aşteptare. 

M-am dus la fereastră şi am privit peisajul de afară şi 
munţii. 

Soarele atârna încă deasupra piscurilor îndepărtate, pe 
un cer albastru şi lipsit de nori. Dimineaţa zilei de 11 
septembrie 2001 fusese perfectă, ca ziua de acum. 

Eu şi Kate am ajuns pe căi diferite la turnul nordic şi am 
crezut amândoi că celălalt se găsea în interiorul clădirii, 
aşa că atunci când aceasta s-a prăbuşit eu am crezut că ea 
a murit, iar ea a crezut că eu am murit. Acea zi ne-a 
schimbat vieţile, dar nu ne-a schimbat şi carierele. 

Am continuat să privesc pe fereastra luminată de soare. 
Era o lume frumoasă şi nouăzeci şi cinci la sută dintre 
oamenii care o populau erau frumoşi. Din nefericire, eu mi- 
am petrecut cea mai mare parte a vieţii cu ceilalţi cinci la 
sută, încercând să reduc procentajul la circa patru la sută. 

Trecusem de ani de zile, în mare măsură, peste chestia 
cu a servi-şi-a-proteja, iar ceea ce mă motiva cel mai mult 
în cariera mea de poliţist era orgoliul personal - eram mai 
deştept decât orice criminal suficient de nesăbuit ca să 
comită o crimă pe tura lui John Corey. Apoi a apărut Forţa 
de Intervenţie Antiteroristă, iar eu am simţit un mic fior 
patriotic în mine, în special după 11 septembrie. 

Iar acum, totul se redusese la răzbunare personală şi la 
mine rugându-l pe Dumnezeu să mă ajute să-l ucid pe Asad 
Khalil. Şi eram sigur că Asad Khalil cerea acum Domnului 
exact aceeaşi favoare. 

Doar rugăciunea unuia dintre noi avea să fie ascultată. 

CAPITOLUL 13 


Am rămas în sala pustie, urmărind limbile ceasului de pe 
perete. Trecuse mai bine de o oră de când Kate fusese 
băgată în sala de operaţie, iar eu începeam să cred că ăsta 
putea fi un semn bun. Cât de mult poate lua ca să 
sângerezi până la moarte? Nu foarte mult. Cât de mult 
poate dura repararea unei artere secţionate? Poate două 
ore. 

Telefonul sună şi am văzut că era numărul de mobil al 
căpitanului Vince Paresi. 

— Corey, am răspuns. 

— John, spune-mi cum se simte? 

— E încă în operaţie. 

— Sfântă Fecioară... nu-mi vine să cred. Tu cum te 
simţi? 

— Bine. 

— Stau pe telefoane de când am aflat vestea de la Janet, 
îmi zise. O să punem laba pe nemernicul ăsta, John, mă 
asigură Paresi. 

Mi-am îngăduit un mic zâmbet auzind limbajul colorat 
tipic pentru NYPD. Eu şi Paresi aveam divergenţele 
noastre, dar proveneam amândoi de pe aceleaşi străzi 
ticăloase şi recunoşteam un nemernic când îl vedeam. 

Paresi trecu la afaceri şi spuse: 

— Ţi-am ascultat raportul şi am vorbit cu Walsh de 
câteva ori. Cred că eu şi Walsh suntem în perfect acord în 
privinţa asta, mă asigură. 

— Asta e bine. 

Căpitanul Paresi se găsea la comanda detectivilor NYPD 
alocaţi Forţei de Intervenţie şi era supervizorul aflat 
imediat deasupra mea, în vreme ce Tom Walsh era şeful lui 
Kate şi, de asemenea, agentul special FBI însărcinat cu 
conducerea întregului spectacol. Acestea fiind spuse, eu îi 
spuneam  „lom” agentului special, iar lui  Paresi, 
„Căpitane”. 

Paresi continuă: 

— Tom mi-a povestit despre telefonul mobil al lui Kate şi 
că e posibil ca unele mesaje de-ale noastre să fi fost citite 
de Khalil. 

— Corect. Tu ce ai trimis? l-am întrebat. 

— Păi... Am trimis mesaj text fiecărui detectiv din Forţa 
de Intervenţie ca să vină la serviciu şi să înceapă imediat 
supravegherile în locurile obişnuite unde se ştie că 
radicalii islamiști se întâlnesc şi se adună, inclusiv la 
moschei, în barurile hookahf, în cluburi sociale şi aşa mai 
departe, cu un accent special pe comunitatea de libieni. 

— Bine. lar mesajul a ajuns doar la detectivi? 

— Da. Khalil n-a văzut aşa ceva pe telefonul lui Kate. 

— Bine. N-are sens să împărtăşim cu suspectul tot ce 
facem. 

— Corect. Aşteptăm acordul final pentru aducerea 
suspecţilor obişnuiţi la interogatorii şi vom contacta 
sursele noastre din interiorul comunităţii musulmane. 

Căpitanul Paresi parcurgea procedura standard de 
comunicare. Ştiam toate astea, evident, dar Paresi dorea 
ca eu să aud asta din gura lui. 

Dincolo de actul de terorism în sine, fusese atacată o 
agentă FBI, o femeie căsătorită cu un poliţist retras din 


4 Şi hukka, narghilea, vas în care înainte de a fi inhalat, fumul de tutun 
este umezit şi aromat prin trecerea printr-un container cu apă.(n.red.) 

serviciul public. Acest fapt genera o mică diferenţă în 
răspunsul poliţiei. Uneori, nu chiar atât de mică - ca atunci 
când se adună un grup de indivizi care nu doreau să 
coopereze. 

Paresi îmi ceru câteva sugestii bazate pe experienţa mea 
precedentă cu Asad Khalil şi mă mai întrebă ce se ştia la 
ATTF despre Khalil şi cu cine ar trebui să discute despre 
asta. 

Ei bine, vorbise deja cu Tom Walsh, care aparent nu se 
dovedise plin de solicitudine, sau nu cunoştea el însuşi 
prea multe. Trebuia să gândesc bine ce îi puteam dezvălui 
lui Paresi şi ce trebuia să rămână secretizat sau accesibil 
doar la cerere. 

Dosarul pe numele lui Khalil nu fusese niciodată închis, 
evident, iar după ce el dispăruse, cu trei ani în urmă, Jack 
Koenig, pe atunci agent special la comanda Forţei de 
Intervenţie, alcătuise o echipă specială compusă din mine, 
Kate, George Foster şi singurul araboamerican din Forţă, 
Gabriel Haytham, un detectiv NYPD. Scopul echipei era să 
urmărească fiecare fir şi pont care avea de-a face cu Asad 
Khalil. Koenig ne dăduse numele de cod nu foarte 
inteligent de „Vânătorii Leului” şi noi trebuia să-i raportăm 
direct lui. 

În fine, Jack Koenig era mort acum, la fel cum era şi 
predecesorul căpitanului Paresi, David Stein, ambii 
omorâţi când se prăbuşise Turnul Nordic, iar de-a lungul 
anilor, indiciile şi ponturile oferite de diverse agenţii de 
spionaj şi de Interpol deveniseră tot mai subţiri, până ce 
secaseră cu totul. O teorie susţinea că Asad Khalil îşi 
găsise sfârşitul într-un mod necunoscut - poate ca fanatic 
al jihadului luptând în Irak, Afghanistan sau altundeva. 
Trimisesem vorbă şi la Guantanamo ca să vedem dacă 
individul apăruse pe acolo, dar nimic. O altă teorie sugera 
că serviciile libiene de informaţii îl terminaseră pe Asad 
Khalil din cine ştie ce motiv, posibil deoarece Khalil 
devenise mai degrabă o piatră de moară de gâtul lor decât 

un activ de valoare. Teoria mea spunea că Asad Khalil 
ajunsese să predea un curs de diversitate culturală la 
Universitatea Columbia. 

În orice caz, nici eu şi nici Kate nu am crezut vreodată 
că tăcerea lui Khalil însemna că el era mort sau că se 
retrăsese din activitate. Din nefericire, am avut dreptate. 

I-am spus lui Paresi: 

— Cât priveşte ceea ce ştim... dosarul ATTF despre acest 
individ este destul de subţire, dar îl poţi consulta când 
ajungi la computer. 

— Exact asta a spus şi Walsh. 

— Mai există un fişier de computer care conţine un 
raport complet despre cele petrecute acum trei ani. Insă, 
acel fişier este secretizat şi accesul la el se obţine cu 
aprobare. Doar Washingtonul îţi poate oferi accesul şi 
probabil că asta nu se va întâmpla. 

— Aha. De ce le-ar da informaţii unor oameni care îl 
caută pe individul ăsta? 

În realitate, schimburile de informaţii se extinseseră 
după 11 septembrie, dar obiceiurile vechi mor greu, iar 
când e implicată şi CIA, ai noroc fie şi doar dacă ţi se 
spune pe cine ar trebui să cauţi, şi orice le oferi celor de 
acolo primeşte o ştampilă de „Top Secret”, fără ca tu să 
mai ai posibilitatea de a primi îndărăt ce le-ai dat. 

L-am informat pe Paresi: 

— Acum trei ani, Koenig şi Stein ne-au potcovit pe mine, 
pe Kate, pe George Foster şi pe Gabe Haytham cu acest 
caz. Nimeni nu a anulat vreodată acea misiune, iar noi 
avem un dosar tipărit despre Khalil, pe care Gabe ţi-l poate 
da. Ultima dată când Asad Khalil a fost aici, lucra pentru 
spionajul libian, iar contactele lui de aici erau toate libiene, 
i-am explicat eu şi am continuat: Dosarul nostru conţine 
nume, adrese, fotografii şi amănunte particulare despre 
libieni care trăiesc în zona metropolitană a New Yorkului şi 
cu care noi am discutat de-a lungul timpului. E un punct de 
început bun pentru munca de supraveghere. Am adăugat: 

Cât despre invitaţii la o discuţie, nu cred că vrem ca 
libienii din comunitatea lor să se prindă că îl căutăm pe 
Asad Khalil. Haide să sărim peste aşa ceva, i-am sugerat. 
Deocamdată doar o să-i supraveghem şi vom vedea dacă 
vine cineva la noi. 

— O să discut asta cu Walsh şi o să-i cer dosarul lui 
Gabe. Presupun că Walsh deţine o copie a acestui dosar, 
îmi mai zise Paresi. 

N-am replicat, ceea ce însemna un răspuns negativ. 

Căpitanul Paresi îmi mai puse câteva întrebări despre 
cele întâmplate cu trei ani în urmă. În vreme ce 
răspundeam, o nouă idee îmi răsări în minte, o idee care ar 
fi trebuit să-mi vină mai devreme, dar... în fine... 

— L-a sunat cineva sau a auzit cineva de Gabe Haytham? 
l-am întrebat pe Paresi. 

— Nu ştiu. De ce întrebi? 

— Întrebarea e: Are Asad Khalil habar de existenţa lui 
Gabriel Haytham, un arabo-american, în cadrul ATTF? 
Dacă da, atunci Gabe ar putea fi socotit o ţintă de către 
Khalil, care l-ar considera un trădător. 

— Mda... e o idee. Bine, îl sun pe Gabe. 

Am folosit ocazia ca să spun: 

— Aş vrea să discuţi cu Walsh despre posibilitatea de a 
mă numi agent responsabil de caz. 

Părea pregătit pentru asta şi-mi răspunse: 

— Trebuie să fiu de acord cu Walsh că e posibil să nu fii 
omul cel mai indicat pentru această treabă. Eşti unul 
dintre cei care se ocupă de acest caz şi, între noi fie vorba, 
ar fi mai bine să nu ai responsabilitatea acestui dosar, îmi 
aminti el şi apoi îmi explică: Vei avea mai puţin de-a face 
cu rahaturi de rezolvat şi mai multă libertate de a... face ce 
ştii tu mai bine. Pricepi? 

Existau o logică şi un tâlc ascuns în vorbele lui. 

— Bine. Pricep, i-am zis. 

— Bine. 

Paresi schimbă subiectul şi mă întrebă: 

— Crezi că nemermnicul ăsta are şi altă misiune aici? 
Vreau să spun, chestia asta se rezumă doar la o răzbunare 
personală pentru el? Sau a venit să arunce ceva în aer? Să 
împrăştie antrax? Ştii tu? 

Era o întrebare bună, la care i-am răspuns: 

— Nu sunt sigur. Dar instinctul îmi spune că e aici cu un 
scop propriu, adică să ia gâtul oamenilor care l-au scos din 
sărite acum trei ani. Plus, poate, să ia gâtul câtorva 
oameni despre care nu ştim nimic încă, am adăugat. 

Căpitanul Paresi provenea din unitatea de informaţii a 
NYPD, aşa că dispunea de ceva instruire informativă şi 
perspectivă asupra acestei lumi, aşa că îmi zise: 

— Dar chiar dacă nu lucrează de data asta pentru 
serviciile libiene de spionaj, cineva trebuie să asigure 
spatele individului - cum ar fi Al Qaeda - şi poate că 
înţelegerea lui cu susţinătorii este aceea că el obţine bani 
şi resurse ca să vină aici şi să regleze nişte conturi 
personale, iar în schimb trebuie să arunce în aer podul 
Brooklyn sau ceva de genul ăsta. 

— E o idee. Walsh ce crede? 

— N-am dezbătut teorii. În esenţă, vrea ca eu să apelez 
trupele şi să-i pun pe oamenii ăia sub supraveghere. 

— Corect. Khalil e un singuratic, dar e posibil să apară 
ceva, l-am informat pe Paresi. Cum ar fi un cadavru sau 
două. Tipul ucide oamenii care îl ajută să ucidă oameni. 

— Da? Chestia asta nu e simpatică. Ce îl motivează? mă 
întrebă. Habar n-am cum a început povestea asta. 

— A început pe 15 aprilie 1986, când Reagan a trimis 
mai multe bombardiere ca să arunce în aer Libia. Asad 
Khalil şi-a pierdut familia în acel bombardament, i-am 
răspuns. 

— Nu, zău? Cred că este încă ofticat, comentă Paresi. 

— Aşa se pare. L-am anunţat că informaţia asta nu e 
publică. I-am explicat apoi: îi dă lui Khalil o justificare 
pentru ceea ce a făcut acum trei ani - şi nu e nevoie să 

inducem confuzie în mass-media cu chestiuni de 
echivalenţe morale. 

— Mda, cum zici tu. Ce a făcut mai exact acum trei ani? 
mă întrebă. Adică, în afară de a-şi omori cele două escorte 
şi pe trei dintre oamenii noştri de ia sol? 

— Walsh a spus ceva de Chip Wiggins? l-am întrebat pe 
Paresi. 

— Nu. Asta cine mai e? 

Walsh părea să nu fi dorit să-i împărtăşească această 
informaţie partenerului său de rang inferior. Şi, pentru a fi 
corect faţă de Walsh, prima vizită a lui Asad Khalil în 
America era, aşa cum am mai spus, în cea mai mare parte 
informaţie secretizată, iar nivelul de acces la detaliile 
despre acea vizită încă mai trebuia să fie stabilit clar. Cu 
toate astea, i-am spus căpitanului Paresi: 

— Wiggins a fost unul dintre piloţii de F-111 care au 
bombardat Tripoli. Khalil a venit aici acum trei ani cu lista 
acelor piloţi şi a început să-i omoare. 

— lisuse... 

— Nu pot să mai spun şi altceva despre asta, căpitane, 
dar îţi pot spune că eu, Kate şi alţii l-am oprit pe Khalil din 
tentativa de a-l ucide pe Wiggins. 

Căpitanul Paresi se gândi la asta, apoi zise: 

— Bine, am înţeles. Ştim unde e Wiggins acum? întrebă. 

— Ultima lui adresă cunoscută e în Ventura, California. 

— Pun pariu că Khalil ştie unde e. Paresi trase concluzia: 
Wiggins e deja mort. 

— Probabil. 

— Categoric. Khalil s-ar ocupa, în primul rând, de 
treburile neterminate. Apoi... Kate. De ce nu Kate și cu 
tine? întrebă. 

— A vrut să o văd murind. 

— Psihopatul. 

— La extrem, am fost eu de acord. 

— Păi... poate că se deschide o oportunitate aici. Adică, 
gândeşte-te la asta - tipul ăsta, Wiggins, dacă a fost 

eliminat, era o ţintă lejeră. Nici n-a ştiut ce îl loveşte. La 
fel e cu Kate. Acum, orice ţintă a devenit dificilă. Inclusiv 
tu. Corect? Următoarea mutare pe care o va face Khalil va 
fi şi ultima. 

Asta suna foarte optimist, dar am replicat: 

— Să sperăm. 

— Bine, zise Paresi. Mă îndrept chiar acum spre birou. O 
să-l sun pe Gabe şi o să-i cer să ne întâlnim acolo, ca să ne 
uităm împreună peste dosarul tău. 

— Spune-i să se păzească. De asemenea, poate că 
familia lui ar fi bine să plece într-o vacanţă. Are soţie şi 
cred că o fiică. 

— În regulă... 

— O să vin şi eu la birou imediat ce o să pot, i-am spus. 

— John, nu-ţi face griji în privinţa asta. Tu ai grijă de 
Kate. Păstrăm legătura. Şi sună-mă dacă... lui Kate îi 
merge mai rău. 

O astfel de evoluţie ar fi fost de foarte scurtă durată. 

— Există posibilitatea ca ea să nu reuşească, i-am zis. 

Urmă o scurtă tăcere, apoi Paresi zise: 

— O să reuşească. Mă rog pentru ea. E o tipă tare, 
adăugă el. 

Am închis şi m-am aşezat pe unul dintre scaunele din 
sala de aşteptare. 

Kate îmi umplea gândurile, dar trebuia să mă gândesc la 
Asad Khalil şi să pătrund în mintea lui. 

Asad Khalil era un om al spectacolului - al spectacolelor 
terminale - şi, asemenea multor psihopati, îi plăcea să ia 
autorităţile peste picior. Iar autorităţile erau bucuroase să 
se lase batjocorite cu telefoane şi scrisori de la tipul pe 
care îl căutau. Noi numim toate astea indicii. 

De asemenea, Khalil se îmbarcase într-o misiune de 
răzbunare, iar răzbunarea şi ura îţi tulbură judecata şi 
ajung să te dea pe mâna oamenilor legii sau să te omoare. 
Aproape că i se întâmplase asta lui Khalil ultima dată când 
fusese aici. lar eu n-aveam nicio îndoială că, de această 

dată, Asad Khalil avea să fie capturat sau ucis. Dar nu 
ştiam câţi oameni o să omoare înainte ca noi să ajungem la 
el sau dacă eu şi Kate vom supravieţui ca să vedem acest 
caz închis. 

Am auzit paşi grei pe holul cu gresie... un bărbat, 
mergând de unul singur. 

Mi-am băgat mâna în buzunarul cu arma şi mi-am aţinut 
privirea asupra uşii. 

CAPITOLUL 14 


Uşa se deschise şi dădu la iveală un bărbat de vârstă 
mijlocie, în halat verde, cu o mască de chirurg în jurul 
gâtului. 

Ne-am uitat imediat unul la celălalt şi următoarea 
fracțiune de secundă dură cât o veşnicie. 

— Domnul Corey? 

— Da. 

Ne-am apropiat unul de altul, iar el întinse mâna şi se 
prezentă drept doctorul Andrew Goldberg. Îşi lăsă cealaltă 
mână pe umărul meu şi zise: 

— Se odihneşte confortabil la Terapie intensivă acum. 

Am închis ochii şi am dat din cap. 

— Semnele vitale sunt stabile, continuă el. Tensiunea 
arterială şi respiraţia sunt bune. 

Am dat din nou din cap. 

Mă îndemnă către scaune şi îmi trecu prin cap gândul că 
stătuse în picioare mai bine de două ore şi avea nevoie să 
ia loc. Al doilea gând care îmi trecu prin minte fu acela că 
dorea ca eu să stau jos ca să ascult restul informării, care 
nu mai era aşa de bună. 

Ne-am aşezat unul lângă celălalt şi el îmi spuse cu voce 
joasă: 

— Operația a reuşit să închidă secţionarea arterei 
carotide din dreapta. 

Am dat iarăşi din cap. 

— Am observat o contuzie pe chipul ei, iar buzele îi erau 
umflate, dar anestezistul mi-a spus că nu sunt dinţi 
dislocaţi sau lipsă, îmi zise. Speculă un pic: Rana aia putea 
rezulta din impactul cu solul. 

De fapt, rezultase în urma pumnului pe care i-l 
administrase Asad Khalil, dar n-am spus nimic despre asta. 

— În orice caz, nu e importantă, continuă el. Au existat 
şi alte contuzii ca urmare a căderii, dar nu cred că au fost 
leziuni interne sau hemoragie internă, deşi ar putea exista 
oase fracturate. O s-o ducem la radiologie cât de repede se 
poate, mă asigură. 

— Când se va întâmpla asta? 

— Nu sunt sigur. A fost o rană cu penetrare adâncă, dar 
n-au existat alte vase majore de sânge implicate - nicio 
rană la jugulară sau la alte vene sau artere şi nicio rană la 
trahee. Înţeleg că a fost o rană de cuţit, remarcă el. 

Am  încuviinţat. Ar fi trebuit să fie vorba despre o 
tăietură de-a latul gâtului, secţionând totul în calea ei. Însă 
Kate făcuse ceva ca să oprească asta. Sper să-l fi şi izbit pe 
nemernic în ouă. 

— Prognosticul? l-am întrebat. 

Păstră tăcerea o clipă prea mult, apoi răspunse: 


— Rezervat. 

— De ce? 

— Ei bine... a pierdut şase unități de sânge şi noi - şi 
dumneavoastră, înţeleg - am fost nevoiţi să oprim 


scurgerea de sânge... care se duce la creier... 

Ştiam că se apropie asta şi aşteptam verdictul. 

Doctorul Goldberg continuă: 

— Şase unităţi înseamnă o pierdere importantă de 
sânge. De asemenea, traheea ei era umflată, ceea ce ar fi 
putut împiedica oxigenarea sângelui înainte ca paramedicii 
să-i insereze o canulă în gât. Rămase tăcut câteva clipe, 
apoi spuse: Pur şi simplu, nu ştim dacă vom descoperi 
sechele neurologice. 

— Şi când vom ști? 

— La scurt timp după ce-şi revine din anestezie. Poate 
într-o oră sau două. 

N-am replicat. 

Ezită, apoi aruncă o privire la costumul meu pătat de 
sânge şi îmi zise: 

— Înţeleg că un săritor s-a prins de ea în cursul saltului 
şi i-a provocat această rană de cuţit. 

— Corect. 

— Presupun că nu a fost vorba de un accident. 

— Poate că l-aţi observat pe polițistul din faţa sălii de 
operaţie, i-am spus eu. 

Doctorul încuviinţă, apoi mă întrebă: 

— Alte întrebări? 

— Nu. 

Doctorul Goldberg se ridică, aşa că m-am ridicat şi eu. 

— O să îi facem o evaluare completă cât de curând 
posibil, inclusiv una neurologică, îmi spuse. Între timp, vă 
puteţi duce în camera asistentelor de la Terapie intensivă. 
Presupun că doriţi să staţi aici până ce îşi va recăpăta 
cunoştinţa. 

— Corect. 

Ne-am strâns mâinile şi i-am spus: 

— Vă mulţumesc. 

Mă bătu pe umăr şi sugeră: 

— Câteva rugăciuni ar fi de ajutor. Luaţi o pauză în 
cafenea, îmi sugeră, mai departe. Va mai trece ceva vreme 
până ce vom avea alte veşti pentru dumneavoastră. E pe 
mâini bune, mă asigură. 

Doctorul Goldberg părăsi încăperea, iar eu am stat 
câteva minute, lăsându-l să se îndepărteze bine, după care 
am ieşit pe coridor şi am urmat indicatoarele până la 
Terapie intensivă. 

Ajuns la biroul asistentelor, le-am spus că sunt John 
Corey, soţul lui Kate Mayfield, care tocmai fusese adusă 
din sala de operaţie. Mi-am arătat legitimaţia şi am mai 

spus că sunt poliţist. Asistentele părură să arate simpatie 
soţului şi indiferenţă poliţistului. 

În astfel de situaţii, funcţionează foarte bine legile lui 
Murphy, astfel că eu nu puteam fi deloc sigur că 
personalul de la TI primise aceleaşi informaţii ca 
personalul de la sala de operaţii, aşa că am spus: 

— Soţia mea a căzut victimă unei tentative de asasinat, 
iar atacatorul este încă liber şi ar putea încerca să ajungă 
din nou la ea. 

Asta le-a atras atenţia. Am întrebat dacă li s-a spus ceva 
despre asta şi am întrebat dacă existau poliţişti în secţie. 
Nu le spusese nimeni nimic şi au zis că nu existau poliţişti 
în acea secţie. 

— Nu veţi dezvălui locul unde se află sau starea 
pacientului nimănui cu excepţia personalului medical 
autorizat sau a ofiţerilor legii care vă arată legitimaţia, le- 
am spus. Înţelegeţi? 

O asistentă, care se prezentă ca fiind Betty, asistentă 
supraveghetoare, îmi zise: 

— Inţelegem şi vom chema securitatea. 

— Vă mulțumesc. De asemenea, chemaţi camera 
asistentelor de la sala de operaţii şi cereţi-le să-l trimită 
aici pe polițistul aflat acolo. 

Una dintre asistente apucă telefonul ca să facă apelurile 
necesare. 

— Dacă îl va căuta cineva pe detectivul Corey, o să stau 
la căpătâiul soţiei mele, le-am spus lui Betty şi celorlalte 
patru asistente. 

Betty inspecta un tabel - probabil fişa lui Kate - şi îmi 
zise: 

— Nu am primit ordine în legătură cu vizitatorii. 

— Aţi primit acum. 

Betty îşi făcu o însemnare pe foaie şi mă conduse către 
secţie. Pe coridor, mă informă: 

— Aici nu suntem obişnuiţi cu asemenea lucruri. Şi sper 
să nu vă obişnuiţi niciodată. 

Deschise nişte uşi duble, iar eu am urmat-o. 

Cu foaia în mână, Betty mă conduse către patul lui Kate 
şi îmi spuse cu voce joasă: 

— Nu fiţi alarmat de aspectul ei, de toate monitoarele 
astea şi de perfuzii. A fost pusă pe ventilaţie mecanică 
pentru a putea respira mai uşor, adăugă ea. Doctorul 
Goldberg este un chirurg minunat. 

Însă nimeni, nici măcar doctorul Goldberg, nu ştia ce se 
petrece sau ce nu se petrece în creierul lui Kate. 

Am ajuns la patul lui Kate. Am stat lângă ea privind-o. 
Chipul i se mai colorase, iar respiraţia, ajutată de 
ventilator, părea constantă. s 

Gâtul ei era îmbrăcat într-un bandaj gros. In brațe avea 
înfipte perfuzii, iar de sub pătură ieşeau fire care se 
conectau la trei monitoare diferite. M-am uitat la ecrane şi 
totul părea normal, deşi tensiunea sangvină părea un pic 
scăzută. 

Betty aruncă o privire spre monitoare şi mă asigură: 

— Semnele vitale sunt bune. 

Am inspirat adânc şi m-am uitat fix la Kate. Vedeam 
umflătura din jurul gurii, unde o lovise Khalil. 7icălosul. M- 
am aplecat şi am sărutat-o pe obraz. 

— Bună, frumoaso. 

Niciun răspuns. 

Betty mă statui să mă aşez pe scaunul de lângă pat, iar 
eu m-am conformat, după care îmi spuse: 

— Apăsaţi butonul de apelare dacă aveţi nevoie de ceva. 
Fără telefoane mobile, mai adăugă. 

Se răsuci pe călcâie şi plecă. Ş 

Am luat mâna lui Kate, care era rece şi uscată. li puteam 
simţi pulsul. M-am tot uitat la faţa ei, dar aceasta rămase 
lipsită de expresie. Am urmărit cum i se ridică şi coboară 
pieptul şi am cercetat atent de câteva ori monitoarele. 

Sângerând până aproape de moarte eu însumi, ştiam 
prin ce trecuse Kate în acele minute, când sângele îi 
țâşnea din corp - bătăile înspăimântate ale inimii, 


142 


presiunea sangvină tot mai scăzută care stârnea un ţiuit 
groaznic în urechi, senzaţia de răceală de gheaţă pe 
dinăuntru, fără asemănare cu vreo altă senzaţie trăită... ca 
o moarte... după care creierul se înceţoşează... 

Când m-am trezit la spitalul Columbia - Presbyterian, 
nu-mi aminteam deloc de ce mă aflam acolo sau ce mi se 
întâmplase. Nu aveam voie să primesc vizitatori, dar 
partenerul meu, Dom Fanelli, îşi croise drum cumva şi mă 
antrenase într-o discuţie lungă şi stupidă legată de motivul 
pentru care echipa Mets era mai bună decât echipa 
Yankees. Se pare că eu nu eram de acord cu el, aşa că se 
întorsese la secţia Homicide North şi le spusese tuturor 
celor de acolo că, în mod clar, îmi fusese afectat creierul. 
Am zâmbit aducându-mi aminte de acea întâmplare, dar şi 
de Dom Fanelli, care a murit la 11 septembrie. 

M-am uitat din nou la Kate şi mi-am zis: „Prea multă 
moarte în slujba asta.” 

M-am rugat pentru Kate, să treacă prin toate acestea la 
fel de bine cum trecusem eu, împotriva oricărui prognostic 
al medicilor. Dar dacă treaba asta avea să se lase cu 
sechele, atunci aveam să îmi dau demisia de la slujbă ca să 
mă îngrijesc de ea. Asta, după ce îl ucideam pe Asad 
Khalil. 

CAPITOLUL 15 


Mi-am continuat veghea lângă patul lui Kate, ţinând-o de 
mână şi aşteptând indicii ale ieşirii ei din starea de 
anestezie. 

Telefonul meu mobil era pe modul vibrare. Primisem trei 
apeluri în ultima jumătate de oră, pe care le-am lăsat să fie 
preluate de căsuţa vocală. 

Am ascultat primul apel de la Tom Walsh, care spunea: 

— De la spital mi-au spus că a ieşit din operaţie şi se 
odihneşte confortabil. Mă bucur să aud asta despre Kate. 
De asemenea, am vorbit cu anchetatorul Miller în legătură 
cu operaţiunile de căutare a lui Khalil. Nicio veste aici. L- 
am sunat pe George Foster şi el înţelege situaţia. Walsh 
făcu o pauză, apoi reluă: S-ar părea că nu-l putem localiza 
pe Gabe. O altă pauză, apoi: Şi nici pe Chip Wiggins în 
California. Incheie cu un scurt: Sună-mă. 

Al doilea apel era de la Vince Paresi, care, în esenţă, 
repeta ce spusese Walsh despre Gabe Haytham, deşi el 
mai adăugase: 

— Sunt un pic îngrijorat în legătură cu Gabe. Nu dăm 
nici de nevastă-sa. Trimit o maşină de patrulare la casa lui 
din Douglaston. Mă bucur să aud veşti bune despre Kate. 
Sună-mă. 

Şi pe mine mă îngrijorau Gabe Haytham şi familia lui. 
Teoretic, fiecare agent putea fi contactat prin telefon sau 
SMS, douăzeci şi patru de ore, şapte zile pe săptămână. 
Dar, dacă eşti în timpul liber, este posibil să nu-ţi verifici 
telefonul de serviciu atât de des pe cât ar trebui. În orice 
caz, astăzi era o duminică frumoasă şi poate că Gabe şi 
familia lui erau la plajă. Sau la un parc de distracţii. Sau... 
morţi. 

Cât despre Chip Wiggins, când l-am văzut ultima oară, 
cu trei ani în urmă, era pilot pe un avion de transport de 
mărfuri. Ca atare, era posibil să fie în aer. Sau putea fi sub 
pământ. 

Al treilea apel era de la anchetatorul Miller, care mă 
informa că bagajele mele se găseau în maşina care se afla 
acum în parcarea spitalului, iar cheile fuseseră depuse la 
biroul asistentelor de la Terapie intensivă. 

Anchetatorul Miller mai spunea: 

— Maşina şi bagajele sunt curate. Nu am găsit telefonul 
soţiei dumneavoastră în cameră sau în maşină, iar după ce 
am cercetat zona de aterizare nu am descoperit nici arma 
şi nici telefonul mobil. Mă mai sfătuia: Am verificat la 
aeroportul din Sullivan County şi am dat peste o maşină 
Enterprise închiriată, care se afla în parcare. Cel care a 
închiriat vehiculul este un bărbat pe nume Mario Rosellini, 
dar nimic din contractul de închiriere nu se verifică. 
Urmele găsite în apropiere de pădure s-ar putea potrivi cu 
cele ale cauciucurilor automobilului închiriat. Am făcut 
mulaje de plastic şi încercăm să vedem dacă există o 
potrivire. Maşina este supravegheată. De asemenea, am 
verificat la operatorii aerieni cu baza în aeroport şi am 
aflat că în această dimineaţă a aterizat acolo un avion 
Citation, care a decolat la treizeci sau patruzeci de minute 

după incident. Destinația şi identitatea pasagerilor de la 
bord sunt necunoscute. Nu s-a completat niciun plan de 
zbor. Urmărim această pistă. Amicul dumneavoastră, 
Walsh, nu mi-a spus clar dacă dumneavoastră sunteţi 
agentul responsabil de caz, dar sunaţi-mă direct dacă aveţi 
nevoie de mai multe informaţii. Adăugă la final: Cei de la 
spital mi-au spus că soţia dumneavoastră se odihneşte 
confortabil. În sfârșit, o veste bună. 

Mi-am băgat telefonul în buzunar şi m-am gândit la 
apelul anchetatorului Miller. Era destul de evident cum 
evadase Asad Khalil - fugise cu avionul. Dar unde? Nu 
fusese completat niciun plan de zbor, aşa că zborul trebuia 
să se fi desfăşurat la mică altitudine. 

Un alt lucru la care m-am gândit a fost acela că agentul 
special FBI Tom Walsh nu-mi spusese acest lucru. Însă, ca 
să fiu corect, nu eram deloc sigur de momentele în care 
avuseseră loc convorbirile şi de cine vorbise cu cine şi 
când anume. 

Mi-am întors atenţia spre Kate şi m-am aplecat către ea. 
Am încercat să văd dacă pot distinge ceva pe chipul ei care 
să-mi ofere un indiciu despre starea ei mintală, dar 
expresia ei nu dezvăluia nimic. 

Ştiam că există grade diferite de leziuni cerebrale şi 
trebuia să mă pregătesc pentru orice, de la o afecţiune 
uşoară la... în fine. 

Trecu aşa încă o jumătate de oră, timp în care se 
perindaseră pe acolo câteva asistente, iar una dintre ele 
îmi aduse o ceaşcă de cafea. Am cerut un pix şi un 
carneţel, ca să îmi fac câteva însemnări. 

Am folosit acest răgaz ca să-mi amintesc în amănunt 
evenimentele de acum trei ani şi să încerc să anticipez 
ceea ce ne aştepta prin prisma acelei nefericite experienţe. 
Mi-aş fi dorit să fiu ajutat de Kate în toată această treabă, 
căci eram sigur că ea are unele idei pe care le puteam 
dezbate. 

Eram pe punctul de a mă ridica pentru a ieşi pe coridor, 
dar am avut impresia că o zăresc mişcându-se. 

M-am apropiat de patul ei şi am urmărit-o îndeaproape. 
Kate îşi mişcă capul, apoi am văzut-o mişcându-şi braţul 
drept. Am vrut să apăs butonul de apelare, dar am decis să 
aştept. 

La fiecare câteva secunde, ea îşi mişca un braţ sau un 
picior, iar capul i se legăna dintr-o parte în alta. 

M-am apropiat mai mult de ea şi i-am atins braţul. 

— Kate? 

Ea deschise ochii, dar continuă să se uite la tavan. 

— Kate? 

Întoarse capul către mine şi se uită în ochii mei. 

— Kate. Mă auzi? 

Nu dădea semne să mă recunoască. 

Tubul de respirat o împiedica să vorbească, aşa că i-am 
luat mâna în mâna mea şi am zis: 

— Mângâie-mi mâna dacă mă auzi. 

După câteva secunde, îmi mângâie mâna. l-am zâmbit şi 
am întrebat: 

— Ştii cine sunt? 

Se uită la mine, apoi încercă să dea din cap. 

— Mângâie-mi mâna dacă ştii de ce eşti aici şi ce ţi s-a 
întâmplat, i-am zis. 

Îşi trase mâna din mâna mea. 

— Kate? Dă din cap dacă ştii de ce eşti aici. 

Îşi ridică braţul drept şi făcu o mişcare sacadată cu 
mâna, care păru a semăna cu un tremurat sau începutul 
unui puseu. M-am întins după butonul de apelare, dar mi- 
am dat seama că ea imita gestul de a ţine un pix în mână. 

Am înşfăcat pixul şi carneţelul de pe noptiera patului. 
Am pus pixul în mâna ei dreaptă şi carneţelul în cea 
stângă. 

Ea le ridică pe amândouă deasupra feţei şi scrise ceva, 
după care întoarse carneţelul spre mine. Acolo scria: „De 

ce îmi pui întrebările astea stupide?” Am simţit cum mi se 
umezesc ochii. M-am aplecat şi am sărutat-o pe obraz. 

Partea a IV-a 


În sudul statului New York 

CAPITOLUL 16 


Asad Khalil privi în cealaltă parte a culoarului, pe 
geamul dinspre vest al avionului închiriat, în vreme ce 
acesta începu să coboare către Aeroportul Republic din 
Long Island. In depărtare, cam la şaizeci de kilometri 
distanţă, se vedeau zgârie-norii din insula Manhattan. Se 
uită la ceas. Zborul de la aeroportul din Sullivan County 
durase douăzeci şi şase de minute. 

De la fereastra lui de pe partea dreaptă a avionului 
putea vedea un cimitir întins, cu mii de cruci albe şi pietre 
funerare aşezate rânduri-rânduri, de-a lungul pajiştii verzi. 
In Libia, morţii nu aveau nevoie de un asemenea sol fertil, 
deoarece Coranul le promitea că sufletele lor aveau să se 
înalțe până în paradis, unde curgeau râuri limpezi şi 
creşteau pomi fructiferi. 

Cei doi fraţi, cele două surori şi mama lui, cu toţii morţi 
în urma bombardamentului american, fuseseră îngropaţi în 
morminte simple la marginea deşertului, alături de tatăl 
lui, care fusese omorât cu cinci ani înainte de către 
sionişti. Cu siguranţă că acum erau cu toţii în paraclis, 
deoarece fiecare dintre ei fusese martirizat de către 
necredincioşi. Iar el, Asad Khalil, primise un statut special 
din partea marelui conducător, colonelul Gaddafi, pentru 
că era singurul supravieţuitor al unei familii de martiri. Şi, 
odată cu acest statut, venea şi o mare responsabilitate: 
răzbunarea. 

— Aterizăm în două minute, domnule Demetrios, se auzi 
în difuzor vocea copilotului. Asiguraţi-vă că v-aţi prins 
centura de siguranţă şi că scaunul este în poziţie corectă. 

În vreme ce avionul se înscrise pe culoarul de aterizare, 
Asad Khalil se gândi puţin la interesantul salt cu paraşuta. 
Prin minte îi trecură două idei: pe de-o parte, nu putea fi 
absolut sigur că o ucisese pe femeie, pe de alta, ar fi 
trebuit să folosească acea ocazie ca să-l împuşte pe 
individul numit Corey. 

Cât despre femeie - nevasta lui Corey - aceasta îl lovise 
peste mână şi nu reuşise să-i taie gâtul complet. Nu era 
obişnuit cu femei care să folosească forţa fizică împotriva 
unui bărbat şi, cu toate că ştia că aşa ceva era posibil, 
fusese luat prin surprindere. Totuşi, reuşise să-i secţioneze 
artera, iar ea fără îndoială că sângerase de moarte până să 
atingă solul. 

Cât despre Corey, planul fusese întotdeauna ca acesta 
să rămână la urmă. Khalil dorea să prelungească suferinţa 
individului pentru soţia moartă şi să-l angajeze într-un joc 
al curajului care avea să se sfârşească atunci când el, 
Khalil, avea să-i mutileze lui Corey faţa şi organele 
genitale de o manieră mai rea decât moartea. Şi totuşi... 
ceva îi spunea că ar fi trebuit să-şi schimbe planurile chiar 
acolo şi să-l împuşte pe acest om în vreme ce atârna de 
paraşuta lui - folosindu-se de arma nevestei lui. 

Avionul atinse pista de aterizare şi începu să 
încetinească. 

Copilotul, pe care, după cum îşi aminti Khalil, îl chema 
Jerry, anunţă: 

— Bun venit pe Aeroportul Republic din Long Island. 

De ce, se întrebă Khalil, piloţii îi urau mereu bun venit 
într-un loc care n-avea nicio semnificaţie, nici pentru ei, 
nici pentru el? Procedaseră la fel atunci când el îşi 
începuse călătoria din Santa Barbara, California, când 
făcuseră escalele de realimentare cu combustibil în 
Pueblo, Colorado şi Huntington, Virginia de Vest. Şi, în 

cele din urmă, când aterizară pe aeroportul din Sullivan 
County, unde copilotul îi urase acelaşi lucru, adăugând: 

— Sper să aveţi o întâlnire de afaceri fructuoasă. 

La care Khalil, omul de afaceri grec, replică: 

— Sunt sigur că voi avea. 

Avionul se îndreptă către unul dintre hangarele de pe 
micul aeroport privat. 

Khalil privi pe geam, încercând să-şi dea seama dacă nu 
cumva autorităţile îi descoperiseră mijlocul de transport şi 
destinaţia. Când aterizase la aeroportul din Sullivan 
County, sâmbătă dimineaţa, Khalil le spusese piloților că 
avea să zboare către Buffalo duminică, aşa că era convins 
că ei întocmiseră un plan de zbor pentru acel oraş. Însă, 
odată întors din operaţiunea de asasinare a nevestei lui 
Corey, anunţă subit că şi-a schimbat planurile şi le ceru să 
fie dus la Aeroportul MacArthur din Long Island cât de 
repede posibil. Piloții nu protestară deloc - aşa cum îi 
aminteau mereu, el era şeful lor acum. 

Piloții îşi informaseră pasagerul că nu fusese nevoie de 
întocmirea unui plan de zbor deoarece cerul era senin şi 
urmau să evite spaţiul aerian restricţionat din zona 
metropolitană New York. În plus, aveau să zboare sub 
nivelul de altitudine pentru care se cerea un plan de zbor. 
RZV - reguli de zbor la vedere, îi explicaseră ei. 

Khalil cunoştea toate aceste lucruri, dar dădu concentrat 
din cap, iar în mai puţin de cincisprezece minute decolară. 
La zece minute de la decolare, Khalil se prefăcu a folosi 
telefonul din avion, după care îi anunţă pe piloţi de o nouă 
schimbare de plan, cerându-le să aterizeze pe Aeroportul 
Republic, care era mai apropiat decât MacArthur. 

Ca atare, îşi spuse Khalil, piloţii nu avuseseră timp să ia 
legătura cu nimeni de la sol din aeroportul Sullivan 
County, iar documente privitoare la noua lor destinaţie nu 
existau. Lipsa implicării oficialităților în desfăşurarea 
zborurilor private îl uluise pe Khalil încă de prima dată 
când venise în America, cu trei ani în urmă. Mai uimitor, 

îşi spuse el, era faptul că, la un an şi jumătate după 
martiriul colegilor lui întru jihad de la 11 septembrie, încă 
era posibil să zbori prin ţara asta într-un avion privat 
lăsând în urmă prea puţine dovezi ale călătoriei tale sau 
ale pasagerilor de la bord. Pentru toate astea nu era 
nevoie decât de un card de credit sau de debit care asigura 
plata companiei de la care închinai avionul. 

Singura modalitate prin care autorităţile ar fi putut afla 
că el se găseşte în acel avion ar fi fost ca ele să fi ghicit că 
el aterizase la aeroportul din Sullivan County într-un avion 
închiriat şi plecase de acolo pe aceeaşi cale. Insă nimeni 
nu cunoştea destinaţia următoare a acestei aeronave, deşi 
era posibil ca autorităţile să ia legătura cu piloţii prin 
radio. Însă, aceştia părură perfect normali în cursul 
scurtului zbor, iar Khalil era destul de convins că ei nu 
primiseră nici măcar un mesaj. 

O imagine a lui Corey îi apăru în minte. Acest om îi 
provocase câteva probleme neaşteptate ultima dată când 
fusese în America. Individul era inteligent şi părea să 
gândească cu un pas sau doi în avans, dar nu-l prinsese pe 
Asad Khalil data trecută şi n-avea s-o facă nici acum. De 
fapt, avea să fie exact pe dos. 

Khalil scoase un binoclu din geanta lui şi inspectă 
activitatea de pe aeroport, dar nu văzu nimic dubios. 

Işi băgă mâna în geantă şi scoase telefonul mobil al 
soţiei lui Corey. Înţelesese că, dacă autorităţile îşi dădeau 
seama de lipsa telefonului ei, aveau să caute continuu 
semnalul emis de acesta. Colegii lui din Al Qaeda, care 
finanţaseră această misiune, îi spuseseră că dacă ar fi 
ajuns cumva în posesia telefonului mobil al unui agent 
federal, ar fi avut la dispoziţie un singur minut, poate 
două, ca să acceseze informaţiile din aparat înainte ca 
semnalul emis să-i trădeze poziţia. 

Porni aparatul femeii şi, în câteva secunde, acesta 
scoase un sunet, indicând că recepţionase un mesaj. 
Sponsorii lui îi mai spuseseră că un SMS putea fi deschis 

fără parolă. Chestia asta îl surprinsese, aşa că era sceptic, 
dar acum avea să vadă dacă era adevărat. Apăsă pe 
butonul pe care scria OK şi textul apăru pe ecran. Citi: 


Şedinţă, luni, ora 10 am, Biroul SAC, subiect: 
Operaţiunea Liberty Shield, intensificare supraveghere şi 
monitorizare suspecți cunoscuţi, emis de Dept. Securităţii 
Naţionale. Walsh. 


Khalil închise telefonul şi îl băgă la loc în geantă. 

Îşi zise că era un mesaj standard, trimis, conform orei 
afişate, înainte ca el s-o ucidă pe femeie şi să-i ia telefonul 
mobil. lar telefonul ei mobil era încă operaţional, aşa că ei 
nu ştiau că fusese furat. Cât despre persoana care 
trimisese mesajul - Walsh - Khalil ştia cine e, iar dacă avea 
să se ivească ocazia, Walsh nu va mai trimite mesaje 
pentru multe vreme. 

În orice caz, deocamdată nu se dăduse alarma generală 
printre agenţii federali. 

Avionul parcă în apropiere de un hangar şi cele două 
motoare se opriră. Khalil privi din nou afară prin binoclu. 
Mentorul lui din Libia, Malik, descoperise în protejatul lui 
existenţa unui al şaselea simţ, cu care Khalil ştia că se 
născuse şi care îl alerta mereu de prezenţa pericolului. 
Malik îi spusese: 

— Ai fost înzestrat cu acest dar, prietene, iar dacă rămâi 
devotat ţelului tău şi Domnului, el nu te va părăsi 
niciodată. 

Şi chiar nu îl părăsise niciodată, motiv pentru care era 
încă în viaţă şi pentru care atâţia dintre duşmanii lui erau 
morţi. 

Jerry, copilotul, veni în cabină şi îl întrebă: 

— Aţi avut un zbor plăcut, domnule? 

Khalil îşi lăsă binoclul jos şi răspunse: 

— Da. 

Se uită la copilot să vadă dacă dă semne că ar fi fost 
avertizat asupra identităţii pasagerului. Însă omul părea 

copilăresc de vesel şi de plin de încredere, precum cei mai 
mulţi americani cunoscuţi de Khalil. Dacă individul ar fi 
avut o altă expresie a feţei, Khalil şi-ar fi scos pistolul şi le- 
ar fi ordonat piloților să pornească motoarele şi să 
decoleze. 

Exista şi un plan B, care implica un zbor la joasă 
înălţime, sub plafonul oricărui radar, până la o pistă 
abandonată din îndepărtaţii munţi Adirondrack, nu departe 
de graniţa canadiană. Khalil le spusese intenţionat piloților 
că următoarea lui destinaţie era Buffalo, ca aceştia să 
încarce suficient combustibil în rezervoare ca să ajungă la 
acea pistă abandonată, unde îl aştepta un automobil. Iar 
asta ar fi însemnat sfârşitul călătoriei pentru cei doi piloţi. 

Copilotul aruncă o privire la binoclu şi întrebă: 

— Sunteţi aşteptat aici? 

— Da. 

— Îl vedeţi pe cel care ar trebui să vă aştepte? 

— Nu. 

Copilotul deschise trapa de acces în avion, gest care 
făcu să coboare din fuzelaj o scară şi îşi întrebă pasagerul: 

— Vă ajut cu bagajele? 

— Nu, mulţumesc. 

Copilotul cobori scara până pe asfalt, iar pilotul, care se 
numea Dave, intră în cabină şi întrebă: 

— Aveţi idee cât veţi sta aici, domnule? 

— Da. Trebuie să plec de aici mâine pentru întâlnirea 
din Buffalo, care a fost reprogramată pentru ora unu după- 
amiaza. 

— Bine, atunci putem pleca, să zicem, pe la zece 
dimineaţa, astfel încât să aveţi timp din belşug la 
dispoziţie, replică pilotul. 

— Excelent. 

Khalil îşi desfăcu centura de siguranţă, scoase geanta de 
sub scaun şi puse binoclul în geantă. Apoi se ridică şi porni 
pe coridor. 

Pilotul o luă înainte, iar Khalil rămase aproape de el, cu 
o mână în buzunarul lateral al hainei lui sport albastre, 
unde se afla pistolul Glock calibru 40 al victimei lui, pe 
care el o cunoscuse ca fiind domnişoara Mayfield şi care, 
în perioada de trei ani în care el absentase, devenise 
doamna Corey. lar acum era răposata doamnă Corey. 

Dave şi Jerry, pilotul şi copilotul, împreună cu clientul 
lor, domnul Demetrios, porniră pe jos către hangarul din 
apropiere. Pilotul făcu o remarcă: 

— E o zi chiar frumoasă. 

— Am fost în Grecia, spuse copilotul. Aveţi o vreme pe 
cinste acolo. 

— Da, aşa e, răspunse Khalil. 

— De unde aţi spus că sunteţi din Grecia? 

Khalil se concentră pe uşile deschise ale hangarului şi se 
zgâi în întunericul dinăuntru. Răspunse în timp ce mergea: 

— Pireu. Portul maritim al Atenei. 

— Mda. Corect. Am fost acolo o dată. Frumos loc. 

Şi Khalil fusese acolo, pentru a-şi putea susţine credibil 
propria poveste, şi replică: 

— Nu e aşa de frumos. 

Pilotul schimbă subiectul şi întrebă: 

— Aveţi unde să staţi la noapte? 

— Presupun că mi-au aranjat ceva colegii mei. 

— Corect. Ei bine, eu şi Jerry vom trage la un motel şi vă 
vom întâlni aici în jur de nouă şi jumătate pentru plecarea 
de la ora zece. Dacă apare vreo schimbare de plan, aveţi 
numerele noastre de mobil. 

De fapt, gândi Khalil, exista deja o schimbare de plan. 
Nu avea de gând să meargă la Buffalo şi nicăieri altundeva 
cu oamenii ăia sau cu avionul lor. Dar nu era treaba lor să 
ştie aşa ceva. De fapt, aşa cum aveau să afle în cele din 
urmă, erau norocoşi că încă trăiau. 

Ajunseră la intrarea operatorului de bază care urma să 
aibă grijă de avionul lor şi să asigure piloților transportul 
şi cazarea peste noapte. 

— Unde vă aşteaptă oamenii dumneavoastră? întrebă 
pilotul. 

Khalil nu voia ca piloţii să vadă că nici vorbă să-l aştepte 
vreun partener de afaceri şi că, de fapt, închiriase dinainte 
o maşină cu şofer care să-l aştepte în parcare. Îi răspunse 
pilotului: 

— Cel mai probabil, colegii sunt deja în parcare. 

— Bine. Dacă apare vreo problemă, sunaţi-ne. 

— Mulţumesc. 

Piloții intrară în biroul operatorului, iar Khalil îşi 
continuă drumul către spaţiul mare şi pavat dintre 
hangare. 

Dacă i se pregătise o capcană, acum era momentul ideal 
de atac, de vreme ce piloţii nu mai erau sub controlul său. 
Nu ar fi scăpat din capcană, dar ar fi putut trimite câţiva 
duşmani în iad înainte ca el să se înalțe în paradis. Îşi ţinu 
mâna lipită de patul pistolului şi degetul pe trăgaci. 

Îşi continuă drumul printre hangare către parcarea 
aproape pustie. În apropiere de spatele hangarului văzu o 
limuzină neagră şi se apropie de ea. 

Un şofer de dimensiuni colosale, îmbrăcat cu costum 
negru şi cravată, şedea pe locul lui şi dormea. Khalil putea 
auzi sforăitul individului prin geamul închis. Pe un carton 
alb înfipt în rama parbrizului se putea citi „MR.GOLD.” 

Khalil privi în jurul lui prin parcare, satisfăcut că nu 
observase niciun pericol. Se îndepărtă de maşină şi de 
şoferul adormit, apoi îşi deschise geanta şi scoase telefonul 
mobil care se aflase în bagajul primit de la răposatul Farid 
Mansur în Santa Barbara. Khalil ştia că era un celular cu 
cartelă, cu două sute de minute preplătite. Contactul lui Al 
Qaeda din Cairo îl asigurase: „Omul tău de legătură din 
California poate urmări pe computerul lui cât de mult ai 
folosit telefonul şi, dacă mai ai nevoie, poate cumpăra 
minute suplimentare.” 

Khalil nu credea că avea nevoie de minute în plus şi, ca 
să fie sigur că nu dădea nimeni de urma lui şi a telefonului, 

îl omorâse pe Farid în Santa Barbara. Oamenii trebuiau 
aruncaţi şi ei atunci când deveneau nefolositori. Khalil 
formă un număr. 

Îi răspunse un bărbat: 

— Amir. 

— Aici este Mr. Gold, rosti Khalil în engleză. 

— Da, domnule, răspunse Amir după o pauză. 

— Îmi poţi spune dacă prietenii mei sunt acasă? întrebă 
Khalil, de data aceasta în arabă. 

— Da, domnule, răspunse Amir tot în arabă. Am trecut 
pe lângă casă de mai multe ori şi cele două maşini ale lor 
sunt încă pe alee. 

— Şi sunt singuri? 

— Nu ştiu, domnule, nu am văzut alte maşini sau alţi 
vizitatori. 

— Bine. Te voi suna din nou. Supraveghează casa 
îndeaproape, dar vezi să nu devină vecinii bănuitori. 

— Da, domnule. Taxiul meu nu are cum să stârnească 
bănuieli, adăugă omul. Khalil închise şi se apropie de 
limuzină. Recunoscu marca, era un Lincoln Town Car. La 
ultima lui vizită aici, închiriase şi condusese o maşină 
similară pentru călătoria lui de la Aeroportul MacArthur la 
Muzeul Cradle of Aviation din Long Island, unde ucisese 
doi dintre piloţii care bombardaseră Tripoli. Nu avea de 
unde să ştie care dintre piloţii participanţi la acel 
bombardament aruncase bomba şi-i ucisese familia, dar 
asta nu mai conta dacă îi ucidea pe toţi. 

Khalil ciocăni tare în geamul maşinii negre. Şoferul se 
trezi rapid şi cobori geamul. Întrebă: 

— Domnul Gold? 

— Corect. 

Înainte ca şoferul să se dea jos, Khalil zise: 

— Am doar geanta asta. 

După care urcă pe canapeaua din spate, în spatele 
şoferului. 

Şoferul scoase cartonul din parbriz şi porni limuzina. Îi 
dădu lui Khalil o carte de vizită şi spuse: 

— Mă numesc Charles Taylor. În buzunarul din spate se 
găseşte apă şi am la mine ziarele de duminică dacă vreţi să 
citiţi. Post şi Newsday. 

— Mulţumesc. 

— Unde mergem? întrebă şoferul. 

Khalil îi dădu o adresă pe care o ţinuse minte special 
pentru această ocazie. Era în zona Douglaston din Queens, 
un orăşel satelit pe lângă New York City. Nu era adresa 
următoarei sale victime, dar era foarte apropiată de 
aceasta. Şoferul programă dispozitivul GPS. 

— Cât facem pe drum? întrebă Khalil. 

— Chestia asta îmi spune că treizeci şi două de minute, 
răspunse şoferul. Dar nu zice nimic de trafic. Insă e 
duminică, aşa că poate reuşim. Vă grăbiţi? 

— Oarecum. 

Şoferul scoase maşina din parcare şi, în câteva minute, 
ajunseră pe Southern State Parkway, îndreptându-se spre 
vest. 

— După aceea vă mai întoarceţi la aeroport? întrebă 
şoferul. 

— Nu sunt sigur. 

Vă stau la dispoziţie toată ziua, dacă doriţi. 

— Mulţumesc, răspunse Khalil, dar s-ar putea să fie o zi 
scurtă pentru dumneata. 

— Nu contează. 

Khalil se minună văzând numărul de maşini de pe 
autostradă. Maşini mari, unele cu un singur pasager, multe 
cu femei la volan. Ştia din ultima lui vizită că scena se 
repeta pe tot cuprinsul Americii, în fiecare zi a săptămânii. 
Americanii sugeau petrolul din pământ, din nisipurile 
deşertului şi îl ardeau doar pentru distracţia lor. Într-o 
bună zi, petrolul sau banii lor aveau să dispară, aşa cum 
vor dispărea ei înşişi. 

— Nu văd camioane, remarcă Asad Khalil. 

— Asta e o autostradă de viteză, replică şoferul. Nu este 
permis traficul vehiculelor comerciale, cu excepţia 
maşinilor de aprovizionare şi a taxiurilor. De unde sunteţi? 
întrebă omul. 

— Israel. 

— Mda? Hei, n-aţi aterizat din Israel pe Republic. 

— Nu. Am sosit din Miami cu un avion privat. 

— Da? Şi cu ce afaceri vă ocupați? 

— Mă ocup de dulciuri. Sunt cunoscut în America ca 
Brian Gold, Omul-cu-dulciurile. 

— A... da. Cred că am auzit de dumneavoastră. 

— Bine. 

Şoferul se gândi câteva clipe, apoi spuse: 

— Brian? Asta e nume evreiesc? Adică, israelian? 

De fapt, îşi spuse Khalil, nu era, dar era numele de pe 
paşaportul lui american falsificat. Brian Gold. Khalil 
replică şoferului: 

— Brian este numele meu american de afaceri. 

Khalil nu vorbea ebraică sau greacă, dar vorbea engleză, 
aşa că unele dintre paşapoartele pe care le găsise în 
bagaje erau americane, cu prenume cu sonoritate 
americană. Curioşilor le putea spune că accentul şi 
cunoştinţele sale limitate despre America erau explicabile 
pentru că avea cetăţenie dublă. 

De obicei, aşa ceva era suficient, în afara cazului că 
persoana respectivă devenea prea curioasă şi punea prea 
multe întrebări. 

Cu ocazia primei lui vizite aici, descoperise că 
americanii erau încrezători şi nu suspectau nimic. Dacă îi 
puneau o întrebare, o făceau din curiozitate inocentă sau 
politeţe. Însă, după 11 septembrie, conform celor spuse de 
Malik, unii americani deveniseră bănuitori în privinţa 
tuturor străinilor, guvernul lor îndemnându-i ca „dacă văd 
ceva, să anunţe imediat” Ca atare, Khalil era acum extrem 
de prudent şi de alert la orice semn de curiozitate care nu 
era inocentă. Şoferul de acum părea doar vorbăreţ, dar 


161 


dacă, din întâmplare, cunoştea ebraica sau dacă vizitase 
cumva Israelul şi dorea să poarte o discuţie despre asta, 
atunci ar fi apărut o problemă care ar fi trebuit rezolvată. 

Fiindcă vorbiseră de afaceri, Charles Taylor îl informă 
pe domnul Gold: 

— Ca să ştiţi, călătoria este dinainte plătită de compania 
dumneavoastră. Trebuie doar să semnaţi. 

— Înţeleg. 

— Este inclus un bacşiş de douăzeci la sută, aşa că nu 
trebuie să vă faceţi griji în privinţa asta. În afară de cazul 
în care vreţi altfel, adăugă omul. 

— Înţeleg. 

Khalil se întrebă dacă putea ucide un asemenea grăsan 
cu un singur glonţ. Evident că putea, dacă îi trăgea glonţul 
în cap. Însă intenţia lui Khalil era să tragă prin spătarul 
scaunului, în coloana vertebrală a individului, astfel încât 
glonţul să-i iasă prin inimă. 

— Deci, sunteţi aici pentru afaceri sau plăcere? întrebă 
şoferul. 

— Ambele. 

— Aşa se face. Vă place aici? 

— Toti israelienii iubesc America. 

— Corect. 

Şoferul continuă să conducă spre vest. _ 

Khalil îşi îndreptă atenţia spre peisajul de afară. Il 
întrebă pe şofer: 

— Locul ăsta care se cheamă Douglaston este acelaşi cu 
cel pe care îl văd acum? 

— Ha? O... cam aşa ceva. Doar că aici e Nassau County. 
Suburbiile. Sunt taxe mari aici. Vă întâlniți cu cineva la 
această adresă? întrebă omul. 

— Da. 

— E un cartier destul de drăguţ. Câteva case frumoase. 
Şi câţiva evrei, adăugă el. 

Şi, îşi spuse Khalil, cel puţin o familie musulmană cu 
numele de Haytham. Dar, în curând, avea să fie cu o 
familie musulmană mai puţin. 

Prietenii lui din Al Qaeda îi arătaseră nu numai 
fotografia casei Haytham, dar şi o vedere aeriană, 
spunându-i că acea casă era un cartier din Queens, care 
făcea parte din New York City, deşi era un cartier cu 
reşedinţe particulare, aparţinând oamenilor din clasa 
mijlocie. li mai spuseseră că un străin de acele locuri ar fi 
putut trezi suspiciuni, dar îl asiguraseră că rezidenții şi 
vizitatorii ajungeau acolo cu taxiul de la staţia de tren şi 
că, dacă era îmbrăcat bine şi acţiona rapid, ar fi trebuit să- 
şi poată încheia treaba şi să plece de acolo fără probleme. 

De asemenea, îi ceruseră să renunţe la această misiune 
sau, cel puţin, s-o înfăptuiască altundeva, fără a implica şi 
familia victimei. Însă Khalil replicase: 

— Este important să trimitem un mesaj limpede celor 
care sunt de aceeaşi credinţă cu noi, dar care lucrează 
pentru necredincioşi. Este voinţa lui Allah ca ei să moară şi 
ca familiile să plătească pentru păcatele lor. Khalil 
adăugase: E bine să moară acasă la ei, unde se simt cel 
mai în siguranţă. Asta e mesajul. 

Khalil îşi aminti de fotografia casei şi îl întrebă pe şofer: 

— Este posibil ca un funcţionar civil... sau poate un 
poliţist să-şi permită să locuiască în locul ăsta denumit 
Douglaston? 

Şoferul medită la întrebare şi răspunse: 

— Mda, cred că dacă şi soţia munceşte şi nu au parte de 
o mulţime de mucoşi. 

— Pardon? 

— Copii. 

— Înţeleg. 

I se spusese că soţia poliţistului Haytham era angajată 
undeva. În Libia nevestele nu lucrau, însă poliţiştii furau 
destul, aşa că trăiau cu toţii bine. Cât despre copii, 
Haytham avea o fiică, Nadia, care ar fi putut să fie acasă. 

Nu era greu să ucizi o persoană, ba chiar două. Însă trei 
oameni în aceeaşi casă însemnau complicaţii. Cele mai 
multe familii de musulmani aveau mulţi copii, dar polițistul 
ăsta, care era palestinian, adoptase prea multe obiceiuri 
americane. Şi, ca să-şi lungească lista păcatelor, alesese să 
muncească pentru această grupare numită Forţa de 
Intervenţie Antiteroristă. Era, de fapt, o ligă antiislamică 
de cruciați creştini şi sionişti, care-şi uniseră forţele într-o 
alianţă păcătoasă împotriva Islamului. Iar Jibral Haytham, 
care îşi schimbase numele după traducerea creştină în 
Gabriel, comisese cel mai mare păcat posibil împotriva 
religiei sale  oferindu-şi  necredincioşilor serviciile şi 
cunoştinţele despre Islam. 

Singura grijă a lui Khalil era ca nu cumva cineva din 
agenţia lui Haytham să ajungă la concluzia că Haytham se 
găsea şi el pe lista victimelor lui Khalil. Ultima dată când 
Khalil venise aici în misiunea lui de răzbunare, nu avusese 
nicio legătură cu Haytham, cu toate că şiia de acest 
trădător, pe care l-ar fi ucis dacă ar fi putut. Însă nu 
credea că FBl-ul se gândea la aşa ceva acum, ca să-l 
aştepte deja. Şi, conform lui Amir, care supraveghea casa, 
nu exista niciun semn că ar fi pe-acolo. 

Mintea lui reveni la Corey. Ca şi Haytham, Corey era 
poliţist, lucrând cu FBl-ul în această unitate antiteroristă. 
Din experienţa lui Khalil din Europa, poliţia era adesea mai 
periculoasă pentru unul ca el decât forţele interne de 
securitate sau agenţiile de informaţii. Poliţiştii gândeau 
altfel, iar uneori ajungeau la concluzii la care agenţii de 
informaţii nu erau instruiți să ajungă. 

Aşadar, era posibil ca acest Corey să nu fi crezut 
ameninţarea lui Khalil conform căreia chiar el urma pe 
lista omorurilor şi poate că polițistul se gândise la cine ar 
fi putut fi următoarea victimă. Dacă aşa stăteau lucrurile, 
poate că se gândise mai întâi la agentul FBI, George 
Foster. Sau poate că polițistul fusese atât de devastat 
sufleteşte, încât nu se mai gândise la nimic, cu excepţia 

soţiei moarte. În orice caz, Khalil avea să afle în curând 
dacă indivizii erau înaintea sau în urma lui. 

Singura persoană despre care FBl-ul ştia cu siguranţă că 
se află pe lista lui Khalil era răposatul domn Chip Wiggins. 
Ultima dată când Khalil fusese aici, FBl-ul - sau poate 
Corey - trăsese unele concluzii, aşa că îl aşteptaseră acasă 
la Wiggins, în California. 

De această dată însă, domnul Wiggins, care fusese 
ultimul pe lista lui Khalil, ajunsese primul. lar acum, 
căutându-l pe Wiggins după moartea  domnişoarei 
Mayfield, FBl-ul avea să afle că ajunsese de această dată 
prea târziu ca să-l mai salveze. Cei de pe urmă vor fi cei 
dintâi. 

Şoferul, Charles Taylor, îi zise pasagerului său israelian: 

— Aveţi şi nişte iranieni în zona aia. Știți, oameni care 
au evadat de acolo şi au strâns ceva biştari. Poate şi nişte 
paki. 

— Paki? 

— Pakistanezi. Arabi. Oameni de genul ăsta. Probabil, 
sperând la un bacşiş suplimentar de la domnul Gold, 
Charles Taylor adăugă: N-avem nevoie de astfel de oameni 
aici. Corect? 

— Corect. 

— Adică, după 11 septembrie... nu spun că nu sunt buni 
de nimic, dar... hei, aţi fost şi voi bombardaţi acolo, în 
Israel. Corect? 

— Corect. 

— Aceeaşi porcărie o să se întâmple şi aici. 

Cu siguranţă că da. 

CAPITOLUL 17 


Khalil se uită la ceas şi văzu că trecuseră douăzeci şi 
două de minute de când părăsiseră aeroportul. 

Cinci minute mai târziu, dispozitivul GPS emise o 
comandă verbală şi şoferul ieşi de pe autostradă într-o 
zonă rezidenţială. 

Khalil observă că reşedinţele de acolo păreau masive, 
multe făcute din piatră şi cărămidă. Copacii erau mari şi 
vegetaţia bogată şi bine întreţinută. Trădătorul Haytham 
trăia bine. 

— Opreşte maşina, te rog, zise Khalil. 

Şoferul trase pe dreapta. 

Khalil scoase telefonul moartei din geantă şi îl deschise. 
După câteva secunde se auzi un bâzâit şi Khalil văzu pe 
ecran un mesaj text. Apăsă butonul şi citi: 


NY ATIF - Agentul FBI Kate Mayfield, victimă a unei 
tentative de omor în Sullivan County, NY. Suspect posibil, 
Asad Khalil, cunoscut terorist, de naţionalitate libiană. 
Starea medicală a victimei secretizată. Verificaţi e-mail 
pentru detalii complete, actualizări şi instrucţiuni 
operaţionale, sau sunaţi Cent Op. Alertă chihlimbarie. 
Trimise BOLO şi APB. Walsh, SAC, 

NY ATTIF. 


Khalil închise telefonul şi îl puse înapoi în geantă. 

Aşadar, se gândi el, când au trimis mesajul ăsta încă nu 
ştiau că făcuse rost de telefonul mobil al femeii - iar 
mesajul fusese trimis tuturor agenţilor federali, inclusiv 
moartei. 

Sau... ştiau că el are telefonul mobil şi nu îl scoseseră 
din circulaţie deoarece sperau ca el să fie atât de idiot 
încât să folosească dispozitivul ca ei să-i poată urmări 
mişcările. Sau ca să-i trimită lui un mesaj fals. 

Se gândi la cuvintele „victimă a unei tentative de omor” 
şi „stare medicală secretizată”. Să fi însemnat că ea nu 
murise? Sau ei nu anunțau într-un simplu mesaj text faptul 
că ea era moartă? Chestia asta îl deranja pe Khalil, dar îşi 
scoase totul din minte şi se concentră asupra următoarei 
victime. 

Oare acel mesaj îl alertase pe Haytham asupra 
posibilităţii ca şi el să fie o ţintă? Poate că Haytham nu 
văzuse mesajul. Dar chiar dacă l-a văzut, de ce ar fi 
considerat că se află în pericol iminent? 

Instinctele, care nu-l trădau niciodată, îi spuneau lui 
Khalil că nu trebuie să se teamă că ar putea cădea într-o 
capcană la reşedinţa lui Haytham. Putea adulmeca 
pericolul, însă acum adulmeca doar sângele lui Jibral 
Haytham. 

Khalil formă un număr pe telefonul lui mobil. 

— Amir, răspunse o voce. 

Khalil rosti în engleză: 

— Domnul Gold. Cum se prezintă lucrurile acolo? 

— La fel, domnule, răspunse Amir. 

— Şi unde eşti acum? 

— Sunt parcat într-un loc de unde se poate vedea casa. 

— Şi nu a apărut nimic care să te neliniştească? 

— Nu, domnule. 

— Te voi suna din nou. Khalil închise telefonul şi îi spuse 
şoferului: O mică schimbare de plan. Trebuie să mă 
întâlnesc cu cineva care vine din oraş la gara Douglaston. 

— Nicio problemă. Şoferul apăsă destinația pe 
dispozitivul GPS şi spuse: E la câteva străzi de aici. 

În mai puţin de trei minute, şoferul trase în partea 
dinspre est a micii parcări din faţa gării Long Island 
Railroad Station. 

Khalil zări o staţie de taxiuri, însă nu se vedeau taxiuri în 
acea după-amiază de duminică. Câteva maşini şedeau 
pustii în parcare, iar peronul gării era pustiu. Pe o gheretă 
din plexiglas era un indicator pe care scria DOUGLASTON, 
la fel ca în fotografia pe care i-o arătase Malik. Malik avea 
multe surse libiene în New York, inclusiv şoferi de taxi şi 
chiar diplomaţi de la misiunea Libiei la ONU, iar Malik 
fusese cel care alesese acest loc, însă existau alte două 
locuri de rezervă dacă aici apărea vreo problemă. 

— Parchează aici, lângă duba asta, îi spuse Khalil 
şoferului. 

Şoferul trase în spaţiul de lângă o dubă mare care bloca 
vederea limuzinei dinspre şosea. 

Mulţumit că îşi putea încheia treaba aici, Khalil formă 
un număr pe telefon. Îi răspunse Amir. 

— Ne întâlnim în parcarea de la gara Douglaston, zise 
Khalil. 

Închise. 

— A spus cât durează? întrebă şoferul. 

— Câteva minute. 

Khalil luă o sticlă de plastic cu apă din buzunarul lateral, 
o deschise şi bău aproape tot conţinutul, cu excepţia 
câtorva centimetri de lichid de la fund. 

— Vreţi să trag până la peron? întrebă şoferul. 

— Nu. 

Khalil deschise geanta şi scoase de acolo pistolul 
automat Colt 45, primit de la răposatul lui compatriot în 
Santa Barbara. Celălalt avantaj al călătoriei aeriene cu 
avioane particulare era acela că puteai să transporţi arme 
de foc la bordul avionului fără să ştie ceilalţi sau să-i pese 
cuiva. 

— Vreţi să vă daţi jos şi să vă întâlniți cu omul pe peron? 
se interesă şoferul. 

— Nu. 

Khalil apăsă sticla de apă pe spătarul scaunului 
şoferului, tensionat din pricina dimensiunilor imense ale 
individului, în dreptul inimii omului. Privi în jur ca să se 
asigure că nu se vede nimeni prin preajmă. Era pe punctul 
să apese pe trăgaci, dar lăsă apoi Coltul să cadă înapoi în 
geantă şi scoase din buzunar Glockul domnişoarei 
Mayfield. Da, era mai bine ca testul balistic al FBI să arate 
că fusese arma ei. Introduse ţeava Glockului în gâtul 
sticlei. 

— Ies afară să fumez o ţigară, rosti Charles Taylor. 

— Poţi fuma aici. 

Khalil apăsă pe trăgaci, simțind reculul Glockului în 
mâna lui, în vreme ce sunetul camuflat al împuşcăturii 
umplu maşina. 

Taylor ţâşni în faţă, după care centura de siguranţă îl 
readuse la loc, iar capul îi căzu într-o parte. Khalil mai 
trase un glonţ prin sticla plină de fum, ca să fie sigur şi, 
din nou, trupul victimei ţâşni în faţă, prăbuşindu-se apoi pe 
spătarul de piele. Khalil inspiră adânc pe nări, savurând 
mirosul pulberii arse, apoi îşi băgă pistolul înapoi în 
buzunar. 

Impinse cele două cartuşe goale şi sticla fumegândă sub 
scaunul şoferului, îşi luă geanta, ieşi din maşină şi 
deschise portiera din dreptul şoferului. 

Cele două gloanţe de calibru 40 trecuseră prin corpul 
imens al şoferului şi se înfipseseră în bordul vehiculului. 
Cămaşa albă a lui Taylor era înroşită de sânge proaspăt, 
însă gloanţele bine plasate îi opriseră inima rapid şi nu 
sângerase excesiv. O treabă bună. 

Khalil găsi maneta pentru controlul scaunului şi îl 
înclină cât de mult putu. Apoi se întinse peste cadavru şi 
luă cele două ziare de duminică de pe scaunul pasagerului 
din dreapta, surprins de greutatea şi dimensiunile lor. 

Aşeză paginile din Newsday peste faţa şi trupul şoferului, 
convins că sângele nu avea să treacă prin hârtie. Înghesui 
celălalt ziar, Post, sub braţul omului; Khalil opri motorul, 
scoase cheile din contact şi închise portiera, după care 
blocă toate portierele cu telecomanda de închidere 
centralizată. Puteau trece multe ore, poate chiar întreaga 
noapte, până să-l observe cineva pe şoferul în uniformă 
adormit care îşi aştepta, probabil, clientul la gară. 

— Somn uşor, rosti Khalil. 

Apoi se îndreptă spre şoseaua de la marginea micii 
parcări, uitându-se la casele de pe cealaltă parte a străzii, 
observă un bărbat şi o femeie, la circa cincizeci de metri 
depărtare, cum îşi plimbau câinele şi doi copii pe biciclete 
pedalând către el. În Tripoli i se spusese că sabatul creştin 
era o zi liniştită în zonele rezidenţiale, iar acum părea că 
lucrurile stau exact aşa. După ce copiii trecură pe lângă el, 
Khalil văzu un grătar de canal şi lăsă cheile de la limuzină 
să cadă printre zăbrele. 

Se sprijini de un felinar, desfăcu ziarul şi citi un articol 
despre atentatele sinucigaşe cu bombă din Bagdad. Nu 
înţelegea la perfecţie engleza scrisă, dar articolul era scris 
cu vorbe simple, pe care le putea descifra. Însă nu-i plăcu 
folosirea cuvântului „terorist” sau descrierea atacurilor ca 
fiind „mişeleşti” Khalil ştia că era nevoie de curaj ca să 
devii martir şi, ca atare, îi admira pe bărbaţii şi chiar pe 
femeile care se sinucideau pentru Islam. lar dacă era să 
devină şi el un martir, era pregătit. 

Termină de citit articolul, amintindu-şi că trecuseră doar 
câteva săptămâni de când preşedintele american declarase 
sfârşitul războiului. Khalil i-ar fi putut spune acestuia că 
era vorba de un război fără sfârşit şi se întrebă de ce 
individul ăla arogant nu pricepea asta. 

Un taxi galben se apropie încet de el, apoi se opri la 
câţiva metri de Khalil. Acesta observă că semnul de „leşit 
din tură” de pe maşină era aprins. Şoferul cobori geamul 
din dreptul lui şi întrebă: 

— Domnul Gold? 

Khalil dădu din cap şi se urcă în taxi în spatele şoferului. 

Zise, în arabă: — Talia mimshee. Dă-i drumul. 

Şoferul merse mai departe de-a lungul străzii, iar Khalil 
zise: 

— Du-mă la casă. 

— Da, domnule. 

Amir aruncă o privire, prin oglinda retrovizoare, către 
pasagerul său. Nu-l cunoştea pe acel om, ştia doar că e 
libian ca el, un prieten al unui prieten. lar prietenul cu 
pricina îi spusese clar lui Amir că acest om, care dintr-un 
motiv ascuns se dădea drept evreu, era un personaj foarte 
important, iar Amir fusese ales să aducă un serviciu ţării 
lui ajutând acest compatriot. De asemenea, omul avea să-i 
dea o mie de dolari ca să-şi dovedească aprecierea. 

Amir aruncă din nou o privire în oglinda retrovizoare. 
Ochii individului erau negri ca noaptea, dar păreau să ardă 
ca nişte tăciuni. 

— Uită-te la drum. Nu la mine. 

— Da, domnule. 

Înaintară încet, iar Amir efectuă câteva viraje prin 
cartierul liniştit. 

Da, îşi zise Khalil, era o zi a familiei şi poate că 
americanii se duceau la biserică dimineaţa, după care 
urmau ritualurile seculare ale sabatului creştin - mersul în 
parc sau la plajă, unde bărbaţi, femei şi copii stăteau pe 
jumătate dezbrăcaţi în faţa altor familii. Şi, bineînţeles, 
exista obiceiul cumpărăturilor de duminică. Americanii 
făceau cumpărături şapte zile pe săptămână, dimineaţa, la 
prânz şi noaptea, inclusiv în zilele lor de sabat şi în cele de 
sărbătoare. 

În Tripoli, Malik îi spusese: 

— Sunt vreo două sute cincizeci de milioane cu totul, dar 
consumă întreaga planetă. Banii sunt zeul lor, iar 
cheltuirea banilor reprezintă datoria lor sfântă. Mai ales 

femeile sunt ca nişte lăcuste într-un lan de grâne, 
adăugase Malik. 

Khalil îşi luă gândurile de la Malik şi reveni la şoferul de 
taxi care şedea în faţa lui. 

— Ţi-ai păstrat credinţa aici? îl întrebă pe Amir. 

— Bineînţeles, domnule. La fel soţia şi cei şase copii ai 
mei. Răspundem la chemarea de rugăciune de cinci ori pe 
zi şi citim din Coran în fiecare seară. 

— De ce te afli aici? 

— Pentru bani, domnule. Banii necredincioşilor. Îi trimit 
familiei mele din Tripoli. În curând, ne vom întoarce cu 
toţii în ţara noastră, cu voia lui Allah. Adăugă: Pacea să 
pogoare asupra lui. 

Amir coti pe o stradă aliniată de copaci şi case de 
cărămidă şi zise: 

— Casa e mai sus, pe partea asta a drumului. 

— Ai cadoul meu? întrebă Khalil. 

— Da, domnule. 

Omul luă o pungă neagră din plastic de pe podea şi i-o 
dădu pasagerului. 

Khalil deschise punga şi extrase de acolo un buchet de 
flori învelit în hârtie verde şi celofan. Scoase din geantă un 
cuţit de vreo douăzeci de centimetri şi îl ascunse cu lama 
în faţă în buchet. 

— Opreşte la casă, apoi parchează undeva de unde poţi 
vedea toată strada, îi zise lui Amir. Mă suni dacă se 
apropie vreo maşină de poliţie sau altcineva. 

— Da, domnule. 

Amir opri în faţa unei case de cărămidă, cu etaj şi cu o 
uşă de intrare albastră, pe care Khalil o recunoscu din 
fotografie. 

Khalil cercetă zona din jurul lui cu privirea, dar nu zări 
nimic care să-l alarmeze. Mai important decât asta, nu 
simţi niciun pericol. Cu toate astea, mesajul fusese 
recepționat cu siguranţă şi de telefonul lui Haytham. Poate 
că individul fusese şi sunat acasă. 

Un om mai prudent ar fi plecat în acea clipă de acolo, 
dar prudenta era doar un alt nume pentru laşitate. 

Se dădu repede jos din taxi, cu florile în mâna stângă şi 
Glockul în buzunarul din dreapta al hainei. Işi înfipsese 
Coltul 45 la centură pe sub haină. 

Merse de-a dreptul pe aleea care ducea către casă, unde 
erau parcate două maşini. Dacă îl vedea cineva, nu ar fi 
avut nicio suspiciune: era un bărbat bine îmbrăcat care se 
îndreaptă cu flori în mână către casa unui prieten. Khalil i- 
ar fi putut mulţumi fostului său instructor, Boris rusnacul, 
pentru ideea cu florile, despre care Boris spunea că este 
un truc vechi şi testat al KGB-ului. 

— Despre un om cu flori în mână şi zâmbet pe faţă nu 
crede nimeni că este periculos, îi spusese Boris. 

Da, Khalil urma să-i mulţumească personal lui Boris 
înainte de a-i scoate inima din piept. Zâmbi. 

În capătul aleii se găsea un garaj, iar între casă şi garaj 
se afla un gard alb cu o poartă de acces. Khalil văzuse 
imaginea aeriană a casei şi îşi aduse aminte că 
proprietatea din spate era înconjurată de un zid înalt şi de 
arbuşti impozanţi şi că exista o verandă cu mobilier şi 
aparate de gătit în aer liber. Conform lui Malik, Khalil se 
putea aştepta ca familia să fie afară, iar acea familie nu 
deţinea niciun câine. Khalil auzi acum muzică venind din 
spate, muzică western, neplăcută pentru urechile lui. 

Făcu un pas dincolo de perimetrul casei şi se zgâi peste 
gardul jos, în vreme ce se scotocea după pistolul Glock. 
Dacă îl aşteptau, aveau să se arate exact în acest moment. 
Însă nu se vedea nimeni pe verandă, aşa că el deschise 
poarta şi merse iute către uşa din spate a casei. Apoi îşi 
dădu seama că muzica venea din spatele lui, aşa că se 
întoarse către un şezlong care se întindea într-o direcţie 
oarecare. Pe şezlong stătea întinsă o fată de circa 
cincisprezece ani, zăcând la soare, aproape dezbrăcată, 
îmbrăcată doar cu un costum de baie alb şi minuscul, aşa 

cum Khalil văzuse prin Europa. Zări pe sol, lângă fată, 
aparatul care emitea muzică. Fata părea să doarmă. 

Păşi către fată, pe care o recunoscu din fotografii ca 
fiind Nadia, fiica lui Haytham. In vreme ce se apropia de 
ea, aruncă priviri furişe înapoi către casă, dar nu zări pe 
nimeni la ferestre sau la uşă. _ 

Se opri lângă fată şi îi măsură trupul cu privirea. In 
Libia, ea ar fi fost biciuită pentru goliciune, iar mama şi 
tatăl ei ar fi fost şi ei biciuiţi pentru că îi permiteau să stea 
aşa. Mama ei ar fi putut chiar să fie executată, dacă aşa ar 
fi hotărât tribunalul Sharia. Nu mai contează, îşi spuse 
Khalil, oricum o să moară cu toţii în scurt timp. Scoase 
cuțitul din buchetul de flori. 

Probabil că fata îi simţi prezenţa sau sesiză că se 
interpusese ceva între ea şi soare, căci deschise ochii. 

Nu văzu cuțitul; zări doar chipul lui Khalil şi buchetul 
întins spre ea. Deschise gura, iar în acea clipă Khalil 
înfipse cuțitul în pieptul ei gol, printre coaste, adânc în 
inimă. Fata se holbă la el, din gura deschisă ieşi doar un 
sunet scurt şi slab, iar corpul abia îi tresări. Khalil răsuci 
cuțitul şi îi dădu drumul, apoi aruncă florile pe pieptul 
fetei. 

Se răsuci pe călcâie, scoase pistolul Glock şi se duse 
direct înspre uşa protejată cu plasă contra ţânţarilor. 

Răsuci mânerul broaştei descuiate şi păşi într-un 
vestibul din spate, plin cu jachete şi pantofi. In dreapta era 
o arcadă prin care se zărea o bucătărie, iar în bucătărie 
văzu spatele unei femei aplecate deasupra unei chiuvete. 
Femeia purta pantaloni scurţi, o bluză fără mâneci şi avea 
picioarele goale. Părea să pregătească masa. 

Khalil se apropie de deschizătură. Putea cerceta acum 
întreaga bucătărie, şi văzu că nu mai era nimeni acolo în 
afară de femeie. Se concentră pe o altă arcadă deschisă 
care ducea către partea din faţă a casei şi auzi strigătele 
unei mulţimi - un eveniment sportiv la radio sau la 
televizor. 

Khalil ascunse pistolul în palmă, păşi în bucătărie şi făcu 
doi paşi lungi către femeie. 

— Nadia? întrebă femeia. 

Când îşi întoarse privirea peste umăr, Khalil îi puse o 
mână peste gură şi cealaltă mână pe ceafă, după care o 
strivi cu brutalitate pe femeie de chiuvetă. Khalil zări un 
cuţit în mâna ei, dar înainte ca ea să-l ridice, îi răsuci capul 
până ce femeia aproape ajunse cu faţa spre el. Privirile li 
se întâlniră o secundă înainte ca libianul să simtă cum 
gâtul femeii trosneşte sinistru, după care cuțitul căzu din 
mâna ei. 

Femeia începu să tresară spasmodic, iar Khalil o lăsă 
încet să cadă pe podea, unde ea îşi continuă mişcările 
necontrolate. 

Privirile li se întâlniră din nou, iar el se uită la ea câteva 
secunde, încercând să determine dacă femeia avea să 
moară sau o să rămână infirmă de la gât în jos pentru 
totdeauna. Pentru el nu mai conta, deşi ar fi preferat ca ea 
să-şi petreacă restul vieţii într-un cărucior cu rotile. Într-un 
an sau doi, îşi zise el, picioarele şi braţele ei goale nu ar 
mai fi arătat la fel de apetisante pentru un bărbat. 

Khalil scoase pistolul Glock şi trecu pe sub arcada care 
ducea către un hol. Înainte se vedea uşa din faţa casei, 
spre dreapta era o scară, iar spre stânga o deschizătură 
mare din direcţia căruia se auzea transmisia evenimentului 
sportiv. 

Străbătu holul şi intră în living, cu arma în mâna întinsă. 
Pe canapeaua din faţa lui stătea întins un bărbat, mai mult 
ca sigur Jibral Haytham. Individul era îmbrăcat cu 
pantaloni scurţi şi un tricou albastru, iar în picioare nu 
avea nimic. Şedea cu faţa spre televizor, unde se 
transmitea în acele momente o reclamă la bere. De fapt, pe 
măsuţa de cafea de lângă Haytham se vedea o cutie de 
bere. Jibral Haytham dormea, iar Khalil îşi zise că ar fi 
putut să-i înfigă rapid un glonţ în cap şi să-şi vadă mai 
departe de celelalte treburi. Insă anticipase o formă 


175 


oarecare de conversaţie, de ar fi fost posibil - iar acum 
aceasta părea posibilă. 

Se duse spre individul care dormea şi fu mulţumit să 
constate că nu exista nicio armă în apropiere, deşi zări un 
telefon mobil pe măsuţa de cafea - un Nextel, la fel cu cel 
pe care îl luase de la nevasta lui Corey. Ridică telefonul şi 
văzu că era anunţat un mesaj text pe ecran. Khalil apăsă 
butonul şi apăru mesajul - cel de la Walsh pe care îl mai 
văzuse şi pe telefonul nevestei lui Corey. Alerta sosise la 
timp pentru Jibral Haytham, dar din nefericire pentru 
acesta, îl prinsese dormind sau poate că nu evaluase cum 
trebuie conţinutul mesajului şi importanţa lui în ceea ce-l 
priveşte. 

Pe măsuţă se mai găsea un portofel, pe care Khalil îl luă 
şi-l băgă alături de telefon în buzunarul lui. Se uită la 
tricoul lui Haytham şi văzu că pe el era imprimată o 
imagine a Turnurilor Gemene în culori aurii, şi cuvintele 
„Forţa de Intervenţie Antiteroristă NYPD/FBI”. Sub asta 
era scris „9/11 - Nu vom uita niciodată” 

Khalil scuipă pe tricou, apoi se aşeză pe un fotoliu cu 
faţa spre canapea. Îşi urmări cu privirea victima câteva 
secunde, după care se uită înjur, prin încăpere. 

În ţara lui, acea casă cu două niveluri, cu grădină 
proprie ar fi reprezentat locuinţa unui om cu destule 
posibilităţi materiale. Aici existau sute, dacă nu mii de 
astfel de case aparţinând oamenilor obişnuiţi, cu maşini pe 
alee, televizoare şi mobilier de calitate. Khalil înţelegea de 
ce atâţia credincioşi din naţiunile mai sărace ale Islamului 
emigraseră către America - ţara creştinilor şi a evreilor - 
şi nu-i condamna, câtă vreme ei îşi păstrau obiceiurile şi 
credinţa. De fapt, într-o bună zi, America avea să ajungă ca 
Europa Occidentală, pe care acum Islamul o socotea 
cucerită fără vărsare de sânge. 

Însă Haytham se lăsase corupt până în măduva oaselor 
de această naţiune depravată moral, trăind printre evrei şi 

barbari şi vânzându-şi sufletul duşmanilor Islamului. 
Recită cu voce tare un proverb din Coran: 

— Credincioşi, să nu vă faceţi prieteni nici printre evrei, 
nici printre creştini. 

Gabriel Haytham se agită pe canapea. 

Televizorul reveni la evenimentul sportiv pe care Khalil 
reuşi acum să-l identifice ca fiind un meci din liga 
naţională americană de baseball. Într-adevăr, jocul ăsta se 
desfăşura atât de lent, că ar fi adormit pe oricine. 

Khalil observă o telecomandă pe măsuţă lângă cutia de 
bere. lÎntinse mâna, o luă şi o examină, apoi închise 
televizorul. 

Gabriel Haytham se agită din nou, apoi căscă, se ridică 
în capul oaselor şi se holbă la ecranul stins. Părea confuz. 
Se întinse după telecomandă şi atunci îl observă pe Asad 
Khalil în fotoliul de alături. 

Haytham se îndreptă brusc şi îşi cobori picioarele de pe 
canapea. 

— Cine dracu' eşti? 

Khalil scoase pistolul Glock din buzunar şi îl îndreptă 
către Haytham. 

— Într-adevăr, vin din iad. Nu mişca sau te ucid. 

Gabriel Haytham se concentră asupra armei, apoi se uită 
la intrus. 

— Poţi să iei ce vrei... spuse. 

— Taci din gură. Vei şti ce vreau când vei şti cine sunt. 

Haytham se holbă la chipul intrusului, iar Khalil îşi dădu 
seama că individul îl recunoscuse. Gabriel Haytham dădu 
din cap, apoi rosti cu voce joasă: 

— Unde e soţia mea? 

Din experienţă, Khalil ştia că, dacă mărturisea că 
persoanele iubite sunt moarte, potenţiala victimă devenea 
iraţională şi uneori agresivă, aşa că răspunse: 

— Soţia şi fiica ta sunt în siguranţă. 

— Vreau să le văd. 

— O vei face. În curând. Dar, mai întâi, trebuie să 
răspunzi la câteva întrebări. Spuse apoi: Agenţia ta te-a 
contactat cu privire la vestea întoarcerii mele? 

Haytham încuviinţă. 

— Dacă spui adevărul, de ce dormi? Khalil zâmbi şi 
spuse: Ar trebui să fii mai alert. Scoase telefonul lui 
Haytham din buzunar şi citi mesajul de pe ecran, apoi zise, 
în arabă: Dacă ai fi fost treaz ca să citeşti asta, atunci 
poate că nu ţi-ai aştepta acum moartea. Haytham nu-i 
răspunse, iar Khalil aruncă o privire cutiei de bere şi rosti, 
din nou în arabă: De ce bei alcool? Întunecă mintea şi te 
face somnoros. Vezi? 

Gabriel Haytham din nou nu răspunse, însă privirea lui 
se furişă înnebunită prin încăpere. 

Khalil ştia că individul caută o ieşire din situaţia asta şi 
calcula distanţa dintre ei, gândindu-se la o mişcare 
agresivă. Khalil se ridică, dar înainte de a se putea 
îndepărta, Haytham îşi puse mâinile sub măsuţa de cafea, 
aruncând-o înspre Khalil, după care sări la atac. 

Khalil se feri de măsuţă în vreme ce Haytham se repezi 
spre el. Trase un singur glonţ în pieptul omului, ratându-i 
inima. Înainte de a putea trage din nou, Haytham îl prinse 
pe Khalil cu mâinile de braţul drept şi cei doi se luptară 
câteva secunde, după care Khalil simţi cum rănitul 
slăbeşte strânsoarea. Khalil se eliberă şi se îndepărtă. 

Gabriel Haytham era nesigur pe picioare, cu mâna 
stângă peste rana sângerândă din piept şi cu dreapta 
întinsă către atacator. Din gură începu să-i curgă sânge. 

Khalil ştia că bătălia luase sfârșit şi acum nu-i mai 
rămânea decât să rostească o condamnare finală pe care 
trădătorul să o ia în iad cu el. Rosti în arabă: 

— Ai întors spatele credinţei tale şi ţi-ai vândut sufletul 
necredincioşilor. Pentru asta, Jibral Haytham, vei muri şi 
vei arde în iad. 

Genunchii lui Gabriel Haytham cedară şi omul se 
prăbuşi pe podea, holbându-se la Khalil. 

Acesta îi mai spuse: 

— Nevasta ta şi curva de fiică-ta sunt moarte, iar tu li te 
vei alătura în curând. 

Haytham strigă cu o voce surprinzător de puternică: 

— Ticălosule! 

Încercă să se ridice, dar recăzu în genunchi, scuipând 
sânge. 

Khalil aţinti pistolul Glock spre faţa lui Haytham şi zise: 

— Te voi ucide cu arma colegei tale creştine, 
domnişoara Mayfield, pe care, de asemenea, o vei întâlni în 
iad. 

Sângele bolborosi printre buzele lui Haytham în vreme 
ce el rosti cu voce stinsă, în arabă: 

— Tu vei arde în iad... tu, Khalil... 

Khalil aţinti arma spre fruntea lui Haytham, dar înainte 
de a apăsa pe trăgaci, auzi telefonul din buzunarul lui 
sunând. Scoase telefonul lui Haytham din buzunar şi se 
uită la ecran. Acolo scria „ATTF-3” 

Se uită din nou la Haytham, care continua să stea 
îngenuncheat, acum cu ambele mâini apăsate pe rană, iar 
sângele continua să se scurgă printre degetele lui. 

Telefonul se opri, iar o secundă mai târziu se auzi un 
„beep” 

Aşadar, îşi spuse Khalil, poate că acest apel către 
Haytham fusese ca să-l avertizeze, iar dacă aşa stăteau 
lucrurile, atunci poliţia era la doar câteva minute 
depărtare. 

Băgă înapoi în buzunar telefonul lui Haytham, apoi se 
folosi de propriul telefon mobil şi îl sună pe Amir, 
spunându-i: 

— Vezi vreo maşină de poliţie? Ceva activitate 
neobişnuită? 

— Nu. Aş fi... 

— Vino repede. 

Închise, ridică pistolul Glock şi trase un singur glonţ în 
fruntea lui Haytham, apoi se duse repede la fereastra din 
faţă a casei şi se uită pe stradă. 

Telefonul lui Haytham sună din nou, apoi sună un 
telefon din bucătărie. Da, gândi Khalil, erau aproape de el 
acum. 

Dacă venea poliţia, Khalil putea ieşi prin spatele casei şi 
putea evada sărind gardul către proprietatea învecinată. 
Sau îi putea aştepta acolo pe poliţişti. Dacă veneau doar 
doi oameni într-o singură maşină de patrulă, îi putea ucide 
cu uşurinţă în vreme ce se apropiau de casă. Era 
întotdeauna mai uşor să ucizi decât să fugi. 

Aşteptă. 

CAPITOLUL 18 


Khalil ieşi pe uşa din faţă, străbătu iute aleea şi se urcă 
în taxi. 

— Dă-i drumul. 

Amir porni în trombă spre stradă. 

— Nu te grăbi. Mergi calm pe stradă, îi spuse Khalil. 

Îşi continuară mersul şi, în mai puţin de un minut, 
înaintea lor apăru o maşină de poliţie alb cu albastru, care 
se îndrepta spre ei. 

— Domnule...? 

— Mergi mai departe. 

Maşina de poliţie venea rapid, dar nu avea sirena sau 
luminile pornite. 

În vreme ce automobilul se apropie, Khalil văzu doi 
oameni în uniformă - o femeie la volan şi un bărbat alături 
de ea. Cei doi discutau între ei şi păreau complet 
neinteresaţi de taxiul pe care-l depăşiseră. 

Când maşina de poliţie trecu pe lângă ei, Khalil îşi 
întoarse capul şi privi în altă parte. 

— Uită-te în oglinda retrovizoare şi spune-mi ce vezi, îi 
zise el şoferului. 

Amir se uită şi după câteva secunde raportă: 

— Maşina încetineşte... da, a întors şi s-a oprit în faţa 
casei. 

— O să mergem acum în Manhattan. 

— Da, domnule. 

În câteva minute ajunseră pe rampa de intrare către 
şoseaua de viteză Long Island Expressway, îndreptându-se 
înspre vest, către Manhattan. 

Khalil scoase telefonul lui Haytham din buzunar. Până în 
acel moment, evident, poliţia îl găsise pe Haytham mort. În 
cele din urmă, vor descoperi că lipsea telefonul lui mobil, 
drept care aveau să urmărească semnalul. Astfel că 
trebuia să închidă telefonul. Insă, înainte de asta, examină 
dispozitivul. Era identic cu telefonul femeii moarte, aşa 
cum observase, şi nu se deosebea de alte telefoane mobile 
- cu excepţia faptului că acest model, folosit de agenţii 
federali, dispunea de o caracteristică suplimentară care 
permitea utilizatorului să efectueze transmisii radio 
individuale către un celular similar. 

I se arătase în Tripoli cum să procedeze, aşa că accesă 
lista de contacte, care era o facilitate suplimentară faţă de 
lista de contacte a telefonului. Parcurse lista şi văzu o serie 
de prenume şi nume, urmate de numere cu o cifră sau 
două. Observă numele, „Corey, John” şi „Corey, Kate”, 
precum şi „Walsh, Tom”, şi alţi treizeci sau patruzeci de 
oameni despre care presupunea că erau agenţi federali. 

În curând telefonul avea să fie scos din uz, aşa că acea 
listă de contacte avea să devină inutilă, dar, ca să se 
amuze un pic, Khalil simţi imboldul de a face un apel radio 
câtă vreme mai putea, aşa că îl sună pe Walsh, şeful 
agenţiei. 

Omul răspunse aproape imediat şi spuse: 

— Gabe, te căutam. Ai primit mesajul meu despre Kate? 

— Da, replică Khalil. Care e starea ei? replică Khalil. 

— E... cine e acolo? 

— Gabe. 

— Cine naiba e acolo? 

— Aici e Jibral Haytham şi vă sun din iad, domnule, 
răspunse Khalil zâmbind. Vă aştept aici, domnule Walsh. 

— Unde e Gabe? Cine...? 

— Du-te dracului, rosti Khalil în arabă. 

După care închise telefonul. 

Da, îşi spuse el, îl căutau pe domnul Haytham, iar acum 
dăduseră de el şi de familia lui. 

Khalil şi Amir merseră mai departe în tăcere. După o 
vreme, Amir îşi drese glasul şi întrebă în arabă: 

— Care e destinaţia dumneavoastră din Manhattan, 
domnule? 

— World Trade Center. 

Amir nu replică. 

Khalil îl instrui: 

— Nu vreau să trecem pe la cabinele cu plată. 

— Da, domnule. O vom lua peste podul Brooklyn şi peste 
fluviu. 

Îşi continuară drumul, iar Khalil se apucă să inspecteze 
conţinutul portofelului lui Haytham. Găsi ceva bani şi 
permisul acestuia de conducere. Mai găsi legitimaţia de 
poliţist, precum şi legitimaţia de agent federal în cadrul 
ATTF. Khalil se uită la cele trei poze din portofel: într-una 
era fata lui, Nadia, iar în alta era soţia lui, care parcă se 
numea Farah, nume care însemna „bucurie”. A treia poză 
arăta familia împreună. Rupse fotografiile în bucăţi şi le 
aruncă pe geamul maşinii. 

Ultima dată când fusese în America, autorităţile 
avuseseră nevoie de mult mai multă vreme ca să înţeleagă 
ce căuta el acolo - dar, de această dată, înţelesesem. Iar el 
era bucuros că se întâmplase aşa. Jocul devenea acum mai 
interesant şi îi producea mult mai multă satisfacţie. 

Khalil reveni la telefonul lui Haytham şi deschise lista de 
contacte. Formă numărul de acasă al lui Haytham. 

După două apeluri, îi răspunse o voce masculină: 

— Alo. 

— Domnul Haytham este acasă? se interesă Khalil. 

— Cine e la telefon? 

— Aici e domnul Gold. Cine sunteţi? 

Omul nu răspunse la întrebare şi zise: 

— Domnul Haytham nu poate veni la telefon. 

Nu, gândi Khalil, nu poate. Întrebă cu voce tare: 

— Atunci, doamna Haytham? Sau Nadia? 

— Nu pot veni la telefon. Sunteţi rudă cu familia 
Haytham? 

— Nu, răspunse Khalil zâmbind. Şi dumneavoastră, cine 
sunteţi, domnule? 

— Aici e poliţia. Mă tem că a intervenit un... deces în 
familie. 

— Îmi pare rău să aud asta. Cine a murit? 

— Nu pot divulga această informaţie, domnule. De unde 
sunaţi? 

— De fapt, sun de pe telefonul mobil al domnului 
Haytham. 

— Dumneavoastră... cum? 

— Vă rog să-i spuneţi domnului John Corey şi celor din 
Forţa de Intervenţie Antiteroristă că Asad Khalil îi va face 
lui următoarea vizită. Promit. 

Khalil închise de tot telefonul mobil şi se uită la Amir, 
care pretindea că se concentrează la drum. Amir auzise 
fiecare cuvânt, evident, iar în mintea lui nu putea exista 
vreo îndoială privind cele petrecute mai devreme în acea 
casă. 

Khalil se întinse peste scaun şi luă telefonul lui Amir din 
buzunarul de la cămaşa omului. Telefonul lui Amir 
recepţionase prea multe apeluri de la telefonul lui Khalil. 

Khalil îşi luă geanta şi se dădu jos din taxi. Individul de 
pe trotuar se găsea acum la mai puţin de treizeci de metri 
de el, iar Khalil porni într-acolo. Omul în mod clar nu 
observase nimic din cele petrecute în taxi, iar Khalil nu 
dorea să fie obligat să-l omoare pe stradă, dar aşa ceva 
putea deveni necesar. Trecu pe lângă individ, pe trotuar, şi 
se uită după el în vreme ce acesta se apropia de taxi. 

Individul aruncă o privire spre maşină, dar îşi continuă 
mersul, iar Khalil merse mai departe, înspre colţul cu 
strada Church. Se uită din nou înapoi şi fu uluit când îl 
văzu pe Amir afară din taxi, cu şapca încă pe cap, dând 

neajutorat din braţe şi încercând să se ţină pe picioare 
pentru a face câţiva paşi. Individul care trecuse de taxi îşi 
continua mersul netulburat, fără să-şi dea seama că Amir 
se prăbuşea pe stradă, în spatele lui. 

Khalil îşi continuă drumul către colţul străzii, 
blestemând faptul că alesese un asemenea instrument ca 
să ucidă şi gândindu-se că poate Glockul ar fi fost o 
alegere mai bună pentru amândoi. În orice caz, treaba 
fusese completată fără prea mare dificultate. Când dădu 
colţul pe strada Church, îşi dădu seama că nu-l mai păştea 
niciun pericol. Aruncă mobilul lui Amir într-un canal şi îşi 
continuă drumul. 

Pe strada Church se vedeau câteva maşini şi câţiva 
pietoni. Observă că mulţi oameni se strânseseră câteva 
străzi mai departe, în apropiere de platforma acoperită, de 
unde se putea privi locul în care jihadiştii dobândiseră 
marea lor victorie asupra americanilor. Îşi înteţi mersul, 
nerăbdător să vadă şi el asta. 

În vreme ce mergea, se gândi la cele petrecute cu câteva 
minute mai devreme. Învăţa ceva de fiecare dată când 
omora un om; învăţa cum se comportă oamenii în clipa 
morţii, un fapt interesant, dar nu şi instructiv. Il preocupau 
mai ales tehnicile morţii - instrumentul folosit, alegerea 
locului şi a momentului, urmărirea victimei, abordarea ei 
şi, bineînţeles, decizia de a-și omori victima repede şi fără 
dureri sau, dimpotrivă, încet şi dureros. Să fi fost vorba de 
afaceri sau de plăcere? Ştiuse că moartea lui Amir nu avea 
să survină instantaneu, dar ar fi trebuit să fie mai rapidă şi 
relativ lipsită de durere. Cu toate astea, omul se agăţase 
de viaţă şi îşi provocase singur chinuri inutile. Îşi aminti că 
Boris fusese cel care, cu mulţi ani în urmă, îl încurajase să 
aleagă un spărgător de gheaţă în anumite circumstanţe. 
Boris îi spusese: 

— Este uşor de ascuns, este rapid şi tăcut şi penetrează 
orice parte a corpului. De asemenea, aproape că nu lasă 

urme de sânge şi este întotdeauna fatal dacă lovitura este 
administrată în creier sau în inimă. 

Khalil va trebui să-i povestească atotcunoscătorului 
Boris ce se întâmplase cu Amir. Poate chiar avea să-i 
demonstreze rusului problema pe viu. 

Se gândi şi la nevasta lui Corey, mulţumit fiind de 
metoda lui, care întotdeauna-i impresiona pe colegii şi 
compatrioţii lui Khalil, băgând spaima, totodată, în inimile 
duşmanilor. Regreta doar faptul că moartea femeii fusese 
relativ lipsită de durere şi poate prea rapidă. Cât despre 
Corey, acesta avea să implore moartea după ce Khalil va 
termina cu el. Cerea ceva efort, dar producea atâta 
plăcere! 

Khalil ajunse în zona platformei şi văzu un şir de trepte 
care urcau spre vârf. Se luă după un cuplu de tineri 
îmbrăcaţi în pantaloni scurţi şi tricouri. Cei doi se ţineau 
de mâini. În Europa, văzuse bărbaţi şi femei intrând în 
catedrale creştine şi expunându-şi picioarele dezgolite şi 
se întrebă dacă exista ceva sacru pentru acei oameni. 

Urcă treptele şi văzu că platforma era acoperită şi că 
erau vreo cincizeci de oameni acolo, cei mai mulţi 
îmbrăcaţi la fel de ireverenţios precum tânărul şi tânăra 
din faţa lui. De asemenea, observă că aproape toţi oamenii 
aveau aparate foto, cu care pozau gaura imensă din 
pământ, iar unii oameni se pozau în faţa aparatelor, 
ținându-se de balustradă, având ca fundal locul 
dezastrului. 

In diverse locuri erau înfipte indicatoare scrise de mână, 
iar pe unul dintre acestea se putea citi: „LOC SACRU - VĂ 
RUGĂM SĂ DOVEDIŢI RESPECT.” 

Khalil îşi aduse aminte că în Europa existau 
avertismente similare, prin care se cereau păstrarea liniştii 
şi respect. Işi aminti că asemenea avertismente i se 
păruseră inutile; cu siguranţă ele ar fi fost inutile într-o 
moschee. 

Pe un alt indicator se putea citi: „AICI AU MURIT 
APROAPE TREI MII DE NEVINOVAȚI, BĂRBAŢI, FEMEI ŞI 
COPII, DUPĂ UN ATAC DE O FEROCITATE DE 
NEDESCRIS. RUGAŢI-VĂ PENTRU EI.” 

Khalil intenţiona, mai degrabă, să se roage pentru cei 
zece oameni din cele două avioane, care deveniseră martiri 
aici pentru cauza Islamului. 

Observă, de asemenea, mai multe aranjamente florale 
prinse de balustrade, iar asta îl făcu să se gândească la 
fata lui Haytham. O tânără frumoasă, dar, în mod evident, 
nu una modestă. Cea mai mare pedeapsă era întotdeauna 
rezervată celor cărora li se oferise lumina, dar care 
preferaseră să se întoarcă cu spatele la ea. Nu exista loc în 
paradis pentru familia Haytham; doar în focurile iadului 
veşnic. 

Asad Khalil se uită la golul imens de sub el. Fu surprins 
să constate că nu mai rămăsese pic de moloz, iar pământul 
era golaş, deşi marginile gropii erau străjuite de ziduri din 
beton, care se ridicau din fundul gropii până la suprafaţă, 
pe o înălţime de poate cincizeci de metri. O rampă largă de 
pământ ducea în interiorul excavaţiei, iar Khalil văzu 
camioane şi echipamente nemişcate în fundul gropii. 

Privi înspre locul unde fusese Turnul Nordic şi îşi aminti 
cum fusese atacat prima dată, pe 26 februarie 1993: o 
camionetă, plină cu explozibil, fusese detonată în parcarea 
subterană. Daunele produse clădirii fusese infime şi nu 
produseseră mai mult de şase morţi, deşi fuseseră răniţi 
peste o mie de oameni. Adepții jihadului erau îngrijoraţi că 
acest atac eşuat ar fi putut fi un avertisment pentru 
americani, care şi-ar fi putut da seama că turnurile aveau 
să devină din nou ţintă cândva. Însă americanii nu 
trăseseră asemenea concluzii, deşi Khalil credea că până şi 
un idiot ar fi trebuit să-şi dea seama ce se plănuia pentru 
data următoare. 

Khalil se uită dincolo de groapa căscată, la clădirile 
avariate care mărgineau zona distrusă. Apoi se uită la cer, 

către locul unde se înălţaseră cele două turnuri şi-şi aminti 
de imaginile pe care le văzuse cu oameni sărind din 
clădirile în flăcări ca să-şi găsească moartea sute de metri 
mai jos. Întreaga lume văzuse acele imagini şi pretutindeni 
existaseră manifestări publice de simpatie, de şoc, de 
groază şi de multă furie. În particular însă, iar uneori şi 
public, văzuse şi auzise alt gen de emoţii exprimate, care 
nu manifestau deloc simpatie faţă de americani. De fapt, în 
rândurile unor popoare se declanşase multă bucurie, şi nu 
fusese vorba doar despre musulmani. Americanii nu erau 
chiar atât de iubiţi precum credeau ei sau precum ar fi 
dorit să fie. lar când descoperiră acest lucru, păreau 
singurii mirati. 

Un bărbat de vârstă mijlocie, care stătea lângă el, îi zise 
soţiei lui: 

— Ar trebui să-i lichidăm pe toţi nemernicii ăştia. 

— Harold, nu spune asta. 

— De ce nu? 

Femeia părea să-şi dea seama că bărbatul care stătea 
aproape de ei putea fi un străin. Poate chiar un musulman. 
Îşi înghionti soţul, îl luă de braţ şi se îndepărtă. 

Khalil zâmbi. 

Observă un mic grup de tineri şi tinere îmbrăcaţi cu 
tricouri pe care se vedea chipul unui bărbos şi pe care 
scria „Ce ar face lisus?” 

Khalil îşi zise că întrebarea era foarte bună. Deşi el 
studiase cărțile creştine, cărţi sfinte pentru toți 
musulmanii, la fel cum erau cărţile ebraice, nu găsise 
nicăieri un răspuns satisfăcător la acea întrebare. lisus 
fusese un mare profet, dar mesajul lui de iubire şi iertare 
nu trezea nimic în Asad Khalil. El prefera cuvintele seci şi 
acţiunile profeților ebraici, care înțelegeau mai bine 
adevăratul suflet al oamenilor. Decise că lisus meritase să- 
şi primească moartea din mâna romanilor, care cunoşteau 
pericolul reprezentat de un om care propovăduia pacea şi 
iubirea. 

Micul grup de tineri şi tinere îngenunchea acum în 
dreptul balustradei, rugându-se în tăcere, iar Khalil nu se 
îndoia defel că tinerii se rugau nu doar pentru morţi, ci şi 
pentru duşmanii lor şi cereau ca Dumnezeu să-i ierte. lar 
Khalil îşi zise că asta era bine; era primul pas către 
victoria duşmanilor lor. Romanii înşişi deveniseră creştini 
şi începuseră mai mult să se roage decât să se bată, iar 
atunci au primit şi ei ce meritau. 

Soarele începea să apună spre vest şi îşi arunca razele 
pe aleile acoperite şi pe chipurile oamenilor care erau fie, 
rudele îndoliate ale victimelor, fie, doar amatori de 
curiozităţi. Khalil îşi zise că unii dintre ei nu înțelegeau ce 
anume îi lovise, iar alţii abia de înțelegeau vag de ce se 
întâmplase aşa ceva. Cei mai mulţi dintre ei, credea Khalil, 
considerau acest eveniment ca pe un incident singular, 
fără context şi fără un sens mai profund. Americanii trăiau 
clipa, fără istorie şi, ca atare, fără profeţii. Ignoranţa şi 
aroganţa lor, precum şi comoditatea şi lipsa lor de respect 
pentru Dumnezeu reprezentau cele mai mari slăbiciuni ale 
lor. Clipa în care ei trăiau trecea, iar pentru ei nu exista 
viitor. 

Sunetul unor sirene îl trezi la realitatea înconjurătoare. 
Aruncă o privire înapoi spre strada Church şi zări două 
maşini de poliţie cu luminile pornite deplasându-se rapid în 
direcţia străzii Murray. Presupuse că răspunseseră la un 
apel privitor la şoferul de taxi mort. Sau poate nu chiar 
atât de mort. Dar chiar dacă supravieţuia, Amir avea 
ştiinţă de mai puţine lucruri decât aflaseră până acum 
poliţiştii înşişi. 

Amir ştia însă cum era îmbrăcat Khalil şi că acum el se 
găsea pe platforma de observare de la World Trade 
Center. Ca atare, poate că sosise clipa să plece de acolo. 

Khalil rosti o rugăciune tăcută pentru martirii căzuţi şi 
încheie cu versetul lui favorit dintr-un vechi cântec arab de 
luptă: „Infricoşător, el călărea singur, doar cu sabia lui 

yemenită ca ajutor; ca ornamente aceasta nu avea nimic, 
în afară de crestăturile de pe lamă.” 

CAPITOLUL 19 


Asad Khalil şedea singur pe o bancă în parcul Battery, 
astfel botezat, din câte înţelesese el, pentru că vârful de 
sud al insulei Manhattan găzduise pe vremuri forturi şi 
baterii de artilerie ca să protejeze oraşul. Acum, acolo era 
un parc plăcut, cu privelişte peste golf, iar duşmanul se 
găsea în interiorul oraşului. 

Deschise o sticlă cu apă, pe care o cumpărase de lao 
tarabă de stradă, şi luă o gură mare, apoi folosi o parte din 
apă ca să spele sângele lui Amir, care-i stropise mâna 
dreaptă. 

Băgă sticla în geantă în caz că ar mai fi avut nevoie de 
ea, apoi scoase telefoanele mobile ale celor doi agenţi 
federali morţi. Porni aparatele şi văzu că ele erau încă în 
reţea, fapt care îl surprinse. Se gândi că era posibil ca 
poliţia sau FBl-ul să nu fi observat încă lipsa telefoanelor. 
Americanii, într-o manieră adevărată de cowboy, îşi făceau 
întotdeauna griji, în primul rând, în privinţa armelor. 

Accesă mesajele text de pe telefonul lui Haytham şi zări 
un mesaj nou de la „Paresi, Capt., ATTF/NYPD” 

Ştia că individul era superiorul lui Corey. Khalil citi 
mesajul şi constată că era vorba de un ordin scurt, prin 
care detectivii de poliţie erau chemaţi la serviciu şi li se 
dădeau instrucţiuni să înceapă supravegherea comunităţii 
de musulmani, cu precădere a comunităţii libiene. 

Aşa ceva era de aşteptat şi nu-l alarma defel pe Khalil. 
Potenţialele lui contacte din America nu făceau toate parte 
din comunitatea libiană; mai erau prietenii lui din Al 
Qaeda, reprezentanţi ai altor naţiuni islamice. Singurele 
lui contacte libiene de până atunci fuseseră Farid în 
California şi Amir în New York şi amândoi se aflau acum în 
paradis, mult mai presus de orice supraveghere 
americană. 

Pe telefonul lui Haytham nu existau alte mesaje, aşa că îl 
închise. 

Deschise fişierul cu mesaje de pe telefonul lui Mayfield 
şi văzu un text nou de la Walsh. Acesta spunea: 


Către toţi agenţii FBI şi detectivii NYPD: Doi informatori 
libieni din NY Metro au furnizat informaţii asupra 
suspectului Khalil în CONUS. Verificaţi e-mail pentru 
detalii şi instrucţiuni operaţionale privind prinderea 
suspectului. Walsh, SAC, ATTF/NY. 


Închise telefonul lui Mayfield şi se gândi la cele citite. 
Dacă era adevărat, atunci el şi misiunea lui întâmpinau 
oarece probleme. De fapt, nu ştia în cine să aibă încredere. 

Insă, îşi dădu seama că, dacă acest mesaj de la Walsh 
fusese trimis tuturor agenţilor şi detectivilor, atunci ar fi 
trebuit să apară pe ecranul aparatului lui Haytham. Însă 
nu apăruse. lar Walsh nu ştia la momentul trimiterii 
mesajului că el, Asad Khalil, avea să pună mâna pe 
telefonul lui Haytham. Ca atare, de ce mesajul nu se 
regăsea pe telefonul lui Haytham? Şi de ce se găsea pe 
telefonul lui Mayfield? Femeia era moartă la momentul 
trimiterii textului. 

Ca atare, îşi zise el, mesajul era unul fals, trimis doar 
către telefonul mobil al lui Mayfield, despre care Walsh 
probabil că ştia de pe-acum că se găsea în mâinile lui Asad 
Khalil. De aceea, telefonul lui Mayfield continua să aibă 
acces la reţea. 

Se lăsă pe spătarul băncii şi privi înspre apa luminată de 
soare. Ca atare, poate că indivizii erau inteligenţi. Dar nu 
suficient. 

Sau... poate că era un mesaj adevărat, dar netrimis 
tuturor detectivilor şi agenţilor, în ciuda titlului. Poate că 
nu aveau încredere în Haytham. Sau poate că Haytham nu 
fusese inclus din alte motive. 

In realitate, Khalil nu cunoştea suficient procedurile 
interne de lucru ale Forţei de Intervenţie, şi nici serviciile 
de informaţii libiene nu ştiau prea multe, după cum nu 
ştiau nici prietenii lui din Al Qaeda, cel puţin, nu la nivelul 
la care erau cunoscute procedurile FBI, de exemplu. 

In orice caz, acest mesaj avea toate indiciile unui text de 
dezinformare şi aşa trebuia să-l socotească şi el, fapt care 
avea să-l mulţumească pe Boris, care irosise zile întregi 
învăţându-l astfel de lucruri. Boris îi spusese: 

— Britanicii sunt maeştri ai dezinformării, americanii au 
învăţat de la ei, francezii cred că ei au inventat 
dezinformarea, iar nemţii nu sunt suficient de subtili ca să 
lanseze o minciună bună. Cât despre italieni, foştii voştri 
stăpâni colonialişti, ei îşi cred propriile dezinformări şi 
acţionează conform lor. Boris îşi încheiase discursul 
spunând: Însă cei mai buni diseminatori de dezinformare 
din lume sunt cei din KGB. 

Khalil nu dorea să-şi insulte instructorul provocându-l, 
dar îi reaminti lui Boris că KGB-ul nu mai exista, aşa că, 
probabil, termenul „sunt” ar fi trebuit înlocuit cu „erau”. 

Boris se obişnuise cu insultele lui Khalil, unele mai 
subtile, altele mai grosolane, şi ajunsese doar să râdă de 
ele printre pahare de votcă. Malik îl sfătuise pe Khalil să o 
lase mai moale cu rusul, spunându-i: 

— Este un suflet pierdut dintr-un imperiu pierdut - o 
relicvă umană lipsită de Dumnezeu şi uitată de acesta de 
pe o navă scufundată care a eşuat pe țărmurile noastre. 
Foloseşte-l, Khalil, dar compătimeşte-l. Nu va mai pleca 
niciodată viu de aici. 

Însă rusul părăsise Libia, cu ajutorul CIA, după care se 
vânduse americanilor şi făcuse pentru ei ceea ce făcuse 
pentru serviciile secrete libiene: trădase secrete contra 
banilor. Şi aproape că îl trădase pe Asad Khalil. Însă ziua 
judecății se apropiase acum pentru Boris. 

Cât despre mesajul de la Walsh, da, fără îndoială că era 
o minciună, dar Khalil trebuia să acţioneze ca şi cum ar fi 
putut să fie adevărat. Asta îl sfătuise mereu Boris. 

lar în privinţa lui Mayfield, îi ţinuseră telefonul în 
serviciu, dar Khalil era convins că nu reuşiseră să o ţină şi 
pe ea în viaţă. Fusese prea mult sânge scurs din gâtul ei în 
vreme ce femeia plutea către sol. Khalil ştia să evalueze 
astfel de situaţii. Văzuse şi provocase destule astfel de 
hemoragii şi acestea întotdeauna se încheiaseră cu moarte. 
Dar dacă şansa sau soarta interveniseră şi o salvaseră pe 
femeie, atunci creierul ei suferise leziuni permanente, iar 
aşa ceva era mult mai rău decât moartea trupului. Khalil se 
întrebă cum proceda Allah cu astfel de oameni, aduşi în 
stare de incapacitate, ale căror suflete nu se puteau înălța 
în paradis, dar nici nu puteau fi izgonite în iad. Poate că, 
îşi zise el, exista un loc în care astfel de suflete să 
sălăşluiască în aşteptarea destinaţiei lor finale - un loc 
unde creierele moarte controlau trupurile fără coordonare 
- un loc nu prea diferit de un mall american de 
cumpărături. 

Khalil reveni la universul care îl înconjura. Dinspre apă 
sufla briza şi, fiind o zi atât de plăcută, parcul era plin de 
oameni. Se uită la aceştia cum se plimbau şi alergau, cum 
mergeau pe bicicletă sau patinau în apropierea lui. Doi 
tineri care şedeau pe banca de vizavi era încleştaţi într-o 
îmbrăţişare neruşinată. 

Pe o altă bancă, doi bărbaţi în pantaloni scurţi şedeau 
prea aproape unul de altul, bând apă îmbuteliată, vorbind 
şi zâmbind. Khalil văzuse astfel de bărbaţi în Europa, dar 
niciodată în Libia sau altundeva în lumea islamică. 

În ciuda anilor petrecuţi în Europa şi a scurtei sale vizite 
în America, Khalil nu se obişnuise cu manifestările publice 
de afecţiune, cu carnea dezgolită, cu amestecurile lejere 
dintre bărbaţi şi femei - sau dintre bărbaţi şi bărbaţi, 
respectiv dintre femei şi femei. Aşa ceva nu-l putea 
mulţumi pe Dumnezeu, iar asta îl făcea pe Khalil să se 
întrebe cum putea un popor atât de desfrânat să fie, în 
continuare, bogat şi puternic. 

După care se gândi din nou la romani. Un ghid din 
Muzeul Roman din Tripoli spusese: 

— Au distrus avuţia cu greu câştigată a strămoşilor lor şi 
au trăit ca nişte viermi care se hrăneau cu cadavrul în 
descompunere al imperiului lor. 

Da, îşi zise Khalil, iar atunci când n-au mai găsit oameni 
buni care să completeze efectivele legiunilor sau să facă 
treburile în imperiu, i-au plătit pe barbari ca să le facă în 
locul lor. Atunci s-a terminat şi aurul. 

Desfăcu o pungă cu alune pe care o cumpărase de la 
negustorul stradal şi scoase o alună din coaja ei, dându-şi 
seama că nu pusese nimic în gură de dinainte de ivirea 
zorilor. 

În scurt timp, în jurul lui începură să se strângă 
porumbei. Le aruncă mai multe alune, iar păsările 
deveniră frenetice. Se uită la ele cum se întreceau ca să 
fure hrana şi observă că unele exemplare erau mai 
agresive ca altele, în vreme ce câteva dintre ele, pur şi 
simplu, stăteau pe loc, refuzând să se bată. 

Le aruncă alte alune, de astă dată în coaja lor, şi 
constată că păsările îşi dădură seama ce ar fi trebuit să 
facă pentru a ajunge la miez, aşa că ciocăneau coaja - însă 
continuau să îşi legene capetele dintr-o parte în alta, 
căutând alunele care fuseseră decojite deja. Și păsările lor 
sunt prea comode. Zâmbi. 

Nu departe de locul unde se afla, se găsea Wall Street, 
centrul puterii financiare americane. Exista o discuţie 
aprinsă printre jihadişti asupra oportunității unui atac 


195 


împotriva acestei străzi cu ocazia unui viitor atentat. Unii 
spuneau că era nevoie de asta şi că, astfel, economia 
americană ar fi primit o lovitură dureroasă. Alţii spuneau 
că, lăsat intact şi în stare de funcţionare, Wall Street ar fi 
generat mai multe daune economiei americane decât o 
sută de bombe. Iar alţii susțineau că, în curând, acel 
centru de putere avea să se prăbuşească singur, din 
interior. 

Khalil era de acord cu ultima afirmaţie. Alunele începeau 
să se termine. 

Işi luă binoclul din geantă şi privi dincolo de golf, la 
statuia verde care părea să stea pe apă. Ştia că acela era, 
probabil, cel mai respectat simbol american; cel mai 
cunoscut şi mai reprezentativ monument pentru ceea ce se 
numea Visul American şi speranţa americană. lar lui i se 
spusese că americanii, indiferent de afilierea lor politică, 
de originea naţională sau de statut în cadrul societăţii, 
adorau această statuie. Aşadar, în scurtă vreme ar fi putut 
afla de la oamenii din Al Qaeda că aceasta e viitoarea lui 
ţintă. 

Continuă să se uite la statuia verde - acea femeie în 
robă, ţinând o torţă în mână - şi o văzu prăbuşindu-se de 
pe piedestal, căzând cu faţa în jos în apă. Da, ar fi fost un 
gest de adio adecvat - ceva care să le amintească pe vecie 
americanilor de vizita lui acolo şi o imagine uluitoare care 
să fie transmisă pe întregul glob pământesc. 

Îşi lăsă binoclul în jos şi întinse o mână plină cu alune, 
iar un porumbel se apropie cu prudenţă. In vreme ce 
pasărea îşi cobora ciocul şi lua o boabă, Khalil o prinse cu 
mâna de cap şi îi frânse gâtul. 

Partea a V-a 


New York City 

CAPITOLUL 20 


Am dormit pe scaun în rezerva lui Kate, iar în zori am 
ieşit în parcare, mi-am găsit Jeepul şi am cules câteva 
haine din bagaje. Înapoi la TI, m-am schimbat, m-am 
aşezat lângă patul lui Kate şi am privit-o cum doarme. La 
un moment dat a venit o asistentă ca să-i verifice foaia şi 
am rugat-o să-mi bage costumul de paraşutism pătat de 
sânge într-o pungă, pe care să o dea poliţiştilor care 
probabil aveau nevoie de el ca dovadă. Poate că nu aveau, 
dar eu în mod cert nu aveam ce face cu el şi speram să nu 
mai am nevoie sau să mai văd vreun alt costum de 
skydiving vreodată în viaţa mea. 

Kate se trezi. Arăta remarcabil de bine pentru cineva 
care fusese în pragul morţii. Medicii doreau să o menţină 
branşată la aparatul de ventilaţie, aşa că încă nu putea să 
vorbească, dar îmi scrise bileţele. Pe unul scrise: „Găseşte- 
l pe Khalil înainte să te găsească el pe tine.” 

— Aşa voi face, am asigurat-o. 

De fapt, nu eu fusesem următoarea lui ţintă, aşa cum era 
de aşteptat. Vince Paresi mă sunase în după-amiaza 
precedentă ca să-mi dea vestea despre Gabe Haytham şi 
familia lui. Moartea unuia dintre ai noştri, împreună cu 
întreaga familie, în propria casă, schimbase complet datele 
cazului, de la o tentativă de omor la adresa unui agent 
federal la... în fine, la ceva extrem de diferit. N-aş spune că 

vânătorii deveniseră vânaţi, dar cu siguranţă lucrurile aşa 
arătau. 

Îl cunoşteam pe Gabe, îl plăceam şi îl respectam, iar el 
mă ajutase mult cu ocazia ultimei vizite a lui Asad Khalil în 
oraş. Cred că şi Khalil ştia asta - sau, pur şi simplu, Khalil 
avea idee de existenţa unui arabo-american la ATTF şi 
decisese că Gabe Haytham era un trădător şi merita să 
moară. Dar de ce le omorâse pe soţia şi pe fata lui Gabe? 
Doar pentru că se întâmplase să fie acasă? Nu, Khalil 
planificase asta. În lumea lui, nu existau civili nevinovaţi. 

Oricum, Paresi îmi mai spusese că anchetatorul de la 
locul crimelor susţinea că, după cum se pare, Gabe 
ripostase. Frumos din partea ta, Gabe. 

Presupun că m-aş putea învinovăţi singur pentru că nu 
mă gândisem la Gabe Haytham mai devreme... iar când am 
făcut-o, poate că ar fi trebuit să fiu mai ferm cu Paresi. Dar 
n-aveam de gând să mă pedepsesc singur din pricina 
acestui fapt; aveam de gând să-l prind pe Asad Khalil şi să- 
l aduc în faţa justiţiei. Sau, aşa cum discutam din ce în ce 
mai des zilele astea printre noi, să aduc justiţia în faţa lui. 

În orice caz, nu i-am spus lui Kate despre crimele comise 
împotriva familiei Haytham. Aveam de gând să o fac, dar 
nu acum. 

Kate îmi scrise un bilet. „Ce mai faci?” 

— Bine, i-am răspuns. Doar un pic deprimat că am ratat 
următoarele două salturi. 

Ea scrise: „Vreau să sar din nou.” 

— Excelent. 

Data viitoare îl lăsăm acasă pe teroristul libian. M-am 
întrebat dacă îl puteam da pe Craig în judecată pentru că-l 
lăsase pe Asad Khalil să intre în club. 

Veni o altă asistentă ca să verifice monitoarele lui Kate, 
perfuziile şi ce mai era de verificat, iar eu am folosit 
răgazul pentru a mă gândi la acest caz. 

În privinţa veştilor legate de omorârea familiei lui 
Haytham, conform lui Paresi, la recomandarea insistentă a 

Departamentului de Justiţie SUA, poliţia din New York 
investiga cazul ca fiind o spargere de locuinţă efectuată de 
o persoană sau un grup de persoane necunoscute, din 
motive necunoscute. Puteam s-o ţinem aşa vreo săptămână 
înainte ca presa să primească un pont sau să devină 
extrem de curioasă. Sau până ce apărea un alt agent 
federal mort. De pildă eu. 

De când am intrat în trupele federale, lucrurile au 
devenit un pic mai uşor de muşamalizat, în scopul 
menţinerii presei în beznă şi a furnizării de rahaturi către 
ea, dacă există o chestiune de securitate naţională 
implicată. 

De asemenea, după 11 septembrie, federalii primiseră 
putere ca în vremuri de război în urma adoptării Patriot 
Act şi a altor legi mai puţin cunoscute. Lăsând legile 
deoparte, atitudinea din cadrul Departamentului de Justiţie 
se schimbase, iar oamenii de pe teren, care efectuau 
munca efectivă, deveniseră mai agresivi şi mai taciturni cu 
jurnaliştii. 

Cât privea acoperirea media legată de cele petrecute 
aici, în Sullivan County, aceasta era uşor de gestionat. În 
primul rând, incidentul se petrecuse în mijlocul pustietăţii, 
iar în al doilea rând, martorii avuseseră impresia că asistă 
la atacul unui psihopat - ceea ce şi fusese în realitate. În 
ceea ce priveşte victima, numele ei era ţinut secret de 
către autorităţi. Sfârşitul comunicatului de presă. 

Că suntem la subiectul împărtăşirii şi diseminării de 
informaţii, i-am spus lui Kate că îi voi suna părinţii ca să le 
povestesc ce se întâmplase, evident fără să-i îngrijorez. 
Ceva de genul: „Bună, domnule şi doamnă Mayfield, fata 
dumneavoastră s-a trezit cu gâtul tăiat de către un terorist 
islamist, dar acum e bine.” 

Cu scrisul ei de mână ordonat, Kate îmi scrise: „Nu, îi 
voi suna eu când o să scap de nenorocitul ăsta de tub din 
gât.” 

— Ai grijă, te rog, cu înjurăturile, i-am zis. 

Ea scrise: „Vezi dacă îmi poţi face rost de un laptop ca 
să pot trimite mesaje şi să intru pe internet.” 

Nu aveam chef ca ea să citească despre familia 
Haytham, aşa că am răspuns evaziv: 

— La Terapie intensivă nu sunt permise laptopuri. Emit 
microunde şi alte chestii care pot da peste cap monitoarele 
tuturor. 

Kate păru să accepte explicaţia, aşa că poate chiar era 
adevărată. 

Oricum, doctorul Goldberg veni să verifice starea 
pacientei, tot un zâmbet. E destul de mişto să salvezi viaţa 
cuiva şi probabil te face să te simţi foarte bine. Ca detectiv 
de omucideri, aproape toate victimele crimelor pe care le- 
am văzut erau pe drum spre morgă, nu spre spital. Iar ca 
să fiu sincer până la capăt, am băgat unii criminali în 
ambele locuri, dar niciodată nu m-am simţit bine. Mă rog... 
uneori m-am simţit. 

Pe tema justiţiei brute, mi-am amintit din nou ultima 
conversaţie avută cu Asad Khalil pe telefonul mobil al lui 
Kate, cu trei ani în urmă. Ne spusese: 

— Am vrut doar să-mi iau la revedere şi să vă amintesc 
că mă voi întoarce. 

Individul părea că a căpătat un soi de ură personală 
împotriva mea şi a lui Kate. Şi, ca să spunem lucrurilor pe 
nume, nici noi nu-l plăceam. Adică nemernicul ăsta 
încercase să ne ucidă. Nu-i deloc surprinzător că relaţia 
noastră profesională, cea dintre infractor şi ocrotitorul 
legii, se deteriorase până la nivelul unei animozităţi 
personale nesănătoase. Asad Khalil renunţase la misiunea 
lui planificată, iar eu renunţasem la încercările de a-l 
aresta; noul nostru joc se numea acum „Ucide-l pe 
celălalt”. Pur şi simplu. 

Ca atare, cu trei ani în urmă, când îmi spusese că se va 
întoarce, îi replicasem cu entuziasm: 

— Abia aştept o revanşă. 

— Te voi omori pe tine şi voi omori şi curva cu care eşti, 
chiar dacă voi avea nevoie de întreaga viaţă pentru asta, 
îmi replicase el atunci. 

M-am uitat la Kate stând întinsă pe pat şi mi-am amintit 
că ea nu prea fusese încântată de termenul folosit de Asad 
Khalil în privinţa ei. Şi, ştiţi, n-o învinuiesc deloc pentru 
asta. Pe de altă parte, există diferenţe culturale de luat în 
considerare şi, aşa cum i-am explicat eu atunci, ea, ca 
angajat al autorităţilor federale, trebuia să fie sensibilă la 
educaţia mai tradiţională primită de Asad Khalil în 
legătură cu rolurile sexelor. Speram să putem rezolva 
astfel de diferenţe înainte ca eu să-l omor. 

Doctorul Goldberg spunea ceva şi părea fericit de 
evoluţia pacientei lui. Ne asigură că era posibil ca soţia 
mea să fie transferată cu un elicopter medical în oraş peste 
vreo două zile, după care avea să mai petreacă alte câteva 
zile în spital, apoi să meargă acasă, urmând să revină la 
serviciu în mai puţin de o lună. Suna bine, dar îmi dădeam 
seama că soţia mea socotea termenele ca fiind prea lungi. 

După plecarea doctorului, îmi scrise: „Vreau să mă 
întorc la lucru săptămâna viitoare”. 

— Să te vedem, mai întâi, acasă. Vreau să evaluez cât de 
extinse sunt daunele mintale, i-am spus eu. 

Încercă să îmi facă semnul păcii, dar în starea ei de 
slăbiciune, reuşi doar să ridice degetul mijlociu. 

Aş fi vrut să-mi iau picioarele la spinare, să revin la 
muncă, dar am mai petrecut o jumătate de oră cu ea. Mi-a 
mâzgălit o groază de întrebări referitoare la desfăşurarea 
cazului, iar eu i-am spus ce ştiam, cu excepţia morţii 
familiei Haytham. De asemenea, nu i-am spus că telefonul 
mobil şi arma ei dispăruseră şi se găseau, probabil, în 
mâinile atacatorului. Poliţiştii sau agenţii FBI chiar pun la 
suflet asemenea lucruri şi, cu toate că nu fusese ea de 
vină. Kate ar fi fost supărată rău. Şi nici n-aveam chef să 
rememorez cele petrecute după săritura din avion, dar îmi 
dădeam seama după întrebările scrise că dorea cumva să 

se asigure că a făcut ce-i stătea în puteri să-l împiedice pe 
Asad Khalil să preia complet controlul asupra ei. Era o 
chestiune de orgoliu - se simţea, precum cele mai multe 
victime ale atacurilor, violată. De asemenea, mândria ei 
profesională era rănită. Tatăl ei era agent FBI, iar mica lui 
fată se putea descurca cu lupii mari şi răi şi tot felul de 
chestii dintr-astea. 

Aşa că i-am spus, sincer: _ 

— E mai mare şi mai puternic decât tine. In plus, a 
plănuit chestia asta şi nu e idiot. Ai făcut tot ce ai putut şi 
ţi-ai salvat viaţa deviind cuțitul. E egalitate runda asta. Pe 
următoarea o s-o câştigăm noi. 

Kate dădu din cap, apoi scrise: „Am încercat să-i dau cu 
genunchiul în ouă, dar îşi ţinea picioarele în jurul meu”. 

— Păi tocmai de-aia îşi ţinea picioarele aşa. 

Am folosit ocazia ca să-i spun că echipa de intervenţie se 
descurcase spectaculos de bine şi că aveam să trimit o 
notă supervizorului ei. 

Ea dădu din cap. 

Cu siguranţă n-aveam chef să-mi fac singur reclamă şi 
să-i povestesc cum îmi riscasem curajos propria viaţă ca s- 
o prind în cădere liberă, astfel încât ea să nu-şi piardă tot 
sângele din corp. Şi nici nu aveam chef să-i spun că 
oprisem rapid şi eficient hemoragia ei timp de un minut 
crucial, înainte ca echipa de intervenţie să ajungă la faţa 
locului. Nu, John Corey este un om modest şi Kate vie şi 
sănătoasă reprezintă cea mai mare răsplată de care aveam 
nevoie pentru acţiunile mele eroice. 

Oricum, eram convins că soţia mea va dori să citească 
raportul meu complet legat de incident, în care eram 
obligat să relatez toate faptele în detaliu. În plus, Kate 
putea să vadă înregistrarea video a saltului. După aceea 
avea să tragă propriile concluzii despre bravura şi 
rapiditatea acţiunilor soţului ei. Iar eu, evident, aveam să 
spun: „Mi-am făcut doar datoria”. Puteam, de asemenea, 

să menţionez că Craig leşinase când văzuse cum ţâşneşte 
sângele din ea. 

— Păi chiar trebuie să mă duc la birou să-mi scriu 
raportul, i-am zis. Mintea ei părea să se afle altundeva, aşa 
că am adăugat: Sunt multe de povestit. 

Ea dădu absentă din cap, apoi scrise ceva pe carneţel şi 
îmi arătă: „Vreau să-l ucid”. 

Am rupt pagina din carneţelul ei şi am băgat-o în 
buzunar. Chiar şi după 11 septembrie, nu ar fi trebuit să 
spunem sau să scriem astfel de lucruri 

— Vom pune mâna pe el şi îl vom aduce în faţa justiţiei, 
am asigurat-o. 

Ea ştia, bineînţeles, că John Corey avea alte intenţii în 
minte, aşa că a făcut un gest de tăiere în dreptul gâtului. I- 
am făcut cu ochiul. 

Începu să mâzgălească din nou pe carneţel, pe care apoi 
mi-l dădu să citesc. Însemnarea suna aşa: „Ca data trecută, 
Khalil are contacte aici. Îşi omoară contactele. Dacă apare 
vreun libian mort, verifică mobilul lui şi istoricul apelurilor 
să vezi cine l-a sunat recent şi pe cine a sunat. Unul dintre 
numere va fi de la mobilul lui Khalil. Pune-i să urmărească 
numărul ăla.” 

Am zâmbit şi i-am dat carneţelul înapoi. Am zis: 

— Bine gândit. 

Nu mai trebuia decât să găsim un libian mort care să 
aibă un telefon mobil şi intram în pâine. 

— Cred că tocmai ai trecut de examenul neurologic, i-am 
mai zis. 

Kate scrise: „Mult noroc cu al tău”. 

Am zâmbit din nou şi i-am zis: 

— Mă întorc la birou. O să ţin legătura cu spitalul şi te 
scoatem de aici cât de repede se poate. Intre timp, 
odihneşte-te şi respectă ordinele doctorului. Am adăugat: 
Şi pentru că nu faci nimic altceva, gândeşte-te la caz. 

Am sărutat-o pe obraz şi ea mi-a prins mâna şi a 
mângâiat-o. Apoi mi-a scris: „Fii foarte, foarte atent”. 

CAPITOLUL 21 


M-am dus întâi în biroul asistentelor şi le-am reamintit 
să fie atente la chestiunile legate de securitate, deşi în 
sinea mea credeam că pericolul imediat trecuse. Asad 
Khalil se găsea, desigur, în zona New York City, unde îi 
ucisese pe Gabe şi pe familia acestuia. Cu toate astea, se 
putea întoarce cu uşurinţă, dacă ar fi crezut că soţia mea 
supravieţuise. Kate avea să fie mult mai în siguranţă la 
spitalul Bellevue din Manhattan, unde erau îngrijiţi şi bine 
păziţi zilnic martori, victime sau arestaţi. Vreau să spun că 
ultima victimă a unui atac care fusese păzită în Sullivan 
County era probabil una care a încasat o bilă de muschetă. 
În orice caz, am stabilit o expresie de folosit pe post de 
parolă - John Nebunul - pentru ca eu să primesc 
actualizări privitoare la starea ei medicală. 

M-am dus apoi la lifturi, unde am văzut un schimb nou 
de poliţişti, cu care am sporovăit preţ de câteva minute. 
Eram mult mai puţin îngrijorat în privinţa lui Kate, aşa că 
probabil impresia lăsată de mine asupra noilor paznici a 
fost mai bună, plus că acum eram îmbrăcat cu pantaloni 
curati şi o jachetă sport scumpă - pe care intenţionasem să 
o port la petrecerea de după salturi, unde mi-aş fi dorit să 
îndes mutra lui Craig în vasul de la toaletă. 

Le-am spus din nou poliţiştilor: 

— Individul ăsta ştie să joace bine diverse roluri. O 
glumă bună subliniază mereu ce vrei să spui, aşa că am 

adăugat: Dacă aveţi îndoieli în privinţa cuiva, întrebaţi-l 
dacă fumează Camel sau le călăreşte. 

Cei doi îmi zâmbiră cu politeţe. 

Mulţumit că totul era sub control acolo, din punct de 
vedere medical şi altfel, am coborât cu liftul până la parter 
şi am intrat în magazinul de cadouri, unde am cumpărat un 
leu haios din pluş pentru Kate, cerându-le celor de acolo 
să-l livreze în salonul ei. Sunt un tip care gândeşte în 
avans. Şi pentru că veni vorba de răgete, stomacul meu 
scotea diverse zgomote de protest, aşa că am cumpărat 
nişte porcării de snacksuri şi o cafea, după care am ieşit 
din spital şi m-am urcat în maşină. 

Am pornit la drumul de două ore înapoi către 
Manhattan. Afară era din nou o zi perfectă, iar munţii în 
luna mai arată chiar superb. Înţelegeam de ce Kate spunea 
să ne cumpărăm un loc acolo. 

Am desfăcut o pungă de viermi cu brânză sau aşa ceva şi 
am început să bag chestiile alea pe gât. Cum dracu' puteau 
vinde asemenea porcării într-un spital? 

Sună telefonul şi am preluat apelul. Am o tehnică 
handsfree ca să pot vorbi când sunt la volan - îmi eliberez 
mâinile de pe volan. 

Era căpitanul Paresi, care mă întrebă: 

— Cum se simte Kate? 

— Pe cale de a se recupera deplin. 

— Bine. Tu unde eşti? 

— Pe drum spre New York. 

— În regulă. Ascultă, dis-de-dimineaţă, un navetist a 
descoperit un cadavru la gara Douglaston, în apropiere de 
casa lui Gabe. Victima e un şofer angajat cu ora. A fost 
găsit la volanul maşinii lui, un Lincoln Town Car, cu două 
răni de glonţ trase prin spătarul scaunului. 

Coincidenţă? Cred că nu. 

Paresi îmi mai oferi câteva detalii despre crimă, inclusiv 
poziţia înclinată a cadavrului acoperit cu un ziar. 

— Ce ziar? l-am întrebat. 

— Ce ziar...? Cred că Newsday. 

— Atunci poate că a murit de plictiseală. 

Legiştii spun că e posibil ca victima să fi murit ieri, pe la 
amiază, plus sau minus câteva ore, continuă Paresi. O să 
afle mai multe ceva mai târziu, dar ora corespunde cu 
asasinarea... familiei Haytham. 

— Corect. L-am întrebat: Victima era cumva un domn cu 
aspect de persoană din Orientul Mijlociu? 

— Raportul legistului îl descrie ca un caucazian obez, 
treizeci şi ceva de ani, pe numele Charles Taylor. Legiştii 
au recuperat două gloanţe din panoul de bord al maşinii, 
ambele de calibru 40. Cei de la balistică le compară cu 
amprenta balistică a armei lui Kate. 

— Bine. Să nu fim surprinşi dacă se descoperă că se 
potrivesc. 

— Nu, nu vom fi. Au prelevat o mulţime de amprente din 
limuzină şi, evident, de la reşedinţa Haytham, mă informă 
Paresi. Avem amprentele lui Khalil la dosar? 

— Le avem. L-au amprentat la ambasada americană din 
Paris cu trei ani în urmă. 

— Bine. Aşadar, dacă se potrivesc, asta îl face cu 
certitudine vinovat. Şoferul de limuzină şi familia 
Haytham. 

— Corect. Plus că, aşa cum ai menţionat ieri, Khalil i-a 
apelat pe ofiţerii de poliţie de acasă de la Gabe de pe 
telefonul mobil al lui Gabe şi a ameninţat că urmez pe lista 
lui de omoruri. Şi, aşa cum, de asemenea, ai spus, cineva 
care folosea telefonul lui Gabe, despre care putem 
presupune că era Asad Khalil, l-a sunat pe Walsh şi s-a 
interesat de starea lui Kate. De asemenea, avem 
identificarea pozitivă a lui Kate legată de atacatorul ei ca 
fiind Asad Khalil, ca să nu mai menţionăm identificarea 
făcută de mine. Aşa că, da, am putea avea un caz solid 
împotriva lui. 

Căpitanul Paresi detectă o nuanţă de sarcasm în vocea 
mea şi spuse: 

— Avem nevoie de dovezi legale, detective, ca să 
dispunem de un caz beton. Nu trebuie să-ţi spun ce pot 
face avocații apărării cu mărturiile şi cu dovezile 
circumstanţiale. 

Într-adevăr, ştiam ce pot face avocaţii apărării, motiv 
pentru care procurorii cereau mereu solide dovezi de 
laborator. O mare parte din porcăria asta putea fi evitată 
dacă teroriştii ar fi fost judecaţi în tribunale militare în loc 
de cele federale. Însă, în acest caz, era mai bine să se 
treacă peste proces şi peste puşcărie şi să se ajungă direct 
la morgă. 

Căpitanul Paresi continuă: 

— Au mai găsit două cartuşe de calibru 40 sub scaunul 
şoferului şi o sticlă de apă din plastic cu două găuri în 
fund. 

— Sticla de apă corespunde modului de operare al lui 
Khalil de data trecută, l-am informat pe căpitan. Nu este 
cel mai bun amortizor, dar e mai bun decât nimic, iar el 
pare mulţumit să-l folosească. 

— Dacă gloanţele provin de la arma lui Kate, asta ar 
putea însemna că Khalil nu are o armă proprie, speculă 
Paresi. 

— Dacă el are contacte în ţara asta, şi sunt sigur că are, 
atunci dispune şi de o armă proprie. Ela ales să folosească 
arma lui Kate ca să ne spună „Lua-v-ar dracu'””, am 
concluzionat. 

— Mda... bănuiesc... Balistica a confirmat că Gabe a fost 
ucis tot cu arma lui Kate, mă informă mai departe. 

Căpitanul Paresi păru stingherit spunându-mi că arma 
lui Kate îl ucisese pe Gabe şi, probabil, aceeaşi armă îl 
ucisese şi pe şoferul angajat cu ora. Am schimbat subiectul 
şi am întrebat: 

— Altceva? 

Căpitanul îşi continuă raportul şi spuse: 

— Am luat legătura cu compania de servicii a lui Charles 
Taylor din Long Island şi am descoperit că domnul Taylor 

trebuia să ia un pasager de la Republic pe nume Brian 
Gold, pe care să-l ducă la destinaţie sau destinaţii în 
funcţie de dorinţele pasagerului. Compania de servicii a 
fost plătită cu card de credit şi încercăm să depistăm 
deţinătorul cardului, care este o corporație din 
Lichtenstein... unde naiba mai e şi asta? 

— Cred că e în apropiere de Hoboken’. 

— Mda, în fine, corporaţia se cheamă Global 
Entertainment şi are o căsuţă poştală sau ceva de genul 
ăsta. 

— Înţeles. Global Entertainment. Spune-i lui Walsh să nu 
irosească prea mult timp pe pista banilor, l-am sfătuit. 
Lăsaţi-i pe cei de la Trezorerie să înnebunească. 

— De acord. Verificăm GPS-ul lui Taylor după indicii. 

— Bine. Bun, aşadar, Charles Taylor l-a luat pe Asad 
Khalil, alias Brian Gold, şi l-a dus la casa Haytham? l-am 
întrebat. Mi-am răspuns singur la întrebare şi am zis: Puțin 
probabil. Khalil s-a întâlnit cu altcineva, probabil la gară, 
după ce l-a lichidat pe Taylor. Amintindu-mi de ultima 
vizită a lui Khalil şi de sfatul lui Kate, i-am zis: Căutaţi un 
şofer de taxi libian mort. 

După câteva secunde de tăcere uluită, Paresi mă 
informă: 

— Avem unul. De unde ai ştiut? mă întrebă. 

— Povesteşte-mi. 

— O să-l las pe Walsh să îţi spună. 

— În regulă. Dar spune-mi dacă au găsit un telefon 
mobil asupra acestui şofer de taxi libian mort. 

— Nu. Dar verificăm înregistrările lui telefonice, îmi 
spuse Paresi. 

— Excelentă treabă de detectiv. Aşadar, unde a mai 
apărut şi acest cadavru? Cum a fost ucis? 

Paresi îmi ignoră întrebările şi zise: 

— Următorul subiect. Legistul confirmă că fiica lui Gabe 
a murit după ce a fost înjunghiată cu cuțitul în inimă. Nicio 

surpriză aici. Şi tot legistul spune că soţia a murit după ce 
i-a fost rupt gâtul. Paresi tācu o secundă, apoi reluă: lar 
florile alea de pe pieptul fetei... Trase singur concluzia: 
Individul ăsta e un asasin cu sânge foarte rece. Ucide de 
aproape şi într-un mod personal. 

— Corect. 

Aşa fusese şi folosirea mobilului lui Gabe ca să-i sune pe 
poliţiştii care tocmai descoperiseră trei oameni asasinați în 
casă. Khalil nu rata nicio şansă de a ne înfige ceva în dos - 
Mă auzi acum? 

Căpitanul Paresi continuă: 

— Pe baza celor declarate de legist despre momentul 
morţii şi pe baza descoperirilor făcute de cei doi ofiţeri de 
poliţie care au ajuns la faţa locului, precum şi în urma 
faptului că Asad Khalil nu a percheziţionat deloc casa lui 
Haytham, cred că l-am ratat pe Khalil... poate cu câteva 
minute. 

— Cei doi ofiţeri au ratat cu câteva minute întâlnirea cu 
propria lor moarte, l-am informat. 

Urmă o pauză, apoi Paresi spuse: 

— Mi-aş fi dorit să fi trimis o maşină de patrulă acolo 
mai devreme. Poate că puteam... preîntâmpina chestia 
asta. De fapt, soţia trăia când a sosit poliţia, mă informă. A 
murit în ambulanţă. 

— Treci peste toate astea, l-am sfătuit. 

Paresi nu-mi răspunse. 

Ultima dată când Asad Khalil a fost aici, fie a avut mare 
noroc - el ar fi spus că a fost binecuvântat -, fie fusese 
foarte inteligent. De această dată însă, odată cu omorârea 
lui Gabe şi a familiei acestuia, Khalil aproape că făcuse o 
greşeală fatală. Asta era un indiciu dătător de speranţă. 
Sau fusese, pur şi simplu, o eroare de calcul din partea lui 
- iar tipul învăţa din greşeli. 

Paresi folosi ocazia ca să-mi reamintească: 

— E foarte probabil să fii următoarea persoană care 
interacționează cu el. 

— Corect. Chiar vrea să urmez pe lista lui de 
interacțiuni. 

— Walsh şi toţi cei din Washington îl vor viu, îmi mai 
aminti Paresi. 

— Ei bine, ei cred că vor asta, căpitane. Dar ce vor face 
cu el? Dacă e prins în Statele Unite, nu poate fi trimis la 
Guantanamo. Vor ca individul ăsta să fie judecat într-un 
tribunal federal din New York, unde poate declara lucruri 
pe care presa şi publicul n-ar trebui să le audă? Întregul 
lui dosar este secretizat, i-am amintit. 

— Înţeleg asta. M-am dus la arhivă şi dosarul Khalil are 
mai multe X-uri în el decât am eu. 

Vince Paresi se căsătorise de mai multe ori, aşa că m-am 
prins de gluma cu X-urile şi am chicotit politicos. Arhiva 
sau Automated Case System (ACS) era versiunea FBI a 
motorului de căutare Google şi, pentru a o folosi, nu aveai 
nevoie decât de un subiect şi parola ATIF, după care 
puteai, virtual, accesa orice caz - activ şi inactiv - din baza 
de date FBI. Existau însă blocaje interne în cazul dosarelor 
cu acces restricţionat, pe care nu vedeai decât şiruri de X- 
uri. 

Cu toate astea, de obicei, se putea obţine ceva din 
dosarele restricţionate, cum ar fi data la care a fost 
deschis dosarul sau, cel puţin, cu cine se putea lua 
legătura pentru obţinerea accesului. Însă eu văzusem 
dosarul Khalil şi acolo nu prea existau elemente în plus 
faţă de afişul de căutare generală şi nu exista niciun 
indiciu privitor la persoana de contact care ar fi putut 
lămuri acele X-uri. 

— Unde e dosarul pe care tu şi Gabe îl aveaţi despre 
Khalil? mă întrebă Paresi. 

— O să-l găsesc atunci când ajung la birou, i-am 
răspuns. 

— Bine. Unde eşti acum? 

— Pe pitoreasca Route 17. Mai am poate o oră şi 
jumătate până la birou. 

— Dă-mi de ştire când ajungi aici. Avem o şedinţă la 
prânz în biroul lui Walsh. Sunt multe informaţii şi o să-l las 
pe Walsh să-ţi comunice ce avem, îmi spuse. 

— Spune-mi acum. Mai am o oră şi jumătate de omorât. 

Nu vreau să-i stric prezentarea. 

— Cine vine la şedinţă? 

— Celălalt vânător de lei, George Foster, tu şi cu mine. 
Walsh vrea să menţină echipa mică şi concentrată, îmi 
spuse. 

Adică restricţionată şi fără tam-tam. Kate şi Gabe ar fi 
trebuit să fie şi ei acolo, însă echipa de vânătoare a Leului 
devenea tot mai mică. 

— Walsh crede că eşti pus pe omor, îmi spuse cu 
încredere căpitanul Paresi. Aşa că supraveghează-te la 
şedinţă. 

Pus pe omor? Eu? 

Mi-am vârât ultimele snacks-uri pe gât, am mestecat şi, 
amintindu-mi ultimul meu caz, i-am spus: 

— Eu şi Kate am salvat omenirea de la distrugere 
nucleară. 

— Dar ce ai făcut pentru noi în ultima vreme? 

— Păi... deocamdată sunt doar momeală pentru Leu. 

— Sau următoarea lui masă. 

Paresi închise convorbirea. 

CAPITOLUL 22 


Mi-am continuat drumul pe Route 17. 

Mi-am folosit timpul cât am condus maşina să mă 
gândesc la Gabe şi la câteva dintre observaţiile lui despre 
Asad Khalil, pe care mi le transmisese cu trei ani în urmă. 
Gabe nu se întâlnise niciodată cu Khalil - până ieri -, dar 
era în stare să construiască un soi de profil psihologic al 
omului care avea aceeaşi religie cu el. Imi explicase despre 
dihonia sângelui - obligaţia fiecărui bărbat arab de a 
răzbuna omorârea unui membru al familiei sale. Mai mult 
decât ideologia politică sau religia, chestia asta era cea 
care-l anima şi motiva pe Asad Khalil; americanii îi 
omorâseră familia şi onoarea îl obliga pe el să-i ucidă pe 
cei responsabili - şi, de asemenea, să-i ucidă pe cei care 
încercau să-l împiedice de la îndeplinirea acestei datorii. 
Ca mine. Şi Kate. Şi Gabe. Şi, probabil, alţii. 

Gabe mai pomenise şi de vechea tradiţie arabă a 
războinicului singuratic, răzbunătorul care preia justiţia în 
propriile mâini, nu foarte diferit de cowboy-ul erou 
american. Gabe îmi recitase un poem care sintetiza toată 
această filosofie. „Teribil, călărea singur, doar cu sabia lui 
yemenită ca ajutor; nu purta ornamente, ci doar crestături 
pe lamă.” 

Ca atare, era foarte posibil ca Asad Khalil să 
intenţioneze să-l întâlnească singur pe John Corey, ca de la 

bărbat la bărbat, fără complici şi fără alt scop în afară de a 
vedea care dintre ei era mai bun - un ucigaş mai bun. 

lar chestia asta îmi convenea. Îmi plac provocările 
adevărate. 

Îmi sună telefonul, şi am răspuns: 

— Corey. 

Era anchetatorul Matt Miller, care, după ce se interesă 
de starea lui Kate, şi după ce află că mă îndreptam înapoi 
spre Manhattan, îmi spuse: 

— Am reţinut maşina închiriată pe care am găsit-o în 
parcarea aeroportului. 

Mi-a mai spus că luaseră amprente şi mostre de fibre din 
maşină. Şi aşa mai departe. Fără îndoială că aveam destule 
probe materiale, dovezi din partea martorilor oculari şi 
dovezi circumstanţiale ca să-l condamnăm pe Asad Khalil 
pentru tot felul de fărădelegi. Acum nu mai trebuia decât 
să-l găsim. 

Khalil însuşi nu se preocupa să-şi ascundă urmele 
crimelor şi nu dădea doi bani pe dovezile lăsate în urmă 
sau pe efortul de a-şi ascunde identitatea. Khalil nu îşi 
făcea griji - asta dacă şi le făcea - decât să fie cu un pas 
înaintea noastră şi să ajungă înapoi în Ţara Nisipurilor cu 
noi crestături pe lama lui. lar mie nu îmi păsa decât să mă 
asigur că aşa ceva nu avea să se întâmple. 

Am schimbat subiectul şi l-am întrebat pe Miller: 

— Aţi vorbit cu Craig Hauser? Preşedintele clubului de 
paraşutişti? 

— Da, am vorbit direct cu el. Nu ştia prea multe despre 
noul înscris în club care, s-a dovedit în cele din urmă, a 
deveni suspect de crimă. 

— Sunteţi sigur? 

— Da... de ce? Credeţi că ştie mai multe decât spune? 

Nu-mi folosesc niciodată puterile conferite de statut ca 
să reglementez o dispută personală şi nu era cazul să 
procedez altfel nici acum. 

— Este foarte îngrijorat în privința soției 
dumneavoastră, mă informă Miller. Vrea să o viziteze la 


spital. 
— Arestaţi-l. 
— Eu... ce...? 


— Glumeam. Hei, cei de la club au efectuat celelalte 
două salturi? 

— Nu. N-au fost în stare. 

— Înţeles. Zona de salt este scena crimei. Bună chestie. 
Vreau o despăgubire. 

— Nu, nu a fost vorba despre asta. Avionul vechi pe care 
îl foloseau a avut o problemă la decolare. Unul dintre 
motoare a luat foc. Prea mult ulei scurs sau ceva de genul 
ăsta. 

Aha! Stiam eu. Aşteaptă doar să-i povestesc lui Kate! 

— N-au fost victime sau daune, mă asigură Miller. 

Soarta. M-am întrebat dacă Cindy efectuase decolarea. 
„Ralph, motorul ăla ar trebui să ardă?” 

— Am mai confiscat înregistrarea video cu saltul 
dumneavoastră ca probă, mă informă Miller. 

— Bine. 

— M-am uitat la ea, spuse omul după o scurtă ezitare. 
Incredibil, adăugă. Sunteţi un om curajos, detective Corey. 

Era adevărat, dar am replicat: 

— Aţi constatat de ce este capabil Khalil. 

— Da. Dar el nu e curajos - e psihopat. 

Am fost de acord. 

— E un pic sărit de pe fix. 

Doar v-am mai spus asta. 

— Am pus mâna pe înregistrare înainte ca operatorul să 
o poată vinde ştirilor de seară, mă asigură anchetatorul 
Miller. De asemenea, am distribuit un avertisment tuturor 
membrilor clubului de paraşutism, prin care le ceream cu 
tărie să nu discute cu presa câtă vreme cazul este în 
anchetă. 

— Unde este înregistrarea video? l-am întrebat. 

— Este în posesia FBI, îmi răspunse. 

— V-a vorbit cineva de la FBI sau de la ATIF despre 
vreun alt atac care poate fi legat de acest suspect? l-am 
întrebat pe anchetatorul Miller. 

— Nu. De ce? 

— Mă întrebam doar. Cred că puteţi presupune că Asad 
Khalil a dispărut din raza dumneavoastră de răspundere, 
am adăugat. 

— Credeţi că era la bordul avionului Citation? 

— Poate. V-am spus - data trecută a folosit avioane 
închiriate. 

— Bine. Dar Walsh pare să creadă că el ar putea fi încă 
pe aici. 

— Procedaţi cum credeţi, am zis eu pe un ton neutru. 
Altceva? 

— Nu. Dar am mai fost înştiinţat că nu sunteţi 
dumneavoastră agentul responsabil de caz şi că trebuie să 
discut doar cu cel care are răspunderea cazului. 

— În regulă. Dar ar fi bine să păstrăm legătura. 

— Nu asta am spus acum câteva clipe. 

— Dumneavoastră m-aţi sunat, i-am amintit eu. 

— Din curtoazie şi doar de data asta. 

Corect. Ca de la poliţist la poliţist. I-am zis: 

— Păi atunci sper ca şi FBl-ul să vă arate ceva curtoazie. 

Nu mi-a replicat, dar a zis: 

— Am o jumate de duzină de agenţi FBI la sediul meu. 

— Vin din partea guvernului şi sunt acolo ca să vă ajute, 
l-am asigurat. Cazul ăsta are amănunte care ţin de 
securitatea naţională, aşa că este posibil să vi se ceară să 
faceţi sau să spuneţi - sau să nu faceţi şi să nu spuneţi - 
lucruri pe care le-aţi considera fireşti de făcut sau spus. 

Nu-mi răspunse. 

— Cum ar fi, de exemplu, intenţia dumneavoastră de a 
interoga victima, i-am zis. 

Din nou nu-mi răspunse, iar eu ştiam că FBl-ul îi spusese 
deja să uite de vreo posibilă discuţie cu Kate. 


218 


— Noii mei prieteni de la FBI din birou spun că vă mută 
soţia de aici mâine-dimineaţă, îmi zise. 

Asta era o veste pentru mine. În mod clar, doreau să o 
scoată de sub jurisdicţia Poliţiei Statale şi să o ducă înapoi 
în Manhattan, unde puteau păstra mai bine tăcerea asupra 
cazului şi a scurgerilor de informaţii. 

Se părea că terminaserăm subiectele de discuţie, aşa că 
am zis: 

— Vă mulţumesc pentru telefon. 

— Daţi-mi de ştire cum se încheie povestea asta. 

Nu i-am promis aşa ceva, dar am zis: 

— Dacă îl găsesc, vă dau de ştire. 

— lar dacă vă găseşte el, o să aflu de la televizor, 
adăugă anchetatorul Miller. 

— N-a fost o chestie amuzantă, anchetatorule Miller. 

Am închis şi mi-am continuat drumul pe autostradă, apoi 
am ieşit pe şoseaua de acces către New York, în dreptul 
unui indicator care promitea: „NEW YORK - 50 MILE”. 

Am dat drumul la radio şi am baleiat între cele câteva 
posturi locale, să aud dacă paraşutistul psihopat ajunsese 
subiect de ştiri, dar n-am auzit nimic. 

Ştirile merseră mai departe cu informaţiile de interes 
naţional, iar eu am devenit sigur că incidentul de la 
evenimentul de skydiving nu avea să ajungă subiect de 
presă. 

M-am oprit la un post generalist din New York City şi am 
ascultat cu atenţie, ca să aud menţiuni despre crimele de 
la casa Haytham sau despre asasinarea şoferului închiriat, 
Charles Taylor, în Douglaston, Queens, sau despre şoferul 
libian de taxi. Am aşteptat până la sfârşitul buletinului de 
ştiri, dar nu s-a făcut nicio menţiune despre vreunul dintre 
evenimente. 

Aşadar, FBl-ul şi ATTF îşi făcuseră pe jumătate treaba; 
ţinuseră presa la distanţă şi alimentaseră poliţia locală cu 
porcăriile obişnuite. Acum federalii puteau controla 

căutarea lui Khalil şi puteau decide ce să facă cu el în 
cazul în care îl prindeau. 

Ziarele, care aveau un spaţiu mai mare de umplut, aveau 
să scrie câte ceva despre aceste crime, dar eram destul de 
sigur că avea să fie vorba de nişte relatări scurte, fără 
speculaţii şi fără indicii despre legăturile posibile. 

Am ajuns în New Jersey şi, instantaneu, şoferii au 
înnebunit, pendulând între benzi, frânând tare fără motiv 
şi semnalând exact opusul a ceea ce aveau de gând să 
facă. Când şofezi prin New Jersey ar trebui să fii în stare 
să-ţi laşi mintea să se plimbe aiurea, aşa că mi-am luat 
mintea de la drum şi m-am gândit la ceea ce spunea Vince 
Paresi. 

Mi-a venit brusc ideea că şedinţa de la amiază din biroul 
lui Walsh era posibil să fie mai puţin legată de Asad Khalil 
şi mai mult de John Corey. În aparenţă, devenisem o 
problemă pentru toată lumea. 

Nu sunt, de obicei, paranoic în privinţa carierei 
deoarece, unu la mână, sunt bun în ceea ce fac şi, doi la 
mână, nu am nevoie de slujbă. Vechiul meu camarad, Dick 
Kearns, fost membru al NYPD, este acum anchetator 
privat, o afacere în creştere după 11 septembrie, şi mi-a 
oferit un parteneriat. „Jumătate din cantitatea de muncă, 
dublul banilor şi fără şefi şi alte rahaturi”. 

Pare un colţ de rai. Dar, deocamdată, chiar trebuia să 
rămân alături de federali până ce eu şi domnul Khalil ne 
întâlneam pentru ultima oară. 

CAPITOLUL 23 


Apropiindu-mă de tunelul Holland, am aruncat o privire 
înspre locul unde se înălţaseră pe vremuri turnurile, 
dincolo de fluviul Hudson. Geniile implicate în 
reconstrucţia World Trade Center încă se certau privind ce 
anume să construiască acolo, iar în ritmul în care evoluau 
lucrurile, aveau să mai treacă doi sau trei ani înainte să fie 
aşezată prima bârnă. Între timp, gaura din pământ 
devenise o atracţie turistică de vârf şi o amintire constantă 
a unei zile extrem de nefericite. 

Cât aşteptam în rând ca să plătesc taxa de drum, un 
tânăr poliţist îmbrăcat în uniforma Autorităţii Portuare mă 
opri şi zise: i 

— Doar o verificare de securitate, domnule. Imi arătaţi 
permisul dumneavoastră de conducere? 

De ce eu? Trezeam suspiciuni? De vină erau probabil 
ochii mei mari şi albaştri. Între timp, Abdul din faţa mea 
conduce un camion cu jdemii de roţi prin nenorocitul de 
tunel, plin cu dumnezeu-ştie-ce, şi are parte doar de un 
semn cu mâna ca să treacă. 

— Domnule? 

I-am arătat insigna NYPD şi legitimaţia federală, iar el 
îmi zise: 

— Să aveţi o zi bună, domnule detectiv. 

— De ce eu? 

— Oprim aleatoriu. Fiecare al şaselea vehicul. 

— Aţi juca la curse de cai în felul ăsta? 

— Eu doar execut ce mi se cere. Să aveţi o zi bună. 

Mi-am ridicat geamul şi am intrat în tunel. Fi bine, mi- 
am zis, nu doar face ce ţi se spune. Eu n-o fac. Ai puţină 
iniţiativă şi bun-simţ sau o să pierzi tunelul ăla. 

Am ieşit din tunel şi mi-am croit drum pe străzile 
aglomerate din Lower Manhattan. De-a lungul Broadway 
existau locuri de parcare rezervate pentru clădirile oficiale 
guvernamentale, deşi parcarea nu era permisă în faţa 
clădirii Fed la numărul 26, după 11 septembrie. Insă, din 
cine ştie ce motiv inexplicabil, parcarea era permisă în faţa 
clădirii Broadway, numărul 290, clădirea guvernamentală 
vecină - treburi oficiale guvernamentale, fără terorişti, 
fără maşini-capcană. Am găsit un loc drăguţ în faţa lui 290 
şi am parcat. 

În vreme ce căutam să văd unde ascunsese Kate 
permisul de parcare - compartimentul pentru mănuşi? Sub 
scaunul şoferului? În spatele parasolarului? — un poliţist în 
uniformă veni la mine şi îmi ciocăni în geam. 

Am coborât geamul şi el îmi zise: 

— Doar pentru treburi oficiale. 

— Corect. Imi caut permisul. 

l-am dat legitimaţia federală şi i-am arătat insigna 
NYPD, în vreme ce scotoceam pe sub scaunul pasagerului 
din dreapta. De ce naiba alege Kate un alt loc de fiecare 
dată? 

Polițistul, pe a cărui tăbliță scria numele „Timmons”, îmi 
dădu legitimatia înapoi şi zise: 

— Mulţumesc, domnule detectiv. 

Vru să plece, dar mi-a venit o idee şi l-am întrebat: 

— Hei, ştii ceva despre uciderea unui şofer de taxi? Un 
tip arabo-american. Libian. S-a întâmplat... poate ieri. 

— Unde? 

— Nu ştiu. Câţi şoferi arabi de taxi au fost ucişi recent? 

— Unul. S-a petrecut ieri după-amiază pe strada Murray. 
Avem o informare despre suspect, preciză polițistul. 

— Aveţi un suspect? 

— Mda. Am o poză în maşină. 

— Bine. Hei, dacă erai femeie, unde ţi-ai fi pus permisul 
de parcare? 

Credeam că are să-mi răspundă cu ceva de genul „Tu 
eşti detectivul”, dar îmi spuse, cu înţelepciune: 

— Nici măcar nu mă pot gândi la asta. 

— Corect. Individul ăla cum a fost lichidat? 

— Ceva de genul spărgător de gheaţă în cap. 

— Auch. Cum se numea victima? l-am întrebat. 

Omul se întreba, sunt sigur, de ce nu-i puneam şefului 
meu astfel de întrebări, iar eu credeam că are de gând să- 
mi ceară din nou actele de identitate, dar îmi replică: 

— Se numea Amir... un nume arab. 

— Poate e în poşeta ei. L-ar fi lăsat în poşetă? 

— Nu ştiu. Dar aveţi nevoie de el ca să parcaţi aici, altfel 
vi se ridică maşina. Omul îmi reaminti: Zonă de mare 
securitate. 

— Corect. Lucrez aici. „Zonă de ridicat maşini-capcană”. 
Cum se numea suspectul? l-am întrebat pe ofiţerul 
Timmons. 

— Nu avem un nume. 

— Dar aveţi o poză. 

— Da. Dar fără nume. 

Interesant. 

— De unde provine poza? m-am interesat eu. 

— Nu ştiu. Dar căutăm un alt arab, adăugă omul. Ultima 
dată a fost văzut îmbrăcat cu o jachetă sport albastru- 
închis, pantaloni largi şi o cămaşă bleu. 

Ultima dată când l-am văzut pe Khalil, era îmbrăcat cu 
un costum de paraşutism negru şi cască asortată. Am 
presupus că descrierea provenea de la piloţi, probabil 
singurii oameni în viaţă care puteau identifica 
îmbrăcămintea lui Khalil. 

— Vreun aspect aparte la acest incident? l-am întrebat 
pe ofiţer. 

— Echipa de la Omucideri spune că n-a fost un jaf, aşa 
că se pare că Abdul A îl cunoştea pe Abdul B şi poate că 
aceştia doi s-au certat, îmi răspunse. 

— Corect. Dacă nu aveţi un nume, de unde sunteţi siguri 
că suspectul e arab? l-am întrebat. 

— Aşa mi s-a spus. Tipul din poză nu e irlandez. 

Amintindu-mi de afişul de căutare, am întrebat: 

— Ten închis la culoare, păr uns şi dat pe spate, nas 
coroiat şi ochi de nebun? 

— Mda. O am în maşină. Vreţi să o vedeţi? 

— Nu. 

— E pe podea, zise Timmons. 

— Ar trebui să o ţii pe bord. 

— Nu, permisul de parcare. E pe podea, în spatele 
dumneavoastră. 

— Zău? 

M-am răsucit pe scaun şi, da, era acolo. Oare eu îl 
lăsasem acolo? 

În orice caz, polițistul se îndepărtă. Mi-am luat permisul 
şi l-am aşezat în parbriz, după care am încuiat maşina şi 
am pornit către Federal Plaza. 

Era o zi cu adevărat frumoasă şi toată lumea de pe străzi 
părea fericită că trăieşte. Şi eu, la fel. Pun pariu că şi Asad 
Khalil era fericit că e viu. Avusese parte de o duminică 
bună. Cinci morţi. Aproape şase. Şi poate alţi câţiva de 
care nu ştiam noi. Uluitor. 

Ei bine, presupunând că Amir, şoferul de taxi, fusese 
ucis de Khalil nemernicul, atunci Khalil fusese ieri în 
Manhattan, la câteva străzi distanţă de locul unde mă 
aflam acum. Aşadar, mai întâi Sullivan County, apoi 
Aeroportul Republic, apoi Douglaston, Queens, apoi 
Manhattan. Ca şi data trecută, se deplasa cu rapiditate. 

Cu trei ani în urmă, Asad Khalil venise în America 
pentru a ucide piloţii supraviețuitori ai Forţelor Aeriene 
ale Statelor Unite, care îi bombardaseră cartierul din 
Tripoli, în 1986. Numele acelor piloţi ar fi trebuit să fie 

secrete şi nimeni din Washington nu-şi dorea ca publicul 
american, armata americană sau restul lumii să ştie că 
securitatea americană fusese încălcată şi că americanii 
care îşi slujiseră ţara fuseseră asasinați acasă la ei pentru 
că îşi făcuseră treaba peste graniţe. Chestia asta nu era 
bună pentru moralul trupelor, nu era bună nici prin ceea 
ce dezvăluia despre ceea ce noi numim acum „Securitate 
naţională” şi, cu siguranţă, nu era bună pentru imaginea 
Americii de mare putere. 

Ca atare, Washingtonul menţinuse secretul asupra 
crimelor de acum trei ani şi reuşise să împiedice presa să 
facă legătura între ele. Acelaşi lucru se petrecea acum. 

De astă dată însă, eu înţelegeam ce se petrece. Aşa că 
rezultatul avea să fie altul. Nu necesar mai bun decât data 
trecută, dar altul. 

CAPITOLUL 24 


În gheretele din faţa clădirii de la Federal Plaza sunt 
paznici proveniţi de la firma privată de securitate 
Wackenhut Security. Acest aranjament reprezintă o mostră 
de gândire extrem de avansată din partea Washingtonului, 
care funcţionează sub numele de outsourcing sau 
externalizare de servicii. Adică, de ce să foloseşti ofiţeri 
federali bine instruiți care depun un jurământ al datoriei, 
când pentru o sumă dublă de bani poţi obţine un individ 
gras, îmbrăcat cu o uniformă caraghioasă, care poate are 
probleme în a-şi scoate arma din toc la timp? Numiţi-mă 
cinic, dar parcă-i văd pe unii cum fac bani din aceste 
contracte guvernamentale. Poate că ar trebui să mă 
externalizez şi pe mine. 

În fine, am trecut de Wackenhut Security şi am intrat în 
Federal Plaza prin intrarea din strada Duane. 

În holul mare din interior se găsea un al doilea rând de 
personal de securitate, în acest caz, o găselniţă numită FBI 
Police, compusă din ofiţeri în uniformă, a căror jurisdicție 
este restrânsă la proprietăţile federale. Ca atare, dacă 
teroriştii începeau să tragă de pe trotuarele oraşului, 
teoretic tot ce putea face această unitate era să privească 
de la ferestre şi să-i încurajeze prin strigăte pe tipii de la 
Wackenhut. Puteam doar să sper că avea să cheme cineva 
NYPD-ul. 

M-am dus către zona de securitate care înconjura 
lifturile. 

Federal Plaza este, aşa cum îi şi spune numele, o clădire 
guvernamentală americană, iar cele patruzeci şi două de 
etaje ale sale găzduiesc diverse agenţii consumatoare de 
taxe, cele mai multe umplute cu funcţionari civili care îşi 
dau duhul în încercarea de a sluji cel mai bine publicul 
american. 

De la etajul douăzeci şi doi la etajul douăzeci şi nouă 
însă, lucrurile stau altfel; aici se găsesc FBl-ul şi ATIF, 
împreună cu alte agenţii de aplicare a legii şi de securitate 
naţională pe care nu le voi numi. Bun, o să numesc una 
dintre ele - CIA. De fapt, cele mai multe birouri ale 
agenţiei sunt dincolo de strada Duane, la Broadway, o 
clădire federală mai nouă şi mai drăguță, dar avem norocul 
să avem camarazii noştri de arme aici, la Fed. În mod 
corespunzător, o parte din personalul ATTF se găseşte în 
clădirea din Broadway. Presupun că obiectivul acestui 
aranjament este de a nu pune toate ouăle într-un singur 
coş în caz că un avion sau un camion-capcană scoate din 
joc vreuna dintre clădiri. Un scenariu mai rău ar fi acela al 
scoaterii din joc a ambelor clădiri. Lucruri rele se mai 
întâmplă. De aceea îi avem pe cei de la Wackenhut. Şi tot 
de aceea am o medalie cu Arhanghelul Mihail în sertarul 
biroului. 

Tot aici, la adresa cu numărul 26 al clădirii Fed, sunt 
găzduite şi Biroul de Imigrări şi Direcţia Vămilor. Acestea 
colaborează cu noi îndeaproape pentru localizarea 
străinilor ilegali care ar putea genera riscuri la adresa 
securităţii naţionale. Oamenii fac o treabă bună, mai ales 
după 11 septembrie, dar din nefericire mi-au arestat luna 
trecută femeia care venea să-mi facă curăţenie, originară 
din Costa Rica şi cred că Tom Walsh a fost cel care le-a 
servit pontul. Doar o glumă? 

M-am dus până la pereţii înalţi din plexiglas care 
înconjoară lifturile şi am tastat codul meu personal, prin 

care se deschidea uşa. Îi cunosc pe cei mai mulţi membri 
FBI Police de aici şi ei mă cunosc pe mine, dar ca să le arăt 
respect şi să procedez cum se cuvine, mi-am ridicat 
legitimatia federală, iar un tip pe nume Walt a zis: 

— Mi-a părut rău să aud de detectivul Haytham şi de 
familia lui. 

— Şi mie. Vreo veste în privinţa asta? l-am întrebat. 

Omul clătină din cap şi răspunse: 

— Doar ce e prin ziare. Mare păcat. Adică, un poliţist 
omorât de un hoţ. 

— Mda. 

Walt nu scosese o vorbă despre întâlnirea dintre Kate şi 
paraşutistul psihopat, aşadar puteam să cred că încă nu se 
aflase şi despre acest incident. 

Sosi un lift. M-am urcat în el şi am apăsat butonul 
pentru etajul 28, unde Tom Walsh are biroul lui mare pe 
colţ. 

Pe drum, m-am gândit la Asad Khalil care, ca să spun 
aşa, convocase de fapt această şedinţă. Era un individ 
unicat, care poseda oarecare inteligenţă nativă şi instincte 
primare bune. Trebuia să-i acord creditul pentru 
devotamentul dovedit faţă de misiune şi pentru abilitatea 
de a opera într-un mediu străin şi ostil. Adică, individul 
ăsta era un nenorocit de jockey de cămile care probabil nu 
făcea diferenţa între un bancomat şi un automat pentru 
prezervative, iar acum era în America, sărind din avioane, 
închiriind zboruri, lichidând oameni în casele şi maşinile 
lor şi făcându-ne pe noi să părem idioţi. 

Adevărat, fusese bine instruit de către serviciile secrete 
libiene şi petrecuse ceva vreme în Europa. Însă termenul 
de serviciu secret libian este doar un oximoron, iar în 
esenţă Khalil era doar o brută lipsită de sofisticării dintr- 
un rahat de ţară înapoiată, aşa că nimic nu se lega ca 
lumea. 

La fel de adevărat, avusese parte de ceva resurse aici cu 
trei ani în urmă, şi nu mă îndoiam că dispune şi acum de 

resurse, precum defunctul Amir, a cărui ţeastă Khalil o 
confundase cu un bloc de gheaţă. Însă libienii de aici 
reprezentau doar o parte a succesului lui Khalil. Omul era 
deştept şi avea curaj. Mai rău, credea că Dumnezeu e de 
partea lui. Şi totuşi... asta nu explica modul lui de operare 
sofisticat şi inteligent, à la James Bond. Atunci un gând m- 
a lovit în moalele capului. 

Boris. 

Am ieşit din lift şi am rămas pe hol. 

Boris. Un fost kaghebist, angajat de serviciile secrete 
libiene ca să-l instruiască pe Asad Khalil. 

Boris nu doar că îl instruise pe Khalil în arta uciderii, a 
deghizării, a înşelăciunii, a evadării şi a evitării pericolelor, 
ci îl dăscălise şi cum să se poarte în Occident - aspecte 
practice precum rezervarea biletelor pentru avion, cazarea 
la hotel, închirierea unei maşini sau a unui avion şi toate 
celelalte lucruri pe care Khalil le făcuse aici cu trei ani în 
urmă şi le făcea acum. În plus, Boris vorbea o engleză 
aproape fără cusur, învățată la vechea şcoală KGB de 
Studii Americane şi îşi călăuzise ucenicul atât de motivat 
prin cele mai rafinate nuanţe ale englezei americane. 

Iar acest fapt născu în mintea mea o a doua idee: Khalil 
dorea moartea lui Boris. 

Prima şi singura dată când l-am întâlnit pe Boris a fost 
cu trei ani în urmă, la sediul CIA din Langley, Virginia, 
după ce Khalil ne trăsese clapa. Boris chiar dorise să se 
întâlnească cu mine şi cu Kate şi am petrecut o oră 
plăcută, sporovăind despre singurul lucru pe care îl aveam 
în comun: Asad Khalil. 

Boris ne spusese, de asemenea, că libienii intenționau 
să-i încheie angajamentul - şi viaţa - după ce-i oferea lui 
Khalil ultima lecţie. Însă Boris scăpase viu din Libia, cu o 
mână de ajutor din partea CIA, iar când eu şi Kate ne-am 
întâlnit cu el, tocmai vărsa pe gură toate detaliile legate de 
serviciile secrete libiene noilor lui prieteni din CIA, 

trădând probabil în acelaşi timp câteva vechi secrete KGB, 
dacă tot pornise pe calea asta. 

În schimb, conform procedurilor CIA standard, Boris 
avea să primească un paşaport american şi alte câteva 
chestii de curtoazie, cum ar fi, poate, rezerve de Marlboro 
şi de votcă Stoli pentru tot restul vieţii, chestii care, 
tineam eu minte, îi plăceau. 

Boris (fără numele întreg, vă rog) era un om 
impresionant şi mi-ar fi plăcut să-mi petrec mai mult timp 
cu el, dar întâlnirea reprezentase o ocazie unică, iar el era 
înconjurat de paznicii săi de la CIA, care se comportau ca 
nişte neveste, lovindu-l pe sub masă atunci când el şi votca 
din el dezvăluiau prea multe. În plus, eu şi Kate aveam 
câţiva tipi de la FBI cu noi, care îşi aduseseră şi ei 
contribuţia la restrângerea conversatiei. Însă ţineam minte 
că el spunea că a vrut mereu să vadă New Yorkul şi că 
poate aveam să ne întâlnim din nou. 

Acum îmi aminteam şi sfârşitul discuţiei cu Boris, când, 
referindu-se la Asad Khalil, ne-a spus mie şi lui Kate: 

— Omul ăla e o maşină de ucis perfectă şi ce nu ucide 
azi va ucide mâine. 

Îmi cam dădusem şi singur seama de asta, dar, ca să mă 
pun de-a curmezişul, am replicat: 

— E doar un om. 

La care Boris răspunsese: 

— Uneori mă întreb dacă este aşa. 

În aparenţă, Asad Khalil, Leul, căpătase proporţii 
mitologice în minţile prietenilor şi ale duşmanilor lui - aşa 
cum se întâmplase cu Carlos $Şacalul - aşa că, dacă 
reuşeam să pun laba pe Khalil ca să-i tai gâtul, aveam să 
fiu cunoscut drept John Corey, Ucigaşul Leului. Ba, mai 
bine decât John Corey, Imprevizibilul. Corect? Eu şi Tom 
Walsh aveam să zburăm până la Washington ca să luăm 
cina la Casa Albă. „Servim porc la tavă special pentru 
dumneavoastră, domnule Corey.” 

Sau poate că indivizii din Washington nu ar fi reacţionat 
cu atâta bunăvoință la acţiunile mele de a-l ucide pe Khalil. 
„Te acuzăm de crimă cu premeditare, detective Corey.” 
Premeditare? Nu mă gândesc la asta decât de vreo trei ani. 

În orice caz, Boris încheiase ora noastră de ceai şi votcă 
prin a spune: 

— Vă felicit pe amândoi pentru supravieţuire. Nu vă 
irosiţi zilele rămase. 

Mersi de sfat. Sper că Boris îşi luase propriul sfat în 
serios. Ca să închei socotelile la capitolul Boris - îl 
plăceam, dar nu-mi plăcea ce făcuse, adică să creeze un 
monstru. Şi eram sigur că Boris avea să regrete el însuşi 
asta - dacă nu cumva se întâlnise deja cu monstrul. 

Dar dacă Boris era viu, atunci trebuia să-l găsesc şi să-l 
avertizez că fostul lui ucenic se întorsese în SUA ca să 
regleze nişte conturi vechi. Evident, trebuia să presupun 
că CIA făcuse deja asta pentru trădătorul lor, dar nu se 
ştie niciodată de cine au chef tipii ăştia să se 
descotorosească. 

Dincolo de generosul motiv pentru care voiam să-l 
avertizez pe Boris, doream să vorbesc cu el despre cea mai 
bună modalitate de a-l găsi pe Asad Khalil. Boris trebuia să 
aibă câteva idei în privinţa asta. Cu toate astea, probabil 
că m-ar fi sfătuit: 

— Apleacă-te şi pupă-ţi curul de bun-rămas. 

Şi, până la urmă, dacă Boris încă nu murise, ar fi o bună 
momeală. Mai bine el decât eu. Corect? 

De fapt, existau o mulţime de momeli pentru Leu - eu, 
Boris, George Foster şi, probabil, alţi oameni de care n- 
aveam habar. Plus Kate, dacă individul descoperea că 
supravieţuise. 

Şi, bineînţeles, mai exista Chip Wiggins, ofiţer US Air 
Force în retragere, a cărui misiune de bombardament 
deasupra Libiei  generase acest lanţ nefericit de 
evenimente. Eram însă destul de convins că Chip Wiggins 
se întâlnise deja cu Asad Khalil şi, ca atare, îşi împlinise 

destinul inevitabil. „Ce nu ucide azi va ucide mâine”. Eram 
sigur că voi afla la şedinţă rezultatele căutării lui Chip 
Wiggins. 

Am deschis uşa de la hol cu codul meu de acces şi, pe 
când mă îndreptam spre biroul lui Tom Walsh, m-am 
gândit că ar trebui să uit să-l pomenesc pe Boris la şedinţă. 
Adică, FBl-ul aşa procedează cu mine. Corect? Cum fusese 
cazul diplomatului iranian care se ducea în Atlantic City. 
Dacă semeni vânt, culegi furtună. 

CAPITOLUL 25 


Kitty, secretara lui Tom Walsh, mă întâmpină şi îmi 
spuse: 

— Domnul Walsh va sosi în scurtă vreme. Intraţi şi luaţi 
un loc. 

— Mersi. Lăsând naiba protocolul, am întrebat-o: Unde 
e? 

— Peste drum, zise ea, după o scurtă ezitare. 

Ceea ce însemna clădirea Broadway, adică posibil CIA. 

Am intrat în biroul din colţ al lui Walsh, unde căpitanul 
Paresi şedea la masa rotundă de conferinţă, faţă în faţă cu 
agentul special FBI George Foster. Aveau amândoi nişte 
mutre sumbre. Am mai observat pe masă sticle cu apă - 
semn de şedinţă lungă - şi niciun carneţel de luat notițe. 
Nimic nu avea să iasă din încăpere. 

Le-am strâns mâinile amândurora, iar George se 
interesă: 

— Cum se simte Kate? 

— Se odihneşte confortabil, mulţumesc. 

— E incredibil ce s-a întâmplat, remarcă el. 

— George, tu mai mult ca oricine altcineva ar trebui să 
ştii că povestea asta nu este incredibilă, i-am replicat. 

Dădu din cap. 

George era prezent la această şedinţă deoarece 
participase şi fusese martor ocular la evenimentele de pe 
JFK din urmă cu trei ani şi, conform procedurii standard 


233 


FBI, cazul Khalil era al lui pentru tot restul vieţii sale care, 
speram, nu va fi redusă de anterior-menţionatul nemernic. 
Şi, cum am mai spus, George făcea parte din echipa de 
vânare a Leului, alcătuită ad-hoc şi compusă din el, Kate, 
eu şi Gabe Haytham, care era tipul nostru de contact cu 
arabii. 

Am schimbat câteva vorbe cu căpitanul Paresi. Părea 
ceva mai rece, ceea ce însemna că şeful Jui, Tom Walsh, 
stabilise deja tonul pe care-l vor avea faţă de John Corey. 
Nu conta că soţia mea aproape fusese omorâtă - acum era 
bine. Cât despre isprava mea de a salva omenirea din calea 
unui incident nuclear nu cu foarte multă vreme în urmă - 
ei bine, aşa cum ne place nouă să spunem pe aici: „Ce-ai 
mai făcut pentru noi în ultima vreme?” 

— Nu voi fi eliminat din acest caz, i-am zis lui Paresi. 

Nu-mi răspunse direct, dar spuse: 

— Apreciem dăruirea şi experienţa ta anterioară cu 
suspectul. 

— Pe dracu, am răspuns, ca să stabilesc mai clar tonul 
discuţiei. 

M-am dus la una dintre ferestrele mari. Biroul lui Walsh 
dă înspre sud, iar de aici, de la etajul 28, puteam vedea 
cea mai mare parte din Lower Manhattan. Către sud-est se 
găsea sediul NYPD, alias One Police Plaza, o clădire înaltă 
ca o fortăreață din cărămidă roşie, unde am efectuat un 
stagiu scurt cu mulţi ani în urmă şi care m-a făcut mai 
nebun decât eram deja. Dar aşa am învăţat cum 
funcţionează lucrurile la centru, fapt care m-a ajutat în 
munca de la Fed. 

Mai încolo, spre est, se găsea podul Brooklyn, care 
traversa East River şi lega insula Manhattan de Brooklyn. 
Aproximativ jumătate din comunitatea relativ mică de 
musulmani din oraş locuia în Brooklyn şi circa nouăzeci şi 
opt la sută dintre membrii ei erau cetăţeni oneşti şi 
muncitori, care veniseră în America în căutarea a ceva ce 
lipsea din locul pe care îl părăsiseră. Un procent, poate 

două dintre ei aveau probleme cu legea, iar dintre aceştia, 
cei care reprezentau un risc pentru securitatea naţională 
erau şi mai puţini. 

Că veni vorba de asta, chiar şi teroriştii au nevoie de un 
loc unde să se bărbierească, aşa că, dacă era să ghicesc 
unde intenţiona Asad Khalil să se ascundă pe teritoriul 
New York City - şi, de fapt, chiar trebuia să ghicesc - aş fi 
spus că nu se va adăposti într-un cartier musulman de pe 
la periferie, unde ştia că îl vom căuta şi unde era foarte 
posibil să apară cineva care să-şi dea seama că acest 
individ nou prin zonă valora un milion de biştari pentru 
federali. In fond, Khalil nu-i putea ucide chiar pe toţi, aşa 
cum îl ucisese pe Amir, şoferul de taxi. 

Să se ascundă într-un hotel ar fi însemnat o altă 
problemă pentru el din pricina camerelor de securitate şi a 
sutelor de oaspeţi şi de angajaţi care l-ar fi putut 
recunoaşte din poza de pe afişul de căutare distribuit 
pretutindeni de NYPD. 

Khalil ar fi avut o şansă mai mare cu hotelurile 
deochiate, unde, dacă nu ar fi fost robul atâtor interdicții 
sexuale, ar fi putut avea parte şi de o partidă încinsă în 
timp ce se ascundea. 

O altă posibilitate erau camerele închiriate cu ziua, care 
ofereau găzduire pe câte o zi, cu banii în avans, fără să se 
pună întrebări. 

Sau, aşa cum am sugerat mai devreme, profesorul Khalil 
ar fi putut beneficia de găzduire în internatul Universităţii 
Columbia. 

Cel mai probabil însă, Asad Khalil se va ascunde într-un 
apartament închiriat dinainte de vreo firmă în spatele 
căreia se aflau cei care îl ajutau, un apartament folosit 
pentru diverşi indivizi în vizită prin New York. Era o 
procedură standard în lumea bine finanțată a terorismului 
internaţional şi, din nefericire, noi descopeream rareori 
vreuna dintre aceste case conspirative - situate, de obicei, 
în clădiri înalte din Manhattan - în afară de cazul în care 

ajungeam să urmărim pe câte vreun ticălos direct până la 
clădire. 

În acest caz însă, eram convins că susţinătorii lui Khalil 
nu şi-ar fi plasat ucigaşul de maximă importanţă într-o 
astfel de casă conspirativă posibil compromisă - probabil 
că aveau un loc nou şi curat doar pentru el. 

Am privit spre sud-vest, unde se ridicau odinioară 
Turnurile Gemene. Mi-am amintit că Jack Koenig, care 
ocupase anterior biroul unde mă aflam acum, îşi aşezase 
intenţionat biroul astfel încât să poată vedea turnurile. 
Asta îi amintea, zilnic, de primul atac asupra World Trade 
Center, din 26 februarie 1993. Nemernicii reuşiseră a doua 
oară, iar Jack Koenig, care se uitase la acele turnuri în 
fiecare zi de muncă, murise într-unul dintre ele împreună 
cu predecesorul lui Paresi, David Stein, şi alţi câţiva 
oameni de la birou, care se găseau la o întrunire acolo. 

Nu puteam zări platforma de observaţie de la Trade 
Center de aici, dar eu şi Kate fuseserăm cândva acolo, aşa 
că acum îmi puteam imagina vizitatorii - oameni din toată 
ţara şi din întreaga lume - holbându-se în gaura aia imensă 
care fusese, pentru o vreme, groapa comună a aproape trei 
mii de fiinţe umane. Dacă erai unul dintre zecile de mii de 
supraviețuitori care fuseseră în turnuri în acea dimineaţă 
sau te îndreptai într-acolo în acea zi, aşa cum se 
întâmplase cu mine şi cu Kate, nu ar fi trecut nici măcar o 
singură zi fără ca să te întrebi cum de te-a ocolit moartea 
atunci. 

Pe geamul de la biroul lui Walsh se găsea un reminder 
care înfăţişa o siluetă neagră a turnurilor şi inscripţia 
„9/11 - NU VOM UITA NICIODATĂ! ” 

La asta eu aş adăuga: „Dacă uiţi, se va întâmpla din 
nou.” 

Tot la distanţă de câteva străzi de aici se află strada 
Murray, unde Amir, şoferul de taxi, îşi adusese ultimul său 
client. Presupunând că acest client fusese Asad Khalil, 

oare ce căuta el în Lower Manhattan, într-o zi de 
duminică? 

Poate nimic altceva decât să-şi ucidă şoferul de taxi. 
Însă existau locuri mai bune pentru aşa ceva. Chestia asta 
îmi întărea bănuiala că Asad Khalil intenţiona să rămână şi 
să opereze în Manhattan. Deci ce se găsea în Manhattan 
ca să-l atragă aici? Ei bine, John Corey locuia pe East 72nd 
Street. Vince Paresi şi tânăra lui soţie numărul trei, 
locuiau în Central Park West, iar Tom Walsh, ca şi familia 
Corey, locuia în respectabila zonă Upper East Side. Iar alte 
ţinte posibile ale lui Khalil, precum George Foster, 
munceau toate chiar aici. 

Speram ca Asad Khalil să nu aibă adresele noastre de 
acasă, dar avea adresele noastre de la lucru, iar noi 
respectam cu toţii o rutină întrucâtva predictibilă. Mă rog, 
eu n-o respectam, dar Walsh, Paresi şi George Foster, da. 

Fapt care mă duse la ideea că Asad Khalil dispunea de 
informaţii foarte bune despre domnul şi doamna John 
Corey. De unde altfel să fi ştiut că urma să sar dintr-un 
avion cu paraşuta într-o zi de duminică dimineaţa? Poate 
că individul ăsta acţiona singur, dar avea o echipă de 
sprijin mare, chiar aici, în New York. Cum ar fi, poate, Al 
Qaeda. 

În vreme ce reveneam de la fereastră, Tom Walsh intră 
în birou. Ne-am strâns mâinile cu toţii şi Walsh ne spuse: 

— Vă rog să luaţi loc. 

Aruncă un dosar gros pe masă şi începu: 

— Nu am veşti bune, aşa că o să încep cu cele proaste. 

CAPITOLUL 26 


Înainte ca Tom Walsh să ajungă la veştile proaste, 
propuse un moment de reculegere pentru Gabe şi pentru 
soţia şi fata lui. Era un gest frumos şi ne-am plecat cu toţii 
capetele. 

Nu prea cunosc rugăciuni musulmane, dar ştiam pentru 
ce anume ar fi vrut Gabe să mă rog, aşa că m-am rugat ca 
să-l găsesc pe Asad Khalil şi să-l fac să plătească pentru 
crimele lui. Amin. 

Câteva cuvinte despre Tom Walsh. Este tânăr pentru 
slujba asta - are vreo patruzeci şi cinci de ani - şi Kate îmi 
spunea că e arătos ca bărbat, deşi, în opinia mea, seamănă 
cu unul dintre băieţii ăia bine coafaţi de prin reclamele de 
haine pentru bărbaţi. 

Aşa cum vă puteţi imagina, FBI este preocupat de vieţile 
personale ale agenţilor săi şi, din câte ştiu, Tom Walsh 
duce o viaţă de o corectitudine exemplară, deşi eu 
bănuiesc că poartă lenjerie de femei pe dedesubt. Mda, 
glumeam doar. 

FBI ar prefera ca agenţii săi să fie căsătoriţi, cu copii, 
dar domnul Walsh n-a fost niciodată însurat, deşi are o 
relaţie de lungă durată cu o doamnă avocat. l-am văzut 
jumătatea la câteva întruniri sociale ale biroului şi, o dată, 
în apartamentul lui, iar cei doi par să se potrivească bine - 
calmi, detaşaţi, ambiţioşi şi narcisişti. Nu locuiesc 

împreună, dar dacă ar face-o, ar avea nevoie de dormitoare 
separate pentru orgoliile lor personale. 

Momentul de reculegere luă sfârşit şi Tom Walsh 
începu: 

— L-am localizat pe Chip Wiggins. 

De vreme ce nu erau veşti bune, nici aceasta nu era o 
veste bună. 

— Aşa cum bănuiam, este mort, ne informă Walsh. 

Aşadar, ofiţerul de aviaţie în retragere Chip Wiggins era 
mort. Însă Asad Khalil era încă aici. Un altul în locul lui ar 
fi plecat acasă, considerând că şi-a îndeplinit misiunea. 
Însă Khalil avea acum o nouă listă a morţii, pe care erau 
incluşi Kate, familia Haytham şi alţii şi care i-ar fi putut 
include, de asemenea, şi pe colegii mei de la masă. 

În vreme ce Walsh îşi consulta notițele, am schimbat o 
privire cu Paresi şi cu Foster. Paresi ştia deja că Wiggins 
era mort, dar George Foster părea surprins şi mai palid ca 
de obicei. Luă o gură mare de apă. 

— Elwood Wiggins, alias Chip, lucra ca pilot de 
transport marfa pentru o companie denumită Alpha Air 
Freight, cu sediul în Santa Barbara, California, continuă 
Walsh. 

Walsh ne oferi câteva informaţii din trecutul lui Wiggins, 
pe care eu deja le ştiam. 

Mi-am amintit că Chip Wiggins era un tip drăguţ şi un 
spirit liber - unii i-ar fi spus iresponsabil - şi, în niciun caz, 
genul de om pe care să-l asociezi cu avioanele de luptă, 
aruncând covoare de bombe asupra țintelor inamice. 
Supravieţuise acelei perioade din viaţa lui, dar nu 
supravieţuise consecinţelor faptelor sale. 

— Aşadar, viaţa lui se desfăşura conform rutinei, o 
proastă idee când eşti vânat de cineva, observă Walsh. 

Mersi că ne-ai împărtăşit toate astea, Tom. M-am folosit 
de ocazia asta pentru a le reaminti tuturor că lucrasem la 
acest caz, spunând: 

— Wiggins zbura tot pentru Alpha cu trei ani în urmă, 
atunci când eu şi Kate ne-am întâlnit cu el în casa lui din 
Ventura. Am insistat atunci să se mute sau să-şi ia altă 
slujbă, mi-am informat colegii. 

lar asta reprezenta modalitatea mea de a spune că 
făcusem tot ce putusem ca să-l scoatem pe Wiggins de pe 
ecranul radar al lui Khalil. 

— Ei bine, ar fi trebuit să urmeze sfatul ăla, comentă 
Walsh, apoi continuă: Bun, iată cum s-au desfăşurat 
lucrurile. Biroul local FBI din Santa Barbara a încercat să 
dea de Wiggins duminică după-amiază, la scurt timp după 
ce oamenii de acolo au primit cererea de la noi, dar nu l-au 
găsit acasă. 

Walsh ne povesti cum l-a căutat FBl-ul pe Wiggins, apoi 
trecu la miezul informării şi spuse: 

— Mai târziu, pe parcursul după-amiezei aceleia, unul 
dintre agenţi, Scott Fraser, s-a dus cu maşina la sediul 
Alpha Air Freight din aeroportul Santa Barbara. Primul 
lucru pe care l-a observat a fost, în parcarea firmei Alpha, 
un Ford Explorer albastru care se potrivea cu descrierea 
maşinii lui Wiggins. A avut confirmarea după ce a verificat 
numărul de înmatriculare. Când a intrat în birourile Alpha 
Freight, Fraser a fost informat de tipul de serviciu din 
weekend că Wiggins nu-şi începea tura decât duminică 
noaptea, iar tipul nu putea explica de ce camioneta lui 
Wiggins era încă afară. Fraser a cerut să vadă avionul 
pilotat de Wiggins, aşa că cei doi au ieşit pe rampa de 
acces. După ce a văzut că în cockpitul avionului nu se afla 
nimeni, Fraser a urcat în cala de mărfuri. 

Walsh făcu, evident, o pauză aici pentru efect dramatic, 
iar eu mi-am dat seama ce descoperise Scott Fraser. 

Walsh scoase din dosar trei fotografii primite prin e-mail 
şi le împinse pe masă. 

M-am uitat la fotografii şi am văzut acolo, în culori, un... 
om. Şedea pe podeaua cabinei cu spatele la peretele 
avionului, îmbrăcat cu pantaloni negri şi cămaşă albă, 

înroşită de sânge, deşi nu trebuia să faci presupuneri pe 
marginea unei simple fotografii. Nu era bine nici să 
porneşti de la prezumția că subiectul fotografiei era mort, 
însă Walsh spusese că Wiggins era mort, iar acel chip 
arăta ca al lui Wiggins. Clinciul era însă că acel cap al lui 
Chip Wiggins nu stătea la locul lui, pe umeri, ci în poala 
omului. 

L-am auzit pe Paresi exclamând: 

— lisuse... 

I-am aruncat o privire lui George, care se holba la 
fotografie. Chipul lui părea mai palid decât faţa lui 
Wiggins. 

Walsh ne lăsă să studiem fotografiile câteva secunde, 
după care zise: 

— Din raportul de la locul crimei şi cel al legistului, s-ar 
părea că Wiggins s-a dat jos din avion după ce l-a parcat şi 
se găsea pe rampa de acces când a fost lovit de patru ori 
cu un instrument dur şi greu - o rangă, pe care, dacă vă 
veţi uita cu atenţie la fotografii, o veţi vedea ivindu-se din 
gâtul lui Wiggins. Walsh descrise localizarea acelor lovituri 
şi trase concluzia: Astfel de răni, evident, l-au incapacitat 
pe Wiggins, dar probabil l-au lăsat conştient sau 
semiconştient. 

Corect. E normal să vrei ca victima să fie conştientă 
când o descăpăţânezi. Asta pentru a nu mai vorbi de 
predica pe care Khalil i-a ţinut-o bietului Chip Wiggins 
înainte de a-l scurta de cap. „Domnule Wiggins, una din 
bombele tale mi-a ucis două surori, doi fraţi şi mama. lar 
acum, domnule Wiggins...” 

Walsh continuă cu reconstituirea crimei. 

— După ce atacatorul şi-a adus victima în stare de 
incapacitate de ripostă, a dus-o în cabina avionului, unde i- 
a retezat capul cu un ferăstrău de măcelar. În mod lent şi 
dureros, adăugă el, cu totul inutil. 

Mi-am zis că George e pe punctul de a leşina, însă el 
inspiră adânc şi rezistă. Paresi se înfurie şi exclamă: 

— Ticălosul nenorocit! 

M-am uitat din nou la fotografie şi nu era greu să 
provoace multă furie şi ură împotriva lui Asad Khalil şi a 
tovarăşilor lui jihadişti. Dar, ca să fiu sincer cu mine 
însumi, dacă aş avea ocazia, n-aş ezita nici măcar o 
secundă să-i tai gâtul lui Khalil. Sunt convins că Asad 
Khalil şi John Corey nu au multe în comun, dar, în cele din 
urmă, amândoi ştiam cum să ne reglăm conturile. 

Tom Walsh ceru fotografiile - astfel de chestii nu era 
bine să circule liber - şi ne aminti: 

— Chestia asta este extrem de sensibilă. Nimic din ce 
discutăm nu părăseşte această încăpere fără acordul meu. 

— Am intenţia să o informez pe Kate în legătură cu 
această şedinţă, i-am zis. 

Ezită, dar până la urmă zise: 

— Bineînţeles. Şi ea a lucrat la cazul iniţial, adăugă. 
Pentru orice eventualitate, mă sfătui: În privinţa 
informaţiilor sensibile, ar trebui să discuţi cu ea neoficial, 
în eventualitatea în care este chemată să depună mărturie 
în cursul viitoarelor proceduri legale. 

Tom Walsh se gândea deja la câteva scenarii de 
încheiere a jocului. Era avocat, iar şefii lui de la FBI şi de 
la Departamentul de Justiţie erau tot avocaţi. Ca atare, 
totul trebuia să fie legal şi corect, chiar şi în cadrul 
războiului împotriva terorismului. Poliţia şi CIA, pe de altă 
parte, stăteau cu mâna pe trăgaci ca nişte cowboy. Se 
puteau dezbate la nesfârşit meritele avocaţilor şi ale 
cowboy-ilor, fără ca vreodată să se rezolve problema 
legată de cine anume era mai bine înzestrat să facă treaba 
până la capăt. Dar eu ştiu că, înainte de 11 septembrie, 
avocaţii erau la conducere. Acum, cowboy-ii au parte de un 
spaţiu ceva mai mare de manevră. 

lar ca lucrurile să fie şi mai complicate pentru Tom 
Walsh, el era obligat să ţină balanţa în echilibru, la 
ordinele celor din Washington, încercând să-l prindă pe 

Asad Khalil, dar negând, în paralel, existenţa acestuia. 
Între timp, cifra morţilor urcase de la cinci la şase. 

— A mai apărut o crimă în California, care este, cel mai 
probabil, legată de acest caz, ne spuse Walsh. 

Corecţie. Şapte. 

CAPITOLUL 27 


Tom Walsh consultă dosarul şi zise: 

— Înainte de a ajunge la acea crimă, daţi-mi voie să vă 
spun că nu ştim când sau cum a pătruns Asad Khalil în 
ţară, dar este probabil ca el să fi folosit ruta cea mai 
directă şi să fi zburat până pe aeroportul din Los Angeles 
folosind un paşaport şi o viză false, emise de o ţară 
vorbitoare de arabă. Un astfel de individ, dispunând de 
resurse străine adecvate, poate să treacă cu uşurinţă de 
orice control al paşapoartelor, ne informă Walsh mai 
departe. 

Corect. Cel mai bun punct de intrare ar fi un aeroport - 
LAX, de pildă - însă Khalil nu ar fi intrat cu identitate de 
libian - nu aveam relaţii diplomatice cu Libia, iar compania 
lor aeriană cu doar două avioane în dotare nu avea curse 
până aici. Prin urmare, venise cu o altă linie aeriană, iar pe 
cardul de intrare în SUA şi în declaraţia vamală declarase 
că scopul vizitei sale este turistic - o chestie de afaceri ca 
acoperire este prea uşor de verificat. lar dacă i se 
puseseră întrebări la controlul paşapoartelor, răspunsese 
simplu şi nu dizertase pe tema dorinţei lui de o viaţă de a 
vedea Disneyland. De asemenea, avusese o confirmare de 
rezervare la hotel pe numele lui, deşi el nu avea de gând 
să stea acolo. Ofiţerul de la controlul paşapoartelor, după 
ce consultase pe ecranul computerului lista cu terorişti 
cunoscuţi, personae non gratae; criminali şi alţi nemernici, 

îi ştampilase paşaportul şi îi urase: „Bun venit în Statele 
Unite. Următorul.” 

— Verificăm camerele de supraveghere de pe mai multe 
aeroporturi, rosti Walsh. Biroul nostru din Santa Barbara a 
efectuat o vizită noaptea trecută la Sterling Air Charters, 
compania de la aeroportul din Santa Barbara. Este 
compania care deţine şi operează avionul Citation pe care 
Khalil l-a folosit ca să zboare de la Aeroportul Sullivan 
County către Aeroportul Republic din Long Island. 

Se uită peste un mesaj tipărit din mâna lui şi zise: 

— În jurul orei şapte dimineaţa, în ziua de sâmbătă, un 
bărbat care s-a identificat ca fiind Christos Demetrios s-a 
prezentat la biroul Sterling. Avea o rezervare făcută de 
către compania lui din Atena, Hydra Shipping. S-a întâlnit 
cu pilotul şi copilotul, plecând de pe aeroport la timp. Au 
zburat mai întâi către Pueblo, Colorado, unde au 
realimentat, după care au zburat până în Huntington, West 
Virginia, pentru o nouă realimentare, apoi către destinaţia 
lor, Aeroportul Sullivan County, unde au aterizat la ora 
şase şi treisprezece minute seara, după ora locală. Domnul 
Demetrios - pe care angajatul Sterling şi piloţii l-au 
identificat din fotografia prezentată de noi ca fiind Asad 
Khalil - a închiriat o maşină, iar cei doi piloţi s-au dus la un 
motel din apropiere cu instrucţiuni ca să fie gata de zbor a 
doua zi de dimineaţă, duminică, undeva după ora zece, cu 
destinaţia Buffalo. Walsh se gândi câteva clipe, apoi reluă: 
Agenţii noştri care au discutat cu aceşti doi piloţi la 
motelul lor noaptea trecută au raportat că piloţii erau de 
părere că domnul Demetrios era oarecum distant, poate 
singuratic, dar fără să dea semne de nervozitate la 
aeroportul din Santa Barbara sau în timpul zborului către 
Sullivan County. Walsh trase concluzia: Ţinând cont de 
faptul că individul retezase capul unui om cu doar câteva 
ore înainte de a se întâlni cu piloţii şi că era pe drum către 
întâlnirea de paraşutism cu John şi Kate, aş spune că avem 
de-a face cu un psihopat extremist. 

Şi care era cel de-al doilea indiciu al tău, Tom? 

Walsh merse mai departe cu odiseea itinerarului lui 
Asad Khalil şi zise: 

— lar când Khalil a revenit la bordul avionului, în 
Sullivan County, tocmai 0... atacase pe Kate, iar piloţii au 
spus că părea destul de uşurat... şi că zâmbea. 

Walsh părea uimit sau impresionat că Asad Khalil nu a 
fost agitat după atacul din timpul săriturii cu paraşuta, 
fapt care mă făcea să îmi dau seama că Walsh nu pricepea 
prea bine nebunia mesianică a lui Khalil. Individul ăla era 
în plin jihad şi era învăluit de o lumină celestă sau ceva 
asemănător. 

— Singurul lucru ieşit din comun observat de piloţi a fost 
că pasagerul lor nu mai avea geanta de pânză unde, după 
cum presupunem noi, se ascundea echipamentul lui de 
salt, continuă Walsh. De asemenea, a schimbat planul de 
zbor din Buffalo către Aeroportul MacArthur, după care l-a 
înlocuit din nou, în plin zbor, cu altul, cu destinaţia 
Aeroportul Republic. Individul ştie cum să scape de 
autorităţi, concluzionă Walsh. 

În practică, asasinii în serie prind încredere în ei cam 
după a treia crimă şi devin tot mai pricepuţi. Însă, odată cu 
creşterea numărului de crime, intervine şi rutina, iar 
încrederea excesivă se transformă în neglijenţă. Nu ştiam 
deloc dacă Asad Khalil ajunsese într-o asemenea fază şi 
nici măcar dacă se încadra în profilul standard al unui 
asasin în serie obişnuit. Ca atare, nu trebuia să aşteptăm 
ca el să comită o greşeală din neglijenţă; trebuia să intuim 
ce-i trece prin minte, aşa cum procedasem data trecută, şi 
să-l aşteptăm la cotitură. Nicio problemă. Nu-i aşa? 

Până acum, singura greşeală adevărată comisă de acest 
nemernic a fost să nu mă ucidă pe mine atunci când a avut 
ocazia. 

Tom Walsh ne privi pe mine, pe George Foster şi pe 
Vince Paresi şi zise: 

— Victima numărul şapte. Un bărbat de origine libiană, 
pe nume Farid Mansur. Tom Walsh este un tip modest, dar 
uneori simţea nevoia să se dea mare, aşa că ne informă: 
Am presupus că Asad Khalil dispunea de un contact local 
în California şi, amintindu-mi de modul lui de operare, 
conform căruia îşi elimină contactele, am cerut biroului 
nostru din Los Angeles să ia legătura cu toate 
departamentele de poliţie din sudul Californiei ca să vadă 
dacă a fost înregistrată recent vreo omucidere sau vreun 
accident fatal suspect, implicând persoane cu trecut în 
Orientul Mijlociu. 

Walsh privi de jur împrejurul mesei ca să se asigure că îi 
apreciam geniul, şi noi am dat din cap respectuoşi faţă de 
sclipirile şefului. 

— Poliţia departamentului Ventura a raportat 
descoperirea unui cadavru fără identitate, sub un pat, în 
hotelul Best Western din apropiere de aeroportul din Santa 
Barbara, continuă Walsh. Tot sub pat se găseau piese de 
îmbrăcăminte masculină, plină de sânge, pe care o 
verificăm acum pentru potrivire cu sângele lui Chip 
Wiggins. Camera era înregistrată pe numele unui anumit 
Farid Mansur, iar poliţia a pus cap la cap acest incident cu 
o plângere privind o persoană dispărută depusă de o 
doamnă libiano-americană, doamna Hala Mansur, al cărei 
soţ dispăruse vineri. Femeia a identificat cadavrul. O 
verificare a trecutului domnului Farid Mansur a scos la 
iveală faptul că el era asociat cu alţi imigranţi originari din 
Orientul Mijlociu, care au intrat în atenţia noastră. Farid 
Mansur a fost strangulat probabil cu o coardă de pian, 
adăugă Walsh. 

Poate că, din grabă, Asad Khalil nu-şi găsise spărgătorul 
de gheaţă. 

Walsh ne spuse: 

— Habar n-avem ce i-a dat Farid Mansur lui Asad Khalil, 
dar putem presupune că e vorba de obişnuitele acte false 

de identitate, bani, arme şi, poate, echipamentul de 
paraşutism, plus nişte informaţii despre Wiggins. 

— Nu uita ferăstrăul, i-am amintit eu. 

Walsh îmi aruncă una dintre privirile acelea, după care 
ne asigură: 

— Biroul din Los Angeles urmăreşte pista, interogându-i 
pe amicii lui Mansur şi cercetând cumpărăturile făcute de 
el, convorbirile lui telefonice şi aşa mai departe. Dacă 
prindem vreun fir de aici, vă dau de ştire. Vreo întrebare? 
Sau comentariu? ne întrebă Walsh. 

— Ce vrei să fac cu libienii de aici? întrebă Paresi. 

— Continuă supravegherea lor, răspunse Walsh. Fără 
interogatorii pe stradă şi fără invitaţii să vină să discute la 
noi. 

— Căpitanul Paresi mi-a povestit de ideea ta de a emite 
un SMS către telefonul lui Kate în care să spui că avem 
nişte informatori în comunitatea libiană, i-am zis lui Walsh. 

Walsh îmi ocoli privirea şi spuse: 

— Dezinformare standard. De fapt, cred că a fost ideea 
lui John. 

— Nu, nu, am replicat imediat. Tu te-ai gândit la asta. 

Tom Walsh trecu la alte subiecte, iar noi ne-am spus 
unele gânduri, apoi Walsh se uită la noi şi zise: 

— Trebuie să presupunem acum că Asad Khalil este 
decis să lovească din nou. Nu ştim unde, când, cum sau pe 
cine - dar pe baza atacului asupra lui Kate, a uciderii lui 
Gabe şi a amenințării adresate lui John, haideţi să cădem 
de acord că ATTF a devenit ţinta lui. 

George Foster deveni pământiu şi chiar Paresi, de obicei 
calm şi băţos, păru un pic neliniştit. În fond, cu şapte morti 
pe listă şi cu Kate zăcând pe un pat de spital, povestea 
asta nu mai era deloc abstractă. 

Walsh se uită la mine şi zise: 

— Tu, în mod cert, eşti o ţintă. Aşa că poate ar trebui să 
te dai la fund. De pildă, să stai acasă în vreme ce Kate îşi 
revine. 

Mi-am dat seama ce mi se pregătea, aşa că am replicat: 

— Nu la aşa ceva mă gândeam eu. Uite ce e, Tom, sunt 
dispus să acţionez, ca momeală - dacă punem la punct un 
plan bun de bătaie, l-am informat eu. i 

— Putem discuta asta mai târziu, îmi zise Walsh. Işi 
aminti să adauge: Apreciez oferta. 

— Mai avem o crimă care ar putea avea legătură cu 
Asad Khalil, zise Tom schimbând subiectul din nou. Se uită 
la mine şi continuă: Căpitanul Paresi ţi-a spus de şoferul 
libian de taxi care a murit. 

— Corect. 

— Cum ai anticipat chestia asta? mă întrebă Walsh. 

— După cum ştii, ăsta este modul de operare al lui 
Khalil, i-am replicat. Ultima dată când a fost aici, a folosit 
un şofer de taxi libian care l-a dus de la JFK la o destinaţie 
din New Jersey, omorându-l apoi cam la fel cum l-a omorât 
- acum venea momentul meu de glorie - pe Amir, pe strada 
Murray. 

— N-am menţionat niciodată numele şoferului de taxi 
omorât sau unde a fost omorât, spuse Paresi. 

— Aşa e, i-am dat dreptate. 

Evident, el deveni curios: 

— Şi atunci de unde ai ştiut? 

Nu aveam de gând să-i spun că am avut ocazia să discut 
cu un poliţist de pe stradă; doream să fac parte din această 
anchetă, aşa că trebuia să-mi păstrez intactă aura de om 
informat şi cu legături în locuri sus-puse, aşa că am 
răspuns: 

— Am sursele mele. 

Chestia asta nu le-a convenit celor doi şefi ai mei, iar 
Paresi zise: 

— Discutăm chestia asta mai târziu. Walsh trecu peste şi 
spuse: Nu a fost recuperată arma crimei, dar medicul 
legist spune că a descoperit o rană care a penetrat craniul 
decedatului şi că autopsia va dezvălui, probabil, o rană 
profundă în creier, corespunzând genului de rană 

provocată de un spărgător de gheaţă sau un instrument 
similar. Moartea nu a fost instantanee, adăugă. De fapt, 
victima a ieşit din taxi şi a murit pe stradă. 

Chestia asta nu semăna cu Khalil cel cunoscut de mine. 
În fond, nimeni nu are chef ca victima lui să devină un soi 
de zombie în mijlocul străzii, în vreme ce agresorul 
încearcă să mărească distanţa dintre el şi victimă. 

Creierul meu, care funcţionează încă destul de bine, îşi 
aduse aminte de ceva din trecut - Leon Troțki, un vechi 
bolşevic care ieşise din grațiile tovarăşilor lui comunişti, a 
fost asasinat în Ciudad de Mexico de către un tip care 
lucra pentru predecesorii KGB-ului. Arma folosită a fost un 
spărgător de gheaţă - iar Troțki s-a chinuit zile întregi 
înainte să moară. Ca atare, dacă ăsta era antrenamentul 
lui Boris, te-ai fi aşteptat ca Boris să se gândească să-i 
spună lui Khalil ceva de genul „Ne place la nebunie 
spărgătorul ăla de gheaţă, Asad, dar trebuie să dai de două 
sau de trei ori cu el ca să fii sigur de rezultat”. 

Mi-am făcut o însemnare în minte ca să discut chestia 
asta cu Boris dacă mai aveam ocazia. Sau poate cu Khalil. 

Walsh continuă să ne dea informaţii de la locul crimei: 

— Poliţia nu a descoperit niciun telefon mobil asupra 
cadavrului şoferului sau în taxi. Am încercat să obţinem 
lista cu convorbirile de pe mobilul celui decedat sau cele 
efectuate de acasă, dar am descoperit că acasă nu are 
telefon, iar dacă avea un mobil - ceea ce este un fapt cert - 
fie acesta nu era înscris pe numele lui, fie era cu cartelă 
preplătită, pentru care nu există înregistrări. Trase 
concluzia: Linie moartă. 

Probabil o alegere proastă de cuvinte, dar deloc 
surprinzătoare. Aşa cum am descoperit, cei mai mulţi 
imigranţi din Orientul Mijlociu provin din locuri unde nu 
este o idee bună să laşi urme pe unde treci - iar această 
mentalitate a fost importată în America, ceea ce îmi 
îngreuna puţin treaba. 


250 


— Facem presupunerea, evident, că şoferul de taxi a fost 
ucis de Khalil... deşi ar putea fi doar o coincidenţă, 
continuă Walsh. 

Deşi nesolicitat, mi-am exprimat şi eu opinia: 

— Khalil l-a ucis pe şoferul de taxi. De aceea există un 
afiş de căutare a lui Khalil şi de aceea poza lui se găseşte 
în toate maşinile de poliţie din oraş. 

Nici Walsh şi nici Paresi nu m-au întrebat de unde ştiam 
asta, deşi până acum probabil trăseseră concluzia că John 
Corey avea încă relaţii în Reţeaua Albastră a poliţiştilor. 
Da, aveam relaţii, dar cu fiecare an care trecea de la 
retragerea mea pe motiv de infirmitate, sursele mele din 
NYPD deveneau mai puţine, iar până acum consumasem 
majoritatea favorurilor care mi-erau datorate. Cu toate 
astea, eram încă în stare să arăt insigna şi să discut cum 
trebuie cu un poliţist de pe stradă. 

— Cei de la NYPD Omucideri anchetează crima şi ne vor 
tine la curent, concluziona Walsh. 

Walsh ne mai oferi câteva amănunte, inclusiv 
descoperirea deloc surprinzătoare că firmele Global 
Entertainment din Lichtenstein şi Hydra Shipping din 
Atena erau doar nişte companii-fantomă. INTERPOL şi 
poliţiile naţionale ale celor două state europene anchetau 
cazurile. 

In cadrul muncii de poliţie, a celei de informaţii şi a celei 
de luptă contra terorismului se spune mereu aşa: „E 
important de aflat cine a tras glonţul, dar e mai important 
de ştiut cine a plătit pentru el.” 

Chiar aşa. lar când afli asta, te poţi gândi la tabloul 
general. 

Cine îl sprijinea pe Asad Khalil? Şi de ce? Khalil nu ar fi 
reuşit de unul singur toate isprăvile comise. Cunoştinţele 
mele de geopolitică sunt limitate, dar ştiam că Libia şi 
ciudatul ei preşedinte, colonelul Muammar Gaddafi, tăceau 
de când îi bombardasem în 1986. Iar după 11 septembrie 
deveniseră şi mai tăcuţi. Ca atare, n-ar fi riscat să-l sprijine 

pe fostul lor terorist psihopat - căci n-ar fi avut nimic 
altceva de câştigat decât un nou covor de bombe. 

Următorul suspect de serviciu era Al Qaeda, dar nu le- 
am descoperit amprentele pe aceste incidente - dacă nu 
cumva era şi altceva pe agendă, special pentru ei. Ceea ce 
mă făcea să mă gândesc la un serviciu pentru serviciu. 

Se părea că o organizaţie teroristă cu ceva resurse la 
dispoziţie îi oferise lui Asad Khalil fonduri, firme-paravan, 
paşapoarte şi informaţii despre victimele de pe lista lui - 
inclusiv despre mine şi Kate. Însă misiunea lui Asad Khalil 
era misiunea lui, nu foarte extinsă sau semnificativă ca 
realizări în cadrul războiului contra Statelor Unite. Cu 
siguranţă, mai nesemnificativă în comparaţie cu 11 
septembrie. În fond, lichidarea domnului şi a doamnei 
Corey nu se afla la un nivel prea înalt pe agenda Al Qaeda. 

Khalil era obligat, astfel, să înapoieze favoarea care i se 
făcuse. Trebuia să doboare o ţintă majoră pentru sponsorii 
lui - o clădire sau un monument, poate o persoană sau un 
grup de persoane importante. 

Mă gândeam la toate astea în vreme ce Walsh vorbea 
mai departe despre diverse, adresându-se acum, în 
principal, lui George Foster. Aşteptam ca Walsh să ajungă 
la întrebarea legată de cine se putea ascunde în spatele lui 
Asad Khalil şi la posibilitatea unui atac major, cu ajutorul 
unei arme de distrugere în masă. Însă aşa ceva nu părea 
să se afle pe agenda de şedinţă a lui Walsh. Poate mai 
târziu. 

Walsh termină cu George, care tocmai părea să fi fost 
uns agent responsabil de caz în timpul absenței mele 
mintale de la discuţie. Nu aveam vreo problemă reală cu 
asta, dar eram puţin îngrijorat în privinţa statutului meu 
viitor din cadrul cazului. „Tom, ce cravată drăguță!” 

— Dispunem de o probă pe care aş vrea să o vedeţi cu 
toţii, zise Tom Walsh. 

Luă o telecomandă de pe masă şi porni televizorul din 
colţul camerei. 

Peste câteva secunde, ne-am trezit că ne uităm la o 
gaşcă de tâmpiţi, care sar dintr-un avion. 

Prima scenă fusese înregistrată, în mod evident, de un 
paraşutist în cădere liberă, aşa că imaginea era un pic 
săltăreaţă, după cum vă puteţi imagina. Cu toate astea, i- 
am recunoscut pe cei circa douăzeci de idioţi care cădeau 
prin aer cu trupurile în poziţie de Superman, încercând să 
se unească pentru a forma un soi de minge de trupuri sau 
ceva de genul ăsta. Am avut impresia că-l zăresc pe Craig 
dând din mâini şi din picioare ca o rață rănită. 

Walsh se uita la ecran şi mă întrebă: 

— Tu faci aşa ceva? 

— Mie şi lui Kate ne place la nebunie, am răspuns. Ar 
trebui să încerci şi tu, i-am sugerat eu. 

Iar eu o să-ţi împachetez paraşuta. 

Walsh dădu pe repede înainte. Acum imaginea era luată 
de la sol prin lentile de obiectiv mare şi se puteau vedea 
limpede câteva paraşute colorate pe cerul albastru. După 
aceea, Walsh trecu pe derulare cu încetinitorul, iar eu o 
vedeam pe Kate în picaj, cu Khalil agăţat de ea. Apoi m-am 
văzut pe mine plonjând înspre Kate şi Khalil, după care se 
deschise paraşuta lui Kate, urmată de paraşuta mea. 

În încăpere se lăsase o tăcere de mormânt, dar pe ecran 
se auzeau oamenii de la sol vorbind, apoi se auzi o voce 
distinctă de bărbat exclamând: 

— Priviţi! 

Walsh încremeni imaginea şi îmi zise: 

— Nu eşti obligat să vezi asta. 

N-am răspuns, aşa că el continuă să deruleze cu 
încetinitorul. 

În vreme ce se derulau scenele, Walsh mă rugă să 
comentez ce se vedea, dar i-am replicat: 

— O să scriu totul în raport. 

M-am văzut scoțând arma şi trăgând două cartuşe înspre 
Khalil, dar acţiunea se petrecea la aşa mare depărtare 
încât nimeni în afara mea nu îşi dădea seama ce fac. 

Între timp, vocile de la sol deveniseră mai puternice. 
Păreau tot mai emoţionate, dându-şi seama că era ceva în 
neregulă. 

Chiar şi cu încetinitorul şi cu lentilele de obiectiv 
oamenilor de la sol sau din această încăpere le era greu să 
vadă sau să înţeleagă ce se petrecea sus, pe cer. Însă eu 
am văzut momentul în care Khalil i-a tăiat gâtul lui Kate şi 
am atras atenţia tuturor asupra acestei clipe. 

După aceea l-am putut vedea pe Khalil intrând în cădere 
liberă, i-am văzut paraşuta deschizându-se şi virajul spre 
pădure. 

Khalil a ieşit din cadru, iar eu m-am uitat din nou către 
locul unde operatorul video îşi centrase filmarea, adică 
asupra mea îndreptându-mă către Kate. După aceea, ni s- 
au ciocnit şi încurcat paraşutele şi toată lumea de la sol a 
început să se agite, iar cineva a tipat. 

Am văzut apoi paraşuta mea încâlcită pierzându-se 
atunci când m-am descotorosit de ea, apoi paraşuta lui 
Kate la fel. După care eram amândoi iarăşi în cădere 
liberă. 

Pentru un ochi neexperimentat, scena putea da impresia 
că eu şi Kate cădeam către moarte, însă paraşutiştii de la 
sol înțelegeau prea bine că o paraşută încurcată este mai 
rea decât lipsa unei paraşute. 

— Ce naiba se petrece? mă întrebă Paresi. 

— Trebuia să mă descotorosesc de paraşutele principale 
ca să ajungem la sol mai repede, înainte ca ea să-şi piardă 
tot sângele din corp şi să moară, i-am explicat. O să vezi că 
ni se deschid paraşutele de rezervă. 

De-asta mai sunt încă aici. 

— Iisuse... mormăi Paresi. 

Eu şi Kate am căzut pentru o perioadă de timp care păru 
nesfârşită înainte ca paraşuta de rezervă a lui Kate să se 
deschidă, urmată de paraşuta mea. Chiar şi în derularea 
cu încetinitorul se vedea cât de repede cădeam susținuți 
doar de paraşutele acelea mici, iar eu m-am încordat în 

mod inconştient pentru impact. N-aş mai vrea să repet 
isprava asta vreodată. 

Am văzut-o pe Kate lovind solul prima, apoi, înainte să 
ajung şi eu, operatorul trebuie să fi oprit filmarea deoarece 
scena următoare fu aceea cu ambulanţa gonind către locul 
unde aterizasem, după care urmă o nouă scenă cu mine, în 
depărtare, îngenuncheat deasupra lui Kate. Apoi nu am 
mai văzut decât spinări de oameni îmbrăcaţi cu costume 
de paraşutism, alergând către locul unde se oprise 
ambulanţa. Auzeam o mulţime de strigăte surescitate. 

Operatorul se deplasa acum cu iuţeală prin mulţime în 
vreme ce filma, iar eu am zărit imagini scurte cu mine şi cu 
cei trei paramedici strânşi în jurul lui Kate. Operatorul 
părea hotărât să-şi croiască drum mai aproape de locul 
unde încercam să salvăm viaţa lui Kate, dar nu ştiu dacă a 
şi reuşit să ajungă acolo, deoarece Walsh închise 
televizorul. 

Am rămas cu toţii tăcuţi câteva secunde, după care 
Walsh zise: 

— Ai făcut o treabă bună. 

N-am replicat. 

— Nu-mi vine să cred că nemernicul ăla a putut face aşa 
ceva, zise Paresi ca pentru sine. 

— Haideţi să luăm o pauză de un sfert de oră, sugeră 
Walsh. 

M-am ridicat şi am ieşit din încăpere, îndreptându-mă 
către lifturi. 

M-am urcat în lift şi am coborât singur. Am închis ochii 
şi m-am văzut căzând prin aer... căzând cu trei sute şaizeci 
de kilometri pe oră, în vreme ce soţia mea scuipa sânge în 
şuvoiul de aer, iar inima îmi bătea cu putere în piept. 

„Nenorocitule. Nemernic arogant.” 

— Ai avut parte de o singură şansă ca să pui laba pe 
mine, ticălosule. Ai avut-o şi ai ratat-o. După faptă, şi 
răsplată. 

CAPITOLUL 28 


M-am aşezat la biroul meu şi am privit spre întinderea 
de cubicule cu pereţi joşi de la acel etaj. Era încă ora 
prânzului, aşa că era linişte şi pustiu în Ţara Federalia - cu 
totul diferit de o secţie a poliţiei din New York la orice oră 
a zilei. 

La câteva birouri mai încolo stătuse Gabe Haytham. Am 
văzut că oamenii de la resurse umane deja îi strânseseră 
lucrurile în nişte cutii drăguţe şi albe - lucrurile personale 
şi pe care le folosea la muncă - şi m-am întrebat dacă Gabe 
mai avea vreo rudă care să-i primească efectele personale. 

În partea îndepărtată a sălii se găseau cubiculele unde 
lucrau agenţii FBI. M-am uitat la biroul lui Kate. 

Căpitanul Paresi îşi făcu apariţia pe etaj şi veni spre 
mine. 

— În vizită de caritate? am întrebat. 

— Cum te simţi? mă întrebă aşezându-se pe scaunul de 
lângă birou. 

— Bine. 

— Cred că traversezi o perioadă de stres posttraumatic, 
îmi spuse. 

În aparenţă, Walsh născocise un motiv bun ca eu să-mi 
iau concediu o vreme. N-am replicat. 

— Nimeni de aici - dădu din mână ca să sublinieze 
şirurile de birouri pustii - nu te va desconsidera dacă vei 

cere un răgaz ca să stai alături de soţia ta, mă asigură 
Paresi. Aşa procedează un bărbat şi un soţ. 

Nu eram deloc sigur că ar fi bine să primesc sfaturi 
maritale de la un bărbat care fusese căsătorit de trei ori. 

— Cum de ai avut informaţii suplimentare despre 
uciderea lui Amir faţă de ce ţi-am spus eu? mă întrebă 
Paresi. 

— Am sursele mele, i-am răspuns. 

— O să-ţi iau dosarul Khalil, zise, schimbând subiectul. 

Mi-am scos cheile din buzunar şi am descuiat fişierul cu 
sertare de lângă birou. În sertarul de jos se găsea un dosar 
intitulat „Programul de interacţiune cu comunitatea 
islamică”. Am scos dosarul şi i l-am dat lui Paresi, care 
aruncă o privire pe index, zâmbi şi comentă: 

— Sper că citeşti rapoartele astea cu atenţie. 

— Hei, eu organizez concursuri de burka ude în barurile 
hookah din Bay Ridge. 

Deschise dosarul, răsfoi paginile şi îmi puse câteva 
întrebări. l-am explicat pe scurt eforturile depuse de 
echipa de vânătoare a Leului în ultimii trei ani şi am 
concluzionat: 

— Nimeni din comunitatea largă a musulmanilor nu pare 
să ştie ceva despre Asad Khalil. Oricum, micuța 
comunitate libiană are habar de el. Am explicat: Tatăl lui, 
căpitanul Karim Khalil, era mare mahăr în guvernul lui 
Gaddafi, iar familia Khalil era apropiată de familia Gaddafi. 
Căpitanul Khalil a fost asasinat în Paris, se presupune că 
de agenţi israelieni, fapt care l-a transformat în martir al 
Islamului şi un candidat sigur pentru paradis. De fapt, 
Gaddafi însuşi a fost cel care a comandat asasinatul. 

— De ce? 

— CIA spune că Gaddafi întreținea relaţii sexuale cu 
doamna Khalil. Mămica lui Asad. 

— Nu, zău? 

— E o chestie complicată, dar CIA a încercat să-l 
determine pe Asad Khalil să schimbe taberele cu această 
informaţie şi să-l determine să-l lichideze pe Gaddafi. 

Paresi se gândi la cele aflate, dar nu comentă. 

— Asta e tot ce-ţi pot spune şi tot ce ai nevoie să ştii... 
cu excepţia faptului că ar fi bine să-i supraveghezi pe 
băieţii din clădirea Broadway. 

Paresi dădu din cap. 

— Înainte de a-şi muta reşedinţa permanentă în paradis, 
Karim Khalil şi familia lui locuiau într-un fost complex 
militar italian din Tripoli, denumit Al Azziziyah, am 
continuat. Era o comunitate privilegiată, unde şi familia 
Gaddafi deţinea o casă. Un cartier drăguţ, liniştit, până în 
noaptea de 15 aprilie 1986, când patru avioane F111 ale 
forţelor aeriene americane - parte a unei flote aeriene de 
atac mai mari - au aruncat opt bombe zdravene peste 
complex, ucigând, printre alţii, pe fiica adoptivă a lui 
Gaddafi şi, după cum ţi-am spus, întreaga familie a lui 
Khalil - mama, două surori şi doi fraţi. 

Căpitanul Paresi rumegă bine informaţiile, apoi întrebă: 

— Cum a supravieţuit nemernicul ăla? 

— Nu ştiu, i-am răspuns. Dar Asad Khalil spunea mai 
târziu că a fost cruțat de Dumnezeu ca să caute 
răzbunarea, pentru sine şi pentru marele lui conducător, 
Muammar Gaddafi. 

— Corect. Şi e încă ofticat după atâţia ani. 

— Şi eu aş fi la fel. 

— Aşadar, Chip Wiggins a fost ultimul dintre cei opt 
piloţi. 

— A fost. 

— Deci a venit vremea să se ducă acasă. 

— Păi, eu aşa aş proceda. Şi tu. Dar, ştii, individul e 
oricum pe aici, aşa că de ce să nu lichideze şi alţi duşmani 
pe drum? 

— Îl roade o ură imensă, observă căpitanul Paresi. 

— Aşa crezi? 

— Ce e util aici pentru căutarea lui Asad Khalil? întrebă 
Paresi, răsfoind dosarul. 

— Numele şi informaţiile de contact ale oamenilor cu 
care am lucrat în întreaga lume - agenţii de informaţii 
străini, agenţii de poliţie, INTERPOL.-ul şi informatorii 
obişnuiţi. 

— Bine. L-a văzut cineva pe Khalil? 

— Nu. Individul pare să fi dispărut complet timp de trei 
ani. De obicei, aşa procedează tipii răi şi serioşi înainte de 
a reveni la suprafaţă pentru o misiune importantă, am 
adăugat. 

Paresi dădu din cap şi spuse: 

— Cred că s-a pregătit pentru misiunea asta. 

— Sau poate că a luptat în Afghanistan sau Irak. 

— Cum e cu recompensa de un milion de dolari? Vreun 
pretendent? mă întrebă Paresi. 

— Nu, dar sunt câţiva interesaţi. 

— Corect. Aşa dăm de nouăzeci la sută din nemernicii pe 
care îi căutăm. Banii vorbesc. 

— În afara situaţiei că oamenii fac pe ei de frică. Sau în 
cazul în care tipul pe care îl căutăm a devenit legendar. 
Cât oferim pentru Osama bin Laden? 

— Cred că douăzeci de milioane. 

— Saddam Hussein? 

— Douăzeci şi cinci de milioane, răspunse el. 

— Şi ce rezultate avem? 

— Rămâne de văzut. 

Eu şi Paresi am schimbat alte câteva idei, după care am 
vorbit despre locul unde s-ar fi putut ascunde Khalil. Am 
fost amândoi de acord că nu s-ar fi ascuns într-un cartier 
musulman, unde detectivii de la ATTF l-ar fi căutat - sau 
unde era posibil să considere cineva că un amărât de 
milion de dolari reprezentau o sumă tentantă. 

— Din câte putem vedea, Khalil este bine finanţat şi 
dispune de un ajutor sofisticat, poate o reţea sau o celulă 
teroristă de aici, din New York, i-am spus lui Paresi. 

Oricine ar fi aceşti oameni, probabil că au câteva locuinţe 
conspirative în Manhattan - apartamente închiriate de 
corporaţia XYZ pentru salariaţii aflaţi în trecere. Ar putea 
avea un apartament în clădirea unde locuieşti tu, am 
speculat. 

— Sau unde locuieşti tu, zise Paresi, schiţând un zâmbet. 

— Corect. Sau unde stă Walsh. Ideea e că Asad Khalil nu 
doarme pe canapeaua vărului Abdul din Bay Ridge şi nici 
nu bea ceai într-un bar hookah. Este complet separat de 
compatrioţii săi - până ce are nevoie de ceva de la ei - şi 
dispune de una sau două scurtături ca să nu aibă direct de- 
a face cu tipul cu care până la urmă se întâlneşte. Ca 
atare, de exemplu, atunci când Farid din California şi Amir 
din New York s-au întâlnit cu Asad Khalil, aceea a fost 
prima lor întâlnire - şi ultima. 

Paresi se gândi câteva clipe şi zise: 

— Dacă individul a citit acel SMS pe care Walsh l-a 
trimis către telefonul mobil al lui Kate, atunci poate că s-a 
prins în laţ - ceea ce e şi bine, şi rău. E bine deoarece îl 
separă complet de contactele lui libiene, şi e rău deoarece 
nu avem prea mari speranţe dacă îl urmărim pe un Abdul 
oarecare, care să ne ducă la alt Abdul şi care, la rândul lui, 
să ne ducă la Khalil. 

— Corect. Dar aş prefera ca situaţia să rămână aşa şi 
Khalil să fie izolat de contactele lui. I-am amintit lui Paresi: 
Cunoaştem trei locuinţe conspirative în Manhattan şi ar 
trebui să asiguri supraveghere permanentă pentru acele 
clădiri. 

— O facem. 

— Dar sunt destul de sigur că sponsorii lui i-au asigurat 
un loc nefolosit până acum drept ascunzătoare. 

Paresi se gândi la toate astea şi trase concluzia: 

— Nu va fi lesne să-l găsim pe individul ăsta pe căile 
obişnuite. 

— Nu. Dar îl vom găsi. 

— Corect. Asasinii lasă întotdeauna urme şi, uneori, o 
dau în bară chiar la locul faptei. 

— Aşa e. Şi noi avem avantajul că ştim cel puţin o 
persoană pe care el intenţionează să o ucidă. 

Căpitanul Paresi păru să-şi amintească faptul că era 
posibil ca şi el să se afle pe lista lui Khalil. 

— O să discutăm despre securitatea personalului în 
biroul lui Walsh, zise. 

— Poate că ar trebui să discutăm acum despre gândurile 
tale legate de alte acţiuni pe care le-ar putea întreprinde 
Khalil aici ca să-şi plătească sponsorii, i-am spus. 

— Ar fi o discuţie extrem de speculativă, zise după 
câteva secunde de gândire. Nu avem nicio informaţie 
legată de această posibilitate. 

— Trebuie să ne gândim la asta şi să căutăm dovezi ale 
unui atac terorist la scară mai mare, am adăugat. 

Nu-mi răspunse direct, ci rosti: 

— Trebuie să punem repede laba pe el, ca să nu ne mai 
facem griji în privinţa asta. Când îl prindem, îi putem pune 
chiar lui întrebările astea. 

În aparenţă, căpitanul Paresi nu dorea să insiste pe 
acest subiect, pe care el însuşi îl ridicase. Sau cel puţin nu 
dorea să insiste asupra lui cu mine. 

Vince Paresi este un tip de treabă - un poliţist cinstit - 
şi, la fel ca şi mine, a intrat într-o lume a crimei diferită de 
cea în care lucrase odinioară. Ne-am adaptat amândoi, 
sperând că facem ce trebuie în slujba adevărului, justiţiei 
şi a stilului de viaţă american. Cred că, în cea mai mare 
parte, ne-am văzut speranţele împlinite - cu excepţia 
acelor situaţii rare când s-a ivit ceva bizar şi ni s-a spus să 
ne dăm la o parte şi să ne ţinem gurile închise. Şi, ca 
dovadă că eram încă nişte venetici, nu am fost niciodată 
rugaţi să facem ceva dubios. Vreau să spun, eu fac lucruri 
de-astea pe cont propriu. 

Legat de acest subiect, Paresi îmi spuse: 

— Am senzaţia că te gândeşti să urmezi firul ăsta în 
timpul tău liber. Îţi dau un sfat - n-o face. Dar dacă o vei 
face, atunci fii prudent şi eficient. Dacă nu ai succes, vei fi 
adus în faţa instanţei şi acuzat de omor. Dacă nu eşti 
prudent, vei muri. Ce-ţi spun acum e neoficial, adăugă el. 

Oficial, n-am replicat. 

Se uită la ceasul de la mână şi spuse: 

— Am întârziat un minut. 

Se ridică şi porni spre lift, luând dosarul meu despre 
Khalil. 

Am aşteptat câteva minute, apoi am plecat după el. 

CAPITOLUL 29 


Tom Walsh nu comentă defel întârzierea mea sau faptul 
că George Foster nu se găsea acolo. Am mai observat că 
Paresi se descotorosise de dosarul meu despre Khalil. 

Walsh se uită la mine şi zise: 

— John, am să încep prin a declara că ai făcut o treabă 
remarcabilă în acest caz şi apreciem dăruirea ta, dacă ne 
gândim, mai ales, la rănile grave suferite de Kate şi la 
stresul - sublinie „stresul” - la care ai fost supus sub... 

— Mulţumesc. 

— După ce m-am gândit serios la această situaţie şi după 
ce m-am consultat cu căpitanul Paresi, recomand cu tărie 
să-ţi iei concediu pe motive medicale pentru a sta alături 
de soţia ta în perioada convalescenţei ei, continuă. 

N-am răspuns. 

Walsh îndulci pilula spunând: 

— E vorba despre un concediu plătit, evident. 

— Cât timp? am întrebat. 

— Treizeci de zile. Adăugă: Poate mai mult. 

— Povestea asta se va încheia în mai puţin de o 
săptămână, l-am informat. 

Nu comentă prezicerea mea, dar merse mai departe: 

— Te-aş sfătui să stai în apartament, cu excepţia 
cumpărăturilor strict necesare şi a chestiilor de genul ăsta. 

— Pot să mă duc la un meci al lui Yankees? 

— Nu. Vei avea timp suficient la dispoziţie acasă ca să-ţi 
scrii raportul despre incident şi să redactezi un memo 
confidenţial pentru mine în care să-mi spui tot ce ştii 
despre Asad Khalil şi despre cele petrecute acum trei ani. 

Am aruncat o privire înspre Paresi, aşteptându-mă ca el 
să-i spună lui, Walsh: „Tom, am un dosar întreg pe care 
John de-abia mi l-a dat privitor la acest subiect. Iţi fac 
imediat o copie după el.” 

Însă căpitanul Paresi nu scoase nicio vorbă. De fapt, 
FBl-ul i-o trăsese de-atâtea ori căpitanului, încât nu-i de 
mirare că ţinea dosarul doar pentru el. De ce să 
împărtăşească informaţii? N-o face nimeni altcineva. 
Fantezia lui Paresi, evident, era aceea că el şi detectivii lui 
- fără detectivul Corey - aveau să-l descopere pe Asad 
Khalil renunțând şi la ajutorul FBI. Concurența e bună. Nu 
suntem socialişti. Şi nu suntem adevăraţi jucători de 
echipă. Suntem individualişti. Suntem americani. Suntem 
cowboy. 

— John? 

M-am uitat la Walsh. 

— Am spus că aş vrea să primesc raportul şi memo-ul ăla 
în şaptezeci şi două de ore. 

Îmi venea să-i spun că peste şaptezeci şi două de ore era 
posibil să fim morţi cu toţii. Atunci n-ar mai fi trebuit să 
scriu acel raport stupid despre incident sau tâmpenia de 
memo. În schimb, am zis: 

— Nicio problemă. 

— Cererea de concediu nu va avea impact negativ 
asupra carierei tale, iar dorinţa de a sta alături de soţie nu 
va fi o pată la dosar, mă asigură Walsh. 

Chestia asta devenea cam supărătoare, ca să nu spun 
prostească. În fond, n-aveam nicio carieră acolo. Aveam un 
contract. Pe care, într-o bună zi, aveam să-l citesc ca să 
văd ce trebuia să fac ca să ies de acolo. 

După tăcerea mea, Walsh poate se gândea că ezitam sau 
că nu credeam ce tocmai declarase, aşa că adăugă: 

— Voi ataşa o recomandare la dosarul tău de personal, 
mulţumindu-ţi pentru serviciile aduse, în general, şi pentru 
munca remarcabilă depusă în acest caz. 

Cu o remarcă repetată dinainte, Paresi interveni: 

— Voi proceda la fel. 

Mulţumesc, ludo. Se părea că primeam cu atât mai mult, 
cu cât vorbeam mai puţin. Dacă îmi puteam ţine gura 
închisă zece minute, aveam să primesc o călătorie gratuită 
cu taxiul până acasă şi un abonament la metrou. Doream 
doar să plec de acolo, aşa că le-am zis lui Walsh şi lui 
Paresi: 

— Vă sunt recunoscător. 

— Cazul ăsta, la fel ca toate cazurile noastre, este 
secretizat şi accesul la el se face doar cu permisiune, îmi 
aminti Walsh. inu să-mi mai amintească şi altceva: Ai 
semnat acorduri prin care declarai că nu vei discuta, nu 
vei dezvălui sau nu vei transmite în afară nimic din ce ţine 
de munca ta aici. 

Mi-am privit ceasul. 

Walsh continuă: 

— Îţi cer, de asemenea, să nu discuţi acest caz cu nimeni 
din acest birou - sau cu cineva de la Poliţia Statului sau 
din oricare altă agenţie de informaţii sau de protecţie a 
legii, în afară de cazul în care vei fi autorizat de mine, 
personal. 

— Inţeles. 

— Kate se află sub aceleaşi restricţii ca şi tine, îmi 
aminti Walsh. 

— În regulă. Am terminat? 

— Nu. În acest caz accesul presei a fost interzis — iar 
autorizaţia vine de la cel mai înalt nivel - aşa că nu trebuie 
să-ţi mai spun că nu ai voie să discuţi sub nicio formă cu 
reporteri. 

Walsh trecu la subiectul următor şi îmi spuse: 


265 


— L-am rugat pe Vince - dădu din cap înspre căpitanul 
Paresi în caz că uitasem cine era Vince - să aranjeze toată 
protecţia necesară pentru tine şi Kate. 

— În holul apartamentului tău vor face de gardă non- 
stop oameni de la GOS, mă informă Paresi. 

Se referea la Grupul de Operaţiuni Speciale, oameni cu 
care lucrasem în ultima săptămână la misiunea de 
supraveghere a diplomatului iranian. Oamenii de acolo fac 
parte din ATTF şi sunt, în cea mai mare parte, detectivi 
NYPD, dar se găsesc şi câţiva agenţi FBI printre ei. Sunt 
specializaţi în supraveghere, contracararea supravegherii 
şi în operaţiunile de protecţie. Sunt pricepuţi în ceea ce 
fac, dar îi puteam păcăli dacă trebuia. 

— Ar trebui să profitaţi amândoi de o astfel de protecţie, 
am sugerat. 

— Eu şi căpitanul Paresi ne vom lua toate măsurile 
necesare de precauţie, replică Walsh. 

— Bine. O grijă mai puţin pe capul meu. 

Ne-am prefăcut toţi că remarca mea a fost amuzantă, 
aşa că am zâmbit. 

— Nu vreau oameni de la supraveghere pe urmele mele, 
i-am informat eu. 

Se aşternu tăcerea, apoi Walsh zise: 

— Ba vei avea o echipă care te va supraveghea când te 
deplasezi. 

— Pot avea grijă singur de mine, le-am reamintit 
amândurora. De fapt, am o armă. 

— Uite ce e, John, nu vrem să pierdem încă un agent, 
interveni Paresi. Zâmbi: Nici măcar pe tine. Tu, eu, Tom, 
George şi poate alţi câţiva vom dispune de personalul GOS 
alocat - poate că aşa reuşim să-l prindem pe individ. 

Auzind de asta, i-am spus lui Walsh: 

— În continuare, vreau să mă folosiţi ca momeală. 

— Cred că suntem cu toţii momeală acum, replică 
Walsh. 

— Bine spus. 

De fapt, Walsh ajunsese, în sfârşit, la concluzia 
nefericită că n-avea nici cea mai vagă idee cum să-l 
găsească pe Asad Khalil - în afară de a-l lăsa pe Khalil să 
ne găsească pe noi. Oficial, eram cu toţii sub protecţia 
poliţiei şi a FBl-ului; neoficial, eram momeli vii. Ca atare, 
eram autorizat să-mi părăsesc apartamentul ca să ies 
pentru „cumpărături necesare şi altele asemenea”. In 
realitate, şi neoficial, lui Walsh şi lui Paresi nu le păsa 
unde mă duceam - dacă eram de acord să nu mă 
descotorosesc de oamenii care mă supravegheau. 

Planul era bun, dar nu era planul meu. Planul meu nu 
presupunea să fiu supravegheat de copoi şi de agenţii FBI 
care îl puteau speria, aresta sau chiar omori pe Khalil; în 
planul meu încăpeau doar doi oameni: John Corey şi Asad 
Khalil. 

— John, ai putea juca un rol în acest caz, şi poate că ăsta 
e, îmi spuse Paresi. 

N-am replicat. 

— Ai fi ca un spion în hibernare, mă informă Walsh. Eşti 
concediat, oficial nu mai lucrezi la caz, dar neoficial eşti 
momeala. 

— Am priceput. 

— Bine. De acord? mă întrebă. 

Mai bine jumătate din ceva decât nimic. 

— De acord, am răspuns. 

— Vei purta o vestă antiglonţ când ieşi din casă, îţi vom 
da un dispozitiv GPS de urmărire şi un microfon ca să poţi 
vorbi cu echipa de supraveghere cât eşti în mişcare, mă 
informă Paresi. Cunoşti procedura. 

Am dat din cap. 

— Poţi lua aceste obiecte de la departamentul tehnic 
când pleci de aici. 

— O s-o fac. 

Acesta părea punctul final al subiectului, iar Walsh îmi 
spuse: 

— Am cerut ca elicopterul-ambulanţă al NYPD să o ia pe 
Kate mâine-dimineaţă s-o aducă aici, la Bellevue. 

— Bine. O să fiu în elicopter. 

— În regulă, zise Walsh. Cineva îţi va trimite mesaj sau 
te va suna în legătură cu ora decolării de pe heliportul din 
34thstreet. 

— Bine. 

— Întrebări? Ceva ce necesită clarificare? spuse Walsh, 
uitându-se la ceas. 

— Da. Mi se pare că Asad Khalil trebuie să-i 
recompenseze cumva pe oamenii care i-au finanţat 
excursia până aici şi care i-au furnizat informaţii şi suport 
logistic, i-am spus. Eşti de acord cu asta? l-am întrebat. 

— Sunt de acord că are sprijin, îmi răspunse. Habar n- 
am cum trebuie să îi recompenseze. Poate că deja a plătit 
prin ceea ce a făcut. 

— Nu cred, i-am replicat. 

— Ei bine, poţi fi convins că nu eşti prima persoană care 
se gândeşte la asta, detective. Washingtonul e conştient de 
această posibilitate, iar Contrainformaţiile au declanşat 
investigaţiile, îmi dădu el de ştire. 

— Bine. Securitatea Naţională are de gând să ridice 
nivelul general de alertă? am întrebat. 

— Habar n-am, îmi răspunse. Uită-te la ştiri diseară. 

Walsh încerca să mă pună la locul meu, bineînţeles. 
Tabloul general, dacă exista vreunul, nu mă privea, decât 
dacă Tom Walsh sau cineva de rang mai înalt ar fi decis că 
acest tablou trebuie să fie şi treaba mea. Aşa se întâmplase 
pe 11 septembrie. 

Am privit pe fereastră, spre locul unde fuseseră 
Turnurile şi i-am zis lui Walsh: 

— Am simţit nevoia să menţionez acest lucru. 

— Mulţumesc. Am reţinut oficial sugestiile tale, mă 
asigură. 

— Şedinţa asta este neoficială, i-am subliniat. 

— Şedinţa asta e de natură administrativă. Altceva? mă 
întrebă. 

Păi da, Tom. Vreau să-ţi spun despre Boris, care ar 
putea fi o resursă importantă pentru noi dacă vrei să 
punem laba pe Asad Khalil. Dar eşti aşa un bulangiu, Tom, 
încât voi păstra informaţia doar pentru mine. Sau poate că 
ştii deja de Boris şi atunci tu eşti cel care ţine informaţia 
pentru tine. Oricum, lua-te-ar dracu’! 

— John? 

— Nimic altceva. 

— Bine. 

Walsh se ridică, urmat de mine şi de căpitanul Paresi. 

— Vă mulţumesc, domnilor, pentru timpul pe care mi l- 
aţi acordat şi pentru gândurile dumneavoastră, zise Walsh. 
Porni să ţină un scurt discurs şi rosti: Acest caz nu este 
dificil pentru noi doar din punct de vedere profesional, 
este dificil pentru fiecare dintre noi personal. 

Corect. Cineva încearcă să ne ucidă. 

— Dar cea mai bună cale de rezolvare a acestui caz în 
mod satisfăcător este aceea de a lăsa la o parte 
sentimentele personale şi de a urma procedurile şi 
directivele. 

Oare mi se adresa mie? 

Trecu la faza cu discursul de convingere şi zise: 

— Chestia asta nu are legătură cu noi - ci cu securitatea 
naţională. De aceea ne aflăm aici şi cu asta ne ocupăm. Nu 
am nicio îndoială că, luptând alături de colegii noştri din 
războiul contra terorismului, îl vom aduce pe acest individ 
în faţa justiţiei, trase el concluzia. 

Ne-am strâns cu toţii mâinile şi ambii bărbaţi i-au 
transmis cele mai bune gânduri lui Kate. După aia m-am 
întrecut cu Paresi cine ajunge primul la uşă. Am ajuns 
primul, dar l-am auzit pe Walsh spunând: 

— John, mai am nevoie de un minut din timpul tău. 

— Treci pe la mine înainte să pleci, îmi şopti Paresi. 

M-am întors în biroul lui Walsh, dar nu am mai luat loc. 

— Am la mine o plângere neoficială, care mi-a fost 
înaintată prin intermediul Departamentului de Stat, 
privitoare la un incident despre care se presupune că a 
avut loc în timpul misiunii tale de supraveghere de la Taj 
Mahal Casino din Atlantic City. 

— Îmi pare rău că mi-am folosit cardul guvernamental 
de credit ca să cumpăr fise de joc, i-am răspuns. 

— Chestia asta are, de fapt, de-a face cu o persoană care 
a atacat un diplomat iranian de la Naţiunile Unite în 
toaleta bărbaţilor. 

— Lasă-mă să-mi verific însemnările şi revin la tine. 

Mă privi câteva clipe, apoi zise: 

— Ai demonstrat în trecut tendinţa de a-ţi face dreptate 
cu brutalitate. Noi nu lucrăm aşa pe aici, îmi aminti. 

— Inţeles. 

— Nu ne ocupăm cu plata poliţelor, adăugă. Nici cu 
răzbunările personale. 

— Inţeles. 

Schimbă subiectul şi mă întrebă: 

— De ce crezi că povestea asta se va încheia în mai puţin 
de o săptămână? 

— Aşa îmi spune instinctul, i-am replicat. 

Se gândi la replica mea, apoi zise: 

— Credeam că există vreo explicaţie logică pentru o 
asemenea afirmaţie. 

— În regulă. Lucrurile stau cam aşa - Khalil a început 
prin a-l ucide pe tipul ăla, Farid, după care i-a vânat pe 
Wiggins, pe Kate, pe membrii familiei Haytham, pe şoferul 
angajat cu ora şi pe şoferul de taxi. Evenimentele s-au 
petrecut atât de rapid, încât noi habar n-am avut de ele şi 
n-am avut timp să reacţionăm. Acum ne-am trezit cu toţii şi 
aşteptăm ca el să lovească din nou. Ține minte că nu m-a 
lichidat atunci când a avut ocazia. Nu vreau să 
supraestimez metafora cu leul, Tom, dar se joacă de-a 
pisica şi şoarecele cu mine. Cu noi. Crima e pe locul doi, 
pe primul fiind plăcerea jocului, i-am adus aminte. El, în 

mod cert, are un plan de joc, care mă include pe mine şi, 
poate, vă include pe tine, pe Vince şi pe George, poate şi 
pe alţii, încă necunoscuţi, însă individul ştie că nu se poate 
apuca să elimine câte un om pe rând şi să se aştepte ca 
următoarea lui victimă să stea cu mâinile în sân, aşteptând 
să moară. Aşadar, ce se va întâmpla va fi că Asad Khalil va 
efectua curăţenie totală, probabil în cursul unei singure 
nopţi, iar la momentul descoperirii primului cadavru, 
ultima lui victimă îşi va fi dat deja duhul. Am tras 
concluzia: Totul e planificat şi gata de start. Am adăugat: 
îmi cer scuze că nu-ţi pot spune şi care noapte va fi anume 
- dar nu cred că va bântui pe-aici mai mult de o 
săptămână. 

Walsh nu scoase nicio vorbă timp de câteva secunde, 
apoi concluzionă: 

— Asta ar presupune că Asad Khalil chiar plănuieşte să 
mai omoare oameni. 

— E bănuiala mea. Dar s-ar putea să mă înşel. Poate că 
şi-a terminat treaba - cu excepţia mea. 

Walsh dădu din cap şi fu de acord: 

— Ai putea fi singurul motiv pentru care mai e încă pe- 
aici. 

— O să aflăm. 

Walsh nu comentă, dar presupuse: 

— Dar poate că el chiar aplecat. Poate că situaţia a 
devenit prea încinsă pentru el aici. 

— E aici. 

— Păi... bine. Îl vrem aici. 

— Eu îl vreau aici. 

Mă conduse până la uşă şi îmi aminti aproape într-o 
doară: 

— Dacă îl găseşti şi îl omori - fără să poţi dovedi c-ai fost 
în legitimă apărare - vei fi acuzat de crimă. 

N-am răspuns. 

— Îl vor pe individul ăsta viu, îmi mai aminti. 

— De ce? 

— Evident, e mai valoros pentru noi viu. De asemenea, 
noi nu omorâm oameni, adăugă el. Şi nici nu-i lovim în 
locurile sensibile. Îi trimitem în instanţă, ca pe nişte 
infractori de rând. 

Nu credeam că ideea era prea bună, dar n-am replicat. 

— Asad Khalil va ajunge la pârnaie, mă asigură Walsh. 
Pentru totdeauna. 

— Nu ştim asta, Tom. 

— Ba da. Ajunse la miezul problemei şi zise: Asasinarea 
lui Asad Khalil are prea puţin de-a face cu protecţia ta şi a 
lui Kate, ci mai degrabă cu simpla şi pura dorinţă de a te 
răzbuna. Ochi pentru ochi. Dar aş vrea să te gândeşti că 
închisoarea pe viaţă e mai rea decât moartea. Chestia asta 
e la fel de valabilă atât pentru tine, cât şi pentru Khalil, 
adăugă. 

— Asad Khalil este mai mult decât eligibil pentru 
pedeapsa cu moartea, dar şi tu, şi eu ştim că guvernul nu 
cere niciodată pedeapsa cu moartea în astfel de cazuri, 
nici chiar când infracţiunea se numeşte ucidere în masă. 

Se gândi la vorbele mele, apoi îmi replică: 

— Nu vrem să producem martiri pentru Islam. Vrem ca 
ei să putrezească. 

Şi nu vrem să irităm comunitatea internaţională cu legile 
noastre primitive legate de pedeapsa cu moartea. Dar n- 
aveam chef să mă contrazic cu el - doream să liniştesc 
situaţia, aşa că am spus: 

— Îţi înţeleg punctul de vedere. 

Nu mă crezu şi simţi nevoia să spună: 

— Gândeşte-te la tine, la Kate şi la ţara ta. 

— Mereu procedez aşa, Tom. 

— Trebuie să-mi promiţi că, dacă deţii sau primeşti 
informaţii despre locul unde se află Khalil sau dacă ia 
legătura cu tine, mă vei informa imediat. 

— Ce altceva aş putea face cu astfel de informaţii? 

— Dacă nu-mi promiţi asta înainte de a pleca de aici, 
atunci îţi promit eu că voi face tot ce-mi stă în puteri ca să 

te bag în arest. Brăţară cu GPS la gleznă, arest la 
domiciliu, tot tacâmul, adăugă. 

Cred că blufa. Mă dorea afară, pe străzi, cu oameni care 
să mă urmărească. Eram cea mai bună, poate singura, 
şansă a lui de a-l prinde pe Asad Khalil. Pe de altă parte, n- 
ar fi trebuit să-i pun la încercare cacealmaua dacă doream 
să rămân liber. 

— John? 

— Înţeleg că povestea asta nu se referă la mine, i-am 
răspuns eu, privindu-l în ochi. Poţi conta pe mine că te voi 
ţine la curent cu tot ce se petrece, că mă voi coordona cu 
Forţa de Intervenţie, că nu mă voi depărta de echipa de 
supraveghere şi că, dacă intru cumva în legătură personală 
cu suspectul, voi respecta toate regulile privind folosirea 
forţei letale. Promit, am adăugat. 

Chestia asta păru să-l facă fericit, aşa că spuse: 

— Bine. Aşa e corect să procedezi. 

— Ştiu. 

Ne-am strâns mâinile ca să pecetluim acordul, după care 
am părăsit biroul lui, gândindu-mă că el avea dreptate şi 
că tot ceea ce tocmai spusesem era ceea ce trebuia şi, în 
acelaşi timp, cel mai bun lucru pentru toată lumea. 
Răzbunarea nu înseamnă justiţie. 

Până ce am ajuns la lift însă, mă întorsesem în timp la 
starea pe care o aveam când l-am văzut pe Khalil tăindu-i 
gâtul lui Kate. 

E chiar înfricoşător să ai o clipă de normalitate 
temporară. 

CAPITOLUL 30 


Am coborât la etajul 26 ca să-mi iau câteva lucruri de pe 
birou, dar înainte de asta, m-am dus până la biroul lui 
Gabe ca să caut copia lui după dosarul Khalil. Într-o cutie 
cu dosare l-am găsit pe cel etichetat „Programul de 
interacţiune cu comunitatea islamică”. 

Am observat o altă cutie etichetată „Haytham- 
Personale”, pe care am deschis-o. Nu se găseau multe în 
cutia aia - nişte obiecte de birou -, dar am zărit Coranul în 
arabă şi o carte de proverbe arabe în engleză, cu pagini 
însemnate. Am deschis cartea la o astfel de pagină şi am 
citit o propoziţie subliniată: „Moartea se teme de el, 
deoarece are o inimă de leu.” 

Am pus cartea înapoi în cutie şi am zărit o fotografie 
înrămată din care zâmbeau două femei atrăgătoare, cel 
mai probabil, soţia şi fiica lui Gabe. M-am uitat la 
fotografie pentru o vreme, dându-mi seama că aceste două 
femei erau moarte - asasinate cu sânge rece de Asad 
Khalil. Puteam înţelege motivele individului şi logica 
bolnavă cu care comisese celelalte crime, dar chiar şi după 
un deceniu de muncă de detectiv eram încă şocat de 
crimele fără motiv - crimele comise ca sport. Şi ei doreau 
să-l prindă viu pe acest individ? 

Am închis cutia şi m-am dus la biroul lui Kate. Am luat 
un marker roşu şi i-am scris pe sugativa de pe birou: „Bun 
venit înapoi, draga mea. Cu dragoste, John.” 

M-am dus la biroul meu şi mi-am ascultat mesajele, 
sărind peste cele mai multe, în căutarea unui mesaj de la 
Asad Khalil. Îi dădusem numărul de la birou cu trei ani în 
urmă, cerându-i să mă sune în legătură cu o întrevedere 

între noi doi atunci când avea să revină în oraş. Domnul 
Khalil nu sunase, dar avea telefonul mobil al lui Kate şi pe 
cel al lui Gabe, aşa că acum dispunea de toate numerele 
mele de telefon, iar eu eram convins că aveam să primesc 
un semn de viaţă de la el. 

M-am conectat la computer, mi-am verificat mesajele 
electronice şi am tipărit câteva. De asemenea, am printat 
zece exemplare din poza folosită în mandatul de urmărire 
emis de NYPD pe numele lui Asad Khalil şi le-am aşezat în 
dosarul lui Gabe. 

Oamenii începeau să se întoarcă de la masa de prânz ca 
să mai vadă cum decurge războiul împotriva terorismului, 
dar cum nu aveam chef să fiu implicat în conversații cu 
colegii, am încuiat biroul şi m-am îndreptat către lifturi. 

Se presupunea că ar fi trebuit să mă duc la echipa 
tehnică pentru a-mi ridica dispozitivul de urmărire şi 
microfonul, dar am uitat. Cred că ar fi trebuit să trec şi pe 
la căpitanul Paresi, dar eram îngrozitor de stresat, stare 
care mă făcea uituc. 

Ajuns pe stradă, m-am urcat în Jeepul meu şi m-am dus 
pe strada Murray, ca să văd scena a ceea ce speram să fi 
fost ultima crimă comisă de Khalil. 

Am parcat vizavi de clădirea Fiscului şi mi-am imaginat 
strada într-o după-amiază de duminică. Nimeni nu locuia 
pe o astfel de stradă, birourile erau închise, iar locul ar fi 
trebuit să fie aproape pustiu, astfel că Asad Khalil nu 
alesese această stradă la întâmplare. Avea ceva cunoştinţe 
despre zonă - pe care le căpătase pe cale personală sau, şi 
mai probabil, i le furnizase cineva de aici, din New York. 
Ce vedeam eu la aceste crime reprezenta produsul final al 
unui grup destul de competent şi de bine informat care 
muncea şi locuia în New York. Khalil era ucigaşul-vedetă; 
ceilalţi erau consilierii, managerii şi agenţii lui. 

Nu rămăsese niciun indiciu al anchetei criminalistice a 
poliţiei - nici măcar vreo urmă albă de cretă acolo unde 
Amir căzuse mort pe stradă. Însă mi l-am imaginat pe Amir 

dându-se jos din taxiul lui, probabil confuz din cauza 
durerii din creier, mergând poate împleticit în spatele lui 
Khalil, care se deplasa cu iuţeală către strada Church sau 
în cealaltă direcţie, către West Broadway - iar dacă Asad 
Khalil îl văzuse pe om chinuindu-se, mă întrebam dacă 
avusese vreun moment de teamă, anxietate sau chiar de 
remuşcare. Cred că nu. Ucigaşul psihopat se distanțează 
mintal de persoana căreia tocmai i-a luat viaţa, înţelegeam 
mintea unui ucigaş, dar nu puteam înţelege niciodată 
inima lui. 

Am plecat de pe strada Murray şi m-am dus în susul 
oraşului, către apartamentul meu de pe East 72nd Street. 

Clădirea unde se află apartamentul meu este o 
construcţie înaltă din anii 1980, banală, dar relativ 
scumpă, la fel ca majoritatea clădirilor din Upper East 
Side. După 11 septembrie, preţurile de vânzare şi ale 
chiriilor au scăzut dramatic în Manhattan, tendinţa 
normală în orice zonă de război, dar după ce au trecut şase 
luni fără vreun atac cu antrax sau explozia vreunei bombe 
nucleare în oraş, preţurile au revenit la nivelul lor anormal 
de ridicat. 

Am intrat în garajul de la subsol şi mi-am scos pistolul 
Glock. De obicei, nu ajung la locul de parcare rezervat 
pentru maşina mea cu o armă în mână - în afara cazului în 
care vreun idiot mi-a ocupat locul -, dar lucrurile s-au 
schimbat în ultima vreme şi, aşa cum mi-a spus odinioară 
un vechi sergent de patrulă: „Cea mai sigură cale de a te 
trezi cu capul tăiat este să ţi-l scoţi din dos.” 

Am inspectat locul din jurul meu, am parcat maşina şi m- 
am dus către liftul din hol, cu mâna stângă pe dosar şi cu 
dreapta vârâtă în buzunar, ţinând patul armei. 

Am coborât în hol şi imediat am observat un tip care 
şedea pe un scaun lângă zidul îndepărtat. Omul era 
îmbrăcat cu blugi şi o cămaşă portocalie care avea un logo 
pe ea - un om care efectua livrări. De fapt, se vedeau două 
cutii de pizza pe măsuţa de lângă el. 

De unde şedea, omul putea vedea uşa frontal, liftul 
dinspre garaj, care urca doar până în hol şi uşa către scara 
de incendiu, liftul de marfa şi lifturile către apartamente - 
dar acum el se uita direct la mine. 

Alfred, portarul de la recepţia din faţă, mă salută, dar l- 
am ignorat şi m-am dus către tipul cu livrarea, care se 
ridică în picioare la apropierea mea. „Mano' Pizzeria - Cea 
mai bună din N.Y.” Eram nouăzeci şi nouă la sută sigur că 
e poliţist, ceea ce înseamnă o cotă bună de risc pentru 
aproape orice în viaţă, dar nu şi pentru lucruri cum ar fi 
traversarea unei străzi aglomerate sau încercarea de a 
evita să fii hăcuit. 

În vreme ce mă apropiam de el - cu mâna în buzunar - 
am întrebat: 

— La treabă? 

Omul dădu din cap şi mă întrebă: 

— Detectiv Corey? 

— Corect. 

— Sunt detectivul A.J. Nastasi, Operaţiuni Speciale, zise. 
Adăugă, în mod inutil: Fac parte din dispozitivul 
dumneavoastră de protecţie. Ne-am întâlnit de câteva ori, 
îmi mai aminti. 

— Corect. 

Cunosc o mulţime de bărbaţi şi femei de la Operațiunile 
Speciale, dar cei de acolo aduc în permanenţă figuri noi, 
pe măsură ce creşte numărul de domni musulmani care 
trebuie supravegheați. 

— Ai idee de ce am nevoie de protecţie? l-am întrebat pe 
detectivul Nastasi. 

— Am fost instruit. 

Am scos una dintre pozele lui Khalil din dosar şi l-am 
întrebat: 

— Ştii cine e individul ăsta? 

— Am poza aia, îmi răspunse. 

— Mda, dar ştii cine e? 

— Mi s-a spus că este un asasin profesionist, de origine 
străină, înarmat şi periculos şi că ar putea umbla deghizat. 

— In mare parte, corect. Este cel mai mare nemernic de 
pe planeta asta, l-am informat. 

— Bine. 

— Ai vestă? 

— Nu plec niciodată de-acasă fără ea. 

— Bine. Ai pizza în cutiile alea? 

— Nu, zise el zâmbind. 

Nu părea să fie cea mai norocoasă zi pentru mine. 

Am mai sporovăit o vreme despre proceduri, despre câte 
schimburi aveau să fie, despre aşezarea în dispozitiv, 
despre posibilele mele veniri şi plecări şi aşa mai departe. 

— Lucrează cu portarii aflaţi la slujbă - ei îi cunosc pe 
rezidenţi şi pe câţiva dintre vizitatorii şi curierii obişnuiţi, 
l-am sfătuit. 

— Deja lucrez la asta. 

— Pe cine trebuie să anunţi când părăsesc clădirea? l-am 
întrebat. 

— De fapt, am câteva instrucţiuni scrise şi numere de 
contact pentru dumneavoastră, îmi răspunse. 

Imi înmână un plic sigilat, pe care l-am băgat în 
buzunar. 

M-am dus spre Alfred, care rămăsese în spatele tejghelei 
lui. Omul mă salută din nou şi întrebă: 

— E vreo problemă, domnule Corey? 

— Tu ce crezi, Alfred? 

— Păi, domnule... nu prea ştiu ce se petrece. 

— Păi, atunci să-ţi spun. Ştii, desigur, că eu nu lucrez 
pentru Agenţia de Protecţie a Mediului? 

— Da, domnule, ştiu asta. 

— Şi că doamna Corey nu este chelneriţă, aşa cum ţi-a 
spus. 

Omul schiţă un zâmbet şi răspunse: 

— Bănuiam că glumeşte. 

— Corect. De fapt, lucrăm amândoi pentru agenţii 
federale. 

— Da, domnule. Ştiu asta. 

De fapt, în dimineaţa zilei de 12 septembrie, Kate şi cu 
mine ajunsesem aici separat, negri de fum şi zgură, iar 
Alfred stătuse unde stătea şi acum, cu lacrimi în ochi. 

Alfred e un om bun şi ne place pe mine şi pe Kate. I-a 
plăcut şi de fosta mea nevastă, Robin, un avocat plătit cu 
bani mulţi ca să asigure apărarea infractorilor, cea căreia 
îi aparținuse apartamentul unde locuim. Când ne-am 
separat, Robin mi-a dat mie contractul de închiriere pe 
şapte ani, toată mobila şi câteva sfaturi bune. 
„Subînchiriază-l mobilat şi vei scoate bani frumoşi.” 

Însă John burlacul era cam leneş când se punea 
problema mutării, plus că îmi plăceau barurile din cartier 
şi priveliştea spre sud de la balcon. Şi Kate ajunsese să 
îndrăgească locuinţa şi vecinătăţile, aşa că am rămas aici. 

De asemenea, clădirea este una sigură, iar acesta era 
unul dintre rarele momente când apreciam încuietorile 
electronice, camerele de securitate şi portarii permanenţi, 
care n-aveau să-i dea voie lui Jack Spintecătorul să intre. 

Pe tema asta, l-am întrebat pe Alfred: 

— Există apartamente în clădirea asta cu locatari lipsă? 
De pildă, apartamente închiriate de corporaţii? 

— Nu, domnule. 

Am pus o poză de-a lui Asad Khalil pe tejghea şi am 
întrebat: 

— "Ţi-a dat detectivul Nastasi aşa ceva? 

— Da, domnule. 

— Asigură-te că o laşi schimbului tău. 

— Ştiu. 

— Bine. Am primit ceva? l-am întrebat. Pachete groase? 

— Nu, domnule. Doar poşta de sâmbătă, care e în cutie. 

Întrebându-mă dacă nu cumva colegii mei îmi puseseră 
microfoane în apartament sau dacă nu cumva colegii lui 

Asad Khalil intraseră în apartament ca să îmi fure setul 
suplimentar de chei, l-am întrebat pe Alfred: 

— A fost cineva în apartamentul meu? Cineva de la 
telefoane? Vreun electrician? 

Alfred verifică jurnalul de vizitatori şi spuse: 

— Nu e înscris niciun vizitator cât aţi lipsit. Cum a fost 
weekendul? mă întrebă. 

— Interesant. Ştiam că trebuie să-l pun la curent. 
Doamna Corey a avut un accident minor, aşa că nu se 
întoarce aici în următoarele două sau trei zile. 

— Îmi pare rău să aud asta. 

— E bine, dar vom lucra amândoi de acasă timp de 
câteva săptămâni. 

— Da, domnule. 

— Nu aşteptăm vizitatori sau curieri. 

Alfred nu este idiot şi face meseria asta de circa 
douăzeci de ani, aşa că a văzut de toate - soţi care înşală, 
probleme familiale, poate şi câteva prostituate de lux, 
petreceri care trec de limite şi Dumnezeu mai ştie ce 
altceva. Ca să trag linie în privinţa portarilor din 
Manhattan, ei ştiu când să fie vigilenţi şi când să privească 
în altă parte. 

— Am bagaje în maşină, i-am zis. Te rog să îi spui 
uşierului să mi le aducă în apartament. 

— Da, domnule. 

— Asigură-te că maşina mea va fi încuiată şi cere-i 
îngrijitorului garajului să-ţi lase ţie setul meu de chei. Le 
iau eu mai târziu. 

— Da, domnule. 

Există mai multe lucruri mici, dar importante, de ţinut 
minte în privinţa securităţii personale, iar eu am consiliat 
mulţi martori oculari, informatori şi alţi oameni aflaţi în 
situaţii riscante în legătură cu astfel de măsuri de 
precauţie de bun-simţ. lar acum, eram în situaţia în care 
trebuia să-mi respect propriile sfaturi. În cazul în care 
cineva chiar vrea să pună laba pe tine, o va face; dar asta 

nu înseamnă că tu trebuie să îi uşurezi misiunea. De fapt, 
cea mai bună cale de a evita un atac este să pui tu primul 
laba pe celălalt. 

M-am dus la cutiile poştale din holul exterior şi mi-am 
luat poşta, care consta în mare parte din facturi şi 
cataloage. Singurul obiect care părea dubios era un plic de 
la Reader's Digest, prin care eram informat că era posibil 
să fi câştigat deja cinci milioane de dolari. 

M-am dus la lifturi şi am urcat spre apartamentul meu 
de la etajul 34. 

Sâmbătă dimineaţa, când am coborât împreună cu Kate, 
marea mea grijă era legată de traficul de weekend până în 
Sullivan County, de posibila cameră infectă de motel şi de 
salturile din avion. 

Între timp, Asad Khalil zbura de-a lungul ţării în avionul 
lui Citation, iar noi doi ajunsesem pe un curs de coliziune, 
deşi doar el ştia asta. 

Nu mă pricep să fiu victimă şi obişnuita mea măsură 
zilnică de precauţie împotriva posibilităţii de a deveni una 
este aceea de a mă asigura că am arma bine încărcată. Nu- 
mi plăcea deloc posibilitatea de a fi hăituit de ticălosul ăsta 
şi de a fi obligat să mă uit peste umăr toată ziua. Şi ceea ce 
mă oftica rău de tot era faptul că nemernicului ăstuia îi 
putea trece prin cap că mă poate ameninţa pe mine - şi 
poate încerca să-mi omoare soţia - şi să mai şi trăiască 
după aceea, să se laude cu isprăvile lui. 

Dacă Asad Khalil avea impresia că el e ofticat, atunci 
habar n-avea ce înseamnă să fii cu adevărat ofticat. 

CAPITOLUL 31 


Cu cheia în mâna stângă şi cu arma în dreapta, am intrat 
în apartament. 

Îmi cunosc foarte bine propria vizuină, aşa că, în mai 
puţin de cinci minute, am inspectat fiecare încăpere şi 
fiecare dulap. Din fericire pentru Asad Khalil, nu era acolo. 

Am căutat, de asemenea, indicii că ar mai fi şi altcineva 
în apartament, dar nimic nu părea deranjat, deşi aşa ceva 
este întotdeauna greu de susţinut cu precizie, dat fiind că 
şifonierul şi vanitatea lui Kate păreau mereu că au fost 
jefuite. 

Următoarea prioritate a fost barul, unde mi-am pus un 
prânz frugal în pahar. 

M-am aşezat la biroul meu din living şi am sunat la 
centrul medical Catskill Regional. M-am identificat drept 
John Corey şi am cerut informaţii despre soţia mea, Kate 
Mayfield Corey. Asistenta de serviciu de la Terapie 
intensivă m-a informat că nu exista nicio persoană cu acel 
nume acolo, adică mi-a oferit răspunsul corect, moment în 
care am zis: 

— Aici e John Nebunul. 

Tăcere. Apoi: 

— A... da... 

Femeia m-a asigurat că soţia mea se odihnea 
confortabil. 

— Este încă intubată? am întrebat. 

— Da. 

— Când i se va da drumul? 

— Pe fişă scrie mâine-dimineaţă. 

— Bine. Vă rog să-i spuneţi că John Nebunul o iubeşte şi 
că o să fie acolo s-o preia la externare. 

— O să transmit informaţia, îmi replică. 

Am închis şi am desfăcut plicul pe care mi-l dăduse 
detectivul Nastasi. In esenţă, era vorba de un memo ATIF 
în care eram informat despre statutul meu de persoană 
protejată, plus câteva nume, numere de telefon şi adrese 
de e-mail ale unor oameni din cadrul GOS pe care le 
puteam contacta în legătură cu obligaţia mea de a raporta 
despre plecările mele şi destinațiile acestora. In afară de 
persoana sau persoanele din hol, în faţa clădirii avea să fie 
postată o echipă de supraveghere, însă mi se cerea să 
înştiinţez contactele despre intenţiile mele în avans cu cel 
puţin o oră ca să poată trimite o unitate mobilă pentru a 
mă urmări. Trebuia să port la mine dispozitivul de 
urmărire, microfonul şi vesta şi să stabilesc contactul prin 
microfon şi telefon mobil cu unitatea mobilă. Cineva avea 
să mă sune sau să mă viziteze în legătură cu toate aceste 
detalii. 

Privitor la aceste unităţi mobile de la Operațiunile 
Speciale, oamenii din cadrul lor aveau experienţă în 
supravegheri şi  contrasupravegheri - echipa de 
supraveghere urmăreşte şi/sau urmează subiectul, echipa 
de contrasupraveghere urmăreşte sau urmează echipa de 
supraveghere ca să constate dacă aceasta nu cumva este, 
la rândul ei, urmărită sau supravegheată - dar, uneori, 
sunt prea mulţi oameni alocaţi pentru o asemenea treabă. 
M-am imaginat mergând pe stradă cu o duzină de detectivi 
şi agenţi FBI pe urmele mele şi vreo cinci sau şase maşini 
nemarcate târându-se pe lângă trotuare. 

În concluzie, chiar dacă Asad Khalil ar fi fost Omar 
Abdel-Rahman, şeicul orb, tot şi-ar fi dat seama că nu eram 
singur. 

Dacă ar fi fost vorba de o simplă operaţiune de 
protecţie, poate că ar fi funcţionat. Însă, dacă eu trebuia să 
joc rolul de momeală, Leul n-ar fi muşcat din ea în veci. 

Bănuiam că Tom Walsh sau cel căruia îi dădea el 
socoteală nu avea limpede în minte ce fel de operaţiune 
era aceasta. Poliţia şi FBl-ul folosesc adesea momeli sau 
oameni sub acoperire în cadrul unor flagrante, cum ar fi 
arestările legate de droguri şi altele asemenea, dar, în mod 
oficial, nimeni nu scoate un individ pe străzi ca ţintă în 
mişcare pentru un asasin cunoscut. O astfel de procedură 
nu e sigură pentru individul-ţintă şi nici pentru civilii care 
ar putea fi prinşi într-un schimb de focuri. Ca întotdeauna, 
există şi aici reguli - însă există, de asemenea, şi realitate 
şi improvizație. 

Ştiam că Tom Walsh, Vince Paresi şi George Foster erau 
şi ei puşi sub protecţie, dar mă întrebam dacă era vorba de 
protecţie făţişă - ofiţeri în uniformă şi maşini cu însemne 
oficiale, aşa cum primeşte un primar, de pildă - sau de una 
mascată, aşa cum primeam eu? Asta, bănuiesc eu, depinde 
dacă aceşti domni doresc sau nu să fie momeală sau, pur şi 
simplu, să rămână în viaţă. 

În vreme ce mă desfătam cu imaginea unui Tom Walsh 
cărat cu transportorul blindat la muncă, mi-am auzit 
telefonul mobil sunând. Am văzut că era Vince Paresi. 

Ispita de a nu prelua apelul şefului este copleşitoare, dar 
doream să-mi demonstrez deplina cooperare şi atitudinea 
binevoitoare încă de timpuriu - căci acestea aveau să se 
înrăutăţească mai târziu -, aşa că am răspuns: 

— Corey. 

Paresi trecu peste amabilităţi şi zise: 

— Trebuia să treci pe la mine înainte de a pleca din 
clădire. 

— Scuze. Sunt atât de stresat... 

— Şi trebuia să treci şi pe la echipa de suport tehnic. 

— Astăzi? 

— O să îi pun să-ţi trimită obiectele alea. 

— Minunat. Sunt acasă. 

— Te-ai întâlnit în hol cu tipul de la OS? 

— Detectivul A.J. Nastasi, livrări pentru Mario's Pizza. A 
ajuns repede aici. Chiar înainte ca eu să fiu de acord să vin 
acasă mai devreme. 

— Era acolo, John, ca să se asigure că nimeni nu intră în 
apartamentul tău ca să te aştepte înăuntru. 

— Bine gândit. Voi aţi primit cu toţii protecţie? l-am 
întrebat. 

— Nu cred că suntem ţinte, mă informă. Dar, da, ne 
luăm măsurile necesare de protecţie. 

— Ar trebui să-ţi trimiţi soţia şi copiii din oraş pentru o 
vreme, căpitane, l-am sfătuit. 

Nu-mi replică, iar eu mi-am zis că poate trebuia să 
specific la care soţie mă refeream. Nu le putea trimite din 
oraş pe toate. Prea scump. 

— Ai citit memo-ul referitor la dispozitivul tău de 
protecţie? mă întrebă. 

— De două ori. 

— Vreo întrebare? 

— Niciuna. 

— Bine. Tom m-a informat că înţelegi că aici e vorba de 
un efort de echipă, zise. 

— Corect. 

— Sunt superiorul tău imediat. Sunt responsabil pentru 
tine. Nu-mi trage clapa. 

Eu sunt ţinta unui terorist psihopat şi şeful meu îşi face 
griji doar pentru cariera lui. 

— Suntem o echipă, i-am replicat. 

— Bine. Urmă o scurtă tăcere, apoi îmi zise: John, e 
posibil să îţi cerem să vizitezi anumite zone. 

— Mda? Cum ar fi Parisul? 

— Unele locuri la care poţi ajunge pe jos, cu autobuzul, 
metroul sau taxiul. 

— A, am priceput. Locuri unde Khalil m-ar putea urmări 
şi unde voi aţi plasat deja o echipă SWAT. 

— Ceva de genul ăsta. 

— Nu mi se prea pare că aş fi protejat de un eventual 
atac. 

— Tu te-ai oferit voluntar, îmi aminti. 

— Oare la ce mă gândeam? 

— Vei face cum crezi de cuviinţă, fireşte. 

— Ascultă, nu mă deranjează să fiu momeala din 
capcană, dar dacă voi avea parte de o protecţie excesivă, o 
să-l speriaţi pe Leu, i-am zis. 

— Prefer să fac asta decât să văd cum te omoară Leul. 

— Eşti sigur? 

Ignoră remarca şi mă asigură: 

— Sunt şanse foarte mari ca echipa de supraveghere să-l 
depisteze pe Khalil înainte ca acesta să ne depisteze pe 
noi. 

M-am gândit la asta şi am replicat: 

— Ei bine, aşa cum ştim amândoi din experienţă, 
lucrurile pot lua orice întorsătură. Dar îţi mai dau o temă 
de gândire - Khalil nu lucrează singur. Are o reţea aici, 
oameni care i-au pregătit dinainte această misiune. Aşa că 
eu, unul, nu cred că Asad Khalil, în persoană, va fi cel care 
va aştepta lipit de un stâlp ca să mă vadă părăsind 
apartamentul. Va fi un individ cu un chip necunoscut, aflat 
în legătură permanentă cu Khalil şi cu alţii. Apoi, când se 
va ivi ocazia, Khalil va apărea pentru întâlnirea lui cu John 
Corey. 

Paresi tăcu preţ de câteva secunde, apoi mă întrebă: 

— Crezi că dispune de astfel de ajutoare aici? 

— Da. Şi mai cred că, indiferent cine sunt aceşti indivizi, 
se pricep la ceea ce fac şi cunosc bine teritoriul de-aici. 
Gândeşte-te la ceea ce a făcut deja Khalil, am subliniat. Nu 
vorbim de un individ care acţionează singur. 

— Ştiu... dar noi suntem întotdeauna mai buni şi mai 
deştepţi decât ei. 

Ei bine, aproape întotdeauna. 

— Şi, ca întotdeauna, echipa de contrasupraveghere va 
fi atentă în privinţa oricui ar fi pe urmele noastre - sau ale 
tale, continuă Paresi. 

Când efectuezi astfel de acţiuni - urmăreşti oameni sau 
îi cauţi pe cei care te urmăresc pe tine, aşezi capcane şi 
alte astfel de chestii amuzante - nu ştii niciodată cum se va 
sfârşi totul. Aşa că, în loc să mă cert cu Paresi pe tema 
efectivelor de protecţie, i-am zis: 

— Oferta mea de a fi momeală rămâne în picioare. 

— Bine. Trecu la un subiect mai vesel şi spuse: 
Elicopterul NYPD care o va lua pe Kate pleacă de pe 
heliportul din 34th Street la ora şapte dimineaţa fix. Kate 
va fi dusă la Bellevue. Te va aştepta un mijloc de transport 
în faţa blocului la şase jumătate dimineaţa. 

— Mersi. 

— Nu ezita să mă suni dacă ai întrebări, idei sau 
informaţii pe care ţi le aminteşti sau le primeşti, mă sfătui 
el. 

— Aşa voi face. 

— Şi fii prudent. 

— Şi tu. 

Am închis şi mi-am umplut din nou paharul. De 
asemenea, mi-am scos celălalt telefon mobil, cu minute 
plătite, din sertarul dulapului de la bucătărie. E foarte 
important să ai aşa ceva dacă eşti traficant de droguri, 
dacă îţi înşeli partenerul de viaţă, dacă eşti un terorist sau 
doar un tip onest, ca mine, cu telefon dat de guvern, dar 
care nu vrea ca plătitorii de taxe să-i suporte costurile 
convorbirilor particulare. 

Mi-am luat băutura şi m-am aşezat pe şezlongul meu La- 
Z-Boy. 

Şezlongul ăsta e nemaipomenit - piele catifelată, poziţii 
ajustabile pentru citit, uitat la televizor, dormit sau făcut 
pe mortul atunci când nevasta vrea să o ajuţi la spălat 
vasele. 

Am ales poziţia înclinată pe jumătate pentru băut scotch 
şi am format un număr pe telefonul cu cartelă. 

— Kearns Investigative Service, îmi răspunse o voce 
feminină. Cu ce vă putem ajuta? 

— Aici e John Corey, i-am replicat. Aş dori să vorbesc cu 
domnul Kearns. 

— Nu e aici. Îi pot transmite un mesaj? 

— Da, sunt iubitul doamnei Kearns. Trebuie să discut cu 
el. 

— Aă... sunteţi...? 

— Vechiul amic al domnului Kearns. 

— Oh... credeam că... Vă rog să aşteptaţi, zise. 

O voce înregistrată îmi mulţumi pentru apel şi mă 
îndemnă să rămân pe linie. Apoi se auzi un mesaj 
înregistrat: „Kearns Investigative Service dispune de 
personal masculin şi feminin antrenat şi calificat, cu mulţi 
ani de experienţă în domeniul protejării legii. Vă oferim 
asistenţă completă în domenii legate de cercetarea istoriei 
personale şi profesionale a potenţialilor dumneavoastră 
angajaţi. Vă rugăm să rămâneţi pe fir pentru asistenţă.” 

Se auzi tema năvalnică din „Bonanza”, fapt care îmi 
dădu încredere că sunasem unde trebuie. 

Oricum, vechiul meu amic, detectivul NYPD de primă 
clasă Dick Kearns, retras din activitate, lucrase scurtă 
vreme pentru Forţa de Intervenţie Antiteroristă, unde 
învățase, printre altele, cum operau federalii. Apoi plecase 
din ATIF şi pusese pe picioare o agenţie care efectua 
investigaţii private asupra persoanelor care depuneau 
cereri pentru slujbe în cadrul diverselor instituţii 
guvernamentale. Pe vremuri, o astfel de treabă era 
efectuată, în cea mai mare parte, de FBI, dar, aşa cum am 
mai spus, externalizarea serviciilor reprezintă tendinţa la 
modă azi - FBI are lucruri mai importante de făcut decât 
să adune informaţii despre un oarecare Ramzi Rashid care 
vrea să lucreze la Agenţia de Securitate în Transporturi de 
la aeroport. 

Şi mai important pentru mine era faptul că Dick Kearns 
îşi construise o bază mare de date şi dispunea de contacte 
valabile în diverse agenţii guvernamentale, inclusiv în FBI, 
organizaţie pe care el o ajută şi de care este, la rându-i, 
ajutat în munca lui. 

Domnul veni la telefon şi întrebă: 

— De câtă vreme se petrece povestea asta? 

— De când tu aveai tura de la miezul nopţii la opt 
dimineaţa, iar eu pe cea de la patru la miezul nopţii. 

— Nu mi-ai consumat băutura, nu? 

— Aş face eu asta unui prieten? 

Odată replicile introductive încheiate, mă întrebă: 

— Ce mai face Kate? 

Preferând să nu intru în amănunte acum, i-am răspuns: 

— Bine. Şi Mo? 

— Încă nu s-a obişnuit cu porcăriile mele. Cum îţi merge 
la 26 Fed? mă întrebă. 

— Cresc şi învăţ, mă confrunt cu noi provocări cu 
încredere şi entuziasm, în vreme ce îmi dezvolt o bună 
atitudine faţă de muncă şi îmi perfecţionez aptitudinile. 

— Mă surprinde că nu te-au dat afară. 

— Şi pe mine. Hei, Dick, am nevoie de o favoare de la 
tine. 

— Alo? John? Nu te mai auzi. 

Mda, toţi sunt nişte comedianţi daţi dracului. 

— Chestia asta e importantă şi strict secretă, am zis. 

— În regulă... vrei să ne întâlnim? 

— Nu am voie pe afară. 

— Te-a prins ea? 

— De fapt, mă aflu sub protecţia la domiciliu a 
Operaţiunilor Speciale. 

— Iisuse. Ce naiba ai mai făcut? 

— N-am făcut nimic, Dick. Ai vreun microfon plantat? l- 
am întrebat. În telefon sau pe la birou? 

— Aă... mda. Adică, o să verific. Dar tu? mă întrebă şi el 
la rându-i. 

— Eu te sun de la un telefon cu minute preplătite şi sunt 
destul de sigur că apartamentul meu e curat. 

— Bine. Dar de ce ne preocupă chestia asta? 

— Mă bucur că ai întrebat. Uite despre ce e vorba. Caut 
un individ pe nume Boris. Născut în Rusia, fost kaghebist, 
în vârstă de circa cincizeci de ani, ultimul lucru cunoscut... 

— Stai aşa. Boris şi mai cum? 

— Nu ştiu. Eu pe tine te întreb. 

— Dar nu cumva munceşti pentru FBI? Adică, poate te 
ajută ei. 

— Vreau să externalizez chestia asta. 

— Adică e o treabă oficială? Primesc bani? 

— Nu. 

— Iisuse. Haide, John. Afacerea asta e riscantă. 

— Să spunem că este o chestiune personală. Ca o 
afacere matrimonială. Poate ca o verificare de conturi. 

— Ultimele două dăţi când am făcut aşa ceva pentru 
tine, m-au trecut toate apele să nu fiu prins şi să nu-mi 
pierd licenţa. 

— Ai licenţă? 

— Şi contractul cu guvernul. 

— Ultimul lucru cunoscut despre el e că locuia în zona 
D.C., acum trei ani. Îţi notezi toate astea? 

— Eşti un nemernic. 

— După plecarea din KGB, tipul ăsta a lucrat pentru 
spionajul libian. 

— Cine? 

— După care a trădat - de fapt, a fugit din Libia - cu 
ajutorul CIA şi a ajuns în Washington, unde l-am întâlnit cu 
trei ani în urmă... 

— Chiar nu am chef să mă ating de afacerile care au 
legătură cu Compania. 

— Nici nu-ţi cer asta. Cred că după ce CIA a terminat cu 
descusutul lui Boris, omul a intrat în programul 
postsovietic de relocare, pentru protecţie şi monitorizarea 
indivizilor de teapa lui Boris. Însă CIA nu rulează acest 

program în interiorul Statelor Unite, aşa că astfel de 
sovietici relocați sunt predaţi FBl-ului pentru menţinerea 
sub supraveghere. Mă urmăreşti? 

— Mda. 

— Aşa că Boris este înregistrat la un oficiu local FBI de 
undeva. 

— Corect. Am verificat un rusnac pentru tine în 
octombrie trecut, îmi aminti. Un tip pe nume Mihail 
cumva. Locuia în Boston, şi eu... 

— Da. Ai făcut verificarea? 

— Am fost obligat să sun la biroul FBI din Boston pentru 
asta, iar ei au început să mă întrebe de ce am nevoie de 
astfel de informaţii. 

— Pentru slujba ta, Dick. Şi ţi-au dat informaţiile. 

— Mda... dar... e stresant. 

— Dick, dacă chestia de acum n-ar fi fost importantă... 

— Bine. Deci nu ai nume de familie şi ai doar o ultimă 
dată şi un ultim loc unde a fost văzut. 

— Aşa. Fost kaghebist. Boris. Câţi ar putea fi? 

— John, am nevoie de ceva mai... 

— Fumează Marlboro şi bea Stoli. 

— O, de ce n-ai spus aşa? O să verific în computerul 
meu. 

— Ascultă, cred că există două locuri posibile pentru 
Boris. Zona metropolitană din Washington şi zona 
metropolitană din New York. Cam pe aici sfârşesc 
jumătate din ruşii ăştia. Aşa că apelează-ţi sursele FBI din 
ambele locuri şi spune-le... ce vrei tu. 

— Da. Ce vreau eu. Ce naiba să le spun...? 

— Inventează. Faci o verificare a trecutului pentru un 
permis de securitate. Pentru aşa ceva te plăteşte guvernul, 
Dick. 

— De obicei mi se dă numele de familie al persoanei, 
John. Plus alte date utile, cum ar fi unde locuieşte, unde 
munceşte în mod curent şi toate informaţiile trecute deja 

de individ pe cererea de angajare depusă. Fac verificări de 
istoric în cazul unor oameni cunoscuţi - nu găsesc oameni. 

— Ce s-a întâmplat cu vechiul „se rezolvă” Dick Kearns? 

— Lasă tâmpeniile. Bun... uite ce pot să fac... pot să dau 
Biroului numele unui rus asupra căruia chiar efectuez o 
verificare cerută de FBI... şi pot spune că individul ăsta 
pare să păstreze legătura cu un alt rus pe nume Boris, pe 
care trebuie să-l verific, nume de familie necunoscut, 
vârsta în jur de cincizeci de ani, fost kaghebist, care a 
lucrat pentru spionajul libian, a trădat şi a venit aici, 
ultima dată văzut în Washington acum trei ani. 

— Şi care fumează Marlboro. Excelent. 

— Mda... şi poate că, dacă tipul de la FBI cu care discut 
nu-mi va pune prea multe întrebări despre modul în care 
am aflat deja atâtea despre Boris şi dacă nu va dori să 
verifice chiar el informaţiile, atunci poate că o să-mi spună 
ceva despre un Boris care se potriveşte informaţiilor 
cunoscute. 

— Vezi? E simplu. 

— O chestiune cu bătaie lungă. Dar s-ar putea să iasă. 
Unde să încerc mai întâi? În D.C. sau în New York? 

M-am gândit un pic şi i-am răspuns, plin de speranţă: 

— New York. 

— Bine. Am contacte mai bune la Fed decât în D.C. 

Asta îmi aduse aminte să îl întreb: 

— Oferta ta de angajare mai e valabilă? 

— Nu. 

— De ce? Am contacte excelente în Fed. 

— Mie nu mi se pare. 

Dick nu mă întreba despre ce era vorba pentru că, 
evident, nu dorea să ştie. Însă aflase că îmi părăsisem iar 
teritoriul de vânătoare, plus că, bineînţeles, mă aflam sub 
un soi de protecţie la domiciliu, ca să nu mai mentionez că 
îl întrebam despre o slujbă. Ca atare, ca să clarific un pic 
lucrurile şi să-l motivez oarecum, i-am spus: 

— De fapt, Kate nu e bine. A fost atacată de un terorist 
islamist. 

— Ce? Sfinte... 

— E bine. Rană de cuţit la gât. Va sta în spital câteva 
zile, apoi va veni acasă, unde i se va oferi protecţie. 

— Slavă Domnului. Aşadar... atacatorul este încă liber? 

— Da. 

— Şi acum te caută pe tine? 

— Eu îl caut pe el. 

— Înţeles. Şi individul ăsta, Boris, care a lucrat pentru 
spionajul libian? 

— Are legătură. 

— Bine. Dacă Boris e în Statele Unite, o să ţi-l găsesc. 

— Ştiu că o s-o faci. S-ar putea să fi dat colţul de curând. 

— Bine. Mort sau viu. Cum intru în contact cu tine? mă 
întrebă. 

I-am dat numărul telefonului cu cartelă şi i-am zis: 

— Am nevoie de informaţiile astea în douăzeci şi patru 
de ore. Mai puţin chiar. 

— Dacă o să închizi telefonul, mă apuc de treabă chiar 
acum. 

— Salutări lui Mo. 

— Mă rog pentru Kate. 

Cum rămâne cu mine, Dick? 

— Mersi. 

Am închis şi mi-am terminat băutura. 

Dick Kearns avea o şansă de cincizeci la sută ca să-l 
găsească pe Boris. Poate chiar mai mică. Şansele ca Boris 
să mai fie în viaţă erau chiar mai mici de-atât. Dar dacă 
Dick îl găsea viu, atunci eu şi Boris puteam avea o mică 
discuţie despre modul prin care puteam rezolva problema 
noastră comună. 

Alcoolul mă ameţise puţin, iar eu nu avusesem parte de 
prea mult somn, aşa că m-am lăsat pe spate pe şezlong, am 
închis ochii şi am căscat. 

Am zărit o imagine ceţoasă cu mine ţinându-l pe Khalil 
în vreme ce Boris îl lovea în ţeastă cu un spărgător de 
gheaţă... apoi Boris îl ţinea pe Khalil în vreme ce eu îi 
demonstram cum arată o incizie chirurgicală în vena 
jugulară a lui Khalil... iar de-a lungul braţelor mele 
curgeau şuvoaie de sânge... 


CAPITOLUL 32 


Dimineţile sunt un pic mai întunecate în canioanele din 
insula Manhattan, dar îmi dădeam seama că avea să fie o 
altă zi frumoasă de mai - vreme bună de zburat. 

În holul clădirii se găsea un alt tip de la Operaţiuni 
Speciale, detectivul Lou Ramos, care alesese să fie curier 
de covrigi - o alegere bună pentru ora şase şi jumătate 
dimineaţa, mai ales că omul avea nişte covrigi adevăraţi 
într-o pungă mare, plus că mă aştepta cu o cafea neagră. 

Trebuia să aştept în hol sosirea maşinii, aşa că am 
sporovăit cu detectivul Ramos, care părea să manifeste un 
respect deosebit pentru mine, din cine ştie ce motiv. 
Dumnezeu ştie ce îi spuseseră cei de la Fed. „Ramos, îl vei 
proteja pe legendarul detectiv John Corey, de la NYPD 
Omucideri, retras din activitate din motive medicale, cu 
trei gloanţe în corp, şi care acum depune o activitate 
strălucită şi periculoasă pentru noi în zona 
contraterorismului.” 

Detectivul Ramos mi se încredinţă: 

— Dacă vi se întâmplă ceva în timpul serviciului meu, m- 
am A-R-S. 

— Şi cum crezi că m-aş simţi eu? M-O-R-T. 

În fine, mă bucuram de tratamentul de vedetă, deşi nu 
mă bucura deloc motivul din spatele lui. 

Am sorbit din cafea şi m-am gândit la după-amiaza de 
ieri. Am desfăcut bagajele, căutând dispozitive electronice 
de interceptare, dar nu am găsit nimic dubios. Poate că ar 
trebui să încetez să îl mai cred pe Asad Khalil chiar aşa de 
inteligent - sau pe colegii mei atât de diabolici. Paranoia e 
distractivă, dar consumă mult timp. Pe de altă parte, sunt 
cel mai fericit atunci când intru în stare de paranoia. 
Vreau să spun că ideea conform căreia duşmanii şi 
prietenii mei încearcă deopotrivă să pună laba pe mine 
este nespus de excitantă. 

De asemenea, tot ieri după-amiază, mi-a sosit şi pachetul 
de la echipa tehnică a Biroului, aşa că acum purtam cu 
mine microfonul şi dispozitivul GPS, ca să-mi demonstrez 
cooperarea şi capacitatea de a respecta instrucţiunile 
primite. 

În acelaşi timp, purtam vesta din Kevlar pe sub o 
cămaşă ajustată la comandă, să arate bine peste lenjeria 
mea antiglonţ. Pe deasupra eram îmbrăcat cu o haină 
sport, de asemenea croită în aşa fel încât să ascundă vesta 
antiglonţ şi pistolul Glock din tocul de la centură. Nu sunt 
un om vanitos, dar e important să arăţi bine atunci când 
porţi armă şi armură, în caz că îţi apare cumva mutra prin 
ziare. 

Folosisem restul după-amiezii ca să mai trec o dată prin 
dosarul Asad Khalil. Nu am găsit prea multe chestii pe 
care să nu le fi ţinut minte, dar revăzând toate acele 
însemnări ale noastre - ale mele, ale lui Kate, ale lui 
George Foster şi ale lui Gabe - şi rapoartele pe care le-am 
întocmit despre cercetările noastre pe întregul mapamond 
pe urmele acelui nemernic libian care părea o umbră, mi- 
am dat seama cât de mult ne străduiserăm timp de trei ani 

şi cât de bine se ascunsese nenorocitul ăla. N-am mai 
văzut ceva asemănător în cei trei ani ai mei de ATIF. De 
obicei, ai parte de o observaţie vizuală sau de un pont de la 
un informator care caută o recompensă, sau de ceva 
informaţii concrete provenite din interogarea prizonierilor, 
sau de informaţii digitale provenite din interceptarea 
comunicaţiilor dintre grupurile teroriste ori dintre ţări 
care adăpostesc terorişti. Însă vreme de trei ani nu 
găsiserăm absolut nimic, ca şi cum Asad Khalil plecase de 
pe planetă sau nu existase niciodată. 

Nu am ştiut unde se ascunde Khalil timp de trei ani şi 
nici ce făcuse în acest timp, dar ştiam unde se află acum şi 
mai ştiam ce făcuse şi ce credea că are să facă. Eram 
sigur, aşadar, că aceasta era ultima ocazie de a-l ucide. 

Sunasem la spital pe la ora şase ca să verific starea lui 
Kate - care se odihnea confortabil după care mi-am 
petrecut ceva timp la computer, verificând mesaje 
personale şi trimițând câteva prietenilor şi familiei, 
informându-i pe toţi că suferise un accident minor şi că 
vom fi plecaţi câteva săptămâni, fără a putea să ne 
verificăm mesajele. 

Pe telefonul de acasă nu prea lăsase nimeni mesaje 
vocale - în zilele noastre, toată lumea sună pe telefonul 
mobil, cu excepţia oamenilor cu care chiar ai vrea să 
discuţi. Asad? Sună-l pe John. 

După aceea mi-am început raportul despre incident: 
„Agentului special Mayfield şi mie însumi ne place să ne 
dăm cu paraşuta şi facem parte dintr-un club de skydiving 
al cărui preşedinte este un tâmpit pe nume Craig Hauser 
care vrea să o reguleze pe agenta specială Mayfield...” 

Hai să încercăm din nou. 

„Luna mai în munţii Adirondack poate fi foarte 
frumoasă, cu turturele albe care zboară pe un cer senin 
azuriu...” 

În fine, n-am ajuns prea departe cu raportul, aşa că m- 
am uitat la nişte ştiri locale despre atacul armat care 

avusese loc într-o casă din Douglaston, Queens, soldat cu 
tragica moarte a unei familii arabo-americane compuse din 
trei persoane. Reporterul a amintit că victima de sex 
masculin era poliţist, dar nu a spus nimic despre faptul că 
omul lucrase pentru Forţa de Intervenţie Antiteroristă, 
căci acel cuvânt cu „t” la început i-ar fi pus pe oameni pe 
gânduri. De fapt, prezentatoarea ştirilor spusese că 
„Autorităţile anchetează posibilitatea ca acest eveniment 
să fi fost o răzbunare.” 

Ei bine, chiar fusese. Dar nu de genul la care se aştepta 
toată lumea. Cu toate astea, lucrurile nu fuseseră 
prezentate rău. 

Nu existase nicio menţiune în emisiunea de ştiri despre 
păţania lui Kate din nordul statului şi nici nu avea să existe 
aşa ceva vreodată. Şi nicio vorbă despre şoferul de taxi 
asasinat pe strada Murray sau despre împuşcarea 
dolofanului Charles Taylor în limuzina lui la gara din 
Douglaston. Federalii ţineau strânse bine lucrurile în 
pumnul lor. 

M-am dus la culcare singur, fapt care nu-mi place deloc, 
şi pentru prima dată după multă vreme am dormit cu arma 
pe pernă. 

lar acum eram în holul clădirii mele, mâncându-mi 
covrigul cu unt şi sorbind din cafea în vreme ce aşteptam 
mijlocul de transport către heliport. 

Abia aşteptam să o văd pe Kate, dar nu eram deloc 
fericit că avea să fie dusă la un alt spital în loc să vină 
acasă. 

Un SUV cu însemne ale unităţii Highway Unit trase în 
faţa clădirii, iar eu şi detectivul Ramos am ieşit pe trotuar. 

La volan era un ofiţer în uniformă, care s-a prezentat ca 
fiind Ken Jackson. Un alt ofiţer în uniformă, pe nume Ed 
Regan, deschise portiera din spate pentru mine. 

M-am strecurat înăuntru, ofiţerul Regan se urcă pe locul 
pasagerului şi maşina o luă din loc. 

În circa cincisprezece minute am ajuns la heliportul de 
pe East 34th Street. Le-am mulţumit lui Ken şi lui Ed şi am 
dat să cobor, dar Ken îmi spuse că trebuia să rămân în 
automobil. Eram o persoană protejată şi, pentru că eu 
însumi făcusem parte din astfel de echipe de protecţie cu 
multă vreme în urmă, îmi aminteam de câţiva nenorociţi - 
în cea mai mare parte politicieni - care îmi făcuseră viaţa 
şi slujba mizerabile, aşa că eram sensibil la astfel de 
chestii şi am rămas pe loc în vreme ce ofiţerul Regan se 
dădu jos şi se poziţionă în apropiere de maşină. 

Ideea aici era că poliţia luase în calcul posibilitatea unui 
lunetist, dar Asad Khalil avea, de fapt, în plan să încerce 
să-mi reteze scăfârlia. 

Elicopterul NYPD alb cu albastru aştepta deja la locul de 
decolare. Am recunoscut modelul ca fiind Bell 412, un 
model folosit, în principal, pentru misiuni de salvare de pe 
apă, fiind, în acelaşi timp, complet utilat pe post de 
ambulantă aeriană. 

Spitalul Bellevue, unde aveam să o ducem pe Kate, se 
găsea tot pe malul fluviului, la câteva străzi sud de 
heliport. Personalul de la Bellevue se ocupa de ceea ce noi 
numeam „cazuri sensibile” - prizonieri răniţi sau bolnavi, 
dar şi de martori răniţi şi victime care erau considerate ca 
fiind supuse riscului - cum era cazul lui Kate. 

Jackson primi încuviințarea, iar ofiţerul Regan îmi 
deschise portiera şi mă escortă până la elicopter. l-am 
mulţumit lui Ed, m-am urcat în cabină şi am privit înjur. 

Aşa cum am spus deja, elicopterul era complet utilat ca 
ambulanţă aeriană de salvare a oamenilor, aşa că era plin 
ochi de tot felul de echipamente de intervenţie, inclusiv o 
targă bine ancorată care părea confortabilă, dar nu la fel 
de confortabilă ca fotoliul meu La-Z-Boy. 

Elicea începu să se învârtă şi în cabină se făcu zgomot. 

Pe lângă pilot şi copilot, ambii de la NYPD, în cabină se 
mai găsea un tip de la echipele SWAT, înarmat cu puşcă 

automată MP-5. Oare eram pe punctul să lansăm un atac 
pe calea aerului? 

Tipul de la SWAT mă salută dând din mână, apoi închise 
uşa de acces în elicopter, gest care reduse imediat 
zgomotul în interior. 

Am observat că la bord se mai afla şi o doamnă, şezând 
pe unul dintre scaune şi purtând pantaloni albi şi hanorac 
albastru. Femeia întinse mâna şi rosti tare, peste zgomotul 
motorului: 

— Heather, ESU. 

Ne-am strâns mâinile şi i-am răspuns: 

— John. Puşcaş de uşă. 

Femeia zâmbi. 

Părea o cucoană amabilă, de cincizeci şi ceva, poate 
şaizeci de ani - sau poate era mai tânără, de vreo douăzeci 
şi cinci de ani, cu păr lung, roşu ca focul, ochi albaştri care 
îţi tăiau respiraţia şi chipul unei zeițe scandinave. 

— Deci mergem să o luăm pe soţia dumneavoastră? îmi 
spuse. 

— Pe cine? 

— Soţia dumneavoastră. 

— A... da. 

Sunt însurat. 

Am ocupat locul cu faţa spre femeie, în vreme ce 
elicopterul se înălţă şi alunecă în lateral, peste apa 
fluviului. Am continuat să urcăm, îndreptându-ne spre 
nord, urmând cursul East River. 

— Vă plac elicopterele? mă întrebă Heather. 

— Iubesc elicopterele. Dumneavoastră? 

— Nu sunt atât de sigură. 

— Ştiţi să înotaţi? 

Îmi zâmbi din nou. 

Heather avea la ea ziarul Post. Işi îngropă chipul ei alb, 
de alabastru, în hârtia ziarului, pe care se apucă să-l 
citească cu ochii ei mari, albaştri şi catifelaţi. 


299 


Mi-am îndreptat atenţia către geamul din stânga mea şi 
m-am uitat la zgârie-norii Manhattanului. Am urmat mai 
departe cursul apei, până ce East River se intersectă cu 
Hudson, după care am continuat spre nord o vreme, apoi 
am virat vest, spre Sullivan County. 

Heather lăsă ziarul jos şi mă întrebă: 

— Cine i-a înţepat carotida? 

— Un psihopat, am răspuns. 

Ea aruncă o privire spre tipul de la SWAT şi mă întrebă: 

— Şi credeţi că individul încă o urmăreşte. 

— Nu ne asumăm niciun risc. 

— Are noroc că trăieşte, îmi spuse. De obicei, o 
asemenea rană e fatală. 

— Ştiu. 

— Are parte de tratament special, observă Heather. 

Evident, i-am replicat: 

— Este o doamnă specială. 

Dar nu mă înţelege, Heather. De fapt, o face. 

— Purtaţi vestă, observă Heather. 

Iar ea arăta de parcă făcea contrabandă cu baloane. 

— Da, am replicat. Oare de ce cheltuisem o mie de 
biştari pe cămaşă şi haina sport? Ca să respect protocolul, 
am informat-o: Şi port armă. NYPD, în retragere, am 
adăugat. 

— Sunteţi prea tânăr ca să vă retrageţi. 

— Handicap. 

— Mintal? 

Am zâmbit şi i-am răspuns: 

— Toată lumea întreabă asta. 

Ea râse. 

Dându-mi seama că nevastă-mea avea să parcurgă 
drumul înapoi împreună cu Heather, am lăsat-o moale şi 
am întrebat: 

— Îmi daţi şi mie o parte din ziarul ăla? 

— Desigur. 

Cam după treizeci de minute de zbor, motorul îşi 
schimbă tonalitatea şi am început să coborâm. 

În depărtare puteam zări pista aeroportului din Sullivan 
County unde nu cu multă vreme în urmă se declanşase 
toată nebunia. 

Peste mai puţin de un minut am văzut clădirea albă a 
centrului medical Catskill Regional, după care am observat 
helipodul de lângă clădire. 

Câteva minute mai târziu, eram la sol. Motorul se opri, 
palele elicelor îşi încetiniră rotația şi uşa se deschise. 

Heather mi se adresă, pe un ton profesionist, poate 
intenţionat: 

— Vă rog să rămâneţi în aeronavă. 

Se dădu jos şi se îndreptă repede spre spital. Tipul de la 
SWAT se dădu şi el jos şi ocupă poziţie între elicopter şi 
spital. Am mai observat doi poliţişti în uniformă lângă uşa 
spitalului, înarmaţi cu puşti. Poate că manifestarea de 
forţe părea deplasată, dar cineva decisese să nu rişte 
nimic. 

Am urmărit din uşă cum Kate este scoasă în cărucior din 
spital şi împinsă către elicopter. Era îmbrăcată cu pijama 
verde şi halat alb, dar nu avea perfuzii ataşate şi nici tubul 
de ventilaţie montat, ceea ce reprezenta o privelişte de 
bun augur. Am observat că îşi ducea în poală leul din pluș. 
Mă văzu înăuntrul aeronavei, zâmbi şi îmi făcu cu mâna. I- 
am răspuns la fel. 

Patru bărbaţi o urcară cu tot cu căruciorul ei, la bordul 
elicopterului, iar eu m-am tras într-o parte. 

Imediat ce Kate fu aşezată pe targă, m-am dus la ea şi i- 
am zis: 

— Bună, frumoaso. 

Ne-am sărutat şi ea spuse: 

— Mă bucur să te văd. 

Avea vocea un pic răguşită, dar m-am făcut că nu 
observ. 

— Eu mă bucur să te văd pe tine, i-am zis. Arăţi minunat. 

Şi chiar arăta bine. Buza şi obrazul îi erau încă un pic 
umflate acolo unde o lovise Khalil, însă era colorată în 
obraji şi fusese puţin machiată ca să nu i se vadă vânătăile. 
Peste rană fusese aplicat doar un bandaj mic, deşi în jurul 
acestuia pielea era pe alocuri neagră-vineţie. 

Unul dintre însoțitori îmi dădu o sacoşă în care se aflau 
casca şi cizmele ei. Am semnat de primire şi am mai 
semnat apoi actele ei de externare, formularele de 
asigurare, declaraţia că ne asumăm riscul externării şi 
ceva ce părea un soi de codicil la testamentul meu prin 
care lăsam orice altceva spitalului. 

Motorul porni din nou şi, în mai puţin de un minut, eram 
în aer. 

M-am aşezat lângă Kate şi i-am luat mâna. 

Acum vedeam mai bine că obrajii ei păreau un pic 
scofâlciţi. Kate bătu leul cu palma şi zise: 

— E de un gust îndoielnic. 

— Aşa e, am recunoscut eu. Dar intenţia e cea care 
contează. 

Venind vorba despre lei, Kate mă întrebă: 

— Avem nevoie de tipul de la SWAT? 

— E de la Operaţiuni Speciale, i-am răspuns. 

Heather veni la noi şi îi spuse lui Kate: 

— Bună. Eu sunt Heather. ESU. Cum vă simţiţi? 

— Bine. 

Heather îi puse lui Kate câteva întrebări de natură 
medicală, aşeză o bandă de luat temperatura pe fruntea ei, 
îi luă tensiunea şi spuse: 

— Totul arată bine. După care zise: Drăguţ leul. 

— Mi l-a dat soţul meu, răspunse Kate. 

După care îmi zâmbi. 

Am crezut că Heather are de gând să exclame „O, John e 
soţul dumneavoastră?" Însă Heather se mulţumi să se ducă 
înapoi la locul ei. 

— E foarte drăguță, observă Kate. 

— Cine? 

— Asistenta. 

— Heidi? 

— Heather. 

— Da? 

În fine, am sporovăit o vreme, dar nu despre afaceri. 
Kate avea vocea slabă şi am îndemnat-o să nu vorbească 
prea mult, după care am ajutat-o să bea puţină apă dintr-o 
sticlă. 

— Am putut să înghit nişte jeleuri în dimineaţa asta, îmi 
zise. 

Ce mai era şi cu chestia asta? De ce dădeau spitalele 
jeleuri bolnavilor? Când mă aflam la Columbia- 
Presbyterian după ce încasasem trei gloanţe, cei de acolo 
îmi tot aduceau jeleuri. De ce mama naibii aş fi vrut să 
înghit jeleuri? 

— Iar tu ai mâncat un covrig cu mac la micul dejun, îmi 
zise Kate. 

Mi-am plimbat limba peste dinţi. Oare îi zâmbisem lui 
Heather cu o sămânță de mac înfiptă între dinţi? 

— Noaptea trecută a venit un tip de la sediul central, 
unul pe nume Peterson, să vadă cum mă simt, mă informă 
Kate. 

Cei de la Washington obişnuiau să vadă ce mai face un 
agent rănit în timpul misiunii, dar eram convins că nu era 
vorba doar de respectarea protocolului şi de compasiune. 
De fapt, Kate continuă: 

— Mi-a reamintit să nu discut cu nimeni despre incident 
- de parcă trebuia să mi se spună asta. 

N-am replicat, dar am zis: 

— Eu am fost trimis în concediu medical, aşa că voi sta 
acasă câtă vreme eşti în convalescentă. 

— Nu e nevoie. Poate că o s-o rog pe mama să vină în 
vizită, îmi sugeră. 

Atunci poate că ar fi mai bine să mă postez pe balcon cu 
o ţintă prinsă direct pe frunte. 

— John? 

— Acest concediu este impus, am informat-o. Nu 
discutăm afaceri decât atunci când vii acasă. 

— Bine. Ai mai sări din nou? mă întrebă. 

Da, de la balcon dacă vine maică-ta în vizită. De fapt, n- 
am rostit aşa ceva. Am zis: Nu mă gândesc la nimic 
altceva. Veştile despre ceea ce se întâmplase cu avionul 
DC-7B dădeau ghes să iasă din mine, aşa că am continuat: 
Cei de la club n-au mai vrut să efectueze următoarele două 
salturi, din consideraţie pentru ceea ce ai păţit tu, dar 
Craig a insistat, spunând că plătiseră pentru asta şi că tot 
ceea ce ai păţit tu nu ar trebui să le afecteze lor salturile. 
Am aruncat o privire spre Kate, dar nu-mi dădeam seama 
dacă înghite povestea mea. Ca atare, am trecut la esenţa 
poveştii şi am adăugat: Ei bine, au decolat şi - n-o să-ți 
vină să crezi - unul dintre motoare a luat foc, aşa că au 
fost nevoiţi să aterizeze de urgenţă. 

— O, Doamne. 

— Motorul de unde se scurgea ulei. Cel care mă 
îngrijorase pe mine. 

— Zău? 

— Asta e ceea ce mi-a spus un poliţist. Am adăugat, cu 
modestie: Simt pericolele de la o poştă. Am un al şaselea 
simţ când e vorba de probleme. 

— A păţit cineva ceva? 

— Nu, dar pe Craig l-a apucat isteria şi a fost nevoie săi 
se administreze sedative. 

Păru un pic sceptică în clipa când auzi aşa ceva, dar 
zise: 

— Nu-i învinovăţesc pentru că au mers înainte cu 
salturile. Am plănuit chestia asta de luni de zile. 

— Ei bine, data viitoare alegeţi un avion mai bun. 

Ca să mă abată de la subiect, Kate admise: 

— Eşti foarte inteligent, John. Ar fi trebuit să te ascult. 
Deci, cum te simţi în elicopterul ăsta? mă întrebă zâmbind. 

Heather se întorsese între timp. Înainte ca eu să 
răspund, interveni: 

— John spune că iubeşte elicopterele. 

— Zău? replică Kate. 

Heather îi luă din nou tensiunea lui Kate şi descoperi că 
e puţin crescută. 

În fine, zborul înapoi decurse lin, rapid şi fără incidente 
- fără incendii la sol, fără rachete sol-aer, fără avioane de 
urmărire. 

În vreme ce ne apropiam de heliport, m-am uitat pe 
geam şi am zărit unităţile poliţiei de autostradă pe poziţie, 
gata să închidă FDR Drive, astfel încât ambulanţa de la sol 
să poată ajunge şi intra drept pe la intrarea de Urgenţe de 
la Bellevue în aproximativ un minut. 

— Aş prefera să merg acasă. Mă simt bine, îmi zise Kate. 

Vei ajunge acasă în câteva zile. 

— Fac şi muncă de asistentă la domiciliu dacă aveţi 
nevoie de cineva, ne informă Heather. 

Da! 

— Mulţumesc, dar va veni mama mea în vizită, replică 
Kate. 

De fapt, nu va veni. Nu în actualele circumstanţe. Dar n- 
am mai atacat subiectul. 

M-am uitat la Kate, apoi am privit din nou oraşul pe 
geam. Nemernicul care încercase să o ucidă pe Kate în 
Sullivan County era acum aici. Dar n-avea să mai plece. 

CAPITOLUL 33 


Cei de la NYPD postaseră un poliţist în uniformă chiar în 
faţa uşii de la rezerva lui Kate. Jumătate de etaj era acum, 
de fapt, o zonă securizată, iar cei mai mulţi pacienţi sunt 
oaspeţi FBI, NYPD sau ai Departamentului Corecţional, 
urmând ca după ce ies de aici să ajungă într-o dubă a 
puşcăriei sau într-un dric mortuar. Este un etaj de spital 
interesant. 

Kate nu deschise discuţia despre atacul lui Khalil asupra 
ei, dar sunt convins că se gândea intens la asta. Nu e deloc 
bine să-ţi reprimi traumele, ci să discuţi deschis despre 
ele. Aşa că am zis: 

— Am urmărit înregistrarea video a saltului. 

Ea rămase tăcută, apoi întrebă: 

— Ce ai putut să vezi? 

— Trebuie să o vezi tu singură. Şi să-mi citeşti raportul. 

— Nu te apuca să te lauzi singur, aşa cum faci de obicei, 
mă sfătui. 

— Îmi dau seama că începi să-ţi revii la cea de dinainte. 

Kate zâmbi, mă luă de mână şi zise: 

— Ştiu că mi-ai salvat viaţa. 

— O să discutăm despre toate astea când ajungi acasă, i- 
am răspuns. 

Sau acum, dacă vrei. 

Schimbă subiectul şi aduse vorba despre ceea ce se 
vedea la mine. Ca şi Heather, Kate observase umflătura de 

sub haine, aşa că am discutat un pic despre ceea ce se 
întâmpla cu statutul meu - şi cu statutul ei - ca persoane 
protejate, deşi eu nu i-am mărturisit că aveam de gând să 
efectuez nişte plimbări lungi de noapte pe afară. 

Nu am spus nimic despre cele două crime din California 
şi nici despre cele cinci crime din New York. Aş fi făcut-o, 
dar subiectul „crimă” lichidează din faşă orice conversaţie, 
aşa că am discutat despre câteva idei, teorii şi, posibil, 
strategii. 

Dispunând de timp şi motive să se gândească la toată 
povestea, Kate ajunsese la concluzii identice cu ale mele şi 
cu cele la care, în cele din urmă, ajunseseră Paresi şi 
Walsh: Khalil era genul de individ cel mai greu de căutat - 
un singuratic bine antrenat, disciplinat şi motivat, fără 
complici apropiaţi, fără prieteni sau familie în zonă, fără 
locuri pe care să le frecventeze în mod obişnuit sau pe 
unde, cel puţin, ar putea să treacă. 

Kate a fost, de asemenea, de acord că probabil Khalil 
dispunea de resurse aici, oameni care nu avuseseră 
legături anterioare sau directe cu el, dar care îi furnizau 
logistică şi informaţii. 

Am mai discutat de posibilitatea ca Asad Khalil să fi 
plănuit ceva focuri mari de artificii pentru ieşirea de pe 
scenă. Kate zise: 

— Ar putea încerca, dar, ca şi data trecută, se va ocupa, 
mai întâi, de treburile personale. Se gândi câteva clipe, 
apoi zise: Cum ar fi Chip Wiggins. Mă întrebă: A făcut 
cineva ceva în privinţa asta? 

— Mda. Khalil s-a ocupat. 

— 0... Doamne... 

— Mda. Săptămâna trecută, în Santa Barbara. l-am 
povestit despre uciderea lui Chip Wiggins şi nu am scutit-o 
de amănuntele legate de decapitare. Khalil a reînceput de 
unde s-a oprit data trecută, i-am zis. 

l-am mai povestit şi despre americanul de origine 
libiană, Farid Mansur. 

Kate dădu din cap, apoi zise: 

— Chip era un om drăguţ. 

Khalil nu credea asta. 

I-am mai povestit despre uciderea lui Amir, pe strada 
Murray, şi am zis: — Poate îţi aminteşti că nemernicul a 
omorât şi data trecută un şofer de taxi libian. 

Kate încuviinţă şi trase concluzia corectă: 

— Khalil e în oraş. 

Următorul ei gând fu acela că eu, John Corey, eram cel 
mai probabil personaj care urma să fie vizitat de Khalil - 
presupunând că aveam să îl văd venind. 

— John, sper că te protejează complet, îmi spuse. 

— Bineînţeles. 

— Fii atent... şi nu te oferi voluntar să... îl prinzi în 
capcană pe Khalil. 

— Bineînţeles că nu. 

Venise vremea să îi spun despre Gabe, dar mai întâi am 
Zis: 

— Credem că individul ţinteşte Forţa de Intervenţie, sau 
că ar putea exista şi alţii pe lista lui - cum ar fi George 
Foster, sau chiar Vince ori Tom. 

Kate dădu din cap şi zise: 

— Presupun că individul are oarecare habar de 
procedurile interne şi de structura de comandă din Forţa 
de Intervenţie. Vorbele îi aduseră în minte o nouă idee, aşa 
că adăugă: Şi Gabe. Este american de origine arabă şi face 
parte din echipa de vânătoare a Leului. 

I-am luat mâna şi am anunţat-o: 

— Gabe e mort. 

Nu-mi răspunse. 

I-am povestit ce păţiseră Gabe, soţia şi fiica lui. Din nou, 
n-am scutit-o de niciun detaliu la care oricum avea să aibă 
acces în curând, dar nu i-am spus că Gabe fusese ucis cu 
arma ei. 

— Poliţia a declarat că e o spargere de locuinţă sau o 
posibilă execuţie pentru reglarea de conturi. După cum 
arată locul faptei, ştim că Gabe s-a luptat. 

I-am mai spus şi despre omorârea şoferului de limuzină 
din apropiere de casa lui Gabe. E 

Kate se holbă la tavan, cu lacrimi în ochi. În cele din 
urmă, rosti: 

— Ce au făcut bietele femei ca să... moară aşa? 

Părea obosită şi vocea îi devenea mai slabă, aşa că am 
Zis: 

— O să te las să te odihneşti acum. 

Se uită la mine şi spuse: 

— Scoate-mă de aici mâine. 

— O să încerc. 

I-am spus lui Kate că o să revin pe seară, dacă o să pot. 
Ne-am sărutat, apoi m-am dus în camera asistentelor şi am 
înştiinţat-o pe asistenta de serviciu că doamna Corey vrea 
să fie externată a doua zi. 

Asistenta îşi consultă fişa şi mă informă că doamna 
Corey trebuia mai întâi evaluată medical. De asemenea, 
exista un steguleţ în dreptul opțiunii de externare. 

— Adică? 

— Adică nu este vorba de o decizie pur medicală. 

Adică? 

— Adică, trebuie să înştiinţăm anumiţi oameni înainte de 
a-i da drumul. Cu alte cuvinte, Walsh sau persoanele de la 
care el primea ordine luaseră decizia de a o păstra pe 
agentul special Kate Mayfield acolo unde o puteau păzi cel 
mai bine şi unde, de asemenea, o puteau ţine la distanţă de 
soţul ei, pe care ea îl iubea nespus, dar pe care FBI voia 
să-l împrumute pentru o misiune specială, plină de curaj: 
cea de momeală vie. 

Uneori, oamenii de la Fed şi din Washington mă 
impresionau cu modul lor de gândire. Spun asta ori de câte 
ori ei gândesc ca mine. 

Asistenta nu avea să-mi dezvăluie cine erau acei 
„anumiţi oameni”, plus că nici ea nu ştia, aşa că am zis: 

— Vedeţi dacă doamna Corey are nevoie de un sedativ. 

I-am mulţumit şi am plecat. 

CAPITOLUL 34 


Ajuns înapoi în apartamentul meu, am reuşit să scriu 
jumătate din raportul meu legat de incident - fiind atent să 
nu exagerez faptele şi lăsând acţiunile mele să vorbească 
de la sine. Amintindu-mi permanent că şi Kate avea să 
citească acel raport, am scris astfel încât ea să arate bine, 
descriind cum s-a luptat cu atacatorul ei şi aşa mai 
departe. I-am acordat chiar şi un genunchi în ouăle lui 
Khalil. 

La ora cinci am urmărit ştirile locale, care abandonaseră 
povestea despre spargerea locuinţei şi crimele din 
Douglaston, Queens. Erau ştiri vechi şi nu aveau să 
redevină ştiri până ce nu apărea o arestare în acest dosar 
sau până ce media nu decidea să transmită ceremonia 
funerară. Gabe avea să aibă parte de o ceremonie de 
inspector plin, iar eu trebuia să aflu care erau 
aranjamentele pentru eveniment. 

Burtiera televiziunii de ştiri ne informa că nivelul de 
alertă generală e galben, părând înţepenit pe loc de luni 
întregi. Nu avea să fie niciodată verde, şi nu mai fusese 
portocaliu de multă vreme. Mie, personal, îmi place 
portocaliul - atrage atenţia tuturor şi le oferă oamenilor un 
subiect de discuţie când îşi beau cocktailurile. 

Că veni vorba de asta, se făcuse ora de cocktail. Aveam 
timp pentru unul mic înainte de a fi luat de şofer şi de 
gardianul meu pistolar pentru vizita la spital. 

În vreme ce încercam să decid dacă vreau votcă - care 
nu are miros - sau scotch - băutura mea obişnuită - mi-a 
sunat telefonul mobil cu cartelă. 

Nu mulţi oameni aveau numărul ăsta, dar era posibil să 
fie Kate. 

Am luat telefonul de pe măsuţa de cafea şi am răspuns: 

— Corey. 

— Aş putea vorbi cu bărbatul din casă? zise Dick Kearns. 

În mod clar Dick avea veşti bune. 

— Da, doa'nă, i-am răspuns. Mă duc să-l aduc. 

Râse auzind replica mea rapidă şi spuse: 

— Hei, John, cred că l-am găsit. Chiar aici, în New York. 

— Viu? 

— Mda... bănuiesc. Tipul de la care am primit 
informaţia, de la biroul din New York, nu mi-a spus că ar fi 
mort. 

— Bine. 

Numai că FBl-ul nu era obligat să aibă informaţii la zi 
dacă unul dintre dezertorii înregistraţi lipsea sau avusese 
vreun accident. 

— Gata să notezi? 

Aveam pix şi hârtie pe măsuţa de cafea, aşa că i-am zis: 

— Dă-i drumul. 

— Bine. Boris Korsakov. Rosti numele pe litere şi 
continuă: Se potriveşte descrierii tale prin vârsta 
aproximativă şi prin fostul său angajament la KGB. Tipul 
de la FBI cu care am discutat nu mi-a spus nimic despre 
serviciile libaneze sau despre adresele lui trecute, dar a zis 
că Boris se află aici prin programul de relocare 
postsovietic. 

— Bine... cred că e suficient de aproape... 

— L-ai văzut pe individul ăsta, corect? 

— Corect. 

— Atunci du-te la computer. Ţi-am trimis prin e-mail 
poza pe care mi-a trimis-o şi mie FBl-ul. 

— Stai aşa. 

M-am dus în dormitorul suplimentar pe care eu şi Kate îl 
transformasem în birou de acasă - nu în cameră de oaspeţi 
pentru mame - şi m-am conectat la computer. 

— Ce face Kate? mă întrebă Dick. 

— E mult mai bine. 

Am deschis mesajul lui Dick, iar cel care mă privea de pe 
ecran era Boris. Boris al meu. 

— Ai primit? 

— Da. El e, Dick. Eşti genial. 

— Sunt un artist desăvârşit al vrăjelii. L-am făcut pe 
tipul ăsta de la FBI să-mi ciugulească din palmă. 

Dick se lăudă mai departe, iar eu l-am ascultat din 
politeţe şi cu răbdare. Dacă la început nu fusese atât de 
sigur că ar fi trebuit sau ar fi putut să mă ajute cu povestea 
asta, Dick Kearns mă asigura acum că totul fusese floare la 
ureche. La un moment dat îşi dădu seama că mersese cam 
departe şi zise: 

— M-am cam chinuit să ajung la tipul care trebuia şi să-l 
conving că dispuneam de autorizaţiile necesare ca să aflu 
informaţia. 

M-am uitat fix la poza lui Boris. Era un individ cu aspect 
de dur. Mi-am amintit că eu şi Kate fuseserăm impresionați 
de el - nu doar pentru că ştia ce spune şi ce face. Putea 
Asad Khalil să-l frângă în două pe acest individ? Nu aş fi 
crezut aşa ceva cu trei ani în urmă, când îl cunoscusem pe 
Boris, dar... 

— John? Am spus că am şi o adresă. 

— Bine. 

— Locuieşte la 12-355 Brighton pe 12th Street, Brighton 
Beach, împreună cu jumătate din ruşii din New York. 
Apartamentul 16-A. Stă acolo de aproape trei ani, adăugă 
Dick. 

— În regulă. 

Lui Boris i se îndeplinise dorinţa de a fi relocat în New 
York şi alesese un cartier unde să nu i se facă prea tare 
dor de casă şi unde foştii kaghebişti se puteau reuni în 

jurul unei sticle de votcă, pentru a-şi aduce aminte de 
frumoasele vremuri din trecut, când erau tineri şi urâţi de 
toată lumea. 

— N-am făcut rost de numărul de telefon fix sau mobil al 
lui Boris de la FBI, dar am obţinut telefonul lui de la birou. 

— Suficient. 

Dick îmi dădu numărul. 

— Unde anume lucrează? l-am întrebat. 

— Ei bine, chestia asta s-ar putea să fie un pic amuzantă 
pentru tine, aşa că am lăsat-o pentru ultima... 

— Ai face bine să nu-mi spui că lucrează la o baie 
rusească, unde masează cururi de bărbaţi. 

— Haios, chiar aveam de gând să spun asta. Dar uite 
cum stă treaba. Boris deţine şi operează un club de noapte 
rusesc în Brighton Beach. Ţii minte că ne-am dus în câteva 
locuri dintr-astea cu Ivan, rusul nebun, când eram burlaci 
Şi... 
Eu eram burlac. Tu eşti însurat de treizeci de ani. 

— Mă rog. În fine, ţii minte locul ăla...? Cum se numea? 
Rossiya. Blondele alea înalte... 

— Ai şi un nume pentru locul ăsta? 

— Mda. Se cheamă Svetlana. Nu cred că am fost 
vreodată acolo. Intrarea este chiar pe Brighton, 3th Street. 

— Bine... şi locul ăsta este al lui Boris? 

— Ei bine, cu rusnacii ăştia, cine să ştie care sunt 
partenerii din umbră? Mafia rusească e peste tot. Corect? 
Poate că Boris e omul de faţadă. 

— Poate. Dar poate că a primit un împrumut de la CIA. 

— Da? Hei, poate că ar trebui să dezertăm în Rusia ca să 
ne deschidem un club de noapte american. 

— Pleacă tu primul. Eu rămân aici ca să am grijă de 
afacerea ta. 

— Negociem. Mă întrebă: Ce fac acum cu Vasili Rimski? 

— Cu cine? 

— Tipul pe care îl verific. A făcut cerere să muncească la 
Biroul de contabilitate - e contabil. Verificare a trecutului 

de nivel jos. Dar tocmai le-am spus celor de la FBI că el 
face afaceri cu un fost kaghebist pe nume Boris Korsakov. 
Să menţionez chestia asta în raportul meu? 

— Fă ce e mai bine pentru ţară, Dick. 

— Hei, dă-mi de ştire cum se termină povestea asta, 
spuse el râzând. 

— Bine... 

— De ce n-am văzut nimic în ziare? 

— E ţinut totul la secret. Am ezitat, apoi l-am întrebat: Ai 
citit chestia aia despre spargerea şi crimele din Queens? 

— Mda. Un poliţist şi familia lui. 

— Ei bine, polițistul ăla lucra pentru Forţa de 
Intervenţie. 

Dick păstră tăcerea câteva clipe, apoi spuse: 

— Iisuse. Şi chestia aia are legătură cu atacul asupra lui 
Kate? mă întrebă. 

— Mda. 

— De-aia te afli sub protecţie la domiciliu? întrebă după 
un scurt moment de tăcere. 

— Ar trebui să te faci detectiv. În regulă, îţi rămân dator 
vândut pentru chestia asta. Plec să o văd pe Kate... 

— Ai grijă de tine. 

— Mersi că mi-ai adus aminte. Te sun săptămâna 
viitoare. 

Am închis şi am printat poza color a lui Boris, pe care 
am scris: „Club Svetlana, Brighton Beach”, după care i-am 
scris un bileţel lui Kate în care spuneam: „Spune-le lui 
Vince şi Tom că trebuie să-l caute pe Boris, şi spune-le de 
ce.” 

Mi-a trecut prin minte gândul că lăsam tot felul de 
însemnări prin jurul meu, dând impresia că eu însumi nu 
mă aşteptam să mai fiu pe acolo. 

Înainte de a ieşi din apartament, mi-am turnat un pic de 
votcă Stolichnaya, ca să sărbătoresc cum se cuvine şi ca 
să-i urez viaţă lungă lui Boris. Sau, cel puţin, suficient de 
lungă cât să mai trăiască până voi ajunge la el. 

CAPITOLUL 35 


Etajul de mare securitate de la Bellevue adună ce e mai 
rău din două lumi rele - e un spital care seamănă cu o 
închisoare. Numele meu se găsea pe lista vizitatorilor 
autorizaţi, iar insigna NYPD şi legitimaţia de ofiţer federal 
m-au ajutat să trec prin punctul de verificare fără 
incidente majore. Aspectul pozitiv al poveştii era acela că 
Asad Khalil n-avea cum să ajungă la acel etaj. 

De fapt, Asad Khalil nici nu ar trebui să aibă habar că 
doamna Corey trăia, era bine şi se afla aici. M-am întrebat 
totuşi dacă prietenii lui din New York urmăreau rubricile 
de necrologuri sau verificau documentele publice pentru a 
se convinge de moartea lui Kate. Nu trebuia să devin 
paranoic, dar dacă Asad Khalil ştia sau bănuia că victima 
lui nu murise, atunci probabil că amicii individului ar fi 
ghicit că acesta e locul unde putea fi ţinută Kate. Aşa cum 
mai procedasem în trecut, puteam concepe un necrolog 
fals, dar atunci telefonul meu ar fi sunat nebuneşte, iar 
jumătate dintre femeile singure din clădirea unde locuiam 
mi-ar fi ciocănit la uşă cu caserole cu mâncare. Ca atare, 
fără necrolog, dar mi-am notat în minte ca să-i spun lui 
Walsh să obţină un certificat de deces fals, semnat şi 
înregistrat. 

Şezând acum lângă patul lui Kate, am înştiinţat-o că 
trebuia să mai rămână în spital o vreme, însă ea deja 
descoperise asta şi nu era deloc fericită. In ciuda a toate, 

Kate este agent FBI de carieră şi procedează aşa cum este 
cel mai bine pentru Birou, pentru echipă şi pentru misiune. 
Pe de altă parte, eu unul m-aş fi strecurat până acum afară 
pe fereastră, cu o frânghie din cearceafuri înnodate. 

Am observat că spânzurase leul de pluş de sfoara 
jaluzelei. 

— Ți s-a făcut examenul psihologic? am întrebat-o. 

— Încerc să ajung în salonul de nebuni ca să putem fi 
împreună, zise Kate zâmbind. 

Am sporovăit o vreme şi Kate îmi povesti că primise un 
apel de la Tom Walsh care, după cum îmi spuse ea, era 
singura persoană de la Fed, în afară de Vince Paresi, care 
avea habar de prezenţa ei în spitalul Bellevue. 

— L-am rugat pe Tom să-mi trimită telefonul mobil şi l- 
am mai întrebat cine are grijă de arma mea, îmi zise Kate. 

N-am replicat nimic. 

— Tom mi-a zis că arma şi telefonul meu mobil lipseau şi 
că e posibil să se afle acum în posesia atacatorului. 

— Poliţia Statală încă le mai caută, i-am răspuns. 

— Asta a zis şi Tom... Kate tăcu o vreme, apoi mi se 
adresă iar: Nu-mi amintesc... dar cred că e posibil ca el să 
fi înşfăcat arma mea... 

— Nu-ţi face griji. Are o mulţime de arme. 

— Dar dacă are telefonul meu mobil, atunci are acces la 
lista mea de contacte. Se uită la mine şi continuă: O să te 
sune. 

— Sper să o facă. Vrei să-ţi aduc ceva? am întrebat-o eu, 
schimbând subiectul. 

— Hârtiile de externare. 

— În curând. 

— l-am povestit lui Tom despre ideea mea de a verifica 
înregistrările telefonului mobil ale acelui şofer de taxi 
asasinat ca să vedem pe cine a sunat, dar nu există nicio 
convorbire înregistrată pe telefonul acestui om. 

— Corect. O idee bună, dar o fundătură. 

Kate se uită fix în tavan pentru o vreme, apoi zise: 

— Mă simt aşa de neajutorată aici... atât de inutilă. 

Am încercat să o înveselesc şi i-am spus: 

— E posibil să fii singura persoană de pe planetă care s- 
a bătut cu Asad Khalil şi a trăit să povestească despre asta. 

Kate schiţă un zâmbet şi îmi aminti: 

— De două ori. M-a ratat - ne-a ratat pe amândoi - acum 
trei ani. 

— Aşa e. Şi o să regrete chestia asta. 

— De ce nu... a încercat să te omoare de data asta? 

În mod evident, Kate începea să-şi pună întrebări, aşa că 
i-am zis: 

— Avea mâinile ocupate cu tine. 

— Cred că dorea să mă vezi murind, zise ea privindu-mă. 

Ca să o abat de la subiecte neplăcute şi să o liniştesc, i- 
am povestit că sunt înconjurat de echipe de la Operațiunile 
Speciale oriunde mă duceam şi că apartamentul nostru era 
sub supraveghere strictă. : 

Kate dădu absentă din cap. Imi dădeam seama că se 
gândea la altceva. Se uită la mine şi zise: 

— L-am lăsat pe Khalil să scape, John. N-am replicat, iar 
ea continuă: Am avut ocazia să-l prindem sau să-l ucidem 
cu trei ani în urmă, şi am... 

— Kate, nu vreau să mai reluăm subiectul ăsta - despre 
ce puteam face sau ar fi trebuit să facem. In acele 
momente, când zburau gloanţe în jurul nostru, am făcut tot 
ce se putea. 

Nu-mi răspunse, dar eu eram, de fapt, bucuros că 
deschisese subiectul de-a dreptul, fără ocolişuri. Realitatea 
era că eu şi Kate am fost ultimii care au avut de-a face cu 
Asad Khalil - chiar dacă nu-l văzusem niciodată; el trăgea 
de la distanţă cu o puşcă cu lunetă, iar noi eram ţintele. Şi 
chiar dacă el avea avantajul în termeni de putere de foc, 
existaseră câteva lucruri pe care noi - eu - le-am fi putut 
întreprinde ca să-l lichidăm. Şi cred că acest fapt încă o 
deranja pe Kate - ca şi pe mine. 

În orice caz, i-am adus acum aminte: 

— Nimeni altcineva nu a adus asta în discuţie. Nu s-a 
spus nimic, niciodată. Aşa că nu fi mai dură cu tine însăţi - 
sau cu mine - decât au fost şefii noştri. 

Din nou preferă să nu-mi răspundă, dar eu nu eram 
deloc sigur că vorbele mele erau şi adevărate. Până la 
urmă, noi nu am văzut niciodată dosarul de caz al lui Khalil 
şi nici n-aveam să-l vedem. În atari circumstanţe, nu era 
greu de imaginat faptul că John Corey şi Kate Mayfield 
puteau ajunge nişte ţapi ispăşitori foarte convenabili. Şi 
poate că aşa trebuia interpretată atitudinea lui Walsh. 

În cadrul muncii de poliţie, individul care îţi scapă este 
cel la care te gândeşti mai mult decât la succesele 
personale. Şi te gândeşti şi mai tare la asta dacă tipul care 
a scăpat se întoarce. 

Acum avem şansa să... terminăm chestia asta, îmi zise 
Kate. 

— Aşa e. După cum i-am spus lui Khalil la telefon acum 
trei ani — abia aştept o reluare a partidei. 

Mi-am dat seama că trebuia să spun ceva despre Boris 
înainte ca ideea să apară în capul lui Kate şi înainte ca ea 
să-i povestească despre asta lui Tom. Am început prin a 
întreba: 

— Când ai vorbit cu Tom, i-ai menţionat excursia noastră 
la Langley după evadarea lui Khalil? 

Ea rămase tăcută câteva secunde, apoi zise: 

— Nu... uitasem despre întâlnirea cu Boris. O să-i spun 
lui Tom... 

— Nu, n-o vei face. 

— De ce? 

— Ei bine... aş vrea ca informaţia asta să îmi aparţină 
doar mie. Am nevoie de toate pârghiile de convingere 
posibile. 

Ea se gândi la cele auzite, ajunse la o concluzie diferită 
şi zise: 

— Sper că nu urmăreşti pista asta pe cont propriu. 

— Cum adică? am întrebat eu cu nevinovăție. 

— Ştii la ce mă refer, John. Aşa procedezi de fiecare 
dată. 

— Nu e adevărat. 

Procedez aşa doar atunci când se poate. 

— E în tine nevoia asta de a păstra ceva doar pentru 
tine, un capăt de informaţie care, crezi tu, îţi dă puteri 
suplimentare, ceva cu care să impresionezi pe toată 
lumea... 

— Stai aşa. Nu sunt singurul de la Fed care păstrează 
anumite lucruri pentru sine. 

— Nu asta e ideea. Ideea e că e de datoria ta să le spui 
superiorilor tăi tot ce ştii... 

— Şi aşa voi proceda. 

Dar nu azi. 

— În primul rând, nu sunt deloc sigur că Boris poate 
veni cu ceva suplimentar în rezolvarea acestui caz. În al 
doilea rând, eu - şi tu - nu ştim nimic despre Boris, nici 
măcar numele lui întreg - aşa că, spune-mi, în ce mod l-aş 
putea găsi de unul singur? Ca atare, cu siguranţă că-i voi 
oferi această informaţie lui Tom Walsh, care poate da de 
Boris în câteva ore - asta dacă mai este în viaţă. 

Kate medită asupra subiectului, apoi zise: 

— În regulă. Am încredere în tine că vei discuta cu Tom 
despre Boris. 

— Aşa voi face. 

Se gândi din nou câteva clipe, apoi zise: 

— Khalil îl va vâna pe Boris. 

— Corect. Chestia asta este posibil să se fi întâmplat 
deja. 

Kate dădu din cap şi zise: 

— Îmi amintesc conversaţia noastră cu el... Am avut 
impresia că Boris şi-a dat seama că a creat un monstru. 

Am fost de acord cu ea şi am spus: 

— Boris avea mult material la dispoziţie cu care să 
lucreze. 

Kate continua să analizeze toate informaţiile. 

— L-am putea folosi pe Boris ca să-l prindem în capcană 
pe Khalil, îmi zise. 

— Am putea. 

Cineva din personalul spitalului veni la noi şi ne lăsă un 
meniu de masă. Kate verifică mai multe alegeri posibile, 
apoi îmi dădu mie meniul şi îmi sugeră: 

— Ia-ţi ceva. 

Am văzut imediat că era un meniu de tip fusion - meniu 
de închisoare combinat cu unul de spital. 

— Misterioasa carne tocată arată bine, am zis. 

— Nu-i amuzant. 

— Atunci nişte salată veştedă? 

Am dat comanda de cină şi ne-am uitat puţin la televizor, 
discutând până ce a venit mâncarea lui Kate. 

Din punct de vedere medical, ar fi putut ieşi din spital în 
câteva zile, dar Walsh avea să încerce să o ţină acolo până 
ce soţul ei şi atacatorul aveau să se întâlnească într-o 
ultimă confruntare. 

Cluburile de noapte ruseşti îşi încep programul târziu. 
Aş mai fi rămas cu Kate până la terminarea programului de 
vizită, dar ea îmi spuse că era obosită - sau sătulă de mine 
-, aşa că am sărutat-o de rămas-bun şi i-am zis: 

— Încearcă să te odihneşti. 

— Ce altceva pot face aici? 

— Gândeşte-te la ce ar mai putea cloci Khalil. 

— Mă gândesc. Unde te duci acum? 

— În singurul loc unde am voie. Acasă. 

— Bine. Să nu faci escapade pe la cluburi, îmi zise 
zâmbind. 

Ce drăguţ că ai spus aşa ceva... 

— Fii atent, John. Îmi mângâie mâna şi zise: Te iubesc. 

— Şi eu. Ne vedem mâine-dimineaţă. 

Am plecat din camera ei şi am discutat puţin cu ofiţerul 
de la NYPD care asigură protecţia, o doamnă pe nume 
Mindy, care mă asigură că era perfect conştientă de faptul 
că atacatorul lui Kate nu era un criminal obişnuit şi idiot. 

M-a mai asigurat că nici măcar Conan Barbarul nu putea 
pătrunde pe acest etaj - iar dacă o făcea, n-avea cum să 
treacă de Mindy Jacobs. 

Pe mine, Conan Barbarul nu mă îngrijora la fel de tare 
ca Asad Nemernicul, care s-ar fi putut expedia pe adresa 
spitalului într-un vas pentru clismă sau ceva asemănător. 

I-am urat noapte bună lui Mindy şi am trecut prin hol, 
cercetând uşile baricadate şi închise, precum şi poliţiştii în 
uniformă de la Departamentul Corecţional. 

Dacă aş fi fost Asad Khalil, cum aş fi putut intra aici ca 
să ajung la Kate? Ei bine, aş fi început prin a-mi aranja o 
condamnare la închisoare, cu identitate necunoscută, apoi 
prin a mima o boală serioasă, care să mă trimită la 
Bellevue, în spatele unei uşi cu gratii. După aceea, Asad 
Khalil nu ar fi întâmpinat nicio dificultate să iasă din acea 
încăpere şi să ajungă în camera lui Kate. 

Însă nu ar fi trebuit să-i acord puteri supranaturale. Iar 
el nici măcar nu avea habar de existenţa lui Kate acolo. 

Am luat liftul şi m-am întâlnit cu escortele mele în holul 
mare. Erau tot ofiţerii Ken Jackson şi Ed Regan, probabil la 
fel de sătui de mine pe cât eram eu de ei. 

În mai puţin de cincisprezece minute, am ajuns înapoi la 
mine acasă, pe East 72nd Street. 

În hol se găsea o persoană care semăna foarte mult cu 
detectivul Louis Ramos, omul cu covrigii. 

M-am oprit şi am vorbit cu Ramos câteva secunde, după 
care m-am dus la recepţie, unde Alfred citea un ziar. 

El lăsă ziarul jos - The Wall Street Journal, ponturile 
financiare probabil erau bune acolo - şi mă întrebă: 

— Cum se simte doamna Corey? 

— Mult mai bine, mulţumesc. Am uitat să-mi iau cheile 
de la maşină. 

— Le am chiar aici. 

Alfred deschise un sertar şi scoase cheile mele. 


323 


— Trebuie să scot nişte lucruri din cămară, aşa că dacă 
nu te superi o să împrumut cheia de la liftul de marfa, i-am 
Zis. 

— Da, domnule. 

Scoase cheia de la lift şi o aşeză pe tejghea. Am luat-o şi 
am tinut-o alături de cheile de la maşină, în caz că 
detectivul Ramos se uita la mine. l-am urat lui Alfred o 
seară bună şi m-am dus la lifturile către apartament. 

Cealaltă cale de a ieşi din clădire fără a trece prin hol 
era pe scara de incendiu, dar fiecare casă a scărilor 
dispunea de camere de supraveghere, iar monitorul se afla 
pe biroul portarului, unde Ramos sau oricine altcineva 
putea urmări ce se întâmpla pe scară sau să vadă 
înregistrările video după aceea. Insă liftul de marfa nu era 
monitorizat şi ducea direct în garajul de la subsol, unde 
aveam să ajung şi eu în scurtă vreme. 

Am urcat în apartament, unde îmi pregătisem deja din 
timp îmbrăcămintea pentru clubul de noapte al lui Boris. 

CAPITOLUL 36 


Scosesem un costum gri-închis şi o cravată gri pe care o 
port, de obicei, la nunţi şi înmormântări, plus o cămaşă de 
mătase şi butoni cu diamante, pe care mi-i dăruise fosta. 
Pantofii mei erau Gravaţi italieneşti autentici, iar ceasul 
era un Rolex Oyster pe care o prietenă veche mi-l 
cumpărase de pe stradă cu patruzeci de biştari şi care era 
posibil să fie fals. Ca să-mi completez înfăţişarea, am 
îmbrăcat şi vesta din Kevlar, deşi de data asta am lăsat 
microfonul şi dispozitivul de urmărire la o parte. Am 
terminat să mă îmbrac, fără să uit de armă, şi m-am privit 
în oglindă. Mafia rusească? Mafia italiană? Un poliţai 
irlandez îmbrăcat caraghios? 

Am băgat una dintre pozele lui Asad Khalil în buzunarul 
de la haină, am ieşit din apartament şi m-am dus la liftul 
de marfă plasat într-un colţ al etajului 34. Lifturile din 
dreptul apartamentului se opreau toate în hol, pe care apoi 
erai obligat să-l străbaţi ca să ajungi la liftul pentru garaj. 
Însă liftul de marfă era un soi de expres către subsol, iar 
din motive de securitate, ca să-l foloseşti trebuia să ceri 
cheia, ceea ce şi făcusem şi pe care acum o foloseam 
pentru a chema liftul. 

Detectivii care cercetaseră clădirea înainte să vin eu 
acasă îşi dăduseră probabil seama de existenţa rutei de 
evadare cu liftul de marfă, dar chiar şi dacă era aşa, nu mă 
considera nimeni un potenţial fugar. Eram un coleg aflat 

sub protecţia lor - nu un arestat la domiciliu. Cel puţin, nu 
încă. 

Uşile se deschiseră şi am intrat în cuşca mare. Am 
apăsat butonul pentru nivelul garajului, iar liftul de marfă 
trecu de nivelul holului şi îşi continuă drumul către 
parcarea de la subsol, acolo unde se efectuau livrările de 
mărfuri. 

Uşile se deschiseră din nou. Am ieşit din lift în garajul 
subteran. Până acum totul decursese bine. 

Sau poate că garajul era o capcană a cărei intrare era 
supravegheată de echipa de la Operaţiuni Speciale de pe 
stradă? În mod evident, nu puteam ieşi pe jos pe rampa de 
acces sau la volanul Jeepului meu verde fără să fiu luat pe 
sus. De fapt, dacă eu as fi condus operaţiunea de 
supraveghere, aş fi pus un tip de pază şi aici jos. Şi poate 
că exista unul, pe care aveam să-l întâlnesc dintr-o clipă în 
alta. Dacă nu, atunci tocmai descoperisem cum să ies fără 
probleme din clădire. l 

M-am dus la fereastra paznicului parcării. In gheretă se 
vedea un tip mai în vârstă, pe care nu l-am recunoscut. 
Omul se uita la televizor. 

— Scuzaţi-mă. Am nevoie de un mijloc de transport, i-am 
Zis. 

Omul îşi luă privirea de pe ecran - era un meci al celor 
de la Mets - şi mă întrebă: 

— Care e numărul dumneavoastră? 

— Nu, i-am explicat. N-am nevoie de maşina mea. Am 
nevoie de un mijloc de transport. 

— Cred că ai greşit adresa, amice. 

— Îţi dau cincizeci de biştari ca să mă duci până la 
intersecţia 68 cu Lex. l-am explicat. Am o programare la 
proctolog. 

Omul se uită la mine şi întrebă: 

— De ce nu puteţi merge pe jos? 

— Hemoroizii. Haide - cum te cheamă? 

— Irv. Spuneţi-mi Gomp, mă sfătui omul. 

— De ce? 

— Aşa mă cheamă. Irv Gomprecht. Oamenii îmi zic 
Gomp. 

— Bine, Gomp. Şaizeci de biştari. 

— N-am maşină. 

— Ai două sute de maşini. Alege una. Poţi asculta meciul 
pe drum, l-am asigurat. 

Gomp mă măsură din priviri - cămaşa de mătase şi toate 
celelalte - şi hotări că eram om de încredere - sau membru 
al Mafiei - aşa că zise: 

— Bine. Dar trebuie să ne mişcăm rapid. 

Am aruncat trei bancnote de douăzeci pe tejghea. Le 
înşfăcă imediat, apoi culese o cheie de pe panou, spunând: 

— Tipul ăsta nu şi-a folosit maşina de două luni. A stat 
cam mult pe loc. 

În fine, în câteva minute eram pe locul pasagerului dintr- 
un Lexus sedan de ultimă generaţie, iar Gomp conducea 
maşina în sus pe rampa de acces. 

— Mai fac chestia asta pentru oameni bătrâni din când 
în când, dar nimeni nu m-a plătit cu şaizeci de verzişori, 
îmi mărturisi. 

— Mă faci să mă simt un idiot, Gomp. 

— Nu. Voiam doar să spun că de obicei... hei, ce faci? 

— Îmi leg pantofii. 

Am rămas ghemuit sub bordul maşinii simțind cum 
virăm la dreapta, pe 72nd Street. Am aşteptat până ce am 
oprit la semaforul de pe Third Avenue ca să mă ridic la loc. 

M-am uitat în oglinda laterală şi n-am zărit niciunul 
dintre modelele de automobile folosite de obicei de Forţa 
de Intervenţie. Ar fi fost chiar amuzant ca Lisa Sims să 
facă parte din echipa de supraveghere şi să mă înşface. Mă 
rog, poate nu chiar atât de amuzant. 

— Locuieşti în clădire? mă întrebă Gomp. 

— Nu. Locuiesc pe East 84, i-am zis eu ce mi-a trecut 
prin minte. Am întins mâna şi am zis: Tom Walsh. 

— Mă bucur să te cunosc, Tom, îmi adresă Gomp 
strângându-mi mâna. 

— Prietenii mei îmi spun Băţosul. 

— Ha? 

Doamne, sper ca FBI să-l interogheze pe tip în seara 
asta. 

— Eşti poliţist de supraveghere? FBI? l-am întrebat 
gândindu-mă la asta. 

Socoti întrebarea mea amuzantă şi zise: 

— Nu. CIA. 

— Nu-i deloc amuzant, Gomp. 

Culoarea semaforului se schimbă şi Gomp porni mai 
departe pe 72nd Street, dând drumul la radio ca să asculte 
meciul. 

— "Ţii cu Mets sau cu Yankees? 

— Mets, am minţit eu. 

Gomp era simbolul peren al bătrânului New York, cu 
accentul lui şi toate celelalte. Mi-am dat seama că erau tot 
mai puţini ca el cu fiecare an care trecea, iar mie îmi 
lipseau zilele de odinioară, când viaţa era mai simplă şi 
mai stupidă. 

În câteva minute am ajuns la colţul dintre Lexington şi 
68th Street, iar acolo i-am spus lui Gomp: 

— O să cobor aici. 

El trase pe dreapta şi îmi zise: 

— Când mai ai nevoie de un transport, Tom, caută-mă în 
garaj. 

— Mersi. Poate mâine. La urolog. 

M-am dat jos din maşină şi am coborât scările staţiei de 
metrou de pe Lexington Avenue. După ce am consultat 
harta cu traseele, mi-am folosit cardul Metrocard la poarta 
de acces şi am găsit peronul care trebuia. 

Pentru locuitorii Manhattanului, Brighton Beach este 
undeva pe aproape de Portugalia, dar trenul B ajungea 
acolo, aşa că asta era calea pe care aveam s-o urmez şi eu. 


328 


Trenul sosi în staţie. M-am urcat, apoi am coborât, apoi 
m-am urcat din nou exact în clipa când se închideau uşile. 
Văzusem odată mişcarea într-un film. De fapt, un ticălos pe 
care l-am urmărit cu cinci ani în urmă probabil că o văzuse 
şi el. 

Ca să scurtez lunga călătorie cu metroul, la mai puţin de 
o oră după ce mă urcasem în tren călătoream pe o 
porţiune ridicată deasupra solului a liniei ferate, mult 
deasupra sălbăticiei din Brooklyn. Mi-am amintit că mai 
folosisem această rută dinspre Lower East Side către 
Coney Island când eram copil şi când Coney Island 
reprezenta regatul meu magic de vară de lângă mare. Mi- 
am mai amintit şi că îmi cheltuiam toţi banii pe jocuri 
automate, pe tot felul de leagăne şi pe hot dog, după care 
mă rugam de câte un poliţist ca să-mi plătească drumul cu 
metroul înapoi acasă. 

Nici acum nu gestionez banii foarte bine, iar John Corey 
cel din prezent continuă să o facă lată, dar acum polițistul 
la care mă duc atunci când am nevoie de ajutor sunt tot 
eu. Maturizarea e o curvă. 

M-am dat jos la staţia Ocean Avenue şi am coborât scara 
către Brighton Beach Avenue, care se întindea sub 
pasarela pe unde circula metroul. După tot acest joc de-a 
evadarea şi fuga şi după lunga călătorie cu metroul, Boris 
ar fi făcut bine să fie în viaţă şi la clubul lui - sau, măcar, 
acasă în apartamentul lui, care se găsea nu departe de 
unde mă aflam. Vestea bună era că, dacă FBl-ul mă 
urmărise, atunci agenţii s-ar fi găsit în continuare la staţia 
de pe 68th Street încercând să-şi bage cardurile de acces 
în porţi. lar dacă m-ar fi urmărit un detectiv NYPD din 
cadrul echipei mele de protecţie, cu siguranţă că l-aş fi 
mirosit până acum. 

Probabil că nu am mai fost în Brighton Beach de vreo 
cincisprezece ani şi, înainte de asta, doar de câteva ori, 
împreună cu Dick Kearns şi cu polițistul american de 
origine rusă pe nume Ivan, care se născuse aici şi care ştia 

bine zona şi limba. Dintre toate enclavele etnice 
interesante din New York, cea în care mă aflam acum este 
una dintre cele mai deosebite şi cele mai puţin turistice. Aş 
fi spus că dă senzaţia de autentic, doar că locul avea ceva 
ireal în el. 

M-am îndreptat către est, de-a lungul bulevardului şi am 
privit cu atenţie pe unde mergeam. Multe maşini, mulţi 
oameni şi viaţă din plin pe stradă. Un tip vindea caviar 
rusesc de pe o măsuţă aşezată pe trotuar, pentru zece 
biştari uncia. Excelent preţ. Fără şefi şi fără intermediari. 
Şi fără congelare. 

Am ajuns pe 4th Street din Brighton şi am cotit spre sud, 
către ocean, pe care îl şi puteam mirosi. 

Oamenii de pe străzi păreau bine hrăniţi. Pe aici nu 
bântuia foametea. Cât despre felul în care erau îmbrăcaţi... 
ei bine, era interesant. Puteai vedea orice, de la costume 
scumpe, aşa cum purtam eu, la haine de marcă falsificate 
şi o mulţime de cucoane în vârstă care îşi aduseseră 
hainele cu ele din patria-mamă. În ciuda vremii călduţe, 
câţiva indivizi purtau căciuli de blană, iar multe dintre 
femeile mai în vârstă aveau pe cap broboade groase. De 
asemenea, aerul era încărcat cu mirosuri necunoscute. 
Oare mersesem cu metroul prea mult înspre est? 

Începeam să mă întreb dacă fusese o idee bună. Mai 
exact, mi se păruse o idee bună când mă gândisem la asta 
în Manhattan. Acum nu mai eram deloc sigur. 

Prima mea grijă era aceea că aş putea distruge o pistă 
bună. E în regulă dacă se întâmplă asta atunci când eşti în 
serviciu şi lucrurile pur şi simplu o iau razna. Însă atunci 
când iei o afacere pe cont propriu şi distrugi o anchetă, te 
vei trezi împroşcat de peste tot cu rahat atât de repede 
încât nu te mai ajută nici măcar o lopată de zăpadă să-ți 
croieşti un drum de ieşire. 

Cealaltă grijă, care, de fapt, nu prea era grijă, era ca nu 
cumva Asad Khalil să fi pornit în acelaşi timp cu mine în 
misiune. Cu siguranţă că n-aveam nevoie de ajutor ca să 


330 


mă răfuiesc cu Asad Khalil, unu contra unu, dar e 
întotdeauna bine să dispui de acoperire în caz că eşti 
depăşit numeric. Pe de altă parte, dacă nemernicul era 
singur, atunci şi eu doream să fiu singur cu el. 

În vreme ce mă apropiam de Brightwater Avenue, am 
început să văd tot mai clar intrarea luminată de la 
Svetlana, într-o clădire uriaşă şi veche de cărămidă, în 
zidurile căreia erau tăiate ferestrele înşiruite pe mai multe 
zeci de metri distanţă de-a lungul promenadei. 

Am trecut de clădire şi am păşit pe promenadă, unde am 
văzut, aşa cum mă aşteptam, aleea pavată cu lemn care 
ducea către intrarea la Svetlana. 

Am mai observat un nor de fum cenușiu în faţa clubului 
de noapte, iar dacă mă zgâiam prin vălătucii de fum, 
puteam vedea mese şi scaune, precum şi o mulţime de 
bărbaţi şi de femei pufăind din ţigări. E bine să ieşi afară 
în aerul ăsta sărat şi sănătos. 

M-am dus până la balustradă şi m-am uitat înspre plajă 
şi înspre Oceanul Atlantic. Ceasul trecuse cu puţin de ora 
zece seara, dar pe plajă se mai puteau vedea încă oameni, 
plimbându-se sau stând în grupuri şi, cu siguranţă, bând 
vreo chestie limpede adusă din Maica Rusie. 

Noaptea era şi ea limpede şi înstelată. Luna răsărise pe 
jumătate înspre est. În largul apei puteam vedea luminile 
navelor care transportau mărfuri, probabil mineraliere şi 
tancuri petroliere şi luminile unei nave oceanice de linie. 

Aeroportul JFK se găsea în vest, la vreo şaisprezece 
kilometri, în golf, şi am privit şirul de lumini ale 
aeronavelor care se rulau înspre şi dinspre aeroport. Unul 
dintre lucrurile de care încă îmi aduc aminte cu putere 
după 11 septembrie este cerul pustiu - dispariţia luminilor 
şi a zgomotelor. Fusese extrem de ciudat. [in minte şi 
acum noaptea în care stăteam pe balconul meu şi am văzut 
primul avion după patru zile. Am fost emoţionat ca un copil 
din Podunk care nu mai văzuse avion de pasageri în viaţa 
lui. Am chemat-o pe Kate în balcon şi ne-am uitat amândoi 

la luminile avionului singuratic, care cobora înspre pista 
de aterizare de pe Kennedy. Civilizaţia se întorsese. Ca să 
sărbătorim evenimentul, am desfăcut o sticlă de vin. 

M-am răsucit pe călcâie şi am privit în susul şi în josul 
promenadei. Sute de oameni se plimbau în această seară 
caldă însufleţită de briză. Am văzut părinţi împingând 
cărucioare, familii plimbându-se şi discutând, grupuri de 
tineri şi tinere angajaţi în ritualuri premaritale şi o 
mulţime de cupluri tinere care, într-o bună zi, aveau şi ele 
să împingă de la spate cărucioare cu bebeluşi. 

Într-adevăr, era o lume bună, plină cu oameni buni, care 
făceau lucruri bune în fiecare zi. Însă mai erau şi tipii răi, 
cu care mă confruntam eu şi care aparţineau mai degrabă 
morţii decât vieţii. 

Mi-am scos verigheta de pe deget - nu doar pentru a 
părea burlac în ochii gagicilor de la bar, ci şi pentru că în 
afacerea asta nu e bine să oferi niciun fel de informaţii 
personale. 

Am privit pentru o ultimă dată în jur ca să mă asigur că 
nu mă urmăreşte nimeni, după care am păşit pe aleea de 
lemn, către indicatorul roşu din neon pe care se putea citi 
„SVETLANA”. 

CAPITOLUL 37 


Cum să descriu locul? Ei bine, era un amestec interesant 
de opulenţă stil vechea Rusie şi club de noapte din Vegas, 
probabil proiectat de cineva care urmărise de prea multe 
ori Doctor Jivago şi Casino Royale. 

In spate se găsea un bar uriaş, în formă de potcoavă, cu 
vedere parţială către ocean şi o vedere mai bună către 
consumatori. 

Mi-am croit drum printre mesele de cocktail şi m-am 
strecurat la bar, între un tip mătăhălos îmbrăcat cu un 
costum care sclipea şi o blondă oxigenată care purta 
rochia de cocktail a fiică-sii. 

Cei mai mulţi consumatori bărbaţi de la bar erau 
îmbrăcaţi ca mine, aşa că nu mă găseam în postura să emit 
critici. 

În fine, neieşind cu nimic în evidenţă, continuam să nu 
cred că aveam un aer de rus, dar barmanul îmi spuse ceva 
în rusă - sau poate că era un băştinaş din Brooklyn care 
mă întreba „Ceposăţdau?” 

Cunosc vreo şase cuvinte ruseşti, iar acum am folosit 
două dintre ele: 

— Stolicinaia, pajaliusta. 

Omul se îndepărtă. Am privit prin încăpere. În afara 
costumelor scumpe, se găseau acolo o mulţime de tipi cu 
cămăşi descheiate la gât şi lanţuri de aur multiple, şi o 
grămadă de femei cu mai multe inele decât degete. Păreau 

să respecte legea care interzicea fumatul, deşi se vedea un 
şuvoi constant de oameni care ieşeau pe promenadă ca să- 
şi aprindă ţigările. 

Am auzit vorbindu-se un amestec de rusă şi engleză, 
uneori de către aceeaşi persoană, însă limba predominantă 
părea să fie rusa. 

Mi-a venit comanda de votcă şi atunci mi-am folosit al 
treilea cuvânt în rusă. 

— Spasibo. 

Barmanul întrebă: 

— Runatab? 

— Pajaliusta. 

Nu pot da greş cu „vă rog”. 

Puteam vedea zona de restaurant printr-un perete 
lateral din sticlă, iar locul era imens, putând adăposti 
poate patru sute de oameni, şi aproape toate mesele de 
acolo erau ocupate. Boris se descurca bine. Sau Boris se 
descurcase bine înainte ca Asad Khalil să-i reteze capul. 

În capătul îndepărtat al restaurantului puteam vedea o 
scenă mare pe care o trupă compusă din patru oameni 
interpreta o melodie care suna ca un amestec de YMCA şi 
Luntraşul de pe Volga, Spaţiul de dans era plin cu oameni, 
tineri şi bătrâni, plus o mulţime de fetiţe dansând una cu 
alta şi obişnuitele femei în vârstă care îşi munceau serios 
protezele de şold. De fapt, întreaga scenă părea desprinsă 
dintr-una dintre nunțile etnice la care participasem, aşa că 
mi-a trecut prin minte că poate picasem la o ceremonie de 
căsătorie. Mai probabil însă era ca seara asta să fie doar 
una obişnuită la Svetlana. 

De dragul unei corecte relatări şi pentru că sunt 
antrenat în observarea oamenilor, ar trebui să spun că în 
acel local se găsea un număr considerabil de gagicuţe 
bune de tot. De fapt, dacă-mi aduceam bine aminte, la fel 
fusese situaţia şi ultima dată când am fost la Rossiya cu 
Dick Kearns şi Ivan. 

În fine, cucoana de lângă mine, care cu cincisprezece ani 
în urmă ar fi putut fi una dintre gagicuţele alea bune, 
părea interesată de noul băiat din local. li puteam 
adulmeca apa de colonie cu aromă de liliac încingându-se 
şi, fără să par prea mitocan, pot spune că tampoanele ei 
atârnau peste votca mea şi-ar fi avut nevoie de un scaun 
propriu la bar pe care să se odihnească. 

Femeia mi se adresă, cu accent: 

— Nu eşti ruuus. 

— Care a fost primul tău indiciu? 

— Ruusa ta e groaznică. 

Nici engleza ta nu e mai brează, dulceaţă. 

— Vii des aici? am întrebat-o. 

— Da, bineînţeles. 

După care îmi oferi pronunția corectă pentru spasivo, 
pajaliusta şi stolicinaia - eu accentuasem greşit silabele - 
şi mă făcu să repet după ea. 

Se părea că nu pricepusem, aşa că ea sugeră: 

— Poate că o altă vootcă te ajută. 

Am  chicotit amândoi, după care ne-am prezentat. 
Femeia se numea Veronika - cu „k” - şi era de origine din 
Kansas. Nu, din Kursk. M-am prezentat ca fiind Tom Walsh 
şi m-am gândit câteva fracțiuni de secundă să-i dau 
numărul de acasă al lui Tom. Poate mai târziu. 

Am cumpărat un rând nou de băuturi pentru amândoi. 
Femeii îi plăcea coniacul şi, din câte tineam minte, ruşii 
iubeau coniacul - iar la douăzeci de biştari butelca ce nu 
era de iubit? lar băutura nici măcar nu o puteam trece în 
contul meu de cheltuieli oficiale. 

În fine, amintindu-mi de faimosul dicton al lui Nietzsche 
- cea mai obişnuită formă de idioţenie umană este să uiţi 
ce vrei să faci -, i-am zis: 

— Trebuie să mă văd cu cineva în restaurant, dar poate 
ne vedem mai târziu. 

— Da? Şi pe cine vrei să vezi? 

— Pe director. Fac colectă pentru Green Peace. 

— De ce nu dansezi cu mine? zise Veronika ţuguindu-şi 
buzele. 

— Mi-ar plăcea. Nu pleca de aici. 

— Adu-i doamnei încă un coniac după ce îl termină pe 
ăsta şi trece-l pe nota mea de plată, i-am spus barmanului. 

Veronika îşi ridică paharul şi îmi zise: 

— Spasivo. 

Nota de plată veni şi am plătit cu bani gheaţă, evident, 
deoarece nu aveam chef să apară ceva pe cardul dat de 
guvern sau pe cardul meu Amex, să trebuiască să-i explic 
după aceea lui Kate escapada mea de la Svetlana. 

— Ne vedem mai târziu, i-am promis femeii. 

— Poate. Poate că nu. 

Mi-am croit drum prin sală şi am intrat în restaurant. 
Chiar mirosea bine aici, motiv pentru care stomacul meu 
începu să ghiorţăie. 

M-am uitat după şeful de sală şi am văzut un domn în 
costum negru. Individul se uită la mine câteva clipe, hotărî 
că eram străin de acel loc şi mi se adresă în engleză, 
întrebându-mă: 

— Cu ce vă pot ajuta? 

— Am venit ca să-l văd pe domnul Korsakov, i-am 
răspuns. 

Păru un pic surprins, dar nu mi-a replicat „Domnul 
Korsakov s-a trezit noaptea trecută cu capul tăiat. Îmi pare 
rău că l-aţi ratat”. Întrebă: 

— Sunteţi aşteptat? 

Aşadar, Boris trăia. 

— Sunt un vechi prieten, i-am răspuns. 

l-am dat cartea de vizită şi omul se holbă la ea. 
Presupuneam că ştie să citească în engleză şi mai 
presupuneam că nu-i place ce vede - Forţa de Intervenţie 
Antiteroristă şi aşa mai departe - aşa că i-am zis: 

— Nu sunt aici în calitate oficială. Vă rog să-i daţi cartea 
de vizită domnului Korsakov, iar eu o să aştept aici. 

Omul ezită, apoi zise: 

— Nu sunt sigur că e aici, doomnu'... (se uită din nou la 
cartea mea de vizită) Cury. 

— Corey. Şi sunt sigur că e aici. 

Chemă un alt individ în locul lui. L-am urmărit cum îşi 
croieşte drum către spatele restaurantului, apoi cum 
dispare după o draperie roşie. 

I-am spus tânărului care ţinea locul şefului de sală: 

— Ai văzut Doctor Jivago? 

— Vă rog? 

— Scena din restaurant în care tipul tânăr îl împuşcă pe 
grăsan - Rod Steiger - care o regula pe Julie Christie. 

— Vă rog? 

— Hei, aş încasa şi eu un glonţ pentru ea. Am încasat 
trei pentru mai puţin de atât. Capisce? 

În sală intră un grup de persoane şi înlocuitorul de şef le 
escortă către o masă. 

Aşa că am rămas eu în locul lui, gata să escortez 
următorul grup prin restaurant. 

Între timp, am privit în jur, prin imensul restaurant. 
Mesele erau acoperite cu feţe de masă aurii pe care se 
odihneau sticle de votcă, frapiere pentru şampanie şi tăvi 
încărcate cu munţi de mâncare, iar mesenii se munceau 
din răsputeri să ducă hrana aia către destinaţie. 

Trupa interpreta acum melodia de generic din filmul Din 
Rusia cu dragoste“, fapt care mă amuza un pic. 

Zidul din spatele scenei se înălța vreo şase metri - două 
etaje - şi am observat că, în mijlocul zidului, în apropiere 
de tavan, se găsea o oglindă mare, care reflecta luminile 
candelabrelor de cristal. Eram convins că era, de fapt, o 
oglindă dublă, din spatele căreia cineva observa tot ce se 
petrece dedesubt, în restaurant. Poate că ăla era biroul lui 
Boris, aşa că am făcut cu mâna. 

Scena fusese ocupată de trei cântărețe. Erau toate 
înalte, blonde şi drăguţe, evident, fiind îmbrăcate cu rochii 


6€ From Russia with Love (1963), film regizat de Terence Young, cu 

lungi cu paiete metalice care probabil erau în stare să 
oprească un glonţ tras de un Magnum 357. Femeile cântau 
ceva în engleză despre pescăruşii ruseşti, idee care mi s-a 
părut stranie şi am avut nevoie de ceva timp ca să-mi dau 
seama că ele spuneau, de fapt, „fetiţele din Rusia”. În 
orice caz, aveau plămâni buni. Lui Kate i-ar fi plăcut aici. 

Cred că atenţia mea se concentrase asupra pescăruşilor 
de pe scenă, deoarece nu l-am observat pe şeful de sală 
apropiindu-se. Acesta ajunse lângă mine şi spuse: 

— Vă mulţumesc că aţi aşteptat. 

— Cred că a fost ideea mea. 

Individul era însoţit de un tip cu adevărat mare - un 
blond cu păr tuns perie, cu o faţă de dur, care purta un 
costum prea strâmt pentru corpul lui de halterofil. 

— El e Viktor - „cu un k?” - şi vă va duce la domnul 
Korsakov, îmi zise şeful de sală. 

I-aş fi strâns mâna lui Viktor, dar mai aveam încă nevoie 
de ea, aşa că am rostit, cu accentul învăţat de la Veronika, 
dar pe un ton cu câteva octave mai coborât: 

— Spasibo. 

L-am urmat pe Viktor prin restaurantul aglomerat, ceea 
ce semăna cu urmărirea unei nave cu aburi printr-o 
grădină de flori. 

Viktor desfăcu draperia roşie cu simpla lui răsuflare. M- 
am trezit într-un hol care ducea către o uşă încuiată, pe 
care Viktor o deschise cu o cheie. Am pătruns într-o 
încăpere mică şi simplă în care se găseau două scaune, o 
altă uşă de oţel pe peretele opus şi un lift. Singurul alt 
obiect de remarcat acolo era camera de securitate de pe 
tavan, al cărei obiectiv se putea roti 360°. 

Viktor folosi o altă cheie ca să deschidă uşile liftului, 
după care îmi făcu semn să intru. Bănuiam că uşa metalică 
de lângă lift ducea către o scară şi am observat că şi acea 
ușă avea o încuietoare. 


7 Joc de cuvinte, Gull (pescăruș, în engl.) se pronunţă asemănător cu 
girl (fată, în engl.) (n.red.) 

Aşadar, dacă aş fi fost Asad Khalil... aş fi ales pe 
altcineva ca să-l curețe pe Boris. 

În vreme ce urcam, i-am zis lui Viktor: 

— Aşadar, tu eşti patiserul-şef? 

Individul continuă să privească drept înainte, dar zâmbi. 
Puțin umor face minuni la refacerea podului peste 
prăpastia dintre specii. În plus, omul înţelegea engleza. 

Uşile liftului se deschiseră într-un hol similar celui de 
dedesubt, incluzând o altă cameră de securitate, însă 
această încăpere avea o a doua uşă metalică - de această 
dată cu un vizor tip ochi-de-peşte şi o vizetă culisantă, aşa 
cum sunt dotate uşile de la celule. 

Viktor apăsă pe un buton şi, câteva secunde mai târziu, 
am auzit un zăvor trosnind. Ușa se deschise. 

În cadrul uşii stătea Boris, care îmi zise: 

— Mă bucur mult să te văd în viaţă. 

— Şi eu pe tine. 

CAPITOLUL 38 


Boris îmi făcu semn să iau loc într-un fotoliu imens, iar 
el se aşeză într-unul asemănător, în faţa mea. Era îmbrăcat 
cu un costum negru cu tăietură europeană şi o cămaşă de 
mătase, desfăcută la guler. Ca şi mine, afişa un Rolex la 
mână, dar bănuiam că al lui costase mai mult de patruzeci 
de biştari. Părea să fie într-o formă decentă, dar nu mai 
era la fel de zvelt sau de tare precum mi-l aminteam eu. 

Viktor rămase în încăpere. Luă o comandă de cocktail de 
la şef - o sticlă de votcă la gheaţă. 

Boris turnă în două pahare de cristal, îşi ridică paharul 
lui şi rosti: 

— Sănătate. 

— Na zdarovie, i-am răspuns. 

Cred că asta înseamnă sănătate - sau poate înseamnă 
„Te iubesc”? 

In fine, votca aceea, cu o etichetă scrisă în chirilică, 
călătorise în perfectă stare până aici. 

Boris aştepta ca eu să spun ceva - cum ar fi motivul 
pentru care venisem -, dar eu m-am bucurat de câteva 
minute de tăcere convenabilă, ceea ce uneori îl 
dezechilibrează pe interlocutor, care se gândeşte la toate 
motivele posibile pentru vizita neanunţată a unui poliţist. 
De asemenea, Viktor era încă acolo, iar Boris trebuia să-i 
ceară să plece. Însă Boris era un individ uns cu toate 
alifiile, iar tăcerea nu-l deranja. Sorbi din votca lui şi îşi 

aprinse o ţigară - tot un Marlboro - fără să mă întrebe 
dacă mă deranjează şi fără să-mi ofere şi mie una. 

Aşadar, doi ruşi intră într-un bar, comandă o sticlă de 
votcă, iau loc şi beau timp de o oră fără să scoată vreo 
vorbă. Apoi unul dintre ei zice: „Bună votcă”, iar celălalt 
răspunde: „Ai venit aici să bei sau să flecăreşti?” 

Am privit în jur prin încăperea fără ferestre, care 
semăna mai degrabă cu un living decât cu un birou. 
Podeaua din parchet era acoperită cu covoare orientale, 
iar locul era plin cu tot soiul de zorzoane ruseşti - poate 
antichităţi - cum ar fi icoane, o sobă din porțelan, un 
samovar din argint, mobilă pictată şi o mulţime de 
bibelouri şi zăngănele. Camera avea un aer intim, ca 
salonul bunicii, dacă bunica s-ar fi numit Svetlana. 

Boris observă interesul meu faţă de obiecte şi sparse 
tăcerea spunând: 

— Asta e apartamentul meu de lucru. 

Am dat din cap. 

Arătă înspre nişte uşi duble şi zise: 

— Acolo am un birou şi un dormitor. 

Aveam cam acelaşi aranjament pe East 72nd Street şi 
amândoi aveam să rămânem închişi în apartamentele 
noastre de lucru pentru o vreme, deşi Boris nu ştia asta 
încă. 

Aşa cum am mai zis, engleza lui era aproape perfectă. 
Sunt convins că învățase multe alte cuvinte de când îl 
văzusem ultima dată - cum ar fi „Declaraţia de profit şi 
pierderi”, „Fond de rulment” şi aşa mai departe. 

Eram sigur că Boris nu era obişnuit să fie lăsat să 
aştepte, aşa că îmi zise: 

— Mersi că ai trecut pe la mine. Mi-a plăcut discuţia 
noastră. 

Îi zise ceva lui Viktor, care se duse la uşă, dar n-o 
deschise până ce nu se uită prin vizor înainte. Poate că era 
o măsură de precauţie normală pentru un club de noapte 
rusesc. Sau era vorba de paranoia. Sau de altceva. 

Boris se ridică în picioare şi îmi zise: 

— Sunt cam ocupat în seara asta. 

Am rămas pe loc şi i-am replicat: 

— Viktor poate să plece. 

— Nu vorbeşte engleza, mă informă Boris. 

— Nu e un moment bun ca s-o înveţe. 

Boris ezită, apoi îi ordonă lui Viktor să facă paşi, ceea ce 
în rusă se traduce printr-un singur cuvânt. 

Viktor plecă şi Boris încuie uşa. 

M-am ridicat şi m-am uitat prin oglinda dublă care 
ocupa o jumătate de perete şi oferea o privelişte 
cuprinzătoare a restaurantului de jos, precum şi a barului 
de dincolo de peretele de sticlă. Veronika era încă acolo. 
Pe zidul din spatele restaurantului, deasupra podiumului 
şefului de sală se vedeau nişte geamuri înalte prin care se 
zăreau plaja şi oceanul de afară. Nu-i rău deloc, Boris. E 
mult mai tare decât în Libia. 

Direct dedesubtul meu se găsea scena, iar printre 
şirurile de lumini de pe scenă, grămezile de obiecte şi 
instrumente mecanice necesare, vedeam doi artişti la 
trapez - un bărbat şi o femeie zburând prin aer cu mare 
uşurinţă. 

— Ţi-a plăcut spectacolul? mă întrebă Boris. 

În mod evident mă văzuse aşteptând în dreptul 
podiumului şefului de sală. 

— Ai alcătuit un program bun, i-am răspuns. 

— — Mulţumesc. 

M-am întors cu spatele la oglinda dublă şi i-am zis: 

Te-ai descurcat bine. 

— Multă muncă şi multe griji, îmi răspunse. Pe aici vin 
mulţi inspectori guvernamentali - de la pompieri, de la 
sănătate, de la comisia pentru consumul alcoolului şi îţi dai 
seama că cei mai mulţi sunt dornici de şpagă... 

— Ţara asta se duce dracului, am fost eu de acord. 

— Şi mai trebuie să mă ocup şi de furnizori care înşală, 
personal care fură... 

— Ucide-i. 

— Da, uneori duc dorul vechii mele slujbe din Rusia, 
replică el zâmbind. 

— Salariul era de rahat. 

— Dar puterea era afrodiziacă. 

— Sunt convins. li este dor de vechea ta slujbă din 
Libia? l-am întrebat. 

Boris clătină din cap şi replică: 

— Absolut deloc. 

În acest moment era posibil ca el să-şi fi zis că eu 
venisem acolo ca să discut despre lucrul pe care noi doi îl 
aveam în comun - şi ar fi avut dreptate. Numai că eu 
spusesem că nu am venit în vizită oficială, aşa că, pentru a- 
mi respecta vorba, trebuia să-l las pe Boris să mă întrebe 
despre subiectul nostru favorit. 

Mi-a oferit un nou pahar de băutură, pe care l-am 
acceptat. La câte pahare ajunsesem? Pentru două 
plătisem, iar acum îl primeam pe al doilea gratuit. Limita 
mea de băut în timpul serviciului e de cinci. Patru, dacă 
am impresia că e posibil să fiu nevoit să scot arma. 

Că veni vorba de asta, eram convins că nu sunt singurul 
de acolo care poartă armă, deşi era posibil ca Boris să-şi fi 
ascuns obiectul lui dacă nu deţinea permis pentru el. Ah, 
ce bune erau vremurile vechi din URSS când KGB-ul 
domnea. Dar şi banii sunt buni. Deşi combinaţia bani- 
putere este cea mai bună. 

Cu trei ani în urmă, înainte ca eu şi Kate să ne întâlnim 
cu Boris la sediul CIA, nu fuseserăm instruiți complet în 
privinţa rangului sau a poziţiei ocupate de Boris în vechiul 
KGB sau a Directoratului din care făcuse el parte şi nici 
măcar referitor la treburile cu care se ocupa. Însă după 
aceea, un agent FBI ne-a destăinuit că Boris fusese agent 
al SMERSH, adică avusese dreptul să ucidă - un soi de 
James Bond rău. Dacă aş fi ştiut asta dinainte, m-aş fi 
întâlnit cu el, dar nu cred că l-aş fi găsit fermecător. Cât 
despre Kate... mă rog, ei întotdeauna i-au plăcut băieţii răi. 

Presupun că nu-mi prea păsa cu adevărat ce făcuse 
Boris în Uniunea Sovietică; perioada aia se încheiase. Dar 
mă deranja faptul că se vânduse unei naţiuni ticăloase şi 
instruise un personaj precum Asad Khalil. Sunt sigur că 
regreta asta, dar răul fusese comis şi încă pe scară mare. 

De vreme ce oricum stăteam în picioare, am folosit 
ocazia ca să mă plimb prin camera vastă şi să inspectez 
obiectele de acolo. Boris era fericit să-mi povestească 
despre icoane şi cutii din lemn lăcuit, ca şi despre 
porţelanuri şi toate celelalte comori ale lui. 

— Toate astea sunt antichităţi destul de valoroase, îmi 
spuse. 

— Motiv pentru care securitatea ta e atât de bună, am 
comentat eu. 

— Da, corect. Mă văzu uitându-mă la el, aşa că adăugă: 
Şi, bineînţeles, cel mai valoros lucru de aici sunt eu. 
Zâmbi, apoi explică mai departe: În activitatea asta se pot 
face uşor duşmani. 

— Ca şi în activitatea ta anterioară, i-am amintit. 

— Şi în activitatea ta, domnule Gorey. 

— Poate că ar trebui să ne căutăm amândoi alte domenii 
de activitate, i-am sugerat. 

Se gândi un pic şi zise, cât se poate de corect: 

— Vechile activităţi te vor urmări întotdeauna. 

Era ca o invitaţie pentru mine să-i replic ceva de genul 
„Privitor la asta, am nişte veşti proaste şi unele şi mai 
proaste”, dar doream să-l măsor mai bine pe individ 
înainte. În fond, nu mă aflam acolo ca să-l avertizez pur şi 
simplu, ci eram acolo ca să capăt ajutor în rezolvarea 
problemei noastre comune. 

M-am gândit din nou la ora petrecută de mine şi Kate la 
sediul CIA, şi mi-am amintit că întâmpinasem probleme în 
a-l identifica pe acest om simpatic cu individul care îl 
antrenase pe Asad Khalil contra banilor. Kate şi cu mine 
eram produsele mediului nostru de formare şi ale 
trecutului - clasă de mijloc, poliţist şi agent FBI -, iar 

universul lui Boris, lipsit de moralitate, al intrigilor 
internaţionale, al jocului dublu şi al asasinatelor, nu era 
acelaşi cu cel în care trăiam şi munceam noi. Pe de altă 
parte, cei de la CIA nu păreau să aibă vreo problemă cu 
trecutul lui Boris. El făcea parte din lumea lor, iar CIA nu 
emitea judecăţi morale; cei de acolo erau doar fericiţi să-l 
aibă pe el pe post de dezertor ciripitor. 

— La ce te gândeşti? întrebă Boris. 

— La întâlnirea noastră din Langley, i-am spus. 

— Mi-a plăcut. Eram sigur că te voi revedea, dacă nu 
păţeai ceva. 

— Ei bine, n-am păţit nimic fatal, aşa că iată-mă aici. 

Am lăsat propoziţia în aer şi mi-am continuat plimbarea 
prin încăpere. Pe un perete se vedea un vechi afiş sovietic 
în care era prezentată o caricatură a Unchiului Sam arătat, 
din cine ştie ce motiv, ca semănând mai puţin cu un anglo- 
saxon şi mai mult cu un evreu. Unchiul Sam ţinea o pungă 
cu bani într-o mână şi o bombă atomică în cealaltă. 
Picioarele lui erau postate de-o parte şi de alta a globului 
pământesc, iar sub tălpile lui se aflau gâturile popoarelor 
sărace de pe cuprinsul planetei. Uniunea Sovietică — CCCP 
- era înconjurată de rachete americane, toate îndreptate 
către Patria Mamă. Nu puteam citi textul în rusă, iar 
iconografia era poate un pic prea subtilă pentru mine, dar 
credeam că am prins mesajul. 

Boris mă văzu studiind posterul şi zise: 

— Un pic de nostalgie. 

— Nu a fost deloc nostalgie. Dă-mi voie să-ţi dau un afiş 
Norman Rockwell, i-am sugerat. 

Boris râse, apoi zise: 

— Unii dintre prietenii mei americani continuă să 
găsească acel poster încă ofensator. 

— Nu-mi imaginez de ce. 


8 Faimos artist american (1894 -1978), caricaturist vreme de patru 
decenii al revistei The Saturday Evening Post ( n.trad.) 

— Războiul Rece s-a terminat, îmi aminti. Voi aţi 
câştigat. Posterele astea, dacă sunt originale, sunt scumpe. 
Ala m-a costat două mii de dolari. 

— Nu e o sumă prea mare pentru un întreprinzător de 
succes, am zis. 

— Da, acum sunt un porc capitalist cu o sacoşă de bani 
în mână, fu de acord Boris. Soarta e ciudată. 

Aprinse o nouă ţigară, iar de această dată îmi oferi şi 
mie una, pe care am refuzat-o. 

— Cum ai dat de mine? mă întrebă. 

— Boris, lucrez pentru FBI. 

— Da, evident, dar prietenii mei din Langley m-au 
asigurat că toate informaţiile despre mine sunt secretizate. 

— Poate că vei avea un şoc, dar CIA minte, i-am replicat. 

Am zâmbit amândoi auzind asta. 

După care Boris redeveni serios şi zise: 

— Şi orice informaţie despre mine este clasată la acces 
special. Trase un fum şi întrebă: Aşadar, dumneata ce ai 
nevoie să afli, domnule Corey? 

— Te rog să-mi spui John. 

— John. Ce ai nevoie să afli? 

— Ei bine, mă bucur că ai întrebat. Am schimbat 
subiectul şi tactica, şi am zis: Hei, eu beau aici pe stomacul 
gol. 

Boris ezită, apoi replică: 

— Evident. Am uitat de bunele maniere. 

— Nu, eu ar fi trebuit să telefonez înainte. Nu face 
eforturi speciale. Sună, mai bine, după o pizza. 

Boris se duse la intercomul de pe o măsuţă laterală şi 
mă asigură: 

— Niciun deranj. De fapt, poate că ai observat că aici e 
un restaurant. 

— Corect. 

Boris părea un pic sarcastic, ceea ce demonstra 
inteligenţă şi o bună sănătate mintală, aşa cum trebuie 
adesea să-i explic soţiei mele. 

Boris vorbi la intercom în rusă. Am auzit cuvântul 
Zakuskie, despre care ştiam de la amicul meu Ivan că 
înseamnă aperitive. Unele cuvinte ţi se înfig în creier. 
Evident, era la fel de posibil ca Boris să fi spus „Pune 
picături de otravă în borş”. Inainte de a închide, l-am 
întrebat: 

— Ne pot aduce porc în aluat? 

Boris îmi aruncă o privire, apoi adăugă cerința mea la 
comandă, rostind: Kolbasa en croute. 

— Cum? 

În fine, închise şi îmi zise: 

— De ce nu iei loc? 

Ca atare, am luat loc şi ne-am relaxat amândoi puţin, 
bând votcă şi bucurându-ne de acele clipe până la sosirea 
momentului important, despre care el îşi dăduse deja 
seama că nu avea să fie plăcut. 

— Am uitat să te întreb: ce mai face doamna superbă 
care era cu tine? 

Aşa cum am mai afirmat, în afacerea asta nu se 
dezvăluie niciodată informaţii personale, aşa că am 
răspuns: 

— O mai văd pe la lucru şi e bine. 

— Bun. Mi-a plăcut compania ei. Kate. Corect? Te rog 
să-i transmiţi salutările mele. 

— O voi face. 

— Aveam impresia că tu şi ea sunteţi mai mult decât 
nişte colegi, îmi spuse zâmbind. 

— Da? Hei, crezi că am ratat şansa? 

Boris ridică din umeri şi îmi oferi un pont de mare 
importanţă: 

— Femeile sunt greu de înţeles. 

— Zău? Ca să mă amuz, i-am zis: Cred că s-a măritat cu 
un tip de la CIA. Proastă alegere. 

— Asta cred şi eu. 

— La fel de proastă ca şi cu un tip de la KGB. 

Am zâmbit şi l-am întrebat: 

— Tu eşti căsătorit? 

— Da, replică fără entuziasm. 

— Vreun pescăruş rusesc? 

— Pardon? 

— O fată din Rusia? 

— Da. 

— Copii? 

— Nu. 

— Şi cum v-aţi cunoscut? 

— Aici. 

— Aha. Pun pariu că ăsta e un loc bun pentru cunoscut 
femei. 

Boris râse, dar nu răspunse. 

— Şi tu? mă întrebă Boris. 

— N-am fost niciodată căsătorit. 

— Şi de ce, dacă îmi îngădui să întreb? 

— Nu m-a cerut nimeni în căsătorie. 

— Cred că tu ar trebui să le ceri pe ele, mă informă 
zâmbind. 

— Ei bine, aşa ceva n-o să se întâmple. 

— Acum îmi amintesc că ai simţul umorului. Dacă vrei, 
pot să trimit o femeie acasă cu tine, continuă el după o 
mică ezitare. 

— Zău? Adică să o iau la pachet? 

Lui Boris chiar îi plăcea de umorul meu, aşa că râse şi 
zise: 

— Da, o să o bag într-un container, împreună cu 
rămăşiţele tale. 

O astfel de ofertă generoasă - uneori cunoscută drept 
capcană unsă cu miere - era serioasă şi avea nevoie de un 
răspuns, aşa că am zis: 

— Mersi de ofertă, dar nu vreau să profit de ospitalitatea 
ta. 

— Nicio problemă. Dă-mi de ştire dacă te răzgândeşti, 
adăugă Boris. 

Mi-a trecut prin minte ideea că Boris avea de fapt un alt 
motiv bun pentru toate acele măsuri de securitate, dincolo 
de securitatea personală şi a operelor lui de artă: vizitele 
neanunţate ale doamnei Korsakov. 

Intr-un târziu, Boris se apropie de subiectul venirii mele 
acolo şi îmi zise: 

— Arăţi foarte prosper. 

— M-am îmbrăcat special pentru ocazia asta. 

— Da? Ceasul ăla e... cred că zece mii de dolari. 

— Nu m-a costat nimic. L-am luat de la un cadavru, îşi 
aprinse o nouă ţigară, apoi rosti, cu calm: 

— Da, am şi cu astfel de suveniruri. 

Mi-am zis că venise vremea să înaintez un pic, aşa că l- 
am întrebat: 

— Guvernul ţi-a acordat vreun împrumut pentru 
afacerea asta? 

— De ce întrebi? Şi de ce nu ştii? 

N-am răspuns la niciuna dintre întrebări, ci i-am pus o 
altă întrebare: 

— Ai mai primit veşti de la prietenii tăi din Langley în 
ultima vreme? 

— Acum eşti aici cu treburi oficiale? mă întrebă. 

— Da. 

— Atunci ar trebui să-ţi cer să pleci şi să-mi chem 
avocatul. 

— Poţi face asta oricând vrei. Aici nu e Uniunea 
Sovietică. 

Ignoră remarca mea şi îmi zise: 

— Spune-mi de ce ar trebui să vorbesc cu tine. 

— Deoarece este de datoria ta civică să ajuţi la 
anchetarea unei infracţiuni. 

— Care infracţiune? 

— Omor. 

— Omorârea cui? întrebă. 

— Păi, poate a ta. 

Aşa ceva cerea o nouă băutură, aşa că Boris îşi turnă un 
nou pahar. 

— Asad Khalil s-a întors, i-am spus, în mod complet 
inutil. 

Boris dădu din cap. 

— Te surprinde? 

— Absolut deloc. 

— Nici pe mine. 

Se auziră câteva note muzicale - Ceaikovski? — şi Boris 
se ridică în picioare, se duse la uşă şi privi prin vizor. M- 
am întrebat unde era situat monitorul pentru camera de 
securitate. 

Boris deschise uşa şi în încăpere intră un ospătar 
împingând un cărucior, în vreme ce Viktor asigura 
ariergarda. 

Viktor închise şi încuie uşa, iar ospătarul descărcă pe o 
masă neagră lăcuită trei tăvi cu mâncare, aşezate una 
peste alta. 

Boris părea să fi uitat de veştile mele proaste şi începu 
să-l dirijeze pe chelner. Masa se încărcă aproape 
instantaneu cu mâncare şi sticle cu apă minerală, după 
care ospătarul începu să aranjeze şerveţele, tacâmuri şi 
pahare de cristal dintr-un sertar lateral al căruciorului. 

— Ia loc. Aici, îmi spuse Boris. 

M-am aşezat şi Boris îi urmă pe ospătar şi pe Viktor 
până la uşă, pe care o încuie după ei. Apoi se aşeză în faţa 
mea. 

— Îţi place mâncarea rusească? mă întrebă. 

— Cui nu îi place? 

— Uite, zise el. Asta e biban negru afumat, ăsta e hering 
marinat, iar ăsta e ţipar afumat. Numi toate produsele de 
acolo pentru mine, făcându-mă aproape să îmi pierd pofta 
de masă. Încheie cu: Iar piesa de rezistenţă - porc în aluat. 

Porcul în aluat erau, de fapt, bucăţi de cârnat gras - 
kolbasa - învelite într-un soi de aluat prăjit. Am pus câteva 

bucăţi pe farfurie, alături de alte câteva lucruri care 
păreau sigure. 

Boris turnă apă minerală pentru amândoi, după care ne- 
am apucat amândoi de clefăit. 

În timpul mesei, Boris mă întrebă: 

— De unde ştii că s-a întors? 

— A ucis câţiva oameni, i-am răspuns. 

— Pe cine? 

— Nu-ţi pot dezvălui asta, dar îţi pot spune că şi-a 
completat misiunea de data trecută. 

Boris se opri din mâncat, apoi îmi zise: 

— Vreau să ştii că, atunci când l-am antrenat, nu am 
făcut-o pentru o misiune anume - pur şi simplu l-am 
instruit ca să opereze în Occident. 

— Şi ca să ucidă. 

Boris ezită, apoi zise: 

— Păi... da, ca să ucidă, dar astea sunt abilităţi pe care 
orice agent operativ trebuie să le cunoască... în cazul în 
care are nevoie de ele. 

— De fapt, am ripostat eu, Khalil nu era un agent de 
spionaj care ar fi putut avea nevoie să omoare. Era, de 
fapt, un asasin. Instruit de tine. De aceea se găsea aici. 

Boris încercă o altă abordare a subiectului şi îmi spuse: 

— Trebuie să înţelegi că eu habar n-am avut de misiunea 
lui Khalil în America. Libienii cu siguranţă nu mi-ar fi 
dezvăluit aşa ceva. Am explicat toate astea celor de la CIA 
şi ei m-au crezut deoarece aveau logică şi pentru că ăsta 
era adevărul. Şi sunt sigur că ţi-au transmis toate astea 
înainte de a ne întâlni atunci. 

N-am replicat. 

— Dacă cei de la CIA ar fi crezut că eu ştiam că Asad 
Khalil va ucide piloţi americani, m-ar mai fi scos din Libia? 
M-ar fi lăsat în viaţă? întrebă, retoric. 

Era o întrebare bună, la care nu aveam un răspuns pe 
măsură. Ce ştiam eu sigur era că Boris Korsakov şi CIA 
încheiaseră un pact al diavolului: agenţia îi salva viaţa, el 

dădea pe gură tot ce ştia. Poate că înţelegerea era mai 
complexă, însă nici CIA şi nici Boris Korsakov nu aveau de 
gând să-i spună lui John Corey despre ce era vorba. Din 
punct de vedere oficial, Boris Korsakov, fost agent operativ 
KGB şi, posibil, el însuşi un asasin, îşi vânduse serviciile 
unei naţiuni barbare şi instruise unul sau poate mai mulţi 
jihadişti în arta omorului. Însă Boris însuşi nu avea mâinile 
pătate cu sânge - conform lui Boris -, aşa că era binevenit 
în America în chip de dezertor legitim. Dincolo de 
ambiguităţile legate de moralitate, Boris se descurca bine 
financiar - ca să nu mai menţionăm faptul că ducea o viaţă 
excelentă - iar noi, ceilalţi, cei care continuam să ne aflăm 
în acest gen de afacere, nu mâncam caviar, înconjurați de 
vin, femei şi cântece. Hei, viaţa e nedreaptă, dar nici nu ar 
trebui să răsplătească trădarea sau să acorde un salariu de 
mizerie pentru loialitate dovedită. 

Pe de altă parte, fiecare dintre noi îşi face alegerile în 
viaţă şi ajunge să trăiască - sau să moară - cu consecinţele 
acelor alegeri. 

În orice caz, Boris încerca să-şi reabiliteze reputaţia, 
atâta câtă mai era, iar eu ar fi trebuit să trec mai departe, 
dar i-am zis: 

— Presupun că tipii de la CIA te-au pus pe deplin la 
curent cu ceea ce a făcut Khalil acum trei ani. 

— Nu pe deplin. Nu era nevoie să aflu. 

— Dar ai spus că ştiai că a ucis piloţi americani. 

— Da... mi-au spus asta. 

— Boris, rahatul e cam vechi, i-am sugerat. 

— Pentru tine, poate. Nu şi pentru mine. 

Corect. Nu doream să ajung la vreun adevăr cu 
întrebările astea, voiam doar să-l pun în postură defensivă, 
ceea ce reuşisem, aşa că am continuat: In regulă. Să 
trecem mai departe. Tu mănânci, eu vorbesc. Mi-am dat 
mâncarea deoparte şi am zis: Khalil a intrat în ţară acum 
poate o săptămână. A ucis ultimul pilot din raidul libian - 
un om drăguţ, pe nume Chip - după care a mai ucis câţiva 

oameni şi nu s-a deranjat să-şi ascundă identitatea. Aşa că, 
da, ştim că e aici. De fapt, e chiar aici, în oraş. 

Boris nu privi pe după umăr sau ceva de genul ăsta, dar 
se opri din mestecat. Tipul ăsta e un dur, dar a) a instruit 
asasinul în discuţie, aşa că ştia cât de bun este şi b) Boris 
se cam înmuiase fără îndoială - mintal şi fizic - în ultimii 
trei ani. Între timp, Asad Khalil devenise, cu siguranţă, mai 
dur şi mai priceput în meseria lui. 

— Mi-a trecut prin minte că Asad Khalil are câteva 
conturi de reglat cu tine, am continuat. Dacă mă înşel, 
spune-mi, mă ridic imediat şi plec. 

Boris îmi turnă din nou apă minerală. 

Ca atare, am continuat: 

— Ca să fiu sincer, nu mă aşteptam să te găsesc în viaţă. 

Dădu din cap, apoi, evident, îmi replică: 

— Eu sunt surprins că tu eşti în viaţă. 

— Ai noroc că sunt în viaţă. Ascultă, ştiu că suntem 
amândoi pe lista țintelor de eliminat, aşa că trebuie să 
vorbim. 

Boris dădu din cap, după care zise: 

— Şi poate că şi prietena ta, Kate, e în pericol. 

— Poate. Dar pentru a-ţi da mai multe informaţii decât 
ceea ce trebuie să ştii, ea se găseşte acum într-un loc mai 
sigur decât al tău. Am făcut asta - am minţit eu - ca să 
reducem numărul de ţinte potenţiale. l-am dat şi vestea 
bună: Aşa că eu cred că am rămas doar noi doi. 

Absorbi bine informaţia şi glumi: 

— Poţi dormi pe canapeaua aia la noapte. 

— Şi tu ar trebui să rămâi aici, i-am zis. 

— Poate. 

— Nevasta ta va înţelege. 

— Te asigur că nu. Se gândi câteva clipe, apoi zise: De 
fapt, va pleca la Moscova mâine. 

— Nu-i o idee rea. 

Boris îşi turnă un pahar de coniac şi turnă unul şi pentru 
mine, apoi zise: 

— Presupun că ai un plan mai bun decât să te ascunzi. 

— De fapt, chiar am. Planul meu prevede folosirea ta ca 
momeală pentru a pune laba pe Khalil. 

— Nu cred că îmi place planul ăsta, replică. 

— Mie îmi convine. 

Zâmbi forţat, dar nu-mi răspunse. 

De fapt, să fiu momeală era treaba mea, o afacere care 
nu mă deranja deloc. Ba chiar îmi doream să fiu singura 
persoană în poziţia de a-l ucide pe Asad Khalil. Însă Boris 
Korsakov era şi el o ţintă, iar eu aveam obligaţia să-i spun 
asta. De asemenea, trebuia să las propriul orgoliu şi 
propria mânie la o parte în favoarea misiunii. N-aş fi fost 
din cale afară de bucuros dacă Boris ar fi fost cel care l-ar 
fi lichidat pe Khalil, dar până la urmă rezultatul ar fi fost 
că nemernicul ar fi ajuns în coşciug. 

— Ştii sigur că el ar avea habar unde mă aflu? întrebă 
Boris. 

— Nu, i-am răspuns eu cu sinceritate. Dar ce-ar fi să 
presupunem că el ştie unde te afli? A avut trei ani la 
dispoziţie ca să te găsească. Plus că are prieteni în 
America. 

Boris dădu din cap, după care zâmbi şi mă informă: 

— De fapt, am fost menţionat în câteva reviste 
gastronomice sau care scriu despre comunitatea de 
imigranţi ruşi. 

— Sper că nu ţi-au folosit fotografia, Boris. 

— De câteva ori, zise el ridicând din umeri. Explică gafa 
de securitate spunând: Face parte din afacerea mea. Şi, ca 
să fiu sincer, nu mă deranjează publicitatea, plus că nu mă 
gândeam la securitatea personală. 

— Se pare că nu. Şi ăsta e numele tău real? 

— Este. CIA m-a îndemnat să-mi schimb numele, dar... e 
tot ce mi-a rămas din trecutul meu, îmi explică. 

— Mda. 

Şi tot ăsta va fi numele de pe piatra ta funerară. Ei bine, 
cred că Boris Korsakov se simţea în siguranţă în Brighton 

Beach, Brooklyn, în ciuda faptului că scosese din minţi 
serviciile secrete libiene, pe Asad Khalil şi, poate, pe vechii 
lui tovarăşi din KGB. Insă trecutul nu-l putea lăsa complet 
liniştit, aşa că iată un nou motiv pentru toate zăvoarele şi 
încuietorile alea de la uşi. 

— Ca atare, să presupunem că individul ştie că eşti 
proprietarul restaurantului Svetlana, că ai o nevastă şi un 
apartament la adresa Brighton, 12A Street. Poţi fugi, te 
poţi ascunde sau poţi, pe de altă parte, să stai aici şi să-l 
aştepţi, iar eu voi aduce oameni să-l aştepte alături de tine. 

— Ei bine, o să mă gândesc la asta, îmi răspunse. Între 
timp, tu şi organizaţia ta ar trebui să găsiţi o altă 
modalitate de a pune mâna pe el - sau de a-l lichida. 

— Cred că eu îl cunosc mai bine decât federalii. 

Se gândi câteva clipe, apoi zise: 

— Va fi greu de găsit. Dar el te va găsi pe tine. 

— Boris, ştiu asta. Nu mă ascund. Probabil că pe tine te- 
a găsit deja, i-am amintit. Întrebarea e: Cum îl găsesc eu 
pe el? 

Boris se lăsă pe spătarul scaunului şi-şi aprinse o nouă 
ţigară. Privi ţintă în gol şi vorbi, aproape ca pentru sine: 

— Cu toate greşelile ei, Uniunea Sovietică nu i-a 
subestimat niciodată pe americani. Ba chiar am avut 
tendinţa de a vă supraestima. Khalil, pe de altă parte, 
provine dintr-o cultură care subestimează Occidentul şi, în 
special, pe americani. Şi poate că asta e slăbiciunea lui. Se 
gândi câteva momente, apoi continuă: Lui nu-i pasă de 
bani, femei, confort... nu are vicii şi crede că tipii care le 
au sunt slabi şi corupți. Tăcu câteva secunde, apoi reluă: I 
se spune Leul datorită curajului, tăriei, vitezei şi 
capacităţii sale de a sesiza pericolul. Dar, din acest ultim 
punct de vedere, ratează adesea semnele de pericol din 
pricina convingerii sale că e puternic - fizic, mintal şi 
moral - şi că duşmanii lui sunt slabi, idioţi şi corupți. Se 
uită la mine şi zise: L-am avertizat odată în privinţa asta, 
dar nu m-am deranjat să-l mai avertizez din nou. 

Boris îşi dăduse drumul, amintindu-şi de elevul lui, aşa 
că nu l-am întrerupt. 

— Khalil avea un mentor, un bătrân pe nume Malik, care 
era un soi de mistic, continuă. Ca şi mine, Malik a încercat 
să-l înveţe pe Khalil ce înseamnă prudenta, însă tot Malik l- 
a convins pe Khalil că e binecuvântat - că dispune de 
puteri speciale, un al şaselea simţ al pericolului şi un altul 
care-i dă de ştire când prada e în apropiere. Nişte prostii, 
evident, dar Khalil a crezut şi, ca atare, comite tâmpenii, 
dar pare să scape nevătămat cu toate astea, fapt care nu 
face decât să-i întărească comportamentul nesăbuit. Boris 
speculă: Poate că i se termină norocul. 

Nu că s-ar vedea asta, gândii eu, însă cu voce tare am 
replicat: 

— Poate. 

In realitate, cei câțiva ucigaşi cu care mă confruntasem 
şi care credeau că Dumnezeu veghează asupra lor 
constituiseră o problemă; cu siguranţă că nu erau 
binecuvântaţi de Dumnezeu, dar ei credeau că sunt, iar 
asta îi făcea imprevizibili şi mai periculoşi decât obişnuiţii 
ţăcăniţi cu tendinţe ucigaşe. 

Boris trase din ţigară şi zise: 

— Era un excelent învățăcel. Foarte rapid, foarte 
inteligent. De asemenea, era foarte motivat, dar motivaţia 
lui era bazată pe ură. Se uită la mine şi zise: După cum ştii, 
americanii i-au ucis întreaga familie. 

N-am răspuns. 

— Ura întunecă judecata, continuă Boris, cât se poate de 
corect. 

Am tăcut din nou, dar m-am gândit la acest cuplu ciudat 
- Boris Korsakov şi Asad Khalil - profesor şi elev proveniţi 
din capete opuse ale universului. Eram sigur că Boris 
făcuse o treabă bună instruindu-şi tânărul protejat ca să 
ucidă şi să fugă, dar la finalul cursurilor Asad Khalil fusese 
acelaşi alienat mintal care fusese şi la începutul lor. 

— Este ceea ce se numeşte un singuratic, continuă 
Boris. Nu are nevoie de prieteni, femei şi nici măcar de 
colegi, deşi se foloseşte de oameni şi apoi se 
descotoroseşte de ei. Ca atare, cum găseşti un astfel de 
om? Ei bine, aşa cum am mai zis, nu tu îl găseşti pe el, ciel 
te găseşte pe tine. Dar când o face, probabilitatea ca el să 
comită o eroare e mai mare decât în majoritatea cazurilor 
care implică asasini profesionişti. O eroare de judecată şi, 
astfel, o eroare tactică. Iar prin asta, domnule Corey, vreau 
să spun că el va refuza ocazia de a-ţi zbura fără probleme 
capul de pe umeri de la două sute de metri şi te va ataca 
într-o manieră extrem de personală - aşa cum atacă un leu, 
cu colții şi cu ghearele. Simte nevoia să-ţi guste sângele. 
Şi, asemenea unei pisici care se joacă cu şoarecele, adesea 
se joacă cu victima lui şi o batjocoreşte înainte de a o 
ucide. Chestia asta e importantă pentru el. Ca atare, dacă 
supravieţuieşti atacului iniţial, e posibil să ai o şansă de a 
riposta. Cam asta e tot ce-ţi pot spune şi care să te ajute, 
concluzionă Boris. 

Ei bine, în afară de povestea cu Malik misticul, restul 
era deja o poveste pe care o cunoşteam. De fapt, eu şi Kate 
trăisem recent o experienţă personală legată de modul de 
operare al lui Khalil. Însă era bine că primisem 
confirmarea gândurilor şi observaţiilor proprii. 

— Aşadar, ar trebui să ne aplecăm şi să ne pupăm în cur 
de rămas-bun? i-am zis lui Boris. 

Boris zâmbi. Fiind o bună gazdă, mă complimentă 
spunând: 

— Am senzaţia că te poţi descurca, dacă va fi nevoie. 
Adăugă, evident: La fel ca mine. 

Poate că n-ar fi trebuit să-mi anulez antrenamentele la 
sala de gimnastică. Am revenit la sugestia anterioară şi am 
Zis: 

— O altă cale de a prinde sau de a omori un leu este să 
laşi momeală într-o capcană. 

Boris părea că se gândise între timp la sugestia mea, 
deoarece răspunse: 

— Da. Dacă vrei leul viu, pui o capră vie într-o cuşcă, iar 
când leul intră în cuşcă, uşa se închide. Leul e prins în 
capcană, dar capra e mâncată. Sau, dacă vrei să omori 
leul, atunci legi capra de un copac, iar în vreme ce leul o 
sfâşie cu ghearele, vânătorul îl împuşcă. În ambele cazuri, 
capra moare. Dar caprele se pot înlocui. 

— Bun argument. Însă noi ştim că tu nu eşti o capră şi îţi 
vom garanta siguranţa, l-am asigurat. 

Boris nu era convins de asta. Ca să fiu sincer, nici eu nu 
eram. 

— Încearcă tu primul. 

— Bine. O să-ţi dau de ştire cum m-am descurcat. 

— Da, dacă o să poţi. E o idee interesantă şi poate că 
asta e singura cale de a-l prinde sau ucide. Dar fii atent, 
John, că e posibil ca, în vreme ce tu pregăteşti capcana 
pentru el, o s-o amenajeze şi el pentru tine. 

— Inţeles. 

Ca să continue pe tema leului, Boris zise: 

— Şi n-ai fi primul vânător care ia urma leului, doar ca 
să descopere că leul i-a dat ocol şi a ajuns acum în spatele 
lui. 

— Hei, bună analogie. O să ţin minte asta. 

— Te rog. 

Următoarea mea întrebare nu era importantă pentru 
subiectul în discuţie, ci pentru mine personal. 

— Tu l-ai învăţat pe Khalil cum să ucidă cu un spărgător 
de gheaţă? 

Boris păru la început surprins, apoi un pic deranjat de 
întrebare. Nu era o întrebare abstractă. Ezită, apoi 
răspunse: 

— Cred că da. De ce întrebi? 

— Tu de ce crezi? 

Nu-mi răspunse la replică, dar mă informă: 


358 


— Idiotul ăla nu a văzut niciodată un spărgător de 
gheaţă, iar când i l-am arătat, era ca un copil care 
primeşte o jucărie nouă. 

Pun pariu pe asta. 

— Deci victima a murit? 

— O, da. Dar cred că a durat o vreme. 

— Câte lovituri? întrebă el. 

— Una singură. 

Boris păru iritat, poate chiar frustrat din pricina fostului 
său elev, şi zise: 

— l-am spus că e nevoie de două sau trei. 

— Copiii nu ascultă. 

— Nu e un copil. E... un idiot. 

— Hei, ce e povestea asta cu rusnacii şi spărgătoarele de 
gheaţă? l-am întrebat. Nu voi l-aţi lichidat pe Troțki cu aşa 
ceva? 

Boris păru interesat de subiect şi replică: 

— Ei bine, aşa cum îţi poţi imagina, sunt o mulţime de 
astfel de unelte în Rusia, aşa că au devenit armele cele mai 
comode, mai ales iarna. 

— Corect. Ar fi trebuit să mă gândesc la asta. 

Boris se uită la mine câteva clipe, întrebându-se, sunt 
sigur, dacă nu mă distram cu el. Îmi făcu jocul şi luă un 
cuţit ascuţit de pe masă, spunând: 

— Dacă nu ştii ce să faci cu chestia asta, nu vei reuşi să 
dai o lovitură fatală. O vei înfige în os, în vreun muşchi sau 
vei da lovituri inofensive, iar cealaltă persoană va avea 
ocazia să fugă sau să riposteze. Nici măcar o rană 
abdominală profundă nu e fatală, dacă nu este atinsă 
artera. Cuţitul e bun, în cea mai mare măsură, pentru gât - 
îşi puse cuțitul în dreptul gâtului - ca să taie jugularele 
aici, îmi explică. Sau carotida. Rana e fatală, dar este greu 
de dobândit dacă stai cu faţa la oponent. Trebuie să vii în 
spatele lui ca să tai ca lumea. Corect. Lăsă cuțitul jos şi 
concluzionă: Însă spărgătorul de gheaţă penetrează lejer 
ţeasta din orice unghi şi, de asemenea, va străpunge 

sternul până în inimă, chiar dacă victima este îmbrăcată cu 
haine groase de iarnă. În orice caz, va da o lovitură fatală, 
chiar dacă moartea nu survine instantaneu. 

Boris păru să-şi dea seama că se lăsase purtat de 
subiect, aşa că se forţă să zâmbească şi spuse: 

— Poate că nu e o conversaţie bună pentru cină. 

— Eu am deschis subiectul. Tu doar te-ai lăsat antrenat. 

— Încearcă puţin coniac. A 

Am luat o gură mică, pentru a mă arăta politicos. In 
ciuda consumului de alcool, Boris părea extrem de treaz - 
poate că la asta contribuia gândul deloc plăcut că era în 
bătaia puştii. În orice caz, îmi zise: 

— Trebuie să te ocupi ca lumea de el de data asta. Dacă 
nu o faci, nu vei mai avea niciodată vreo zi de linişte. 

— Nici tu. 

— Cum a scăpat data trecută? mă întrebă ignorând 
remarca mea. 

Boris cunoştea bine jocul, aşa că întrebarea nu era pur 
şi simplu una profesională sau de interes academic. 

— Cu siguranţă că nu-ţi pot spune mai multe decât ţi-au 
spus prietenii tăi de la CIA cu trei ani în urmă, i-am 
răspuns. Dacă nu ştii, atunci înseamnă că ei nu vor să ştii. 

Şi cum CIA era următorul meu subiect de interes, l-am 
întrebat: 

— Ce ţi-au spus băieţii de acolo cu privire la interesul lor 
legat de Asad Khalil? 

Boris tăcu o vreme, apoi răspunse: 

— Foarte puţine. Dar am avut impresia - pe baza 
propriei instruiri şi experienţe - că interesul CIA legat de 
Khalil nu era acelaşi cu interesul pe care-l avea FBI pentru 
el. 

— Adică? 

— Adică, evident, CIA dorea să-l folosească pe Khalil 
pentru propriile interese. 

— Care erau? 

— Dacă nu ştii, înseamnă că ei nu vor să ştii, spuse Boris 
ridicând din umeri. 

Venise vremea să scormonesc un pic rahatul, aşa că i-am 
zis lui Boris: 

— CIA ştie cu siguranţă că Asad Khalil a revenit în 
America. Aşadar, te-a sunat cineva de la Langley ca să-ţi 
spună: „Hei, Boris, vechiul tău amic s-a întors şi vrea, 
probabil, capul tău în desaga lui. Dar noi o să te 
protejăm”? 

Boris se gândise la asta în clipa în care îl anunţasem că 
Asad Khalil se întorsese şi se gândea în continuare. 
Rămase tăcut o vreme, apoi îmi zise: 

— Relaţia mea cu ei e complicată. De fapt, ea nu mai 
există de la ultima şedinţă. M-au predat FBl-ului şi de 
aceea nu am mai auzit de ei şi tot de aceea te afli tu aici. 

De fapt, nu de aceea mă aflam eu acolo - lucram pe cont 
propriu. Cât despre ideea că FBl-ul devenise cel care avea 
grijă de Boris, adesea exista o lipsă crasă de comunicare 
între FBI şi CIA în cadrul programului postsovietic de 
relocare. Uneori era doar o scăpare, alteori era vorba de 
simpla indiferenţă din partea FBI. Boris nu avea nicio 
valoare pentru Birou sau pentru altcineva, aşa că acum se 
găsea fără protecţie. Dar dacă cineva de la CIA sau FBI îşi 
dădea seama că Boris devenise momeala Leului, cei de 
acolo s-ar arunca asupra lui. Ca întotdeauna, problema cu 
sistemul consta în comunicarea defectuoasă, în zidurile 
ridicate între agenţii şi în neplăcute amintiri instituţionale. 
Ca atare, aşa a ajuns John Corey la masa cu sfeclă murată 
a lui Boris Korsakov. Sau... era posibil ca FBI-ul şi CIA să fi 
intrat deja pe fir, şi jumătate din clienţii de la Svetlana să 
fie agenţi federali, însă nimeni să nu-l anunţe pe Boris, aşa 
cum procedasem eu, că Leul ar fi putut să ia urma lui. Ei 
bine, aveam să aflu în curând dacă vizita mea de aici 
fusese surprinsă pe film de colegii mei. 

— Presupun că nu veţi folosi împotriva mea faptul că nu 
am niciun chef să devin, cum spui tu, momeală, îmi zise 
Boris. 

— Bineînţeles că nu. Noi protejăm toţi cetăţenii - hei, 
eşti cetăţean? 

— Nu. 

— O, hmmm, atunci... pfuu... 

— Dar deţin un paşaport american. 

— Şi eu. Poate că tu şi cu mine ar trebui să plecăm la 
Moscova împreună cu nevasta ta, i-am sugerat. 

— Mai degrabă stau în New York împreună cu Asad 
Khalil decât la Moscova cu nevasta mea, îmi replică. 

Am lăsat remarca să treacă şi l-am asigurat pe Boris: 

— Dacă nu vrei să devii chiar o momeală, putem să 
punem pe picioare un sistem de protecţie. 

Boris se gândi din nou şi zise: 

— Ştii, mă simt foarte bine aici şi nu am planuri să 
plec... până ce Khalil nu e ucis, prins sau nu îşi ia zborul... 
aşa că nu sunt deloc sigur că am nevoie de protecţia ta. 
Adăugă: De fapt, plătesc sume frumuşele pentru propria 
protecţie. 

Înţelegeam subtextul şi m-am gândit că Boris şi-a dat 
seama că nu vrea ca NYPD-ul sau FBl-ul să se învârtă pe 
lângă Svetlana dintr-o multitudine de motive, unele 
legitime, altele poate mai puţin. 

Mi-a trecut prin minte şi ideea că Boris ajungea treptat 
la aceeaşi concluzie la care ajunsesem eu: dorea să-l ucidă 
pe Asad Khalil fără amestecul poliţiei sau al FBl-ului. Iar 
motivele lui depăşeau frustele mele motive de răzbunare şi 
liniştire psihică permanentă. Bănuiam că Boris îl vrea mort 
pe Asad Khalil pentru că Asad Khalil ştia prea multe 
despre Boris. Şi ceea ce ştia Khalil era posibil să nu se 
pupe cu declaraţiile făcute de Boris cu trei ani în urmă la 
CIA, cum că n-avea habar că Asad Khalil venea în Statele 
Unite ca să omoare piloţi americani. De aceea Boris nu 
dorea ca Asad Khalil să fie prins şi interogat de FBI şi CIA. 

Boris nu era primul dezertor - fără cetăţenie - care să fie 
expediat înapoi în vechea lui ţară. Poate că mă înşelam în 
privinţa asta, dar cu siguranţă era un motiv puternic ca 
Boris să vrea să-l ucidă primul pe Khalil. 

Un alt motiv posibil era recompensa, de care el poate 
aflase. I-am zis: 

— S-a pus o recompensă de un milion de dolari pe 
prinderea lui Khalil - mort sau viu. Ştiai asta? 

— Puteam să presupun. Nu sunt prea mulţi bani pentru 
un astfel de om... dar eu nu mă gândesc să-l prind... spun 
doar că mă voi proteja singur. 

— Fii serios, Boris. Ştiu la ce te gândeşti. Şi dacă poate 
cineva să-l prindă, sau să-l omoare pe Khalil, acela eşti tu. 

Nu-mi răspunse. 

— Dar să nu devii prea încrezător, l-am sfătuit. Khalil nu 
şi-a petrecut trei ani conducând un club de noapte şi bând 
votcă. 

Chestia asta îl irită, aşa cum ştiam că se va întâmpla. Se 
aplecă înspre mine şi zise: 

— Nu mă tem de acest om. L-am învăţat tot ce ştie şi ar 
fi bine dacă aş reuşi să-i mai predau o ultimă lecţie. 

— Aşa te vreau. L-ai învăţat pe nemernicul ăsta mic tot 
ce ştie acum, dar tot poţi să-i tragi una ca să-l doară rău, i- 
am amintit. 

Boris nu răspunse. 

— Ei bine, o să transmit declaraţia ta că nu vrei 
protecţie. E dreptul tău să refuzi protecţia poliţiei şi, cu 
siguranţă, nu trebuie să te oferi voluntar ca momeală, l-am 
informat, pe un ton oficial. Dar nu poţi împiedica 
supravegherea locului unde te afli sau a mişcărilor pe care 
le faci. Oricum, ar fi mai uşor şi mai bine pentru toată 
lumea dacă ai coopera şi te-ai coordona cu noi. 

— Am nişte... foşti colegi în care am încredere şi care 
mă pot ajuta să mă protejez, mă informă. 

— Vrei să spui nişte foşti kaghebişti care ştiu cum să 
doboare un derbedeu precum Khalil şi ştiu ce să-i facă într- 
o cameră dosnică atunci când pun laba pe el? 

Boris aprinse o altă ţigară şi zise: 

— Fără comentarii. 

— Dacă aşa doreşti. 

Ei bine, Boris devenea tot mai puţin comunicativ. Sosise 
vremea să plec. Următorul lucru pe care îl aveam de făcut 
era să îi înştiinţez despre această întâlnire pe Walsh şi pe 
Paresi. Puteam scăpa cu ceea ce întreprinsesem până în 
această clipă - poliţiştii şi agenţii adesea îşi încearcă 
norocul fără să le spună şefilor tot ceea ce fac. Dar dacă nu 
întocmeam repede un raport complet despre o asemenea 
întâlnire, atunci intram în mare belea. 

Pe de altă parte... nici măcar nu ar fi trebuit să fu aici. 
Vreau să spun că Walsh fusese destul de explicit nu doar 
referitor la limitele atribuţiunilor şi mişcărilor mele, ci şi la 
obligativitatea de a purta dispozitivul de urmărire. Un alt 
motiv de a nu raporta nimic era acela că eu şi Boris 
păream să fim de aceeaşi parte a baricadei în privinţa asta: 
Khalil nu trebuia prins, trebuia ucis. 

M-am ridicat şi am zis: 

— Am putea vorbi mai multe mâine. 

Însă Boris nu păru să mă audă. Era adâncit în gânduri. 

Aşa cum am zis, Boris nu e idiot, iar odinioară se 
îndeletnicea cu jocuri mai periculoase, mai necinstite şi 
mai complicate decât jocul de acum. Imi dădeam seama că 
mintea lui de kaghebist era trează şi funcţiona. Fără 
îndoială că era interesat şi chiar excitat de perspectiva de 
a reveni la vechile lui îndeletniciri. Se uită la mine şi zise: 

— Ştie cineva că eşti aici? 

— Ei bine, ştie Veronika. Viktor. Tu. Nu asta era 
întrebarea pe care doream să o aud. Şi aveam o replică 
bună şi dură la ea. 

— Cum adică? am zis. 

— Cred că ştii la ce mă refer. De ce eşti singur? mă 
întrebă. 

— Lucrez singur. Ca James Bond. 

Boris clătină din cap şi îmi spuse: 

— Ar fi trebuit să ai un agent FBI cu tine. Nu vreau să 
par lipsit de respect, domnule Corey, dar eşti un detectiv 
din New York, aşa cum mi s-a spus cu trei ani în urmă. 
Unde e tovarăşul tău de la FBI? 

— E la bar. 

— Nu. Cred că te ocupi de chestiunea asta pe cont 
propriu şi înţeleg şi de ce. 

— Crezi ce vrei. Mâine revin cu întreaga echipă. 

Se gândi la asta, apoi se uită la mine şi zise: 

— Lasă-mă o săptămână. Lasă-ţi şi ţie o săptămână. 
Cred că unul dintre noi va rezolva problema de o manieră 
care e cea mai bună pentru noi. 

I-am replicat, evident: 

— Problema asta nu se referă doar la noi doi. Se referă 
la lege, justiţie şi securitatea naţională. 

— Nu. Se referă la noi, zise Boris clătinând din nou din 
cap. 

Nu aveam chef să insist pe tema asta, aşa că am 
schimbat subiectul şi am zis: 

— Ai cartea mea de vizită. Am nevoie de numărul tău de 
telefon, i-am mai zis. 

Scoase o carte de vizită şi un pix din buzunarul hainei, 
scrise ceva pe spatele ei şi mi-o dădu, spunând: 

— Te rog să mă ţii la curent. 

Am scos poza lui Khalil din buzunar, i-am dat-o lui Boris 
şi i-am zis: 

— Ca să-ţi împrospătez memoria. 

Luă fotografia, dar nu se uită la ea, replicând: 

— Memoria mea nu are nevoie de împrospătare. 

— Ei bine, am sugerat eu, copiaz-o şi dă-o oamenilor tăi. 

— Da, mulţumesc. Se pricepe foarte bine să-şi schimbe 
înfăţişarea, îmi spuse. 

— Corect. lar asta e veche de trei ani, deşi am unele 
informaţii că ar arăta la fel. Iar ochii nu se schimbă 
niciodată. 

— Da... ochii ăştia, zise Boris aruncând o privire pozei. 

M-am dus spre uşă şi i-am spus: 

— Găsesc singur ieşirea. 

— Mă tem că nu. Se ridică în picioare, apăsă butonul 
intercomului şi rosti ceva în ruseşte, după care mi se 
adresă: Dă-mi voie să-ţi pun o întrebare care ar putea fi 
importantă pentru noi amândoi. 

Îmi plac întrebările importante pentru mine, aşa că am 
replicat: 

— Dă-i drumul. 

— Ai idee dacă Asad Khalil acţionează singur sau dacă 
lucrează pentru spionajul libian sau poate pentru vreo altă 
grupare? 

— De ce întrebi? 

— Păi, evident că asta face diferenţa din punctul de 
vedere al... capacităţilor lui. Capacitatea lui de a descoperi 
ce trebuie să ştie despre noi. Şi poate că şi ce-i trebuie 
pentru misiunea lui, în aceeaşi măsură. 

— Corect. Ei bine, nu pot răspunde direct la întrebare, 
dar voi spune că se pare că primeşte ajutor. 

— Atunci poţi fi sigur că va întreprinde ceva aici diferit 
de ceea ce a făcut până acum, mă informă Boris dând uşor 
din cap. 

— M-ai pierdut aici, Boris. 

— O să detoneze o bombă, zise Boris privindu-mă. Sau, 
poate, va lansa un atac chimic. Antrax. Sau un dispozitiv 
chimic. Poate gaz toxic. 

— Aşa crezi? 

— Da. Trebuie să-şi plătească datoria faţă de cei care l- 
au ajutat în misiunea lui personală de răzbunare. Nu te-ai 
gândit la asta? 

— Mi-a trecut prin minte, am recunoscut. 

— Dar nu cred că se va întâmpla înainte ca el să-şi 
termine treburile cu tine şi cu mine. 

— Corect. Nu-mi stă în obicei să discut astfel de lucruri 
cu oameni precum Boris, dar el avea un trecut alături de 
Khalil şi chestia asta fusese odinioară treaba lui, aşa că am 
zis: Gândeşte-te la asta şi dă-mi de ştire la ce concluzie ai 
ajuns. 

— O voi face. 

Muzica lui Ceaikovski umplu încăperea. Boris se duse la 
uşă, privi prin vizor, apoi descuie uşa şi o deschise. 

Viktor se dădu la o parte pentru mine. În vreme ce mă 
îndreptam spre uşă, i-am zis lui Boris: 

— Dacă te uiţi printr-un vizor, poţi avea parte de o rană 
urâtă la ochi şi la creier dacă de partea cealaltă a uşii se 
uită la tine o ţeavă de armă. Sau un spărgător de gheaţă. 

Boris păru iritat de faptul că îi criticam măsurile de 
securitate, şi zise: 

— Mulţumesc, detective. 

— Unde e monitorul tău de securitate? l-am întrebat. 

— Unul e în biroul meu şi mai e un televizor în şifonierul 
ăla, care are un canal legat la camera de securitate. 

— Ar trebui să-l foloseşti. 

— Din nou, mulţumesc. 

— Şi eu îţi mulţumesc pentru timpul pe care mi l-ai 
acordat şi pentru ospitalitate. Am pornit spre uşă, apoi am 
efectuat una dintre răsucirile mele bruşte şi i-am spus: A, 
şi pentru informarea ta - pilotul omorât de Khalil. Chip. 
Khalil i-a retezat capul. 

— Nu l-am învăţat niciodată aşa ceva, răspunse Boris 
păstrându-şi calmul. 

— Poate că are un profesor nou, i-am sugerat. 

Am ieşit din apartamentul lui Boris, iar după ce uşa se 
închise în urma mea, am auzit zgomotul încuietorii. 

Bietul Boris - deţinut aici, în locul de unde îşi conducea 
afacerea, fără nevastă şi fără nimic altceva de făcut decât 
să mănânce, să bea, să privească prin oglinda lui dublă, să 

se uite la câteva emisiuni ruseşti la televizor, să asculte 
muzică şi, poate, să se bucure de compania unei doamne 
sau a mai multora. Însă şi aşa ceva te plictiseşte după 
câteva zile. În fine... poate după câteva săptămâni. 

Viktor îmi indică liftul, dar eu i-am spus: 

— Hai să o luăm pe scară. 

— Vă rog? 

— Haide, Viktor. Predai engleza la Colegiul Brooklyn. 

M-am dus spre uşa metalică din capul scării şi Viktor o 
deschise cu o cheie. 

În esenţă, aceea era ieşirea de incendiu, iar pompierilor 
nu le place să dea peste un zăvor acolo, dar probabil că 
Boris le spusese ceva de genul „Ascultaţi, băieţi, mulţi 
oameni vor să mă ucidă, aşa că trebuie să mă încui în 
casă”. Sau poate că scotea uşile la sosirea inspectorilor. 

L-am lăsat pe Viktor să treacă în faţă şi l-am urmat. Uşa 
de la baza scării era de asemenea încuiată, iar Viktor îşi 
folosi cheia ca s-o deschidă. 

Am intrat în cămăruţa unde se afla camera de securitate, 
după care Viktor descuie uşa către hol, iar eu l-am urmat 
prin draperia roşie în restaurant. 

Bun, mi-am zis eu, măsurile de securitate erau bune, dar 
prea multe lucruri depindeau de implicarea oamenilor şi 
de două chei - una pentru lift şi una pentru toate uşile 
metalice. De asemenea, uşa de la apartamentul lui Boris 
trebuia zăvorâtă manual. Boris avea nevoie de un 
dispozitiv cu cod pentru toate uşile aflate între lumea 
exterioară şi el, dar şi de un acces mai simplu la 
monitoarele lui de securitate. 

Poate că existau măsuri de securitate neobservate de 
mine, cum ar fi fost un buton de panică sau poate o 
încăpere seif, dar până la urmă esenţială în problema 
securităţii era vigilenţa şi o armă de calibru mare. 

Viktor mă escortă prin restaurant, care se golise pe 
jumătate între timp. l-am spus: 

— Cineva vrea să-ţi omoare şeful. Ţine-ţi ochii în patru. 

Nu-mi răspunse, dar dădu din cap. 

— Ai armă? 

Din nou niciun răspuns, dar se bătu peste partea stângă 
a hainei. 

— Mai lucrează la pronunție, i-am sugerat. 

În fine, am evitat barul şi pe Veronika şi am ieşit pe uşa 
din spate. Ceasul arăta aproape miezul nopţii, iar trotuarul 
şi plaja erau aproape pustii. 

Dacă fusesem urmărit de o echipă de supraveghere, 
probabil că acum era momentul să fiu abordat de cineva. 
lar dacă fusesem urmărit de oamenii lui Khalil, acum era 
locul şi momentul perfect ca Asad Khalil şi John Corey să 
se întâlnească. 

Am stat locului un minut, dar nimeni nu părea interesat 
de mine. 

M-am dus până la intrarea din faţă a clubului, unde 
aşteptau câteva taxiuri. 

Pe drumul înapoi către Manhattan, în vreme ce 
traversam podul Brooklyn, mi-a trecut din nou prin minte 
gândul - confirmat de Boris - că Asad Khalil plănuia cu 
adevărat ceva măreț pentru final, ceva care să-i 
mulţumească pe sponsorii lui şi care să-i împrospăteze 
referinţele pentru următoarea lui misiune - şi tot ce se 
găsea între el şi acel final grandios al misiunii curente erau 
Boris Korsakov şi John Corey. 

Aşa că, da, Boris avea dreptate: chestia asta avea 
legătură cu noi - cu el, cu mine şi cu Asad Khalil. Şi mai 
avea legătură cu trecutul care ne urmărea şi ne prindea 
din urmă. 

CAPITOLUL 39 


Taxiul luat din Brighton Beach mă lăsă în parcarea 
subterană a clădirii mele, şi, în acelaşi timp, mă sărăci cu 
treizeci de biştari, o sumă mică pentru o asigurare de 
viaţă. 

Am luat liftul de marfă până sus în apartament. Nimeni 
din echipa de supraveghere nu părea să fi remarcat 
absenţa mea. Nu aveam chef să le produc necazuri 
oamenilor, aşa că trebuia să mă asigur că nu voi fi 
niciodată prins plecând de acasă fără ei. 

In fine, acum era ora şapte dimineaţa, miercuri, la doar 
şaptezeci şi două de ore de când eu şi Kate ne treziserăm 
în camera de la motelul High Top din Sullivan County, 
emoţionaţi că urma să sărim dintr-un avion. Cât de puţine 
ştiam atunci, aşa cum se spune de obicei, despre 
intensitatea emoţiilor pe care aveam să le trăim. 

Nu plănuiserăm nimic special pentru acea zi, ceea ce-mi 
amintea că problema în statul de pomană este că nu ştii 
când ai terminat cu asta. 

Am folosit ocazia pentru a-mi executa duzina de exerciţii 
zilnice, motivat nu de vanitate, ci de preocuparea pentru 
sănătate, ceea ce, în acest caz, însemna că trebuia să fiu în 
formă bună dacă eu şi Asad Khalil aveam să încingem o 
luptă pe cinste. Boris avea dreptate - atacurile lui Khalil 
erau personale şi de aproape, iar dacă supravieţuiai 

surprizei asaltului iniţial, aveai o şansă să ripostezi. De 
aceea, Kate încă trăia. 

În vreme ce mă pregăteam să plec să o văd pe Kate la 
Bellevue, îmi sună telefonul. Era Paresi. Am răspuns: 

— Corey. 

— Ce ai făcut noaptea trecută? se interesă căpitanul 
Paresi. 

Ah, mda. Vremea confesiunii. 

— Am vizitat-o pe Kate la spital, i-am răspuns. 

— Asta ştiu. Ce ai făcut după aceea? 

Vremea confesiunii. 

— Am fost dus acasă. 

Urmă o tăcere la telefon, apoi Paresi zise: 

— Tipul din holul blocului tău însărcinat cu 
supravegherea, Ramos, a raportat că a sunat la telefonul 
din apartament şi la telefonul tău mobil, plus că l-a pus pe 
portar să apeleze interfonul, dar n-ai răspuns. 

Momentul adevăratei confesiuni. 

— La zece seara m-am izolat complet de restul lumii, am 
replicat. 

Sau nu cumva la ora aia beam o votcă cu Veronika? 

— Ce voia Ramos? am întrebat. 

— Nimic, îmi răspunse Paresi. Doar o verificare de 
rutină şi un raport de situaţie. 

Esenţial în chestia asta era faptul că Paresi nu dispunea 
de nicio dovadă că eu ieşisem afară, aşa că am devenit un 
pic mai COCoş şi am zis: 

— Căpitane, sunt poliţist, nu vreun informator al Mafiei 
care are nevoie de supraveghere douăzeci şi patru de ore, 
şapte... 

— Viaţa ta e în pericol, detective Corey. Ai fost de 
acord... adăugă Paresi. 

— N-am fost de acord să dorm împreună cu tipul de la 
supraveghere. 

Se lăsă tăcerea, după care Paresi îmi zise: 

— În regulă. Până la urmă, ştim unde vei fi la noapte. 

N-am replicat şi n-am întrebat nimic. 

— Dar, mai întâi, un pic de treabă gospodărească, 
continuă Paresi. Ceremoniile funerare ale lui Gabe şi ale 
familiei lui s-au ţinut ieri. A fost o ceremonie religioasă 
privată, dar vom ţine o slujbă de comemorare pentru el şi 
familia lui cândva, săptămâna viitoare, dacă va fi posibil. 
Depinde de ce se mai întâmplă. 

Corect. Depinde de propriile înmormântări. 

— Bine, am zis. 

— Cum se simte Kate? întrebă Paresi. 

— Suficient de bine cât să iasă din spital, dar Walsh o 
ţine acolo şi niciunul dintre noi nu e fericit de asta. 

— Îi e mai bine acolo, iar ţie ţi-e mai bine fără ea acasă, 
îmi replică. 

— Trebuie să faci ceva: pune imediat să fie eliberat un 
certificat de deces, înregistrat în Sullivan County şi cere-le 
celor de la Centrul medical Catskill să-şi modifice arhivele 
în mod corespunzător. 

— Bine... dacă tu crezi că ar fi în stare cineva să verifice 
aşa ceva. 


— Hai să presupunem că individul vrea până la obsesie 
ca moartea victimelor sale să fie confirmată. 

— În regulă. Se face. Ai primit sau ţi-ai amintit ceva 
despre care ar trebui să ştiu? mă întrebă. 

Principial, asta era ultima mea şansă de a mărturisi 
despre Boris. Cântărisem argumentele pro şi contra legate 
de raportarea vizitei pe care i-o făcusem lui Boris 
Korsakov. În orice caz, Boris îşi dăduse seama pe bună 
dreptate că lucram pe cont propriu şi îmi ceruse o 
săptămână fără intervenţia poliţiei sau a FBl-ului - o 
săptămână ca să vadă dacă Asad Khalil încerca să-l 
lichideze pe propriul teren, la clubul de noapte. Evident, 
scopul lui Boris era acela de a-l reduce la tăcere pe Khalil, 
pentru totdeauna, deşi mie nu-mi păsa cu adevărat ce 
dorea Boris - nu el conducea această operaţiune. Insă 

interesele lui puteau să coincidă cu ale mele. Era un 
moment dificil. 

— John? 

— Mă gândesc. 

Pe de altă parte, poate că Boris se cuminţise şi se 
deşteptase, aşa că era posibil să mă sune şi să-mi spună că 
se răzgândise şi că mă ruga frumos să trimit poliţia ca să-l 
protejeze. Sau, din câte îl cunoşteam pe Boris, era posibil 
ca vicleanul kaghebist din el să-şi spună cuvântul şi 
individul să fie deja în drum spre Moscova alături de 
nevastă - sau spre Riviera franceză, fără ea. Nici nu l-aş fi 
putut învinovăţi dacă proceda astfel. 

— Alo? John? 

Nu-mi vine nimic în minte, am răspuns. Am schimbat 
subiectul şi l-am întrebat: Cei de la Operaţiuni Speciale au 
descoperit ceva neobişnuit la casele conspirative ale tipilor 
răi? 

— Nu. 

— Încearcă să găsească şi alte case de felul ăsta despre 
care nu ştim nimic? 

— Verificăm la agenţiile de închirieri contractele despre 
care se crede că sunt dubioase - dar e o procedură care 
necesită timp şi, oricum, e cu bătaie foarte lungă. 

— Corect. Mi-a trecut prin minte că, dacă aş fi un amic 
de-al lui Khalil din New York, aş fi închiriat un loc pe 
strada mea - un birou sau un apartament - şi aş fi montat o 
cameră video miniaturală în fereastră, ca să supraveghez 
uşa mea de la intrare prin intermediul unui monitor din 
acel birou sau apartament, i-am zis. 

Paresi tăcu o vreme, apoi zise: 

— E o idee bună... dar strada ta e plină de clădiri înalte - 
mii de apartamente şi birouri... 

— Corect. Locuiesc aici. Le văd şi eu. Ar trebui să pui 
nişte oameni la lucru în privinţa asta, căpitane, i-am spus. 

— Mda. Ar trebui să stai departe de balcon, mă sfătui. 

— Tocmai ce aveam de gând să te invit să bem ceva pe 
balconul meu. 

Uneori Paresi aprecia umorul meu negru, dar nu şi de 
astă dată. 

— Trebuie să-ţi spun că suntem destul de puţini oameni, 
dar o să văd dacă fac rost de ceva agenţi de la secţia 
teritorială FBI, îmi zise. 

Amintindu-mi de supravegherea lipsită de rezultat a 
diplomatului iranian, i-am sugerat: 

— la oameni de la misiunile ONU. Cazul ăsta are 
prioritate maximă, am subliniat. 

— Ştiu. Dar tu habar n-ai câte ponturi, ameninţări şi 
piste am primit în ultimele luni şi pe care trebuie să le 
lămurim. 

M-am gândit şi am zis: 

— E posibil ca astea să fie diversiuni planificate. 

— Poate, replică după o tăcere de câteva clipe. Nu am 
crezut niciodată că vom fi depăşiţi... ştii? 

— Lumea s-a schimbat, i-am amintit. 

— Mda. Dar facem recrutări masive. Glumi şi zise: De- 
asta şi tu încă mai ai slujbă. 

Amuzant. 

— Ceva informaţii despre celularele lui Kate şi Gabe? l- 
am întrebat. 

— După cum ştii, le-am scos din serviciu pe amândouă, 
dar cei de la interceptare stau la pândă ca să vadă dacă le 
porneşte cineva ca să folosească lista de contacte din ele. 

— În regulă. Supravegherea comunităţilor de musulmani 
a dat vreun rezultat până acum? 

— Nu. 

— Presupun că ai anulat toate concediile şi toată lumea 
face zile şi ore suplimentare. 

— Se înţelege de la sine. De fapt, John, dă-mi voie să te 
asigur că, în ciuda lipsei de personal, ATTF, FBI şi NYPD 
controlează povestea asta. Şi mai dă-mi voie să-ţi 

reamintesc că tu nu faci parte din anchetă. Tu eşti în 
concediu. 

— Atunci de ce îmi pui întrebări? 

— Noi suntem cei care pun întrebări - tu nu ai nevoie să 
ne întrebi ceva. Mă informă. Sau să ne dai sfaturi. 

Ei bine, ezitasem dacă să-i spun sau nu despre Boris, dar 
acum nu mai ezitam. Hei, nu fac parte din echipa de 
anchetă. 

— John? 

— Înţeleg. 

— Vrem să te concentrezi pe amintirea trecutului şi 
orice din trecut ne poate ajuta de data asta, zise pe un ton 
mai blând. 

— Mă aşteaptă maşina şi şoferul. Altceva? 

— Da, motivul pentru care am sunat. Diseară ieşi la 
plimbare. 

Era o veste excitantă, aşa că am zis: 

— Bine. Care e planul? 

— Pe la ora zece seara, vei părăsi apartamentul şi o vei 
lua pe jos de-a lungul 72nd Street, după care vei intra în 
Central Park... 

— Aş putea fi jefuit. 

Ignoră remarca mea şi continuă: 

— Folosim parcul deoarece îl ştim cu toţii şi ne-am 
antrenat acolo pentru misiuni de supraveghere şi 
contrasupraveghere. 

— Corect. 

Odată mă rătăcisem acolo. 

— Te vei întâlni cu un supervizor de la Grupul de 
Operaţiuni Speciale în holul clădirii tale la ora zece, iar el 
îţi va da itinerarul şi diversele destinaţii din parc, continuă 
Paresi. Apoi vei stabili legătura cu echipele de 
supraveghere din afara clădirii tale şi pe urmă porneşti. 

— Sună a plan. Nu vreau paradă de forţe în spatele meu 
sau o echipă de defrişare în faţa mea, i-am amintit. 

— Înţeles. Eşti acoperit, dar nu supraprotejat. 

— O să-ţi comunic părerea mea când o să văd 
dispozitivul. i 

— Bine. Suntem dispuşi să învăţăm. Incercare şi 
greşeală. 

— Fără greşeli, te rog. Ai înștiințat secția Central Park? 
l-am întrebat. 

— Da. Cei de acolo ştiu ce se petrece şi o să păstrăm 
legătura cu ei. 

— Bine. 

Secţia de poliție de acolo dispunea de o forţă redutabilă 
care patrula noaptea, în parc, inclusiv poliţişti călare, 
poliţişti sub acoperire şi maşini cu însemne oficiale sau 
fără însemne. De fapt, prezenţa era chiar prea numeroasă. 

— Ţine-i la distantă de itinerarul meu, i-am zis lui Paresi. 

— Înţeles. Merse mai departe cu desfăşurarea misiunii şi 
spuse: în diversele tale destinaţii din parc se vor găsi 
oameni de sprijin - echipe SWAT - ascunşi, cu dispozitive 
de vedere nocturnă şi puşti de lunetist. 

— Nu uita să le spui cu ce sunt îmbrăcat. 

Fără ca măcar să chicotească, Paresi continuă: 

— Locurile unde te vei opri şi vei sta o vreme sunt 
situate lângă apă: Kerbs Boathouse, apoi un loc aranjat 
dinainte la Belvedere Lake, după care poate mergi în sus, 
la The Reservoir. Echipele de supraveghere şi cele SWAT 
vor să folosească locurile de pe malul apei deoarece astfel 
se limitează căile posibile de acces pentru Khalil şi, de 
asemenea, se micşorează zona pe care trebuie s-o acopere 
echipa SWAT şi echipele de supraveghere. Cu alte cuvinte, 
eşti acoperit dintr-o parte de apă. Ştii să înoţi? glumi el. 

— Nu. Dar pot să merg pe apă. Ce ar trebui să fac în 
aceste locuri la acea oră, în afară de a arăta ca o momeală 
vie pusă în capcană? am întrebat. 

— Bună întrebare. lar eu nu am un răspuns pe măsură, 
dar mă gândesc că tocmai ţi-ai pierdut nevasta... aşa că 
simţi nevoia de o lungă plimbare. Ştii? Cu capul plecat, te 
mai aşezi pe o bancă, îţi duci mâinile la faţă... sau poate 

duci cu tine o sticlă de băutură - cu apă înăuntru, evident - 
şi te comporti ca şi cum ai fi puţin ameţit. Ştii cum să faci 
asta. 

— Poate că ar trebui să par că sunt gata să mă arunc în 
lac. E 

— Mda... poţi face şi asta... cred. In fine, ce nu vei face 
va fi să alergi. Vei merge încet şi vei urma itinerarul 
planificat, ascultând instrucţiunile primite prin casca din 
ureche. Vei trece prin toate astea cu şeful de la Operaţiuni 
Speciale în holul clădirii tale, adăugă el. 

— Inţeles. 

— Şi ţine minte, John, că, aşa cum ai zis chiar tu, este 
posibil ca nu Khalil în persoană să fie cel care îţi 
supraveghează clădirea şi aşteaptă să te vadă ieşind. Ca 
atare, dacă nemernicii sunt pe stradă, sau în maşini, sau, 
aşa cum ai sugerat tu, într-o clădire cu vedere la strada ta, 
ar putea dura ceva ca să ia legătura cu Khalil cât timp te 
urmăresc. Mă asigură din nou: Echipa de 
contrasupraveghere îi va depista pe cei care te urmăresc, 
aşa că vom şti dacă am intrat în joc. Bine? Şi ţine minte că 
partea critică a întregii operaţiuni este, dacă va merge, 
momentul în care ei te văd că ieşi din clădire. Corect? Aşa 
că plimbă-te fără să ieşi în evidenţă. 

— Evident. 

— Întrebări? 

— Nu. 

Urmă partea de discurs oficial. 

— Chestia asta este mai presus de noi, John, şi apreciem 
dorinţa ta de a te interpune în calea răului. E posibil să te 
simţi singur la noapte, dar să fii convins că nu eşti. Tom şi 
cu mine, precum şi toată lumea de la Forţa de Intervenţie 
şi de la Grupul de Operaţiuni Speciale, ne vom gândi la 
tine şi ne vom ruga pentru siguranţa şi succesul tău. 

— Mulţumesc. Unde te vei gândi la mine şi te vei ruga 
pentru mine? am întrebat. 

— Sunt acasă. Stau în Central Park West şi pot ajunge în 
parc în câteva minute, îmi aminti. 

— Bine. Atunci vom putea face amândoi poze cu Leul 
doborât. 

— Vrem să-l prindem în viaţă, dacă se poate. 

— Bineînţeles. Tom unde o să fie? l-am întrebat. 

— Tot acasă, aşteptând veşti. 

— Unde e soţia ta, căpitane? 

— Plecată din oraş. 

— Bine. 

Aş fi întrebat unde era prietena lui Tom, dar ea nu se 
găsea în niciun pericol. De ce nu? Ei bine, e o baracudă, 
iar Khalil nu i-ar face niciun rău, pur şi simplu din 
curtoazie profesională. Oare să-i transmit acest gând lui 
Paresi? Poate că nu. 

În fine, se părea că acoperisem toate subiectele, aşa că 
am zis: 

— Plec la spital. 

— Transmite-i salutările mele lui Kate. O să discutăm 
mai târziu, înainte de a ieşi. 

Am închis şi, ignorând sfatul lui Paresi, am ieşit pe 
balcon şi am privit spre clădirile din cealaltă parte a 
străzii. Într-adevăr, erau mii de ferestre de unde eu şi 
balconul meu puteam fi foarte bine văzuţi, ca şi intrarea în 
clădire, plus că existau sute de acoperişuri, multe dintre 
ele mai înalte decât balconul meu. O cale foarte lejeră de 
a-l ucide pe John Corey o reprezenta plasarea unui lunetist 
pe un acoperiş sau în oricare dintre apartamentele sau 
birourile alea - şi nici măcar nu ar fi trebuit să fie un 
lunetist foarte bun. Dar, dacă asta ar trebui să se întâmple, 
s-ar fi întâmplat deja. 

De aici puteam vedea Central Park la capătul 72nd 
Street. Peste 320 de hectare de spaţii deschise, păduri, 
iazuri şi lacuri, pavilioane şi multe spaţii întunecoase 
noaptea. Era un loc bun pentru un astfel de joc, dar poate 
prea evident. 

Ca şi animalul de la care îşi primise porecla, Asad Khalil 
putea adulmeca pericolul, însă un leu înfometat îşi asumă 
riscuri ca să se hrănească, iar Leul nostru ajunsese 
probabil deja foarte flămând. 

CAPITOLUL 40 


De serviciu era Alfred. I-am urat bună dimineaţa şi i-am 
mărturisit: 

— Nu găsesc cheia de la liftul de marfă. 

— Oh... 

— O să mai caut, dar între timp... l-am pus cinci hârtii de 
douăzeci pe tejghea... Dacă va fi nevoie să faci una nouă... 

— Da, domnule. Am una de rezervă, dar dacă n-o găsiţi, 
o să chem un lăcătuş. 

— Sunt sigur că o s-o găsesc, dar ţine banii ăştia pentru 
deranj. 

— Mulţumesc, domnule. 

— Să nu mai vorbim despre asta. 

Şi chiar asta era şi intenţia mea. Să uităm incidentul. 

Am constatat că în hol se găsea o persoană nouă pentru 
supraveghere, de astă dată o femeie, care şedea într-un 
fotoliu şi citea The Times, cu o pungă de Bloomies lângă 
ea. 

N-o cunoşteam. M-am dus într-acolo şi m-am prezentat, 
iar ea spuse că o cheamă „Kiera Liantonio, de la 
Operaţiuni Speciale”. 

Era o femeie atrăgătoare, bine îmbrăcată, de douăzeci şi 
ceva de ani, poate ceva mai mult, dar oricum nu mai sunt 
în stare să-mi dau seama. În orice caz, era prea tânără ca 
să fie detectiv NYPD, aşa că am întrebat-o: 

— FBI? 

— Se vede? 

— Mă tem că da. 

De unde scot ăştia astfel de copii? Păi, probabil, chiar de 
pe băncile Facultăţii de Drept şi din Quantico. La fel ca 
Lisa Sims. Presupun că o astfel de misiune constituia un 
bun antrenament într-o situaţie reală pentru un agent FBI 
începător. De ce să distribuie un profesionist care să-mi 
păzească viaţa? 

— Probabil că voi lipsi două sau trei ore, i-am spus 
agentului special Liantonio. Poţi lua o pauză dacă vrei. 

Femeia dădu din cap. 

Spre ştiinţa dumneavoastră, nu este niciodată o idee 
bună să întrebi un poliţist sau un agent femeie dacă poartă 
vestă - e ca şi cum le-ai întreba dacă sunt gravide şi ar 
putea interpreta greşit totul. Dar eu sunt şmecher, aşa că 
am întrebat-o: 

— De ce nu porţi vestă? 

— Ba port, replică ea. 

— Ah... bine. 

Înţelegeţi acum? 

În orice caz, puştoaica părea sigură pe ea, aşa cum par 
cei mai mulţi agenţi atunci când ies de la Quantico - aşa 
cum eram şi eu când am ieşit din Academie, în fond, eşti în 
formă fizică excelentă, ai fost ascultător la lecţii şi deţii o 
armă pe care ştii să o foloseşti, precum şi o insignă sau o 
legitimatie care emană autoritate. Singurul lucru pe care 
nu-l deţii sunt cunoştinţele. 

— Soţia mea lucrează pentru Birou, i-am zis domnişoarei 
Lisantonio. 

— Ştiu. 

— Ştii cumva unde e ea şi de ce e acolo? 

— Am auzit ceva. 

— Bine. Nu are nevoie şi nici nu vrea o colegă de 
cameră. Rămâi vigilentă. Individul ăsta este extrem de rău. 

Nu-mi răspunse, dar dădu din cap. 

Am părăsit clădirea şi m-am postat sub copertina de 
ploaie alături de însoţitorul meu pistolar - din nou Ed 
Regan - în vreme ce SUV-ul poliţiei de autostradă trăgea 
mai aproape de noi. 

Am urcat în maşină şi am pornit. Şoferul era nou şi se 
numea Ahmed cumva. Sunt poate cincizeci de poliţişti 
originari din Orientul Mijlociu în întreaga poliţie de 
treizeci şi cinci de mii de oameni şi eu m-am ales cu unul 
dintre ei. 

Am schimbat câteva vorbe în vreme ce ne croiam drum 
către Bellevue. Ahmed era un tip de treabă. Scotea din el 
glume reuşite, cum ar fi „Vă răpesc”. Mă rog, dacă eşti un 
poliţist musulman înrolat în NYPD, după 11 septembrie, 
Chiar ai nevoie de simţul umorului. 

Ed Regan îşi dovedi interesul faţă de cultura lui Ahmed 
întrebându-l: 

— Care e definiţia unui arab moderat? 

— Cineva care rămâne fără muniţie, îi replică Ahmed. 

Ştiam şi eu câteva glume bune, dar nu aveam chef să fiu 
perceput ca un nesimţit cultural. Mă rog, în fine, una 
singură. 

— Cum orbeşti un arab? am întrebat. 

— Îi pui un parbriz în faţă, răspunse Ahmed. 

În fine, Ahmed conducea mult mai bine decât un şofer 
pakistanez obişnuit, cu excepţia faptului că, din când în 
când, efectua nişte manevre bizare, dar eu ştiam că 
încearcă să-şi dea seama astfel dacă eram urmăriţi de 
cineva. 

De asemenea, mai ştiam şi că eram urmăriţi de o maşină 
de supraveghere ascunsă pe undeva, aşa cum se întâmpla 
la fiecare drum al meu la Bellevue. Ideea era ca, dacă 
veneau după noi şi observau că efectuez vizite regulate la 
spitalul Bellevue, tipii răi puteau trage concluzia că a) 
primeam consiliere psihologică de care aveam mare nevoie 
sau b) vizitam un pacient. lar noi nu doream ca ei să 
creadă ultima variantă. 

În fine, cu tot respectul cuvenit priceperii şoferistice de 
care dădeau dovadă unii inşi străini de origine, cei mai 
mulţi dintre aceşti domni nu erau în stare să urmărească 
pe cineva nici dacă erau legaţi de paraşocul din spate al 
maşinii urmărite. 

Am ajuns la Bellevue fără însoțitori şi fără probleme, iar 
eu am coborât şi am zis: 

— Vă chem eu. 


Kate arăta mai bine, dar îmi spuse că e pe punctul să 
înnebunească şi voia să plece neapărat. 

I-aş fi putut reaminti că a sta în spital era mai bine decât 
să fii mort, dar doream să mă arăt sensibil faţă de starea ei 
psihică, aşa că am zis: 

— Gândeşte-te la asta ca la o misiune grea pe care o poţi 
îndeplini. 

— Scoate-mă naibii de aici. 

— Ar trebui să discuti cu gardianul tău. 

Oricum, Kate primise cu împrumut un laptop de la Fed: 

— Îmi scriu raportul despre incident, îmi zise. 

— Bun aşa. Scrie-l şi pe al meu. Am trecut prin 
incidentul ăsta împreună, i-am amintit. 

Kate trecu la alt subiect şi mă informă: 

— Maică-mea şi taică-meu vor să-i vizităm imediat ce voi 
fi în stare să călătoresc. 

— Nu prea am chef să merg în Montana. 

— Minnesota, John. Unde ne-am căsătorit. 

— Desigur. Mă rog. 

Schimbă iarăşi subiectul şi mă întrebă: 

— Ce ai făcut azi-noapte? 

— Azi-noapte...? Ce am făcut? M-am uitat la albumul 
nostru de nuntă. 

Kate trecu la următoarea întrebare şi zise: 

— Ce vei face noaptea asta? 

— Arunc avioane de hârtie de pe balcon. 

— Te-a rugat Tom să... ieşi şi să vezi dacă te urmăreşte 
Khalil? 

Bună întrebare. Aveam nevoie de un răspuns nuanţat. 

— Ei bine, am discutat asta cu Paresi, am zis. Dar numai 
ca ultimă soluţie - dacă nu-l găsim pe Khalil prin metodele 
şi procedurile standard. 

Kate tăcu o vreme, apoi spuse: 

— Nu eşti obligat să faci asta. Nu face parte din fişa de 
post a nimănui. 

— Avem un interes personal în prinderea lui Asad Khalil, 
i-am amintit în caz că uitase. 

Tăcu din nou, apoi zise: 

— De ce nu aştepţi până ce ies de aici? Atunci pot lua şi 
eu parte la operaţiune. 

Era adultă şi cunoştea meseria, aşa că am zis, fără 
menajamente: 

— Tu de ce crezi că eşti încă aici? Eşti aici ca să fii ferită 
în vreme ce eu şi Khalil ne jucăm de-a v-aţi ascunselea. 

Kate redeveni tăcută, apoi mă întrebă: 

— Ai un plan bun? 

Ei bine, mi-am zis eu, planul părea bun, aveam încredere 
în echipele de supraveghere şi mai ştiam că eu, personal, 
voi executa planul ireproşabil, ca întotdeauna. Insă, aşa 
cum îmi spusese pe vremuri un tip din armată: „Chiar şi 
cele mai bune planuri de bătălie rareori rezistă la primul 
contact cu inamicul.” 

— John? 

— Este o operaţiune obişnuită şi sigură de supraveghere 
şi contrasupraveghere, la care participă şi o echipă SWAT, 
în cazul că arestarea nu va fi posibilă. 

De fapt, chiar eu aveam să mă asigur de imposibilitatea 
unei arestări. — Când o s-o faci? mă întrebă Kate. 

Nu aveam deloc chef ca ea să-şi piardă somnul din 
pricina asta, aşa că am minţit: 

— i-am zis - după ce epuizăm toate celelalte căi. 

— Să mă anunţi, zise ea dând din cap. 

— O voi face. 

— Dacă nu ies de aici până duminică, o să-mi sun 
avocatul şi o să cer un habeas corpus”, mă informă. 

— Să faci rost de unul şi pentru mine. Şi de o pizza cu 
pepperoni. Nu-ţi rata cariera, am adăugat. 

În fine, venise ora prânzului şi Kate insistă să iau masa 
împreună cu ea. M-am uitat la meniu şi am zis: 

— O să iau biban în zeghe cu legume nebune. 

Kate zâmbi, ceea ce constituia un semn bun. 

— Pe parcursul mesei, care nu era deloc rea, am pus-o la 
curent cu majoritatea evenimentelor din ultimele două zile, 
iar ea mă întrebă: 

— Poliţia Statală a dat peste arma şi telefonul meu? 

Le caută încă. 

— Khalil te-ar putea ucide cu arma mea. 

— Nu, eu o să-l ucid cu arma mea. 

De fapt, aveam intenţia să folosesc cuțitul. Poate chiar 
mâinile goale. 

— Dacă te sună, vreau să-i transmiţi un mesaj din partea 
mea, zise Kate. Nu pot. Eşti moartă, i-am reamintit eu. 

— Ei bine... când îl vom prinde, vreau să mă vadă vie. 
Vreau să-l interoghez... Vreau să-l văd percheziţionat la 
piele. 

În mod cert, agentul special Mayfield era încă ofticată 
rău, iar asta dovedea o atitudine sănătoasă - deşi cu 
câteva zile în urmă voia să-l vadă pe Khalil mort. Acum 
dorinţa ei de răzbunare pierduse din intensitate şi voia să-l 
vadă umilit şi băgat la puşcărie pe viaţă. Aş fi vrut să o pot 
ajuta ca să-şi îndeplinească dorinţa, dar în mine încă 
mustea planul A: uciderea lui. În orice caz, i-am zis: 

— Ar fi interesant de văzut aşa ceva. 

Kate dădu din cap, apoi mă întrebă: 

— I-ai povestit lui Tom despre Boris? 


? Acţiune legală declanșată când arestarea este considerată ilegală sau 


insuficient fundamentată (n. tr.) 

Ştiam că nu pot să mint deoarece ea ar fi verificat cu 
Walsh, aşa că am răspuns: 

— Nu. 

— De ce? 

Bună întrebare. Pe asta nu o puteam fenta şi nici nu 
aveam chef să mărturisesc adevărul, aşa că m-am retras în 
ultimul refugiu al soţilor şi iubiţilor, şi am zis: 

— Ai încredere în mine. 

— Asta ce ar trebui să mai însemne? 

— Să ai încredere în mine. 

Se uită la mine, apoi, după câteva secunde, zise: 

— O să sfârşeşti mort sau în închisoare. 

— Niciuna, nici alta. 

— L-ai sunat pe Dick Kearns, cum faci mereu când dai 
târcoale FBl-ului? mă întrebă. 

N-am răspuns. 

Ne-am privit drept în ochi şi ea zise: 

— Povesteşte-mi despre Boris. 

Am inspirat adânc şi i-am povestit excursia până în 
Brighton Beach, apoi despre Svetlana, fără să las ceva 
deoparte - cu excepţia episodului Veronika - şi am încheiat 
spunând: 

— Boris m-a convins să-i acord o săptămână, iar eu am 
fost de acord. Şi acum vreau ca tu să faci la fel. Îţi 
transmite toate cele bune, am adăugat. 

Kate rumegă rapid informaţiile şi mă întrebă: 

— Ai înnebunit? 

— Da, dar asta nu e relevant. 

Se retrase în acelaşi proces de gândire profundă, apoi 
zise: 

— Nu am auzit ce mi-ai povestit. 

Am dat din cap. 

— Sună-l pe Tom, mă sfătui. 

M-am ridicat şi m-am aplecat ca să o sărut, iar ea îmi luă 
capul în palme şi mă sărută lung şi apăsat, după care zise: 

— Fii prudent. Te rog. Avem o viaţă îndelungată în faţa 
noastră. 

— Ştiu. Am mângâiat-o pe mână şi i-am zis: Te sun mai 
târziu. 


Ajuns înapoi în apartament, mi-am petrecut restul după- 
amiezii cu hârtii. 

Am vorbit iarăşi cu Paresi, care nu avu mai nimic să-mi 
spună, cu excepţia ideii că „Toată lumea stă ca pe ghimpi 
pentru noaptea asta”. 

— Hai să nu ne excităm prea tare. 

— Mda... dar cel puţin facem ceva şi noi - nu ne 
mulţumim doar să reacţionăm. 

— Corect. Cea mai bună apărare este un atac bun. 

Observasem că Tom Walsh nu mă suna şi bănuiam că 
vrea să se distanţeze de mine sau de operaţiune, în caz că 
lucrurile mergeau prost. Însă, dacă puneam laba pe Khalil 
în noaptea asta, Walsh aştepta în apartamentul lui, cu o 
maşină pornită jos ca să poată împărţi bucuria triumfului 
alături de mine. 

Dacă merge bine la noapte, o să-l văd pe Tom cu 
fotograful lui în parc, i-am zis lui Paresi. 

Paresi nu răspunse la înţepătură, dar îmi zise: 

— Mult noroc şi vânătoare bună. 


La ora cinci după-amiază mi-am curăţat arma şi am luat 
trei încărcătoare suplimentare cu gloanţe de 9 milimetri. 
Mi-am curăţat, de asemenea, arma de rezervă, care este 
un vechi Smith & Wesson Police Special calibru 38. 
Pistoalele automate de mare performanţă precum Glockul 
se blochează uneori, şi chiar dacă eu, personal, n-am 
trecut niciodată prin aşa ceva, era posibil să se întâmple 
un incident de felul ăsta, aşa că a doua armă trebuia să fie 
un revolver simplu, mult mai puţin predispus să scoată 
doar nişte click, click atunci când ar trebui să facă bang, 
bang. 

Am scotocit prin dulap şi am găsit nişte haine de 
plimbare, dar şi un vechi cuţit Marine K, care se afla în 
familia mea din vremurile când unchiul Ernie a fost în 
războiul din Pacific. După spusele unchiului Ernie, cuțitul 
ăla vărsase mult sânge, aşa că nu era un obiect oarecare, 
fusese botezat. 

În acelaşi timp, cuțitul trebuia ascuţit, aşa că am folosit 
o piatră de ascuţit din dulapul de la bucătărie. Şi în vreme 
ce ascuţeam acea lamă mare, am înţeles într-o oarecare 
măsură cum se simțeau vechii războinici în ajunul 
bătăliilor - sau soldaţii moderni, care îşi ascuţeau 
baionetele înainte de atac; ascuţirea oţelului avea mai 
puţin de-a face cu tăişul lamei şi mai mult cu tăişul 
sufletului şi al psihicului - era o identificare străveche cu 
fiecare bărbat care se confruntase vreodată cu bătălia şi 
cu moartea, cu luptătorul care stătea alături de camarazii 
lui, deşi era singur, afundat în propriile gânduri şi temeri, 
aşteptând semnalul de luptă cu inamicul şi cu sine însuşi. 

CAPITOLUL 41 


La ora zece seara am coborât în hol, unde un 
supraveghetor din partea Operaţiunilor Speciale, agentul 
special FBI Bob Stark, mă aştepta deja. Îl cunoşteam pe 
Bob şi ştiam că este unul dintre oamenii pricepuţi în 
meseria asta. 

Eram îmbrăcat cu pantaloni kaki, pantofi albi de 
alergare - dar fără sclipici pe ei - şi un jerseu alb. Afară 
burniţa când şi când, aşa că aveam cu mine şi un bluzon şi 
o şapcă să mă apere de ploaie. Cam ponosită 
îmbrăcăminte, motiv pentru care speram să nu dau peste 
cineva cunoscut. Cu excepţia evidentă a libianului. Mai 
important, speram ca Asad Khalil sau amicii lui să nu-şi 
dea seama că eram îmbrăcat special ca să fiu văzut în 
întuneric. 

Eu şi Stark am trecut în revistă misiunea. Am luat o 
hartă a parcului de la el în caz că mă rătăceam, aşa cum 
mi se întâmpla uneori în acel parc. Am făcut o verificare de 
rutină a microfonului şi ne-am asigurat amândoi că 
dispozitivul GPS funcţiona fără probleme. 

Imi pusesem, bineînţeles, vesta din Kevlar. Aveam 
Glockul în tocul de la şold, iar celălalt pistol în ham sub 
braţ, ca să pot riposta rapid cu foc încrucişat în caz de 
nevoie. 

Stark observă teaca pumnalului la centură, dar nu 
comentă nimic în privinţa asta. 

De asemenea, îmi luasem cătuşele cu mine, aşa cum 
cereau regulile, dar aveam serioase îndoieli că voi ajunge 
să le folosesc. 

Pentru că ideea era de a-l prinde viu pe nemernic, Bob 
îmi oferi o doză de spray paralizant, iar eu i-am zis: 

— Mersi, dar mi-am uitat poşeta sus. 

Satisfăcut că eram pregătit de plecare, Bob îmi zise: 

— Bun, o să fiu într-o dubă de comunicaţii şi voi fi SO 
One, iar tu eşti Walker... 

— Hunter. 

— Nu... bine, eşti Hunter". După cum ştii, microfonul e 
un canal deschis, aşa că atunci când vorbeşti te aude toată 
lumea din echipele de supraveghere, contrasupraveghere 
şi SWAT. Dar ca să menţinem traficul de voce la minimum, 
echipele mele mi se vor adresa prin staţie radio, iar eu îţi 
voi transmite ţie - deşi, dacă apare ceva urgent, vei auzi 
asta direct de la un om de supraveghere prin receptor. 

— Inţeles. 

— Vânătoare bună, detective, îmi spuse. 

— Dacă se face târziu şi se strică vremea, poţi să-mi dai 
de ştire dacă tipii de la FBI se duc acasă? 

— Nu e momentul potrivit ca să faci glume despre FBI, 
mă sfătui el zâmbind. 

— Ai şi tu dreptate. 

Cu asta am plecat de acolo. 

Am ieşit din bloc şi m-am postat sub luminile 
apartamentelor, după care am luat-o pe trotuar şi am 
rămas acolo câteva clipe, mimând lupta cu mine însumi 
sau indecizia. Era singurul loc unde puteam fi reperat de 
tipii răi, aşa că am stat puţin, fără a ieşi în evidenţă. 

East 72nd Street este lată şi are mai multe benzi pe care 
se circulă în ambele sensuri. De asemenea, este o stradă 
aglomerată, aşa că mi-ar fi fost greu să-mi dau seama dacă 
mă urmăreşte cineva de pe stradă sau dintr-un vehicul - 


10 Walker, plimbăreţul; hunter, vânătorul (în engl.) (n.red.) 


390 


însă echipa de supraveghere ar fi trebuit să-şi dea seama 
deja, iar Stark nu-mi spuse nimic în receptor. 

Amintindu-mi că Asad Khalil plănuise ani de zile lovitura 
şi că dispunea de ajutoare locale aici, bănuiala mea era, 
aşa cum îi spusesem lui Paresi, că prietenii lui Khalil 
închiriaseră un apartament sau un birou pe strada mea. Şi, 
aşa cum, de asemenea, îi spusesem lui Paresi, tipii ăştia 
probabil că îmi monitorizaseră în permanenţă uşa de la 
intrare cu o minicameră montată la una dintre miile de 
ferestre de peste drum. Era o metodă destul de comună de 
supraveghere de la o distanţă sigură, iar pentru punerea ei 
în aplicare nu era nevoie decât de bani, nişte ore de muncă 
şi tipi pe care să nu-i deranjeze să se uite întreaga zi şi 
întreaga noapte la un monitor pe care singura imagine era 
uşa de la intrarea clădirii mele. Dacă vrei să ucizi pe 
cineva, e bine să ştii unde se află ţinta şi încotro merge. 

Am cotit la dreapta şi am pornit către Central Park. 

Până acum, dacă fusesem văzut, Abdul îl sunase deja pe 
Amin, care îl suna chiar în această clipă pe Asad. 

Am mers încet de-a lungul trotuarului încă plin cu lume, 
în ciuda orei înaintate şi a ploii mărunte. 

Acum, că trecusem la acţiune, mi-a dat prin minte că, 
dacă Asad Khalil nu se ascundea în zonele imediat 
învecinate, va avea nevoie de ceva timp ca să ajungă în 
parc şi să ia legătura cu amicii lui care mă urmăreau. lar 
dacă aceştia nu erau nişte profesionişti, atunci era posibil 
să mă piardă din ochi înainte de venirea lui Khalil. 

Aşadar... în cazul în care chiar aveau un apartament sau 
un birou pe East 72nd Street, acesta ar fi fost nu doar 
postul lor de supraveghere, ci poate chiar locul unde 
stătea şi se ascundea Khalil. Cartierul era mare. 

Mi-am continuat mersul şi am auzit vocea lui Bob Stark 
în receptor, spunând: 

— Hunter, aici SO One - mă auzi? 

Am vorbit în microfonul miniatural ascuns sub cămaşă: 

— Hunter, clar şi tare. 

— Bun, suntem cu tine, dar cred că eşti singur. 

— În regulă. O să mă opresc însă la intrarea în parc ca 
să vedeţi dacă apare cineva interesat de mine. 

— Înţeles. Avem doi oameni acolo - un bărbat şi o femeie 
- chiar după intrare. 

Îmi descrise cum erau îmbrăcaţi. 

— Încearcă să-ţi ţii oamenii departe de mine imediat ce 
intru în parc, i-am zis lui Stark. Nu vreau să speriem 
eventualele cozi. 

— Ne pricepem destul de bine la asta. 

— Ştiu. Spun doar că mă pot proteja singur. 

— Bine. Data viitoare mergi singur. 

— Nu te oftica, am replicat. 

— Înţeles. 

Pentru informarea dumneavoastră, dacă te plimbi pe 
stradă în New York şi vorbeşti cu tine însuţi nu va observa 
nimeni - cu excepţia, poate, a altor oameni care vorbesc cu 
ei înşişi. 

În fine, am traversat Fifth Avenue şi m-am postat în 
apropiere de zidul jos din piatră care înconjoară întregul 
parc. 

Încă se mai vedeau câteva tonete în preajma intrării în 
parc. Amintindu-mi că trebuie să fac o pauză acolo, am 
folosit ocazia ca să-mi cumpăr un hot dog cu chili. De fapt, 
mi-am luat două. Hei, era posibil ca asta să fie ultima mea 
masă. 

M-am aşezat pe o bancă udă şi mi-am mâncat 
delicatesele, încercând să arăt ca un văduv neconsolat, 
ceea ce nu e uşor atunci când ai două pachete magnifice 
cu hot dog în mâinile tale. 

Mi-am terminat masa şi am intrat în parc. 

Am zărit echipa de supraveghere şezând pe o bancă şi 
arătând pentru restul lumii ca un cuplu de îndrăgostiţi - nu 
ca soţ şi soţie, deoarece se ţineau de mâini şi vorbeau. 
Bine, ce am zis acum nu e frumos. Însă cel mai important 

lucru era că porumbeii nu s-au uitat înspre mine, fapt care 
m-a determinat să-mi dau seama că sunt profesionişti. 

Mi-am continuat plimbarea. Pe măsură ce mă afundam 
în parc, depărtându-mă de Fifth Avenue, m-a şocat felul în 
care mi s-au schimbat dispoziţia şi sentimentele - aproape 
ca şi cum m-aş fi întors în timp, în vremurile când insula 
Manhattan era compusă doar din codri, păşuni şi 
aflorimente de piatră. 

Oricum, poţi vedea zgârie-norii luminaţi din jurul 
parcului, iar parcul e plin cu alei pavate, luminate de 
felinare înzorzonate. Am urmat una dintre aceste alei 
înspre nord, către primul loc de oprire, numit Kerbs 
Boathouse. 

Ploaia măruntă ţinuse la distanţă mulțimile de 
plimbăreţi şi îi alungase de pe pajişte. De fapt, în seara 
asta nu prea se vedeau oameni pe-acolo, iar acest fapt era 
de bun augur. 

Mi-am croit drum spre nord, apoi am urmat un indicator 
care mă ducea către Kerbs Boathouse, pe malul lacului. 

Am încercat să-mi zăresc echipa de supraveghere, dar în 
afara celor doi porumbei, care veneau alene la cincizeci de 
metri în spatele meu, ţinându-se de mână, n-am putut 
identifica pe nimeni altcineva. 

De asemenea, am încercat să-mi dau seama dacă mă 
urmăresc alte persoane, dar nu părea nimeni interesat în 
mod special de mine. 

De fapt, o voce rosti în urechea mea: 

— Hunter, aici e SO One - pari să fii singur. Auzi? 

— Aud, am răspuns. 

Şi cu asta, am răspuns basta. Nu mai era nimic de 
adăugat. 

Am ajuns la ponton, folosit pentru adăpostirea modelelor 
de bărci pentru împătimiţii lor şi m-am postat pe aleea de 
piatră dintre adăpost şi lac, de unde am privit peste 
întinderea de apă. 

Undeva, în cealaltă parte a lacului, se găsea o echipă 
SWAT cu puşti cu lunetă. Oamenii ăia erau în stare să 
smulgă guma de mestecat dintre dinţii unui individ fără să- 
i spargă măselele. Dar se părea că eram singur acolo. 

Lângă mal se găseau nişte bănci. M-am aşezat pe una 
dintre ele, părând descurajat, o atitudine deloc greu de 
compus atunci când fundul tău e ud, iar ploaia devine tot 
mai rece. 

Am stat aşa zece minute şi tocmai eram pe punctul de a 
pleca mai departe când Stark zise: 

— Cineva se apropie dinspre nord. 

— Inţeles. 

Mi-am scos pistolul Glock şi l-am pus în poală. 

Am auzit paşi dinspre dreapta mea şi am aruncat o 
privire către capătul îndepărtat al adăpostului de bărci. 

O siluetă masculină - înaltă - se oprise în lumina unui 
felinar. Individul se uita la mine. Înaintă cu câţiva paşi, 
apoi străbătu încet aleea către mine. 

Omul era îmbrăcat cu o haină lungă, neagră, prea 
greoaie pentru acest moment al anului, şi ducea cu el o 
geantă mare, aşa cum procedează oamenii fără adăpost. 
Pe măsură ce se apropia, am început să-i desluşesc 
trăsăturile. 

L-am observat cu atenţie în timp ce se apropia, dar nu 
era Asad Khalil - deşi era posibil să fie unul dintre amicii 
lui. 

Omul se aşeză pe bancă, alături de mine, şi mă întrebă: 

— Ce mai faci? 

— Mi-a murit soţia şi am de gând să mă arunc în lac. 

— Da? Nasoală chestie, omule. Hei, nu-i dracu’ aşa 
negru, adaugă. 

— Cu cine vorbeşti? îmi zise în ureche Stark. 

— Nu ştiu, am răspuns. Aşteaptă. L-am întrebat pe 
domnul respectiv: Cum te cheamă? 

— Skip. Da' pe tine? 

— Tom Walsh. Stai aşa. E Skip, am rostit în microfon. 

— Skip şi mai cum? 

Înainte de a-i cere lui Skip informaţii suplimentare, 
acesta întrebă: 

— Cu cin' vorbeşti? 

— Cu mine însumi. Tu nu vorbeşti cu tine însuţi? 

— La naiba, nu. Doar ţăcăniţii vorbesc cu ei. 

— Hunter, zise Stark. Cine e individul? 

— Eşti terorist arab? l-am întrebat pe Skip. 

— Mda, îmi răspunse. Sunt terorist arab. 

— Spune că e terorist arab, am rostit în microfon. 

— Ce dracu' faci acolo? Scapă de individ. 

— "Nţeles. Trebuie să pleci, i-am zis lui Skip. 

— Cin' spune asta? 

— Vocea din capul meu. 

— Ai nişte biştari? 

— li dau ceva lovele, dar poate îl verifici când pleacă, i- 
am zis lui Stark. Ia-mi banii înapoi. 

Am auzit câteva râsete din partea echipei de 
supraveghere în receptorul din ureche. 

— Cu cin' vorbeşti, omule? întrebă din nou Skip. 

— Cu extratereștrii. 

Am scos doi dolari din buzunar, dar Skip era deja în 
picioare şi plecase. Am decis să procedez la fel şi am zis: 

— SO One, Hunter în mişcare. 

— Inţeles. 

Am pornit către o altă fâşie de apă, Belvedere Lake, care 
se află la circa un kilometru depărtare, în nord-vestul 
parcului. 

M-am plimbat alene prin zona denumită Ramble, o 
porţiune de parc intens împădurită şi un loc bun de 
ambuscadă, deşi păream să fiu singura fiinţă umană de pe 
acolo. Însă, uneori, nu poţi scăpa senzaţia aia că eşti 
urmărit. Am ajuns la Belvedere Lake, unde Stark îmi zise: 

— Fă un tur al lacului. 

Ca atare, m-am plimbat alene în jurul lacului Belvedere, 
cunoscut şi sub numele de Turtle Pond!!, deşi în noaptea 
asta ar fi fost mai bine să se cheme Sitting Duck Lake!?. 

Mi-am încheiat turul fără să mă întâlnesc cu cineva 
interesant. M-am oprit lângă o clădire denumită Castelul 
Belvedere, unde m-am aşezat pe o bancă udă şi m-am uitat 
în undele iazului. 

— Hunter se odihneşte, am rostit în microfon. 

— Avem contact vizual, îmi replică Stark. Nu te-a 
urmărit nimeni. Dar stai o vreme acolo. 

Ca atare, am stat jos vreo cincisprezece sau douăzeci de 
minute, până ce Stark zise: 

— Ne gândim că, dacă ai fi avut însoțitori, am fi aflat 
până acum. Aşa că poate e mai bine să anulăm oprirea de 
la Reservoir. 

— Mă distrez prea bine, i-am răspuns. 

Am avut impresia că aud câteva mormăieli în receptorul 
din ureche, după care Stark zise: 

— Cum vrei tu. 

M-am ridicat în picioare şi am replicat: 

— Hunter o ia din loc. Pe unde vreţi să merg? am 
întrebat. 

— În jurul Marii Pajişti, către vest, îmi răspunse. 

— Înţeles. 

Am pornit într-acolo, străbătând Marea Pajişte de-a 
lungul unei alei care trecea pe lângă o zonă plină de 
copaci. Nu mai era nimeni prin preajmă, cu excepţia unui 
tip pe bicicletă, care venea spre mine. Am continuat 
mersul şi pe măsură ce mă apropiam de individ am văzut 
că şi el se uita la mine, aşa că mi-am dus mâna spre 
pistolul Smith & Wesson. 


Iazul Broaştelor Ţestoase (în engl.) 
12 Lacul Raţelor Nemişcate, (în engl.), lac în Ontario, Canada, cu 
temperaturi foarte joase (n.trad.) 

— Hunter, eu sunt tipul de pe bicicletă, zise o voce în 
receptorul din ureche. 

— Inţeles. 

Omul trecu de mine, dădu scurt din cap şi îşi continuă 
drumul. 

Am continuat şi eu să merg. În stânga mea, printre 
copaci, vedeam un bărbat care îşi plimba câinele. Câinele 
adulmeca solul în jurul lui, aşa cum procedează câinii 
atunci când vor să-şi facă nevoile, iar bărbatul care îl 
însoțea vorbea la telefonul mobil, probabil spunându-i 
nevestei sau altei persoane importante ceva de genul „De 
ce trebuie eu să plimb câinele de fiecare dată când plouă? 
E câinele tău.” Şi aşa mai departe. Am trecut şi eu prin aşa 
ceva. 

Am mers mai departe, dar am aruncat o privire înapoi 
către individul cu câinele ca să mă asigur că nici el şi nici 
patrupedul nu erau terorişti. 

Puteam vedea clădirile de apartamente din Central Park 
West. Mi l-am imaginat pe Vince Paresi şezând în 
apartamentul lui drăguţ şi cald, bând un pahar cu vin şi 
încercând să-şi amintească motivul pentru care în noaptea 
asta era nevoit să stea în stare de alertă. De fapt, Paresi 
avea o staţie în apartament cu care putea monitoriza 
întregul trafic radio, inclusiv microfonul meu, aşa că am 
Zis: 

— Căpitane, îţi văd casa de aici. Fă cu mâna. 

Se auziră câteva chicoteli în receptorul din ureche, dar 
niciun răspuns de la șef. 

În fine, ceasul arăta acum unsprezece şi jumătate, iar 
ploaia mocănească nu contenea. Devenea tot mai rece 
afară, eu eram ud şi singurul lucru care m-ar fi putut face 
fericit acum era Asad Khalil. Că veni vorba de asta, eram 
destul de convins că i-aş fi putut despica gâtul înainte ca 
echipele de supraveghere să intervină. 

Am trecut de Transverse Road în dreptul străzii 86 şi am 
văzut în dreapta luminile de la secţia de poliţie din Central 


397 


Park, care avea sediu chiar în parc. Nu era un post deloc 
rău dacă îţi plăcea munca în natură. Pe de altă parte, mai 
erau iernile. Nicio slujbă nu este perfectă. Nici măcar asta. 

În fine, am văzut în faţa mea zona numită Reservoir, o 
întindere mare de apă, lată de aproape opt sute de metri. 
În jurul ei, o pistă de alergare. 

Am văzut doi oameni alergând împreună. La naiba, cine 
să alerge în ploaie la miezul nopţii? 

— Hunter, avem câţiva oameni mai sus, la Reservoir, 
care raportează că se văd doar câţiva joggeri şi că nimeni 
nu te-a urmărit, aşa că socotesc că ar trebui să renunţăm, 
zise Stark. 

— O să alerg în jurul lacului, am replicat. 

Se auziră din nou câteva mormăieli, dar de această dată 
mai multe şi mai puternice. Hei, amicilor, eu sunt cel care 
încearcă să atragă un terorist ca să fie hăcuit. 

Am ajuns pe pista de alergare şi am început să alerg în 
sens invers acelor de ceasornic, aşa cum cerea regula de 
bună purtare. Pantofii mei şi ciorapii erau uzi. Auzeam 
plescăituri dinspre partea inferioară a corpului. 

Pista are cam doi kilometri jumătate lungime, iar după 
circa cinci minute începuse să-mi placă alergarea, ceea ce 
reprezintă primul indiciu tenebros al faptului că eşti pe 
cale să devii un zombie al joggingului. 

Evident că renunţasem la orice speranţă de a mai da 
peste Asad Khalil, dar dacă mă urmărea vreunul dintre 
ajutoarele lui cu turban, probabil că acesta îl suna acum pe 
Khalil şi îi spunea: „Omul ăsta va muri de pneumonie sau 
de infarct înainte să-l poţi ucide tu. Vino repede.” 

În fine, am făcut un tur al iazului în circa douăzeci de 
minute, ceea ce nu e chiar rău, şi eram atât de bucuros 
încât am inspirat adânc şi i-am zis lui Stark: 

— O să repet figura. 

— Opreşte-te - şi-aşa abia reuşesc să conving echipa 
SWAT să nu te elimine de la distanţă, răspunse Stark. 

— Haide. Doar încă o... 

— S-a terminat. Operaţiunea s-a încheiat. Cei de la 
supraveghere şi contrasupraveghere raportează că n-au 
văzut pe nimeni. E timpul să mergem acasă. 

— În regulă... dar mă întorc pe jos prin parc. 

l-am dat itinerarul meu, de-a lungul părţii estice a 
parcului, după care mi-am început plimbarea lungă, de 
vreo trei kilometri, înapoi către apartament. 

M-am îndreptat spre sud, de-a lungul unei alei care 
trecea prin spatele Metropolitan Museum of Art, aflat în 
stânga mea, şi pe lângă obeliscul egiptean, în dreapta. Mi- 
am ridicat privirea în sus la obeliscul maiestuos din piatră, 
vechi de circa 3 500 de ani, şi în mintea mea a apărut o 
idee extrem de profundă, care îmi spunea „Chestia asta e a 
dracului de veche”. 

În fine, am mers mai departe, dezamăgit, dar în acelaşi 
timp ciudat de uşurat. Era aşa cum spusese Paresi - 
făceam ceva, ceea ce era mai bine decât să nu facem 
nimic. Era mai bine decât să aşteptăm ca nemernicul ăla 
să treacă la următoarea mutare. 

Operaţiunea din noaptea asta se încheiase, dar eu 
continuam să fiu în stare de alertă şi speram că echipa 
mea nu plecase acasă în vreme ce eu eram încă în parc. 

— SO One, aici e Hunter, am zis. Mai sunteţi alături de 
mine? 

Tăcere. 

— So One, Hunter. Alo? 

— Cred că a plecat toată lumea, zise Stark. 

— Glumeşti, nu? 

— Glumesc. Hei, măreşte pasul. Toţi vor să o şteargă. 

În situaţii serioase nu-mi prea plac glumele, în afara 
cazului că sunt făcute de mine. 

— Hei, fă-mi o favoare - sună la Bellevue, treci prin 
centrală şi cere cuiva de pe etajul securizat să se ducă în 
camera soţiei mele şi să-i spună că mă îndrept spre casă. 

— Se face. 

Am mers mai departe, gândindu-mă că exista încă şansa 
să dau peste duşman. Însă duşmanul fie nu ştia că mă aflu 
în parc, fie mă văzuse, îi dăduse raportul lui Khalil, iar 
acesta mirosise o capcană. Însă eu eram dispus să repet 
figura, mâine-noapte şi în fiecare noapte, cât timp Walsh şi 
Paresi considerau că povestea asta putea da roade şi cât 
timp erau dispuşi să aloce resurse umane pentru această 
operaţiune. De fapt, chestia asta era tot ce aveam. 
Alternativa ar fi să aşteptăm până ce Khalil şi-ar pune în 
aplicare propriul plan împotriva noastră. 

În faţa mea se găsea sculptura Alice în Țara Minunilor. 
M-am oprit şi am privit-o. Pălărierul Nebun îmi amintea de 
Tom Walsh. 

Am mers mai departe şi am ieşit din parc la intersecţia 
dintre Fifth Avenue şi 72nd Street, după care am luat-o 
spre casă. 

La acea oră strada era tăcută, iar ploaia cădea un pic 
mai furioasă. 

— O să încercăm alt itinerariu mâine-seară, zise Stark. 

— Vă mulţumesc. Aţi făcut treabă bună, le-am zis tuturor 
celorlalţi. 

Am auzit vreo opt sau nouă voci care mi-au răspuns. 

Am intrat în holul clădirii mele, unde am văzut-o pe 
agentul special Lisa Sims, dintre toţi oamenii posibili, la 
post. 

— Cum a mers? mă întrebă Lisa. 

— A fost un bun test de rezistentă fizică. 

— Îmi pare rău pentru soţia ta, zise dând din cap. 

— Mersi. E bine. 

— În regulă. Lisa scoase un pacheţel din buzunar şi mi-l 
întinse. Era un dolar de argint luat din Taj Mahal. Ca să-ţi 
poarte noroc, îmi spuse. 

Am zâmbit. 

— Mersi. A funcţionat data trecută, am adăugat. 

Îmi răspunse la zâmbet şi zise: 

— Arăţi ca şi cum ai avea nevoie de un somn pe cinste în 
noaptea asta. 

— Mda. Dar tu trebuie să stai trează. 

— Corect... în fine, dacă ai insomnie... sunt aici. 

Cum să interpretez aşa ceva? 

I-am urat o noapte liniştită, m-am dus la lift, m-am urcat 
în el şi mi-am scos pistolul Glock. 

Am intrat în apartament cu arma în mână. Lăsasem 
toate luminile aprinse şi le-am găsit tot aşa. Am străbătut 
toate încăperile, după care m-am întors la uşă şi am 
zăvorât-o. 

Zăvorul în sine era bun, dar nu din cale afară de solid, 
deşi nu mi-am făcut niciodată griji în privinţa asta. Insă, 
dacă ar fi cărat un berbece cu el, ar fi spart uşor 
încuietoarea și zăvorul cu doar una sau două izbituri. 

Nu deveneam paranoic sau fricos - pur şi simplu mă 
gândeam la cel mai prost scenariu posibil. 

Uneori tipii răi puteau fi inteligenţi şi isteţi, însă oamenii 
inteligenţi ştiu, de asemenea, când să nu fie isteţi şi când 
să folosească forţa brută. Viteză, surpriză şi atac frontal - 
aş fi căzut peste balustrada balconului treizeci şi patru de 
etaje, fără paraşută, iar Khalil mi-ar fi făcut cu mâna în 
chip de adio şi ar fi strigat în urma mea: „Ultima dumitale 
cădere liberă, domnule Corey!” Buf! 

Gândul ăsta îmi stârnea pofta pentru una mică, însă şi 
nevoia de a rămâne lucid. Ca atare, mi-am umplut paharul 
pe jumătate. Il uram cu adevărat pe nemernicul ăsta. 

Am tras canapeaua în hol şi am proptit-o de uşă. 

Apoi m-am schimbat cu haine uscate şi m-am aşezat în 
fotoliul meu La-Z Boy. Am pornit televizorul şi am dat 
peste un vechi şi minunat film cu John Wayne - Danger 
Rides the Range” -, iar când Ducele a început schimbul de 
focuri cu tipii răi, mi-am aţintit revolverul asupra ecranului 
şi l-am ajutat pe maestru. Bang, bang. Fii atent, Duce! 
Bang. 


15 Numit şi Three Texas Steers (1939), regie George Sherman (n.red.) 

Pe la ora două dimineaţa m-am dus la culcare. Uşa de la 
dormitor avea o  încuietoare zdravănă, aşa cum 
descoperisem pe proprie piele după două neveste şi o 
prietenă. Pentru prima dată, eu eram cel care încuia uşa 
acelui dormitor. 

Eram iritat rău de tot că trebuia să trăiesc aşa; întreaga 
situaţie contrazicea antrenamentul şi instinctele mele 
naturale, cele care mă determinau să fiu mereu în 
ofensivă. Însă uneori trebuie să aştepţi pur şi simplu ca 
individul celălalt să-şi efectueze mutarea, iar după ce o 
face, jocul se sfârşeşte rapid. 

Am căzut într-un somn neliniştit, în care am visat că eu 
şi Khalil intrasem într-o arenă mare, din capete opuse ale 
amfiteatrului, iar acum ne îndreptam unul înspre celălalt. 
Era noapte, iar stadionul era pustiu. Era linişte deplină, 
doar câteva lumini erau aprinse şi peste teren dansau 
umbre întunecate. În vreme ce ne apropiam, treceam 
amândoi prin petice de lumină şi umbră, într-un târziu, am 
ajuns faţă în faţă, la câţiva paşi depărtare, într-un cerc de 
lumină. Am dat amândoi din cap, iar el a scos un cuţit de la 
centură. Am văzut că era plin de sânge - sângele lui Kate. 
lar Khalil a lins lama. Atunci mi-am scos şi eu cuțitul - K- 
bar - şi l-am ridicat ca el să îl vadă bine. Khalil a dat iarăşi 
din cap şi imediat ne-am apropiat mai mult unul de altul. 
Luminile stadionului s-au stins brusc... iar eu i-am auzit 
respiraţia în beznă. Apoi a ajuns suficient de aproape de 
mine ca să-l miros şi l-am auzit spunând: „Le-am păstrat 
pentru final.” 

M-am aruncat înspre vocea lui în întuneric şi am simţit 
sânge cald pe piept, dar nu ştiam dacă e sângele lui sau al 
meu - sau al amândurora. 

M-am trezit complet asudat şi gâfâind. Am rămas întins 
pe pat, holbându-mă în întuneric şi mi-am imaginat faţa 
lui, apoi i-am zis: 

— Te-am păstrat numai pentru mine. 

CAPITOLUL 42 


Joi dimineaţă. Vremea era mai bună decât ieri şi am 
interpretat asta ca pe un semn că astăzi aveam să-l ucid pe 
Asad Khalil. Poate că era o exagerare. 

Am discutat cu căpitanul Paresi despre operaţiunea din 
noaptea precedentă, însă nu erau prea multe de spus, în 
afară de faptul că operaţiunea decursese bine şi că toată 
lumea - în special eu - lucrase bine. Însă ţinta operaţiunii, 
Asad Khalil, nu apăruse. Şi doar astfel am putea descoperi 
cât de buni suntem în realitate. 

Paresi îmi spuse că primise ceva oameni ca să verifice 
clădirile de apartamente de pe 72nd Street, începând cu 
clădirea de vizavi de blocul meu. Mă informă că avea să 
dureze cel puţin zece zile ca sarcina să fie completată - 
evident, în afara cazului în care oamenii aveau noroc 
înainte de expirarea perioadei. 

După care Paresi îmi zise: 

— Eşti pregătit pentru o nouă noapte de plimbare? 

— Pentru orice mă scoate din casă. 

— Bun, în noaptea asta o să încercăm ceva diferit. Vreau 
să vii la Fed pe la ora şase seara. Ia un taxi şi poate că o să 
te urmărească Serviciul de taximetrie al Ţării Nisipurilor. 
Dar chiar dacă nu vei fi urmărit, vom porni de la premisa 
sau de la speranţa că adresa clădirii Fed este 
supravegheată din stradă sau dintr-o clădire învecinată. În 
regulă? 

— Vrei să spui că s-ar putea ca noi să fim sub 
supraveghere? E o chestie legală? 

— De fapt, probabil că este. Bun, după aceea, pe la nouă 
seara, o să părăseşti clădirea şi o să mergi pe jos către 
zona de construcţie de la World Trade Center - e destul de 
linişte pe acolo după lăsarea întunericului, iar tu doar o să 
te plimbi prin zonă - trist, singuratic, contemplând viaţa şi 
moartea. Apoi, la un moment dat, te vei duce către Battery 
Park. O să ne adaptăm circumstanțelor ca să vedem cât de 
bine arată lucrurile, pe măsură ce orele înaintează. 

— În regulă. Tu unde vei fi? l-am întrebat. 

— O să rămân la Fed, ca să fiu pe aproape. 

— Bine. Şi Tom? 

— La fel. 

— Vreau să aleg eu locul pentru mâine-noapte, i-am zis. 

— Nu derulăm operaţiunea asta în timpul weekendului, 
îmi răspunse. Prea mulţi oameni pe teren, îmi explică el. 

Avea sens ce spunea, dar asta nu însemna că mă făcea 
fericit. 

— Încearcă să regândeşti chestia asta, i-am zis. E tot ce 
avem, în afara cazului că îl găsim prin metodele vechi. 

— Corect. De fapt, o să folosim resursa umană 
economisită cu tine în weekendul ăsta ca să ciocănim la 
uşile din cartierul tău. 

— În regulă, dar... 

— De asemenea, John, există posibilitatea ca el să te 
găsească pe tine. 

— Corect. Dar eu trebuie să fiu disponibil pentru el. 

— Eşti disponibil şi acasă, sublinie Paresi. Poate că o să- 
şi încerce norocul weekendul ăsta. 

N-aveam chef să mă contrazic cu el şi mă gândeam deja 
să fentez echipa mea de protecţie şi să ies pe cont propriu 
ca să văd dacă Leul mă pândea. 

Să vedem ce se întâmplă diseară, zise Paresi. Speculă un 
pic: Poate că Asad Khalil a şters putina. 

— E aici. 

Am sunat-o pe Kate, care îmi zise: 

— Azi-noapte, pe la ora unu, a venit o asistentă, care a 
spus că are un mesaj pentru mine. Am crezut că ai murit. 

— Nu ţi-aş fi transmis un astfel de mesaj. 

— Nu e amuzant. 

— Îmi pare rău, dar nu pot să trec de centrală după 
miezul nopţii. 

— Tom mi-a trimis de dimineaţă un telefon mobil nou, 
aşa că mă poţi suna direct de acum. 

— Bine. 

— Unde ai fost noaptea trecută? mă întrebă Kate apoi. 

— La o plimbare prin Central Park. Sunt un văduv 
deznădăjduit, gândindu-se să se arunce în lac. 

Nu comentă, dar e posibil să-şi fi spus că nu ar fi fost o 
idee prea rea. 

— Eram acoperit, am rostit. Poate prea acoperit. Şi 
poate că Asad Khalil şi amicii lui s-au prins de jocul nostru. 

Nu răspunse un timp, apoi zise: 

— A venit aici pentru propriul joc. 

— Corect. 

— În noaptea asta ieşi? mă întrebă. 

— Mda. Pornesc din clădirea Fed, apoi pe la locul WIC, 
apoi în Battery Park, apoi... poate că ajung într-un bar 
hookah. 

— Aş da orice ca să-l văd pe John Corey bând ceai alături 
de arabi într-un bar hookah, zise Kate. 

— Cineva trebuie să o facă. 

Kate tăcu o vreme, apoi spuse: 

— E puţin neplăcut să te gândeşti că aici ar putea exista 
şi opera celule teroriste - mă refer la celule adevărate, cu 
oameni competenţi şi periculoşi. 

— Corect. 

Nu descoperiserăm astfel de activităţi pe-aici, în New 
York, dar existau mai mulţi indivizi sau mici grupuri de 
suspecți care erau atât de incompetenţi şi de-a dreptul 
tâmpiţi, încât ne mulţumeam să-i supraveghem, sperând să 

ne conducă la cineva sau la vreun grup cu adevărat 
periculos. Însă Asad Khalil, dacă dispunea de ajutoare, nu 
ar fi folosit bandele astea de netoţi pe care le 
supravegheam de ani de zile. 

De fapt, Kate zise: 

— Ar fi bine dacă toată povestea asta ar duce către o 
celulă adevărată - poate Al Qaeda - pe care s-o înşfăcăm. 
De-aia e nevoie să-l prindem viu pe Khalil, îmi aduse ea 
aminte. 

— Corect. 

Numai că degeaba-l prindeam viu, Khalil nu avea să 
vorbească - evident, în afară de cazul că CIA îl scotea din 
ţară şi îl interoga într-o manieră specială. 

Însă nu exista nicio garanţie că se va petrece aşa ceva. 
Şi chiar dacă se petrecea, noi n-aveam să aflăm niciodată 
ce a dezvăluit Khalil. De asemenea, mie unul nu-mi place 
folosirea torturii pentru obţinerea de informaţii. Ca atare, 
planul meu rămânea cel mai bun - să-i tăiem gâtul ăla 
nenorocit. 

În acelaşi timp, nu sunt mare admirator al crimelor 
comise cu sânge rece... aşa că ar fi foarte bine dacă Asad 
Khalil m-ar aduce într-o situaţie în care n-aş avea de ales - 
sau în care n-ar fi aşa de clar ce ar trebui să aleg. În fond, 
el nu se gândea să mă prindă pe mine viu. 

— John? 

— Corect. Avem nevoie de el viu. 

Că veni vorba despre respectarea literei legii, agentul 
special Kate Mayfield mă întrebă: 

— Ai vorbit cu Tom despre Boris? 

— Îi scriu un memo. 

— Sună-l. 

— Tom s-a decis să mă facă dispărut, am informat-o. 

— Are telefon. 

— Kate, o să mă ocup de asta. Subiectul e închis. 

— Crezi că Tom, George şi Vince sunt în pericol? mă 
întrebă schimbând subiectul. 

— Tom ce crede? am întrebat-o, la rândul meu. 

— Nu ignoră ipoteza asta, dar nici nu crede cu tărie că 
ar putea fi o ţintă, îmi răspunse. 

— Corect. 

Cimitirele sunt pline de astfel de oameni. 

— Spune-i lui Tom că vrei o armă, i-am zis. 

Nu-mi răspunse câteva secunde, apoi zise: 

— Ín faţa uşii mele stă un ofiţer în uniformă douăzeci şi 
patru cu şapte. 

— Chiar şi poliţiştii trebuie să se uşureze. Fă rost de o 
armă. Dacă Tom spune nu, îţi dau eu una. Nu te 
controlează de arme la ieşirea din spital. 

— În regulă. 

— Nu pot veni diseară - trebuie să ajung la Fed la ora 
şase, i-am zis. 

— Înţeleg. Kate îmi dădu noul ei număr de mobil, apoi 
zise: Sună-mă diseară cu veşti bune. 

Mă rog, dacă veştile aveau să fie proaste, nu eu voi fi cel 
care-o va suna. 


Întors în apartamentul meu, am lucrat la raportul 
privind incidentul cu Khalil, după care am început să 
schiţez un memo lung legat de acest caz, pornind de la 
începuturile lui, de acum trei ani. Memoriul cu pricina 
conţinea tot ce ştiam că e secretizat, dar şi gândurile mele 
proprii şi teoriile despre lucruri precum implicarea CIA în 
cazul iniţial. Habar n-aveam cui se adresa acel memoriu - 
dar poate că se adresa posterităţii, celor care vor lucra la 
acest caz în eventualitatea morţii mele. 

Sub titlul Khalil II, am scris despre recenta mea întâlnire 
cu Boris Korsakov, fapt care mi-a adus aminte că nu mai 
auzisem nimic de la el după ce îl lăsasem la Svetlana, 
contemplând potenţiala întâlnire cu elevul lui vedetă. 
Chestia asta putea însemna că Boris era mort, dar cred că 
aş fi auzit despre aşa ceva la ştiri sau poate prin canalele 
oficiale. E posibil, mai degrabă, ca Boris să nu aibă nimic 

nou să-mi spună. Sau, aşa cum am spus, a părăsit oraşul, 
ceea ce însemna o mişcare deşteaptă, chiar dacă nu ar fi 
fost ceva de care un fost kaghebist vanitos să fie mândru. 
Aşa cum descoperisem cu multă vreme în urmă, cea mai 
întâlnită cauză a morţii printre masculii alfa era legată de 
ego-ul lor. Ar fi trebuit să ştiu mai bine. 

Mi-am folosit telefonul mobil de la ATTF ca să-l sun pe 
Boris, sperând că el va recunoaşte numărul dat de mine şi 
va răspunde la apel. Sau că o altă voce va răspunde: „Aici 
e Khalil.” 

Răspunse chiar Boris Korsakov: 

— Bună ziua, domnule Corey. 

— La fel şi ţie. Unde eşti? l-am întrebat. 

— Unde eram când ne-am văzut ultima dată. 

Evident că se putea găsi oriunde, aşa că i-am zis: 

— Cred că am auzit nişte iodlere elveţiene în fundal. 

— Nu, ce auzi este corul Armatei Roşii cântând Kalinka, 
replică râzând. 

— Nu, zău? Spune-le să facă o pauză, i-am sugerat. 

— Aşteaptă puţin. 

Corul Armatei Roşii îşi împachetă jucăriile şi plecă, după 
care Boris îmi zise: 

— Devii nostalgic pe măsură ce îmbătrâneşti. 

— Corect. Eu am un german bătrân în clădire, căruia îi 
lipseşte enorm Al Treilea Reich. Aşadar, ce-ai mai făcut? 

— Nimic. Dar tu? 

— La fel. Şi unde e doamna Korsakov? 

— La Moscova. 

— Ce fată norocoasă! Ascultă, cred că trebuie regândită 
chestia aia cu nepunerea ta sub supraveghere. Tu ce crezi? 
— Mi-ai promis o săptămână, îmi replică, fără să ezite. 

— Boris, nu am promis aşa ceva, sau dacă am făcut-o mi- 
am venit în fire şi sper că şi tu ţi-ai venit. 

— Am ajuns amândoi la decizia corectă în privinţa asta, 
mă informă. Nu ar trebui să te răzgândeşti. 

— Ei bine, o fac. Ce crezi că vei obţine baricadânduc-te în 
biroul tău? l-am întrebat. 

— Poate nimic altceva decât că am să rămân în viaţă în 
timp ce tu îl descoperi pe Khalil. Dar vom vedea. 

— N-o să vină după tine dacă îşi dă seama că stai 
baricadat acolo. De fapt, e ca şi cum i-ai spune chiar tu că 
ştii că el e aici. 

— Îmi petrec adesea zile întregi în acest birou când 
nevasta mea nu e pe aici, mă informă. Aşa că nu e ceva 
neobişnuit. 

— Da? Şi ce faci toată ziua? 

— Vino să mă vizitezi şi o să vezi. 

Râse, cu acel gen de râset. Bărbaţii sunt nişte porci. 

Am revenit la subiect şi i-am zis: 

— Uite ce e, Boris, nu prea ai şanse să-l prinzi sau să-l 
ucizi pe Khalil. Mă gândesc că ai nevoie de ajutor. Vreau 
să-ţi supraveghem localul şi mai vreau să-mi dai voie să 
plasez acolo o capcană. Părăseşti fortăreaţa, te duci înapoi 
la apartament, baţi îndelung trotuarele, îţi vezi de afacerile 
tale obişnuite, iar eu te înconjor cu oameni care să te 
poată proteja şi care să pună mâna pe Khalil dacă încearcă 
să te omoare. Am făcut chestia asta de o mie de ori, l-am 
asigurat. Încă n-am pierdut pe nimeni. 

Nici măcar pe mine însumi. 

Păru să se gândească la cele auzite, apoi zise: 

— Voi lua în considerare posibilitatea. 

Ştiam că trage de timp, aşa că l-am întrebat: 

— De ce vrei să-l ucizi? 

— N-am spus că vreau să-l ucid, îmi răspunse. 

— Bine, deci vrei să cazi la înţelegere cu el? 

— N-am ce înţelegere să închei cu acel om. 

— Atunci care e obiectivul tău? Care e ţinta? 

— Să mă apăr până ce îl prinzi tu. Sau poate îl prind eu 
aici. 

— După care îl predai poliţiei sau FBl-ului. 

— Corect. 

— Dar dacă faci asta, o să cânte - şi nu va fi Kalinka. 

— Nu înţeleg. 

— Bine. Hai să fiu mai limpede. Povestea despre 
implicarea ta în misiunea lui Khalil de acum trei ani de aici 
şi informaţiile despre această operaţiune nu coincid 
probabil cu versiunea lui Khalil despre toate astea. 

Niciun răspuns. 

— Ştiai al naibii de bine că vine aici ca să ucidă piloţi 
americani şi asta l-ai antrenat să facă, am zis în 
continuare. Dar ai păcălit CIA, iar ei te-au crezut... 

— Nu m-au crezut niciodată. Dar au socotit că e 
convenabil să spună că mă cred. 

— În regulă... aşadar, ei cred că ai fost implicat şi ai 
avut habar de aceste crime. Însă dacă Asad Khalil e prins 
şi interogat de FBI, el te va implica şi pe tine în crimele 
alea şi cea mai bună variantă de viitor pentru tine e ca 
Departamentul de Justiţie să îţi confişte toate bunurile şi 
să îţi dea doar un bilet dus pentru plecarea de-aici. Cea 
mai rea variantă ar fi condamnarea pentru complicitate la 
crimă, am adăugat eu. 

Se gândi la asta şi replică: 

— Nu vor permite aşa ceva. 

— Cine? 

— Prietenii mei din Langley. 

— Aşa crezi? Ai mai auzit ceva de la ei? l-am întrebat. 

— Dacă aş auzi, nu ţi-aş putea spune ţie, îmi răspunse. 

— Încearcă. 

— Subiectul e închis. 

— Bine, atunci o să dispun supravegherea în jurul 
clubului şi apartamentului tău. 

Evident că nu doream să fac aşa ceva - doream să-l 
găsesc eu însumi pe Khalil. Însă nu puteam rata ocazia de 
a aranja o a doua capcană pentru individ, mai ales că 
prima capcană, cu mine pe post de momeală, nu părea să 
funcţioneze. De asemenea, aveam obligaţia legală - şi 
poate morală - ca să-i spun lui 'Tom Walsh despre Boris. 

— Pot să te întreb ceva? îmi zise Boris. 

— Desigur. 

— De ce ai venit singur aici? 

Bună întrebare. l-am răspuns: 

— Ei bine, mă îndreptam spre Coney Island şi, din senin, 
mi-a venit ideea că Boris Korsakov ar putea locui în 
Brighton Beach. 

— Chestia asta pare tare improbabilă. 

— Corect. Bine, deci clubul şi apartamentul tău vor 
ajunge sub supraveghere în următoarea oră şi ceva, iar tu 
vei fi urmărit dacă te decizi să ieşi ca să iei o gură de aer 
proaspăt. De asemenea, aş vrea să te gândeşti să 
cooperezi cu supraveghetorii tăi şi să ne laşi să plasăm 
câţiva oameni de-ai noştri în interiorul clubului. Bine? 

Nu-mi răspunse la propunere, ci spuse: 

— Ai venit singur deoarece vrei să-l ucizi. Nu să-l prinzi, 
domnule Corey, ci să-l ucizi. 

— Nu-mi amintesc să fi afirmat asta. 

— O, ba da. Îmi spuse mai departe: Ai vrea să o faci tu 
însuţi, evident, dar ai accepta ideea să o fac eu. Chestia 
cea mai importantă pentru tine - şi pentru mine - este ca 
el să fie omorât. 

— Boris, cred că ai stat prea mult în KGB. 

— Suficient de mult ca să ştiu cum pot rezolva o 
problemă. Noi doi ne înţelegem, aşa că nu trebuie să spui 
nimic, dar te rog să îţi aduci aminte ce gândeai atunci 
când ai ajuns aici... neoficial. 

— Păi, ca să fiu sincer cu tine, m-am răzgândit. 

— Nu. Încerci să te linişteşti singur cu privire la metoda 
neortodoxă de a încheia socotelile cu Asad Khalil. 

Boris avea dreptate aici, dar i-am replicat: 

— Nu te-am sunat pentru o şedinţă de psihoterapie. 

— Am văzut amândoi lumea şi înţelegem cum se fac 
lucrurile, îmi replică. În Langley mi s-a povestit un pic 
despre implicarea ta în cazul Khalil de data trecută, iar eu 
am tras concluzia, din asta şi din ce mi-ai spus tu însuţi cu 

trei ani în urmă, că ai motive personale de a dori moartea 
lui Khalil. Iar el are aceleaşi sentimente faţă de tine - la fel 
şi faţă de mine. Ca atare, ce-ar fi să nu-i mai amestecăm şi 
pe alţii în povestea asta şi să lăsăm conversaţia noastră în 
punctul în care a rămas atunci când ai ieşit din biroul 
meu? 

M-am gândit la cele auzite. În fond, ce rău era în a-l lăsa 
pe Boris să-l elimine pe Khalil? Niciunul. Însă pentru Boris 
apărea o mare problemă dacă era el cel ucis de Khalil. 
Numai că eventualitatea asta nu mă dezavantaja defel - de 
fapt, urăsc să spun asta, dar Boris ar fi primit ce merită 
chiar de la monstrul la crearea căruia contribuise. 

— Domnule Corey? 

— Bine. Am spus o săptămână. Asta înseamnă marţi. 

— În regulă. Este decizia corectă pentru amândoi. 

— Sper să nu-ţi schimbi părerea atunci când îl vei vedea 
pe Khalil în biroul tău. 

Boris nu comentă, ci doar spuse: 

— Aşa cum am menţionat, nu aş fi surprins dacă Asad 
Khalil ar intenţiona să o omoare pe prietena ta, 
domnişoara Mayfield. Aşa că ar trebui să o avertizezi. 

— Lasă-mă pe mine să-mi fac griji în privinţa asta. Te-ai 
gândit ce-ar mai fi putut plănui Khalil, în afară de 
eliminarea noastră? l-am întrebat. 

Tăcu o vreme, apoi răspunse: 

— Păi, aşa cum am zis, trebuie probabil să-i plătească 
cuiva datoria pentru călătoria lui în America. Dar îţi pot 
spune că atunci când a fost ultima dată aici nu era instruit 
să lucreze cu explozibili şi nici să manevreze materiale 
chimice sau biologice. 

— Păi astea sunt veşti bune. N-ai avut timp pentru asta? 
l-am întrebat. 

— Nu este domeniul meu de experienţă, îmi răspunse. 

— Am înţeles. Dar e posibil să fi învăţat ceva nou în 
ultimii trei ani. 

— Bineînţeles. Dar vreau să ştii că nu de la mine a 
învăţat. 

— Aha. Deci dacă începem cu toţii să ne ofilim de la gaz 
paralizant sau antrax, tu n-ai avut nimic de-a face cu asta. 

— Corect. lar dacă se aude vreo explozie babană... 

— Nu e vina ta. 

— La fel de corect. 

— Bine, dar... te gândeşti la ceva sau ai vreo teorie 
despre vreo ţintă posibilă - poate că ţi-a spus ceva 
nemernicul ăsta? Cum ar fi: „Hei, Boris, urăsc să văd 
femeile la cumpărături prin magazine” Pricepi? 

— Da, pricep. Tăcu o vreme, apoi zise: Avea ceea ce aş 
numi o opinie antimaterialistă. Aşa că e posibil să aibă ca 
ţintă vreun magazin mare, dar... ce mari stricăciuni ar 
putea comite acolo? 

— Glumeşti? Boris, suntem în New York. Le-ai văzut pe 
cucoanele alea de pe Fifth Avenue? 

— Mi-aş dori să fiu de ajutor în ghicirea unei ţinte 
posibile... dar omul ăsta urăşte atât de multe lucruri, zise 
el râzând. Nu-i plăceau femeile, deşi nu e homosexual. Era 
un... puritan. Ca şi liderul lui, Gaddafi, era în stare să plece 
în deşert săptămâni la rând ca să se roage şi să trăiască cu 
pâine şi apă. Îşi refuza orice confort şi orice proprietate, 
cu excepţia hainelor şi a armelor. 

— Nu e un tip prea amuzant. _ 

— Nu. De fapt, e un tip mai degrabă plictisitor. Însă ca 
să-şi aleagă o ţintă din ură... pur şi simplu cel mai tare ura 
America şi tot ce era legat de America, aşa că are multe 
ţinte posibile. 

— Inţeles. 

— Consideră că America e coruptă, decadentă şi slabă. 

— Şi ce are el împotriva decadenţei? 

— Mă considera şi pe mine decadent, zise Boris râzând 
din nou. Îţi poţi imagina aşa ceva? 

Ei bine, da. În schimb, am zis: 

— Poate că are nevoie să petreacă o noapte la Svetlana. 

— l-ar prinde bine, fu Boris de acord. Khalil folosea o 
expresie favorită: Americanii ştiu prea multe despre aur şi 
au uitat totul despre oţel. i 

Ei bine, era ceva adevărat în asta. Insă, în loc să o 
recunosc față de Boris, am zis: 

— Dă-mi voie să îţi pun o întrebare mai specială în 
legătură cu CIA şi Khalil, la care nu trebuie să răspunzi, 
dar dacă n-o faci, s-ar putea să fiu nevoit să rup relaţia cu 
tine. Nicio replică, aşa că l-am întrebat: CIA a fost 
implicată în vreun fel faţă de Asad Khalil? 

Din nou, niciun răspuns. 

Am aşteptat. 

În cele din urmă, Boris zise: 

— Nu vrei să ştii. 

— Şi atunci de ce aş mai fi întrebat? 

Într-un târziu, răspunse: 

— Cred că înţelegi că amicii mei din Langley nu mi-au 
oferit prea multe informaţii în timpul interogatoriilor. Fi 
erau cei care-mi puneau mie întrebări. Insă cum tu însuţi 
eşti anchetator profesionist, ştii că se pot afla multe din 
întrebările puse. 

— Şi ce ai aflat? 

— Am aflat că... CIA-ul şi KGB-ul au multe în comun. 

N-am replicat şi am aşteptat amănunte suplimentare. 

Mi l-am imaginat pe Boris aprinzându-şi o ţigară şi 
sorbind o gură de votcă. După aceea, zise: 

— Habar n-am dacă s-a încheiat vreo înţelegere între 
CIA şi Khalil - nici atunci şi nici acum. lţi pot spune doar 
atât - când e atacată o ţară, oamenii se strâng în jurul 
guvernului. Ai observat asta în 11 septembrie. Dar dacă o 
ţară nu este atacată - sau n-a mai fost atacată de... să 
zicem aproape doi ani - oamenii uită. Şi poate că ei încep 
să critice guvernul şi metodele de luptă ale guvernului 
împotriva inamicului. Mai ales în America, oamenilor nu le 
place să-şi piardă libertăţile. Corect? Ca atare, care e 

soluţia pentru guvern? Să dea puterea înapoi poporului? 
Nu. Soluţia e un nou atac. 

Iarăşi n-am răspuns, dar înţelegeam perfect cele spuse 
de el. Boris era... în fine, un rus. Un tip de la KGB. Iar tipii 
ăştia iubeau conspiraţiile. Şi îndrăgeau speculaţiile legate 
de comploturi şi chestii dintr-astea. Ca atare, când i-am 
cerut să speculeze, aflasem butonul sensibil. 

— Domnule Corey? 

Scuze, îmi luam notițe pentru un scenariu de film. 

— Te mai pot ajuta cu ceva? 

— Nu în acest moment, l-am asigurat. 

— Mersi pentru telefon. Şi pentru săptămâna acordată. 

— Să-ţi fie de bine şi nu uita să mă suni dacă, din 
întâmplare, îl ucizi ca autoapărare. 

— Mai întâi pe avocatul meu, apoi pe dumneata. 

— Eşti un american adevărat, Boris. 

— Mulţumesc. Tăcu mai multe secunde, apoi zise: Orice 
ar fi plănuit pentru dumneata, domnule Corey, nu are cum 
să fie plăcut. 

— Corect. Nici pentru tine. Şi probabil că tu eşti primul. 

Nu-mi mai răspunse. Am închis. Mi-am luat o bere şi m- 
am dus pe balcon. 

Ei bine, poate că aflasem mai multe despre persoana lui 
Khalil, dar nu eram deloc mai aproape de a o găsi. Şi nu 
eram mai aproape nici să aflu ce intenţii de atac avea în 
New York. Dar eram un pic mai sigur că avea în plan ceva 
- ceva chimic, biologic sau, Doamne-fereşte, nuclear. Ceva 
cerut lui de către susţinătorii lui. 

Cât despre teoria conspirației CIA lansate de Boris... ei 
bine, Boris nu era prima persoană din lume care să creadă 
că unii oameni ar întâmpina bucuroşi un nou atac. Dara 
întâmpina cu bucurie un atac şi a conspira la instigarea 
unuia reprezentau lucruri complet diferite. 

O altă idee care îmi trecu prin minte fu aceea că n-ar 
trebui să complotez cu Boris Korsakov, fost asasin KGB. 
Însă uneori trebuie să te faci frate cu dracul. Aşa cum spun 

arabii, duşmanul duşmanului meu este prietenul meu. În 
plus, dublasem şansele ca Asad Khalil să sfârşească mort 
înainte de a putea lansa o armă de distrugere în masă. Sau 
înainte de a mă omori pe mine. lar ăsta era obiectivul final. 
Aveam să-mi fac mai târziu griji în legătură cu explicaţiile 
pe care trebuia să i le dau lui Tom Walsh, dacă s-ar fi pus 
vreodată problema. 

Mi-am terminat berea şi m-am uitat înspre clădirile de 
vizavi. Dacă Asad Khalil era acolo, devenisem în acest 
moment o ţintă tentantă. Dar mi-am amintit visul avut, 
care se născuse în somnul meu ca sumă a tot ce ştiam 
despre acest individ, despre modul cum ucidea şi despre 
mentalitatea lui. Ca atare, urma să ne întâlnim - probabil 
într-un moment şi într-un loc ales de ej nu de mine - iar 
asta era o certitudine. 

CAPITOLUL 43 


La ora cinci şi jumătate am luat un taxi către Federal 
Plaza. 

Mi-am petrecut câteva ore la birou, citind mesajele şi 
memo-urile, şi ascultând mesajele de pe telefon. Nu am 
găsit nimic legat de Asad Khalil, fapt care întărea 
concluzia mea că acest caz era foarte bine ţinut în frâu. 
Cât despre celelalte cazuri la care eu şi Kate lucraserăm, 
se părea că fuseseră repartizate altor detectivi şi agenţi. 
Aşadar, mai aveam oare un loc de muncă aici? Cred că 
situaţia era temporară, până la rezolvarea cazului Khalil, 
de o manieră sau alta. 

Nu l-am văzut pe Tom Walsh, ceea ce îmi întărea 
bănuiala că omul se distanţa de mine şi de operaţiune - 
dar nu atât de mult încât să nu se poată repezi pe scenă 
dacă îl ucideam sau îl capturam pe teroristul libian. M-am 
întrebat însă dacă avea să apară şi în cazul în care eram eu 
lichidat şi Khalil scăpa. În acel caz probabil că nu se vor 
face fotografii. Oricum, dacă l-aş fi văzut, mai mult ca sigur 
i-aş fi spus despre Boris. Asta, dacă mi-aş fi adus aminte. 

La ora opt seara m-am întâlnit cu Paresi şi cu Stark şi 
împreună am revăzut detaliile legate de operaţiune. 

La ora nouă am plecat din Federal Plaza, îmbrăcat cam 
la fel cum fusesem îmbrăcat cu o noapte înainte, doar că 
acum aveam o şapcă cu Yankees pe cap - aşa că, dacă mă 

întâlneam cu Khalil, acesta să-mi poată striga: „Mori, 
yancheule!” 

Am parcurs pe jos scurta distanţă până la locul unde 

fusese World Trade Center şi am constatat că platforma de 
observaţie avea o poartă încuiată la intrare, iar zona 
înconjurătoare - devastată odată cu prăbuşirea turnurilor - 
era pustie la acea oră. 
Am făcut un tur complet al locului care avea laturile lungi 
de vreun kilometru şi m-am oprit de câteva ori pe drum ca 
să mă uit la groapa imensă, parţial luminată de reflectoare 
de stadion. În fundul gropii se vedeau echipamente de 
construcţii şi grămezi de materiale de construcţii. Practic, 
dispăruse orice urmă de moloz, dar, din loc în loc, 
continuau să răsară din sol resturi umane. Nenorocitții. 

Pe partea dinspre strada Liberty a gropii se găsea rampa 
lungă de pământ care cobora spre şantierul de jos. Rampa 
era blocată de două porţi înalte din gard de sârmă, 
încuiate. De cealaltă parte a porţilor puteam vedea o rulotă 
de şantier, transformat într-un confortabil post de pază 
pentru poliţia Autorităţii Portuare, cea care gestiona 
această unică intrare către locul excavaţiei. În apropiere 
de porţi era parcat un automobil al poliţiei Autorităţii, 
folosit de cei doi poliţişti care stăteau de pază în rulotă. 

Ei bine, nu mă aşteptam să dau de Asad Khalil aici, în 
apropiere de postul de pază, aşa că am intrat pe strada 
West, care face legătura între locul WTC şi clădirile World 
Financial Center, atât de rău afectate de prăbuşirea 
Turnurilor Gemene încât zona întreagă era blocată de 
garduri de securitate. Locul ăsta era ca un teatru de război 
- ceea ce, de fapt, chiar şi era. 

Pe partea opusă a excavaţiei puteam vedea platforma de 
observare luminată. Mi-a trecut prin minte că Asad Khalil 
nu ar fi ratat această atracţie turistică în vreme ce era în 
New York. Mi l-am imaginat stând acolo şi privind în abis, 
încercând să-şi ascundă de oamenii din jurul lui rânjetul. 

Vocea lui Stark zise în receptorul din urechea mea: 

— Eşti singur. 

— Înţeles. 

M-am îndreptat către Battery Park, aflat la vreo opt sute 
de metri la sud de Ground Zero. 

Noaptea, Battery Park este tăcut, deşi nu şi pustiu. Poţi 
descoperi perechi romantice care stau pe bănci, se uită la 
apă şi privesc Statuia Libertăţii sau fac o călătorie cu 
feribotul către Staten Island. Întâlniri amoroase ieftine. 
Cunoaştem. 

Era o seară plăcută, aşa că în parc se vedeau oameni, 
inclusiv cuplul de la echipa de supraveghere pe care îl 
văzusem în Central Park. Cei doi şedeau din nou pe o 
bancă şi se ţineau de mână. Speram ca măcar să se placă 
unul pe celălalt. 

— Chestia asta nu prea arată bine, am rostit în microfon. 

— Poate e prea devreme, replică Stark. Hai să ne 
plimbăm pe nişte străzi întunecate şi pustii. După aia 
revenim aici. 

Îmi plăcea modul în care Stark folosea pluralul, ca şi 
cum el era cel care se plimba. Nu, eu mă plimbam, şi 
jumătate din echipa de supraveghere se plimba odată cu 
mine, iar cealaltă jumătate aştepta în maşini fără însemne 
oficiale. Cât despre echipa SWAT, aceasta era transportată 
în diverse zone şi aştepta în cea mai mare parte a timpului 
în duba nemarcată, aşa că nu putea să sperie pe nimeni. 

În vreme ce străbăteam străzile tăcute din districtul 
financiar, am sunat-o pe Kate ca s-o liniştesc, iar ea mi-a 
răspuns şi mi-a zis: 

— Aşteptam apelul tău. Unde eşti? 

— Calc peste brokeri beti. 

— Fii prudent, John. 

— Te iubesc. 

Căsătoria cu cineva din aceeaşi tagmă profesională 
aduce cu sine unele avantaje certe. Iți faci griji pentru 
celălalt, dar sunt griji făcute în cunoştinţă de cauză. Şi cu 
cât se spun mai puţine, cu atât mai bine. 

Mi-am continuat plimbarea pe străzile aproape pustii din 
Lower Manhattan, apoi către Battery Park, apoi înapoi 
spre WIC. 

Cam pe la miezul nopţii am convenit cu toţii că nu mă 
urmărea nimeni. Am găsit un taxi în apropiere de Fed şi 
am pornit spre casă. 

Pe drum am sunat-o pe Kate şi i-am zis: 

— Fără noroc. Sunt în taxi şi mă îndrept spre casă. 

— Bine. Să nu mai faci asta, mă sfătui. Nu cred că nervii 
mei mai suportă încă o noapte d'asta. 

Hm, iată cum se duce naibii şi teoria mea despre 
căsătoria cu cineva din aceeaşi tagmă. 

— Am weekendul liber, i-am zis. Dormi acum. Ne vedem 
mâine. 

Chestia cu momeala pentru Leu nu părea să funcţioneze. 
Ceea ce putea însemna că Asad Khalil şi contactele lui 
locale habar n-aveau că ieşisem pe străzi. Sau, dacă ştiau, 
mirosiseră o capcană. Sau Khalil dispăruse. 

Nu. Era aici. Ştiam că e aici. Şi, aşa cum sugerase Kate 
şi cum bănuiam şi eu, Khalil pusese la punct un plan 
propriu pentru John Corey. Nu străbătuse atâta drum, cu 
inima atât de plină de ură, ca să mă lase în viaţă. 

Ajuns înapoi în blocul meu, am vorbit cu cei doi băieţi de 
la echipa de supraveghere, i-am urat noapte bună 
portarului de noapte, m-am urcat în lift, mi-am scos arma 
şi aşa mai departe. 

Apartamentul meu era liber de terorişti, aşa că mi-am 
preparat un scotch cu sifon şi m-am prăbuşit pe tronul meu 
La-Z-Boy. 

Am decis să nu-mi baricadez uşa în noaptea asta - sunt 
disponibil acasă la mine. 

Mi-am răsucit balansoarul cu faţa către hol, mi-am 
aşezat arma în poală şi am aţipit... 

Am avut un vis ciclic în care uşa se deschidea cu putere, 
iar în unele secvenţe trăgeam în direcţia siluetelor 
întunecate proiectate în lumina holului. În alte episoade 

nu-mi găseam arma. O dată arma mi se blocă. 
De unde naiba vin astfel de vise? Eu obişnuiam să visez 
despre sex. 


Vineri dimineaţă. Soarele pătrundea prin uşile de la 
balcon, lăsând să se întrevadă o altă zi frumoasă. Şi astăzi 
putea fi o zi bună să-l ucid pe Asad Khalil. 

Duşul este un loc periculos, aşa cum ştie oricine a văzut 
Psycho. În fond, acolo eşti gol, lipsit de apărare şi nu auzi 
nimic cu apa curgând. Aşa că am făcut o baie drăguță, 
împreună cu arma mea, care trage şi udă. 

Am vizitat-o pe Kate la Bellevue, iar ea mi-a spus că 
avusese o noapte proastă şi se hotărâse să evadeze azi. 

— Nu-mi petrec weekendul în locul ăsta, îmi spuse. 

Nu prea aveam chef să o văd înapoi în apartament acum, 
aşa că am replicat: 

— Îţi propun ceva. Dacă nu se întâmplă nimic până luni, 
tu şi cu mine ne luăm zborul până în... unde locuiesc 
părinţii tăi... 

— Minnesota. 

— Aşa. Dar mai rezistă aici câteva zile. 

Nu-mi răspunse. 

Chiar nu aveam chef de un drum până în East Cow 
Meadow, Minnesota, dar poate că aşa reuşeam să o las pe 
Kate în grija părinţilor ei, iar eu să mă întorc aici. Tatăl ei 
dispunea de un mic arsenal de arme în casă, iar nebuna ei 
de mamă era o trăgătoare de elită, care manevra o 
carabină mai bine decât cei mai mulţi bărbaţi. In plus, 
evident, Khalil nici măcar nu ştia de soarta adevărată a lui 
Kate. Asta din ce îmi dădusem eu seama. 

Amintindu-mi de asta, am întrebat-o: 

— I-ai cerut o armă lui Tom? 

— Da. Regulile spitalului nu permit deținerea unei arme. 

— E o regulă idioată. Da, poate că deţinuţii de pe un etaj 
n-ar trebui să aibă armă, dar ceilalţi de ce nu-şi pot ţine 
arma proprie? 

— John... te rog. 

Mi-am scos revolverul din teacă şi l-am strecurat sub 
perna ei. 

— O să dormi mai bine lângă domnii Smith şi Wesson, 
am zis. 

Kate dădu din cap, dar nu răspunse. 

I-am pus laptopul pe pat şi am zis: 

— Intră pe pagina Centrul medical Sullivan County şi 
caută informaţiile departamentului de Medicină legală. 

Kate ezită, apoi se conectă şi găsi site-ul, unde descoperi 
că doamna Katherine Mayfield Corey murise în centrul 
medical Catskill Regional. Cauza morţii afişată era 
omucidere. 

Rămase tăcută o vreme, apoi zise: 

— Cred că vrei să-mi sugerezi că n-ar trebui să mă plâng 
că sunt aici. 

— Mai bine aici decât la subsol. 

Adică în morga oraşului. 

— Bine... Luni. 

Am rămas la prânz - găinaţi carbonizaţi de porumbel cu 
garnitură de mazăre cu preţ redus - şi, în vreme ce 
mâneam, Kate mă întrebă dacă ieşeam din nou luni seara, 
la care i-am răspuns: 

— N-am aflat nimic încă. 

E pierdere de vreme, îmi zise. 

— Tu ce ai propune? am întrebat eu. 

— Nu ştiu, dar... Khalil n-o să cadă ca prostul într-o 
capcană evidentă. 

— Nu e chiar atât de evidentă. Face bine la moralul 
tuturor şi îi ţine pe şefi fericiţi, am adăugat. Plus că nu se 
ştie niciodată. 

Kate mă luă de mână şi zise: 

— John... în mod clar Khalil s-a gândit la toate astea. Ţi- 
am zis, şi-a pregătit propria capcană. Pentru tine. 

— Sper că da. 

— Nu spera asta. 

— Ascultă, Kate, să ştii că pot mirosi şi eu o capcană. 

— Ştiu. Şi mai ştiu că vei intra drept în ea deoarece tu 
crezi mereu că poţi întoarce orice situaţie în favoarea ta. 
Ai un ego imens. 

Principala cauză a morţii în rândul masculilor alfa. 

— Luni, două bilete spre Minneapolis, zise Kate. 

— Credeam că vrei să mergi în Minnesota. 

— Abia aştept să merg în natură. Ne va face amândurora 
mult bine. 

— Corect. 

Ar fi trebuit să-i amintesc ce se întâmplase duminica 
precedentă, când am ieşit amândoi în natură? Probabil că 
nu. 

M-am ridicat şi am zis: 

— Bine, trebuie să plec acum. 

— Eu o să intru online ca să rezerv călătoria. 

— Minunat. _ 

De fapt, evident că nu aveam să merg cu ea. In afara 
cazului că Asad Khalil ajungea pe lumea cealaltă până luni. 
lar dacă eu păţeam asta până luni, atunci cu siguranţă că 
nu mai aveam cum să ajung până în Minnesota. Ar fi fost 
redundant. 

— Ai un revolver sub pernă, i-am amintit. 

— Poate că va îmbunătăţi serviciul de-aici. 

— Ne vedem diseară. 

— Ia-ţi liber la noapte, John, îmi sugeră. Mie mi-e bine 
aici. 

— Eşti sigură? 

— Ne vedem de dimineaţă. 

— Bine... Te sun mai târziu. 

— Nu da papucii echipei tale de protecţie ca să ieşi să 
vezi dacă eşti aşteptat de Khalil, adăugă Kate. 

Nevestele ajung să citească gândurile. Sau poate că eu 
devenisem predictibil. 

— N-aş face ceva atât de periculos, i-am replicat. 

— Bineînţeles că nu. Îmi zise mai departe: Hai să vorbim 

din oră în oră. 
— Inţeles. 
Ne-am sărutat şi am plecat de acolo. 


Mi-am petrecut după-amiaza printre hârtii şi gânduri, 
dar şi cu nişte exerciţii fizice. Minte sănătoasă în trup 
sănătos. Trupul e mai uşor de întreţinut. 

Mâncasem ultima cutie de chili, aşa că în tot 
apartamentul nu se mai găsea nimic de consumat, cu 
excepţia unor gustări la sticlă. Ca atare, la ora şase seara 
mi-am sunat îngerii păzitori de jos ca să comand o pizza cu 
pepperoni, o mâncare delicioasă pentru suflet. 

La ora şapte mi-a bâzâit interfonul şi tipul de la 
Operaţiuni Speciale mi-a zis: 

— Pizza vine chiar acum. 

Am descuiat uşa şi am lăsat-o întredeschisă, după care 
mi-am scos arma şi m-am deplasat înapoi în hol. Dacă 
pizza aia avea anşoa în ea, tipul care o livra era mort. 

Se auzi o ciocănitură în uşă, care se deschise, şi în 
cadrul ei se ivi căpitanul Vince Paresi, cu o cutie de pizza. 
Mi-aş fi dorit să ţin în mână o cameră video în loc de armă. 

Paresi mă observă cu arma în mână, dar nu comentă 
deloc. 

— Mi-am zis să-ţi ţin companie în noaptea asta, îmi zise. 

Suna ca şi cum fusese ideea lui Kate. Sau a lui Walsh. 
Sau chiar Paresi avusese aceeaşi idee - Corey avea nevoie 
de companie şi trebuia ţinut sub supraveghere. Mă simt 
flatat. 

Foarte frumos din partea ta, am zis. 

— Mda. Ia pizza. 

Am luat cutia şi am observat că Paresi mai avea şi o 
sticlă de vin roşu sub braţ. 

Am sugerat: 

— Hai să cinăm al fresco!?. 

— Nu ar trebui să ieşi pe balcon, îmi aminti el. 

— Trăiesc periculos. 

Am dus pizza pe balcon şi am aşezat-o pe măsuţa de 
cafea. Paresi rămase în living câtă vreme eu m-am dus în 
bucătărie şi am luat de acolo un tirbuşon, pahare şi câteva 
şerveţele. 

La îndemnul meu insistent, mi se alătură pe balcon, 
unde am împărţit pizza şi vinul. 

Era o noapte frumoasă, iar sub noi, pe stradă, oraşul se 
trezea la viaţă în această seară de vineri. 

Vinul nu era deloc rău, iar pizza era în regulă, însă 
conversaţia merse cam greu. De asemenea, Paresi scruta 
în permanenţă pe sub sprâncene clădirile din susul şi din 
josul străzii. Vince nu era un tip cu care să ai o întâlnire 
reuşită. 

Într-un târziu, îmi zise: 

— Nemernicii ăia ne-ar putea veni amândurora de hac 
aici sus. 

— Nu fi paranoic. Încă puţin vin? 

— Hai înăuntru, îmi sugeră. 

— E frumos aici, afară. Dacă Asad Khalil dorea să mă 
lichideze cu o puşcă cu lunetă, ar fi făcut-o deja, i-am zis. 
Mi-a planificat altceva. 

— Eu mă gândeam la mine, replică Paresi. 

Însă, nedorind ca eu să cred că era mai puţin curajos 
sau nebun ca mine, a scos două trabucuri, pe care le-am 
aprins amândoi. 

Îşi turnă ultimele picături de vin din sticlă şi mă informă: 

— Cei de la interceptări au observat că mobilul lui Kate 
a fost folosit acum câteva ore. Scutură cenuşa din trabuc şi 
continuă: Un semnal lung de şapte sau opt secunde. După 
care a dispărut, ca şi cum cineva ar fi accesat lista de 
contacte a telefonului, după care l-a închis. 

— De unde provenea semnalul? 

— Păi celula la care s-a conectat telefonul ei are 
acoperire între străzile 44 şi 43. 

— Bun... ai trimis maşini acolo? 

— Da, dar cred că semnalul provenea dintr-o maşină în 
mişcare. 

— Corect. Serviciul de taxi al nisiparilor. Ei bine, cel 
puţin ştim că telefonul mobil al lui Kate e în Manhattan. 

— Aşa e. Şi sper ca asta să însemne că şi Khalil e în 
Manhattan. E undeva pe acolo, zise dând din cap înspre 
oraşul de jos. 

— Poate că o să te sune pe tine. 

— Mai probabil pe tine. Dă-ne de ştire în cinci secunde 
de la primirea apelului de la el. 

— Tu şi Tom să faceţi la fel. 

Dădu din cap. 

Am privit din nou înspre apartamentele şi clădirile de 
birouri din susul şi din josul străzii mele. Unele ferestre 
erau luminate, altele întunecate şi bănuiam că de la una 
dintre ferestrele alea eram priviţi şi noi. 

— Cum merge căutarea pe 72nd Street? l-am întrebat pe 
Paresi. 

Aruncă o privire înspre clădiri şi replică: 

— Sunt o grămadă de uşi la care trebuie bătut. 

— Nu, zău? 

— Unele clădiri nici măcar nu au portar sau paznic cu 
care să vorbim... mă informă. 

— Căutaţi în listele de la avizier Casa Conspirativă 
Teroristă. 

Ignoră remarca mea şi zise: 

— La jumătate din uşile la care batem nici nu răspunde 
cineva. Unele birouri nici măcar nu deschid în timpul 
orelor de lucru. 

— Spargeţi-le uşile. 

Ignoră şi asta şi continuă: 

— Cred că am lămurit cam jumătate din apartamente şi 
poate optzeci la sută din birouri. Crezi că au un adăpost de 
siguranţă - un post de observaţie chiar pe strada asta? mă 
întrebă. 

— Mi se pare logic. Aşa am proceda noi, deci aşa ar 

proceda şi ei. 

Dădu din cap, dar nu mai zise nimic. Apoi reveni: 

— Ar fi fost bine ca semnalul ăla de celular să vină de 
vizavi. 

— Nu sunt chiar aşa de idioţi, l-am informat. 

Nu fu de acord şi ripostă: 

— Ba sunt. 

— Au fost, Vince. Dar se deşteaptă. Poate că nu dispun 
de tehnologia noastră, dar ştiu ce avem noi în dotare şi 
ştiu cum să evite totul. 

Paresi ridică din umeri. 

— Nu-i subestima, l-am sfătuit eu mai departe. Şi, în 
niciun caz, nu-l subestima pe Asad Khalil. 

— Inţeles. Cum e trabucul? 

— Mai bun decât vinul, dar nu la fel de bun ca pizza. 

— Cum e scotch-ul tău? 

— Mai bătrân decât copiii pe care i-ai trimis să-mi 
păzească holul de jos. 

— Ducem lipsă de personal, îmi aminti el zâmbind. Mai 
ales la sfârşit de săptămână. 

Corect. Şi s-ar putea să ducem o lipsă şi mai acută de 
personal înainte de sfârşitul acestei săptămâni. 

Mă sună Kate, care se arătă fericită să mă găsească 
acasă cu tovarăşul meu. 

— Aţi băut ceva? mă întrebă. 

— Nu. Incă bem. 

— Noapte bună, John. Te iubesc. 

— Şi eu. 

Eu şi Vince am dat gata o jumătate de sticlă de scotch, 
după care el plecă, înainte de miezul nopţii. 

Nu eram sigur dacă e însoţit de o echipă de protecţie şi 
nu am vrut să întreb. Tipii macho nu întreabă aşa ceva şi 
nici nu răspund la o astfel de întrebare. 

În fine, după ce provocasem soarta şi descoperisem că 
soarta nu era interesată de mine în noaptea asta, am 
plecat de pe balcon şi m-am dus la culcare. 

O noapte liniştită. Dar mă încerca senzaţia aia pe care o 
aveam uneori, atunci când nu se petrece nimic, anume că 
era ceva pe punctul să se întâmple. 


428 


CAPITOLUL 44 


Sâmbătă. Ploaie slabă azi. Sunt prevăzute averse 
consistente pentru duminică. Bună vreme de ucis un 
terorist libian. 

Am sunat după maşina mea guvernamentală la ora zece 
dimineaţa şi am vizitat-o pe Kate la Bellevue. 

Părea într-o dispoziţie bună, ştiind că va ieşi în curând 
de acolo. 

— Tom n-are nimic împotriva plecării tale? am întrebat- 
0. 

— Absolut nimic, răspunse ea, câtă vreme mă duc la ai 
mei. 

— Bine. Ştie că vrei să merg şi eu cu tine? 

— Da. Li convine şi asta. 

Era o surpriză, aşa că am întrebat: 

— Eşti sigură? 

— Da. L-am convins că n-ar trebui să mai faci ce faci 
acum. 

— Dar îmi place ce fac. 

— Ei bine, mie nu. Am avut o discuţie foarte deschisă cu 
Tom - una dură, mă informă. Şi i-am spus că, unu, nu mă 
poate ţine aici împotriva voinţei mele şi, doi, posibil ca 
Washingtonul să nu aprobe faptul că el te foloseşte pe tine 
- un agent cu contract - pe post de momeală vie ca să 
prindă în capcană un terorist. Dacă ţi se întâmplă ceva... 

— Stai aşa. Eu m-am oferit voluntar pentru chestia asta. 

— Dar eu, nu. Şi nu te-ai consultat cu mine. 

Parcă viaţa şi slujba mea fuseseră mai simple înainte de 
a mă căsători - de ambele dăţi. 

— Oricum 'Tom nu crede că povestea asta va merge, plus 
că înghite mulţi oameni şi resurse care ar putea fi folosite 
mai eficient pentru găsirea lui Khalil, îmi mai spuse Kate. 
După care îmi aruncă în faţă esenţialul: De fapt, dacă se 
petrece ceva prin oraş şi s-ar descoperi că jumătate din 
echipele de supraveghere îţi păzesc apartamentul şi te 
urmează pe unde te plimbi tu, Tom ar avea multe de 
explicat la Washington. Tom ar vrea ca noi - inclusiv tu - 
să plecăm de aici şi să ne urcăm luni într-un avion de 
Minneapolis. 

Kate e o cucoană isteaţă şi ştie mai bine decât mine cum 
să-l joace pe degete pe Tom Walsh. De fapt, eram sigur că 
Tom Walsh ar fi preferat ca agenţii lui FBI să fie cei care îl 
ucid sau capturează pe Asad Khalil, astfel încât să nu mai 
fie nevoit să apară în poze împreună cu mine. 

— Nu te îmbufna, îmi zise Kate. Fac asta pentru tine. 

— Păi... sunt mişcat... dar nu-l mai recunosc pe 
superzelosul agent special Mayfield de odinioară. 

— John... tocmai am trecut pe lângă moarte, îmi replică. 
Chestia asta schimbă o persoană. 

— Mda... şi eu aproape că am sângerat mortal o dată. 
Dar am trecut peste asta. 

Mă luă de mână şi zise: 

— Dacă mă iubeşti, nu vei intra de bunăvoie în pericol... 

— Bineînţeles că te iubesc. Dar nu vreau ca noi doi să ne 
uităm peste umăr tot restul vieţii noastre. 

— John, sunt sute de persoane, aici şi în restul lumii, 
care îl caută acum pe Asad Khalil. Il vor găsi şi fără 
ajutorul tău. 

Kate părea să treacă printr-un moment de slăbiciune; 
astfel de lucruri se mai întâmplă. Însă, cunoscând-o pe 
Kate, aşa ceva nu avea să dureze. După două zile petrecute 
cu maică-sa, avea să se întoarcă în New York ca să spargă 

uşi în Bay Ridge. 

— Am făcut rezervare la zborul de luni noapte către 
Minneapolis, mă informă. Îmi mai transmise o veste 
proastă: De asemenea, i-am sunat pe părinţii tăi şi le-am 
spus că le vom face o vizită în Florida, imediat după vizita 
la ai mei. Plănuiesc să fim plecaţi două luni. Suntem în 
concediu administrativ. 

— Două... luni. Cu părinţii tăi şi ai mei? 

— Nu e minunat? 

— Pot să împrumut arma de la tine? 

Mă luă din nou de mână, se uită la mine şi zise: 

— Ai devenit obsedat de povestea asta, iar aşa ceva nu e 
sănătos. Trebuie să pleci departe de aici. 

N-am replicat. 

— Mi-ar plăcea să plec mâine, dar doctorii nu-mi dau 
voie să călătoresc până luni, aşa că Tom vrea să stau în 
spital până atunci. Are senzaţia că sunt în mai mare 
siguranţă aici şi nu vrea să mă vadă înapoi în apartament. 
M-ar putea vedea vecinii şi alţi oameni şi aşa s-ar putea 
scurge informaţia către cine nu trebuie, către cei care mă 
cred moartă. 

— Corect. 

În plus, Tom nu dorea ca eu să-i scot gărgăunii din cap. 
Cred că tactica asta se numeşte „dezbină şi cucereşte”. 
Tom e un dobitoc. 

Kate se asigură că am înţeles totul şi zise: 

— S-a făcut. De fapt, este un ordin, detective. John, te 
iubesc, zise ea mieroasă. Mi-ai salvat viaţa şi ăsta e modul 
meu de a te recompensa. 

Probabil că îmi scăpase ceva din raţionamentul ei. 
Trebuia să vorbesc cu Walsh, precum şi cu Paresi, dar 
până una-alta am zis: 

— Bine. Luni către Indianapolis. 

— Minneapolis. 

— Da. Bun, trebuie să plec. 

— Nu ai unde să pleci. Rămâi la prânz. Astăzi la desert 


431 


avem curmale!51 culese timpuriu, zise ea zâmbind. 

Probabil că se gândise toată dimineaţa la asta. Am 
zâmbit, dar cred că nu mi-a reuşit, deoarece a zis: 

— Fii fericit, John. O să fii un alt om peste o săptămână, 
mă asigură. 

Cumva, îmi plăcea omul care eram acum, chiar dacă 
altora, nu. 

Aşa că am petrecut o lungă după-amiază în spital, dar 
am reuşit să par fericit şi să împărtăşesc fericirea lui Kate. 

Înainte de a pleca de la spital, Kate îmi zise: 

— Mă simt mult mai bine ştiind că nu vei mai ieşi pe 
afară la noapte. 

— Şi eu. 

— Şi, înainte ca noi să plecăm, o să-l suni pe Tom şi o să- 
i spui despre Boris. 

— Da, doa'nă. 

— Şi asigură-te că ai bagajele făcute luni dimineaţă, ca 
să avem timp de altele. 

— Pentru ce? 0... da. Da. 

În fine, un plan pe care îl puteam aproba. 

— Ne vedem diseară. 

Ne-am sărutat şi am plecat. 

Ei bine, aveam mai puţin de patruzeci şi opt de ore până 
la plecarea în exil. Poate că mai aveam parte de o rundă de 
joc sau poate două până atunci. 

Sau poate că nu apreciam pe deplin faptul că mă 
bumbăciseră zdravăn şeful şi nevasta - un un-doi perfect. 
Chestia asta era nasoală rău. 


Ajuns înapoi în apartamentul meu, l-am sunat pe Paresi 
ca să mă plâng de această răsturnare de situaţie şi ca să 
văd dacă el avea de gând să se bată pentru mine. Însă la 
apelul meu răspunse doar căsuţa vocală, aşa că i-am lăsat 
un mesaj care transmitea un echilibru drăguţ de 


15 Joc intraductibil de cuvinte. Date înseamnă, în engleză, şi 
curmală, şi întâlnire, (n.red.) 

preocupare profesională şi dezamăgire personală. În plus, 
am lansat câteva ameninţări tulburi şi preziceri sumbre ale 
dezastrului. Chestia asta îi face, de obicei, pe şefi să se 
gândească din nou care e cea mai bună strategie pentru 
caz şi ce e mai bine pentru ei înşişi. 

După aceea l-am sunat pe Tom Walsh, dar era sâmbătă 
şi Tom Walsh nu părea să preia apeluri de la serviciu - 
oricum nu pe al meu. l-am lăsat un mesaj legat de 
îngrijorările lui şi am adus câteva argumente 
convingătoare pentru continuarea operaţiunii sau, cel 
puţin, pentru a-mi permite să revin la birou pentru a lucra 
la caz. M-am descurcat destul de bine până ce am apucat 
să spun: „Şi aş aprecia dacă pe viitor vei discuta cu mine 
înainte de a vorbi cu soţia mea”. Nu aveam chef să închei 
pe un ton acru, aşa că am zis: „Sună-mă şi o să discutăm 
toate astea, ca de la bărbat la bărbat, în loc să mă lucrezi 
pe la spate...” Olică! „Sună-mă.” 

Am închis. 

Dacă ar fi răspuns şi ar fi fost de acord că trebuie să 
rămân aici ca să lucrez la caz, i-aş fi spus despre Boris. 
Oricum, aveam de gând să-i povestesc despre asta marţi, 
când expira răgazul acordat lui Boris în încercarea de a 
vedea dacă Asad Khalil atentează la viaţa acestuia. Din 
nefericire, era posibil să îl sun pe Tom în această privinţă 
de pe islazul vacilor. 

În vreme ce mă pregăteam pentru vizita de seară la 
Bellevue, sună telefonul din casă. Afişajul de pe ecran 
arăta „Număr necunoscut”. 

Nimeni de la ATTF, inclusiv Paresi şi Walsh, nu suna în 
mod normal la acest număr, iar dacă ar fi sunat Kate de la 
noul ei telefon nu ar fi apărut un astfel de mesaj. Aşa că, 
poate, erau părinţii mei. Însă la ei nu apărea niciodată 
„Număr necunoscut”, ci „Apel iritant”. 

În fine, cea mai bună cale de a afla... Am răspuns şi am 
Zis: 

— Corey. 

Tăcere. Ştiam cine e. 

— Eu sunt, rosti o voce cu accent. 

N-am răspuns. 

— Domnul Corey? Aici e Asad Khalil. 

— Aşteptam telefonul tău, i-am replicat eu pe un ton 
neutru. 

— Ştiu. Ţi-am găsit numărul în telefonul mobil al soţiei, 
aşa că te sun ca să-mi exprim condoleanţe pentru moartea 
ei. 

— Ai mari probleme mintale! 

— Şi pentru moartea prietenului şi a colegului tău, 
domnul Haytham. 

— Le-ai ucis şi pe soţia şi pe fiica lui. Ce fel de om eşti? 

— Nu înţeleg întrebarea ta. 

— O să arzi în iad. 

— Nu, tu o să arzi în iad. Eu o să trăiesc veşnic în 
paradis. 

N-am răspuns. Urmă o tăcere pe linie. Auzeam zgomote 
de trafic în fundal. După aceea zise: 

— i-am spus acum trei ani că mă voi întoarce şi ai văzut 
că mi-am ţinut promisiunea. Nu sunt un om perfect, 
domnule Corey, şi nu-mi ţin toate promisiunile, dar când 
promit să omor pe cineva, mă ţin de asta, adăugă. 

Iarăşi n-am răspuns. 

— Ultima dată când am fost aici aveai mai multe de 
spus, îmi aminti. Ei bine, ştiu că plângi moartea soţiei, iar 
asta face ca un om... să fie mai puţin vorbăreţ. Şi poate 
mai puţin arogant şi mai puţin insultător. 

Am tăcut iar şi am lăsat tăcerea să continue. 

Unitatea de interceptare nu asculta convorbirile de la 
acest telefon, dar monitorizau numărul şi puteau trasa 
apelurile primite până la sursa lor - care, în acest caz, 
eram sigur că e un telefon mobil. 

Ca şi cum ar fi ştiut la ce mă gândesc, Khalil îmi zise: 

— Acum sunt într-un vehicul în mişcare şi curând acest 
telefon va zbura pe geam. Am multe telefoane, domnule 

Corey, adăugă. Nu mă vei găsi aşa. _ 

— Dar te voi găsi. Şi te voi ucide. Îţi promit asta. 

— Nu eşti suficient de inteligent ca să mă găseşti şi nici 
suficient de bărbat ca să mă ucizi. Dar te voi găsi eu şi te 
voi ucide. 

— Eu nu mă ascund, nemernicule! Ştii unde locuiesc şi 
unde lucrez. Dacă ai fi avut ceva coaie, ai fi încercat deja. 
În loc de asta, omori femei fără apărare şi ucizi oameni 
care nu ti-au făcut nimic, plus că îţi omori compatrioţii 
care au încredere în tine. Eşti un las nenorocit. 

Nu răspunse la asta. Am crezut că a închis, dar 
continuam să aud zgomote de fundal. 

Într-un târziu, zise: 

— Crezi că am fost laş când am sărit cu toţii din avionul 
ăla? De fapt, tu erai cel care arăta înspăimântat. 

— Nu, nemernicule, tu păreai că faci pe tine de frică 
atunci când am tras câteva gloanţe pe lângă tine. Te-ai 
pişat pe pantaloni? 

Nu-mi răspunse direct la asta, ci zise pe un ton mai 
puţin calm: 

— Ţi-am spus că o voi omori pe curva aia şi am făcut-o. 
lar tu te-ai uitat cum moare, sângerând ca un miel 
înfricoşat cu gâtul tăiat. Iar eu am gustat din sângele ei, 
îmi zise. 

Am inspirat adânc şi am zis: 

— Gata cu porcăriile tale. Trebuie să ne întâlnim... 

— Din nefericire, nu ne putem întâlni de această dată. 
Oricum, îţi promit că mă voi întoarce. Şi te voi ucide. 

— De ce fugi? 

— Nu fug. Mi-am terminat treburile pe aici, cu excepţia 
ta, iar tu poţi aştepta. Şi gândeşte-te la destinul tău. 

— Ţi-e frică de mine? 

— Domnule Corey, nu încerca să mă provoci, ca data 
trecută. Mă înfurii şi de aceea nevasta ta e moartă. Şi tot 
de aceea tu eşti ca şi mort. 

— Trebuie să ne întâlnim ca să terminăm povestea asta. 

Acum. Voi veni singur... 

— Te rog. Nu vorbeşti cu un idiot. Când ne întâlnim, eu 
voi alege locul şi momentul şi mă voi asigura că eşti 
singur. 

— Ai depus atâta efort doar ca să-mi spui că pleci? 

— Din punctul tău de vedere, eu sunt deja plecat, îmi 
replică. Sau aş putea să mai stau pe aici şi să mă 
răzgândesc, ca să te văd înainte de plecare. 

Chestia începea să sune a prosteală pe faţă. Individul 
dorea ca eu să cred două lucruri în acelaşi timp - unu, era 
pe picior de plecare şi mă puteam relaxa, şi doi, încă era 
aici şi ar trebui să-mi fac mari griji. 

— Ar fi trebuit să încerci să mă omori când ai avut 
ocazia, tâmpitule, i-am zis. 

— Tu, domnule Corey, eşti cel tâmpit dacă ai impresia că 
te voi ucide la fel de repede cum am ucis-o pe nevasta ta. 
De fapt, ţi-am plănuit o moarte ceva mai interesantă. Vrei 
să ţi-o descriu? întrebă. 

— Dacă asta te face să te simţi mai împăcat cu fuga. 

— Ei bine, să vedem dacă tu te vei simţi mai bine după 
ce auzi ce ţi-am plănuit. Mai întâi îţi voi tăia organele 
genitale, îmi spuse. Apoi îţi voi tăia fața.. Ţi-o voi jupui de 
pe ţeastă. Talibanii procedează aşa în Afghanistan, 
domnule Corey. Ai văzut pozele alea? Omul trăieşte, dar nu 
mai are faţă - doar doi ochi care se zgâiesc din craniu. Aşa 
că, bineînţeles, noi nu-i putem vedea teama sau durerea - 
dar el îşi poate vedea propria ţeastă în oglinda pe care i-o 
ţinem în dreptul ochilor. După aceea, cu faţa şi organele 
lui genitale hrănim câinii, iar omul e lăsat să se sinucidă. 
Şi se sinucid cu toţii. Sau imploră pe cineva să-i omoare. 
Viaţa nu ar mai fi aşa de bună fără organe genitale sau 
chip. Nu eşti de acord? Exact aşa ceva, domnule Corey, 
intenţionez să-ţi fac şi ţie. Data viitoare când ne întâlnim. 
Şi abia aştept ocazia. Aşa că, până atunci... 

— Stai aşa. Vreau să-ţi reamintesc că maică-ta era o 
curvă, care se futea cu nemernicul şi măreţul lider despre 

care ştii că a ordonat ca taică-tău să fie omorât ca el să o 
poată fute în continuare pe curvă. 

Îl auzeam respirând greu la telefon. Cred că era un pic 
ofticat pe mine. 

— Ne vom întâlni, zise într-un târziu. La revedere, 
domnule Corey. 

Linia telefonică muri. 

Ei bine, fusese o conversaţie bună. Fără ocolişuri. Asta 
îmi place mie la psihopaţi. Ţi-o livrează direct. 

Dar oare îl iritasem suficient să-l determin să mai stea 
pe aici şi să mă caute? Oare aveam să am parte de o 
întâlnire faţă în faţă cu el? Îmi alesesem greşit cuvintele? 

Acum ar fi trebuit să îi sun pe Walsh sau pe Paresi, dar... 
am format numărul de mobil al lui Boris. Dacă Boris trăia 
trebuia să-i transmit ce auzisem de la Khalil şi să-l 
sfătuiesc să stea treaz la noapte. De fapt, poate că ar fi 
trebuit să mă duc în Brighton Beach ca să-i ţin companie. 
Ar fi putut să fie ultima şi cea mai bună ocazie a mea dea 
da de Khalil. 

Apelul meu a dat peste căsuţa vocală. Am zis în 
receptor: 

— Corey. Tocmai am fost sunat de amicul nostru libian. 
Sună-mă imediat ce poţi. 

Apoi am format numărul de la Svetlana ca să văd dacă 
localul era închis din pricina morţii proprietarului. 

Îmi răspunse un bărbat cu accent rusesc şi am auzit 
muzică şi cuvinte rostite tare în fundal. 

Am întrebat de domnul Korsakov, iar omul de la celălalt 
capăt al liniei îmi spuse că nu era disponibil, dar putea să-i 
transmită un mesaj. 

— Rugaţi-l să-l sune pe domnul Corey, i-am zis. E 
important. 

Am închis. Ei bine, Boris părea să fie încă viu. M-am 
gândit că Boris era acum în rolul canarului din mina de 
cărbuni: dacă Boris murea, oare cât de târziu avea să-i 
urmeze John Corey? 

Ideea de bază aici era că Asad Khalil nu pleca nicăieri 
până ce nu îşi termina treburile. Habar n-aveam pe cine 
ura mai mult - pe Boris sau pe mine - dar eram sigur că 
nemernicul ştia foarte bine cine urma pe lista lui. 


Când am ajuns înapoi la Bellevue, am găsit-o pe Kate 
veselă. Ne-am aşezat pe singurele două scaune din camera 
de relaxare şi ne-am uitat o vreme la televizor. Canalul 
History emitea un documentar special despre Saddam 
Hussein, în care îl compara cu Adolf Hitler, eroul lui 
Hussein. Vreau să spun că, dacă modelul tău în viaţă este 
Adolf Hitler, ai o problemă serioasă. 

Aşa că ne-am uitat la televizor, dar mintea mea era în 
altă parte. 

De fapt, chiar văzusem fotografii ale luptătorilor 
antitalibani din Afghanistan cărora le fuseseră complet 
jupuite feţele de pe craniile roşii de sânge, muşchi retezaţi 
şi ligamente sfâşiate. Şi Kate le văzuse, în cadrul unei 
sesiuni de informare la care participaserăm, pe Broadway 
la numărul 290. Gazdele erau cei de la CIA care socotiseră 
că este nevoie să vedem şi noi cu ce gen de inamic se 
confruntă agenţia în Afghanistan. O imagine valorează cu 
adevărat cât o mie de cuvinte, aşa că am priceput cu toţii 
mesajul şi am simţit cum ni se întoarce stomacul pe dos. 
După care, evident, a urmat ora prânzului. Mari pişicheri 
şi ăştia de la CIA. 

Oricum, Khalil părea să fi stat în ultimii câţiva ani alături 
de talibani în Afghanistan. Mare minune că îl suportaseră 
ăia acolo. 

M-am gândit să-i spun lui Kate că am primit un telefon 
de la Asad Khalil. „O, apropo, eu şi Khalil am avut o 
discuţie azi. Vrea să ne întâlnim ca să-mi taie ouăle şi faţa. 
Cum adică nu pot rămâne aici? Nu pot fugi. O să-mi pierd 
ataa 


16 Joc intraductibil de cuvinte. To lose face înseamnă a pierde faţa şi, 
figurativ, a pierde reputaţia.(n.red.) 

În ce priveşte raportarea apelului telefonic şefilor mei, 
cred că acele cinci secunde în care puteam face asta 
trecuseră demult. 

Evident că aş fi raportat apelul lui Khalil dacă, din ceea 
ce îmi spusese el s-ar fi putut scoate nişte informaţii utile. 
Însă, în afară de chestia cu faţa, nu spusese altceva decât 
că pleacă - sau că deja a părăsit New Yorkul. lar asta era 
vrăjeală. Însă era posibil ca Walsh să nu considere aşa. 

Între timp, tot nu primisem nicio veste de la Boris. 

— John? 

— Da, dragă? 

— Am întrebat dacă asta te va deranja? 

Kate îşi scosese bandajul şi acum se vedea o cicatrice 
purpurie de zece centimetri de-a latul gâtului ei. 

— Cred că e sexi, am asigurat-o. 

— E urâtă. 

Oare Kate m-ar mai iubi dacă mi s-ar jupui faţa de pe 
craniu? Ştiu că ar face-o - plus că n-ar mai trebui să se 
plângă că nu mă bărbieresc. Dar cum rămânea cu 
bijuteriile familiei? Asta putea fi o problemă. 

— Contează ce se află în interior, i-am zis. Foloseşte 
fond de ten. 

Am rămas la cină - meniu special de sâmbătă seara - iar 
Kate mi-a transmis că nu vom discuta despre problemele 
curente în timpul mesei; trebuia să începem procesul de 
relaxare şi să ne îndreptăm gândurile către lucruri plăcute, 
cum ar fi fost culesul de fructe de pădure şi vâslitul la 
canoe pe lacul infestat de gângănii de lângă casa părinţilor 
ei. 

— Tatăl tău spune neîncetat poveşti despre FBI, i-am 
adus aminte. 

— O să discut cu el. 

— Şi nu bea. 

— Părinţii mei nu sunt de acord cu alcoolul. 

— Nici eu. Doar îl beau. 

— Ai ordin să mă însoţești în Minnesota, îmi aminti. 
Profită la maximum de asta. 

Am dat din cap, dar gândurile mele s-au întors la 
conversaţia telefonică cu Asad Khalil. 

Individul nu mă întrebase unde mă aflu deoarece ştia 
unde locuiesc. Şi nu mă îndoiam o clipă că nu avea de 
gând să plece de aici până ce nu-şi termina treaba pentru 
care venise. Ca atare, tot ce-mi rămânea de făcut era să 
aştept mutarea lui, în condiţiile lui, la momentul ales de el. 
Şi aşa avea să fie întotdeauna. 

De aceea trebuia să fiu aici la momentul potrivit. Nu în 
Montana, nu în Michigan, nu în Minnesota - pur şi simplu 
aici. 

CAPITOLUL 45 


Duminică dimineaţă. Păzitorii mei de la Operaţiuni 
Speciale s-au oferit să mă însoţească la biserică în caz că 
simţeam nevoia de aşa ceva. Cu o duminică în urmă eram 
ameninţat cu moartea de un paraşutist terorist, aşa că m- 
am gândit bine înainte de a alege să urmăresc un pic din 
slujba televizată de la catedrala St. Patrick, stând la 
televizor, în halat. Dar cu spiritul eram în biserică. 

La prânz mi-am efectuat pelerinajul până la Bellevue. 

Kate era în dispoziţie glumeaţă. Îmi amintea de 
prizonierii pe care îi văzusem în preziua eliberării. 

— Ai împachetat? mă întrebă Kate. 

— Totul e împachetat şi gata de drum. 

Pe naiba. 

— Ceva noutăţi legate de caz? întrebă Kate. 

— Nimic, din ce ştiu eu. Tu ce ai aflat de la Tom? 

— Nimic. Cred că a plecat din oraş în weekend. 

— Zău? 

Aşadar, agentul şef al Forţei de Intervenţie Antiteroriste 
din New York plecase din oraş, în vreme ce aici se găsea 
cel mai tupeist terorist de pe planetă. 

— Tom ar trebui să se relaxeze, i-am zis lui Kate. Nu s-a 
petrecut niciodată nimic rău în weekend. 

Deoarece era duminică, secţiile spitalului erau pline de 
preoţi care făceau tururi, oferind Sfânta cuminecătură şi 
mesajul lui Dumnezeu de iubire celor care aveau cea mai 

mare nevoie de ele - asasini, violatori, traficanţi de droguri 
şi alţi infractori capabili de mântuire, cu excepţia 
politicienilor condamnaţi, care nu au suflete de mântuit. 

Dispoziţia mea nu era la fel de bună ca a lui Kate, iar ea 
observă asta, dar o trată prin ignorare. Kate crede că 
veselia e la fel de contagioasă ca sifilisul luat de la un 
vecin; doar te săruţi şi ai căpătat boleşniţa. 

Momentul culminant al vizitei mele îl constitui preotul 
catolic care intră în camera lui Kate. Arăta ca un puşti de 
nouăsprezece ani şi se numea părintele Brad. Se postă 
între mine şi uşă, aşa că am aruncat o privire către 
fereastră. Oare supravieţuiam unui salt de la etajul 
nouăsprezece? Merita să încerc? 

Până la urmă, se dovedi un tip de treabă, aşa că am 
sporovăit cu toţii. El ştia, evident, că eram catolic - toţi îşi 
dau seama de asta în cinci secunde -, iar Kate îi spuse că 
era metodistă, aşa că am rostit vechea mea glumă către 
Kate: 

— Nu te-a întrebat ce metodă de contracepţie foloseşti. 

Părintele Brad chicoti, dar mie mi se păru că soţia mea 
era pe punctul de a leşina. 

Părintele Brad descoperi cu bucurie că soţia mea nu era 
infractoare - părea o fată drăguță şi descoperi cu şi mai 
mare bucurie că eu fusesem la slujbă la St. Patrick ceva 
mai devreme. De fapt, nu am susţinut asta, dar asta a 
presupus el din ceva ce spusesem eu. 

Ţineam în mine o grămadă de glume tari cu papa, pe 
care credeam că el le va găsi amuzante, numai că părintele 
trebuia să meargă mai departe la cazurile mai dificile, aşa 
că ne binecuvântă pe amândoi. Ca să fiu sincer până la 
capăt, chestia asta mă făcu să mă simt mai bine din cine 
ştie ce motiv. Poate că aveam să primesc răspuns la 
rugăciunile mele de a-l prinde şi omori pe Asad Khalil. 

Kate îşi risipi următoarele câteva minute criticând 
atitudinea mea faţă de părintele Brad, dar m-am mulţumit 
să zâmbesc, plin cum eram acum de Duhul Sfânt. De 

asemenea, îmi pusesem în gând să-mi prepar un pahar de 
Bloody Mary când aveam să ajung acasă. 

— Mă voi externa mâine la ora patru după-amiază. Am 
nevoie de o oră ca să împachetez, îmi aminti Kate. 

Două. Trei. 

— Ca atare, continuă ea, o să avem timp să ne giugiulim. 

Eu mă gândeam că o să facem sex. 

— Giugiuleala prima, împachetatul după aia, i-am 
sugerat. 

— Păi... bine. 

Am executat câţiva paşi de dans prin încăpere. 

Am rămas la prânzul de duminică, care nu se dovedi 
deloc rău, în special un foie gras bine bătătorit. 

Vizita se încheie pe un ton dulce-amărui, cu Kate 
spunându-mi: 

— Eşti un om curajos, John, şi ştiu că nu vrei ca alţii să 
rezolve problema asta. Dar dacă ai păţi ceva... viaţa mea s- 
ar termina. Aşa că, gândeşte-te la mine. La noi. 

Dacă aş păţi ceva şi viaţa mea s-ar termina, dar am 
răspuns contaminat de spiritul emoţionant al momentului: 

— Avem o viaţă îndelungată în faţa noastră. 

În afara cazului că o să mor de plictiseală la vreo cină 
din familia Mayfield. 

Am lăsat-o pe Kate în dispoziţie bună - a ei, nu a mea - 
şi m-am întâlnit cu şoferul meu în holul spitalului. 

Cum era duminică, zi de odihnă pentru FBI şi terorişti, 
aveam cu mine un singur agent de la FBI, un tip pe nume 
Preston Tyler sau poate Tyler Preston, în legătură cu care 
nu eram deloc sigur că e suficient de matur ca să conducă 
un vehicul pe drumurile publice. In fine, am ajuns pe şosea 
şi agentul mă întrebă: 

— A dat căpitanul Paresi de dumneavoastră? 

— Nu. 

— N-a vrut să sune cât eraţi în spital, dar a zis că vă va 
trimite un mesaj. 

— Bine. 

M-am uitat la telefonul mobil şi am dat peste un mesaj 
ratat de la Paresi. Cred că îl primisem în vreme ce eram 
binecuvântat de părinte, şi probabil că am crezut că 
vibraţiile pe care le simţisem... în fine, am extras mesajul, 
care spunea: „Evoluţii noi. Sună-mă cât poţi de repede.” 

Am văzut mâna Duhului Sfânt lucrând. Sau poate o 
treabă bună de detectiv. 

L-am sunat pe Paresi şi am întrebat: 

— Ce s-a întâmplat? 

— Ei bine, e posibil să fi dat peste casa conspirativă - 
sau peste o casă conspirativă, îmi răspunse. 

— Unde? 

— Unde credeam noi - vizavi de casa ta. 

Noi? Credeam că a fost ideea mea. 

— La zece şi optsprezece minute în dimineaţa asta, 
Centrul de Comandă a primit un apel telefonic anonim de 
la un bărbat care spunea că a observat comportamentul 
straniu al celor din East 72nd Street, numărul 320 - o 
clădire de apartamente - şi a mai spus că acolo se găseau, 
citez: „Oameni cu aspect dubios, intrând şi ieşind la orice 
oră.” 

O astfel de descriere se potriveşte pentru jumătate din 
clădirile de apartamente din Manhattan. Însă acum 
situaţia părea diferită. 

— Unde eşti acum? mă întrebă Paresi. 

— Cam la cinci minute distanţă de adresă. 

— Bine. Eu sunt aici. Apartamentul 2612. 

Am închis şi i-am zis lui Preston, care nu era din oraş: 

— Lasă-mă pe East 72nd Street la numărul 320. 

— Unde e? 

Mamma mia. Mi-ar fi fost mai bine cu un şofer de taxi 
pakistanez. Ba chiar cu unul libian. 

— Între First şi Second, i-am zis. 

— Bulevardele? 

— Corect. 

Găsi adresa, o clădire drăguță, interbelică, înaltă cam de 

treizeci de etaje. Trecusem pe lângă ea de un milion de ori, 
dar din cine ştie ce motiv nu m-am gândit nicio clipă că în 
apartamentul 2612 de acolo s-ar putea adăposti terorişti. 

Am coborât din maşină şi am privit spre vest, de cealaltă 
parte a străzii, către clădirea mea, care se află între 
Second şi Third Avenue. Îmi vedeam balconul de unde mă 
aflam, iar din apartamentul 2612 - la etajul 26 al clădirii - 
n-ar fi fost nicio problemă ca un lunetist să îmi zboare 
paharul de cocktail din mână. 

Am intrat în holul clădirii şi portarul mă lăsă înăuntru. 

În vestibulul vechi şi decorat se găseau patru detectivi 
NYPD - în cazul în care apăreau chiriaşii-terorişti ai 
apartamentului. Ne-am arătat legitimaţiile şi, după ce unul 
dintre ei a vorbit la etaj prin staţia lui radio, altul m-a 
însoţit la lift şi m-a escortat până la apartamentul 2612. A 
apăsat pe sonerie în locul meu, iar uşa a fost deschisă de 
căpitanul Paresi în persoană, care zise: 

— Şterge-te pe picioare. 

Gluma consta în faptul că apartamentul nu era curat - 
de fapt, era mizerabil, aşa cum vedeam şi puteam mirosi 
din hol. 

Am intrat, iar Paresi, singura persoană din încăpere, mă 
întrebă: 

— Cum se simte Kate? 

— Fericită şi sănătoasă. 

— Bine. Aerul de ţară îi va face un bine enorm. Şi ţie, de 
altfel. 

Am lăsat subiectul deoparte, să-l discutăm mai târziu, şi 
am întrebat: 

— Ce avem aici? 

— După cum vezi, avem un apartament împuţit - un 
studio cu un dormitor într-o clădire decentă dintr-un 
cartier în declin, îmi răspunse. 

Consideră, probabil, că spusele lui sunt haioase şi 
zâmbi. 

— De fapt, am bătut de două ori la această uşă în 

ultimele două zile, dar n-a răspuns nimeni, mă mai 
informă. Numele  chiriaşului este Eastern Export 
Corporation, cu sediul social în Beirut, Liban. Deţin 
contractul de închiriere de doi ani. 

— Şi n-a văzut nimeni vreun tip rău intrând sau ieşind de 
aici? am întrebat. 

— Nu. Nu este o casă conspirativă de pe lista noastră. 

— Portarul ce spune? am mai întrebat. 

— Spune că erau trei sau patru indivizi, nu e sigur, cu 
aspect de străini, care au apărut pentru prima dată cu 
doar două sau trei săptămâni în urmă. Abia dacă i-a văzut, 
iar indivizii nu făceau scandal. 

— Chestia asta nu se potriveşte cu declaraţia anonimă a 
celui care a sunat şi ne-a informat că mai mulţi oameni cu 
aspect dubios intră şi ies în permanenţă de aici. 

— Aşa e, fu el de acord. Nu se potriveşte. 

Am inspectat cu privirea garsoniera, care avea o 
chicinetă pe post de bucătărie şi de două uşi deschise - 
una care ducea spre dormitor, cealaltă către o debara 
pustie. 

Pereţii zugrăviți în alb erau goi, iar singurele elemente 
de mobilier erau trei fotolii răpănoase şi patru saltele 
slinoase întinse pe podea, cu cearceafuri care odinioară 
fuseseră, probabil, albe. 

Tot în acea cameră se găseau două lămpi de podea şi un 
televizor mare pus pe o măsuţă ieftină. 

— Am mai găsit nişte chestii cum ar fi alimente, 
prosoape şi articole de toaletă, dar nu sunt haine sau 
bagaje sau poate au fost luate de aici, îmi spuse Paresi. 

— Înţeles. Ceva lapte de cămilă în frigider? am întrebat. 

— Nu, dar alimentele sunt de origine, în mare parte, din 
Orientul Mijlociu. 

— Aşadar străinii ăştia nu erau norvegieni, am plusat. 
Când ajung aici legiştii? l-am întrebat pe Paresi. 

— Curând. Aştept un mandat de percheziţie. Am pătruns 
aici în circumstanţe îndoielnice, cu cheia 

administratorului, sub bănuiala că aici ar putea zace un 
cadavru sau o persoană muribundă. 

— Cine a spus asta? 

— Anonimul care a oferit pontul şi administratorul, 
replică Paresi. 

Niciunul dintre ei nu spusese aşa ceva, evident, dar 
trebuia o explicaţie pentru prezenţa noastră într-un 
apartament fără să avem mandat. Lucrurile merg mai uşor 
cu un chiriaş de tip corporatist, dar chiar dacă pe 
contractul de închiriere ar scrie „Compania de gestiune a 
deşeurilor Al Qaeda” şi tot e nevoie de un astfel de 
mandat. 

M-am uitat iarăşi în jurul meu. Nimic din apartament nu 
îmi sugera că ar fi folosit la altceva decât la nişte petreceri 
de drogaţi sau poate la aterizarea de urgenţă a unor 
imigranţi ilegali. Insă nu în acest cartier. Şi în niciun caz, 
ca prin coincidenţă, undeva cu vedere la clădirea unde 
locuiam eu. 

— În chiuvetă e un burete ud, aşa că... oare cât durează 
ca un burete să se usuce? zise Paresi. 

— Ce culoare are? 

— Albastru. 

— Şase ore. 

Am dat ocol saltelelor şi m-am dus la una din cele două 
ferestre, pe care am deschis-o. Am privit în stânga şi mi- 
am văzut blocul unde locuiam, după care am zărit balconul 
de la apartamentul meu. O ţintă uşoară. De asemenea, 
suficient de apropiată pentru a amplasa o cameră de 
supraveghere pe undeva, îndreptată către uşa de la ieşirea 
din clădire. 

M-am dat înapoi şi m-am uitat cu atenţie la pervazul 
ferestrei. 

— Aici, zise Paresi. 

M-am dus la a doua fereastră şi m-am uitat la pervazul 
lat şi vopsit. Pe cea mai mare parte a suprafeţei lui se 
putea observa un strat de praf, dar în centru se vedea un 

loc unde praful fusese deranjat de la locul lui. 

— Aici şi-au aşezat frapiera pentru vin, am speculat. 

— Mda. lar cablul principal de la frapieră intra în 
televizor. 

Ne-am dus amândoi la televizor, un model destul de nou. 
Deşi de el nu erau prinse niciun fel de cabluri video, putea 
fi cuplat la o cameră video. The John Corey Show. Reality 
TV. 

— Deci dacă tipii ăştia erau aici ca să te supravegheze, 
atunci au văzut că ai ieşit din apartament pe jos, zise 
Paresi. Şi ne-au văzut mâncând pizza şi bând vin. 

— Corect. 

Iar indivizii au decis să nu întreprindă nimic. Deoarece 
Khalil avea propriul plan. De asemenea, m-au văzut 
urcându-mă într-un automobil de câteva ori pe zi, dar n- 
aveam de unde şti dacă fusesem urmărit până la heliport 
sau până la spitalul Bellevue. Însă cred că maşina de 
contrasupraveghere ar fi depistat o asemenea mişcare. Cu 
toate astea, situaţia era destul de iritantă şi de 
înfricoşătoare. 

Paresi se gândea la ceva. 

— Bun, deci avem trei sau patru indivizi aparent străini 
care consumă produse alimentare din Orientul Mijlociu şi 
care, din întâmplare, au vedere înspre casa ta, zise. Mai 
ştim că Asad Khalil încearcă să te omoare. Aşadar, putem 
presupune că indivizii care trăiau aici erau terorişti arabi 
care te supravegheau? Sau e vorba doar de o coincidenţă? 

— Coincidenţa, am fost eu de acord, dă de bănuit. Şi mai 
e o coincidenţă - pontul a fost furnizat chiar înainte ca tipii 
ăştia să-şi ia tălpăşiţa. Ţi-am atras atenţia asupra buretelui 
ud. Ca atare, şi urmăreşte-mă bine aici, eu spun că 
anonimul care ţi-a servit pontul era unul dintre tipii lui 
Khalil. 

— Excelent, John. Iar acum noi ar trebui să credem că 
Asad Khalil şi amicii lui s-au întors în Țara Nisipurilor. 

— Corect. Şi de ce ar suna acest anonim Forţa de 

Intervenţie Antiteroristă şi birourile poliţiei sau ale FBI- 
ului? am adăugat. N-are logică. 

— Ţi-am spus că indivizii ăştia sunt idioţi, îmi aminti 
Paresi. 

— Da, ratează deseori subtilitatea unei capcane, am fost 
eu de acord, dar acum au sădit oareşce îndoieli în minţile 
noastre. 

Paresi dădu din cap şi zise: 

— Indiferent cât de mult pare ăsta doar un truc să ne 
facă să credem că Asad Khalil şi amicii lui au dispărut, 
trebuie să-l luăm în considerare şi să acţionăm în 
consecinţă. 

Poate că ăsta era momentul să-i dezvălui căpitanului 
Paresi că sporovăisem recent cu nenorocitul în discuţie, iar 
acel nenorocit lăsase, de asemenea, de înţeles că pleca din 
oraş. Dar oare chiar doream să dau credit acestei 
posibilităţi? 

De asemenea, ar fi trebuit să raportez chestia asta la 
timp - aşa cum ar fi trebuit să raportez contactul meu cu 
Boris Korsakov imediat după ce el avusese loc. Ca atare, 
acum aveam o problemă, chiar dacă mi-o creasem singur, 
însă nu era momentul să mă spăl de păcate. Aveam să 
procedez aşa când mă voi afla în sălbăticia din Minnesota, 
unde a fi ameninţat cu repercusiuni disciplinare ar fi o 
binecuvântată destindere. 

În plus, dacă m-aş fi destăinuit acum, aş fi fost imediat 
înlăturat din echipa care se ocupa de caz, pe motiv că m- 
am comportat incorect. lar eu mai aveam 24 de ore înainte 
de a fi exilat. 

Că mi-am amintit de asta, i-am zis lui Paresi: 

— Ieri nu mi-ai dat telefon înapoi. 

— La care apel te referi? întrebă Paresi. Cel în care erai 
ofticat că eşti trimis departe de oraş? 

— La ăla. 

Se uită la mine şi zise: 

— John, trebuie să fiu de acord cu Walsh că aşa e cel mai 

bine pentru tine şi, mai ales, pentru Kate. 

— Vince, dar nu e cel mai bine pentru investigaţie. Nu e 
cel mai bine pentru războiul contra terorismului şi nu e cel 
mai bine pentru ţară sau pentru poporul american. 

— Te crezi foarte important, îmi sugeră. 

— Chiar că! Mă rog, soarta mea părea pecetluită, dar i- 
am zis lui Paresi: În mod cert vrei să mă ţii la curent şi de 
aceea mă aflu eu aici. 

— Începusem să mă plictisesc de unul singur aici, iar tu 
erai prin cartier. În plus, chestia de aici pare a avea o 
legătură cu cineva care vrea să te omoare, adăugă Paresi. 

— Corect. Atunci, ce-ar fi să păstrăm legătura în vreme 
ce eu mă bucur de câteva săptămâni de odihnă? Iar eu mă 
fac disponibil pentru un drum rapid înapoi la New York 
dacă tu crezi că ai dat peste ceva. 

Paresi se gândi la propunere şi zise: 

— O să discut cu Walsh. Apoi mă informă: Subiectul e 
închis. 

Aşa că ne-am mai învârtit o vreme prin apartament, fiind 
atenţi să nu atingem sau să deranjăm ceva din loc, chestie 
care i-ar fi adus în pragul unei crize de nervi pe detectivii 
legişti. l-am amintit lui Paresi că avem amprentele lui 
Khalil în baza de date FBI, la fel şi ADN-ul lui, cules cu trei 
ani în urmă la ambasada americană din Paris. 

— După cum arată locul ăsta, e suficient ADN aici să 
creezi o viaţă şi s-o arestezi, comentă Paresi. 

Bun aşa, Vince. Mi-aş fi dorit să-mi treacă mie aşa ceva 
prin cap. 

În orice caz, detectivilor legişti le plac casele murdare, 
iar eu eram destul de convins că ei aveau să stabilească în 
mod cert că Asad Khalil s-a aflat în acel apartament. 

Paresi puse o întrebare retorică: 

— Ce naiba făceau oamenii ăia aici toată ziua şi toată 
noaptea? 

Bună întrebare. Eu înnebuneam într-un apartament de 
cinci ori mai mare, plin cu lucruri confortabile, cu un 

balcon cu privelişte şi un bar bine garnisit. Numai că 
indivizii ăia nu fuseseră interesaţi de confort sau 
distracţie; erau răbdători, încăpăţânaţi şi învestiţi cu o 
misiune sfântă. Asta nu-i făcea în mod necesar mai bine 
echipați pentru bătălie - le lipsea libertatea de gândire şi 
subestimau dăruirea şi dorinţa noastră de luptă - dar se 
dovedeau mai duri decât crezuserăm noi. 

Am răspuns la întrebarea retorică a lui Paresi: 

— Au stat aici şi mi-au monitorizat blocul la televizor, 
douăzeci şi patru de ore, şapte zile, s-au rugat, au discutat 
politică şi religie şi au citit din Coran. 

— Şi cu ce se distrau? 

— Tocmai ţi-am spus. 

— Corect. Ar fi putut organiza un concurs de curăţenie, 
sugeră Paresi. 

Se uită la ceas, apoi puse o nouă întrebare retorică: 

— De cât timp o fi nevoie ca să se obţină un nenorocit de 
mandat de percheziţie? 

— E duminică, i-am amintit eu. Ai fost la biserică? l-am 
întrebat. 

— Tocmai mă îndreptam într-acolo când am primit 
apelul telefonic. Dar tu? 

— Saint Pat's. Walsh unde e? l-am întrebat. 

— El şi doamna lui s-au dus în nordul statului, să-şi 
petreacă weekendul. 

— La skydiving? 

— Să sperăm, replică Paresi printre dinţi. După care mă 
asigură: Se poate da de el. 

În afară de situaţia în care pe ecranul telefonului apare 
„John Corey” la apelant. 

Am mai sporovăit aşa câteva minute, apoi apăru o 
femeie - detectiv din Forţa de Intervenţie, Anne Markham, 
aducând mandatul de percheziţie. 

Anne privi prin apartament şi zise: 

— Vreau ca troaca asta de porci să fie curățată înainte 
ca echipa de legişti să ajungă aici. 

Amuzant. În fine, sosiră doi tipi de la echipa FBI de 
recuperare a probelor - tipii ăştia nu vor să fie lăsaţi pe 
dinafară -, iar câteva minute mai târziu, sosi echipa de 
cercetare de la NYPD, care îi scoase afară pe toţi. 

Jos, în holul clădirii, Paresi îmi zise: 

— Ştii, John, Khalil e posibil să fi dispărut cu adevărat. 
Aşa că să nu-ți pară prea rău că pleci în vacanţă. 

— Sunt destul de convins că e o păcăleală, i-am răspuns. 
Uneori cunoscută sub numele de truc. lar obiectivul 
acestui truc este de a ne face pe noi toţi să coborâm garda 
şi să o lăsăm mai moale cu vânătoarea de oameni. Pricepi? 

— Mda, pricep. Dar poate că situaţia a devenit prea 
încinsă pentru ei atunci când am început să batem pe la 
uşi. O să avem o şedinţă la nivel de conducere mâine, la 
ora unsprezece, ca să discutăm situaţia, mă informă 
Paresi. 

— La ce oră să fiu acolo? 

— Ce-ai zice de niciodată? E bine niciodată pentru tine? 

Aveam câteva sfaturi pentru el, aşa că i-am zis: 

— Să nu-ţi laşi garda jos, Vince. 

Nu avea replică la asta, dar îşi întinse mâna şi zise: 

— Mersi că ai fost momeală. Călătorie plăcută. Ia-o uşor. 
Salutări lui Kate. Păstrăm legătura. Ne vedem peste câteva 
luni, adăugă. 

Dacă nu cumva mai devreme. 


Ajuns înapoi în apartament, cu paharul meu duminical 
de Bloody Mary în mână, am ieşit pe balcon. Indivizii 
dispăruseră - corect? Însă o păcăleală idioată serveşte 
adesea drept acoperire pentru o păcăleală inteligentă. 

Sau Asad Khalil şi acoliţii lui chiar plecaseră înapoi în 
Ţara Nisipurilor? Misiune îndeplinită? Misiune anulată? 
Sau misiunea continua? 

Asad Khalil străbătuse jumătate de lume ca să taie nume 
de pe lista lui şi încă nu ajunsese la numele meu. Sau la 
Boris. 

Şi ce se întâmplase cu marele spectacol de final pe care 
îl aşteptam? Oare deja otrăviseră rezervele de apă? 
Împrăştiaseră antrax? Oare ticăia vreo bombă undeva? 

Era unul dintre acele cazuri în care liniştea e 
asurzitoare. 

M-am uitat în jos, la fereastra de la care fusesem 
monitorizat timp de două sau trei săptămâni. Indivizii nu 
mai erau acolo - dar unde erau acum? Unde era Asad 
Khalil? 

Nu-mi rămăsese prea mult timp, aşa că mingea era în 
terenul lui. Fă-ţi mişcarea, nemernicule. 


Mi-am petrecut sfârşitul de după-amiază împachetând, 
fapt care mă trezea în sfârşit la realitatea plecării mele în 
vacanţă. 

Timpul mi se scurgea printre degete. M-am gândit să mă 
apuc să dau telefoane, ceea ce reprezintă o altă modalitate 
de a spune că aveam chef să bat la cap oameni care 
dispuneau de mai puţine informaţii despre Asad Khalil 
decât mine şi care nu aveau niciun chef să fie sunaţi 
duminica de un maniac al cazului Khalil, a cărui nevastă se 
găsea în spital şi care se afla sub protecţie la domiciliu, 
fără a avea altceva de făcut. 

Cu toate astea, m-am decis să îl sun pe Tom Walsh, 
sperând că el va reveni la sentimente mai bune sau poate 
că fusese mâncat de un urs, astfel eliberându-mi calea de 
revenire la muncă luni dimineaţa. 

Am început să-i formez numărul de mobil, dar mi l-am 
imaginat într-o cabană romantică împreună cu prietena lui, 
trăgând de hainele ei în vreme ce ea moţăia, aşa că am 
decis să-i transmit un mesaj text. 

Am scris: „Descoperirea casei conspirative de pe E 72 
schimbă situaţia; hai să discutăm noua strategie luni 
dimineaţă.” 

Suna bine. Dacă eu aş fi fost la comandă, aş fi muşcat 
din nadă. 

De asemenea, m-am gândit să mă duc până la Fed, ca să 
scutur puţin arhiva de cazuri, să văd dacă exista ceva nou 
acolo despre dosarul Khalil - altceva decât numele şi 
rândurile de x-uri. Chestia asta se numeşte a căuta acul în 
carul de fân. 

În principal însă, aşteptam să-mi sune telefonul, sperând 
că undeva, ceva avea să iasă la iveală. 

Pe la ora cinci după-amiaza am decis să-l sun iarăşi pe 
Boris, conform teoriei care spunea că dacă el era încă viu, 
atunci Khalil nu-şi începuse operaţiunea finală de 
curăţenie. 

Boris nu răspunse la mobil, dar la numărul apelat nu-mi 
răspunse nici Asad Khalil şi nici vreun detectiv de la 
Omucideri, aşa că i-am lăsat un alt mesaj şefului de sală, 
ca Boris să mă sune. De această dată am spus că e 
„urgent”. Mi l-am imaginat pe Boris cu vreo devocika - 
asta înseamnă fetiţă, nu? În niciun caz, băiat. Iar el o îmbia 
pe fată cu şampanie şi o impresiona cu toate isprăvile de 
kaghebist, în vreme ce Corul Armatei Roşii dădea tonul 
atmosferei romantice. 

Aproximativ zece minute mai târziu îmi sună telefonul 
fix. Pe ecran apăru „Apelant necunoscut”, aşa că am 
răspuns. 

O voce masculină cunoscută îmi zise: 

— John, suntem extrem de încântați că tu şi Kate veniţi 
în vizită la noi. 

— Staţi aşa, tocmai îmi vâr arma în gură, i-am spus 
domnului Mayfield. 

— Abia aşteptăm, am zis de fapt. 

— Cum ţi se pare Kate? Chiar se simte bine? mă întrebă. 

— N-am văzut-o niciodată să arate mai bine. 

Şi eu sunt bine, mulţumesc. 

Şi tot aşa. 

La vreo douăzeci de minute după aceea, au sunat 
părinţii mei din Florida - erau cu toţii vorbiţi între ei -, iar 
pe linie se auzi maică-mea, care zise: 

— Aici e foarte cald şi umed şi va fi şi mai rău când veţi 
veni voi. Aduceţi-vă haine confortabile. Avem o mulţime de 
loţiuni de protecţie contra soarelui. Ştii cât de repede te 
arzi. lar aici o să te însănătoşeşti - mult peşte şi legume. 

M-am întins după pistolul meu Glock. 

— Tu şi nevasta ta jucaţi Bingo? 

Am băgat glonţ pe ţeavă. 

— Spune-i că am butoaie de scotch, strigă tata în fundal. 

Am lăsat arma jos. 

La ora opt seara am chemat maşina să mă ducă la 
Bellevue. 

CAPITOLUL 46 


Asad Khalil stătea într-un taxi în faţa clubului Svetlana. 
Pe telefonul lui mobil apăru un SMS. Khalil îl citi, apoi se 
dădu jos din taxi şi îi spuse şoferului, un conaţional libian 
pe nume Rasheed: 

— Aşteaptă aici. 

Imbrăcat la costum şi cravată, cu ochelari şi mustață pe 
oală, Khalil intră pe uşa din faţă a clubului de noapte, unde 
fu întâmpinat de şeful de sală, care îl întrebă în rusă: 

— Aveţi rezervare? 

Khalil răspunse în rusa aproximativă pe care o învățase 
de la Boris: 

— Mă duc doar la bar. 

Şeful îl socoti o persoană din fostele republici sovietice 
asiatice - poate cazac sau uzbek. Lui Dimitri, şeful de sală, 
nu-i plăceau aceşti oameni şi l-ar fi refuzat pe individ dacă 
acesta şi-ar fi dorit o masă. Insă era mai greu de refuzat 
cineva care dorea doar să stea la bar şi să urmărească 
spectacolul de pe scenă. De individ se puteau ocupa 
barmanii. 

Fără să rostească vreun cuvânt, Dimitri îi făcu semn 
către uşa deschisă din spatele lui şi îşi întoarse atenţia 
către un grup care tocmai intra în local. 

Asad Khalil trecu de el şi străbătu un coridor lung, 
puternic luminat şi decorat cu imagini ale evenimentelor 
petrecute în trecut la Svetlana - nunţi şi alte ocazii fericite, 

însoţite de reclame în rusă şi engleză care îndemnau 
oamenii să-şi rezerve evenimentele speciale acolo. 

Khalil se opri în dreptul unei fotografii de grup care îi 
atrăsese atenţia. În grup se vedea Boris Korsakov, al cărui 
zâmbet, socoti Khalil, nu era deloc sincer. „Aşadar, îşi 
spuse Khalil, marele kaghebist a decăzut în halul ăsta.” De 
asemenea, aprecie că Boris luase ceva în greutate. 

Khalil merse mai departe, de-a lungul coridorului, 
ajungând în sala mare a restaurantului, de unde se vedeau 
barul şi holul cu măsuţe ceva mai departe, înspre spatele 
încăperii. 

Observă că restaurantul era pe jumătate plin în această 
seară de duminică, la ora şase, iar scena era goală. 

Khalil nu fusese niciodată aici, dar avea senzaţia că ştie 
locul din fotografiile şi informaţiile pe care i le oferise, cu 
câteva zile în urmă, un musulman ca şi el, un individ pe 
nume Vladimir, un cecen rusificat căruia i se ordonase cu o 
lună în urmă să-şi găsească o slujbă aici. 

Khalil rămase la intrarea în restaurant aproape un 
minut, ştiind că avea să fie remarcat de o persoană de la 
securitate, după care se îndreptă intenţionat către o 
intrare mascată cu draperie roşie şi intră pe scurtul 
coridor care ducea către o ușă încuiată. 

Aproape imediat auzi paşi în urma lui şi o voce de bărbat 
rosti în engleză: 

— Stai. Apoi în rusă: Stoi! 

Individul îşi lăsă mâna pe umărul lui Khalil, iar acesta se 
răsuci în loc şi înfipse un cuţit lung şi curbat în gâtul 
omului, tăindu-i traheea, după care împinse lama printre 
vertebrele cervicale. 

Khalil îl ţinu pe om în braţe şi îl lăsă să alunece în 
poziţie şezândă, cu spatele proptit de perete, după care 
scoase cuțitul. Scotoci buzunarele muribundului şi găsi un 
lanţ cu chei, un pistol automat Colt 45 şi o staţie radio. 

Omul încă trăia, dar se îneca în propriul sânge. Cu 
laringele tăiat, nu scotea niciun sunet cu excepţia 

bolboroselilor din gât. 

Khalil aruncă o privire înspre draperia roşie. Nu-l 
urmărise nimeni. Khalil ridică muribundul peste umăr, 
apoi se duse la uşa încuiată, încercă o cheie, apoi alta şi 
uşa se deschise. 

Khalil se trezi într-o cameră mică, în care se găseau un 
lift şi o uşă din oţel despre care Vladimir îi spusese că duce 
spre scară. Tot Vladimir îi spusese lui Khalil că celălalt 
bodyguard, Viktor, şedea acum în anticamera de deasupra, 
în afara biroului lui Boris, în vreme ce Vladimir aşeza masa 
pentru Boris. În scurt timp, urma să sosească o cucoană 
pentru Boris. 

Khalil încuie la loc uşa către coridor, apoi descuie uşa de 
oţel către scară şi aruncă pe treptele de acolo corpul 
muribundului, care părea să se apropie cu paşi mari de 
moarte. Încuie la loc uşa de la scară şi urcă treptele cu 
paşi sprinteni. 

În capul scării se găsea o altă uşă, iar Khalil băgă cheia 
în broască folosindu-se de mâna stângă. In dreapta ţinea 
cuțitul lung şi curbat. Deschise repede uşa şi dădu năvală 
în încăpere. 

Viktor sări în picioare şi îşi băgă mâna în haină după 
armă, dar Khalil se repezise deja asupra lui. Înfipse cuțitul 
lung în partea inferioară a abdomenului lui Viktor, în 
vreme ce îl trăgea aproape de el, într-o îmbrăţişare 
strânsă, cu mâna stângă, astfel ca Viktor să nu îşi poată 
scoate arma. Khalil scoase repede cuțitul, apoi îi înfipse 
din nou lama în spatele victimei, de sus în jos, astfel încât 
cuțitul să-i străpungă diafragma şi să îl facă pe om să nu 
mai poată scoate niciun sunet. 

Viktor încercă să se elibereze, iar Khalil fu surprins de 
forţa lui. Khalil îl ţinu strâns şi mai înfipse o dată cuțitul în 
abdomenul lui Viktor, după care făcu o tăietură adâncă, în 
unghi, care secţionă artera abdominală a omului. 

Khalil scoase cutitul şi îl ţinu pe Viktor într-o îmbrăţişare 
de urs. Simţea inima omului pompând cu putere şi 


460 


respiraţia lui devenind tot mai superficială şi greoaie. În 
acelaşi timp, simţi umezeala caldă a sângelui lui Viktor pe 
piele. 

Viktor îşi dădu capul pe spate şi cei doi se priviră, apoi 
ochii lui Viktor se măriră, iar corpul lui se arcui şi începu 
să tremure într-o serie de spasme ale morţii, după care 
deveni inert. 

Khalil lăsă cadavrul să cadă înapoi pe scaun şi scoase 
arma lui Viktor din tocul de la umăr, observând că şi 
aceasta era un Colt 45 automat. Îşi vâri arma la centură, 
alături de arma celuilalt bodyguard mort. 

Khalil se uită la ceas. Trecuseră doar nouă minute de 
când intrase în club. Formă numărul de mobil al lui 
Vladimir. 


Boris Korsakov şedea pe fotoliul lui, sorbind dintr-un 
pahar cu coniac, fumând şi citind un săptămânal local de 
limbă rusă, plin cu ştiri despre comunitatea locală de 
imigranţi - naşteri, decese, căsătorii, ceva bârfe şi multe 
reclame, inclusiv o reclamă de o pagină pentru Svetlana, 
pe care Boris o studie. Poate că, îşi zise el, reclamele lui ar 
trebui să sublinieze mai puţin spectacolul de pe scenă şi să 
se concentreze mai mult pe mâncare. Mai puţini sâni, mai 
mult borş. Zâmbi. 

Chelnerul lui, Vladimir, se moşmondea cu aşezatul mesei 
cu caviar rece şi şampanie pentru două persoane. Boris 
aştepta o doamnă la ora şase şi jumătate şi ceasul arăta 
deja şase şi un sfert, iar acel chelner stupid - care era 
angajat de doar câteva săptămâni - părea nervos şi nesigur 
pe ce are de făcut. 

Boris se uită peste umăr şi îi spuse chelnerului în rusă: 

— Încă n-ai terminat? 

— Termin acum, domnule. 

Vladimir ştia că, aparent, părea a fi etnic rus, dar, de 
fapt, numele, vorbirea şi modul rusesc de viaţă îi fuseseră 
impuse de la naştere de către ocupanţii Ceceniei - deşi era 

rus pe dinafară, în sufletul lui ura tot ce era rusesc şi ura, 
în special, fostul KGB şi pe succesorul acestuia, FSB”, 
care arestase, torturase şi ucisese atâţia musulmani de-ai 
lui, în patria lui natală. 

Vladimir se uită la Boris Korsakov, care stătea cu spatele 
la el, bând, fumând şi dându-i lui ordine. În curând, avea 
să existe un kaghebist mai puţin pe pământul ăsta. 

Vladimir îşi simţi telefonul mobil vibrând în buzunar. 
Venise momentul. 

Boris îşi lăsă jos ziarul şi îi spuse lui Vladimir: 

— Lasă-le aşa cum sunt şi pleacă. 

Boris se ridică pentru a se duce la uşă şi a se uita pe 
vizor după Viktor, pentru a-l da afară pe chelner. 

Însă Vladimir, deja la uşă, fără căruciorul de alimente, 
deschise uşa fără avertisment. 

— Stop! Idiotule! Pleacă de acolo! strigă Boris. 

Vladimir dădu zăvorul la o parte, se dădu deoparte şi 
uşa se deschise cu putere. 

Vladimir ieşi repede, în vreme ce Asad Khalil intră cu un 
pistol în mână. Închise ușa şi se uită la Boris Korsakov. 

Boris rămase complet nemişcat, cu ochii aţintiţi asupra 
omului care stătea la câţiva paşi distanţă de el. 

Individul avea mustață şi ochelari, poate că se şi 
tunsese. Nu mai era pieptănat pe spate, aşa cum îşi 
amintea Boris, dar, cu toate astea, rusul ştia prea bine cine 
era. 

Aproape în treacăt, Boris mai observă că mâinile şi 
costumul închis la culoare ale omului erau pline de sânge 
proaspăt. 

Khalil îşi dădu ochelarii jos şi îşi desprinse mustaţa, apoi 
zise: 

— Nu te bucuri să-l vezi pe elevul tău preferat? 

Boris inspiră adânc şi răspunse în engleză: 


1 Federalnaia slujba bezopasnosti, Serviciul Federal de Securitate al 
Federaţiei Ruse, principalul succesor al KGB-ului după desfiinţarea 

— Rusa ta este încă la fel de stricată ca putoarea gurii şi 
a corpului tău. 

Khalil nu răspunse insultei, ci zise: 

— Te-aş sfătui să nu-ţi scoţi arma, ca să nu te omor 
repede. Dar... dacă vrei să mai rezişti câteva minute, 
atunci putem schimba câteva cuvinte înainte să ai parte de 
o moarte dureroasă. Alegerea îţi aparţine. 

Boris reveni la rusă şi zise: 

— Yob vas. Lua-te-ar dracu'. 

— Încă eşti arogant, îi zise Khalil zâmbind. Aşadar, 
prietenii tăi de la CIA nu te protejează. 

— Ba da, replică Boris. 

Khalil zâmbi din nou şi zise: 

— Atunci unde sunt? Te-au folosit ca pe o curvă ce eşti şi 
te-au îngropat aici, în locul ăsta plin de alte curve şi porci 
beti. 

Privirea lui Boris se furişă prin încăpere, căutând o cale 
de a-şi salva viaţa. 

— Uită-te la mine, îi zise Khalil. De ce nu pricepi că eşti 
mort? 

— Atunci fă-o, zise Boris inspirând din nou adânc. 

— Trebuie să încerci să-ţi scoţi arma. Chestia asta 
trebuie să fie interesantă pentru amândoi. 

— Ce te-am învăţat? zise Boris, uitându-se la fostul lui 
elev. Ucide repede. Vorbeşti prea mult. 

— Imi place conversaţia. 

— Te asigur că victimelor nu le place. 

Khalil păru iritat de remarcă şi zise: 

— Am fost nevoit să te ascult un an de zile insultându- 
mă, insultându-mi ţara şi credinţa. Şi am fost obligat să 
miros ţigările tale împuţite şi alcoolul tău împuţit. Khalil se 
uită lung la Boris şi zise: Şi uită-te la tine acum. Cine eşti? 
Şi cât de inteligent eşti? Cine ţine arma? Nu tu, în niciun 
caz. Şi ar trebui să fii mai atent pe cine angajezi. Vladimir 
este cecen şi ar fi în stare să mă plătească dacă l-aş lăsa 
să-ţi taie gâtul. Şi, înainte să mori, ar mai trebui să ştii că 

foştii tăi bodyguarzi KGB te aşteaptă acum în iad. 

Mintea lui Boris lucra cu febrilitate, gândindu-se la un 
mod de a se salva. Fata, Tanya, avea să fie escortată aici 
de un om de la securitate, iar acel om avea să observe... 
ceva. Un cadavru. Sânge pe podea... 

Khalil, care ştia exact la ce se gândeşte vechiul lui 
profesor, zise: 

— Vladimir face curăţenie în urma mea. Şi tot el a sunat 
jos ca să-i spună fetei să plece - conform instrucţiunilor 
tale. În noaptea asta nu vei mai servi caviar şi şampanie, şi 
nu te vei mai regula după ce îţi voi tăia testiculele, adăugă. 

Boris nu răspunse. Mintea lui căuta în continuare o cale 
de scăpare. 

În cele din urmă, Boris îşi dădu seama că exista o 
singură mutare pe care o putea face - trebuia să scoată 
arma... chestia asta fie îl salva, fie îl ucidea rapid. Se uită 
la Khalil pândind o clipă de atenţie din partea individului - 
oamenii aruncă uneori câte-o privire înjur pentru a se 
obişnui cu împrejurimile sau a căuta semnele pericolului, 
iar armele lor tind să se îndrepte în direcţia spre care 
privesc. Însă Boris nu văzu decât ochii negri ai lui Khalil 
uitându-se drept la el şi ţeava neagră a armei - aţintită la 
fel de ferm precum ochii individului. 

Khalil îşi dădu din nou seama la ce se gândeşte Boris, 
aşa că îi zise: 

— Sfatul meu e să scoţi arma. Asta te va face să te simţi 
mai bărbat atunci când mori. Doar nu vrei să fii împuşcat 
ca un câine, adăugă. Îl sfătui mai departe pe Boris în rusă: 
Curaj. Demonstrează-mi că ai curaj, băiete. Fă ceva. 

Boris inspiră din nou adânc. În mintea lui îşi băgase deja 
mâna în haină după arma de la şold şi se rostogolea într-o 
parte, tintea şi trăgea. 

— Nu, nu ţi-aş sugera o rostogolire pe podea, zise Khalil. 
Ţi-aş sugera un pas înapoi - fotoliul e chiar în spate - şi o 
rostogolire peste fotoliu. Aşa o să te poţi ascunde un 
moment, dar din nefericire nu-ţi asigură şi protecţia în faţa 

gloanţelor mele, pe care le voi trage prin fotoliu. Cu toate 
astea, vei reuşi să-ţi scoţi arma în timpul rostogolirii şi 
poate vei reuşi să răspunzi cu foc înainte să fii atins. Ţi-am 
oferit sfatul corect, domnule Korsakov? întrebă. Am 
evaluat corect situaţia, domnule? 

Boris se holbă la Khalil, apoi dădu din cap şi zise: 

— E singura mutare posibilă. 

— Atunci fă mutarea. Nu sta acolo. Şi să nu crezi că mă 
poţi surprinde aruncându-te în dreapta sau în stânga. Vei 
muri înainte de a atinge podeaua... deşi s-ar putea să te las 
să atingi arma în vreme ce te rostogoleşti. _ 

Boris continuă să se uite fix la Khalil. Inţelegea că 
individul simţea nevoia să-l batjocorească şi să-l chinuie 
înainte de a-l omori. Mai înţelegea că nu se putea aştepta 
să moară rapid, secerat de un glonţ tras din arma lui 
Khalil. Boris îşi dădu seama că, indiferent ce făcea - că se 
rostogolea, că se arunca într-o parte sau chiar dacă îl 
ataca pe Khalil -, individul ar fi tras ca să-l rănească, după 
care intenţiona să-l termine într-un fel la care Boris nu 
dorea să se gândească. Sau, mai rău, Khalil nu avea să-l 
omoare - avea să-l mutileze şi să-l lase în viaţă ca monstru, 
o jumătate de om fără organe genitale, fără ochi, fără 
limbă... 

Boris simţi inima bătându-i nebuneşte în piept şi o 
sudoare rece pe trup. 

Khalil părea nerăbdător şi zise: 

— Ai uitat totul? Sau atunci a fost doar o lecţie la clasă? 
Am făcut tot ce m-ai învăţat. Şi mai mult decât atât. Aşa că 
acum trebuie să-i demonstrezi elevului ce ai face tu în 
situaţia asta. Aştept şi sunt curios. 

Boris îşi zise că, dacă reuşea să îl facă pe Khalil să 
vorbească în continuare, exista şansa să apară cineva pe 
scară sau cu liftul şi să vadă că era ceva în neregulă. Boris 
aştepta să sune clopoţelul - câteva note din Ceaikovski 
care să distragă atenţia lui Khalil o jumătate de secundă - 
asta era tot ce avea nevoie. O jumătate de secundă ca să 

scoată arma. 

Boris îşi drese glasul şi zise cu o voce plină de încredere: 

— Clădirea asta e supravegheată de poliţie şi de FBI. 

— Nu par să fie mai competenţi sau mai sprinteni decât 
idioţii tăi de bodyguarzi, îi replică Khalil. 

— Nu vei ieşi viu din clădire. 

— Tu nu vei ieşi viu din clădire. 

Khalil rămăsese lângă uşă, iar acum se dădu înapoi şi îşi 
lipi urechea de uşă, după care se întoarse către Boris şi 
zise: 

— Vine cineva. 

Boris inspiră adânc şi se pregăti să scoată arma. 

Atunci Khalil zâmbi şi zise: 

— Poate că mi-am imaginat. 

După care râse. 

Boris era furios şi începu să împroaşte cu obscenităţi în 
arabă, după care strigă în engleză: 

— Nemernicule! Rahat cu ochii Maică-ta a fost o curvă 
nenorocită! 

Khalil îşi aţinti arma - pistolul Glock luat de la nevasta 
lui Corey - spre abdomenul lui Boris, iar acesta îşi dădu 
seama că braţul libianului tremură de furie. Boris aşteptă 
glonţul, sperând ca acesta fie să îl rateze, fie să îi 
nimerească inima. 

Khalil inspiră adânc, apoi îşi băgă mâna în haină şi 
scoase cuțitul lung şi curbat pe care îl folosise ca să-i 
omoare pe cei doi bodyguarzi. 

Boris rămase complet nemişcat şi se uită cum Khalil 
prinde lama, ţinând cuțitul în poziţie de aruncare. 

Braţul lui Khalil se dădu înapoi şi Khalil aruncă arma 
înspre Boris, care tresări când cutitul se înfipse în covorul 
de la picioarele lui. Ă 

Boris se uită fix la lama însângerată. Înţelegea ce i se 
pregătea. 

— Poţi avea cuțitul - în schimbul armei tale, îi zise 
Khalil. 

Boris se uită la Khalil, dar nu-i răspunse. 

— Ai ales să nu-ţi scoţi arma, zise Khalil. Ca atare, îţi 
ofer asta în schimb. E o ofertă foarte generoasă din partea 
mea - deşi va fi mai dureros pentru tine. Ai mai exersat cu 
cuțitul de când nu ne-am văzut? îl întrebă pe Boris. Zâmbi 
şi adăugă: Sau poate doar cu furculiţa şi cuțitul de 
friptură. 

Boris îşi cântări opţiunile, acum reduse la două - să 
scoată arma şi să spere la un glonţ rapid în cap sau în 
inimă; să-l angajeze pe Asad Khalil într-o luptă cu cuţitele. 
Putea câştiga acea bătălie, dar dacă n-o făcea ştia ce avea 
să-i facă Asad Khalil cu cutitul. 

— Pari incapabil să iei o decizie azi, zise Khalil. Aşa că o 
voi lua eu pentru tine. 

Khalil se ghemui în poziţie de tragere şi îşi aţinti arma. 

— Nu! strigă Boris. 

Ridică ambele mâini, apoi îşi cobori încet mâna stângă şi 
dădu la o parte reverul hainei, lăsând să se vadă arma şi 
teaca de la centură. 

Khalil dădu din cap. 

Boris prinse cu degetul mare şi arătătorul patul 
pistolului, după care îl scoase din teacă, şi-l aruncă peste 
covor, înspre Khalil. 

Libianul făcu un pas înainte şi ridică arma, un Browning 
automatic. Scoase magazia de cartuşe şi o aruncă într-un 
colţ al încăperii, după care se duse la masă şi puse arma în 
bolul de cristal plin cu caviar. 

— Te-aş crede pe cuvânt că nu ai altă armă - dar poate 
că îmi demonstrezi asta, îi zise lui Boris. 

Boris încuviinţă şi îşi ridică crăcii pantalonilor pentru a 
dovedi că nu are unul la gleznă, apoi îşi întoarse 
buzunarele pe dos. Îşi dădu încet haina jos, se răsuci 
complet pe loc şi ajunse din nou cu faţa spre Khalil. 

— Sunt surprins că nu ţi-ai urmat propriul sfat legat de o 
a doua armă, îi zise acesta. 

— Chiar dacă aş avea o a doua armă, prefer să-ţi tai 

gâtul, replică Boris. 

— Asta e şi preferința mea pentru tine, zise Khalil 
zâmbind. 

Khalil trase cele două pistoale Colt 45 de la centură, le 
scoase magaziile, apoi înfipse ambele arme în frapiera de 
şampanie. După aceea demontă magazia de cartuşe de la 
arma proprie, o băgă în buzunar şi lăsă pistolul Glock pe 
un şerveţel de pe masă. Scoase un cuţit scurt şi greu de 
vânătoare de la centură şi îl aruncă înspre covorul în care 
arma albă se înfipse. 

Se uită la Boris şi întrebă: 

— Eşti gata? 

Boris nu răspunse, însă îşi scoase cravata, pantofii şi 
ciorapii, apoi îşi înfăşură haina în jurul braţului stâng. 

Khalil zâmbi aprobator, apoi procedă la fel. 

Cei doi bărbaţi stăteau cam la cinci metri distantă şi se 
uitau fix unul la celălalt, cu cuţitele înfipte în podea la 
câţiva paşi în faţa lor. 

Boris credea, pentru prima dată de când Khalil păşise în 
încăpere, că avea o şansă de a-l ucide pe individ. Ştia că 
era posibil ca libianul să aibă o a doua armă, dar nu mai 
conta - prefera un glonţ decât să piardă această luptă. 

Stăteau uitându-se unul la altul, aşteptând ca celălalt să 
facă o mişcare. 

Boris se mişcă primul, năpustindu-se drept către Khalil 
şi înşfăcând cutitul pe drum. 

Khalil plonjă în faţă, prinse cuțitul lui şi se rostogoli 
către dreapta, apoi reveni în picioare şi se aşeză ghemuit, 
în poziţie defensivă, cu braţul înfăşurat în faţa lui şi 
picioarele larg desfăcute. 

Boris se opri, se răsuci pe loc şi se repezi la Khalil. 

Libianul se menţinu pe poziţie şi Boris mimă o lovitură în 
stânga, apoi în dreapta, apoi făcu un pas înainte, apoi unul 
înapoi, apoi unul înainte din nou. Ţinea minte punctele 
forte şi slăbiciunile lui Khalil, iar principala slăbiciune a 
libianului consta în prea multă agresivitate şi prea multă 

nerăbdare, ceea ce îl conducea la atacuri impulsive şi 
prost calculate. Însă acum Boris constată că fostul lui elev 
părea să fi învăţat când să se apere şi când să atace. 

Boris se decise la o altă strategie şi se dădu înapoi, 
punând o distanţă de aproape şapte metri între ei. 

Khalil ieşi din poziţia defensivă şi porni drept spre Boris. 

Boris se priponi pe picioare şi fu surprins să îl vadă pe 
Khalil oprindu-se. 

Rusul începea să creadă că libianul fie învățase ce 
înseamnă prudenta, fie îşi dădea seama că nu ar fi trebuit 
să se înfrunte cu omul care îl învățase cum să se lupte cu 
cuțitul. 

Boris reluă ofensiva, determinându-l pe Khalil să se dea 
înapoi. Apoi cei doi bărbaţi începură să îşi dea încet ocol în 
mijlocul marii încăperi. 

Boris urmărea mişcările lui Khalil. Ştia că libianul era 
mai agil şi în formă fizică mai bună decât el, însă Boris era 
mai masiv şi credea că este încă mai puternic din punct de 
vedere fizic decât Khalil. 

Khalil se lăsă din nou pe jumătate pe vine, cu picioarele 
depărtate şi braţul înfăşurat în haină în poziţie orizontală - 
poziţia defensivă pe care Boris o socotea nepotrivită cu cei 
trei metri distanţă care încă îi separau. Rusul îşi zise că 
libianul citise greşit mişcările lui sau devenea nerăbdător, 
ceea ce îl făcu pe Boris mai încrezător în sine. 

Boris se repezi înainte - o fentă care, spera el, îl va 
determina pe Khalil să se dea înapoi şi să iasă din postura 
defensivă. Însă, în loc să facă această mişcare, Khalil se 
repezi înainte pe neaşteptate şi întâmpină mişcarea de 
înaintare a lui Boris în vreme ce rusul era la jumătatea 
acţiunii. 

Khalil veni pe jos, pe sub braţul cu cuțitul al lui Boris şi 
pe sub cel cu haina înfăşurată şi lovi în sus. Lovitura îşi 
atinse ţinta sub coastele din stânga ale rusului. 

Boris scoase un țipăt uluit de durere, apoi se răsuci din 
calea cuţitului periculos şi lovi cu piciorul în capul coborât 

al libianului. 

Niciunul din cei doi nu-şi continuă atacul. Ambii se 
retraseră la o distanţă de siguranţă. 

Khalil dădu din cap şi zise: 

— Foarte bine. 

Boris îşi pipăi cu prudenţă rana şi constată că era o 
înţepătură mică, poate profundă, dar care nu sângera 
puternic şi care nu era mortală. 

Khalil urmări pata de sânge care se forma pe cămaşa 
albă a lui Boris şi ajunse la aceeaşi concluzie, spunând: 

— Nu o să mori din aia. 

Boris îşi dădu seama că nu avea cum să câştige bătălia - 
deja respira greu, iar rana avea să sângereze mai rapid din 
pricina eforturilor şi, în cele din urmă, avea să-l epuizeze. 

De asemenea, Boris admise faptul că libianul era un 
luptător cu cuțitul mai bun - Khalil îşi păstrase priceperea, 
dar, mai important, îşi amintea trucurile şi învățase câteva 
noi. Boris mai ştia şi că libianul avea voinţa şi curajul de a 
înfrunta un om cu un cuţit, iar rusul nu era deloc sigur că 
el însuşi mai poseda acea voinţă. 

Disperat, Boris îi zise lui Khalil: 

— S-a terminat. Ai câştigat. 

Khalil râse. 

— Da? Eşti deja mort? Pot să plec acum? 

— Asad... 

— Mai există un om care va muri aşa în noaptea asta - 
aşa că am sperat ca tu să fii un antrenament bun pentru 
mine. Însă acum văd că eşti un duşman slab - prea bătrân, 
prea lent şi prea înspăimântat. 

Boris nu răspunse. Încerca să găsească o altă cale de 
scăpare şi aşa se gândi la uşă. Dacă se putea apropia de 
uşă... începu să se mişte în cerc astfel ca şi Khalil să se 
mişte la fel şi să nu mai stea între el şi uşă. 

Însă Khalil se menţinu pe poziţie şi zise: 

— Dacă vrei să fugi de aici, n-am nimic împotrivă. Dar 
trebuie să te previn că acolo vei descoperi un lift blocat şi 

o uşă de la scară încuiată. Dar poate că preferi o cameră 
mai mică pentru lupta asta. Mie nu-mi pasă unde te 
măcelăresc, adăugă el zâmbind. 

Boris inspiră adânc şi zise: F 

— Ţi-ai spus punctul de vedere. Işi coborî cuțitul şi 
continuă: Nu ţi-am făcut nimic. Te-am învăţat... 

— Taci. Khalil făcu câţiva paşi înspre Boris şi, în vreme 
ce rusul dădea înapoi, zise: Încă n-am terminat lecţia asta. 
Nu vrei să-mi arăţi cum mă vei dezarma şi mă vei proiecta 
în zid, ca odinioară? Crezi că am uitat genunchiul tău în 
testiculele mele? Sau poate marele asasin rus şi-a murdărit 
pantalonii şi vrea ca eu să plec ca să mă scutească de 
miros. 

Boris simţi din nou cum îl cuprinde mânia. Îşi desfăcu 
haina de pe braţ şi o aruncă înspre Khalil, în vreme ce se 
năpusti cu cuțitul întins în mâna dreaptă. 

Khalil se dădu înapoi şi îşi pierdu echilibrul pe marginea 
covorului. Căzu pe podea, pierzându-şi cuțitul. 

Boris îl atacă şi îşi dădu seama prea târziu că fusese din 
nou atras într-o capcană, deoarece Khalil îşi înălţă 
picioarele, pe care le înfipse în burta rusului şi îl azvârli pe 
acesta prin aer, cu capul înainte, într-o vitrină cu bibelouri 
care se sfărâmă cu un zgomot asurzitor. 

Khalil îşi înşfăcă arma de jos, sări iute în picioare şi 
aşteptă ca rusul să îşi revină. 

Boris se ridică nesigur, cu faţa plină de sânge de la 
tăieturile provocate de cioburile de sticlă şi ochii orbiţi de 
sânge. Îşi pierduse cuțitul. Îşi şterse ochii cu mâinile, în 
vreme ce Khalil se apropie pentru lovitura finală. Cu 
spatele la vitrina sfărâmată, Boris se dădu în lateral, de-a 
lungul peretelui. Khalil îl urmă, apoi îşi dădu seama ce 
încerca rusul. 

Boris apucă o lampă de podea, cu picior, cu ambele 
mâini şi roti baza grea în direcţia capului libianului. Khalil 
se feri. Boris rată lovitura, însă pivotă în direcţia rotirii şi 
atacă din nou cu baza lămpii, de această dată mai jos. 

Prinse braţul întins al lui Khalil cu o lovitură dură, care 
smulse cuțitul din mâna libianului. 

Khalil se dădu iute înapoi, iar Boris, ştiind că aceasta era 
ultima şi singura lui şansă de a-l omori pe individ, se 
năpusti înainte cu lampa. 

Khalil se feri în dreapta, apoi se lăsă în stânga şi îi 
seceră piciorul lui Boris, dezechilibrându-l complet. 

Rusul se prăbuşi pe podea şi pierdu lampa din mână. 
Khalil se prinse de spatele lui Boris, imobilizându-l cu 
genunchii pe rusul masiv şi strangulându-l cu braţul drept 
încolăcit în jurul gâtului. 

Boris încercă să se ridice în patru labe, însă Khalil se 
menţinu cu toată greutatea în spatele adversarului, 
strângându-l tot mai tare de gât. Boris simţi că leşină. 
Făcu o ultimă încercare de a se elibera ridicându-şi trupul 
masiv, apoi se zvârcoli cu toată puterea de care mai era în 
stare. 

Se trezi pe spate, holbându-se la tavanul întunecat şi 
ceţos. Simţi cum îi pulsează rana din corp şi îşi dădu 
seama că sângele deja ţâşnea pe acolo. 

Mai ştia că trebuia să întreprindă ceva, dar totul în jurul 
lui părea liniştit şi paşnic, aşa că rămase acolo şi închise 
ochii, respirând cu putere şi umplându-şi plămânii cu aer. 

— Ridică-te, auzi o voce spunând. 

Boris rămase nemişcat. Îşi ţinu ochii închişi, mimând 
epuizarea şi o durere mai mare decât simţea în realitate. 
Era vag conştient că libianul se găsea în apropiere, stând 
deasupra lui, apoi simţi un ghiont în partea dreaptă a 
trupului care scoase aerul din plămânii lui încercaţi. A 
doua lovitură veni, aşa cum sperase, iar Boris îşi răsuci 
picioarele şi trupul şi tăie picioarele lui Khalil de sub el. 

Boris se ridică, dar avu nevoie de o secundă prea mult. 
Înainte de a putea reacţiona, Khalil era deja în picioare şi-i 
administră rusului o lovitură puternică în pântece. Boris se 
încovoie, iar Khalil veni pe la spate şi îl lovi cu putere, 
trimiţându-l pe rus la podea cu faţa în jos. 

Khalil se urcă iarăşi în spinarea lui Boris şi îi prinse 

capul cu braţul într-o menghine care îl lăsă iarăşi pe rus 
fără aer. 
__ Boris rămase nemişcat, sperând la o altă ocazie de atac. 
Işi simţea mintea înceţoşată, însă i se trezise instinctul de 
supravieţuire iar voinţa de a lupta pentru propria viaţă 
devenea tot mai puternică în faţa morţii. 

Capul libianului se găsea aproape de capul lui Boris, iar 
rusul simţea pe gât răsuflarea caldă şi liniştită a 
individului. Apoi Khalil şopti la urechea rusului: 

— Te-am subestimat, iar pentru asta îmi cer scuze. 

Boris nu era în stare să răspundă. 

— Şi îţi mulţumesc, domnule Korsakov, pentru că mi-ai 
împărtăşit toate talentele şi cunoştinţele tale, zise Khalil. 
Eşti mândru de mine? întrebă. 

Boris rămase perfect nemişcat. Nu dorea să-l provoace 
pe individ deoarece întrezărea un mic licăr de speranţă - 
nu speranţa că Asad Khalil i-ar cruța viaţa din compasiune 
- individul nu cunoştea ce e aia. După cum Khalil nu i-ar fi 
cruțat viaţa nici din respect pentru un duşman valoros. 
Insă Boris îşi zise că libianul i-ar fi putut cruța viaţa 
deoarece era satisfăcut că-l umilise - îi ucisese 
bodyguarzii, îl învinsese în luptă şi abuzase de el. Ştia că 
Asad Khalil nu ar fi cruțat viaţa niciunui om pentru astfel 
de motive, însă mai ştia că el reprezenta un caz special şi 
că Asad Khalil înţelegea că încheierea cea mai 
satisfăcătoare a poveştii, din punctul lui de vedere, ar fi 
fost aceea de a-l abandona ca pe un om distrus. Da, Khalil 
ştia asta... 

— M-ai învăţat bine, aşa că nu te voi mutila şi nici nu-ți 
voi provoca o moarte dureroasă, îi zise Khalil. 

Boris încercă să dea din cap, dar Khalil îşi întări 
strânsoarea în jurul gâtului. 

— Dar mi-ai dat unele sfaturi proaste... zise libianul la 
urechea rusului. 

Boris zări ceva în faţa ochilor lui înceţoşaţi. Nu reuşi să 

identifice imediat despre ce era vorba, deşi văzu mâna 
liberă a lui Khalil prinzând ceva. Apoi îşi dădu seama ce 
vedea - vârful lung şi subţire al unui spărgător de gheaţă. 

— Nu! 

Khalil introduse vârful uneltei în nara stângă a lui Boris 
şi împinse unealta până în creier. 

Boris ţipă din nou, dar de această dată scoase un urlet 
animalic şi de neînțeles. 

Khalil retrase unealta, care lucea din pricina sângelui şi 
a materiei cenuşii ale rusului, apoi poziţionă spărgătorul în 
nara dreaptă a lui Boris, după care îl împinse din nou în 
creier până ce mânerul uneltei strivi nasul rusului, iar 
vârful ei ieşi prin craniu. 

Khalil lăsă spărgătorul unde era îngropat, apoi se ridică 
de pe Boris şi îl rostogoli pe rus pe spate. 

Se uită la Boris câteva secunde şi văzu cum pe nări 
începe să curgă sânge roşu-închis. Apoi începură 
convulsiile - mici spasme, însoţite de un sunet foarte 
ciudat ieşind din străfundul gâtului rusului. Asemănător, 
îşi zise Khalil, cu geamătul stârnit acasă la el de vântul 
sudic - ghabli - venind dinspre marele deşert. 

Khalil recuperă cuţitele, apoi se duse la masă, îşi 
recuperă arma şi împinse magazia de cartuşe la locul ei. 
Apoi se dezbrăcă de hainele pline de sânge şi se curăţă cu 
şerveţele de în şi apa minerală de pe masă. 

În raftul de jos al căruciorului de servire a mesei, sub o 
faţă de masă, dădu peste o cămaşă, pantaloni şi un 
hanorac, cu toate de culori închise, obiecte lăsate acolo 
pentru el de către Vladimir. Khalil se îmbrăcă repede, îşi 
încălţă ciorapii şi pantofii, apoi luă un şerveţel de in de pe 
masă şi îl băgă în buzunar. 

După aceea îi transmise lui Vladimir un SMS: „S-a 
terminat”. 

Porni spre uşă, se uită prin vizor şi vru să scoată drugul 
când îi veni o idee. 

Se duse la oglinda mare şi se uită în restaurantul de jos. 

Locul era mai aglomerat acum, în cea mai mare parte fiind 
vorba despre familii cu copii care îşi luau cina de 
duminică. Chiar sub el, pe scenă, se găseau trei femei în 
rochii strâmte, care păreau să cânte ceva, deşi Khalil 
auzea doar zgomotul înfundat scos de cei trei muzicanți de 
pe scenă. 

Khalil se întoarse la Boris, al cărui corp încă tresărea 
spasmodic, deşi gemetele încetaseră. 

Libianul se lăsă într-un genunchi şi îl cuprinse pe rus în 
braţe, apoi îl ridică deasupra capului, făcu doi paşi lungi şi 
îl azvârli pe Boris prin oglindă. 

Sunetul de sticlă spartă se stinse. Urmă o clipă de 
tăcere. Apoi un tropăit puternic de picioare urmat de 
urletele oamenilor de dedesubt. 

Khalil îşi scoase arma, apoi se duse la uşă, o deschise şi 
ieşi în anticameră, observând că Vladimir se descotorosise 
de cadavrul bodyguardului şi de urmele de sânge. 

Khalil deschise uşa liftului cu cheia şi cobori până la 
nivelul subsolului. Pe drum înfăşură şervetul de in în jurul 
mâinii drepte şi a armei, apoi îşi introduse mâna în 
buzunarul lateral al bluzei de vânt. 

Se întâlni cu Vladimir în subsol, în dreptul liftului. 
Vladimir îl escortă prin zona întunecoasă de depozitare a 
mărfurilor către un şir de trepte din beton, pe care le 
urcară amândoi. 

Vladimir împinse o uşă metalică înspre o alee între 
clădiri, plină cu tomberoane de gunoi şi pungi mari de 
plastic. Două dintre acestea conțineau cadavrele 
bodyguarzilor. 

— Domnul te-a binecuvântat, prietene, zise Vladimir. 

— Şi pe tine. 

Khalil îşi scoase mâna din buzunar, iar Vladimir crezu că 
e un gest de prietenie, însă când întinse şi el mâna observă 
că mâna întinsă spre el era învelită într-un şervet de masă 
pătat cu sânge, aşa că ezită. 

Khalil trase un singur glonţ în fruntea lui Vladimir. 

Omul căzu pe spate pe o grămadă de saci de gunoi, iar 
Khalil aşeză şervetul fumegând pe faţa cadavrului, ascunse 
arma în buzunar şi aruncă pungi pline cu gunoaie peste 
trup ca să-l ascundă. 

Libianul străbătu apoi aleea până la o poartă de fier, 
deschise  zăvorul şi ieşi pe trotuarul bulevardului 
Brightwaters. 

Pe trotuar se vedeau mai mulţi oameni. Khalil aruncă o 
privire către intrarea de la Svetlana şi văzu oameni ieşind 
şuvoi pe uşă. Mai multe femei şi unii copii plângeau, iar 
câţiva bărbaţi strigau emoţionaţi. 

Khalil îşi croi drum prin mulţime spre taxiul său, care 
acum era înconjurat de oameni, unul dintre aceştia 
încercând să urce în maşină, fără succes, căci şoferul 
blocase portierele. 

Khalil nu regreta că-l aruncase pe Boris prin oglindă, 
însă gestul lui de satisfacţie personală generase acum o 
mică problemă. 

Khalil trecu prin mulţime, bătu în geamul portierei 
şoferului şi strigă: 

— Rasheed! 

Şoferul deblocă portierele în vreme ce Khalil îl împinse 
pe bărbatul care se ţinea de mânerul portierei din spate. 
Khalil deschise portiera şi sări pe bancheta din spate, apoi 
trase de portieră în vreme ce Rasheed deja demara în 
trombă. 

Taxiul prinse viteză şi intră în traficul de pe şosea. 

— Ce s-a întâmplat acolo? întrebă în arabă Rasheed. 

— Un incendiu, răspunse Khalil. 

Khalil se uită la ceas şi îi ceru lui Rasheed: 

— Tunelul Brooklyn - Battery. Grăbeşte-te, dar fără să 
depăşeşti limita de viteză. N 

Asad Khalil se lăsă pe spate şi privi pe geam. Işi şopti în 
barbă: 

— Şi acum urmează domnul Corey. 

CAPITOLUL 47 


Rasheed trecu cu taxiul prin lungul tunel Brooklyn - 
Battery şi ieşi în Manhattan pe strada West, în apropiere 
de zona World Trade Center. 

Asad Khalil formă un număr de telefon mobil, vorbi la el 
câteva secunde, apoi închise şi îi zise lui Rasheed: 

— Strada Ward. 

Rasheed merse înainte circa un minut, apoi coti pe 
strada îngustă, cu sens unic. 

Un vehicul lung de transport, cu remorcă, era parcat pe 
strada scurtă şi tăcută, aproape de marele garaj public 
Battery. 

— Aşteaptă aici, zise Khalil. 

Libianul se dădu jos din taxi şi se duse pe jos până la 
masiva remorcă. 

Pe partea laterală a vehiculului lung era pictat mesajul 
CARLINO MASONRY SUPPLIES, cu o adresă şi un număr 
de telefon din Weehawken, New Jersey. Lui Khalil i se 
spusese că această companie exista, dar vehiculul 
respectiv nu le aparţinea şi nu transporta materiale de 
construcţii. 

Khalil se apropie de partea din faţă a vehiculului şi zări 
chipul unui bărbat uitându-se la el în oglinda retrovizoare 
laterală. Khalil ridică mâna dreaptă şi-şi strânse palma, 
transformând-o în pumn. 

Portiera se deschise şi Khalil urcă pe treapta de acces, 

apoi sări în compartimentul din spate al spaţioasei cabine. 

Compartimentul mare şi lipsit de geamuri părea să fie 
zona de dormit. Tot în acest compartiment se găsea un 
individ masiv cu părul tuns perie, îmbrăcat cu blugi şi un 
tricou verde cu logoul companiei de materiale de 
construcţii pe piept. Pe locul şoferului stătea un alt bărbat, 
cu o şapcă de baseball pe cap, iar pe scaunul din faţă, 
dreapta, şedea individul care îi deschisese portiera lui 
Khalil, îmbrăcat tot cu blugi, şapcă şi o cămaşă albastră pe 
care scria „Mets”. 

Khalil înţelesese că aceşti trei indivizi erau musulmani 
europeni, bosniaci, care luptaseră cu toţii în războiul 
contra sârbilor creştini, aşa că nu erau străini de pericole 
sau omoruri. Susţineau cu toţii că îşi pierduseră rude în 
masacre şi se implicaseră în această misiune, conform 
contactului Al Qaeda din New York al lui Khalil, nu doar 
pentru bani - iar Khalil ştia că la mijloc era o sumă 
consistentă -, ci ca mujahedini în războiul sfânt contra 
necredincioşilor. 

Khalil nu era deloc sigur în privinţa motivelor acestor 
oameni şi ar fi preferat să aibă de-a face cu vorbitori de 
arabă în care să poată avea deplină încredere. Numai că 
această parte a misiunii lui - partea care avea să-i încheie 
vizita prin distrugere în masă şi moarte - era controlată de 
alţii, care aveau impresia că acei indivizi cu aer de 
occidentali erau potriviţi pentru misiunea ce trebuia dusă 
la îndeplinire. 

Fiecare individ se prezentă în engleză doar cu 
prenumele, nişte nume cu rezonanţă ciudată pentru Asad 
Khalil - nu erau nume sănătoase, arabe, ci unele care 
păreau să provină mai degrabă dintr-o turcă coruptă. 

— Îmi puteţi spune Malik, le zise Khalil. 

Folosi numele consilierului său spiritual din Libia - un 
nume care însemna maestru sau uneori înger, deşi acei 
indivizi nu aveau cum să ştie sau să aprecieze asta. 

— Am fost opriţi la intrarea în tunelul Holland, îi zise 

şoferul, Edis. 

Khalil nu răspunse şi nici nu dori să ştie mai multe - în 
mod clar, indivizii reuşiseră să treacă prin tunel. 

— Polițistul a cerut să-mi vadă permisul şi a fost foarte 
bine că am fost la şcoală ca să obţin un permis de condus 
vehicule comerciale de dimensiunea ăstuia, continuă Edis. 

Khalil preferă din nou să tacă. 

Edis aruncă o privire în spate către Khalil şi îi spuse: 

— Doi poliţişti ne-au pus să deschidem uşile. Făcu o 
pauză, apoi zise: Însă nu au văzut altceva decât stive de 
saci cu ciment şi nu au căutat mai departe. Sunt leneşi, 
adăugă. 

Tarik, bărbatul de pe scaunul pasagerului, îl corectă pe 
Edis şi zise: 

— Ne pricepem la cacealmale. 

Khalil nu recunoscu termenul, dar recunoscu motivaţia 
lor de a-i povesti toate astea - doreau aprobare sau, mai 
degrabă, mai mulţi bani, sau poate alte slujbe. 

Khalil n-avea de unde să ştie dacă ei chiar fuseseră 
opriţi pe drum şi nu credea nimic dacă nu vedea cu 
propriii ochi. De fapt, acum avea şi mai puţină încredere în 
cei trei indivizi; nu se încredea pe deplin nici în arabii care 
veneau să trăiască în Occident, aşa că era şi mai puţin 
dispus să le acorde favoarea lui acestor trei europeni, care 
cel mai probabil fuseseră corupti de vecinii lor creştini. 

În orice caz, indivizii aveau să moară peste câteva ore. 

— Spuneţi-mi ce aveţi aici, zise Khalil. 

— Avem îngrăşăminte chimice, răspunse Tarik de pe 
locul pasagerului. 

Râse şi, odată cu el, râseră şi ceilalţi doi indivizi. 
Libianul rămase serios, aşa că indivizii încetară cu 
râsetele. Niciunuia dintre ei nu-i plăcea, în mod special, să 
lucreze cu arabi - arabii aproape că nu aveau umor şi nu 
se bucurau de un pahar de băutură sau de o ţigară, aşa 
cum procedau musulmanii bosniaci, plus că îşi tratau 
foarte rău femeile - toate femeile. 

— Ce aveţi? întrebă din nou Khalil. 

— Îngrăşământ din nitrat de amoniu, nitrometan lichid, 
motorină şi gel Tovex Blastrite, răspunse Tarik, de această 
dată cu voce plată. Totul este amestecat în butoaie de 210 
litri - sunt optzeci şi opt, şi jumătate din butoaie sunt 
conectate la amorse detonate electric. Am avut nevoie de 
doi ani ca să adunăm atâtea chimicale fără să trezim 
suspiciuni. 

— Şi de unde ştiţi că n-aţi trezit suspiciuni cu asemenea 
achiziţii? întrebă Khalil. Sau au fost furate? 

Edis fu cel care răspunse: 

— Totul a fost cumpărat. Toate aceste substanţe chimice 
sunt legale şi au fost cumpărate în cantităţi mici de alţii, 
care aveau justificare pentru utilizarea lor. Şi apoi ne-au 
fost revândute nouă la un preţ criminal, adăugă. Zâmbi şi 
continuă: Ce nu e legal este amestecul lor. 

Bojan şi Tarik îşi îngăduiră un zâmbet firav, dar fără să 
râdă. Edis adăugă: 

— legală este şi ataşarea de amorse detonatoare la 
amestec şi aruncarea lui în aer. 

La asta chiar şi Khalil zâmbi, iar Edis adăugă: 

— La preţurile de azi cel mai scump ingredient a fost 
motorina. 

Bojan şi Tarik izbucniră în râs, iar Edis îi spuse lui 
Khalil: 

— Cu preţurile astea la petrol, arabii or să falimenteze 
ţara asta. 

Cei trei bosniaci râseră, iar Khalil îi socoti nişte idioţi - 
însă nişte idioţi utili, care păreau să-şi fi îndeplinit 
misiunea. În orice caz, Khalil zise: 

— FBl-ul nu seamănă cu poliţia din cele mai multe ţări. 
Ei nu arestează când descoperă o activitate ilegală. 
Urmăresc, aşteaptă şi continuă să urmărească până ce 
sunt siguri că au habar de toată lumea şi de tot ce au 
nevoie să ştie. Există cazuri în care au aşteptat şi ani de 
zile înainte de a face arestări în masă - uneori cu doar 

câteva ore înainte de începerea unei operaţiuni. 

Niciunul dintre ceilalţi nu replică, însă după câteva 
secunde Tarik zise: 

— Nu ar fi aşteptat atât de mult - din câte ştiu ei, 
camionul ăsta poate fi detonat oricând. 

Khalil dădu iarăşi din cap. Exista un oarecare adevăr în 
cele afirmate. 

Edis îl reasigură pe amicul lor arab: 

— După 11 septembrie, autorităţile au ţinut o evidenţă 
mai bună a anumitor substanţe chimice, dar cu 
autorizaţiile potrivite pentru utilizarea legitimă şi în 
cantităţi mici - şi cu răbdare - se pot strânge ingredientele 
pentru o bombă mare. 

— Cât de mare e? întrebă Khalil. 

Tarik, care părea să fie expertul, zise: 

— În spatele nostru se găsesc douăzeci de tone de 
explozibil. Nu fu deloc sigur că arabul înţelesese, aşa că 
adăugă: Ca termen de comparaţie, bomba detonată în 
Oklahoma City a avut ceva mai mult de două tone într-un 
camion mic. lar bomba aia a creat un crater larg de zece 
metri şi adânc de trei metri, şi a distrus sau avariat peste 
trei sute de clădiri şi a ucis 168 de oameni. 

Khalil dădu din cap, deşi nu ştia nimic de acea explozie. 
Se întrebă cine o detonase şi de ce. 

— Explozia care va rezulta din cantitatea de chimicale 
de acum va fi echivalentă cu 23 de tone de TOT, continuă 
Tarik. Dacă ar fi amorsată în mijlocul Manhattanului, 
această explozie ar genera moarte şi distrugere pe o rază 
de aproape doi kilometri în toate direcţiile şi ar fi auzită şi 
simțită la peste 160 de kilometri. 

Khalil se gândi la asta şi îşi dori ca bomba să fi fost 
detonată în mijlocul Manhattanului, printre zgârie-nori şi 
sutele de mii de oameni din clădiri şi de pe străzi. Însă cei 
care plănuiseră operaţiunea deciseseră altfel - ceva nu la 
fel de distructiv sau de mortal, ci un act simbolic care să-i 
şocheze pe americani şi să redeschidă o rană recentă. Un 

atac care să zdrobească încrederea şi moralul americanilor 
şi care să dea o lovitură năucitoare aroganţei lor. 

Omul de lângă el, Bojan, îşi aprinse o ţigară şi Khalil 
zise: 

— Stinge chestia aia. 

— Ingredientele sunt inerte - nu sunt volatile, protestă 
Bojan. Sunt sigure până la detonare... 

— Nu-mi place cum pute tutunul tău. Khalil fu tentat să 
le spună că tocmai ucisese un om ale cărui ţigări îl 
ofensau, dar se mulţumi să scrâşnească: Stinge-o! 

Bojan aruncă ţigara pe podeaua cabinei şi o stinse cu 
călcâiul. 

Khalil i se adresă lui Tarik şi îl întrebă: 

— Cum se detonează chestia asta? 

— Prin impuls electric - sunt cincizeci de amorse 
detonatoare în butoaie, mai mult decât suficient, pe care 
le-am legat prin fire la o baterie standard de doisprezece 
volţi, răspunse Tarik. Curentul de la baterie trebuie să 
treacă de întrerupător, iar acesta va stabili conexiunea 
electrică atunci când temporizatorul electronic va ajunge 
la ora fixată de mine. Înţelegi? îl întrebă pe Khalil. 

De fapt, Khalil nu înţelegea prea bine. Experienţa lui cu 
explozibili era limitată, iar bombele de pe marginile 
drumurilor pe care le văzuse în Afganistan erau detonate 
la comandă - o persoană cu un detonator manual alegea 
momentul exploziei. Sau un sinucigaş iniţia explozia cu un 
simplu dispozitiv. 

Khalil nu avea deplină încredere în metoda asta cu ceas 
- ar fi preferat ca în spatele remorcii să se afle un martir, 
pe care l-ar fi socotit mai demn de încredere decât un 
cronometru electronic. Însă ideea bombei nu-i aparţinea - 
el se afla în America pentru a ucide cu cuțitul şi pistolul, 
aşa cum omoară un bărbat, aşa cum omoară un mujahedin. 
Insă jihadul lui personal trebuia plătit, aşa că fusese de 
acord să ajute la chestia cu bomba. Se asigurase însă că 
misiunea lui şi misiunea sprijinitorilor lui din Al Qaeda 

aveau să aibă loc simultan în această ultimă noapte a 
vizitei lui. 

Khalil se uită la ceas şi zise: 

— Am multe de făcut în noaptea asta. Veţi primi veşti de 
la mine în jurul orei zece seara, iar până atunci veţi 
deplasa acest camion la fiecare jumătate de oră şi nu veţi 
face nimic ca să atrageţi atenţia sau să stârniţi suspiciuni. 

Nimeni nu-i replică, iar Khalil continuă: 

— Dacă vreun poliţist devine prea insistent şi vă cere să 
deschideţi remorca, veţi proceda ca la tunel. Dacă devine 
şi mai insistent, va trebui să-l ucideţi. 

De această dată, încuviinţară tustrei. 

Khalil li se adresă fiecăruia dintre ei pe nume şi zise: 

— Edis, Bojan, Tarik, aveţi toţi arme? 

Fiecare individ scoase un pistol automat cu amortizor şi 
se asigurară că arabul le vede armele. 

— Bine, zise Khalil dând din cap. Nu sunteţi plătiţi ca să 
cumpăraţi chimicale sau ca să conduceţi un camion. 
Sunteţi plătiţi ca să ucideţi pe oricine ameninţă această 
misiune. Voi fi cu voi mai târziu ca să vă ajut cu uciderea 
paznicilor. După aia sunteţi liberi să plecaţi. p 

De fapt, n-aveau să plece - aveau să moară. Insă Khalil 
nu credea că ei bănuiau asta. Şi chiar dacă bănuiau, erau 
suficient de idioţi şi de aroganţi ca să creadă că trei foşti 
soldaţi cu arme sunt feriţi de rele. Numai că Asad Khalil 
ucisese oameni mai pricepuţi decât aceştia în Afghanistan 
- oameni mai bine înarmaţi şi mai instruiți decât aceşti trei 
indivizi, pe care Khalil îi considera mercenari închiriaţi - 
nu mujahedini care luptau pentru Islam. 

Lui Khalil i-ar fi plăcut să le ofere încurajările finale în 
arabă, limba Profetului, frumoasă şi sonoră, dar se 
mulţumi să spună în engleză: 

— În numele lui Allah - pacea să îl însoţească - prea 
milostivul şi prea milosul, îl rog să vă binecuvânteze pe voi 
şi jihadul vostru. Fie ca Domnul să fie cu noi în noaptea 
asta, încheie el. 

Cei trei indivizi ezitară, apoi răspunseră în engleză: 

— Mergi în pace. 

Tarik deschise portiera şi Khalil sări din cabină. Bojan 
rosti, în bosniacă: 

— Du-te dracului. 

Cei trei râseră, dar apoi Edis zise: 

— Omul ăsta mă înspăimântă. 

Nimeni nu avu nimic de adăugat la asta. 

Partea a VII-a 


Manhattan 

CAPITOLUL 48 


Bellevue. O să duc dorul locului ăstuia. 

Îi adusesem lui Kate câteva haine pe care ea le ceruse, 
plus cosmeticale şi alte chestii ca ea să arate bine atunci 
când aveau să o urce în ambulanţă, a doua zi, şi la fel de 
bine când avea să treacă prin holul blocului nostru. 

Kate suferea de simptomele clasice ale anxietăţii pe 
termen scurt - cum ar fi „ceva o să meargă rău, nu o să 
mai ies de aici” şi aşa mai departe. 

— Ai o armă, i-am amintit. Te scoatem noi. 

— Ceva noutăţi? mă întrebă. 

Păi, da, clădirea unde e apartamentul nostru a fost sub 
supraveghere permanentă a teroriştilor timp de circa trei 
săptămâni. Însă chestia asta ar fi aruncat-o într-o criză, aşa 
că i-am replicat: 

— Nu. 

— Ai vorbit cu Tom sau cu Vince? mă întrebă. 

— Nu. 

Trecu la chestiuni de familie şi zise: 

— Părinţii mei doreau să te sune azi. 

— M-au sunat. Nu ţi-am spus? Tatăl tău vrea să ştie de 
ce nu l-am împuşcat pe teroristul care te-a atacat. 

Kate păru un pic stânjenită şi zise: 

— l-am explicat eu asta. 

— O să-i explic eu din nou. 

Sau, cu un pic de noroc, o să retez capul teroristului 

înainte de a ne lua zborul şi o să i-l duc în geanta mea de 
umăr. „Uitaţi-l, domnule Mayfield. N-o să mai reteze 
gâtlejul nimănui. Chestia asta cere ceva de băut.” 

— Mama ta mi-a zis că o să te sune, zise Kate. 

— A făcut-o. 

— Şi ce a spus? 

— Să mănânc mai mult peşte. 

— M-a întrebat de ce nu am rămas însărcinată încă. 

— Mănâncă mai mult peşte. 

M-am uitat împreună cu Kate la televizor - un 
documentar pe canalul History despre modul în care 
Pământul era distrus de un meteorit, fapt care, dacă s-ar fi 
petrecut în noaptea asta, ar fi amânat pentru o vreme 
excursia până în Minnesota. Alo, Dumnezeu? 

Orele de vizită se încheiară la nouă seara. Am sărutat-o 
pe Kate şi ea zise: 

— Ne vedem mâine. Vino aici cu o oră mai devreme şi 
externează-mă. E ultima dată când trebuie să ne spunem la 
revedere aici, adăugă. 

— Ia nişte reţete înainte de a pleca. 

De serviciu la uşa lui Kate era ofiţerul Mindy Jacobs. 

— Kate va fi externată mâine, i-am zis. 

— Asta e o veste bună. 

— Aşa e. Deci dacă eşti superstiţioasă... 

— Te-am auzit. Dacă nu recunosc un asistent, un doctor 
sau un om de serviciu, aduc pe cineva cunoscut ca să 
legitimeze persoana înainte de a trece de mine, mă 
asigură. 

— Bine. 

I-am urat o noapte bună şi liniştită şi am plecat. 

Şoferul meu de la FBI era acelaşi Preston Tyler, care 
avusese o zi lungă. Omul mă informă că n-avea să existe 
niciun şofer de serviciu până dimineaţă, dar mă asigură: 

— Unităţile de supraveghere şi protecţie sunt încă la 
locul lor. 

— Minunat. 

Acasă nu mă aştepta niciun mesaj telefonic, niciun e- 
mail, iar celularul era tăcut. Poate că murise toată lumea 
din pricina antraxului. Sau a gazului paralizant? 

M-am gândit să îl sun din nou pe Boris, dar apoi m-am 
gândit să mă furişez de acasă şi să efectuez o nouă vizită 
neanunţată la Svetlana. Poate că aveam să-mi petrec 
noaptea pe canapeaua lui Boris ca să văd dacă apare 
Khalil. Însă poate că Asad Khalil avea să vină după mine 
acasă, iar eu nu doream să-l ratez. 

Am decis să aştept o jumătate de oră, iar dacă nu se 
întâmpla nimic acasă, să plec până la Boris. 

La ora zece şi un sfert, în vreme ce urmăream un alt 
documentar pe canalul History, despre posibile scenarii 
apocaliptice - cutremure, supervulcani, alţi meteoriți, 
explozii de raze gamma şi o avalanşă de mesaje de rahat 
de clasa a patra care putea îngropa un oraş întreg - am 
simţit vibrația celularului. 

Era un text de la Paresi, care spunea: „Urgent şi 
confidenţial. Ne vedem la locul WTC, cabina PA. ASAP.” 

M-am holbat la text. Oare ăsta era momentul pe care îl 
aşteptam? 

Nu eram deloc sigur la ce se referea Paresi prin 
„confidenţial”, iar în text n-avea cum să spună „Chestia 
asta e de la poliţist la poliţist”, dar ăsta era sensul. Poate 
că începea, în fine, să-şi vină în fire. 

I-am răspuns tot cu un text: „20 de minute”. 

Am sunat la parcarea subterană şi m-am bucurat să dau 
peste Gomp la telefon. 

— Gomp, aici e Tom Walsh. 

— Hei, Tom, ce faci? 

— Minunat. Am nevoie din nou de transport până la 
colţul şaizeci şi opt cu Lex. 

— Desigur. 

— Am nevoie să mă aştepţi la liftul de marfă. 

— Liftul de marfa? 

— Da. În două minute. Şi nu spui nimic. Cincizeci de 

biştari, am adăugat. 

— Desigur. 

Am închis şi mi-am prins centura cu arma şi teaca de 
şold. Pe centură, într-o altă teacă, se găsea cuțitul K-bar al 
unchiului Ernie pe care îl luasem cu mine în toate 
plimbările mele prin parc. 

M-am îmbrăcat cu un hanorac albastru şi am ieşit din 
apartament. 

În vreme ce sprintam către liftul de marfa, mi-am dat 
seama că vesta mea antiglont era împachetată în bagaj. În 
mod normal nu port vestă, aşa că nu mi-a intrat în sânge 
reflexul de a o îmbrăca, aşa cum se întâmpla cu arma, 
insigna sau gestul de a lăsa capacul toaletei ridicat. Am 
ezitat şi m-am uitat la ceas. La dracu' cu ea. Am intrat în 
lift, am apăsat butonul de garaj şi am coborât. 

Uşile liftului se deschiseră. Gomp mă aştepta la volanul 
unui SUV drăguţ marca BMW. Mă bucuram că nu furase 
Jeepul meu verde. 

Am înconjurat maşina şi i-am zis: 

— Am nevoie de ajutor cu ceva din lift. 

— Desigur. 

Se dădu jos din BMW şi se îndreptă spre lift, în vreme ce 
eu am sărit pe locul şoferului. 

— Hei! Tom! Unde...? strigă Gomp. 

Am apăsat pedala de acceleraţie, am urcat rampa şi am 
cotit direct pe 72nd Street. Am prins stopul pe verde la 
intersecţia cu Third Avenue şi am trecut mai departe. 

M-am uitat în oglinda retrovizoare. La o asemenea oră, 
într-o seară ploioasă de duminică, traficul era lejer. N-am 
văzut faruri care să încerce să ţină pasul cu mine din 
urmă. A fost chiar simplu. 

În Manhattan metrourile sunt mai rapide decât maşinile, 
dar cea mai apropiată staţie de World Trade Center fusese 
avariată şi închisă după 11 septembrie, iar celelalte staţii 
din zonă se găseau la distanţă de cinci sau zece minute de 
mers pe jos de strada Liberty, unde trebuia să mă 

întâlnesc cu Paresi, la trailerul Autorităţii Portuare. De 
asemenea, fluxul metrourilor în acea parte devastată de 
oraş era supus schimbărilor, asta însemnând întârzieri. 
Aşa că mă duceam acolo cu maşina. Era o maşină drăguță. 

Traficul prin oraş nu era prea rău în această seară de 
duminică. Am trecut prin Central Park pe 65th Street, 
după care am apucat pe West Side Highway şi m-am 
îndreptat spre sud de-a lungul fluviului Hudson. Maşinile 
se mişcau bine pe lângă mine, aşa că în cincisprezece 
minute mă găseam pe strada West, conducând printre 
locurile întunecate şi devastate de la World Financial 
Center şi World Trade Center. 

Inainte de 11 septembrie, peste strada West în dreptul 
Liberty Street se întindea un pod pietonal. Am zărit 
rămăşiţele structurii şi am virat stânga. 

Am parcat maşina aproape de porţile legate cu lanţ şi m- 
am dat jos. 

Mă aşteptasem să văd câteva maşini fără însemne 
oficiale aici, dar singurul vehicul din zonă era maşina 
Autorităţii Portuare, parcată în apropierea gardului. 

M-am dus repede la porţi şi am văzut că lanţul greu şi 
încuietoarea erau la locul lor, însă lanţul era slăbit, aşa că 
m-am strecurat prin porţi şi m-am dus repede către cabină. 

Am bătut în uşă, apoi am încercat mânerul. Uşa nu era 
încuiată, aşa că mi-am scos legitimaţia, am deschis uşa şi 
am zis: 

— Agent federal! Alo? Intru. 

Am intrat în cabină şi am văzut că partea din faţă - o 
încăpere cu două birouri, un radio şi hărţi - era pustie. În 
chicinetă se găsea un filtru electric de cafea, însă 
televizorul de pe tejghea era închis. 

Un coridor îngust ducea către o baie şi o cameră de 
odihnă unde poliţiştii de la Autoritate puteau trage un pui 
de somn sau ceva de genul ăsta şi am rostit cu voce tare: 

E cineva acasă? 

Însă nu-mi răspunse nimeni. 

Am simţit vibrația telefonului. M-am uitat la SMS-ul 
trimis de Paresi: „Suntem în groapă. Unde eşti?” 

Am răspuns: „Cabina PA. 1 minut.” 

Am ieşit din cabină şi am pornit-o de-a lungul rampei 
lungi, de pământ, care cobora spre fundul uriaşei gropi. 

Locul era imens. Acoperea o suprafaţă de aproape şase 
hectare jumătate. Ar fi fost întuneric de smoală acolo dacă 
nu ar fi existat câteva lumini atârnate de-a lungul fundaţiei 
de beton şi vreo duzină de reflectoare de stadion montate 
pe stâlpi, care mai reuşeau să alunge bezna de pe acea 
suprafaţă dezolantă. 

Pretutindeni se vedeau bucăți de echipamente 
împrăştiate în cea mai mare parte, buldozere şi câteva 
camioane de gunoi, plus câteva macarale. De asemenea, 
am văzut câteva barăci de constructii şi un trailer mare cu 
remorcă, parcat în apropiere de mijlocul şantierului. 

Pe la jumătatea rampei m-am oprit. Am privit spre 
fundul gropii, dar n-am văzut pe nimeni. Farurile de 
stadion nu acopereau întregul şantier. Zone întregi 
rămăseseră în beznă sau în umbrele aruncate de 
echipamente. 

I-am trimis un mesaj lui Paresi: „Unde?” 

Îmi răspunse: „Centru, camionul mare.” 

M-am uitat la trailerul cu remorcă pe care îl văzusem, 
aflat cam la două sute de metri distanţă şi am zărit pe 
cineva trecând din lumină în întuneric. 

Mi-am continuat drumul pe rampa din pământ bine 
bătătorit. 

Bun, deci de ce a vrut Paresi să se întâlnească cu mine 
aici? Ceva legat de trailerul acela mare? Cine mai era aici? 
Şi unde erau poliţiştii de la Autoritatea Portuară? Jos, în 
groapă? Şi ce era cu mesajele text în loc de apeluri? 

Burniţa se oprise, dar în capătul rampei pământul mai 
moale devenise noroios. Îmi doream să-mi fi luat altă 
încălţăminte. Am observat şi nişte urme proaspete şi 
adânci de cauciucuri de camion provocate de ceea ce 

probabil era o platformă cu optsprezece roţi care trecuse 
pe aici nu cu multă vreme în urmă. Presupunând că urmele 
fuseseră lăsate de trailerul mare din centrul şantierului, m- 
am luat după ele. 

Treceam prin zone de lumină şi zone de întuneric, iar 
şirurile de reflectoare de stadion din faţa mea îmi 
scânteiau în ochi. 

Am văzut trailerul - CARLINO MASONRY SUPPLIES — 
cam la cincizeci de metri înaintea mea, dar nu l-am văzut 
pe Paresi sau pe altcineva. _ 

Am mai făcut câţiva paşi şi m-am oprit. Începeam să am 
un sentiment bizar. Ceva care mi se întipărise în minte... 
luminile de stadion... umbrele... 

Mi-am scos pistolul şi mi l-am înfipt la curea, după care 
m-am apropiat mai încet de trailer. 

Telefonul meu mobil bâzâi tare în groapa tăcută. M-am 
uitat la textul de la Paresi: „Sunt în stânga ta.” 

M-am oprit lângă un camion mare de gunoi şi am privit 
în stânga. Cam la zece metri distanţă, vedeam ceva 
mişcându-se în lumina chioară. Când privirea mi s-a 
adaptat, am putut vedea un obiect legănându-se de cablul 
unei macarale... şi am avut nevoie de câteva secunde ca să 
înţeleg că era o persoană... după care mi-am dat seama că 
mă uit la faţa lui Vince Paresi. 

Mi-am scos arma de la centură şi, în vreme ce mă lăsam 
într-un genunchi, am auzit un țipăt ascuţit de pe cabina 
camionului de gunoi din spatele meu şi o umbră care se 
deplasa cu iuţeală a trecut prin lumină, după care ceva m- 
a lovit în spate cu asemenea forţă, că am fost aruncat cu 
faţa în jos în solul ud. Mi se tăiase respiraţia. Mi-am văzut 
arma zăcând în noroi la câţiva paşi în faţa mea. M-am 
întins după ea, dar ceva m-a lovit în ceafă, după care un 
picior a zburat arma cât colo. A 

Am sărit în picioare şi mi-am dat seama că tremuram. În 
vreme ce îmi recăpătăm respiraţia şi încercam să-mi 
recâştig echilibrul, am văzut pe cineva în haine închise la 

culoare stând cam la trei metri distanţă de mine. Am 
inspirat adânc şi m-am uitat cu atenţie la Leu. 

Asad Khalil avea o armă în mână, dar aceasta se odihnea 
pe lângă trup. Puteam acoperi acea distanţă în circa două 
secunde, însă el ar fi avut nevoie de o secundă ca să 
ţintească şi să tragă, iar de la o asemenea distanţă nu prea 
trebuia să se străduiască mult să ochească. 

Într-un târziu, el zise: 

— Aşadar, ne întâlnim din nou. 

Dorea să discute, evident, aşa că am replicat: 

— Du-te dracului. 

— Ea doua oară în seara asta când îmi spune cineva aşa, 
mă informă. Însă ultimul om a spus-o în rusă. 

Ei bine, ştiam despre cine era vorba, iar cum Khalil se 
găsea în faţa mea, ştiam că Boris nu mai stătea nicăieri. 
lar Vince... Doamne... am simţit furia crescând în mine, 
dar ştiam că trebuie să o menţin sub control. 

El îmi zise: 

— Ştiu că eşti singur şi vreau să ştii că şi eu sunt singur. 
Adăugă, total inutil: Suntem doar noi. Aşa cum ai cerut şi 
cum ar trebui să fie. 

Am dat din cap. 

El răspunse cu acelaşi gest şi zise: 

— Te-am păstrat pentru sfârşit, domnule Corey. 

— Pe tine te-am păstrat pentru mine însumi, i-am 
replicat. 

Zâmbi, cu un rânjet urât. 

— Nu am simţit o vestă antiglonţ când te-am trântit la 
pământ, zise. 

N-am replicat. Ș 

— Nu contează. N-o să te împuşc în inimă. Işi ridică 
arma şi îmi zise: Asta e arma soţiei tale decedate. Abia 
aştept să-ţi zbor bărbăţia cu arma asta. 

Mai avea câteva lucruri de spus înainte de a face asta. 
M-am gândit la câteva mutări pe care le puteam încerca, 
dar niciuna nu părea promițătoare. 

Fără a-mi mişca deloc capul, privirea mi se plimbă prin 
jurul meu. Arma era mult prea departe şi în apropiere nu 
se găsea nimic util. Am inspectat rapid partea de sus a 
zidurilor de fundaţie din depărtare. Puntea de observaţie 
era închisă şi chiar dacă trecea cineva pe acolo la nivelul 
străzii, nu avea cum să vadă ceva atât de departe în 
groapa întunecată. 

— Uită-te la mine, zise Khalil. Nu-i nimeni aici care să te 
ajute. Sunt morţi cu toţii. Cei doi poliţişti care stăteau în 
cabina lor confortabilă sunt morţi. Şi, după cum poţi vedea 
limpede, ofiţerul tău superior este aproape, dar nu te poate 
ajuta. Ridică un telefon mobil în aer şi zise: Ultimul lui 
mesaj pentru tine e ăsta - Asad Khalil a învins. 

Am simţit din nou cum mă cuprinde furia - nemernicul 
ăsta psihopat, asasinul ăsta nenorocit cu sânge rece... 

— Nu ţi-a trecut prin minte, domnule Corey, că povestea 
asta nu era cum părea? 

M-am uitat la el şi m-am gândit la cele spuse. Poate că 
mi-a trecut prin minte, undeva în străfundurile mele... atât 
de adânc încât am lăsat gândul acolo deoarece... nu mai 
conta pentru mine dacă era Paresi sau Khalil. 

— Am visat clipa asta. Tu? îmi zise Khalil. 

Am dat din cap. 

Se uită la mine şi zise: 

— Ne era sortit să ne întâlnim, dar adesea trebuie să 
ajutăm soarta. Zâmbi din nou şi zise: În noaptea asta am 
ajutat amândoi soarta, iar soarta mea, domnule Corey, e 
să-ţi tai faţa. 

Am presupus că îşi adusese propriul cuţit pentru asta, şi 
i-am Zis: 

— Încearcă. Lasă arma jos şi încearcă, nemernicule. 

Îmi ignoră invitaţia şi privi în jur. 

— lată-ne aici, unde trei mii din conaţionalii tăi au murit, 
îmi zise. 

— Au murit sute de musulmani în turnuri, i-am amintit. 

Ignoră şi asta, şi zise: 

— Cred că ăsta e un loc bun în care să mori şi tu. Am 
ales bine? mă întrebă. 

N-am răspuns şi m-am întrebat dacă ştia de undeva că 
eu şi Kate chiar am fost la câteva minute distanţă de a 
muri aici în 11 septembrie. Însă nu murisem aici atunci şi 
n-aveam să mor aici acum. 

— Dar nu te voi ucide decât dacă mă forţezi să o fac, îmi 
zise. Însă te voi împuşca în pântece, apoi îţi voi tăia faţa 
felii, cum ţi-am promis. 

N-aveam replică la aşa ceva. 

Îşi duse mâna la spate şi scoase un cuţit lung şi lat. 

— Voi folosi asta, iar tu vei trăi ca să simţi totul şi să-ţi 
vezi faţa jupuită de pe ţeastă. 

Era pus pe zeflemele, parte a ritualului urmat de cei mai 
mulţi ucigaşi doar de plăcere. Astfel de indivizi se cufundă 
atât de adânc în fanteziile lor încât uită de prudenţă. 

Numai că Asad Khalil era şi un asasin instruit, aşa că mă 
întrebă: 

— Mai ai vreo armă? 

Ei bine, aveam, dar i-o împrumutasem lui Kate. N-am 
răspuns. 

Se uită la mine, apoi zise: 

— N-am simţit vreuna... dar... 

Îşi înfipse cuțitul la curea, după care mă surprinse - sau 
poate nu - prin a-şi înfige pistolul - arma lui Kate - tot la 
curea în partea dreaptă. 

Rămase perfect nemişcat, uitându-se drept la mine. 
Picioarele lui stăteau uşor depărtate şi îndoite de la 
genunchi, iar braţele erau depărtate de trup. IÎnvăţase asta 
de la Boris? Sau din prea multe filme cu cowboy? 

Ca şi cum mi-ar fi citit gândurile, zise: 

— Eşti un cowboy - nu? Mâna ta e mai rapidă decât a 
mea? Te rog. Întinde-te după armă. 

Ei bine, dacă aveam una, nemernicule, primul şi ultimul 
lucru pe care l-ai fi văzut ar fi fost licărirea din capătul 
ţevii. Mi-a mai trecut prin minte că Asad Khalil ar fi 

preferat să nu tragă un foc de armă care putea fi auzit... 
sau poate că pur şi simplu prefera cuțitul. 

Khalil se îndreptă şi zise: 

— Fie nu ai armă, fie eşti un laş. 

Mă rog, nu aveam armă, dar aveam un cuţit de care el 
nu părea să ştie. 

— Nu te aud, am zis. Vino mai aproape. 

Khalil îşi scoase iar cuțitul şi veni spre mine, spunând: 

— Odată am jupuit carnea unui om de pe piept şi i-am 
putut vedea coastele, plămânii şi inima bătând. 

În vreme ce se apropia, i-am putut vedea faţa din ce în 
ce mai bine. Arăta exact ca în fotografia mandatului de 
urmărit general - ochi profunzi, înguşti şi negri, separați 
de un nas încovoiat, care îi dădea lui Khalil mai degrabă 
aspectul unei păsări de pradă decât al unui leu. 

Khalil continua să se apropie, legănându-şi cuțitul mare 
cu un zâmbet larg pe chip. 

M-am dat înapoi şi el a zâmbit şi mai larg. Chiar se 
distra. 

Se apropie mai mult, sfâşiind aerul cu cutitul. 

M-am dat iarăşi înapoi şi atunci el se apropie mai tare. 

— Dacă te întorci şi fugi, te voi împuşca în picioare, apoi 
te voi căsăpi, îmi zise. 

— Nu fug. 

— Nu, dar te dai înapoi. Vino spre mine. Luptă ca un 
bărbat. 

— Tu ai cutitul, dobitocule. Lasă-l jos. 

Azvârli cuțitul în aer, apoi îl prinse de mâner şi zâmbi 
din nou. 

Se bucura enorm de situaţie, iar ca să fiu sincer, eu nu 
mă bucuram deloc. Ştiam că tipul ăsta m-ar fi făcut bucăţi 
dacă mă apropiam de el, aşa că m-am dat din nou înapoi. 
Venise timpul să o termin cu distracţia, aşa că i-am 
amintit: 

— Maică-cta a fost o curvă. 

Individul urlă ceva, apoi mă atacă. 

M-am întors, am făcut un pas ca şi cum aş fi luat-o la 
fugă, m-am prefăcut că alunec în noroi, apoi mi-am scos 
cuțitul, m-am răsucit pe genunchi şi am declanşat butonul 
care transforma arma în baioneta cu care l-am lovit în 
pântece. 

Khalil scoase un urlet de surprindere şi se dădu înapoi, 
în vreme ce eu l-am atacat pentru a-l omori înainte de a 
apuca să scoată arma de foc. 

Îşi ţinea mâna cu arma peste pântece şi îşi întindea 
cealaltă mână după pistolul Glock în vreme ce se dădea 
înapoi, dar pe drum îşi pierdu echilibrul în noroi şi căzu pe 
spate. 

Singura mutare pe care o aveam la îndemână era să sar 
asupra lui ca să-l ţin la distanţă de pistol, aşa că am sărit 
din alergare şi am aterizat pe pieptul lui, în vreme ce 
individul începea să-şi ridice picioarele ca să mă 
catapulteze în aer. 

l-am văzut braţul rotindu-se şi i-am simţit cuțitul 
străpungându-mi omoplatul şi zgâriind osul. 

Braţul lui se ridică pentru o nouă lovitură. l-am prins 
încheietura. Mi-am ţinut întreaga greutate a corpului 
apăsată pe el, în vreme ce Khalil se chinuia să mă dea la o 
parte şi să-şi elibereze mâna cu cuțitul. 

Mâna mea în care ţineam cuțitul era liberă, la fel şi 
mâna lui stângă, însă în loc să scoată pistolul cu acea 
mână, Khalil se hotări să-mi prindă braţul înainte ca eu să-i 
înfig lama în faţă sau în gât. 

Mă prinse strâns de încheietură, apoi îşi înălţă capul şi 
îşi înfipse dinţii în obrazul meu, după care mă muşcă tare 
de nervul maxilarului, fapt care trimise nişte fulgere 
îngrozitoare de durere în creierul meu. 

Continua să mă ţină de încheietură, dar am reuşit să-mi 
ridic braţul şi să-l izbesc pe individ cu mânerul greu al 
pumnalului drept în moalele capului. 

Încetă să mă muşte de obraz. Mi-am răsucit mâna ca să 
înfig capătul ascuţit al cuţitului în vârful capului lui Khalil, 

dar individul era incredibil de puternic şi reuşi să-mi tragă 
mâna la depărtare şi să o ţină acolo. 

Aşadar,  intraserăm amândoi într-un punct mort. 
Niciunul nu-şi putea folosi cuțitul, iar chestia asta avea să 
continue până ce unul din noi slăbea sau făcea un gest 
neaşteptat ori disperat. 

Khalil era într-o formă fizică foarte bună şi nu părea 
deloc să obosească în vreme ce ne străduiam amândoi să 
ne eliberăm din strânsoarea celuilalt. 

Incercă de câteva ori să mă lovească cu genunchiul în 
pântece, dar nu avea la dispoziţie spaţiu de manevră, iar 
eu continuam să stau apăsat cu toată greutatea peste el. 
După aceea încercă din nou să mă muşte de faţă, dar îmi 
tineam capul ridicat. 

Habar n-aveam unde îl lovisem - organele genitale? 
Coapsă? Abdomenul inferior? Dar ştiam că rana nu 
sângera suficient de tare ca să-l slăbească. Îmi simţeam 
propria rană caldă şi udă, dar nu credeam că individul 
reuşise să-mi provoace prea mult rău. 

Am stabilit contact vizual şi ne-am uitat fix unul la 
celălalt. 

— O să mori, i-am zis. 

— Tu, răspunse Khalil clătinând din cap. 

Vocea lui continua să fie de bariton, aşa că probabil îi 
ratasem ouăle. 

În vreme ce ne luptam, mi-am dat seama că el nu slăbea 
deloc, în vreme ce eu, da, iar nemernicul ştia asta, aşa că 
mă aştepta. Venise vremea să întreprind ceva. 

I-am dat o lovitură cu capul, dar asta nu i-a provocat lui 
o durere mai mare decât mi-a provocat mie. A ripostat 
încercând să-şi înfigă din nou dinţii în faţa mea, ceea ce 
dorisem şi eu. Mi-am încleştat dinţii de nasul lui mare şi 
încovoiat şi am muşcat din el mai tare decât muşcasem 
vreodată din ceva. Înainte ca el să urle, i-am simţit 
cartilagiul pocnind sub dinţii mei şi am simţit gust de 
sânge şiroind din nasul lui drept în gura mea. 

Khalil trecea printr-o durere adevărată acum, aşa că 
abia a observat că am încetat să-l muşc de nas. Am scuipat 
sânge în ochiul lui stâng, iar când pleoapa s-a închis mi-am 
prins dinţii în ea şi am sfâşiat-o. 

Am scuipat din nou sânge în ochii lui şi am zis încetişor: 

— O să-ţi mănânc nenorocita aia de faţă. 

El mă scuipă la rândul lui, apoi reuşi să mă muşte de 
bărbie. 

Un individ aflat în mare pericol şi în mari dureri capătă 
forţe suplimentare - o forţă musculară întărită de 
adrenalină -, iar Khalil îşi arcui trupul cu mine deasupra, 
fapt care îi oferi spaţiul de manevră necesar ca să intre 
într-o mişcare de rostogolire şi să încerce să inverseze 
poziţiile noastre, ca să ajungă deasupra mea. Mi-am slăbit 
strânsoarea asupra mâinii lui cu cuțitul, iar el şi-a înfipt 
imediat arma în spatele meu, tăind carnea în zona 
coastelor. 

M-ar fi înjunghiat din nou, dar eu mi-am relaxat brusc 
muşchii şi el s-a trezit continuându-şi mişcarea de răsucire 
şi de rostogolire fără rezistenţă, iar acest fapt l-a adus pe 
neaşteptate cu faţa în jos şi cu mine deasupra. Mâna lui cu 
cuțitul era liberă, dar n-o putea folosi din acea poziţie. 
Încercă să se îndepărteze de acolo, dar m-am lăsat cu 
greutate peste el şi Khalil s-a prăbuşit pe piept şi pe burtă. 
Acum aveam ambele mâini libere, aşa că i-am tras capul pe 
spate de părul lui lung şi i-am despicat gâtul, după care i- 
am împins faţa în noroi. Khalil nu scoase niciun sunet şi nu 
făcu niciun gest, dar instinctul îmi spunea că individul nu 
era terminat. 

De fapt, braţul îi alunecă sub trup şi mi-am dat seama că 
îşi căuta pistolul. Am ajuns primul la centură şi i-am smuls 
arma de-acolo. Deoarece nu e bine să foloseşti o armă de 
foc atât de aproape, am sărit de pe Khalil şi m-am dat 
înapoi. 

Am rămas în picioare, răsuflând cu greutate şi ţinându- 
mi privirea aţintită asupra individului. 

Farurile de stadion îmi străluceau în ochi, iar picioarele 
îmi erau afundate în noroi. Şi mai mari necazuri îmi 
provoca umezeala care îmi cuprindea spinarea, dând o 
senzaţie de căldură în aerul răcoros al nopţii. 

Mi-am dat seama că a doua lovitură a lui Khalil intrase 
mai adânc decât crezusem, aşa că pierdeam sânge. 

Capul începea să mi se învârtă şi îmi simţeam genunchii 
cedând. M-am trezit îngenunchind pe sol. 

Khalil se mişca. M-am uitat cum se ridică încet în 
picioare. 

Era cu spatele la mine, dar l-am văzut ştergându-şi faţa 
cu mâna, după care se întoarse, mă zări şi începu să se 
mişte către mine. 

Faţa şi hainele îi erau acoperite de noroi, dar vedeam 
sângele de pe gâtul şi de pe cămaşa lui. Mi-am dat seama 
că sângele nu ţâşnea aşa cum ar fi trebuit dacă i-aş fi tăiat 
jugulara sau carotida. 

Khalil îşi zări cuțitul pe jos. Îl ridică şi continuă să vină 
către mine. 

„Mori, nenorocitule.” 

M-am ridicat în picioare prea repede şi mi-am simţit din 
nou capul învârtindu-se. Am avut senzaţia că o să leşin, dar 
am inspirat adânc de câteva ori şi am rămas nemişcat, 
astfel încât inima mea să nu fie nevoită să pompeze sânge 
suplimentar din corp. 

Khalil continua să se apropie, ţinând cuțitul în faţa lui. 

Când ajunse la mai puţin de trei metri de mine, zise: 

— Faţa ta. 

Ei bine, n-aveam chef să mă lase fără faţă, iar din 
punctul meu de vedere lupta cu cuţitele luase sfârşit. Aşa 
că am ridicat pistolul lui Kate şi l-am aţintit asupra 
individului. Braţul meu nu era deloc stabil. Am avut din 
nou senzaţia că o să leşin. 

— Dă drumul cuţitului, am zis. 

Am observat că arma de foc era complet acoperită de 
noroi, aşa că nu eram deloc sigur că avea să tragă. Nici 

Khalil nu era. 

— Aruncă-l, nenorocitule! am strigat eu la el. 

În realitate, nu doream să-i dea drumul. N-ar fi trebuit 
să am vreo oprelişte ca să apăs pe trăgaci, dar... nu 
puteam face asta; doream ca nemernicul să-şi câştige 
glonţul. 

Khalil mai făcu câţiva paşi, apoi se prăbuşi în genunchi. 

Se terminase, dar nimic nu se termină până ce nu e gata 
- iar Khalil continua să ţină cuțitul îndreptat spre mine. 

Aş fi aşteptat, dar începea să mă cuprindă vechea 
senzaţie de sângerare mortală pe care mi-o aminteam atât 
de bine, aşa că trebuia să înfig ultimul cui în coşciugul 
nemernicului... Am aţintit spre capul lui şi am început să 
apăs pe trăgaci, dar apoi m-am oprit şi m-am uitat la 
individ. Am coborât arma şi am băgat-o la centură. 

Khalil se ridică din nou şi efectuă mişcările lui de 
zombie, cu cuțitul îndreptat spre mine. 

Am inspirat adânc, apoi m-am întins spre el cu cuțitul 
meu, i-am înlăturat mâna şi am repezit baioneta într-o 
mişcare de jos în sus. Lama a străpuns bărbia individului, 
i-a trecut prin gură şi i s-a înfipt în cerul gurii, unde s-a 
înţepenit. Am dat drumul cuţitului şi m-am dat înapoi. 

Ochii lui se făcură mari. Khalil încercă să vorbească sau 
să urle, dar cred că lama cuţitului îi trecuse prin limbă, 
deoarece nu reuşi să scoată decât câteva bolboroseli, în 
vreme ce sângele îi curgea din gură. 

Khalil începu să se înece, după care, uluitor, mai făcu un 
pas către mine şi se uită drept în ochii mei, de la niciun 
metru distanţă. 

L-am privit şi eu în ochi. Unul era plin de sângele care 
şiroia din pleoapa retezată, dar celălalt strălucea şi ardea, 
uitându-se fix la mine. 

Mânerul baionetei mele era înfipt până în plăsele sub 
bărbia individului. Khalil arăta ca şi cum îi crescuse brusc 
un cioc ciudat în barbă. 

— Soţia mea trăieşte, i-am zis. Eu trăiesc. Tu eşti mort. 

Khalil continuă să se holbeze la mine, apoi clătină din 
cap. 

Am văzut cum din gură şi din nas începe să-i şiroiască o 
chestie ciudată verde şi galbenă - poate mucus din 
cavitatea sinuzală - sau poate că individul ăsta era 
extraterestru. 

Asad Khalil era mort, dar nu încheiase procesul morţii şi 
nici eu nu mă simţeam bine. 

Aşa că am rămas amândoi acolo, la câţiva paşi distanţă, 
privindu-ne fix în ochi. Aveam senzaţia că era o întrecere a 
voinţelor - cine avea să cadă primul? 

Ei bine, nu eu aveam să fiu acela. Am reuşit să mă 
menţin în picioare, chiar dacă ţeasta începea să mi se 
învârtă rău. 

Khalil păru brusc să-şi dea seama că avea o problemă. 
Mâna dreaptă şi se ridică şi apucă mânerul cuţitului înfipt 
sub bărbie. 

Ei bine, nimeni în afară de mine nu atinge cuțitul de 
luptă al unchiului Ernie, aşa că am scos un urlet şi l-am 
pocnit pe nemernic peste faţă. 

Khalil căzu. Ştiam că n-avea să se mai ridice, aşa că m- 
am lăsat în genunchi. După aceea m-am târât spre Khalil, 
m-am întors şi m-am lăsat cu capul şi umerii peste pieptul 
lui ca să-mi ţin rănile cât mai puţin expuse. 

Simţeam cum pieptul lui continuă să se ridice şi să 
coboare. 

M-am uitat la cer şi am simţit ploaia slabă peste faţă, 
ceea ce îmi dădea o stare de bine. 

Mi-am găsit telefonul mobil şi am sunat la Urgenţe. l-am 
zis dispecerei: 

— Zece-treisprezece... Ofițer în dificultate. M-am 
identificat şi i-am dat numărul de insignă, apoi am folosit 
limbajul specific de poliţist ca să fac ca totul să pară real şi 
urgent, aşa că am zis: Am nevoie de un autobuz, imediat - 
o ambulanţă, acum. I-am dat localizarea şi am fost pus să o 
repet, apoi am zis: Uitaţi-vă după... trailer mare... Carlino 

Masonry... da... repede. 

Am închis ochii şi am încercat să-mi controlez respiraţia 
şi bătăile inimii. Chestia asta avea să fie la limită. 

În mai puţin de cinci minute am auzit sirene pe strada 
Church, iar un minut mai târziu am simţit cum pieptul lui 
Khalil se mai ridică o dată, apoi se opreşte. 

Mi-am întors capul şi m-am uitat la Vince Paresi 
atârnând de macaraua mare. Am inspirat adânc şi i-am 
spus: 

— S-a terminat, căpitane. Am câştigat. 

CAPITOLUL 49 


Nu doream să ajung la cel mai apropiat spital. Voiam să 
mă ducă la Bellevue, aşa că într-acolo porni ambulanta. 

Aveam bandaje de presiune peste răni şi două perfuzii 
saline în braţe. Mă simţeam excelent - hai să mai facem 
chestia asta încă o dată. 

De fapt, aveam perioade de inconştienţă, apoi îmi 
reveneam, dar îmi amintesc că am ajuns la Bellevue şi că 
am anunţat personalul de la Camera de gardă că soţia mea 
era pacient în secţia securizată - după care nu îmi mai 
amintesc multe. 


Soarele pătrundea prin fereastră. De şnurul ferestrei 
atârna un leu de pluş. 

Eram destul de sigur că nu visam, iar încăperea în mod 
cert îmi părea cunoscută. 

Cineva mă mângâia pe mână. Mi-am întors capul şi am 
văzut-o pe Kate stând la căpătâiul patului meu. Era 
îmbrăcată cu bluza albă şi fusta albastră pe care i le 
adusesem. Am avut nevoie de câteva secunde ca să 
analizez situaţia. 

— Ce mai faci, frumosule? mă întrebă ea zâmbind. 

Habar n-aveam cum arătam, dar am replicat: 

— Destul de bine. Ar trebui să-l vezi pe celălalt, am 
adăugat. 

Celălalt e mort. 

Kate se forţă să zâmbească şi zise: 

— O să te faci bine. 

— În regulă. 

Dar nu pot pleca în Minnesota. 

Kate avea lacrimi în ochi. Se aplecă şi mă sărută pe 
obraz - chiar acolo unde Khalil mă muşcase de nerv. Olică/ 

Mi-am dus mâna acolo şi am simţit un bandaj, apoi un 
alt bandaj acolo unde nemernicul mă muşcase de bărbie. 
După aceea, nereuşind să separ cele petrecute de un vis 
urât, am făcut ceea ce fac masculii şi mi-am controlat 
bijuteriile. Una, două, semn de exclamare. Încă o dată - 
una, două... 

— Eşti bine? Ce te doare acolo? 

— Nimic. 

Am dat peste consola de comandă a patului şi m-am 
ridicat în poziţie şezândă. 

De mine erau ataşate cabluri şi tuburi. M-am uitat la 
monitoare, care păreau în regulă. Începeam să simt acea 
stare de euforie prin care treci când Doamna-cu-Coasa 
taman te-a ratat, aşa că m-am aplecat în faţă şi am zis: 

— Vreau să plec de aici. 

Kate îmi replică: 

— Doctorul a spus trei sau patru zile - dar eu i-am cerut 
o săptămână. 

Nu era amuzant. 

— Ai pierdut ceva sânge, dar te-au umplut la loc. l-am 
explicat neurologului că aveai probleme psihice dinainte 
de pierderea de sânge, aşa că să nu se aştepte la prea mult 
când te va evalua. 

Ce făcusem ca să merit un asemenea sarcasm? 

Kate aduse o ceaşcă de apă cu gheaţă la buzele mele şi 
am sorbit un pic din ea. Am observat acum că patul ei se 
găsea încă acolo, aşa că am întrebat-o? 

— Rămâi? 

— Nu, tu rămâi. Eu plec. 

— Da? 

M-am întins la loc pe pat. Chiar şi cu analgezicele 
băgate în mine, simţeam locurile unde fusesem tăiat de 
cuţit. De fapt, mă durea tot corpul. Chestia asta era 
nasoală rău. 

M-am uitat în tavan o vreme, apoi am zis: 

— Khalil e mort. 

— Ştiu. 

— Vince Paresi e mort. Khalil l-a ucis. 

Tăcere, apoi: 

— Ştiu. 

Kate plângea din nou. Ca să fiu sincer, şi mie mi se 
pusese un nod în gât. Habar n-aveam cum îl omorâse 
Khalil pe Vince, dar speram ca moartea să fi venit rapid. 

Kate trase un scaun şi îmi luă mâna. Am stat aşa o 
vreme. 

Într-un târziu, îmi zise: 

— Tom e la... faţa locului. Vine să te viziteze mai târziu. 

— Nu primesc vizitatori cu numele Tom. 

— John... vrea să te vadă şi... să te felicite. 

— Fără fotografii. 

Nu-mi replică, dar îmi zise: 

— Când eşti pregătit să vorbeşti... vreau să aflu ce s-a 
petrecut. 

Eram gata să povestesc totul acum, dar ştiam că voi 
istorisi acelaşi lucru de cel puţin douăzeci de ori pentru 
jumătate din Departamentul de Justiţie - ca să nu-l 
mentionez pe Tom Walsh - aşa că am spus: 

— Când ajung acasă. Mă poţi ajuta la întocmirea 
raportului, am adăugat. 

— Nu te împăuna, zise Kate zâmbind. 

Am zâmbit. 

Mi-era foame, aşa că am întrebat-o: 

— Ce e la micul dejun? 

— Jeleuri. 

— Ce s-a întâmplat cu ouăle fierte tari? 

Imi mângâie mâna dreaptă, se ridică şi îmi dădu un 

sărut lăcrimos pe frunte - chiar acolo unde îl lovisem cu 
capul pe nemernic. Olică! 

Kate se uită la mine şi zise: 

— Te vreau acasă cu mine. 

— Şi eu. Unde sunt hainele mele? am întrebat. 

— Probabil în punga cu probe, îmi răspunse. 

— Unde e arma mea? m-am interesat. 

— Tom a spus că e la ei, mă informă. Mi-au recuperat şi 
arma mea. 

— Bine. 

Am vrut să o întreb unde era cuțitul unchiului Ernie, dar 
ultima dată când îl văzusem se iţea din bărbia lui Asad 
Khalil - deci probabil că, până acum, ajunsese la subsol, la 
morgă, unde patologul trăgea de el, încercând să decidă 
dacă să îl scoată înainte sau după ce avea să-i crape ţeasta 
lui Khalil. 

Eu şi Kate am sporovăit un pic. Am căzut de acord că 
aveam nevoie de câteva săptămâni acasă, ca să îmi revin în 
linişte. Mi-am exprimat dezamăgirea profundă că nu-i 
puteam vedea pe părinţii ei sau pe ai mei în viitorul 
previzibil. Kate ştia că îmi bat joc, dar nu-i putea spune 
asta în faţă unui om aflat în starea mea delicată. 

— Doctorul de la Urgenţe a spus că nu mai am voie la 
paraşutism timp de cinci ani, am informat-o. 

Micul dejun a venit la ora şapte şi jumătate. Se părea că 
fusesem pus la dietă lichidă, care nu semăna deloc cu dieta 
mea lichidă obişnuită. 

Kate se apucă să mestece clătite şi cârnaţi. 

— Mai vrei nişte ceai de mentă pentru pârnăiaşi? mă 
întrebă. 

Nu era la fel de amuzant cum credeam că e atunci când 
ea zăcea pe patul de spital. 

În fine, am stat întins în pat gândindu-mă la Vince Paresi 
şi chiar la Boris, pe care îl plăceam din anumite puncte de 
vedere. Eu şi Boris căzuserăm de acord că el îl poate 
stăpâni pe Asad Khalil, dar în mod evident ne-am înşelat în 

privinţa asta şi ar fi trebuit să ştim amândoi că ne înşelăm. 
Că veni vorba despre asta, la ce naiba mă gândeam atunci 
când spuneam că îl vreau pe Asad Khalil doar pentru 
mine? În fine, a ieşit bine până la urmă... la limită. 

— Ai aflat ceva de Boris? am întrebat-o pe Kate. 

— De ce întrebi? zise ea clătinând din cap. 

— Cred că a fost ucis de Khalil. 

Nu-mi răspunse, dar probabil se gândea la ce mă 
gândeam şi eu - ar fi trebuit să-i raportez lui Tom Walsh 
contactul avut cu Boris. Nu numai că probabil Boris ar mai 
fi în viaţă şi acum, dar dacă echipa de supraveghere l-ar fi 
înşfăcat pe Khalil în Brighton Beach, eu însumi aş fi fost 
scutit de unele emoţii la locul WTC ca să nu mai menţionez 
de câteva zile în spital. 

De asemenea, Vince Paresi ar fi fost în viaţă. 

Ei bine, în domeniul ăsta de afaceri acţionezi după 
împrejurări şi, cum am mai spus, trăieşti - sau mori - cu 
consecinţele faptelor tale. 

Nu aveam de gând să mă chinui cu povestea asta mai 
mult decât mă chinuiam cu faptul că nu mă gândisem la 
Gabe Haytham la timp ca să-i salvez pe el şi pe familia lui. 

Tipul rău din povestea asta era Asad Khalil, alături de 
indivizii ca el şi ca aceia care îl ajutau şi ca toţi cei care 
sărbătoreau moartea, nu viaţa. 

Esenţial era că l-am omorât pe Asad Khalil, aşa că nu se 
mai ducea la nici un proces şi nicio puşcărie. Nici nu avea 
să ne mai provoace coşmaruri. Însă acestea sunt destule. 

— Ai auzit ceva de poliţiştii de la Autoritatea Portuară? 
am întrebat-o pe Kate. Cei care stăteau în cabina PA? 

Tom a zis că erau doi - un bărbat şi o femeie - dar n-au 
fost găsiţi, îmi răspunse. Nu vreau să discut despre asta 
acum. 

Am dat din cap, dar povestea asta continua să mă 
chinuie. Mintea mea ajunsese în tărâmul fericit al 
pastilelor, aşa că trebuia să mă concentrez asupra unor 
aspecte ale poveştii care mă deranjau. 

Era cu siguranţă posibil ca un individ precum Asad 
Khalil să le facă de hac unor poliţişti care nu se aşteptau la 
probleme. Dar ce făcuse el cu cadavrele? 

Era logic ca individul să fi avut ajutoare în acel moment 
critic - poate unul sau doi tipi ca să ucidă poliţiştii şi să se 
descotorosească de cadavre... şi să-l spânzure pe Vince de 
macara. 

Dar când l-am văzut pe Khalil, era singur. Ca atare, dacă 
avea complici, unde erau aceştia? Se descotoroseau de 
cadavre? Sau, caracteristic modului său de operare, Khalil 
îi omorâse şi pe ei? 

Toate astea mă aduseră înapoi la ceva care mă pusese 
pe gânduri întreaga săptămână: Oare Khalil mai avusese şi 
altceva plănuit? Pe baza celor văzute de mine în 
apartamentul din 72nd Street, în mod evident Khalil 
dispusese de complici şi de resurse aici, aşa că probabil 
trebuia să plătească o favoare care i se făcuse. Care să fi 
fost aia? Şi oare favoarea era încă operaţională? 

Kate mă întrerupse întrebându-mă la ce mă gândeam. 

— La finalul grandios al lui Khalil. 

Rămase tăcută o vreme, apoi zise: 

— Dacă... dacă era vorba de un final grandios... poate că 
ceea ce ar fi trebuit să se întâmple nu se va mai întâmpla 
acum, că el e mort. 

Mă gândisem la asta şi era posibil. Dar dacă urma să se 
petreacă ceva grandios - o explozie de maşină sau un atac 
cu antrax - şi dacă o entitate precum Al Qaeda se găsea în 
spatele acţiunii, oare mai fusese nevoie de Asad Khalil 
pentru declanşarea ei? 

— Cred că am discutat această posibilitate, zise Kate. 

— Aşa crezi? Boris credea că e posibil. 

— De ce nu te odihneşti puţin? 

În cameră intră o asistentă cu analgezice. Ultima dată 
când am stat în spital, cu lumina zilei ţâşnind prin trei 
găuri din corpul meu, nu mi-au plăcut acele pilule, aşa că 
asistenta îmi aduse nişte analgezice incolore şi fără miros, 

fabricate în Polonia. 

N-am mai spus nimic şi le-am băgat în gură, am băut 
nişte apă, după care, la ieşirea asistentei, le-am scuipat 
afară. 

— Trebuie să le iei, zise Kate. 

— Unde nu e durere nu e nici creier. 

Am început să-mi dau seama că poate ar fi trebuit să-l 
întreb eu însumi pe nemernic ce plănuise. Nu mi-ar fi spus 
atunci când eram peste el - dar poate că mi-ar fi spus 
atunci când credea că sunt ca şi mort. Ar fi zis: „Mă bucur 
că ai întrebat, domnule Corey. Şi îţi voi spune deoarece... 
un hohot mare de râs aici - morţii nu mai apucă să spună 
nimic.” 

În regulă. „Dar ce anume să nu spună?” 

Mi-am ridicat patul încă un pic. Simțeam suturile 
întinzându-se pe spate. 

Am închis ochii şi mi-am pus creierul la lucru. Ceva mi 
se păruse ciudat - sau nelalocul lui - la şantierul WTC, iar 
acum începeam să-mi aduc aminte. 

Urmele de cauciucuri. Erau proaspete. 

Acea semiremorcă trasă în şantier într-o zi de duminică. 
Oare se fac livrări de materiale într-o zonă securizată 
duminica? Mi-am amintit că într-o seară târziu poate în 
cursul săptămânii, poate într-un weekend - văzusem 
camioane parcate cu şoferii dormind în compartimentul lor 
de odihnă, aşteptând deschiderea porţilor de acces. 

Ca atare... de ce ar fi lăsat poliţiştii Autorităţii un 
asemenea trailer imens să treacă prin porţi într-o noapte 
de duminică? Ei bine, poate fiindcă erau morţi. CARLINO 
MASONRY SUPPLIES. 

Nici chestia cu materialele de construcţii nu era în 
regulă. Încă nu se turna beton acolo, iar pe şantier nu 
existau betoniere. lar dacă se livrase ceva precum plasă de 
oţel sau bare, ar fi folosit un camion cu platformă. Ca 
atare, ce se găsea oare în acel trailer imens? 

Şi de ce alesese Khalil şantierul WTC ca să se 

întâlnească cu mine? Ei bine, din simbolism, aşa cum 
spusese. Pricep asta... dar... 

M-am ridicat brusc. 

— Fir-ar al dracului! 

— John? Ţi-e bine? 

— Nu. 

— Ce s-a întâmplat? 

— Stai aşa. 

Eram destul de convins că ştiu ce se găsea în acel trailer 
- şi mai ştiam că nu explodase încă, fiindcă dacă ar fi făcut- 
o am fi auzit explozia, aflaţi, cum eram, la doar cinci 
kilometri depărtare. 

M-am întins după telefonul de pe noptieră, şi Kate mă 
întrebă: 

— Pe cine suni? 

— Centrul de Operaţiuni - nu, pe Walsh. Probabil e încă 
la locul crimei. 

= John. Pe 

Imi răspunse căsuţa de mesaje vocale a lui Walsh - fie el 
nu recunoscuse numărul, fie îi apăruse „Bellevue” pe ecran 
şi, cum ştia doar doi oameni aici, nu avea chef să discute 
cu niciunul dintre ei. 

Am vrut să sun la Centrul de Operaţiuni, dar m-au 
apucat pandaliile şi am început să-mi scot tuburile şi 
cablurile din mine. Kate se isteriză un pic şi începu să ţipe, 
apoi încercă să apese butonul de chemare de urgenţă, dar 
i-am smuls butonul din mână, am alunecat jos din pat şi i- 
am zis: 

— Să mergem. 

— Cum...? 

Am luat-o de braţ şi, în vreme ce o împingeam spre uşă, 
i-am zis: 

— Tu o să mă scoţi de aici. 

Kate îşi trase braţul înapoi şi zise: 

— Nu. John... 

— Ai încredere în mine. O să-ţi explic. Haide. 

Se uită la mine, apoi zise pe un ton mai calm: 

— Stai aici, John. Am să-ţi aduc nişte haine. 

M-am uitat la ceasul de la mână, dar acesta dispăruse. 
Am întrebat-o pe Kate: 

— Gât e ceasul? 

Kate aruncă o privire la ceasul ei şi zise: 

— Opt şi cinci. Tu stai aici... 

— Kate, la ora 8.46, ora la care primul avion a lovit 
Turnul de Nord, o bombă foarte mare va exploda pe 
şantierul World Trade Center. 

Kate se holbă la mine. Arăta înspăimântată - nu în 
legătură cu bomba, ci în legătură cu mine. 

Ca atare, ca să mişc lucrurile, am minţit: 

— Khalil mi-a spus asta atunci când avea impresia că o 
să mă ucidă. 

— O, Doamne... 

— Să mergem. Ai telefonul mobil? 

Kate îşi înşfacă poşeta. Am ieşit amândoi în fugă pe uşă. 

Cealaltă zonă a etajului era rezervată criminalilor 
nebuni. Nu aveam chef să sfârşesc acolo, aşa că am 
încercat să par cât mai nonşalant în vreme ce treceam 
repede prin salonul plin cu paznici de la Departamentul 
Corecţional. 

Am ajuns la punctul de securitate şi aproape că am 
trecut de el, dar am fost opriţi de un individ masiv. 
Probabil că de vină fuseseră pijamaua mea de spital şi 
papucii. 

Kate trecu în atitudine de agent federal. Scoase 
legitimaţia şi îl făcu pe individ să înţeleagă limpede că 
povestea asta nu reprezenta problema lui. 

Omul bătu în retragere. Am ieşit pe coridor. Am urcat 
într-un lift şi Kate mă întrebă: 

— Unde mergem? 

— Ground Zero. Dă-mi telefonul tău. 

Am format numărul lui Walsh. Ştiam că el preia 
întotdeauna apelurile lui Kate, dar acum dădu de mine, 


513 


fapt care îl nedumeri şi îl dezamăgi. 

— John... mă bucur să te aud, îmi spuse. Eram pe 
punctul... 

— Tom, ascultă-mă... 

— Ne pare aşa de rău de Vince... 

Am pierdut apelul în lift, şi i-am zis lui Kate: 

— Când ajungem afară, reţine o ambulanţă. 

Kate dădu din cap. 

Liftul ajunse în hol şi Kate plecă repede spre ieşirea 
dinspre First Avenue, în vreme ce eu o urmam, formând 
din nou numărul lui Walsh. 

Tom răspunse din nou şi zise: 

— Kate mi-a spus că te odihneşti confortabil şi am vrut 
să-ţi spun... 

— Tom, taci din gură şi ascultă-mă. Chestia asta îl făcu 
să tacă. l-am zis, încet şi clar, cu o urgenţă calmă în voce: 
Când credea că o să mă omoare, Asad Khalil mi-a spus că e 
o bombă plasată pe şantierul WTC... 

— Ce? 

Auzeam zgomote de motor în fundal. 

— Mai eşti acolo? l-am întrebat. 

— Da. 

— Cred că bomba e plasată în semiremorca imensă de 
acolo - Carlino Masonry Supplies. O vezi? 

— Eu... stau lângă... 

— Poate că ar fi bine să te muţi de acolo. Dar înainte de 
asta, cheamă imediat echipa de genişti. Apoi scoate pe 
toată lumea de acolo - camionul ăla e foarte mare. 

Tăcere. 

Am ieşit din hol, iar paznicul de la uşă mi se adresă: 

— Hei! Unde te duci? 

— John... eşti sigur în privinţa asta? întrebă Walsh: 

Foarte bună întrebare. lar răspunsul era nu, dar am zis: 

— Da. 

Paznicul mi se adresa, dar i-am făcut semn să dispară. 
Unde naiba era Kate? 

— Trailerul e încuiat, spunea Walsh. 

Probabil că Tom Walsh ajunsese deja la treizeci de străzi 
distanţă, aşa că m-am întrebat de unde ştia aşa ceva. 

— Da, ar trebui să fie încuiat, Tom, am zis. Cred - cred - 
că e fixat să sară în aer la... 

Paznicul îşi adusese un ajutor între timp, şi amândoi mă 
trăgeau să mă duc înăuntru cu ei. 

— Aştept o ambulanţă, le-am zis. Lui Walsh i-am zis: E 
programată să explodeze la 8.46. 

Nu mă întrebă de ce credeam asta, deoarece acea oră 
rămăsese întipărită în minţile tuturor. 

Urmă o nouă tăcere la telefon. Am crezut că l-am 
pierdut, dar apoi zise: 

— Asta înseamnă treizeci şi unu de minute... nu cred că 
pot evacua zona asta... 

— Încearcă. Între timp, evacuează  şantierul şi 
încercuieşte zona cu cordoane de securitate. Sună-i pe 
genişti. 

Am închis, iar paznicii m-au prins de ambele braţe, aşa 
că le-am spus: 

— Sunt criminal psihopat. 

Bătură amândoi în retragere. Unul dintre ei apelă pe 
cineva prin radio. 

În zona de preluare apăru o ambulanță cu Kate pe 
scaunul pasagerului. Am deschis portiera şi i-am zis: 

— Dă-te jos. 

— Nu. Merg cu tine. 

Unul dintre paznici îi spuse şoferului ambulanţei: 

— Tipul e criminal psihopat. 

— John, treci în ambulanţă. Acum! zise Kate. Sau plec 
fără tine. 

Vorbea serios, aşa că m-am îndreptat cât am putut de 
repede către portierele din spate, m-am căţărat în 
ambulanţă şi m-am aşezat în genunchi între cele două 
locuri din faţă. 

— Ground Zero, îi spuse Kate şoferului. Strada Liberty. 

Cu lumini şi sirene. Şoferul, o tânără de culoare, dădu 

drumul la sirenă şi lumini. Am demarat în trombă de acolo. 
— Ce treabă avem de făcut fără paramedici şi de ce 

ducem un pacient la Ground Zero? o întrebă pe Kate. 

— E complicat, Jeena, îi explică Kate. Şi foarte urgent, 
adăugă. 

Jeena ştia cum să manevreze luminile şi sirena. Am 
estimat că aveam să ajungem la destinaţie în circa cinci 
sau şase minute. 

— Cât e ceasul? am întrebat. 

Kate se uită la ceas şi răspunse: 

— Opt douăzeci şi unu. 

Douăzeci şi cinci de minute. I-am zis lui Kate: 

— Al doilea avion a lovit la nouă zero trei, şi atunci erau 
mai mulţi oameni prin preajmă. Poate că... 

— Hai să rămânem la opt şi patruzeci şi şase, zise Kate. 

— Corect. 

— Despre ce vorbiţi acolo, oameni buni? întrebă Jeena. 

— Imediat ce ne laşi pe strada Liberty, întorci şi dispari 
din zonă, i-am răspuns. 

Femeia se gândi şi zise: 

— Mie mi se pare că veţi avea nevoie de o ambulanţă 
jos, acolo. 

— Da, dar... 

Am încercat să mă gândesc la dimensiunile acelei bombe 
şi, ca toată lumea care avusese de-a face cu aşa ceva, am 
comparat-o cu bomba din Oklahoma City. Atunci fusese o 
camionetă cu circa două tone şi jumătate de explozibil care 
provocase avarii serioase. Dacă era plin cu aceleaşi 
substanţe, trailerul de acum ar fi ras totul pe o rază de 
cincisprezece-douăzeci de străzi - practic tot Lower 
Manhattan, de la Hudson la East River, inclusiv Districtul 
Financiar, până în parcul Battery. Şi câţi oameni locuiau şi 
munceau acolo? Poate un sfert de milion. Şi nu exista nicio 
cale de a-i evacua la timp... sfinte Doamne. 

— Trage pe dreapta, i-am zis Jeenei. Trebuie să conduc. 

— Nimeni nu conduce ambulanţa mea, îmi ripostă ea. 

Kate se întoarse spre mine şi zise: 

— John, poate că nu e nevoie să mergem acolo. 

Nu, nu era nevoie să mergem acolo, dar n-am răspuns 
acelei afirmaţii logice. M-am uitat afară pe geamul 
parbrizului şi mi-am dat seama că suntem deja pe 
Broadway. Clădirile Fed şi Broadway se găseau chiar în 
faţă. De fapt, intrasem deja binişor în zona potenţială a 
exploziei. 

M-am uitat la ceasul lui Kate: 8.25. 

L-am sunat pe Walsh şi l-am întrebat: 

— Ce se petrece? 

— Am scos toţi muncitorii de pe şantier şi toţi oamenii 
de la locul crimei, şi am eliberat puntea de observaţie şi 
străzile, îmi răspunse. Zona asta nu poate fi evacuată, aşa 
că încercăm să ducem oamenii sub pământ. 

— Unde e echipa de genişti? 

— Văd dubele coborând pe rampă. 

— Tu încă eşti acolo? 

— Unde altundeva să fiu? 

— Tom... dacă chestia asta sare în aer, o să vaporizeze... 

— John, sunt extrem de ocupat deocamdată... 

— Ai reuşit să tai încuietoarea? 

— Da, dar geniştii m-au sfătuit să nu deschid uşile. Bine, 
eu... 

— Ajungem imediat, l-am anunţat eu. 

— Cum? Unde eşti? 

— Trec în viteză pe lângă biroul tău într-o ambulanţă. 

— Cu Kate? 

— [i place de Kate. Pe mine mă vrea vaporizat. 

— Două minute... 

— Pleacă dracului de aici. E un ordin. Bun, a venit 
echipa. 

Telefonul muri şi Kate zise: 

— Opt douăzeci şi şase. Unde e Tom? mă întrebă. 

— Încă acolo. 

Dădu din cap. 

Jeena puse frânturile de informaţii cap la cap: 

— Mai aveţi cam douăzeci de minute. 

— Mersi. 

— Trage pe dreapta, dă-te jos şi intră într-o staţie de 
metrou, îi spuse Kate. Jeena nu răspunse, ci îşi văzu mai 
departe de drum. Inainte, în dreptul străzii Murray, 
Broadway-ul era blocat cu maşini de poliţie. 

Poliţiştii văzură ambulanţa gonind spre ei şi una dintre 
maşinile de patrulă se dădu la o parte ca noi să putem 
trece. 

Străzile din jurul şantierului erau aproape pustii, cu 
excepţia maşinilor de poliţie cu luminile aprinse. Din 
sirenele lor curgeau avertismente care spuneau: 

— Plecaţi de pe străzi! Coborâţi la metrou şi părăsiţi 
zona! 

O altă sirenă de poliţie mugea: 

— Plecaţi de la ferestre! Coborâţi imediat în pivniţa 
clădirii! 

Ei bine, nu eram expert în bombe, dar ştiam că o 
explozie masivă avea să sugă tot aerul respirabil din 
spaţiile subterane. Asta ca să nu menţionăm ţevile de gaz 
şi apă rupte, molozul căzând de sus şi clădirile prăbuşindu- 
se - din nou. 

Speram din tot sufletul ca ziua aceasta să nu facă cifra 
de trei mii de morţi nesemnificativă prin comparaţie. 

Jeena viră brusc la dreapta pe Barclay, apoi stânga pe 
West şi, în mai puţin de două minute, ne trezirăm la porţile 
deschise din dreptul rampei de acces, unde Jeena opri. 

Aproape că nu mai conta cât era ceasul; eram atât de 
aproape de centrul exploziei încât nu aveam cum să 
scăpăm în afara cazului că făceam stânga-împrejur acum - 
iar noi nu am făcut aşa ceva. 

Kate deschise portiera şi îi zise lui Jeena: 

— Mergi cât de departe poţi, cât de repede poti. 

Eram pe punctul de a deschide uşile din spate, dar 

ambulanta se puse din nou în mişcare. Am intrat pe rampă, 
îndreptându-ne către fundul gropii. 

— Prea mult de mers pe jos, spuse Jeena. 

M-am dus iarăşi între scaunele din faţă şi i-am zis femeii: 

— Trailerul ăla mare de colo. Mulţumesc. 

În vreme ce coboram repede rampa, am văzut o dubă de 
la genişti şi doi tipi în costume de protecţie - care oricum 
nu aveau cum să-i ajute - precum şi pe Tom Walsh. Şi asta 
era tot. Cu excepţia a trei idioţi aflaţi pe drum. 

Vedeam, de asemenea, banda galbenă izolatoare care 
înconjura o suprafaţă cam de o jumătate de hectar în jurul 
trailerului, iar în interiorul spaţiului delimitat de bandă se 
găsea macaraua de unde atârnase Vince Paresi... 

Geniştii stăteau cu Walsh în spatele trailerului. Am văzut 
că uşile mari continuau să fie închise. „Haideţi, oameni 
buni.” Am spus 8.46 dimineaţa - nu seara. 

Sperasem ca bomba să fi fost deja dezamorsată - şi 
poate că era. Sau, şi mai bine, poate că ei deschiseseră 
deja uşile şi găsiseră materiale de construcţii înăuntru, iar 
eu aveam ceva explicaţii de dat. 

Şi Kate observă uşile închise şi întrebă: 

— De ce stau acolo fără să facă nimic? 

Pauză de cafea? 

— Poate că au terminat, am zis, plin de speranţă. 

leşisem de pe rampă deja, iar ambulanţa patina pe solul 
moale, dar în mai puţin de un minut am ajuns în interiorul 
spaţiului delimitat de bandă galbenă, aproape de imensul 
trailer. 

Eu şi Kate am sărit din ambulanţă, iar Kate strigă către 
Jeena: 

— Pleacă de aici! Du-te! 

Jeena întoarse abrupt şi porni în trombă cu vehiculul 
către rampa de acces. N 

Tom discuta cu geniştii. Imi dădeam seama că oamenii 
erau un pic încordaţi - aşadar povestea nu se încheiase. 

M-am uitat cât e ceasul pe telefonul mobil al lui Kate - 

8.31. Ora se schimbă imediat la 8.32. 

— Nu par fericiţi, i-am zis lui Kate. 

Kate dădu din cap. 

M-am uitat la Tom şi la cei doi tipi care vorbeau încet - 
ca şi cum un zgomot mai puternic ar fi declanşat bomba. 

Prin definiţie, geniştii sunt ţăcăniţi. Ei se oferă voluntari 
pentru astfel de misiuni. lar din experienţa mea anterioară 
ştiam că au un simţ bizar al umorului în privinţa 
exploziilor. Însă sunt antrenați peste măsură şi calmi, iar 
cei doi tipi din faţa mea nu păreau încă panicaţi, deşi Tom 
era un pic palid. Dar... în fine, îi voi decerna distincţia 
ouăle de bronz după chestia asta. 

Intr-un târziu, Tom îşi întoarse atenţia către noi. 
Inspectă cu privirea pijamaua mea, îmi aruncă o privire 
iritată, apoi îi spuse lui Kate: 

— Urcă în duba geniştilor şi pleacă de aici. Acum! 

— Nu plec dacă nu pleacă toată lumea, răspunse Kate. 

Nu era timp de discuţii, aşa că Tom zise: 

— Bine... uitaţi ce se întâmplă - am trimis cealaltă 
echipă de genişti cu câinele, care a avut o reacţie pozitivă. 
De asemenea, Dutch - arătă înspre genistul mai în vârstă - 
şi Bobby spun că pot mirosi nitratul de amoniu, motorină şi 
ce-o mai fi acolo. Aşa că avem o bombă. 

Corect. Şi eu puteam mirosi chestia asta. Am observat 
că uşile abia erau întredeschise şi Bobby se uita înăuntru 
cu o lanternă. 

— Poate că ar trebui să se gândească cum s-o 
dezamorseze acum, am sugerat. 

— Uneori chestiile astea sunt dotate cu un detonator 
capcană, replică Dutch. Dacă am fi avut timp, am fi folosit 
robotul - dar robotul e lent şi mi s-a spus că momentul 
declanşării ar putea fi fixat la opt patruzeci şi şase - aşa că 
Bobby joacă rolul de robot. 

De fapt, Bobby stătea acum pe bara de protecţie din 
spate, cu lanterna în mână. 

— Nu văd niciun indiciu să fie vreun detonator capcană, 


520 


spuse de acolo. Dar nu ştii niciodată până ce nu încerci. Se 
întoarse şi le zise lui Dutch şi lui Tom: E decizia voastră. 
Deschid? întrebă. 

Tom şi Dutch se priviră unul pe celălalt, apoi Dutch îşi 
consultă ceasul şi zise: 

— Dacă este fixată pentru opt patruzeci şi şase, avem 
cam zece minute ca să o dezamorsăm sau zece minute ca 
să ne urcăm în duba noastră şi să ne adăpostim într-un seif 
de bancă sau cam aşa. 

Tom Walsh privi spre clădirile impunătoare din jurul 
nostru, despre care ştiam cu toţii că erau încă pline cu 
oameni, în ciuda avertismentelor de eliberare a zonei. 

— Vorbim de o explozie pe o rază de un kilometru 
jumătate, doi... asta depinde de ce anume se află în chestia 
aia mare, ne informă Dutch. 

Tom dădu din cap, dar nu răspunse. 

— Dacă e un detonator simplu - fără trucuri - îl pot 
dezamorsa în câteva secunde - tăind câteva fire sau 
întrerupând sursa de putere, ne mai spuse Dutch. 

Evident, am întrebat: 

— Şi dacă nu e atât de simplu? 

— Dacă pare că e dotată cu un comutator de curent... 
sau poate o a doua sursă de curent sau vreun alt dispozitiv 
detonant parşiv... atunci... Ridică din umeri şi zise: Dacă aş 
fi avut ceva mai mult timp, aş fi putut să o păcălesc... dar 
nu prea avem timp, aşa că o să încep să tai fire şi văd ce se 
petrece. 

Omul ăsta s-a dus la şcoală pentru aşa ceva? 

— Şi poate că explozia e comandată de la distanţă, ne 
mai spuse Dutch. Adică e posibil ca cineva să dea un 
telefon şi să declanşeze comutatorul. 

Nimeni nu avu nimic de spus la asta. Dutch ne aminti: 

— Între timp, trebuie să decidem dacă deschidem uşile 
alea - ăsta e primul pas. Nu pot dezamorsa bomba de aici. 

Bobby, despre care socoteam că dăduse dovadă de 
multă răbdare, interveni: 

— Cred că am ajuns la limita timpului de a pleca de aici. 

— Deschide uşile, îi zise Kate lui Tom. 

Tom aruncă o privire la ceasul lui. 

Ca să-l ajut pe Tom la luarea deciziei - înainte de a fi 
prea târziu ca să fugim şi prea târziu ca să dezamorsăm 
bomba - am zis: 

— Cred că Asad Khalil a înghesuit poliţiştii de la 
Autoritate în trailer - aşa că uşile au fost deja deschise. 
Amintindu-mi că Boris îmi spusese că nu-l instruise 
niciodată pe Khalil cum să lucreze cu bombe, am adăugat: 
Nu cred că nemernicul ar fi riscat să dezarmeze şi apoi să 
rearmeze o bombă capcană. 

Tom se uită la mine, apoi la Dutch şi zise: 

— Deschideţi uşile. 

— Bobby, fă-o, îi zise Dutch partenerului său. 

Bobby apucă mânerul uşii stângi şi Dutch îşi acoperi 
urechile cu mâinile. Ce dracu’ e cu oamenii ăştia? Chestia 
asta nu era amuzantă. 

Uşa imensă se roti şi... aşa cum prevăzusem, nu se 
întâmplă nimic. Sau poate eram eu deja în rai. Însă şi 
Walsh era acolo. 

Dutch se pusese deja în mişcare. Sări în trailer, unde o 
stivă de saci de ciment forma un perete înalt aproape până 
la acoperiş. 

Bobby îi dădu o mână de ajutor şi Dutch se căţără pe 
saci, se întinse pe rândul de sus şi lumină cu lanterna 
interiorul trailerului. Timp de câteva clipe, am crezut că 
are să exclame: „Doar ciment”, însă el zise: 

Maică Precistă... 

Oh, la naiba! 

— Ce avem acolo, Dutch? îi zise Bobby 

— Păi, pentru început, cinci cadavre, răspunse Dutch. 
Doi poliţişti de la PA bărbat şi femeie - şi trei bărbaţi în 
haine civile. 

Bobby îşi făcu semnul crucii, un semn pe care tipii ăştia 
îl exersau probabil de multe ori. 

— De asemenea, circa optzeci... nouăzeci de butoaie de 
210 litri... cu fire ataşate, zise Dutch. 

— Crezi că e o bombă? îl întrebă Bobby pe Dutch. 

M-am uitat la Tom, care se uita la mine. Şi el credea că 
eu sunt ţăcănit? Tipii ăştia tocmai coborâseră ţăcăneala la 
nivelul solului. 

Kate mă luă de mână, apoi mă surprinse apucându-l şi 
pe Tom de mână. Mă rog, puteam rezolva chestia asta în 
ceruri. 

Între timp, Dutch veni cu o veste proastă şi zise: 

— Nu văd sursa de putere sau  cronometrul 
comutatorului. 

— Sunt, în mod cert, acolo, Dutch. Uită-te mai bine. 

Dutch îi oferi lui Bobby o mână şi acesta se căţără până 
în vârful sacilor de ciment, după care lumină şi el cu 
lanterna lui interiorul trailerului. 

— Trebuie să fie dincolo de toate astea, zise Bobby. Vezi 
unde duc firele? 

— Da... dar e înghesuit acolo... 

— Patru minute, rosti Tom, plin de solicitudine. 

— Bine, hai să mergem pe butoaie, îi zise Dutch lui 
Bobby. 

Se lăsară amândoi în spatele peretelui de saci de ciment 
şi dispărură. 

Nu aveam chef să-mi desfac copcile, dar în aproximativ 
patru minute asta avea să fie ultima dintre problemele 
mele, aşa că m-am urcat pe bara de protecţie, urmat de 
Kate şi de Tom. Ne-am tras şi ne-am săltat unul pe altul 
până la nivelul de sus al sacilor, după care ne-am vârât 
capetele în întunericul trailerului. 

Tom avea o lanternă. Sub noi era un spaţiu de două 
picioare între peretele de saci şi primul rând de butoaie, 
iar în spaţiul ăla erau înghesuite pe podea cinci cadavre. 
De fapt, le puteam adulmeca mirosul, în ciuda izului de 
substanţe chimice. Cei trei civili păreau tineri şi îndesaţi. 
Vedeam sânge pe feţele lor, ca şi cum fiecare dintre ei ar fi 

fost împuşcat în cap. Am presupus, de asemenea, că tipii 
ăştia avuseseră de-a face cu camionul şi cu Khalil. 

Tom plimbă raza lanternei înjur. Am privit în interiorul 
trailerului şi am văzut rândurile strânse de butoaie de 210 
litri, fiecare dintre ele acoperit cu un capac. Puteam vedea 
acum firele ducând către centrul celor mai multor capace. 

Nici Kate şi nici Tom nu scoaseră o vorbă timp de câteva 
secunde, apoi Kate zise: 

— Nenorocitul ăla. 

Dutch şi Bobby păşeau cu mare atenţie pe marginile 
butoaielor, croindu-şi drum către partea din faţă a 
trailerului şi plimbându-şi razele lanternelor printre 
butoaie în timp ce înaintau. 

— Noi putem face ceva? îi întrebă Tom. 

Niciunul dintre ei nu răspunse. Aveam senzaţia că 
amândoi deveneau tot mai tensionaţi. Nu aveam chef să 
mă uit la ceasul de pe telefonul mobil al lui Kate, dar 
estimam că mai avem vreo două minute până la veşnicie. 

— Aici e, zise Dutch. 

Veste bună. 

— Greu de ajuns. 

Veste proastă. 

Aflat pe partea dreaptă a trailerului, Dutch se lăsă pe 
marginea butoaielor, în colţul cel mai îndepărtat de noi şi 
Bobby se aşeză pe vine lângă el, ţinându-şi lanterna 
aţintită în spaţiul întunecat de dedesubt. 

— Văd bateria de 12 volţi... dar nu văd cronometrul sau 
comutatorul, zise Dutch. 

— Ar putea fi oriunde, fu de acord cu el Bobby. 

— Scoate nenorocitul de cablu de alimentare din baterie, 
am sugerat cu glas tare. 

— Mda, răspunse Dutch. Asta încerc să fac... mersi de 
pont... e cam înghesuit aici... cheia asta franceză a fost 
făcută sigur de cel care a licitat cel mai puţin... sper să nu 
fie o a doua baterie pe undeva... 

Ca atare, eu, Kate şi Tom am rămas acolo, pe stiva de 

saci de ciment, zgâindu-ne în beznă şi aşteptând veşti bune 
de la Dutch. 

Am încercat să-mi amintesc de ce am crezut că era 
nevoie de mine aici. Venind vorba despre asta, i-am zis lui 
Kate: 

— Îmi cer iertare. 

— E-n regulă, John, îmi replică ea. 

Corect. Îi salvasem deja viaţa o dată - aşa că mi se 
permitea o greşeală fatală. 

Tom se uită fix la telefonul lui mobil. Zise, după părerea 
mea, cu foarte mult calm: 

— Acum e opt patruzeci şi cinci. 

Nimeni nu avu nimic de replicat la aşa ceva. 

În trailer se lăsă o linişte de mormânt. Auzeam sunetul 
metalic al cheii franceze a lui Dutch încercând să 
slăbească piuliţa de la polul pozitiv al bateriei. 

— Gata, zise Dutch. 

— Ai desfăcut piuliţa greşită, spuse Bobby. 

Râseră amândoi. 

Am închis ochii. Am auzit clopotele capelei St. Paul din 
apropiere, care băteau în fiecare dimineaţă la ora 8.46. 


- SFÂRȘIT - 

MULŢUMIRI 


Ca în toate romanele mele, am apelat la prieteni, 
cunoştinţe şi profesionişti ca să mă ajute cu elementele 
tehnice şi cu toate celelalte detalii informaţionale de care 
un romancier are nevoie, dar pe care nu le poate găsi într- 
o carte sau pe internet. Şi, aşa cum procedez întotdeauna, 
aş vrea să le mulţumesc aici: înainte de orice, vreau să 
mulţumesc public frumoasei mele soţii, Sandy Dillingham 
Demille, pentru prima lectură a manuscrisului şi pentru 
sugestiile ei excelente. De asemenea, că a avut răbdare şi 
bună-dispoziţie în vreme ce eu munceam ore în şir la acest 
roman şi la altele. Indiferent cât de târziu veneam acasă de 
la birou, Sandy mă întâmpina mereu cu un cocktail şi un 
zâmbet. 

Unul dintre acele zâmbete a dus la apariţia lui James 
Nelson Demille, acum în vârstă de trei ani, care recent m-a 
întrebat: 

— Tati, tu locuieşti la birou? 

Ei bine, chestia asta m-a făcut să mă opresc şi să 
meditez, aşa că îi mulţumesc lui James pentru ideea de a 
scrie mai mult de acasă. 

Niciuna dintre cărţile mele cu John Corey nu ar fi fost 
posibilă fără ajutorul primit de la detectivul Kenny Hieb 
(NYPD, pensionat), fost membru al Forţei de Intervenţie 
Antiteroristă. Kenny a trăit viaţa lui John Corey şi eu sunt 
fericit să îl am pe el drept sursă credibilă pentru detaliile 

tehnice şi procedurale şi, de asemenea, drept prieten. 

O altă sursă excelentă de informaţii şi sfaturi pentru 
acest roman şi pentru altele a fost bunul meu prieten John 
Kennedy, comisar adjunct de poliţie la Nassau County 
Police Department (pensionat), arbitru în litigii de muncă 
şi membru al Baroului de avocaţi din New York. 

Când viaţa reală şi licenţa literară se întrepătrund, de 
obicei câştigă licenţa şi partea dramatică, aşa că erorile şi 
omisiunile referitoare la chestiuni legale îmi aparţin doar 
mie. 

Ca în cazul multor romane de-ale mele din trecut, vreau 
să mulţumesc căpitanului de aviaţie Thomas Block 
(pensionat), colaborator şi comentator la multe reviste de 
aviaţie şi coautor, alături de mine, al romanului Mayday, 
precum şi autor al altor şase romane. Eu şi Tom ne 
cunoaştem din şcoala elementară. Pe vremuri, ne 
completam reciproc frazele, dar acum nu mai suntem în 
stare să ne terminăm nici propriile propoziţii. Cu toate 
astea, când se pune problema documentării şi a scrisului, 
Tom oferă răspunsuri la toate întrebările alea tehnice 
agasante de care un romancier are nevoie ca să confere 
ficţiunii sale carnea faptelor. 

Multe mulţumiri şi lui Sharon Block, minunata soţie a lui 
Tom, fost însoțitor de zbor pentru Braniff Internaţionali şi 
U.S. Airways, pentru lectura eficientă şi atentă a 
manuscrisului, pentru excelentele ei sugestii, dar şi pentru 
entuziasmul şi încurajările ei. 

Scenele din clubul de noapte rusesc din această carte nu 
ar fi fost posibile fără o vizită la un club de noapte rusesc 
adevărat, alături de însoțitori care să mă ajute în această 
întreprindere de documentare. Aş vrea să le mulţumesc lui 
Tom şi Joanne Eschmann, precum şi lui Carol şi Mike 
Sheintul pentru că au mers împreună cu mine şi cu soţia 
mea la adevăratul local Tatiana's din Brighton Beach, din 
Brooklyn. Faptul că Mike ştie limba rusă, cultura şi felurile 
de mâncare au condimentat întreaga seară şi mi-au dat o 

bună hrană pentru gândire. 

Scenele de spital şi din ambulanţă prezente în acest 
roman ar fi fost imposibil de scris fără ajutorul acordat de 
trei oameni - doctorul Robert Kurrle, fost chirurg de 
aviaţie marină, Ashley Atiyeh, paramedic cu multe ore de 
ambulanţă la activ, şi Bob Whiting, fost căpitan, paramedic 
la Glenwood Fire Company, N.Y. 
răspunsurilor la apelurile de urgenţă sau a oricărui alt 
detaliu medical din această carte sunt rezultatul 
neînţelegerii mele sau al deciziei mele de a omite ce mi s-a 
spus de către aceşti profesionişti cu vastă experienţă la 
activ. 

Una dintre cele mai grele scene de scris din carte a fost 
cea a săriturii cu paraşuta din avion. Deşi eu însumi am 
sărit odată dintr-un avion, am reuşit să elimin orice 
amintire pe care am avut-o despre acel eveniment. Ca 
atare, ca să acopăr golurile, m-am dus la Bill Jackson, fost 
membru timp de doisprezece ani al U.S. Army Golden 
Knights Parachute Team şi fost campion mondial la 
categoria standard a competiţiilor de skydiving. Bill a 
efectuat peste 12 000 de salturi cu 11 999 mai multe decât 
mine - şi îi mulţumesc pentru timpul pe care mi l-a acordat 
şi pentru împărtăşirea cunoştinţelor sale legate de acest 
sport dificil cu mine. Şi în acest caz, erorile sau omisiunile 
din scenele cu acest subiect din carte îmi aparţin în 
exclusivitate. 

Mi-ar fi fost cu adevărat imposibil să scriu această carte 
fără munca îndelungată şi dedicarea celor două asistente 
ale mele, Patricia Chichester şi Dianne Francis. Dianne şi 
Patricia au citit şi comentat manuscrisul, capitol cu capitol, 
pagină cu pagină şi cuvânt cu cuvânt. Ele două au efectuat 
o muncă uimitoare de documentare şi cercetare a faptelor, 
eliberându-mă de toate chestiile neesenţiale pe care 
scriitorii sunt obligaţi să le efectueze atunci când încearcă 
să scrie. Sunt cu adevărat binecuvântat că le am pe aceste 

doamne în echipa mea. 

In final, multe mulţumiri celorlalte persoane din echipele 
antiteroriste şi de aplicare a legii care m-au ajutat în 
cercetările mele şi care doresc să rămână anonimi. 


Următorii oameni au avut contribuţii generoase la acte 
de caritate în schimbul folosirii numelui lor ca personaj în 
acest roman: 

Andrew Goldberg, care a contribuit la moştenirea lui 


Joan; Brian Gold, „The Candyman” - Fanconi Anemia; 
Mindy Jacobs Crohns & Colitis Foundation; Irv 
Gomprecht, „Gomp” - Horizons Student Enrichment 


Program; Kiera Liantonio - St. Joseph’s Catholic Church 
PTA; Matt Miller - Fanconi Anemia; Ed Regan - Hospice 
Care Network şi AJ. Nastasi - Crohn's & Colitis 
Foundation. 

Sper că toţi se bucură de alter ego-urile lor ficționale şi 
că îşi vor continua munca depusă pentru cauze demne de 
respect. 

